
Άγιος Μάξιμος ο Ομολογητής 


Σύντο ιογραφία 


Πρόλογος τῶν κεφαλαίων περί αγάπης. Προς τον πρεσβύτερο Ελπίδιο 
Πρώτη Εκατοντάδα τῶν κεφαλαίων περί Αγάπης 
Δεύτερη Εκατοντάδα των κεφαλαίων περί Αγάπης 
Τρίτη Εκατοντάδα των κεφαλαίων περί Αγάπης 
Τέταρτη Εκατοντάδα τῶν Κεφαλαίων περί Αγάπης 
200 κεφάλαια προς τον Θαλάσσιο, περί Θεολογίας και της Ενσάρκου Οικονομίας του Υιού 
του Θεού 
. Πρώτη εκατοντάδα 
«. Δεύτερη εκατοντάδα 
Διαφόρα κεφάλαια περί θεολογίας, οικονοµίας, αρετής και κακίας 
«. Τρίτη εκατοντάδα 
«. Τέταρτη εκατοντάδα 
« Πέμπτη εκατοντάδα 
.. Έκτη εκατοντάδα 
.. Έβδομη εκατοντάδα 
Σύντομη ερμηνεία στην προσευχή “Πάτερ ημών” σταλµένη προς κάποιον φιλόχριστο 


Όσιος Θαλάσσιος ο Λίβυος 


Σύντο ιογραφία 
Περί αγάπης και εγκρατείας και της κατά νοῦν πολιτείας. Πρός τον πρεσβύτερο Παύλο 
. Πρώτη εκατοντάδα 
5 Δεύτερη εκατοντάδα 
«. Τρίτη εκατοντάδα 
«. Τέταρτη εκατοντάδα 


Άγιος Ιωάννης ο Δαμασκηνός 


Σύντομη βιογραφία 
Λόγος ψυχωφελής και θαυμάσιος 


Αββάς Φιλήμων 


Σύντο ιογραφία 


Λόγος περίτου αββά Φιλήμονος 


Όσιος Θεόγνωστος 


Σύντο ιογραφία 


. Περί πράξεως και θεωρίας και περἰιερωσύνης 


Όσιος Θεόδωρος Εδέσσης 


Σύντομη βιογραφία 


Ο άγιος πατέρας µας Θεόδωρος έζησε στα χρόνια της βασιλείας του Ηρακλείου και τον 
Κωνσταντίνου του Πωγωνάτου, γύρω στο 660 μ.Χ. Πρώτα αγωνίστηκε τον ασκητικό βίο στη μονή 
τον αγίου Σάββα -- ύστερα, µε την ψήφο του Θεού ανέβηκε στον επισκοπικό θρόνο της πόλεως 
Εδέσσης. Έκανε πολλά θαύματα και όσο ζούσε και µετά το θάνατο, και µε τις θείες διδασκαλίες 
του έκανε πολλούς μάρτυρες του Χριστού και πολλούς να σωθούν: και στις 19 Ιουλίου απήλθε στις 
αἰώνιες μονές, όπως αναφέρεται στο βίο του που περιέχεται στο βιβλίο «Καλοκαιρινή». Δεν 
γνωρίζοµε µε ακρίβεια αν άφησε και άλλα συγγράµµατα: όµως αυτά τα 100 κεφάλαια που 
φιλοπόνησε, εγκρίθηκαν να συμπεριληφθούν στη συλλογή των νηπτικών. Γιατί παρέχουν πλούσιο 
τον καρπό της ιερής νήψεως και της πνευματικής ωφέλειας σε κείνους που τα διαβάζουν µε 
επιμέλεια. Και όσοι επιθυμείτε τη σωτηρία σας, ελάτε και θερίστε άφθονα. 


Στο τέλος τῶν κεφαλαίων αυτών έχει προστεθεί και το «Θεωρητικό» που επιγράφεται µε το όνομα 
του Θεοδώρου. Βλέποντας ότι αυτό ακολουθεί τον ίδιο νηπτικό χαρακτήρα και έχει την ίδια 
έκφραση του λόγου µε τα 100 κεφάλαια, όπως και από άλλα εύλογα σημάδια, βγάλαμε το 
συμπέρασμα ότι είναι γνήσιο έργο του ίδιου Θεοδώρου. 


Όσιος Θεόδωρος Εδέσσης 


100 ψυχωφελή κεφάλαια 


1. Επειδή µε τη χάρη του Θεού απαρνηθήκαµε το σατανά και τα έργα του και συνταχθήκαµε μαζί 
µε το Χριστό, τόσο µε το άγιο βάπτισμα, όσο και τώρα πάλι µε το μοναχικό σχήμα, ας τηρήσομε τις 
εντολές Του. Αυτό απαιτεί όχι µόνο η διπλή µας ιδιότητα, δηλαδή του Χριστιανού και του μοναχού, 
αλλά και το φυσικό χρέος, κατά το οποίο, αφού πλαστήκαμε από το Θεό στην αρχή «καλοί 
λίαν»(Γεν. 1, 31) τέτοιοι πρέπει να είμαστε. Γιατί αν και η αμαρτία που εισχώρησε από δική µας 
απροσεξία έφερε μαζί της το παρά φύση, αλλά πάλι ο Θεός µας µε το πολύ έλεός Του µας 
ξανακάλεσε και µας ανακαίνισε µέσω του πάθους του Απαθούς. Και αγοραστήκαµε µε τίµηµα το 
ατίµητο αίμα του Χριστού(Α΄Κορ. 6, 20), και λυτρωθήκαµε από την αρχαία παράβαση που µας 
κληρονόμησε ο προπάτορας. Αν λοιπόν γίνομε δίκαιοι, δεν είναι τίποτε μεγάλο: αλλά μάλλον το να 
ξεπέσοµε από την αρετή, αυτό είναι ελεεινό και άξιο κατακρίσεως. 


2. Όπως το καλό έργο που γίνεται χωρίς ορθή πίστη, είναι τελείως νεκρό και δεν έχει καμιά 
ενέργεια, έτσι και πίστη μόνη χωρίς ενάρετα έργα, δε µας απαλλάσσει από το αιώνιο πυρ: γιατί ο 
Κύριος είπε: «Όποιος µε αγαπά, θα τηρήσει τις εντολές μου»(]ω. 14, 15). Αν λοιπόν αγαπούμε τον 
Κύριο και πιστεύομε σ] Αυτόν, ας εργαζόµαστε τις εντολές Του για να επιτύχοµε την αιώνια ζωή. 
Αν όµως παραβλέπομε την τήρηση τῶν προσταγμάτων Του, στα οποία πειθαρχεί όλη η κτίση, πώς 
θα καλέσοµε τους εαυτούς µας πιστούς, που έχοµε τιμηθεί παραπάνω απ᾿ όλη τη κτίση, και μόνο 
εμείς απ᾿ όλα τα κτίσματα δείχνοµε τους εαυτούς µας ανυπάκουους στα προστάγματα του 
Δημιουργού και αχάριστους προς τον Ευεργέτη; 


3. Όταν τηρούμε τις εντολές του Χριστού, δεν προσφέροµε τίποτε σ᾽ Εκείνον, γιατί δεν έχει από 
τίποτε ανάγκη και είναι δωρεοδότης όλων τῶν αγαθών. αλλά τους εαυτούς µας ευεργετούμε με το 
να προξενούμε σ᾽ εμάς την αιώνια ζωή και την απόλαυση τῶν ανέκφραστων αγαθών. 


4. Όποιος µας αντιτάσσεται στο να κατορθώσομε τις εντολές του Θεού, είτε πατέρας είναι, είτε 
μητέρα, είτε οποιοσδήποτε, ας είναι σε µας βδελυ-κτός και μισητός, για να µην ακούσομε ότι 
«όποιος αγαπά τον πατέρα του ή τη μητέρα ή κάποιον άλλο περισσότερο από εμένα, δεν είναι ἀξιός 
Μου»(Ματθ. 10, 37). 


5. Ας ζώσομε σφικτά τους εαυτούς µας για να εργασθούµε τις εντολές του Κυρίου, για να µη 
δεθούμε σφικτά µε αλυσίδες πονηρών επιθυμιών και ψυχοφθόρων ηδονών(Παροιμ. 5, 22) που 
δύσκολα λύνονται, και να µη βγει εναντίον µας η απόφαση για την άκαρπη συκιά, που έλεγε: 
«Κόψε την από τη ρίζα, για να µην πιάνει άδικα τον τόπο»(Λουκ. 13, 27). Επειδή καθένα που δεν 
κάνει καρπό καλό, τον κόβουν και τον ρίχνουν στή φωτιά(Ματθ. 3, 10). 


6. Εκείνος που νικιέται από επιθυμίες και ηδονές και περνά τη ζωή του µέσα στον κόσμο, θα πέσει 
σύντομα µέσα στα δίχτυα της αμαρτίας. Και η αμαρτία όταν γίνει µια φορά, είναι φωτιά σε ξερά 
χόρτα, πέτρα που κυλάει στην κατηφοριά, χαράδρα που πλαταίνει τις ρεματιές: και µε κάθε τρόπο 
ετοιμάζει την απώλεια του αμαρτωλού. 


7. Ἡ ψυχή όσο βρίσκεται στο παρά φύση, εξαγριωµένη και γεμάτη αγκάθια των ηδονών, είναι 
κατοικητήριο των αλλόκοτων θηρίων όπως έχει γραφεί: «Εκεί θ᾽ αναπαυθούν ονοκένταυροι, εκεί 
έχει τα μικρά του ο σκατζόχοιρος και θα συναντήσουν τα δαιμόνια τους ονοκένταυρους»(Ησ. 34, 
14-15): αυτά είναι τα διάφορα πάθη της ατιµίας. Όταν όµως επιστρέψει στο κατά φύση (γιατί 
µπορεί να το κάνει αυτό όσο βρίσκεται ακόµη στο σώμα), και εξηµερώσει τον εαυτό της µε επιµελή 
καλλιέργεια και ζήσει σύμφωνα µε το νόμο του Θεού, τότε τα θηρία που φώλιαζαν µέσα της θα 
φύγουν και έρχονται οι φύλακες της ζωής µας άγγελοι έχοντας ηµέρα χαράς την επιστροφή της. Και 
η χάρη του Παναγίου Πνεύματος επιδηµεί και τη διδάσκει θεία γνώση, ώστε να διαφυλαχθεί στο 
αγαθό και να προοδεύσει σε μεγάλα. 


8. Οι πατέρες ονομάζουν την προσευχή όπλο πνευματικό, και δεν είναι δυνατό χωρίς αυτό να βγει 


κανείς στον πόλεμο: αλλιώς θα συρθεί αιχμάλωτος στη χώρα των εχθρών. Καθαρή προσευχή δεν 
μπορεί να αποκτήσει κανείς, αν δεν επιμένει καρτερικά κοντά στο Θεό µε ειλικρινή και άκακη 
καρδιά. Γιατί Αυτός είναι που δίνει την προσευχή στον προσευχόμενο(Α΄Βασ. 2, 9) και διδάσκει 
τον άνθρωπο γνώση(ψαλμ. 93, 10). 


9. Το να παρενοχλούν τα πάθη την ψυχή και να µας πολεμούν, αυτό δεν μπορούμε να το 
εμποδίσοµε. Το να πολυκαιρίζουν όµως µέσα µας οι πονηρές σκέψεις και να κινούν τα πάθη, αυτό 
εξαρτάται από εμάς. Και το πρώτο είναι αναµάρτητο, γιατί δεν εξαρτάται από εμάς. Το δεύτερο 
όµως, αν αντισταθούµε µε ανδρεία και νικήσομε, είναι πρόξενο στεφάνων: αν από χαλαρότητα και 
δειλία νικηθούμε, είναι πρόξενο τιμωριών. 


10. Τρία είναι τα γενικότερα πάθη, μέσω των οποίων γεννιούνται όλα τα άλλα: η φιληδονία, η 
φιλαργυρία και η φιλοδοξία. Σ7 αυτά ακολουθούν άλλα πέντε πονηρά πνεύματα και από αυτά 
γεννιέται μεγάλο πλήθος παθών και διάφορα είδη ποικιλόμορφης κακίας. Εκείνος λοιπόν που 
νίκησε τους τρεις αρχηγούς και ηγεμόνες, φονεύει μαζί και τους άλλους πέντε και υποτάσσει όλα 
τα πάθη. 


11. Οι αναμνήσεις όσων πράξαµε μ᾽ εμπάθεια, τυραννούν εµπαθώς την ψυχή µας. Όταν οι εµπαθείς 
ενθυμήσεις εξαλειφθούν ολότελα από την καρδιά µας, τότε έχομε σημάδι συγχωρήσεως τῶν 
αμαρτιών µας. Γιατί έως ότου κινείται η ψυχή εμπαθώς, είναι φανερή η δύναμη της αμαρτίας 
επάνω της. 


12. Τα σωματικά και υλικά πάθη λιγοστεύουν και μαραίνονται µε τις σωματικές κακοπάθειες: τα 
ψυχικά και µη φαινόμενα, εξαφανίζονται µε την ταπεινοφροσύνη, την πραότητα και την αγάπη. 


13. Την εµπαθή επιθυμία μαραίνει η εγκράτεια ενωμένη µε την ταπεινοφροσύνη: το φλογισμένο 
θυμό καταπραῦνει η αγάπη: το λογισμό που περιπλανιέται εδώ και εκεί, τον συγκεντρώνει η 
εντατική προσευχή µε ενθύμηση του Θεού: και έτσι καθαρίζεται το τριμερές της ψυχής. Αυτό 
τακτοποιώντας και ο θείος Απόστολος, έλεγε: «Επιδιώκετε την ειρήνη µε όλους και τον αγιασμό, 
που δίχως αυτόν κανείς δε θα δει τον Κύριο»ρ(Εβρ. 12, 14). 


14. Μερικοί είχαν απορία, ποιο από τα δύο, οι έννοιες κινούν τα πάθη ή τα πάθη κινούν τις έννοιες; 
Και άλλοι είπαν το ένα, άλλοι το άλλο. Εγώ λέω, οι έννοιες είναι που κινούνται από τα πάθη. Γιατί 
αν δεν βρίσκονταν µέσα στην ψυχή τα πάθη, δεν θα την ενοχλούσαν οι εµπαθείς έννοιες. 


15. Οι δαίμονες που πάντα µας πολεμούν, έχουν συνήθεια να µας εμποδίζουν από τις 
πραγµατοποιήσιµες και κατάλληλες για µας αρετές, και να βάζουν µέσα µας ισχυρό πόθο για τις 
αδύνατες και αταίριαστες. Εκείνους που έχουν προκοπή στην υποταγή, τοὺς αναγκάζουν να κάνουν 
τα έργα τῶν ησυχαστών. Στους ησυχαστές και αναχωρητές βάζουν την επιθυµία της κοινοβιακής 
ζωής. Αυτή τη μέθοδο μεταχειρίζονται και για κάθε αρετή. Εμείς όµως δεν πρέπει να αγνοούμε τα 
σχέδιά τους, γνωρίζοντας ότι όλα είναι καλά όταν γίνονται στον καιρό τους καὶ µε το μέτρο. 
Αντίθετα, είναι βλαβερά όλα όσα ξεπερνούν το μέτρο και δεν είναι στον κατάλληλο καιρό. 


16. Εκείνους που ζουν µέσα στον κόσµο και είναι κοντά στις αφορμές των παθών, οι δαίµονες τους 
πολεμούν και παλεύουν να τοὺς ρίξουν στην αμαρτία που γίνεται µε την πράξη. Τους ερηµίτες, 
επειδή σπανίζουν τα υλικά πράγματα, τους πολεμούν µε τους λογισμούς. Και είναι πολύ 
φοβερότερος ο δεύτερος αυτός πόλεμος από τον πρώτο. Γιατί ο πόλεμος µε τα πράγματα έχει 
ανάγκη από χρόνο και τόπο και ευκαιρίες. Ενώ ο πόλεμος του νου είναι πιο ελεύθερος και δύσκολα 
μπορεί να αντιμετωπιστεί. Σ’ αυτή την ασώµατη μάχη, µας έχει δοθεί ὡς όπλο η καθαρή προσευχή, 
γι᾿ αυτό και έχει νομοθετηθεί να γίνεται αδιάλειπτα(Α΄Θεσ. 5, 17). Αυτή η προσευχή κάνει το νου 
δυνατό για τον αγώνα, γιατί µπορεί να εκτελείται και χωρίς το σώμα. 


17. Θέλοντας ο Απόστολος Παύλος να δηλώσει την τέλεια νέκρωση τῶν παθών, λέει: «Όσοι 
ανήκουν στο Χριστό, σταύρωσαν τον σαρκικό άνθρωπο µε τα πάθη και τις επιθυμίες του»(Γαλ. 5, 
24). Γιατί όταν νεκρώσομε τα πάθη και εξαφανίσοµε τις επιθυμίες και υποτάξοµε στο Πνεύμα το 
σαρκικό φρόνημα, τότε σηκώνομε το σταυρό και ακολουθούμε τον Χριστό(Ματθ. 16, 24). Επειδή 
τίποτε άλλο δεν είναι η αναχώρηση, παρά νέκρωση τῶν παθών και φανέρωση της ζωής που είναι 


κρυμμένη στο Χριστό(Κολ. 3, 3). 


18. Εκείνοι που ταλαιπωρούνται από τις επαναστάσεις του σώματος, το οποίο είναι η έδρα του 
θανάτου(Ρωμ. 7, 24), και παραιτούνται από τον αδιάκοπο πόλεμό του, να µην κατηγορούν την 
σάρκα, αλλά τον εαυτό τους. Γιατί αν αυτοί δεν της έδιναν δύναμη ικανοποιώντας τις παράνομες 
επιθυμίες της, δεν θα ταλαιπωρούνταν τόσο πολύ από αυτήν. Ἡ δεν βλέπουν εκείνους που 
σταύρωσαν τον εαυτό τους μαζί µε τα πάθη και τις επιθυμίες(Γαλ. 5, 24) και φέρουν τη νέκρωση 
του [ησού στη θνητή τους σάρκα(Β΄ Κορ. 4, 10), πώς έχουν τη σάρκα συνεργό μάλλον στα καλά και 
όχι αντίπαλο, αλλά πειθαρχική και οδηγούμενη από το νόμο του Θεού; Και αυτοί λοιπόν έτσι να 
κάνουν, και θα απολαύσουν την ίδια ανάπαυση. 


19. Κάθε συγκατάθεση του λογισμού προς µια απαγορευμένη επιθυμία, δηλαδή συγκατάνευση 
ηδονική, είναι αμαρτία στον μοναχό. Πρώτα αρχίζει ο λογισμός µε το παθητικό µέρος να σκοτίζει 
το νου, κατόπιν κλίνει η ψυχή προς την ηδονή, γιατί δεν µπορεί να αντισταθεί στην πάλη. Αυτό 
λέγεται συγκατάθεση, η οποία είναι αμαρτία. Όταν πολυκαιρίσει, κινεί το πάθος. Και υστέρα 
έρχεται σιγά-σιγά στην διάπραξη της αμαρτίας. Γι’ αυτό μακαρίζει ο προφήτης εκείνους που 
χτυπούν πάνω στην πέτρα τα νήπια της Βαβυλώνας(ψΨαλμ. 136, 9) (δηλ. εκείνους που αποκρούουν 
αμέσως, μόλις φανούν, τους πονηρούς λογισμούς). Αυτό είναι γνωστό στους συνετούς και 
φρόνιμους. 


20. Οι άγγελοι, επειδή είναι υπηρέτες αγάπης και ειρήνης, χαίρονται για την μετάνοια και την 
προκοπή µας στην αρετή. Και γι’ αυτό φροντίζουν να µας γεμίζουν µε πνευματικές θεωρίες και 
βοηθούν σε κάθε καλό. Αντίθετα οι δαίμονες, επειδή είναι δημιουργοί οργής και κακίας, χαίρονται 
όταν ελαττώνεται η αρετή και έχουν έργο να κάνουν τις ψυχές να κλίνουν σε αισχρές φαντασίες. 


21. Η πίστη είναι ένα αγαθό της εσωτερικής διαθέσεως της ψυχής. Αυτή γεννά µέσα µας το φόβο 
του Θεού. Ο φόβος του Θεού διδάσκει την τήρηση τῶν εντολών, η οποία λέγεται πρακτική αρετή. 
Από την πρακτική φυτρώνει η πολύτιμη απάθεια. Γέννημα της απάθειας είναι η αγάπη, η οποία 
είναι εκπλήρωση όλων τῶν εντολών(Ρωμ. 13, 10), τις οποίες συνδέει σφιχτά και συγκρατεί. 


22. Όταν η αίσθηση του σώματος είναι υγιής, αισθάνεται ποια αρρώστια το κατέχει, ενώ εκείνος 
που δεν την καταλαβαίνει, πάσχει από αναισθησία. Έτσι και ο νους, ενόσω έχει πλήρη την ενέργειά 
του, διακρίνει τις δυνάμεις του και γνωρίζει από που εισχωρούν τα πάθη πιο τυραννικά και προς 
εκείνο το μέρος δίνει τη δυνατή μάχη. Και είναι φοβερό αν κανείς δεν αισθάνεται, αλλά ξοδεύει τις 
ημέρες του και μοιάζει μ᾽ εκείνον που πολεμά µέσα στο σκοτάδι, χωρίς να βλέπει τους λογισμούς 
που τον πολεμούν. 


23. Όταν το λογικό μέρος της ψυχής ασχολείται επίµονα και σταθερά µε τη θεωρία των αρετών, και 
το επιθυµητικό στρέφεται µε ένταση προς την θεωρία αυτή και προς τον δοτήρα της Χριστό, ενώ το 
θυµικό οπλίζεται κατά τῶν δαιμόνων, τότε οι πνευματικές δυνάμεις µας ενεργούν κατά φύση. 


24. Από τρία µέρη αποτελείται κάθε λογική ψυχή κατά τον Θεολόγο Γρηγόριο. Την αρετή του 
λογιστικού την ονομάζει φρόνηση και σύνεση και σοφία. Την αρετή του θυμικού, ανδρεία και 
υπομονή. Και την αρετή του επιθυμητικού, αγάπη και σωφροσύνη και εγκράτεια. Η δικαιοσύνη 
είναι διασκορπισµένη σε όλες αυτές και τις κάνει να ενεργούν ανάλογα και κατάλληλα. Με τη 
φρόνηση πολεμά εναντίον τῶν αντιθέτων δυνάμεων και υπερασπίζεται τις αρετές. Με τη 
σωφροσύνη βλέπει τα πράγματα απαθώς. Με την αγάπη τέλος πείθει να αγαπάς όλους τους 
ανθρώπους όπως τον εαυτό σου. Με την εγκράτεια περιορίζει κάθε ηδονή. Με την ανδρεία και την 
υπομονή οπλίζεται για τους αόρατους πολέμους. Αυτά αποτελούν την αρμονία του ευήχου οργάνου 
της ψύχης. 


25. Εκείνος που φροντίζει για τη σωφροσύνη και ποθεί την μακάρια αγνεία ---την οποία δε θα 
σφάλει κανείς, αν την ονομάσει απάθεια--- ας σκληραγωγεί το σώμα του και ας το μεταχειρίζεται 
σαν δούλο(Α΄Κορ. 9, 27), και µε ταπεινό φρόνημα ας επικαλείται τη θεία χάρη, και θα επιτύχει το 
ποθούμενο. Εκείνος που τρέφει το σώμα του µε υπερβολικό φαγητό, θα υποφέρει από το πνεύμα 
της πορνείας. Γιατί όπως το πολύ νερό σβήνει τη φωτιά, έτσι την έξαψη της σάρκας και τις αισχρές 
φαντασίες εξαφανίζει η πείνα ή η εγκράτεια ενωμένη µε ταπείνωση ψυχής. 


26. Το πάθος της μνησικακίας να είναι τελείως µακριά από την ψυχή σου, φιλόχριστε. Μη δώσεις 
καθόλου τόπο στην έχθρα. Σαν φωτιά κρυμμένη στην καλαμιά του λιναριού, έτσι είναι η 
µνησικακία που φωλιάζει στην καρδιά. Μάλλον να προσεύχεσαι θερµά για χάρη εκείνου που σε 
λύπησε και να τον ευεργετείς σε ό,τι μπορείς, για να σώσεις την ψυχή σου από τον θάνατο και για 
να µην είσαι χωρίς παρρησία στην προσευχή σου. 


27. Στις ψυχές των ταπεινών θα αναπαυθεί ο Κύριος, ενώ στην καρδιά των υπερηφάνων 
αναπαύονται τα πάθη της ατιµίας. Γιατί κανένα άλλο δεν τα δυναμώνει εναντίον µας, όσο οἱ 
υπερήφανοι λογισμοί: και κανένα άλλο δεν ξεριζώνει τα πονηρά χόρτα της ψυχής, όπως η µακάρια 
ταπείνωση. Γι’ αυτό εύλογα η ταπείνωση ονομάζεται παθοκτόνος. 


28. Η ψυχή σου να είναι καθαρή από πονηρές ενθυµήσεις και να φωτίζεται από άριστες έννοιες, 
έχοντας πάντοτε στο νου σου εκείνο που έχει λεχθεί, ότι η φιλήδονη καρδιά είναι φυλακή και 
αλυσίδα στην ώρα του θανάτου. Η φιλόπονη όμως και πρόθυμη στο καλό, είναι πόρτα ανοικτή. 
Πράγματι, τις καθαρές ψυχές, όταν βγαίνουν από το σώμα, άγγελοι τις οδηγούν, σαν να τις κρατούν 
από το χέρι, προς την μακάρια ζωή. Ενώ τις λερωμένες και αμετανόητες ψυχές, δαίμονες, 
αλλοίμονο, θα τις παραλάβουν. 


29. Είναι ωραίο το κεφάλι που στολίζεται µε πολύτιμο στέμμα, µε λίθους ινδικούς και αστραφτερά 
μαργαριτάρια. Ασυγκρίτως όµως πιο ωραία είναι η ψυχή που είναι πλούσια στη γνώση του Θεού 
και φωτισμένη από φωτεινότατες θεωρίες και έχει εγκάτοικο το Άγιο Πνεύμα. Και ποιος θα 
διηγηθεί επάξια την ομορφιά της µακάριας εκείνης ψυχής; 

30. Θυμό και οργή, µην αφήσεις να κατοικούν µέσα σου. Γιατί λέει η Γραφή: «Άνθρωπος που 
θυμώνει, δεν είναι ευπρεπής: στις καρδιές όµως τῶν πράων ανθρώπων θα αναπαυθεί η 
σοφία»(Παροιµ. 11, 25. 14, 33). Αν το πάθος της οργής κυριεύσει την ψυχή σου, θα βρεθούν 
καλύτεροί σου αυτοί που ζουν στον κόσμο και θα αἰσχυνθείς, γιατί θα φανείς ανάξιος της 
μοναχικής ζωής. 

31. Σε κάθε πειρασμό και πόλεμο, να χρησιμοποιείς την προσευχή σαν ανίκητο όπλο, και θα 
νικήσεις µε τη χάρη του Χριστού. Να είναι όµως καθαρή η προσευχή σου, όπως ο σοφός δάσκαλος 
μας διδάσκει: «Θέλω, λέει, να προσεύχεστε παντού και να υψώνετε όσια χέρια προς τον οὐρανό, 
χωρίς οργή και ολιγοπιστία»(Δ᾽ Τιμ. 2, 8). Εκείνος λοιπόν που παραμελεί την προσευχή αυτή, θα 
παραδοθεί σε πειρασμούς και πάθη. 


32. Το κρασί ευφραίνει την καρδιά του ανθρώπου, λέει η Γραφή(ψΨαλμ. 103, 15). Συ όµως που έχεις 
υποσχεθεί να πενθείς και να κλαις, απόφυγε την ευφροσύνη του κρασιού και θα ευφρανθείς µε 
πνευματικά χαρίσματα. Αν όµως ευφραίνεσαι µε κρασί, θα συζήσεις µε αισχρούς λογισμούς και θα 
βαδίσεις µε πολλές λύπες. 


33, Οι εορτές µη νομίζεις ότι γίνονται µε οινοποσία, αλλά µε την ανακαίνιση του νου και την 
καθαρότητα της ψυχής. Γιατί γεμίζοντας την κοιλιά και πίνοντας κρασί, θα παροργίσεις μάλλον 
αυτόν που θέλεις να τιμήσεις µε την πανήγυρη. 


34. Έχομε εντολή να αγρυπνούμε µε ψαλμωδίες, προσευχές και ανάγνωση ιερών βιβλίων πάντοτε, 
και προπάντων τις εορτές. Ο άγρυπνος μοναχός λεπτύνει τη διάνοιά του και την κάνει κατάλληλη 
για ψυχωφελείς θεωρίες, ενώ ο πολύς ύπνος παχαίνει τον νου. Αλλά πρόσεχε να µη δώσεις τον 
εαυτό σου κατά την αγρυπνία σε μάταιες διηγήσεις ή σε πονηρούς λογισμούς. Είναι καλύτερο να 
κοιμάσαι, παρά να αγρυπνείς για μάταια λόγια και λογισμούς. 


35. Εκείνος που έχει φίδι µέσα στον κόρφο του κι εκείνος που έχει λογισμό πονηρό µέσα στην 
καρδιά του, θα πεθάνουν. Ο πρώτος από το φαρµακερό δάγκωμα του φιδιού κι ο δεύτερος από το 
θανατηφόρο φαρμάκι που έβαλε στην ψυχή του. Αλλά να σκοτώνοµε γρήγορα τα γεννήματα των 
εχιδνών, και να µην κυοφορούμε πονηρούς λογισμούς µέσα στην καρδιά µας, για να µην πονέσοµε 
πικρά. 


36. Ἡ καθαρή ψυχή εύλογα µπορεί να ονομαστεί σκεύος εκλογής και κλεισμένος κήπος και 
σφραγισµένη πηγή(Άσμα 4, 12) και θρόνος της αισθήσεως(Παροιμ. 12, 23). Η ψυχή που μολύνεται 


µε ακάθαρτες σκέψεις είναι γεμάτη από βρωμερή λάσπη. 


37. Έχω ακούσει από πεπειραµένους και πρακτικούς γέροντες ότι οι πονηροί λογισμοί γεννιούνται 
στην ψυχή από το στολισµό των ενδυμάτων, το χορτασµό της κοιλιάς και τις βλαβερές 
συναναστροφές. 


38. Επιθυμία χρημάτων να µην κατοικεί στις ψυχές των ασκητών. Μοναχός µε πολλές κτήσεις, 
είναι πλοίο που γεμίζει νερά και κινδυνεύει µέσα στα κύματα τῶν φροντίδων και βουλιάζει στο 
βυθό της λύπης. Πολλά πάθη γεννά η φιλαργυρία, και γι’ αυτό σωστά έχει ονομαστεί ρίζα όλων τῶν 
κακών(Α΄Τιμ. 6, 10). 


39, Ἡ ακτημοσύνη και η σιωπή είναι θησαυρός κρυμμένος στο χωράφι της μοναχικής ζωής. 
Πήγαινε λοιπόν και πούλησε τα υπάρχοντά σου και δώσε τα στους φτωχούς(Ματθ. 19, 21) και 
απόκτησε αυτό το χωράφι, και αφού ξεχώσεις το θησαυρό, φύλαξέ τον για τον εαυτό σου να µη 
σου τον κλέψουν, για να πλουτήσεις µε πλούτο ανεξάντλητο. 


40. Αν συγκατοικήσεις µε πνευματικό πατέρα και βρεις ὠφέλεια απ’ αυτόν, κανείς να µη σε χωρίζει 
από την αγάπη του και τη συμβίωση. Μην τον κρίνεις για κανένα πράγμα, µην τον κακολογήσεις 
αν σε ελέγχει ή σε χτυπά, µη δώσεις προσοχή αν τον κατηγορεί κανένας, µη συμφωνήσεις μ’ 
εκείνον που τον υβρίζει, για να µην οργιστεί ο Κύριος εναντίον σου και σε διαγράψει από το βιβλίο 
της ζωής(ψΨαλμ. 68, 29). 


41. Το κατόρθωμα της υποταγής ολοκληρώνεται µε την απάρνηση του κόσμου, όπως μάθαμε. 
Εκείνος που καταγίνεται μ αυτήν, ας περιφραχθεί µε τρία όπλα, µε την πίστη, µε την ελπίδα και µε 
την πανσέβαστη και θεία αγάπη(Α΄Κορ. 13, 13). ώστε περιφραγμένος µε αυτά, ν᾽ αγωνιστεί τον 
καλό αγώνα και να λάβει τα στεφάνια της δικαιοσύνης(Β΄Τιμ. 4, 7-8). 


42. Να µην είσαι δικαστής τῶν έργων του πνευματικού σου πατέρα, αλλά εκπληρωτής τῶν εντολών 
του. Γιατί οι δαίμονες έχουν συνήθεια να σου επιδεικνύουν τις ελλείψεις του, για να σε κάνουν να 
παρακούσεις τις εντολές του, και ή να :σε αποτραβήξουν από το γυμναστήριο ὡς άνανδρο και δειλό 
στρατιώτη, ή μόνον µε τους λογισμούς της απιστίας να σε παραλύσουν και σε αποχαυνώσουν σε 
κάθε ιδέα αρετής. 


43, Εκείνος που παρακούει τις εντολές του πνευματικού του πατέρα, είναι παραβάτης των 
εξαίρετων συμφωνιών της υποσχέσεως που έδωσε όταν έγινε μοναχός. Εκείνος που οικειοποιήθηκε 
την υπακοή αφού έσφαξε µε το μαχαίρι της ταπεινοφροσύνης το θέλημά του, αυτός εκπλήρωσε, 
όσο του ήταν δυνατόν, εκείνα που υποσχέθηκε στο Χριστό εμπρός σε πολλούς μάρτυρες. 


44. Αφού μελετήσαμε πολύ, διακρίναµε και μάθαμε καλά ότι όσους ασκούνται υποταγμένοι σε 
πνευματικούς πατέρες, πολύ τους φθονούν οι εχθροί της ζωής µας δαίμονες, τους τρίζουν τα δόντια 
τους και εφευρίσκουν ποικίλα τεχνάσματα εναντίον τους. Και τι δε λένε, και τι δεν υπαγορεύουν, 
ώστε να τους χωρίσουν από τον πνευματικό τους πατέρα; Προβάλλουν προφάσεις ὡς δήθεν 
εύλογες, μεθοδεύουν ζωηρές διαφωνίες, διεγείρουν μίσος εναντίον του πνευματικού πατέρα, τις 
συμβουλές του τις παρουσιάζουν σαν επιπλήξεις, τους ελέγχους τους μπήγουν σαν ακονημένα 
βέλη. «Γιατί, του λένε, από ελεύθερος που ήσουν έγινες δούλος, και μάλιστα δούλος σκληρού και 
άσπλαχνου κυρίου; Ως πότε θα λυώνεις κάτω από τον ζυγό της δουλείας και ελεύθερο φως δεν θα 
δεις» Κατόπιν τους υποβάλλουν οι δαίμονες ότι πρέπει να φιλοξενούν και να επισκέπτονται 
αρρώστους και να φροντίζουν για τους φτωχούς. Κατόπιν υπερεπαινούν τον αγώνα και το βραβείο 
της άκρας ησυχίας και μονώσεως, και σπείρουν κάθε είδος πονηρών ζιζανίων στην καρδιά του 
στρατιώτη τῆς ευσέβειας, μόνο και μόνο για να τον βγάλουν από την πνευματική μάνδρα και να 
τον λύσουν από το ήσυχο λιμάνι και να τον ρίξουν μέσα στην ταραγμένη από θανάσιμη και 
ψυχοφθόρο φουρτούνα θάλασσα. Και κατόπιν, αφού τον πάρουν ὡς αιχμάλωτο στην εξουσία τους, 
να τον μεταχειριστούν κατά τα θελήματα τους. 


45. Από σένα που βρίσκεσαι υποταγµένος σε πνευματικό πατέρα; ας µη διαφεύγει ο δόλος των 
εχθρών δαιμόνων. Μη λησμονείς τις υποσχέσεις σου προς τον Θεό, µη νικηθείς από ύβρεις, µη 
δειλιάσεις τους ελέγχους, τους χλευασμούς ή τα περιγελάσµατα, µην υποχωρήσεις από την 


υπερβολή τῶν πονηρών λογισμών, µην αποφύγεις την αυστηρότητα του πνευματικού πατέρα, µην 
περιφρονήσεις τον χρηστό ζυγό της ταπεινώσεως από θρασύτητα αυταρέσκειας και αυθάδειας: 
αλλά αφού βάλεις στην καρδιά σου τον λόγο του Κυρίου: «Όποιος υπομείνει ως το τέλος, αυτός θα 
σωθεί»(Ματθ. 10, 22), µε υπομονή τρέχε τον αγώνα που βρίσκεται εμπρός σου, προσηλώνοντας το 
βλέμμα σου στον Ιησού που µας δίνει την αρχή της πἰστεώς µας και την ολοκλήρωσή της(Εβρ. 12. 
1-2). 


46. Ο χρυσοχόος όταν βάλει το χρυσό στο χωνευτήριο (στο καμίνι), τον κάνει καθαρότερο. Και ο 
νέος μοναχός, που δίνει τον εαυτό του στους αγώνες της υποταγής και πυρώνεται απ᾿ όλα τα 
λυπηρά του κατά Θεόν βίου και µε κόπο Και υπομονή μεγάλη μαθαίνει την υπακοή, αφού 
ξαναλιώσει σαν σε χωνευτήριο τα ήθη του, μαθαίνει την ταπείνωση και ξαναγίνεται λαμπερός, και 
άξιος για τους ουράνιους θησαυρούς, την άφθαρτη ζωή και την µακάρια κατάληξη, από όπου έφυγε 
κάθε οδύνη και στεναγμός(Ησ. 35, 10), ενώ έχει φυτευτεί ευφροσύνη και αδιάκοπη χαρά. 


47. Η ορθή πίστη που έχει κανείς µε εσωτερική αίσθηση, γεννά το φόβο του Θεού. Ο φόβος του 
Θεού µας διδάσκει την τήρηση των εντολών. Γιατί, λέει, όπου υπάρχει φόβος, εκεί είναι και η 
τήρηση τῶν εντολών. Από την τήρηση τῶν εντολών συγκροτείται η πρακτική αρετή, η οποία είναι 
η αρχή της θεωρητικής. Καρπός αυτών είναι η απάθεια. Με την απάθεια έρχεται µέσα µας η αγάπη. 
Για την αγάπη λέει ο αγαπημένος μαθητής: «ο Θεός είναι αγάπη: κι όποιος μένει στην αγάπη, μένει 
στο Θεό, και ο Θεός σ᾽ αυτόν»(ΑΊω. 4, 16). 


48. Πόσο ωραία και καλή είναι αλήθεια η ζωή των μοναχών! Πόσο ωραία πράγματι και καλή, αν 
βέβαια γίνεται κατά τους όρους και τους νόμους που έχουν θέσει οι αρχηγοί της και οδηγοί, καθώς 
διδάχθηκαν από το Άγιο Πνεύμα. Ο στρατιώτης του Χριστού πρέπει να είναι άυλος και ξένος από 
κάθε κοσμική σκέψη και πράξη, όπως λέει ο Απόστολος: «Κανένας απ᾿ όσους στρατεύονται δεν 
μπλέκεται στις βιοτικές υποθέσεις, για να αρέσει σ᾽ αυτόν που τον στρατολόγησε»(Β΄Τιμ. 2, 4). 


49. Πρέπει λοιπόν ο μοναχός να είναι άυλος, απαθής, έξω από κάθε πονηρή επιθυμία, να µην είναι 
φίλος των απολαύσεων ή μέθυσος ή νωθρός ή ράθυμος ή φιλάργυρος ή φιλήδονος ή φιλόδοξος. 
Γιατί αν δεν υψώσει κανείς τον εαυτό του πάνω απ᾿ αυτά, δεν θα μπορέσει να κατορθώσει την 
αγγελική αυτή ζωή. Για εκείνους που την κατορθώνουν σωστά, είναι ο ζυγός της καλός και το 
φορτίο της ελαφρό(Ματθ. 11, 30), καθώς όλα τα ελαφρύνει η ελπίδα προς το Θεό. Γλυκός ο 
μοναχικός βίος, η πνευματική εργασία ευχάριστη, ο τρόπος ζωής που διάλεξε είναι καλός και δε θ᾽ 
αφαιρεθεί(Λουκ. 10, 12) από εκείνη την ψυχή που τον απόκτησε. 


50. Εσύ που απαρνήθηκες τις φροντίδες του κόσμου και ανέλαβες τον ασκητικό αγώνα, µην 
επιθυµήσεις να έχεις πλούτο για να κάνεις ελεημοσύνες στους φτωχούς. Είναι κι αυτό µια 
πανουργία του πονηρού που αποσκοπεί στην κενοδοξία, ώστε να ρίξει το νου σε απασχόληση με 
πολλά πράγματα. Και ψωμί µόνο αν έχεις και νερό, μπορείς µε αυτά να φιλοξενήσεις και να λάβεις 
το μισθό της φιλοξενίας. Και αν δεν τα έχεις ούτε αυτά, και µόνο µε καλή διάθεση να υποδεχτείς 
τον ξένο και να του πεις παρηγορητικά λόγια, μπορείς επίσης να λάβεις το μισθό της φιλοξενίας. 
Αυτό βεβαιώνεται από τη χήρα του Ευαγγελίου, η οποία µε δύο λεπτά ξεπέρασε την προαίρεση και 
τη δύναμη τῶν πλουσίων(Μαρκ. 12, 42-44. λουκ. 2], 1-4). 


51. Τα παραπάνω γράφτηκαν για τους ησυχαστές. Εκείνοι όµως που βρίσκονται στην υποταγή 
πνευματικού πατέρα, ένα µόνο ας έχουν κατά νου, το να µη ξεπέσουν σε τίποτε από την εντολή του 
πνευματικού τους πατέρα. Γιατί όταν το κατορθώσουν αυτό, έχουν κατορθώσει το παν. Όπως 
αντίθετα, αν ξεπέσουν απ᾽ αυτήν την ακρίβεια και διαγωγή της υπακοής, θα είναι ακατάλληλοι για 
κάθε έννοια αρετής και πνευματικής ζωής. 


52. “Έχε και αυτή τη συμβουλή μου, φιλόχριστε: Αγάπα τη διαμονή σε ξένο τόπο, 
απομακρυνόµενος από τα περιστατικά της πατρίδας σου. Από φροντίδες των γονέων σου ή 
συγγενικές φιλίες µην παρασυρθείς. Ν᾽ αποφεύγεις τη διαμονή στην πόλη και να ὑπομένεις στην 
ερηµία, λέγοντας μαζί µε τον προφήτη: «Να, έφυγα µακριά και κατοίκησα στην έρημο»ρ(Ῥαλμ. 54, 
8). 


53, Να αναζητάς τους ερημικούς και ακατοίκητους τόπους, και µη δειλιάσεις αν εκεί υπάρχει 


έλλειψη και στενοχώρια από τα απαραίτητα της ζωής. Αν σε περικυκλώσουν οι εχθροί σαν 
μέλισσες ή κακοί κηφήνες, και σου επιτεθούν µε κάθε λογής πολέμους και σε συγχίζουν µε 
ποικίλους λογισμούς, εσύ µη φοβηθείς και µη στήσεις το αυτί σου να τους ακούσεις, μήτε να 
φύγεις από το στάδιο του αγώνα. Δείξε καρτερία και υπομονή, επαναλαμβάνοντας συνεχώς στον 
εαυτό σου: «Περίμενα καρτερικά τον Κύριο και µε πρόσεξε»(Ψαλμ. 39, 2). Και τότε θα δεις τα 
μεγαλεία του Θεού, τη βοήθεια, την φροντίδα και όλη την πρόνοιά Του για τη σωτηρία σου. 


54. Φίλους πρέπει να έχεις, φιλόχριστε, εκείνους που φέρνουν πνευματική ὠφέλεια και σε βοηθούν 
στον ασκητικό βίο. Οι φίλοι σου να είναι άνδρες ειρηνικοί, αδελφοί πνευματικοί, πατέρες άγιοι, για 
τους οποίους ο Κύριος εἰπε: «Μητέρα µου και αδελφοί µου είναι αυτοί εδώ, όσοι κάνουν το θέληµα 
του ουράνιου Πατέρα μου»(Ματθ. 12, 50). 


55. Να µην επιθυμείς φαγητά άλλα κάθε μέρα και πολυτελή, ούτε σπατάλες που προξενούν 
πνευματικό θάνατο. Γιατί λέει η Γραφή: «Όποια ζει µέσα στη σπατάλη, αυτή έχει κιόλας πεθάνει, 
κι ας είναι ζωντανή»(Α΄’Τιμ. 5, 6). Και από εκείνα τα φαγητά που μπορείς να τα προµηθευτείς 
εύκολα, να µη χορταίνεις. Γιατί είναι γραμμένο: «µη σας ξεγελά το χόρτασµα της κοιλιάς»(Παροιμ. 
24, 15). 


56. Αν διάλεξες την ησυχία, µην περνάς τον καιρό σου συνεχώς έξω από το κελί σου, γιατί αυτό 
φέρνει πολύ μεγάλη ζημία, αφαιρεί τη θεία χάρη, σκοτίζει το φρόνημα, μαραίνει το θείο πόθο. ΓΙ’ 
αυτό έχει λεχθεί: «η περιπλάνηση της επιθυμίας διαστρέφει τον άκακο νου»(Σ. Σολ. 4, 12). Κόβε 
λοιπόν τις σχέσεις τῶν πολλών, µην τυχόν ο νους σου γίνει πολυάσχολος και καταστρέψει τον 
ησυχαστικό τρόπο ζωής. 


57. Όταν κάθεσαι στο κελί σου, µην κάνεις το έργο σου δίχως λόγο και γεμάτο οκνηρία. Γιατί λένε: 
«Εκείνος που βαδίζει χωρίς σκοπό, θα ματαιοπονήσει». Αλλά απόκτησε καλή πνευματική εργασία, 
μάζεψε το νου σου, έχε μπροστά στα μάτια σου πάντοτε την τελευταία ώρα του θανάτου, θυμήσου 
τη ματαιότητα του κόσμου πόσο απατηλή εἰναι, πόσο αδύνατη, πόσο τιποτένια: έχε στο νου σου τη 
δοκιμασία του φρικτού δικαστηρίου, όπου τα πικρά τελώνια θα παρουσιάσουν μία-μία τις πράξεις 
μας, τα λόγια, τις σκέψεις τις οποίες αυτοί τις υπέβαλαν στο νου µας, και εμείς τις δεχόμαστε. Να 
θυμάσαι και τις κολάσεις του άδη και να σκέφτεσαι πώς άραγε θα είναι οι ψυχές που κλείστηκαν 
εκεί. Να θυμάσαι και τη μεγάλη και φοβερή εκείνη ημέρα της κοινής αναστάσεως και 
παραστάσεώς µας εμπρός στο Θεό και την τελευταία απόφαση του Κριτή που δεν εξαπατάται µε 
σοφίσματα. Να συλλογίζεσαι την τιμωρία των αμαρτωλών, την ντροπή, τον έλεγχο της 
συνειδήσεως, την απομάκρυνση από το Θεό, το ρίξιµο στο αιώνιο πυρ, στο ασταµάτητο σκουλήκι, 
στο απόλυτο σκοτάδι, όπου υπάρχει κλάμμα και τρίξιµο τῶν δοντιών(Μαρκ. 9, 44. Ματθ. 8, 22). 
Να αναλογίζεσαι και τα άλλα είδη τιµωριών και να µην παύεις να καταβρέχεις µε δάκρυα το 
πρόσωπό σου, το ρούχο σου, τον τόπο που κάθεσαι. Γιατί έχω δει πολλούς, οι οποίοι μ᾽ αυτές τις 
σκέψεις απόκτησαν πάρα πολλά δάκρυα και καθάρισαν µε θαυμαστό τρόπο τις ψυχικές τους 
δυνάμεις. 


58. Αλλά, να σκέφτεσαι και τα αγαθά που είναι ετοιμασµένα για τους δικαίους, την παράστασή 
τους στα δεξιά του Χριστού, την ευλογημένη φωνή του Κυρίου, την κληρονομιά της ουράνιας 
βασιλείας, τις δωρεές που δεν µπορεί ανθρώπινος νους να εννοήσει, το γλυκύτατο εκείνο φῶς, την 
ατέλειωτη χαρά που δεν διακόπτεται από λύπη, τις ουράνιες εκείνες μονές, την συναναστροφή με 
τους αγγέλους, όλα τα άλλα που έχει υποσχεθεί ο Κύριος σ᾽ εκείνους που Τον φοβούνται. 


59, Όλοι αυτοί οι λογισμοί να σε συντροφεύουν, να κοιμούνται και να ξυπνούν µαζί σου. Κοίταξε 
να µην τους λησμονήσεις ποτέ, αλλά όπου και αν είσαι, µην τους βγάλεις από το νου σου, για να 
φύγουν και οι πονηροί λογισμοί και για να είσαι γεμάτος από θεία παρηγοριά. Η ψυχή που δεν είναι 
περιτειχισµένη µε τέτοιες σκέψεις, δεν μπορεί να κατορθώσει την ησυχία. Γιατί η πηγή που δεν έχει 
νερό, ματαίως λέγεται πηγή. 

60. Και αυτή την πολιτεία έχει νομοθετηθεί για τους ησυχαστές να την επιτύχουν. Νηστεία, µε όση 


δύναμη έχουν, αγρυπνία και χαμαικοιτία και κάθε άλλη κακοπάθεια για χάρη της μέλλουσας 
αναπαύσεως. «Δεν είναι άξια ---λέει--- ν᾽ αντισταθµίσουν τα παθήματα του τωρινού καιρού τη 


δόξα που μέλλει να αποκαλυφθεί σ᾽ εµάς»(Ρωμ. 8, 18). Πάνω απ᾿ όλα απαιτείται προσευχή καθαρή, 
θα έλεγα ακατάπαυστη και αδιάλειπτη. Αυτή είναι τείχος ασφαλές, αυτή είναι λιμάνι ήσυχο, 
φυλακτήριο των αρετών, αφανισµός τῶν παθών, δύναμη της ψυχής, καθαρτήριο του νου, ανάπαυση 
στους κουρασμένους, παρηγοριά σ᾽ όσους πενθούν. Η προσευχή είναι ομιλία µε το Θεό, θεωρία 
των αοράτων, πληροφορία εκείνων που επιθυμούν να μάθουν το θέλημα του Θεού, τρόπος ζωής 
των αγγέλων, παρακίνηση στα καλά, πραγμάτωση τῶν αγαθών που ελπίζοµε(Εβρ. 11, 1). Αυτή την 
βασίλισσα τῶν αρετών φρόντισε, εσύ ασκητή, µε όλη σου τη δύναμη να κατακτήσεις. Να 
προσεύχεσαι μέρα και νύχτα, είτε άθυµος είσαι είτε εύθυμος. Προσευχήσου µε φόβο και τρόμο, με 
νου προσεκτικό και άγρυπνο, για να γίνει δεκτή από τον Κύριο η προσευχή σου. Γιατί λέει: «οι 
οφθαλμοί του Κυρίου είναι στραμμένοι στους δικαίους και τα αυτιά Του είναι ανοιχτά για να 
ακούσουν την δέησή τους»(Ῥαλμ. 33, 16). 


61. Είπε κάποιος από τους παλαιούς (ο Ευάγριος) ορθά και πετυχημένα, ότι από τους δαίμονες που 
μας πολεμούν, πρώτοι είναι εκείνοι που τους έχουν ανατεθεί οι ορέξεις της γαστριμαργίας, εκείνοι 
που µας υποβάλλουν τη φιλαργυρία και εκείνοι που µας παρακινούν στην κενοδοξία. Οι άλλοι 
δαίμονες έρχονται πίσω από αυτούς και τους διαδέχονται παραλαμβάνοντας εκείνους που 
πληγώνονται από τους προηγούμενους. 


62. Και πράγματι µε την παρατήρηση κατάλαβα ότι δεν είναι δυνατόν να πέσει ο άνθρωπος σε 
αμαρτία ή πάθος, αν δεν έχει προηγουμένως καταπληγωθεί από ένα απ᾿ αυτά τα τρία. Γι’ αυτό και ο 
διάβολος τους τρεις αυτούς λογισμούς παρουσίασε στον Σωτήρα(Ματθ. 4, 1-10). Αλλά ο Κύριος, 
αφού φάνηκε ανώτερος από τοὺς πειρασμούς αυτούς, διέταξε τον διάβολο να φύγει από μπροστά 
Του και έδωσε σ᾽ εμάς τη νίκη εναντίον του, ὡς αγαθός και φιλάνθρωπος Δεσπότης, Εκείνος που 
ντύθηκε σώμα σε όλα όμοιο µε το δικό µας, εκτός από την αμαρτία, και µας έδειξε το σωστό και 
αλάθευτο δρόµο της αναµαρτησίας, τον οποίο όταν βαδίζομε, ντυνόµαστε το νέο άνθρωπο, που 
γίνεται καινούργιος κατά την εικόνα του Πλάστη του(Κολ. 3, 10). 


63. Τέλειο μίσος µε όλη την καρδιά µας διδάσκει ο Δαβίδ να έχοµε εναντίον τῶν δαιμόνων(ΨῬαλμ. 
Τ38, 22), γιατί είναι εχθροί της σωτηρίας μας: και αυτό το μίσος είναι πάρα πολύ κατάλληλο για 
την εργασία της αρετής. Ποιος είναι λοιπόν εκείνος που μισεί µε τέλειο μίσος τους εχθρούς; 
Εκείνος που δεν αμαρτάνει πλέον ούτε στην πράξη, ούτε µε τη διάνοια. Όσο οι προὐποθέσεις τῆς 
φιλίας µε τους εχθρούς, δηλαδή οι αιτίες τῶν παθών είναι σ᾽ εμάς, πώς θα επιτύχομε το μίσος 
εναντίον τους; Γιατί η φιλήδονη καρδιά δεν μπορεί να διατηρεί µέσα της αυτό το μίσος. 


64. «Ενδυμα γάμου» είναι η απάθεια της λογικής ψυχής, που χωρίστηκε από τις κοσμικές ηδονές 
και απαρνήθηκε όλες τις ανάρµοστες επιθυμίες, και ασχολείται µε φιλόθεες σκέψεις και ολοκάθαρη 
μελέτη θείων θεωριών. Όταν ξεπέσει στα πάθη της ατιµίας και στην γύρω απ᾿ αυτά απασχόληση, 
τότε ξεντύνεται το φόρεμα της σωφροσύνης και εξαθλιώνεται φορώντας σχισμένα και 
καταλερωμένα κουρέλια, όπως διδάσκεται στα Ευαγγέλια ότι ο δούλος εκείνος που δέθηκε χέρια 
και πόδια και ρίχθηκε στο σκότος το εξώτερο, µε τέτοιους λογισμούς και πράξεις είχε υφασμένο το 
ένδυμα: και ο Κύριος δεν τον έκρινε άξιο για τους θείους και άφθαρτους γάμους(Ματθ. 22, 11-14). 


65. Για τη φιλαυτία, η οποία µισεί τους πάντες, δίκαια είπε κάποιος σοφός, ότι πρώτος απ᾽ όλους 
τους κακούς λογισμούς είναι ο φοβερός αυτός πόλεμος της φιλαυτίας, που μοιάζει µε τύραννο. 
Αυτός μαζί µε τούς τρεις και µε τους πέντε αρπάζουν το νου. 


66. Θαυμάζω αν κανείς που χορταίνει την κοιλιά του µε φαγητά θα μπορέσει ποτέ να αποκτήσει 
απάθεια. Απάθεια εννοώ όχι την αποχή της αμαρτίας που γίνεται µε την πράξη: γιατί αυτή λέγεται 
εγκράτεια. Αλλά, εκείνη που ξεριζώνει ολοκληρωτικά από τη διάνοια τις εµπαθείς έννοιες, η οποία 
λέγεται καθαρότητα της καρδιάς. 


67. Είναι πιο εύκολο να καθαρίσει κανείς µια ακάθαρτη ψυχή, από το να ξαναφέρει στην υγεία µια 
ψυχή καθαρµένη που λερώθηκε πάλι. Γιατί είναι ευκολότερο να κατορθώσουν την απάθεια εκείνοι 
που μόλις απαρνήθηκαν την σύγχυση του κόσμου, σε οποιαδήποτε αμαρτήματα κι αν έχουν πέσει: 
σ᾽ εκείνους όµως που γεύθηκαν πόσο γλυκός είναι ο λόγος του Θεού και βάδισαν το δρόμο της 
σωτηρίας και κατόπιν γύρισαν πίσω στην αμαρτία, είναι κάπως δυσκολοκατόρθωτη η απάθεια. Από 


το ένα μέρος εξαιτίας της κακής έξεως και πονηρής συνήθειας, κι από το άλλο εξαιτίας του δαίμονα 
της λύπης που μένει πάντα στις κόρες τῶν ματιών και προσφέρει την εικόνα της αμαρτίας. Η 
πρόθυμη όµως και φιλόπονη ψυχή εύκολα κατορθώνει και αυτό το δυσκολοκατόρθωτο, µε την 
βοήθεια της θείας χάρης, η οποία δείχνει σ᾽ εμάς µακροθυμµία και φιλανθρωπία και µας προσκαλεί 
στη μετάνοια, υποδεχόμενη µε ανέκφραστη ευσπλαχνία και συμπάθεια όσους επιστρέφουν, όπως 
έχοµε διδαχθεί από την παραβολή του άσωτου υιού(Λουκ. 15, 11-32). 


68. Κανένας από εμάς δεν µπορεί µε την δική του δύναμη να γλυτώσει από τις μεθόδους και τις 
τέχνες του πονηρού, παρά μόνο µε την ανίκητη δύναμη του Χριστού. Μάταια λοιπόν πλανιούνται 
όσοι υπερηφανεύονται και φουσκώνουν διαφημίζοντας ότι µε τις ασκήσεις που κάνουν και µε το 
αυτεξούσιό τους καταργούν την αμαρτία, η οποία καταργείται µόνο µε τη χάρη του Θεού, καθώς 
έχει νεκρωθεί δια του μυστηρίου του σταυρού. Γι’ αυτό και ο φωστήρας της Εκκλησίας Ιωάννης ο 
Χρυσόστομος λέει ότι δεν αρκεί η προθυμία του ανθρώπου, αν δεν δεχτεί και τη βοήθεια του 
ουρανού. Και ότι πάλι, δε θα κερδίσοµε τίποτε από την θεία βοήθεια, αν δεν έχοµε προθυμία. Αυτά 
τα δύο τα φανερώνουν ο Ιούδας και ο Πέτρος. Ο Ιούδας αν και είχε πολλή βοήθεια, δεν ὠφελήθηκε 
τίποτε, γιατί δεν θέλησε, ούτε συνεισέφερε τη δική του προαίρεση και προθυμία. Ο Πέτρος πάλι, αν 
και είχε προθυμία, επειδή δε βοηθήθηκε, κατέπεσε. Γιατί η αρετή συνυφαίνεται από τα δύο, τη 
βοήθεια του Θεού και την προθυμία του ανθρώπου. Τι’ αυτό σας παρακαλώ, λέει, ούτε να 
αναθέσοµε το παν στο Θεό κι εμείς να κοιµόμµαστε, ούτε όταν έχοµε προθυμία, να νομίζομε ότι το 
παν το κατορθώναμε µε τους δικούς µας κόπους. 


69. Ο Θεός δε θέλει να είμαστε αδρανείς, και γι’ αυτό δεν κάνει το παν Αυτός: ούτε αλαζόνες θέλει 
να είμαστε, γι’ αυτό δεν άφησε το παν σ᾽ εμάς. Αλλά, αφού αφαίρεσε το βλαβερό και από τα δύο, 
μας άφησε το ὠφέλιμο. Ορθά λοιπόν ο Ῥαλμωδός διδάσκει ότι «αν δεν οικοδοµήσει το σπίτι ο 
Κύριος, μάταια αγρυπνούν οι φύλακες και εργάτες»(Ψαλμ. 126, 1-2). Είναι αδύνατο να περπατήσει 
κανείς πάνω στα φίδια ασπίδα και βασιλίσκο και να καταπατήσει το λιοντάρι και τον 
δράκοντα(Ῥαλμ. 90, 13), αν πρωτύτερα δεν καθαρίσει τον εαυτό του, όσο είναι δυνατό στον 
άνθρωπο, ώστε να ενισχυθεί από τον Κύριο που είπε στους Αποστόλους: «Σας έδωσα εξουσία να 
πατάτε πάνω σε φίδια και σκορπιούς και σε όλη τη δύναμη του εχθρού»(Λουκ. 10, 19). Γι’ αυτό και 
έχοµε εντολή στην προσευχή µας να παρακαλούμε τον Κύριο να µην επιτρέψει να μπούμε σε 
πειρασμό, αλλά να µας γλυτώνει από τον πονηρό(Ματθ. 6, 13). Γιατί αν δεν γλυτώσομε µε τη 
δύναμη και τη βοήθεια του Χριστού από τα πυρωμένα βέλη του πονηρού και δεν αξιωθούμε να 
επιτύχοµε την απάθεια, μάταια κοπιάζομε, νομίζοντας ότι μπορούμε µε τη δική µας δύναμη και 
επιμέλεια να κατορθώσοµε κάτι. Εκείνος λοιπόν που θέλει να αντισταθεί στα πανούργα 
τεχνάσματα του διαβόλου και να τα κάνει χωρίς αποτέλεσµα και να γίνει μέτοχος της θείας δόξας, 
οφείλει µε δάκρυα και στεναγμούς και πόθο αχόρταστο και ολόθερµη ψυχή, νύχτα και ηµέρα να 
ζητεί τη βοήθεια και την αντίληψη του Θεού. Εκείνος που θέλει να βοηθηθεί, καθαρίζει την ψυχή 
του από κάθε ηδυπάθεια του κόσμου και από τα αντίθετα πάθη και επιθυμίες. Γι’ αυτές τις ψυχές 
λέει ο Θεός: «Θα κατοικήσω και θα περπατήσω µέσα τους»(Β΄Κορ. 6-16). Και ο Κύριος είπε στους 
μαθητές Του: «Όποιος µε αγαπά, θα τηρήσει τις εντολές µου: και ο Πατέρας µου θα τον αγαπήσει, 
και θα έρθοµε και θα κατοικήσομε σ᾽ αυτόν»(]ω. 14, 23). 


70. Κάποιος από τους αρχαίους πατέρες είπε για τους λογισμούς ένα λόγο πολύ συνετό και εύκολο 
να τον εννοήσει κανείς. «Λίκαζε ---λέει--- τοὺς λογισμούς σου στο δικαστήριο της καρδιάς, αν είναι 
από το Θεό ή από τον εχθρό. Και τους δικούς µας και αγαθούς να καταθέτεις στο εσωτερικό ταμείο 
της ψυχής, και να τους φυλάς σαν θησαυρό που δεν μπορεί να κλαπεί. Αλλά τους εχθρικούς, αφού 
τους τιµωρήσεις µε το μαστίγωμα της λογικής διάνοιας, εξόριζέ τους, και μην τους δίνεις τόπο 
κατοικίας κοντά στην ψυχή, ή για να πω καλύτερα, σφάζε τους µε το μαχαίρι της προσευχής και της 
θείας μελέτης, ώστε καθώς θα σκοτωθούν οι ληστές, να φοβηθεί ο αρχιληστής. Γιατί εκείνος που 
είναι ακριβής εξεταστής τῶν λογισμών, είναι και πραγματικός εραστής τῶν εντολών». 


71. Εκείνος που πολεμά και αγωνίζεται εναντίον των παθών που τον ενοχλούν, ας πάρει μαζί του 
πολλούς στρατιώτες για συμμάχους. Δηλαδή την ταπείνωση της ψυχής και τον κόπο του σώματος 
και όλη την άλλη ταλαιπωρία της ασκήσεως και την προσευχή από θλιμμένη καρδιά µε πλήθος 
δακρύων, καθώς ψάλλει ο Δαβίδ: «Κύττα την ταπείνωσή µου και τον κόπο μου και συγχώρεσε όλες 


τις αμαρτίες μου»(Ῥαλμ. 24, 18), και: «μην παραβλέψεις τα δάκρυά μου»(Ῥαλμ. 38, 13), και πάλι: 
«Τα δάκρυά µου έγιναν για μένα ψωμί ηµέρα και νύχταν(Ῥαλμ. 41, 4). και: «ό,τι έπινα, το 
ανακάτωνα µε δάκρυα»(Ψαλμ. 101, 10). 


72. Ο διάβολος, ο αντίδικος της ζωής µας, μεταχειρίζεται πολλούς λογισμούς για να µας 
παρουσιάζει τις αμαρτίες µας ολωσδιόλου µικρές, και πολλές φορές τις σκεπάζει µε τη λησμοσύνη, 
για να υποχωρήσομε στους ασκητικούς κόπους και να µη συλλογιζόµαστε τους θρήνους για τις 
αμαρτίες µας. Εμείς όµως, αδελφοί, να µη λησμονούμε τις αμαρτίες µας, ακόµη και αν νομίζομε ότι 
συγχωρήθηκαν µε τη μετάνοια, αλλά να θυμόμαστε πάντοτε τα αμαρτήματά µας και να µην 
πάψομε να πενθούμε γι’ αυτά, ώστε έτσι να αποκτήσοµε την ταπείνωση σαν καλή συγκάτοικό µας 
και να ξεφύγομε τις παγίδες της κενοδοξίας και υπερηφάνειας. 


73, Κανένας να µη νομίζει ότι µε την δική του δύναμη υποφέρει τους κόπους και κατορθώνει την 
αρετή. Γιατί αίτιος όλων των καλών σ᾽ εμάς είναι ο Θεός, όπως και των κακών αίτιος είναι ο 
απατεώνας των ψυχών µας δαίμονας. Για όσα καλά λοιπόν κατορθώνεις, πρόσφερε την ευχαριστία 
στον Αίτιο. Κι εκείνα τα κακά που σε ενοχλούν, να τα αποδίδεις στον αρχηγό τῶν κακών. 


74. Εκείνος που ένωσε την πρακτική αρετή µε τη θεία γνώση, είναι γεωργός αξιέπαινος που ποτίζει 
από δύο ολοκάθαρες πηγές το χωράφι της ψυχής του. Γιατί η γνώση δίνει φτερά στη νοερή ουσία 
µε τη θεωρία τῶν υψηλότερων, ενώ η πρακτική αρετή νεκρώνει τα «μέλη τα επί της γης», πορνεία, 
ακαθαρσία, πάθος, κακή επιθυµία(Κολ. 3, 5). Και αφού νεκρωθούν αυτά, φυτρώνουν τότε τα άνθη 
των αρετών, τα οποία καρποφορούν τον καρπό του Πνεύματος, αγάπη, χαρά, ειρήνη, μακροθυμία, 
χρηστότητα αγαθοσύνη, πίστη, πραότητα, εγκράτεια(Γαλ. 5, 22-23). Και τότε ο φρόνιμος αὐτός 
γεωργός, αφού σταυρώσει το σαρκικό άνθρωπο με τα πάθη και τις επιθυμίες του(Γαλ. 5, 24). θα πει 
μαζί µε τον Παύλο, τον θεοφόρο κήρυκα: «δεν ζω πια εγώ, ζει µέσα µου ο Χριστός: και τη ζωή που 
ζω, τη ζω µε την πίστη στον Υιό του Θεού, που µε αγάπησε και παρέδωσε τον εαυτό Του για χάρη 
μου»(Γαλ. 2, 20). 


75. Μην ξεχνάς, φιλόχριστε, και τούτο: ότι ένα πάθος, όταν βρει τόπο µέσα σου και ριζώσει µε τη 
συνήθεια, φέρνει και άλλα πάθη μαζί του στην ίδια μάνδρα. Και αν συγκρούονται μεταξύ τους τα 
πάθη και οι δημιουργοί τους δαίμονες, όλοι όμως σύμφωνοι ζητούν την απώλειά µας. 


76. Εκείνος που μαραίνει το άνθος της σάρκας µε την άσκηση, και κόβει κάθε θέλημά της, αυτός 
φέρει στη θνητή σάρκα του τα στίγματα του Χριστού(Τ αλ. 6, 18). 


77. Οι κόποι της ασκήσεως καταλήγουν στην ανάπαυση της απάθειας, ενώ οι διάφορες απολαύσεις 
οδηγούν στα πάθη της ατιµίας. 


78. Μη λογαριάζεις τα πολλά χρόνια που έχεις στη μοναχική ζωή, ούτε να αιχμαλωτιστείς από την 
καύχηση ότι υπέµεινες την έρημο και τη σκληρότητα των αγώνων, αλλά να έχεις στο νου σου το 
λόγο του Κυρίου, ότι είσαι ενας άχρηστος δούλος(Λουκ. 17, 10), και ότι δεν εκπλήρωσες ακόµα τις 
εντολές. Πράγματι, ενόσω βρισκόμαστε στον παρόντα βίο, δεν έχοµε ακόµη ανακληθεί από την 
εξορία, αλλ᾽ ακόµη καθόμαστε στον ποταμό της Βαβυλώνας(ψαλμ. 136, 1). ακόμη 
ταλαιπωρούμαστε φτιάχνοντας πλίθους στην Αίγυπτο(Εξ. 1. 14) και δεν είδαμε ακόµη τη γη της 
επαγγελίας. Επειδή δεν ξεντυθήκαμε ακόµη τον παλαιό άνθρωπο, ο οποίος φθείρεται από τις 
απατηλές επιθυµίες(Εφ. 4, 22), ούτε φορέσαµε την εικόνα του επουρανίου, αλλά φορούμε ακόµη 
την εικόνα του χοϊκού(Α΄Κορ. 15, 49). Δεν έχομε λοιπόν λόγο καυχήσεως, αλλά πρέπει να χύνομε 
δάκρυα και να παρακαλούμε το Θεό, ο οποίος µπορεί να µας σώσει από την άθλια δουλεία του 
πικρότατου Φαραώ, να µας βγάλει από τη φοβερή τυραννία και να µας εισαγάγει στην καλή γη της 
επαγγελίας, για να αναπαυθούμε στον άγιο τόπο του Θεού και να βρεθούμε στα δεξιά της 
μεγαλοσύνης του Ὑψίστου. Η επιτυχία όµως τῶν αγαθών αυτών που υπερβαίνουν την ανθρώπινη 
νόηση δεν εξαρτάται από τα έργα µας, αλλά από το αμέτρητο έλεος του Θεού. Γι’ αυτό ας µην 
πάψομε να χύνομε δάκρυα ηµέρα και νύχτα ακολουθώντας εκείνον που λέει: «Απόκαμα από τους 
στεναγμούς µου, κάθε νύχτα λούζω το κρεβάτι µου και βρέχω το στρώμα μου µε τα δάκρυά 
μου»(ψΨαλμ. 6, 7). Γιατί όσοι σπέρνουν µε δάκρυα, θερίζουν µε µεγάλη χαρά(ψαλμ. 125, 5). 


79. Διώχνε µακριά σου το πνεύμα της πολυλογίας. Γιατί σ᾽ αυτή βρίσκονται φοβερότατα πάθη, το 


ψεύδος, η θρασύτητα, οι αστειότητες, η αἰσχρότητα, η µωρολογία και γενικώς όπως έχει λεχθεί: 
«από την πολυλογία δεν θα ξεφύγεις την αμαρτία»ν(Παροιμ. 10, 19). Ο σιωπηλός όµως άνθρωπος 
είναι θρόνος της επιγνώσεως(Παροιμ. 12, 23). Αλλά και λόγο θα δώσομε για κάθε λόγο περιττό και 
ανωφελή, είπε ο Κύριος(Ματθ. 12, 36). Επομένως η σιωπή είναι πολύ αναγκαία και ὠφέλιμη. 


80. Σ7 εκείνους που µας κακολογούν και µας υβρίζουν ή µε κάποιο τρόπο µας κακομεταχειρίζονται, 
έχοµε εντολή να µην ανταποδίδοµε την κακολογία ή την κακομεταχείριση, αλλά μάλλον να τους 
εγκωμιάζοµε και να τους ευλογούμε(Ματθ. 5, 44). Γιατί στο µέτρο που ειρηνεύομε µε τους 
ανθρώπους, πολεμούμε τους δαίμονες: ενώ όταν μνησικακούμε και πολεμούμε τους αδελφούς µας, 
έχοµε ειρήνη µε τους δαίμονες, µε τους οποίους έχοµε διδαχθεί να έχοµε τέλειο μίσος(Ῥαλμ. 135, 
22) και ασυμφιλίωτο πόλεμο. 


81. Απόφευγε να εξαπατάς τον πλησίον σου µε δόλια γλώσσα, για να µην εξαπατηθείς από τον 
εξολοθρευτή. Γιατί άκουσα από τον προφήτη ότι «τον αιμοχαρή και δόλιο άνθρωπο ο Κύριος τον 
αποστρέφεται»(Ῥαλμ. 5, 7), και «ας εξολοθρεύσει ο Κύριος όλα τα δόλια χείλη και κάθε γλώσσα 
που λέει μεγάλα λόγια»(Ῥαλμ, 11, 4). Επίσης απόφευγε να επιπλήξεις το παράπτωμα του αδελφού 
σου, για να µην ξεπέσεις από την καλωσύνη και την αγάπη. Εκείνος που δεν έχει καλωσύνη και 
αγάπη στον αδελφό του, δεν γνώρισε το Θεό, γιατί ο Θεός είναι αγάπη(Α Ίω 4, 8), καθώς φωνάζει 
ο Ιωάννης, ο γιος της βροντής, ο αγαπημένος μαθητής του Χριστού. «Γιατί αν ο Χριστός, λέει, ο 
Σωτήρας όλων, έδωσε για χάρη µας τη ζωή Του, το ίδιο και εμείς οφείλοµε να δίνοµε τη ζωή µας 
για χάρη τῶν αδελφών µας)(Α Ίω. 3, 16). 


82. Δικαιολογημένα η αγάπη ονομάστηκε μητρόπολη των αρετών και συγκεφαλαίωση του νόμου 
και των προφητών(Ρωμ. 13, 9-10). Ας καταβάλλομε λοιπόν κάθε κόπο μέχρις ότου επιτύχομε την 
ιερή αγάπη. Με αυτήν ας αποτινάξοµε την τυραννία τῶν παθών και ας υψωθούμε στους ουρανούς 
πετώντας µε τα φτερά τῶν αρετών και θα δούμε το Θεό, όσο είναι δυνατόν στην ανθρώπινη φύση. 


δ3. Αφού ο Θεός είναι αγάπη, εκείνος που έχει την αγάπη, έχει το Θεό μέσα του. Ενώ όταν 
απουσιάζει η αγάπη, δεν έχοµε καμιά ωφέλεια, ούτε μπορούμε να πούμε ότι αγαπούµε το Θεό. 
Γιατί λέει η Γραφή: «Αν κανείς πει ότι αγαπά το Θεό και μισεί τον αδελφό του, είναι 
ψεύτης)(Α Ίω. 4, 20). Και πάλι λέει: «Κανείς δεν είδε ποτέ το Θεό(]Ιω. 1, 18). Αν όµως αγαπάμε ο 
ένας τον άλλον, ο Θεός μένει µέσα µας και αισθανόµαστε τέλεια την αγάπη Του µέσα μας»(Α Ίω. 
4, 12). Από αυτά φαίνεται ότι η αγάπη περιέχει όλα τα αγαθά και βρίσκεται στην κορυφή όλων όσα 
λέει η Αγία Γραφή. Και δεν υπάρχει είδος αρετής, µε την οποία ο άνθρωπος φιλιώνεται καὶ 
ενώνεται µε το Θεό, που δεν εξαρτάται από την αγάπη και δεν περιλαμβάνεται µέσα σ᾽ αυτήν για 
να το συγκρατεί και να το φυλάει µε τρόπο ανέκφραστο. 


84. Όταν δεχόμαστε τους αδελφούς που µας επισκέπτονται, να µην το θεωρούμε σαν ενόχληση και 
διακοπή της ησυχίας, για να µη ξεπέσοµε από το νόµο της αγάπης: ούτε να τοὺς φιλοξενούμε σαν 
να τους κάνοµε χάρη, αλλά μάλλον να τους φιλοξενούμε σαν να δεχόμαστε εμείς χάρη και σαν να 
είμαστε υποχρεωμένοι γι] αυτό, παρακαλώντας τους µε χαρά, όπως µας έδωσε παράδειγµα ο 
πατριάρχης Αβραάμ. Γι’ αυτό και ο Θεολόγος διδάσκει λέγοντας: «Παιδιά µου, ας µην αγαπούµε µε 
τα λόγια, μήτε µε τη γλώσσα, αλλά έμπρακτα και αληθινά. Και από αυτό θα γνωρίσοµε ότι είσαστε 
παιδιά της αλήθειας»(Α Ἰω. 3, 18-10). 


85. Ο πατριάρχης Αβραάμ, έχοντας ὡς έργο τη φιλοξενία, καθόταν µπροστά στη σκηνή του και 
προσκαλούσε όσους περνούσαν και έστρὠνε σε όλους το τραπέζι, σε ασεβείς και βαρβάρους, χωρίς 
να κάνει διάκριση. Γι’ αυτό και έγινε άξιος για το θαυμαστό εκείνο συμπόσιο, να φιλοξενήσει 
αγγέλους και τον Κύριο των όλων(Γεν. 18, 1-8). Κι εμείς λοιπόν, µε μεγάλη επιμέλεια και 
προθυμία ας φροντίζοµε για τη φιλοξενία, για να υποδεχθούμε όχι μόνον αγγέλους, αλλά και το 
Θεό. Γιατί λέει ο Κύριος: «Αφού κάνατε το καλό σ᾽ έναν από αυτούς τους ελάχιστους, το κάνατε σ᾽ 
εμένα»(Ματθ, 25, 40). Καλό λοιπόν είναι να ευεργετούµε όλους, και μάλιστα εκείνους που δεν 
μπορούν να µας το ανταποδώσουν. 


86. Εκείνος που δεν τον κατηγορεί η καρδιά του για παράβαση ή παραμέληση εντολής του Θεού ή 
για παραδοχή αμαρτωλής σκέψεως, αυτός µπορεί να είναι ο καθαρός στην καρδιά και άξιος να 


ακούσει το λόγο: «Μακάριοι όσοι είναι καθαροί στην καρδιά, γιατί αυτοί θα δουν το Θεό»(Ματθ. 
5, 8). 


87. Ας φροντίσοµε να καθοδηγούµε τις αισθήσεις µας µε τη λογική, μάλιστα τα μάτια, τα αυτιά και 
τη γλώσσα, ώστε όχι εµπαθώς, αλλά για ωφέλεια µας να βλέπομε, να ακούμε και να μιλάμε. Γιατί 
κανένα άλλο δεν γλιστράει ευκολότερα στην αμαρτία όσο αυτά τα όργανα, όταν δεν καθοδηγούνται 
από τη λογική. Και πάλι, κανένα άλλο δεν είναι πιο κατάλληλο από αυτά να οδηγεί στη σωτηρία, 
όταν η λογική τα διευθύνει και τα ρυθμίζει και τα οδηγεί στο αγαθό. Όταν αυτά όµως ατακτούν, 
τότε και η όσφρηση εκθηλύνεται, και η αφή απλώνεται µε αυθάδεια, και αναρίθµητο πλήθος πάθη 
έρχονται µέσα µας. Όταν αυτά διευθύνονται από τη λογική µε ευταξία, πολλή ειρήνη και σταθερή 
γαλήνη απλώνεται σ᾽ όλο τον άνθρωπο. 


88. Το πολύτιμο άρωμα, ακόµη και κλεισμένο σε δοχείο, γεμίζει από την ευωδία του τον αέρα και 
ευχαριστεί όχι μόνον εκείνους που είναι κοντά, αλλά και εκείνους που είναι γύρω. Κατά τον ίδιο 
τρόπο και η ευωδία της ψυχής που είναι ενάρετη και αγαπά το Θεό, ξεχύνεται από το σώμα µε όλες 
τις αισθήσεις και φανερώνει την εσωτερική αρετή. Γιατί ποιος θα δει µια γλώσσα που να µη λέει 
τίποτε το κακό και ανάρµοστο, αλλά κάθε καλό και ωφέλιμο, και μάτια συμμαζεμένα, και ακοή που 
να µη δέχεται ανάρµοστα τραγούδια και λόγια, και πόδια που βαδίζουν µε σεμνότητα, και πρόσωπο 
όχι αφηµένο στα γέλια, αλλά μάλλον έτοιμο για δάκρυα και πένθος, ποιος θα δει αυτά και δεν θα 
εννοήσει ότι εσωτερικά υπάρχει πολλή ευωδία των αρετών; Γι’ αυτό και ο Σωτήρας λέει: «Έτσι ας 
λάμψει το φῶς σας μπροστα στους ανθρώπους, για να δοῦν τα καλά σας έργα και να δοξάσουν τον 
Πατέρα σας στους ουρανούς»(Ματθ. 5, 16). 


89. Εκείνη την οποία ο Χριστός και Θεός µας στα Ευαγγέλια ονόμασε «στενή οδό»(Ματθ. 7, 14), 
αυτήν πάλι την είπε «καλό ζυγό και ελαφρό φορτίο»(Ματθ. 11, 30). Πώς λοιπόν συμβιβάζονται 
αυτά τα δύο που φαίνονται αντίθετα μεταξύ τους; Οπωσδήποτε, επειδή για την ανθρώπινη φύση 
είναι σκληρή και ανηφορική η οδός αυτή, ενώ για την προαίρεση εκείνων που την κατορθώνουν 
και για τις καλές ελπίδες της είναι επιθυμητή και αξιαγάπητη και προξενεί ηδονή μάλλον παρά 
θλίψη στις ψυχές που αγαπούν την αρετή. Γι’ αυτό µπορεί να δει κανείς ότι µε περισσότερη 
προθυμία βαδίζουν εκείνοι που διάλεξαν τη στενή και δύσκολη οδό, παρά εκείνοι που διάλεξαν την 
ευρύχωρη και πλατιά. Άκουσε και τον µακάριο Λουκά που λέει ότι αφού μαστιγώθηκαν οι 
Απόστολοι, αναχώρησαν από το συνέδριο χαρούμενοι(Πραξ. 5, 41), αν και δεν είναι τέτοια η φύση 
του μαστιγώματος: γιατί το μαστίγωμα δεν προκαλεί ηδονή και χαρά, αλλά οδύνη και πόνο. Αν το 
μαστίγωμα για χάρη του Χριστού γέννησε χαρά, τι το θαυμαστό αν και η λοιπή κακοπάθεια και 
ταλαιπωρία του σώματος για χάρη του Χριστού φέρουν το ίδιο αποτέλεσμα; 


90. Όταν τυραννούμαστε και αιχμαλωτιζόμαστε από τα πάθη, έχοµε συχνά την απορία, γιατί τα 
υποφέρομε αυτά; Πρέπει λοιπόν να γνωρίζοµε ότι επειδή απομακρυνόµαστε από την θεωρία του 
Θεού, συμβαίνουν σ᾽ εμάς τέτοιες αιχμαλωσίες. Αν όµως προσηλώσει κανείς το νου του χωρίς 
περισπασμούς στον Κύριο και Θεό µας, είναι αξιόπιστος αυτός, ο Σωτήρας τῶν όλων, να λυτρώσει 
την ψυχή από κάθε εμπαθή αιχμαλωσία, όπως λέει ο προφήτης: «Ἔβλεπα τον Κύριο πάντοτε 
μπροστά µου, ότι ήταν στα δεξιά μου για να µην κλονιστώ»(Ῥαλμ. 15, 8). Και τι γλυκύτερο και 
ασφαλέστερο απὀ το να έχει κανείς πάντοτε τον Κύριο στα δεξιά του να τον σκεπάζει, να τον 
φυλάγει και να µην τον αφήνει να κλονιστεί; Το να το επιτύχοµε αυτό, εξαρτάται από εμάς. 


91. Σωστά είπαν οι Πατέρες και δεν παίρνει αντίρρηση, ότι δεν βρίσκει ο άνθρωπος ανάπαυση 
διαφορετικά, αν δεν βάλει βαθιά µέσα του ένα τέτοιο λογισμό, ότι μόνο αυτός και ο Θεός είναι 
στον κόσμο, χωρίς να περιπλανιέται σ᾽ ο,τιδήποτε ο νους του, αλλά Εκείνον μόνο να ποθεί, σ᾽ 
Εκείνον μόνο να είναι προσκολλημένος. Αυτός θα βρει την πραγματική ανάπαυση και ελευθερία 
από την τυραννία των παθών. Γιατί λέει η Γραφή: «ενώθηκε μ᾽ εσένα η ψυχή µου και σ᾿ ακολουθεί: 
µε κράτησε στερεά το δεξί Σου χέρυ(ψΨαλμ. 62, 9). 


92. Η φιλαυτία, η φιληδονία και η φιλοδοξία διώχνουν από την ψυχή τη μνήμη του Θεού. Η 
φιλαυτία γεννά αφάνταστα κακά, κι όταν λείψει η μνήμη του Θεού, τότε σηκώνεται µέσα µας η 
ταραχή των παθών. 


93. Εκείνος που έβγαλε µε τη ρίζα από την καρδιά του τη φιλαυτία, εύκολα θα νικήσει και τα λοιπά 
πάθη µε την βοήθεια του Κυρίου. Γιατί από τη φιλαυτία γεννιούνται και η οργή και η λύπη και η 
µνησικακία και η φιληδονία και η θρασύτητα: επειδή εκείνος που νικήθηκε από τη φιλαυτία, είναι 
αιχμάλωτος και τῶν λοιπών παθών. Φιλαυτία είναι η εµπαθής διάθεση και φιλία προς το σώμα και 
η εκπλήρωση τῶν σαρκικών θελημάτων. 


94. Ό,τι αγαπά κανείς, µε αυτό επιθυμεί να βρίσκεται αχώριστα και αδιάλειπτα και αποστρέφεται 
όλα όσα τον εμποδίζουν από την συνομιλία και συναναστροφή µε αυτό. Είναι λοιπόν φανερό, ότι 
εκείνος που αγαπά το Θεό, επιθυμεί µε πόθο να βρίσκεται συνέχεια και να συναναστρέφεται μαζί 
Του. Αυτό έρχεται σ᾽ εµάς µε την καθαρή προσευχή. Γι’ αυτήν την προσευχή ας φροντίσοµε µε όλη 
μας τη δύναμη. Γιατί αυτή από τη φύση της µας κάνει οικείους και φίλους µε τον Κύριο. Τέτοιος 
ήταν εκείνος που έλεγε: «Θεέ μου, Θεέ µου, σ᾽ Εσένα προσεύχομαι από πολύ πρωί: σ᾽ έχει διψάσει 
η ψυχή μου»(Ῥαλμ. 62, 2). Προσεύχεται από πολύ πρωί στο Θεό εκείνος που απομάκρυνε το νου 
του από κάθε κακία και είναι πληγωμένος αγιάτρευτα από τον θείο έρωτα. 


95. Έχομε μάθει ότι από την εγκράτεια και την ταπείνωση γεννιέται η απάθεια, κι από την πίστη, η 
πνευματική γνώση. Από αυτά προχωρεί η ψυχή στη διάκριση και την αγάπη. Αφού οικειοποιηθεί τη 
θεία αγάπη, ανεβαίνει προς το ὕψος της µε τα φτερά της καθαρής προσευχής ακατάπαυστα, μέχρις 
ότου φτάσει στην πλήρη γνώση του Ὑιού του Θεού και γίνει τέλειος άνδρας µε την πλήρη 
τελειότητα που είχε ο Χριστός, όπως λέει ο Απόστολος(Εφ. 4, 13). 


96. Με την πρακτική αρετή υποδουλώνεται η επιθυμία και χαλιναγωγείται ο θυμός. Με την 
πνευματική γνώση και τη θεωρία, ο νους παίρνει φτερά, και αφού σηκωθεί ψηλά από τα υλικά, 
αναχωρεί προς το Θεό και αποκτά την αληθινή μακαριότητα. 


97. Ο πρώτος αγώνας µας είναι να ελαττώσομε τα πάθη και να τα νικήσομε κατά κράτος. Δεύτερος 
αγώνας είναι η απόκτηση τῶν αρετών και να µην αφήσομε άδεια και άπρακτη την ψυχή µας. Τρίτο 
αγώνισμα του πνευματικού δρόμου είναι να φυλάγοµε άγρυπνα τοὺς καρπούς τῶν αρετών και τῶν 
κόπων µας. Γιατί έχομε προσταγή, όχι μόνο να εργαζόμαστε µε κόπο, αλλά και να φυλάγομε 
ἀγρυπναί(Γεν. 2, 15). 


98. «Να έχετε πάντα ζωσμένη τη μέση σας, και τα λυχνάρια σας αναμµένα»(Λουκ. 12, 35), λέει ο 
Κύριος. Ζώνη καλή της μέσης µε την οποία μπορούμε να γίνομε ελαφροί και ευκίνητοι, είναι η 
εγκράτεια ενωμένη µε ταπείνωση καρδιάς. Εγκράτεια εννοώ την αποχή από όλα τα πάθη. Φλόγα 
του πνευματικού λυχναριού είναι η καθαρή προσευχή και η τέλεια αγάπη. Εκείνοι λοιπόν που 
ετοίµασαν τον εαυτό τους µε αυτόν τον τρόπο, εἰναι πράγματι όμοιοι µε ανθρώπους που 
περιμένουν τον Κύριό τους, οι οποίοι όταν έρθει και χτυπήσει την πόρτα, αμέσως θα ανοίξουν και 
θα μπει μαζί µε τον Πατέρα και το Άγιο Πνεύμα και θα κατοικήσουν σ᾽ αυτόν μακάριοι οι δούλοι, 
τους οποίους όταν έρθει ο Κύριος θα τους βρει να είναι έτοιμοι(λουκ. 12, 36-37. Ιω. 14, 23). 


99, Πρέπει ο μοναχός, ὡς υιός να αγαπά το Θεό µε όλη την καρδιά και µε όλη τη διάνοια: ως 
δούλος να ευλαβείται και να υπακούει σ᾽ Αυτόν και µε φόβο και τρόμο να εκτελεί τις εντολές Του. 
Πρέπει να είναι θερμός κατά το πνεύμα(Ρωμ. 12, 11), ντυμένος µε την πανοπλία του Αγίου 
Πνεύματος(Εφ. 6, 11), να ζητεί την απόλαυση της αιώνιας ζωής και να εκτελεί όλα τα διαταγµένα 
χωρίς να παραλείπει τίποτα, να έχει νήψη και να φυλάγει την καρδιά του από πονηρούς λογισμούς, 
να έχει ακατάπαυστα τη θεία µελέτη µε αγαθές σκέψεις, να εξετάζει κάθε ημέρα τον εαυτό του για 
τους κακούς λογισμούς και πράξεις και να διορθώνει ό,τι σφάλμα έκανε. Να µην υπερηφανεύεται 
όμως για όσα κατορθώνει, αλλά να λέει ότι είναι άχρηστος δούλος(Λουκ. 17, 10) και ότι απέχει 
πολύ από το να εκπληρώσει εκείνα που οφείλει, και να ευχαριστεί τον Άγιο Θεό και σ᾽ Αυτόν να 
αποδίδει τη χάρη τῶν κατορθωμάτων της αρετής. Να µην κάνει τίποτε από κενοδοξία ή για να 
αρέσει στους ανθρώπους, αλλά να ασκεί την αρετή κρυφά και µόνο τον έπαινο από το Θεό να ζητά. 
Προπάντων και πάνω απ᾿ όλα, να έχει περιχαρακωμένη την ψυχή του µε ορθόδοξη πίστη, σύμφωνα 
µε τα θεία δόγματα της Εκκλησίας που διατύπωσαν οι θεοκήρυκες Απόστολοι και οι άγιοι Πατέρες. 
Εκείνοι που ζούν έτσι, θα έχουν πολλή ανταπόδοση, ζωή ατελεύτητη, διαμονή ακατάλυτη κοντά 
στον Πατέρα, τον Υιό και το Άγιο Πνεύμα, την ομοούσια και τρισυπόστατη Θεότητα. 


100. «Τέλος του λόγου µας ---είπε ο Εκκλησιαστής--- να ακούς το παν’ να φοβάσαι το Θεό, να 
τηρείς τις εντολές Του: αυτό είναι όλος ο ἀνθρωποο/(Εκκλ. 12, 13). Εγώ, λέει, σου δείχνω 
συνοπτικό και σύντομο δρόµο σωτηρίας: να φοβάσαι το Θεό και να τηρείς τις εντολές Του. Όχι να 
έχεις τον προκαταρκτικό φόβο για την κόλαση, αλλά τον τέλειο, εκείνον που φέρνει στην 
τελειότητα, τον οποίο οφείλοµε να έχοµε για την στοργική αγάπη Εκείνου που τον διέταξε. Γιατί αν 
δεν κάνοµε αμαρτίες για το φόβο της κολάσεως, είναι φανερό ότι αν δεν υπήρχε η τιμωρία, θα 
αμαρτάναμε, αφού η προαίρεσή µας κλίνει προς την αμαρτία. Αν όµως απέχοµε από τα κακά επειδή 
τα μισήσαμε και όχι για την απειλή της κολάσεως, τότε εργαζόµαστε τις αρετές από αγάπη προς τον 
Κύριο, φοβούμενοι µην τυχόν παρασυρθούμε στο κακό. Όταν φοβόμαστε µην τυχόν παραβλέψομε 
καμία εντολή, αυτός ο φόβος είναι αγνός, που γίνεται µόνο για το καλό, και καθαρίζει τις ψυχές µας 
και ισοδυναμεί µε την τέλεια αγάπη. Εκείνος που έχει αυτόν τον φόβο και τηρεί τις εντολές, αυτός 
είναι «όλος ο άνθρωπος», δηλαδή ο τέλειος, που δεν του λείπει τίποτε. Γνωρίζοντας λοιπόν αυτά, 
ας φοβηθούμε το Θεό και ας φυλάξοµε τις εντολές Του για να είμαστε τέλειοι και ολοκληρωμένοι 
στις αρετές και να έχομε φρόνημα ταπεινωμένο και καρδιά µε συντριβή, λέγοντας συνεχώς την 
ευχή του θείου και μεγάλου Αρσενίου προς τον Κύριο: «Θεέ µου, µη µε εγκαταλείπεις κανένα 
καλό δεν έκανα ενώπιόν Σου, αλλά δος μου για την ευσπλαχνία Σου να βάλω αρχή». Γιατί 
ολόκληρη η σωτηρία µας εξαρτάται από τους οικτιρμούς και τη φιλανθρωπία του Θεού. Σ’ Αυτόν 
ανήκει η δόξα και η δύναμη και η προσκύνηση, στον Πατέρα και τον Υιό και το Άγιο Πνεύμα, τώρα 
και πάντοτε και στους αιώνες. Αμήν. 


Όσιος Θεόδωρος Εδέσσης 


Θεωρητικό 


Πόσο μεγάλος είναι ο αγώνας να σπάσει ο άνθρωπος τον γερό αυτό δεσμό και να ελευθερωθεί από 
τη λατρεία της ύλης και να αποκτήσει την έξη των καλών! Χρειάζεται πράγματι γενναία και 
ανδρεία ψυχή για να ξεμακρύνει από την ύλη. Εκείνο που φροντίζοµε δεν είναι µόνο η κάθαρση 
από τα πάθη, γιατί αυτό δεν είναι κυρίως αρετή, αλλά προπαρασκευή αρετής. Χρειάζεται εκτός από 
την κάθαρση των κακών συνηθειών, και η απόκτηση τῶν αρετών. Κάθαρση της ψυχής είναι, για 
μεν το λογιστικό μέρος της, η απαλλαγή και τέλεια εξάλειψη των γήινων και ασταθών στοιχείων, 
εννοώ τῶν βιοτικών φροντίδων και θορύβων και κακών κλίσεων, δηλαδή τῶν αμαρτωλών 
συνηθειών για δε το επιθυµητικό, το να µη κινείται καθόλου προς την ύλη, μήτε να αποβλέπει στην 
αίσθηση, αλλά να είναι πειθήνιο στο λογικό. για το θυµικό, ακολούθως, το να µην ταράζεται ποτέ 
για όσα συμβαίνουν.Μετά την κάθαρση αυτή και τη νέκρωση η διόρθωση τῶν χειρότερων 
δυνάμεων, χρειάζεται και η ανάβαση και η θέωση. Γιατί πρέπει, αφού αφήσει κανείς το κακό, να 
πράξει το αγαθό(Ψαλμ. 33, 15), κι ακόµη να απαρνηθεί πρώτα τον εαυτό του και αφού σηκώσει το 
σταυρό του, να ακολουθεί τον Κύριο(Ματθ. 16, 24) προς την υπέρτατη κατάσταση της θεώσεως. 


Ποια είναι η ανάβαση και η θέωση; Για το νου, η τελειότατη γνώση τῶν όντων και Εκείνου που 
είναι πάνω από τα όντα, όσο αυτό είναι εφικτό στην ανθρώπινη φύση. Για τη βούληση, η 
ολοκληρωτική και συνεχής τάση και κίνηση προς το Πρώτο Καλό. Για το θυμικό, η πολύ 
δραστήρια και πολύ πρακτική κίνηση προς το ποθητό, η ακούραστη και ανυποχώρητη, που δεν την 
ανακόπτει καμιά δυσκολία που παρουσιάζεται, αλλά προχωρεί παράφορα και χωρίς επιστροφή. 
Τόσο πιο σφοδρή πρέπει να είναι η προς τα καλά κίνηση της ψυχής, από την κίνηση προς τα κακά, 
όσο ανώτερα είναι τα νοητά κάλλη από τα αισθητά. Και τόσο µόνο να ενδιαφέρεται για τη σάρκα, 
όσο φτάνει για τη συντήρησή της και τον πορισµό των αναγκαίων για την ύπαρξη, ώστε να µην 
καταστραφεί βίαια το ζωντανό σώμα. Αυτά να τα αποφασίσει κανείς είναι ευκολότατο: να τα 
πράξει όµως, πολύ πιο κοπιαστικό. Γιατί δεν ξεριζώνονται χωρίς κόπο οι δυσκολοκίνητες εκείνες 
έξεις της ψυχής, ούτε βέβαια η απόκτηση της γνώσεως γίνεται χωρίς ιδρώτα. Αλλά καιτο να 
ατενίζει κανείς και να τείνει διαρκώς προς την µακάρια θεία φύση, κατορθώνεται µε πολλούς 
κόπους και σε πολύ χρόνο, μέχρις ότου να συνηθίσει η βούληση να ακολουθεί αυτή την τάση. Και 
χρειάζεται πολλή αντίσταση του νου στην αίσθηση που τον τραβά προς τα κάτω, και αυτή είναι η 
πάλη και η μάχη προς το σώμα, η οποία δεν έχει διάλειμμα ως το θάνατο, και αν ακόµη φαίνεται 
ότι λιγόστεψε από το μαρασμό του θυμού και της επιθυμίας και την υποδούλωση της αισθήσεως 
στην υπέρτερη γνώση του νου. 


Πρέπει όµως να σημειωθεί τούτο: ότι η ψυχή που δεν φωτίστηκε µε το βάπτισμα, επειδή δεν είναι 
φυσικό να βοηθείται από το Θεό, ούτε να καθαρθεί γνήσια µπορεί, ούτε προς το θείο φως να 
υψωθεί, όπως είπαμε. Γιατί όσα ειπώθηκαν, πρέπει να θεωρούμε ότι ειπώθηκαν για τοὺς πιστούς. 
Αλλά για µεγαλύτερη διασάφησή τοὺς, πρέπει να πούμε λίγα για τη διαφορά της γνώσεως. 


Η γνώση είναι κατά φύση και υπέρ φύση. Και η δεύτερη θα γίνει φανερή από την πρώτη. Κατά 
φύση λέμε τη γνώση που αποκτά η ψυχή περί της κτίσεως από την έρευνα και την αναζήτηση, 
μεταχειριζόµενη τα φυσικά µέσα και τις δυνάμεις, όσο δηλαδή είναι εφικτό στην ψυχή που είναι 
δεμένη µε την ύλη. Γιατί όπως έχει λεχθεί στα περί αισθήσεως και φαντασίας και νου, αμβλύνεται η 
ενέργεια του νου λόγω της ενώσεως και αναμίξεως µε το σώμα. Ένεκα τούτου δεν µπορεί να έρθει 
σ᾽ επαφή µε τα νοερά, αλλά για να νοήσει έχει ανάγκη από τη φαντασία, της οποίας ο χαρακτήρας 
είναι εικονιστικός και ανήκει στην υλική διάσταση και την πυκνή υφή. Χρειάζονται λοιπόν στο νου 
που είναι μέσα σε σώμα, ανάλογες εικόνες για να μπορέσει να τα εννοήσει αυτά. Όση λοιπόν 
γνώση λάβει ενας τέτοιος νους µε τη μέθοδο τη φυσική, που του είναι οικεία, αυτή τη γνώση τη 
λέμε φυσική. Ὑπερφυσική όμως είναι η γνώση που έρχεται στο νου πέρα από τη φυσική του 
μέθοδο και δύναμη, όταν δηλαδή τα νοούμενα υπερβαίνουν τις δυνατότητες του νου που είναι 


ενωμένος µε σώμα, ώστε να είναι γνώση που αρμόζει σε νου χωρίς σώμα. Αυτή η γνώση δίνεται 
μόνο από το Θεό, όταν βρει το νου να είναι πολύ καθαρμένος από κάθε υλική προσκόλληση και να 
κατέχεται από θείο έρωτα. 


Δεν διαιρείται κατ᾽ αυτόν τον τρόπο μόνον η γνώση, αλλά και η αρετή. Άλλη είναι η αρετή που δεν 
υπερβαίνει τη φύση, η οποία και λέγεται φυσική, και άλλη η αρετή η οποία πραγματοποιείται από 
το Πρώτο Καλό και η οποία είναι πάνω από τη φυσική δύναμη και κατάσταση, και την οποία είναι 
πρέπον να ονοµάσοµε υπερφυσική. Και τη φυσική γνώση και αρετή µπορεί να την έχει και 
αφώτιστος (αβάπτιστος) άνθρωπος, ενώ την υπερφυσική, διόλου. Γιατί, πώς να την έχει, αφού είναι 
αμέτοχος του αιτίου που την πραγματοποιεί; Ο φωτισµένος ομῶς µπορεί να τις έχει και τις δύο. Η 
μάλλον την υπερφυσική αρετή δεν μπορεί διόλου να την αποκτήσει αν δεν αποκτήσει πρωτύτερα 
τη φυσική. Να μετέχει όμως στην υπερφυσική γνώση, χωρίς να έχει τη φυσική, δεν υπάρχει κανένα 
εμπόδιο. Αλλά πρέπει να γνωρίζοµε και τούτο: ότι, όπως αίσθηση και φαντασία έχουν και τα άλογα 
ζώα, και τις έχει και ο άνθρωπος τις δυνάμεις αυτές, πολύ καλύτερες και υψηλότερες, έτσι και τις 
φυσικές αρετές και γνώσεις τις έχουν και οι δύο, αλλά απείρως καλύτερα και υψηλότερα τις έχει ο 
φωτισμένος από τον αφώτιστο. Ακόμη η φυσική γνώση που αναφέρεται στις αρετές και τις 
αντίθετες µε την αρετή συνήθειες, είναι και αυτή δύο ειδών: η µία είναι ψιλό όνομα, όταν αυτός 
που φιλοσοφεί γι’ αυτά, δεν έχει πείρα από τις καταστάσεις αυτές, και η οποία μερικές φορές 
διστάζει: η άλλη είναι έμπρακτη και ---να πω έτσι--- έμψυχη, όταν η γνώση βεβαιώνεται από την 
πείρα. Αυτή είναι σαφής και αξιόπιστη, χωρίς δισταγμό και αμφιβολία. Έπειτα από αυτά, τέσσερα 
είναι εκείνα που εναντιώνονται στο νου σχετικά µε την απόκτηση της αρετής. Πρώτο, η συνήθεια 
των κακών έξεων, η οποία έχει λεχθεί ότι επιχειρεί να τον πείσει με τη μακρά συνήθεια να φέρεται 
προς τα γήινα. Δεύτερο, η ενέργεια της αισθήσεως, η οποία φανερώνεται στα αισθητά κάλλη και 
σύρει μαζί της και το νου. Τρίτο, η εξασθένηση της νοερής ενέργειας, την οποία έχει πάθει λόγω 
της ενώσεώς του µε το σώμα. Γιατί δεν ανταποκρίνεται ο νους στο νοητό όπως η όραση στο ορατό 
και γενικώς όπως η αίσθηση στο αισθητό: λέγοντας νου εννοώ το νου της ψυχής, η οποία βρίσκεται 
ακόµη στο σώμα. Επειδή οι άυλοι Νόες εντονότερα αντιλαμβάνονται τα νοητά από ό,τι τα 
ανθρώπινα μάτια τα ορατά. Αλλά όπως η ελαττωµματική όραση δεν αποτυπώνει σαφή και καθαρά 
είδωλα από τα ορατά, αλλά συγκεχυμένα και ασαφή, έτσι και ο νους µας αντιλαμβάνεται τα νοητά. 
Καθώς δεν µπορεί να παρατηρεί καθαρά τα νοητά κάλλη, δεν µπορεί ούτε να τα ποθεί ---γιατί κατά 
το μέτρο της γνώσεως είναι και το μέτρο της επιθυµίας---, και ταυτόχρονα παρασύρεται προς τα 
αισθητά κάλλη, γιατί τα βλέπει µε μεγαλύτερη διαύγεια: επειδή είναι ανάγκη να είναι γεμάτος 
πάντοτε από ένα που του φαίνεται καλό, είτε είναι όντως καλό, είτε όχι. Τέταρτο, ο επηρεασµός 
από τους ακάθαρτους και μισάνθρωπους δαίμονες, οι οποίοι στήνουν παγίδες ---δεν μπορούμε να 
Ὀπολογίσομε πόσες και ποιου είδους--- αλοίµονο, σε όλα τα σηµεία του δρόμου, για τις ψυχές, µε 
κάθε µέσο και τρόπο, µε τις αισθήσεις, µε τα λόγια, µε το νου, µε όλα όσα υπάρχουν, μπορούμε να 
πούμε. Από αυτούς, αν Εκείνος που σήκωσε στον ώμο Του το πλανώμενο πρόβατο(Λουκ. 15, 5) 
δεν έκανε µε την άπειρη φροντίδα Του ανώτερους εκείνους που βλέπουν προς Αυτόν, δεν θα 
διέφευγε ποτέ καμιά ψυχή. 


Για να αποφύγοµε λοιπόν όλα αυτά, χρειαζόμαστε τρία πράγματα. Πρώτο και μέγιστο, να βλέπομε 
ολόψυχα προς το Θεό, και από Αυτόν να ζητούμε βοήθεια, αφού του αναθέσοµε όλη την ελπίδα 
μας, πιστεύοντας απολύτως ότι αν Εκείνος δεν βοηθήσει, αναπόφευκτα θα µας πάρουν αυτοί που 
τραβούν από το άλλο μέρος. Δεύτερο, το οποίο νομίζω προξενεί και το πρώτο, είναι η συνεχής 
τροφή του νου µε γνώση. Γνώση εννοώ τη θεωρία όλων των όντων, αισθητών και νοητών, πως 
είναι αυτά καθ᾽ εαυτά και πώς σχετίζονται µε την πρώτη Αρχή, καθώς από αυτήν προέρχονται και 
σ᾽ αυτήν αναφέρονται: και επιπλέον τη θεωρία του Αιτίου των όντων οπως την αποκτούμε, όσο µας 
είναι δυνατό, γνωρίζοντας τις ενέργειες και τις ιδιότητές Του. Είναι πρόξενο πολλής καθάρσεως το 
να εξετάζοµε µε µεγάλη επιμέλεια τις φύσεις των όντων και αυτό µας απαλλάσσει από την εµπαθή 
προς αυτά διάθεση και την απάτη που είναι γύρω απ᾿ αυτά και µας ανυψώνει πάρα πολύ προς την 
Αρχή των όλων, και από τα ὠραία και θαυμαστά και μεγάλα, µας κάνει να βλέπομε σαν σε 
καθρέφτη το Κάλλιστο και Θαυμαστότατο και Μέγιστο ή μάλλον Εκείνο που υπερβαίνει κάθε 
κάλλος και θαυμασιότητα και μέγεθος. Όταν πάντοτε η διάνοια ασχολείται µε αυτά, δεν είναι 


δυνατό να µην ποθήσει το όντως αγαθό: γιατί αν έλκεται από αυτό που της είναι ξένο, πολύ 
περισσότερο θα πάει προς το οικείο. Και όταν τ᾽ αγαπήσει αυτά η ψυχή, πώς θα ανεχθεί να 
ασχολείται µε επιμονή µε τα γήινα και μ᾽ εκείνα που την αποτραβούν από το αγαπώμενο; Αλλ᾽ 
ακόµη και αυτή η ζωή θα της φαίνεται δυσάρεστη γιατί αποτελεί εμπόδιο για τα καλά. Γιατί κι αν, 
όπως είπαμε, ο νους ο συνδεδεμένος µε την ύλη θεωρεί αμυδρά τη νοητή καλλονή, ὠστόσο τα 
νοητά αγαθά εἰναι τέτοια και τόσο μεγάλα, ώστε και µια μικρή σταλαγματιά και µια θαμπή 
φανέρωση του ὠκεάνιου εκείνου κάλλους, µπορεί να πείσει το νου να πετάξει πάνω απ᾿ όλα τα 
αισθητά και προς τα νοητά µόνο να στραφεί και να µη δέχεται να αποχωρεί από την απόλαυσή 
τους, ο,τιδήποτε λυπηρό και αν του συμβεί. Τρίτο, πρέπει να υπάρχει επιπλέον η νέκρωση του 
σώματος που είναι συνδεδεμένο μαζί του. Αλλιώς είναι αδύνατο να δέχεται τις φανερώσεις εκείνες 
σαφείς και ευδιάκριτες. το σώμα νεκρώνεται µε τη νηστεία, την αγρυπνία, τη χαμαικοιτία, µε 
σκληρά τα απαραίτητα ενδύματα, µε τους πόνους και τους κόπους. Έτσι νεκρώνεται η σάρκα, ή 
μάλλον συσταυρώνεται µε το Χριστό: και γίνεται λεπτή και καθαρή και ελαφρή και ευκίνητη και 
έτσι ακολουθεί εύκολα τις κινήσεις του νου και δεν εναντιώνεται, αλλά ανυψώνεται μαζί µε το νου 
που πετά ψηλά: ώστε χωρίς τη νέκρωση αυτή, κάθε επιμέλεια είναι μάταιη. 


Αυτή η σεβάσμια τριάδα, όταν συγκροτηθεί µε την αρμονική συνύπαρξη τῶν τριών που 
αναφέρθηκαν παραπάνω, γεννά μέσα στην ψυχή τον κύκλο τῶν μακαρίων αρετών. Γιατί είναι 
αδύνατο σ᾽ εκείνους που είναι στολισμένοι µε αυτά τα τρία, ή να βρεθεί ίχνος κακίας ή να 
απουσιάζει κάποια αρετή. Αλλά ίσως να θλίβει το λογικό η απόρριψη τῶν χρημάτων, ή η 
περιφρόνηση της δόξας, γιατί έως ότου είναι η ψυχή δεμένη µε αυτά, πληγώνεται από πολλά πάθη. 
Και εγώ βεβαιώνω επιµόνως ότι είναι αδύνατο να πετάξει ψηλά η ψυχή που είναι προσηλωµένη 
στον πλούτο και στη δόξα. Ούτε και είναι δυνατό να επιμένει σ᾽ αυτά η ψυχή, όταν έχει αθληθεί 
αρκετά στα τρία που είπαμε, ώστε να της γίνουν συνήθεια. Γιατί αν η ψυχή γνωρίζει ότι τίποτε δεν 
είναι πραγματικά καλό, εκτός από τον ύψιστο Θεό: κι είναι πεπεισμένη ότι από τα άλλα, όσο πιο 
όμοιο είναι κάτι µε το Πρώτο Καλό, τόσο ὠραιότερο είναι, πώς θα αγαπήσει ή θα δεχτεί άργυρο ή 
χρυσό ή κάτι άλλο γήινο; Τα ίδια λέω και για τη δόξα. 


Αλλά δεν εξαιρούνται από το λόγο και οι φροντίδες, οἱ οποίες κυρίως κρατούν κάτω τον άνθρωπο. 
Για ποιο πράγµα θα φροντίσει εκείνος που δεν παθαίνεται για κανένα γήινο και δεν στρέφεται σ᾽ 
αυτά; Γιατί το νέφος τῶν φροντίδων σχηματίζεται από τις αναθυμιάσεις, ας πούμε, των βασικών 
παθών, εννοώ τη φιληδονία, τη φιλαργυρία και τη φιλοδοξία: ώστε ο ελεύθερος από τα πάθη αυτά, 
είναι και ξένος από φροντίδες. Αλλά ούτε η φρόνηση, που θεωρείται συμπλήρωμα της σοφίας και 
είναι η πιο ισχυρή δύναμη από όσες σηκώνουν τον άνθρωπο προς τα επάνω, λείπει απ᾿ αυτά που 
είπαμε. Γιατί στη γνώση των αρετών συμπεριλαμβάνεται και η ακριβέστατη διάκριση του καλού 
και του κακού, για τα οποία απαιτείται προπαντός φρόνηση. Τους τρόπους της χρησιμοποιήσεως 
και της πάλης, θα διδάξει η πείρα και η εναντίον του σώματος πάλη. 


Δε θα παραλείψοµε να κάνοµε λόγο και για το φόβο. Όσο μεγαλύτερος είναι ο θείος έρωτας, τόσο 
μεγαλώνει μαζί και ο φόβος. Γιατί όση είναι η ελπίδα να επιτύχοµε το Αγαθό (η οποία κεντά τους 
πληγωμένους από το θείο έρωτα περισσότερο από τις απειλές μυρίων κολάσεων, γιατί το να 
επιτύχοµε το Αγαθό προξενεί μακαριότητα), τόσος είναι και ο φόβος να το χάσοµε, πράγμα που 
είναι αθλιότατο. Για να συνεχιστεί ο λόγος µας, ας εξετάσοµε το σκοπό. Γιατί θεωρείται ότι στο 
κάθε τι, ο σκοπός του είναι που καθορίζει και τη διαίρεση των επιµέρους στοιχείων και την διάταξη 
αυτών. Σκοπός λοιπόν της ζωής µας είναι η µακαριότητα, η οποία ταυτίζεται µε τη βασιλεία των 
ουρανών ή του Θεού. Αυτό σηµαίνει, όχι μόνο να βλέπομε την βασιλικότατη, ας πούμε, Τριάδα, 
αλλά επιπλέον να δεχόμαστε την έκχυση της θείας χάρης και να πάσχομε, κατά κάποιο τρόπο, τη 
θέωση: και ό,τι ελλιπές ή ατελές έχοµε µέσα µας, να αναπληρώνεται και να τελειοποιείται µε την 
έκχυση της χάρης. Και αυτό είναι η τροφή των νοερών υπάρξεων, ή αναπλήρωση τῶν ελλείψεων µε 
αυτή την έκχυση της χάρης. Και είναι ένας κύκλος αιώνιος που αρχίζει από ένα σηµείο και 
καταλήγει στο ίδιο. Γιατί όσο κανείς νοεί, τόσο και επιθυμεί: και όσο επιθυμεί, τόσο απολαμβάνει: 
και όσο απολαμβάνει, τόσο περισσότερο νοεί και αρχίζει πάλι την ακίνητη κίνηση, ή αλλιώς την 
ακίνητη ακινησία. Αυτός είναι ο σκοπός µας, όσο µας εἰναι εφικτό να εννοήσομε: ας εξετάσοµε 
πώς θα φτάσομε σ᾽ αυτόν. 


Στις λογικές ψυχές που είναι νοερές ουσίες και λίγο μόνο κατώτερες από τους αγγέλους, ο παρών 
βίος έχει δοθεί ὡς αγώνας και τόπος όπου γίνεται προσπάθεια για τη νίκη. Έπαθλο είναι η θεία 
κατάσταση που αναφέραμε, δώρο αντάξιο της θείας αγαθότητας και δικαιοσύνης, από τη µία, γιατί 
φαίνεται ότι από τους κόπους του κερδίζει κανείς αυτά τα αγαθά, κι από την άλλη, γιατί η 
αφθονοπάροχη θεία δύναμη υπερνικά κάθε κόπο. Άλλωστε και το να µπορεί κανείς και το να 
πράττει το αγαθό, είναι δώρο του Θεού. 


Ποιος λοιπόν είναι ο εδώ αγώνας; Η λογική ψυχή έχει ενωθεί µε σώµα όµοιο µε των ζώων, που έχει 
την ύπαρξη από τη γη και στρέφεται προς τα κάτω. Και έχει τόσο ενωθεί η ψυχή με το σώμα, ώστε 
να γίνει ένα από αυτά τα δύο τελείως αντίθετα, χωρίς µεταβολή --προς Θεού--- η σύγχυση των 
μερών, αλλά από τα δύο φυσικά µέρη να γίνει μία υπόσταση µε δύο τέλειες φύσεις. Έτσι λοιπόν 
σύνθετος από δύο διαφορετικές φύσεις ο άνθρωπος, ενεργεί εκείνα που ανήκουν στην κάθε μία 
φύση. Και του σώματος αρμόδιο είναι να αποβλέπει προς τα ὁμοιά του. Ο έρωτας αυτός προς τα 
όμοια είναι φυσικός στα όντα, γιατί δήθεν βοηθείται από αυτόν η ὑπαρξή τους µε τη συμβίωση και 
τη συναναστροφή µε αυτά και η απόλαυση αυτών µε την αίσθηση. Ακόμη επειδή είναι βαρύ το 
σώμα, αγαπά την άνεση. Στη ζωώδη φύση, αυτά είναι κατάλληλα και αγαπητά. Στη λογική όµως 
ψυχή, επειδή είναι νοερή ουσία, φυσικά και επιθυμητά είναι τα νοητά και η απόλαυσή τοὺς µέσω 
της νοήσεως. Προπάντων ο έρωτας προς το Θεό είναι εκ φύσεως ριζωµένος µέσα της. Και θέλει να 
απολαμβάνει το Θεό και τα άλλα νοητά, δεν µπορεί όµως να το κάνει αυτό ανεμπόδιστα. 


Ο πρώτος άνθρωπος (ο Αδάμ) μπορούσε ανεμπόδιστα να εννοεί και να απολαμβάνει τα νοητά µε το 
νου, όπως και τα αισθητά µε την αίσθηση. Είχε όµως χρέος να ασχολείται όχι µε τα χειρότερα, 
αλλά µε τα ανώτερα. Καθώς μπορούσε να κάνει και τα δύο, στο χέρι του ήταν να βρίσκεται είτε µε 
τα νοητά µέσω του νου, είτε µε τα αισθητά µέσω της αισθήσεως. Δε λέω ότι ο Αδάμ δεν έπρεπε να 
χρησιμοποιεί την αίσθηση (γιατί δεν έφερε μάταια το σώμα): λέω ότι δεν έπρεπε να προσκολλάται 
στα αισθητά, αλλά βλέποντας την ομορφιά τοὺς, να οδηγείται προς το Δημιουργό τους. Και στο 
εξής να απολαμβάνει το Θεό µε θαυμασμό, έχοντας διπλές αφορμές να θαυμάζει τον Κτίστη. Όχι 
όµως να προσκολληθεί στα αισθητά και αυτά να θαυμάζει και όχι το Δημιουργό τους, 
παραμελώντας το νοητό κάλλος. Τέτοιος λοιπόν πλάστηκε ο Αδάμ. Αφού όµως έκανε κακή χρήση 
της αισθήσεως, θαύμαζε το αισθητό κάλλος: του φάνηκε ο καρπός ωραίος στην όραση και καλός 
στη γεύση(Γέν. 3, 6), έφαγε απ᾿ αυτόν και άφησε την απόλαυση των νοητών. Γι’ αυτό ο δίκαιος 
Κριτής, κρίνοντας τον ανάξιο, αφαίρεσε από αυτόν τη θεωρία εκείνων που καταφρόνησε, δηλαδή 
του Θεού και τῶν όντων, και έβαλε σκότος για να του αποκρύψει τον εαυτό Του(Β΄ Βασ. 22, 12) 
και τις άυλες ουσίες. Γιατί δεν έπρεπε να αφήνονται τα άγια στους βέβηλους. Και εκείνα τα οποία 
πόθησε, αυτά του άφησε να απολαμβάνει, δηλαδή να ζει µε την αίσθηση και µε ελάχιστα ἴχνη των 
θείων στο νου του. 


Από τότε ο αγώνας µας για τα γήινα έγινε βαρύτερος, γιατί δεν έχοµε την εξουσία να 
απολαμβάνοµε τα νοητά, όπως τα αισθητά µε την αίσθηση, αν και µε το βάπτισμα βοηθούμαστε 
πάρα πολύ, επειδή καθαριζόμαστε και υψωνόμαστε. Αλλά, όσο είναι δυνατόν πρέπει να 
ασχολούμαστε µε τα νοητά και όχι µε τα αισθητά, και εκείνα να θαυμάζομε και να θέλομε. Από τα 
αισθητά, κανένα να µη θαυµάσοµε καθ’ εαυτό, ούτε να θελήσομε να απολαύσομε. Πραγματικά, 
καμιά αξία δέ φαίνεται να έχουν σε σχέση προς τα νοητά. Όσο πιο θαυμαστή είναι η ουσία τῶν 
νοητών από την ουσία τῶν αισθητών, τόσο και το κάλλος τῶν νοητών είναι πιο θαυμαστό από το 
κάλλος τῶν αισθητών. Να ποθήσει κανείς τώρα πιο πολύ το χειρότερο από το ὠραιότερο και το 
ατιµότερο από το τιμητικότερο, ποια παραφροσύνη δεν υπερβαίνει; Και αυτά για τα αισθητά και 
νοητά δημιουργήματα. Αλλά τι θα έλεγες όταν και από Εκείνον που είναι πάνω από αυτά, 
προτιμούμε την άμορφη και χωρίς κάλλος ύλη; 


Αυτός λοιπόν είναι ο αγώνας, να προσέχοµε τους εαυτούς µας µε πολλή ακρίβεια, για να 
απολαμβάνοµε πάντοτε τα νοητά, υψώνοντας προς αυτά το νου και την επιθυμία, και ποτέ να µην 
εξαπατηθούµε από τα αισθητά, ώστε να παρασυρθούμε από κάτι αισθητό µέσω της αισθήσεως και 
να το θαυμάσομε αυτό καθ᾽ εαυτό. Αν είναι κάτι που πρέπει να χρησιμοποιήσομε και την αίσθηση, 
αυτό είναι για να αντιλαμβανόμαστε τον Κτίστη από τα κτίσματα, βλέποντας µέσα σ᾽ αυτά 
Εκείνον, όπως βλέπομε µέσα στο νερό τον ήλιο. Επειδή υπάρχουν στα όντα εικόνες του Πρώτου 


Αιτίου όλων, όσο είναι δυνατόν σ᾽ αυτά. Αυτό λοιπόν είναι το κατόρθώωµα. Ας σκεφτούμε πώς θα 
το κατορθώσομε. Είπαμε λοιπόν ότι το σώμα επιθυμεί να απολαμβάνει τα συγγενή µε αυτό, μέσω 
της αισθήσεως, πράγμα που είναι αντίθετο µε την πρόθεση της ψυχής, και όσο πιο πολύ δυναμώνει 
το σώμα, τόσο περισσότερο επιθυμεί. Γι’ αυτό ας φροντίσει η ψυχή να βάλει χαλινό σε όλες τις 
αισθήσεις, για να µην απολαύσομε τα αισθητά. Επειδή όταν εἰναι πιο ρωμαλέο το σώμα, 
περισσότερο ορµμά: και περισσότερο ορμώντας, γίνεται ακράτητο: γι αυτό η ψυχή δύσκολα 
φροντίζει να το νεκρώσει µε νηστείες, αγρυπνίες, ορθοστασίες, χαμαικοιτίες, αλουσία και µε κάθε 
άλλη κακοπάθεια, ώστε να καταµαράνει τη δύναμή του για να το έχει ήµερο και πειθήνιο στις 
νοερές πράξεις της. Αυτό είναι που έχοµε να κατορθώσομε. Επειδή όµως αυτά είναι ευκολότατο να 
τα υποσχεθούμε, δύσκολο όµως να τα εφαρµόσομε, και είναι πολύ περισσότερα τα σφάλματα από 
τα κατορθώματα ακόµη και αν προσέχει κανείς πάρα πολύ, γιατί συχνά η αίσθηση εξαπατά, γι’ 
αυτό έχει επινοηθεί και τρίτο φάρμακο, η προσευχή και τα δάκρυα. 


Η προσευχή περιέχει ευχαριστία για όσα καλά µας έχουν δοθεί, και αίτηση συγχωρήσεως των 
αμαρτημάτων και ενισχυτικής δυνάμεως για το μέλλον γιατί χωρίς τη θεία βοήθεια, όπως 
προείπαμε, τίποτε δεν μπορεί να κατορθώσει η ψυχή. Επίσης, οδηγεί στην ένωση με τον ποθούμενο 
Θεό και την απόλαυσή Του, και την ολοκληρωτική κλίση της βουλήσεως προς Αυτόν το να πείσοµε 
τη βούληση να επιθυμεί αυτά όσο το δυνατόν πιο πολύ, είναι το μεγαλύτερο μέρος του 
κατορθώματος. Και τα δάκρυα πάλι έχουν μεγάλη δύναμη. Γιατί εξιλεώνουν τον Κύριο για τα 
σφάλματά µας και µας καθαρίζουν από τις κηλίδες που αποκτήσαμε από την αισθητή ηδονή και 
δίνουν φτερά προς τον ουρανό στην επιθυμία µας. Και αυτά έτσι είναι. Το κατόρθωμα λοιπόν είναι 
η θεωρία των νοητών και ο τέλειος πόθος τους. Για να το πετύχομε αυτό, χρειάζεται η 
δουλαγώγηση του σώματος, µέρη της οποίας είναι η νηστεία, η σωφροσύνη και άλλα, που γίνονται 
όλα γι’ αυτό το σκοπό. Και για να πετύχομε αυτά, και μαζί μ᾽ αυτά, χρειάζεται η προσευχή, και το 
καθένα από αυτά μοιράζεται σε πολλά µέρη: γιατί όπως αυτά χρειάζονται για άλλα, έτσι και γι 
αυτά χρειάζονται άλλα. 


Κανείς να µη νομίζει ότι η φιλοδοξία και η φιλαργυρία αφορούν στο σώμα. Μόνον η φιληδονία 
αφορά στο σώμα, η οποία βρήκε κατάλληλο φάρμακο την κακοπάθεια του σώματος. Οι άλλες δύο 
κακίες που είπαμε, εἶναι γεννήματα της άγνοιας. Γιατί η ψυχή υιοθετεί τα νόθα από έλλειψη 
εμπειρίας των πραγματικά καλών και από άγνοια των νοητών. Με τον πλούτο νομίζει ότι 
παρηγορεί τη φτώχεια: συγχρόνως όµως ο πλούτος επιδιώκεται για φιληδονία και για φιλοδοξία, 
και καθ᾽ εαυτόν, σαν να ήταν κάποιο καλό. Αυτό συμβαίνει από άγνοια των πραγματικά καλών. Η 
φιλοδοξία δεν οφείλεται στην ανάγκη του σώματος ---γιατί δεν εξυπηρετεί διόλου το σώμα--- αλλά 
στην απειρία και την άγνοια του Πρώτου Καλού και της αληθινής δόξας: αιτία αυτής και γενικά 
ρίζα όλων των κακών, είναι η άγνοια. Γιατί δεν γίνεται εκείνος που εννόησε σωστά τη φύση των 
πραγμάτων, από που προήλθε το καθένα και που καταλήγει, κατόπιν να περιφρονήσει το σκοπό του 
και να στραφεί στα γήινα: γιατί η ψυχή δεν επιθυμεί εκείνο που φαινομενικά είναι καλό. Και αν 
τυραννείται από τη συνήθεια, µπορεί κάλλιστα να νικήσει και τη συνήθεια. Αλλά όταν ακόµη 
υπήρχε η συνήθεια, ξεγελιόταν από την άγνοια. Επομένως πρέπει να φροντίσει για το πρώτο-πρώτο 
αγαθό, και να αποκτήσει, ορθή ιδέα περί τῶν όντων, και ακολούθως να δώσει φτερά στη βούληση 
για να πετάξει προς το Πρώτο Αγαθό, να καταφρονήσει όλα τα παρόντα και να πληροφορηθεί για 
τη µεγάλη µαταιότητά τους. Γιατί, τι µας βοηθούν στο σκοπό µας; 


Και για να συνοψίσω, ένα µόνο είναι το έργο της λογικής ψυχής µέσα στο σώμα, να επιθυµεί τον 
τελικό της σκοπό. Και επειδή η ενέργεια της βουλήσεως, χωρίς νόηση, είναι ακίνητη, γι’ αυτό 
προσλαμβάνοµε τη νοερή ενέργεια. Η νόηση είναι είτε για χάρη της βουλήσεως, είτε και για τον 
εαυτό της και για τη βούληση: πράγµα που φαίνεται πιο σωστό. Γιατί η μακαριότητα, της οποίας 
όχι µόνον πρόξενος, αλλά και τύπος είναι η εδώ ζωή του αγωνιστή, έχει και τις δύο ενέργειες, και 
τη νόηση και τη βούληση, δηλαδή αγάπη και πνευματική ηδονή. Είτε λοιπόν και οι δύο ενέργειες, 
είτε η μία είναι η κυριότερη, ας φιλοσοφήσουν όσοι θέλουν. Προς το παρόν δεχόμαστε και τις δύο 
ενέργειες. Και τη μία την ονομάζομε θεωρία, ενώ την άλλη, πράξη. Και είναι αδύνατο να 
συναντάται η µία χωρίς την άλλη, όταν μιλάμε για τις υψηλότατες αυτές ενέργειες. Σ᾽ εκείνες που 
είναι χαμηλότερες και έρχονται ύστερα από αυτές, είναι ενδεχόμενο να συμβαίνει αυτό. Όσα 


εμποδίζουν τις ενέργειες αυτές ή οδηγούν στα αντίθετα, τα ονοµάζοµε κακίες. Όσα βοηθούν ή µας 
απαλλάσσουν από τα εμπόδια, τα ονοµάζοµε αρετές. Τις ενέργειες τῶν αρετών τις ονοµάζοµε 
κατορθώματα. Τις ενέργειες των κακιών τις ονομάζομε παραπτώματα και αμαρτήματα. 
Χαρακτηριστικό κάθε ενέργειας, είτε προς το χειρότερο, είτε προς το καλύτερο, είναι ο τελικός 
σκοπός προς τον οποίον αποβλέπει όποιος ενεργεί, και ο οποίος είναι ενέργεια σύνθετη από νόηση 
και βούληση. 


Άγιος Μάξιμος ο Ομολογητής 


Σύντομη βιογραφία 


Ο άγιος πατέρας µας Μάξιμος ο Ομολογητής έζησε τον καιρό της βασιλείας τού Κωνσταντίνου 
Πογωνάτου, κατά το έτος 670 μ.Χ. και ήταν ο κύριος εξολοθρευτής της κακόδοξης αιρέσεως τῶν 
Μονοθελητών. Κατ’ αρχάς διακρίθηκε στα βασιλικά ανάκτορα και τιμήθηκε µε το αξίωμα του 
Αρχιγραμματέα, ύστερα όµως άφησε τις κοσμικές εξουσίες και επιδόθηκε στους ασκητικούς 
αγώνες. Πλησίασε το στόμα του στην πηγή της σοφίας και πίνοντας αδιάκοπα από τις πηγές των 
θείων Γραφών που ρέουν ζωή, έκανε πραγματικά ν᾽ αναβλύσουν από την κοιλιά του ποταμοί θείων 
δογμάτων και συγγραμμάτων που πλημμύρισαν τα πέρατα της οικουμένης. 


Από αυτά κι εμείς, το γλυκό νερό που ανασταίνει και νεκρούς, µε τα παρόντα κεφάλαια το 
διοχετεύσαμε σ᾽ αυτά εδώ το βιβλίο και το βάλαμε μπροστά σ᾽ εκείνους που κατέχονται από την 
καλή δίψα της σοφίας, για να πίνουν απ᾿ αυτό µε αφθονία και να µη διψάσουν ποτέ. Γιατί σ᾽ αυτά 
φιλοσοφείται η γνώση και εργασία της ιερής και θεοποιού αγάπης: αποδεικνύεται αναντίρρητα η 
χωρίς σφάλματα ορθότητα της υψηλής Θεολογίας: αναπτύσσεται ευσεβώς το μυστήριο της 
Οικονομίας του Λόγου: διασαφηνίζεται η πρακτική θεωρία των θεοειδών αρετών και στηλιτεύεται 
η σιχαµερή συμμορία των παθών και κακιών, τῶν αντιθέτων προς τις αρετές. Και µε δυο λόγια, 
μέσα σ᾽ αυτά τα κεφάλαια διαλάμπει η διευθέτηση των ηθών και είναι συγκεντρωμένες πολλές και 
διάφορες ψυχωφελείς διδασκαλίες, µε τις οποίες εύκολα µπορεί κανείς, αφού απαλλαγεί από κάθε 
κακία και αποκτήσει συνήθεια στην αρετή, να γίνει πολίτης του ουρανού και να επιτύχει τη θεία 
δόξα. 


Στα κεφάλαια αυτά προσθέσαµε και την ερμηνευτική ανάλυση του «Πάτερ ημών», επειδή είναι 
πολύ ανώτερη από τις άλλες ερμηνείες και προξενεί μεγάλη ωφέλεια. 


Το θείο τούτο πατέρα τον αναφέρει και ο σοφός Φώτιος (ανάγνωση 191): «Ως προς το ύφος, έχει 
περιόδους σχοινοτενείς, αγαπά τα υπερβατά σχήματα, είναι δυνατός στις παραβολές και δεν τον 
ενδιαφέρει να κυριολεκτεί... Αν ωστόσο κανείς αγαπά ν᾽ ανυψώνει το νου του µε πνευματικές 
εξηγήσεις και θεωρίες, δεν µπορεί να πετύχει πιο ποικίλες και πιο μελετημένες από αυτές.» 


Άγιος Μάξιμος ο Ομολογητής 


Πρόλογος τῶν κεφαλαίων περί αγάπης. Προς τον πρεσβύτερο Ελπίδιο 


Μαζί µε το λόγο περί ασκητικού βίου στέλνω στην οσιότητά σου, πάτερ Ελπίδιε, και το λόγο περί 
αγάπης. εκτείνεται σε ισάριθµες µε τα τέσσερα ευαγγέλια εκατοντάδες κεφάλαια, κι είναι ίσως έργο 
ανάξιο της προσδοκίας σου, όχι όµως κατώτερο από την δύναμή μου. Ας γνωρίζει όµως η αγιοσύνη 
σου, ότι και αυτά δεν είναι καρποί της διάνοιάς µου, αλλά αφού µελέτησα τους λόγους τῶν αγίων 
Πατέρων, και αφού διάλεξα από εκείτα νοήματα που συντείνουν στο θέµα µας, συγκεντρώνοντας 
μέσα σε λίγα, πολλά, για να είναι ευσύνοπτα και να μπορείς να τα θυμάσαι ευκολότερα, τα στέλνω 
στην οσιότητά σου.Σε παρακαλώ να τα διαβάζεις µε καλή διάθεση και ν᾽ αναζητείς την πνευματική 
ὠφέλεια που περιέχουν, παραβλέποντας την έλλειψη της λεκτικής ομορφιάς, και να προσεύχεσαι 
για την µετριότητά µου, που είμαι έρημος κάθε πνευματικής ωφέλειας. Σε παρακαλώ και τούτο: μη 
θεωρήσεις ενόχληση τα παραπάνω, γιατί εκτέλεσα διαταγή. Και το λέω αυτό, επειδή εκείνοι που 
ενοχλούμε µε λόγους, είμαστε πολλοί σήμερα, ενώ εκείνοι που διδάσκουν ή και διδάσκονται µε 
έργα είναι πάρα πολύ λίγοι. Εσύ όµως, όσο πιο φιλόπονα μπορείς πρόσεξε κάθε κεφάλαιο. Γιατί 
δεν είναι σε όλους, νομίζω, εύκολα κατανοητά όλα, αλλά τα περισσότερα χρειάζονται μεγάλη 
εξέταση και σύγκριση μεταξύ τους, αν και φαίνεται ο λόγος τους απλούστερος.Ίσως µέσα σ᾽ αυτά 
ανακαλύψεις τίποτε χρήσιμο στην ψυχή. και θ᾽’ ανακαλύψεις πάντως, µε τη χάρη του Θεού, εκείνος 
που διαβάζει µε άδολες σκέψεις και µε φόβο Θεού και αγάπη. Εκείνος όµως που δεν μελετά για 
πνευματική του ὠφέλεια, είτε αυτά τα κεφάλαια είτε άλλο οποιοδήποτε βιβλίο, αλλά κυνηγά τις 
λέξεις για να κακολογεί τον συγγραφέα, για να παραστήσει από οίηση τον εαυτό του σοφότερο 
δήθεν από αυτόν, αυτός τίποτε ποτέ και πουθενά δεν θα ανακαλύψει ωφέλιμο. 


Άγιος Μάξιμος ο Ομολογητής 


Πρώτη Εκατοντάδα τῶν κεφαλαίων περί Αγάπης 


1. Η αγάπη είναι µια αγαθή διάθεση της ψυχής, η οποία την κάνει να µην προτιμά κανένα από τα 
όντα περισσότερο από τη γνώση του Θεού. Είναι όµως αδύνατο να φτάσει ν᾽ αποκτήσει σταθερά 
αυτή την αγάπη όποιος έχει κάποια εµπαθή κλίση σε κάτι από τα γήινα. 


2. Την αγάπη την γεννά η απάθεια. την απάθεια την γεννά η ελπίδα στον Θεό. την ελπίδα, η 
υπομονή και η μακροθυμία. Αυτές τις γεννά η καθολική εγκράτεια. την εγκράτεια, ο φόβος του 
Θεού. το φόβο του Θεού τον γεννά η πίστη. 


3. Εκείνος που πιστεύει στον Κύριο, φοβάται την κόλαση. Κι εκείνος που φοβάται την κόλαση, 
εγκρατεύεται από τα πάθη. Εκείνος που εγκρατεύεται από τα πάθη, υπομένει όσα θλίβουν. Εκείνος 
που υπομένει όσα θλίβουν, θα αποκτήσει την ελπίδα στον Θεό. Η ελπίδα στο Θεό απομακρύνει το 
νου από κάθε εμπαθή κλίση προς τα γήινα. Και όταν χωριστεί από αυτήν ο νοῦς, θα αποκτήσει την 
αγάπη προς τον Θεό. 


4. Εκείνος που αγαπά το Θεό, πάνω από όλα τα κτίσµατά Του προτιμά την γνώση Του κι 
αδιάλειπτα µε πόθο την προσμένει. 


5. Αν όλα τα όντα έγιναν από το Θεό και για το Θεό, και ο Θεός είναι καλύτερος από τα 
δημιουργήματά Του, εκείνος που εγκαταλείπει το Θεό και στρέφεται στα χειρότερα, φανερώνεται 
ότι προτιμά περισσότερο τα δημιουργήματα από το Θεό. 


6. Εκείνος που έχει προσηλωµένο το νου του στην αγάπη του Θεού, καταφρονεί όλα τα ορατά, και 
το σώμα του ακόµη, σαν να είναι ξένο. 


7. Αφού η ψυχή είναι ανώτερη από το σώμα, και ασυγκρίτως ανώτερος από τον κόσµο ο 
Δημιουργός Θεός, εκείνος που προτιµά το σώμα από την ψυχή και τον κόσμο από το Θεό που τον 
δημιούργησε, αυτός δε διαφέρει διόλου από αυτούς που λατρεύουν τα είδωλα. 


8. Εκείνος που χώρισε το νου του από την αγάπη του Θεού και τη θεωρία, και τον έχει δεμένο σε 
κάποιο από τα αισθητά, αυτός είναι που προτιμά το σώμα από την ψυχή και τα κτίσματα από το 
Θεό που τα δημιούργησε. 


9. Αν η ζωή του νου είναι ο φωτισμός που δίνει η πνευματική γνώση, κι αυτόν τον γεννά η αγάπη 
προς τον Θεό, ορθά έχει λεχθεί πως δεν είναι τίποτε πιο μεγάλο από τη θεία αγάπη. 


10. Όταν µε τον έρωτα της αγάπης ο νους μεταβαίνει προς το Θεό, τότε δεν έχει διόλου αίσθηση 
για κανένα από τα κτίσματα. Καθώς καταφωτίζεται από το θείο και άπειρο φῶς, γίνεται αναίσθητος 
για όλα τα κτίσματα, όπως τα μάτια δεν βλέπουν τα άστρα όταν ανατέλλει ο ήλιος. 


11. Όλες οι αρετές βοηθούν το νου για να αποκτήσει τον θείο έρωτα, περισσότερο όµως απ᾿ όλες η 
καθαρή προσευχή. Γιατί µε αυτήν ο νους παίρνει φτερά και πετά προς το Θεό, και βγαίνει έξω από 
όλα τα όντα. 


12. Όταν ο νους αρπαχθεί µέσω της αγάπης από τη θεία γνώση, και αφού βρεθεί έξω από τα όντα, 
αισθάνεται την απειρία του Θεού. τότε, όπως συνέβη στον Ησαΐα, από την έκπληξη έρχεται σε 
συναίσθηση της μηδαμινότητάς του και λέει µε κατάνυξη τα λόγια του προφήτη: «Ω έγω, ο άθλιος, 
τι συντριβή νιώθω! Εγώ, ένας άνθρωπος που έχω χείλη ακάθαρτα, και ανάμεσα σε λαό που έχει 
χείλη ακάθαρτα κατοικώ, είδα µε τα μάτια μου τον Βασιλέα, τον Κύριο Σαββαώθ»(Ησ. 6,5). 


13. Όποιος αγαπά το Θεό, δεν µπορεί να µην αγαπήσει και κάθε άνθρωπο σαν τον εαυτό του, αν 
και τον δυσαρεστούν τα πάθη εκείνων που δεν έχουν ακόµα καθαριστεί. Γι’ αυτό και χαίρεται µε 
αμέτρητη και ανέκφραστη χαρά για τη διόρθωσή τους. 


14. Ακάθαρτη είναι η ψυχή που είναι γεμάτη από κακούς λογισμούς, από επιθυµία και μίσος. 


15. Εκείνος που βλέπει και ίχνος µόνο μίσους µέσα στην καρδιά του, προς οποιονδήποτε άνθρωπο 
για οποιοδήποτε φταίξιµό του, είναι εντελώς ξένος από την αγάπη προς τον Θεό. Γιατί η αγάπη 
προς το Θεό δεν ανέχεται διόλου το µίσος κατά του ανθρώπου. 


16. «Όποιος µε αγαπά -- λέει ο Κύριος -- θα τηρήσει τις εντολές Μου(]ω. 14.23). Και η δική Μου 
εντολή είναι να αγαπάτε ο ένας τον ἀλλον(]ω. 15.12)». Άρα λοιπόν εκείνος που δεν αγαπά τον 
πλησίον του, δεν τηρεί την εντολή του Κυρίου. Εκείνος που δεν τηρεί την εντολή, οὔτε τον Κύριο 
μπορεί να αγαπήσει. 


17. Μακάριος ο άνθρωπος που µπορεί να αγαπήσει κάθε άνθρωπο στον ίδιο βαθμό. 
18. Μακάριος ο άνθρωπος που δεν προσηλώνεται σε κανένα πράγµα φθαρτό ή πρόσκαιρο. 
19. Μακάριος ο νους που προσπέρασε όλα τα όντα και απολαμβάνει συνεχώς την θεία ωραιότητα. 


20. Εκείνος που φροντίζει για τη σάρκα, πώς να ικανοποιεί τις επιθυμίες της, και για πρόσκαιρα 
πράγματα έχει μνησικακία προς τον πλησίον του, αυτός λατρεύει την κτίση αντί του 
Δημιουργού(Ρωμ. 1,25). 


21. Εκείνος που διατηρεί το σώμα του γερό και µακριά από ηδονές, το έχει σύνδουλό του για να 
υπηρετεί τα πνευματικά. 


22. Όποιος αποφεύγει όλες τις κοσμικές επιθυμίες, κάνει τον εαυτό του ανώτερο από κάθε κοσμική 
υλικότητα. 


23. Όποιος αγαπά το Θεό, αγαπά δίχως άλλο και τον πλησίον του. Ένας τέτοιος άνθρωπος δεν 
µπορεί να φυλάει χρήματα. τα διαχειρίζεται κατά το θέλημα του Θεού και τα μοιράζει σ᾽ εκείνους 
που έχουν ανάγκη. 


24. Όποιος κάνει ελεημοσύνη μιμούμενος το Θεό, δεν κάνει διάκριση καλού και κακού, δικαίου και 
αδίκου στα απαραίτητα της ζωής, αλλά μοιράζει ίδια σε όλους κατά τις ανάγκες τους, αν και 
προτιμά για την αγαθή του προαίρεση τον ενάρετο από τον κακό. 


25. Ο Θεός εκ φύσεως αγαθός και απαθής, όλους τους αγαπά εξίσου ως δημιουργήματά Του, αλλά 
τον ενάρετο τον δοξάζει επειδή αποκτά και την γνώση, ενώ τον κακό άνθρωπο, τον ελεεί λόγω της 
αγαθότητάς Του, και παιδεύοντάς τον σ᾽ αυτόν τον κόσμο, τον φέρνει σε μετάνοια και διόρθωση. 
Έτσι και ο καλοπροαίρετος και απαθής άνθρωπος, όλους τους ανθρώπους τους αγαπά εξίσου. Τον 
ενάρετο και για την ανθρώπινη φύση του. και για την καλή του προαίρεση. τον κακό τον ελεεί και 
σαν συνάνθρωπό του, και από συμπάθεια, επειδή ὡς ανόητος βαδίζει στο σκοτάδι. 


26. Η διάθεση της αγάπης δεν διαπιστώνεται µόνο µε την παροχή χρημάτων, αλλά πολύ 
περισσότερο µε τη μετάδοση λόγου και µε τη σωματική διακονία. 


27. Εκείνος που απαρνήθηκε ειλικρινά τα κοσμικά και υπηρετεί µε αγάπη απροσποίητη τον 
πλησίον του, ελευθερώνεται γρήγορα από κάθε πάθος και μετέχει στη θεία αγάπη και γνώση. 

28. Εκείνος που έκανε κτήμα του τη θεία αγάπη, δεν κουράζεται να ακολουθεί συνέχεια τον Κύριό 
του(]ερ. 17,16), όπως λέει ο θείος Ἱερεμίας, αλλά υπομένει µε γενναιότητα κάθε κόπο, κακολογία 
και ύβρη, χωρίς να σκέφτεται το κακό που του έκανε οποιοσδήποτε. 

29. Όταν σε προσβάλλει κανένας ή σ᾽ εξευτελίσει σε κάτι, τότε φυλάξου από τους λογισμούς της 
οργής, μήπως µε τη λύπη σε χωρίσουν από την αγάπη και σε μεταφέρουν στη χώρα του μίσους. 
30. Όταν αισθανθείς πόνο επειδή κάποιος σε πρόσβαλε ή σε ντρόπιασε, να ξέρεις ότι ωφελήθηκες 
πολύ. µε το ντρόπιασµα βγήκε από µέσα σου η κενοδοξία. 

31. Όπως η μνήμη της φωτιάς δεν ζεσταίνει το σώμα, έτσι πίστη χωρίς αγάπη δεν φέρνει στην ψυχή 
τον φωτισμό της γνώσεως. 

32. Όπως το φῶς του ήλιου ελκύει το υγιές μάτι, έτσι και η γνώση του Θεού τραβά φυσικώς τον 
καθαρό νου στον εαυτό της µε την αγάπη. 


33. Νους καθαρός είναι ο νους που απομακρύνθηκε από την άγνοια και καταφωτίζεται από το θείο 
φῶς. 

34. Ψυχή καθαρή είναι εκείνη που ελευθερώθηκε από τα πάθη και ευφραίνεται ακατάπαυστα µε τη 
θεία αγάπη. 


35. Πάθος αξιοκατηγόρητο, είναι µια κίνηση της ψυχής παρά φύση. 


36. Απάθεια είναι µια ειρηνική κατάσταση της ψυχής, κατά την οποία η ψυχή δύσκολα κινείται 
προς την κακία. 


37. Εκείνος που απόκτησε τους καρπούς της αγάπης µε το ζήλο του, δεν χωρίζεται από αυτή, ακόµη 
κιαν υποφέρει μύρια κακά. Ας σε πείσει γι’ αυτό ο Στέφανος ο μαθητής του Χριστού και οι ὁμοιοί 
του, που προσευχόταν για κείνους που τον φόνευαν και ζητούσε να τους συγχωρήσει ο Θεός, 
επειδή ενεργούσαν έτσι από ἀγνοια(Πραξ. 7,60). 


38. Αν ιδίωμα της αγάπης είναι η μακροθυμία και η χρηστότητα(Α΄ Κορ. 13,4), τότε εκείνος που 
θυμομανιάζει και ενεργεί δόλια, είναι φανερό ότι αποξενώνεται από την αγάπη. Κι όποιος είναι 
ξένος από την αγάπη, είναι ξένος από το Θεό, αφού ο Θεός είναι αγάπη(Α΄ Ιω. 4,8). 


39, «Μην πείτε, λέει ο θείος Ιερεμίας, ότι είστε ναός του Κυρίου»(]ερ. 7.4). και συ µην πεις ότι «η 
απογυμνωμένη από έργα πίστη στον Κύριό µας Ιησού Χριστό µπορεί να µε σώσει». Αυτό είναι 
αδύνατο, αν δεν αποκτήσεις και την αγάπη προς Αυτόν µε τα έργα. Η γυμνή από έργα πίστη δεν 
ὠφελεί, αφού και τα δαιμόνια πιστεύουν και τρέμουν(]ακ. 2, 19). 


40. Ἔργο αγάπης είναι η προς τον πλησίον ολόψυχη ευεργεσία και µακροθυµία και υπομονή, και η 
χρήση τῶν πραγμάτων µε ορθό λόγο. 


41. Όποιος αγαπά το Θεό, δεν λυπεί κανέναν, ούτε λυπάται από κανέναν για πρόσκαιρα πράγµατα. 
Μια μόνο λύπη προξενεί και δοκιμάζει, τη σωτήρια λύπη, την οποία ο μακάριος Παύλος και 
δοκίμασε και προξένησε στους Κορίνθιους(Β΄ Κορ. 7, 8-11). 


42. Εκείνος που αγαπά το Θεό, ζει αγγελικό βίο πάνω στη γη. νηστεύει κι αγρυπνεί, ψάλλει και 
προσεύχεται, και για κάθε άνθρωπο σκέφτεται πάντοτε καλά. 


43, Ό,τι επιθυμεί κανείς, εκείνο αγωνίζεται ν᾿ αποκτήσει. Κι από όλα τα αγαθά κι επιθυμητά, 
ασύγκριτα πιο αγαθό και επιθυμητό είναι ο Θεός. Πόση λοιπόν επιμέλεια έχομε χρέος να 
καταβάλομε για να επιτύχομε το φύσει αγαθό και επιθυμητό; 


44. Μη μολύνεις τη σάρκα σου µε αισχρές πράξεις και µην λερώνεις την ψυχή σου µε πονηρούς 
λογισμούς. Και η ειρήνη του Θεού θα έρθει σ᾽ εσένα και θα φέρει την αγάπη. 


45. Να καταπονείς το σώµα σου µε νηστεία και αγρυπνία και ν᾽ ασχολείσαι ακούραστα µε την 
ψαλμωδία και την προσευχή. και θα έρθει σ᾽ εσένα ο αγιασμός της σωφροσύνης και θα φέρει την 
αγάπη. 


46. Εκείνος που αξιώθηκε να λάβει τη θεία γνώση και απόκτησε δια μέσου της αγάπης τον 
φωτισμό της, δε θα παρασυρθεί ποτέ από το πνεύμα της κενοδοξίας. Εύκολα όµως παρασύρεται 
από αυτήν όποιος δεν αξιώθηκε την θεία γνώση. Αλλά αν ο άνθρωπος αυτός σε κάθε τι που πράττει 
έχει στραμμένο το βλέμμα του στο Θεό, µε την αίσθηση ότι όλα τα πράττει γι’ Αυτόν, εύκολα με τη 
βοήθεια του Θεού θα απαλλαγεί από την κενοδοξία. 


47. Όποιος δεν απόκτησε ακόµη τη θεία γνώση, που εκδηλώνεται µε την αγάπη, έχει µεγάλη ιδέα 
για όσα έργα κάνει σύμφωνα µε το θέλημα του Θεού. Εκείνος όµως που αξιώθηκε και την 
απόκτησε, λέει µε βαθιά συναίσθηση τα λόγια που είπε ο Πατριάρχης Αβραάμ όταν είδε τον Θεό: 
«Εγώ είμαι χώμα και στάχτη»ν(Γεν 18, 27). 


48. Εκείνος που φοβάται τον Κύριο, έχει πάντοτε σύντροφό του την ταπεινοφροσύνη, και µε τις 
ενθυµήσεις που αυτή προκαλεί, φτάνει στην θεία αγάπη και ευχαριστία. Φέρνει στο νου του τη ζωή 
που έκανε πρωτύτερα στον κόσμο, και τα διάφορα αμαρτήματα και τοὺς πειρασμούς που 
αντιμετώπισε από τον καιρό της νεότητάς του, και πώς απ᾽ όλα εκείνα τον γλύτωσε ο Κύριος, και 


τον μετέφερε από την ζωή τῶν παθών στον κατά Θεόν βίο. και μαζί µε το φόβο, αποκτά και την 
αγάπη, ευχαριστώντας πάντοτε µε πολλή ταπεινοφροσύνη τον Ευεργέτη και Κυβερνήτη της ζωής 
μας. 

49. Μη λερώσεις το νου σου ανεχόµενος λογισμούς επιθυµίας και θυμού, για να µην ξεπέσεις από 
την καθαρή προσευχή και περιπέσεις στο πνεύμα της ακηδίας. 


50. Τότε ο νους χάνει την οικειότητα που έχει µετο Θεό, όταν δέχεται πονηρούς ή ακάθαρτους 
λογισμούς να παραμένουν. 


51. Ο ανόητος, που τον οδηγούν τα πάθη, όταν αναστατώνεται από το θυμό, βιάζεται να φύγει 
ασυλλόγιστα µακριά από τους αδελφούς. Άλλοτε πάλι, όταν καίγεται από την επιθυμία, 
μετανοιωμένος τρέχει να τους συναντήσει. Ο φρόνιμος όµως, και στις δύο περιπτώσεις κάνει το 
αντίθετο. Στην περίπτωση του θυμού, αφού κόψει τις αιτίες της ταραχής, απαλλάσσει τον εαυτό του 
από την λύπη προς τους αδελφούς. στην περίπτωση της επιθυμίας, συγκρατεί τον εαυτό του από 
την παράλογη παρόρµηση για συνάντηση άλλων. 


52. Στον καιρό τῶν πειρασμών µην εγκαταλείψεις το Μοναστήρι σου, αλλά υπόµενε µε 
γενναιότητα τα κύματα τῶν λογισµών, και μάλιστα της λύπης και της ακηδίας. Έτσι αφού 
δοκιµαστείς κατά θεία οικονομία µε τις θλίψεις, θα αποκτήσεις βέβαιη ελπίδα στο Θεό. Αν όµως το 
εγκαταλείπεις, θα φανείς ανάξιος, άνανδρος και άστατος. 


53, Αν θέλεις να µην ξεπέσεις από την αγάπη του Θεού, μήτε τον αδελφό να αφήσεις να κοιμηθεί 
στενοχωρημένος από σένα, μήτε συ να κοιµηθείς στενοχωρημένος εναντίον του. Συμφιλιώσου µε 
τον αδελφό σου και τότε πήγαινε και πρόσφερε στο Χριστό µε καθαρή συνείδηση το δώρο της 
αγάπης(Ματθ. 5, 24), µε ένθερµη προσευχή. 


54. Αν εκείνος που έχει όλα τα χαρίσματα του Αγίου Πνεύματος, και δεν έχει αγάπη, δεν ωφελείται 
τίποτε σύμφωνα με το θείο Απόστολο(Α΄ Κορ. 13, 2), πόση επιμέλεια πρέπει να καταβάλοµε για να 
την αποκτήσομε; 


55. Αν η αγάπη δεν κάνει κακό στον πλησίον(Ρωμ. 13, 10), εκείνος που φθονεί τον αδελφό και 
λυπάται για την προκοπή του και µε ειρωνείες προσπαθεί να κηλιδώσει την υπόληψή του ή µε 
όποια κακοήθεια τον επιβουλεύεται, πώς αυτός δεν αποξενώνεται από την αγάπη και δεν κάνει τον 
εαυτό του ένοχο για την αιώνια Κρίση; 


56. Αν η αγάπη είναι το πλήρωμα του νόμου(Ρωμ. 13, 10), εκείνος που έχει μνησικακία για τον 
αδελφό και κάνει δόλια σχέδια εναντίον του και τον καταριέται και δοκιμάζει χαρά για κάθε πτώση 
του, πώς δεν καταπατεί το νόμο και δεν είναι άξιος για την αιώνια κόλαση; 


57. Αν εκείνος που κατηγορεί και κρίνει τον αδελφό του κατηγορεί και κρίνει το θείο νόμο(]ακ. 4, 
11), και ο νόμος του Χριστού είναι η αγάπη, πώς δεν ξεπέφτει από την αγάπη του Χριστού εκείνος 
που καταλαλεί, και δεν προξενεί ο ίδιος στον εαυτό του την αιώνια κόλαση; 


58. Μην παραδώσεις την ακοή σου στους λόγους όποιου καταλαλεί, ούτε τοὺς δικούς σου λόγους 
στην ακοή ενός φιλοκατήγορου, μιλώντας ή ακούγοντας µε ευχαρίστηση κατά του πλησίον σου, για 
να µη χάσεις την θεία αγάπη και βρεθείς απόκληρος από την αιώνια ζωή. 


59. Μην δέχεσαι κατηγορίες κατά του πνευματικού σου πατέρα, μήτε να διευκολύνεις εκείνον που 
τον προσβάλλει, για να µην οργιστεί ο Κύριος για τα έργα σου και σε εξολοθρεύσει από τη χώρα 
της ζωής(Δευτ. 6, 15). 


60. Κλείνε το στόμα εκείνου που κατηγορεί τον άλλον, για να µην αμαρτάνεις μαζί του διπλή 
αμαρτία. και συνηθίζοντας ο ίδιος σε καταστρεπτικό πάθος, και µη σταματώντας εκείνον που 
φλυαρεί κατά του πλησίον. 


61. «Εγώ όμως σας λέω, είπε ο Κύριος, αγαπάτε τοὺς εχθρούς σας, ευεργετείτε όσους σας μισούν, 
προσεύχεσθε για όσους σας βλάπτουν»(Ματθ. 5, 44). Γιατί τα διέταξε αυτά; Για να σε ελευθερώσει 
από το μίσος, τη λύπη, την οργή και την µνησικακία και να σε αξιώσει να λάβεις το μέγιστο 
απόκτηµα, την τέλεια αγάπη, που είναι αδύνατο να την έχει όποιος δεν αγαπά εξίσου όλους τους 


ανθρώπους, κατά μίμηση του Θεού, ο οποίος αγαπά εξίσου όλους τους ανθρώπους και θέλει να 
σωθούν και να λάβουν πλήρη γνώση της αλήθειας(Α΄ Τιμ 2, 4). 


62. «Όμως σας λέω να µην αντισταθείτε στον πονηρό, αλλά αν κανείς σε χτυπήσει στο δεξί µέρος 
του προσώπου, γύρισέ του και το άλλο. και σ᾽ αυτόν που θέλει να σε πάει στο δικαστήριο για να 
σου πάρει το χιτώνα, ἀφησέ του και το ιμάτιο. και αν σε αγγαρεύει κάποιος για ένα μίλι, πήγαινέ 
μαζί του δύο»(Ματθ. 5, 39-41). Γιατί λέει αυτά ο Κύριος; Για να φυλάξει κι εσένα χωρίς οργή, 
ταραχή και λύπη, και να διδάξει κι εκείνον µε την ανεξικακία σου. και τοὺς δύο πάλι, σαν καλός 
Πατέρας, να σας φέρει στο ζυγό της αγάπης. 


63. Των πραγμάτων, µε τα οποία κάποτε μάς έδενε κάποιο πάθος, έχομε μέσα μας τις εµπαθείς 
φαντασίες. Όποιος λοιπόν νικά τις εµπαθείς φαντασίες, καταφρονεί οπωσδήποτε και τα πράγματα 
που αυτές απεικονίζουν. Γιατί ο πόλεμος εναντίον τῶν ενθυµήσεων είναι τόσο χειρότερος από τον 
πόλεμο εναντίον τῶν πραγμάτων, όσο είναι πιο εύκολο να αμαρτάνει κανείς µε τη διάνοια από το 
να αμαρτάνει µε έργα. 


64. Άλλα από τα πάθη είναι σωματικά κι άλλα ψυχικά. Τα σωματικά έχουν τις αφορμές τους από το 
σώμα, τα ψυχικά από τα εξωτερικά πράγματα. Και τα δύο αυτά είδη παθών τα αφανίζουν η αγάπη 
και η εγκράτεια. η πρώτη τα ψυχικά, η δεύτερη τα σωματικά. 


65. Από τα πάθη, άλλα ανήκουν στο θυµικό μέρος της ψυχής, άλλα στο επιθυµητικό. Και τα δύο 
αυτά είδη κινούνται δια μέσου τῶν αισθήσεων. Και κινούνται τότε, όταν η ψυχή βρίσκεται έξω από 
τα όρια της εγκράτειας και της αγάπης. 


66. Τα πάθη του θυμικού μέρους της ψυχής είναι πιο δυσκολοπολέµητα από τα πάθη του 
επιθυμητικού. Γι’ αυτό και δόθηκε από τον Κύριο εναντίον των παθών του θυμικού δυνατότερο 
φάρμακο, το οποίο είναι η εντολή της αγάπης. 


67. Όλα τα άλλα πάθη, ερεθίζουν είτε το θυµικό µέρος της ψυχής, είτε το επιθυµητικό, είτε το 
λογιστικό, όπως είναι η λήθη και η άγνοια. Η ακηδία όµως, κυριαρχώντας σ᾽ όλες τις δυνάμεις της 
ψυχής, κινεί όλα μαζί τα πάθη. Γι’ αυτό και είναι το πιο βαρύ από όλα τα άλλα πάθη. Καλώς λοιπόν 
ο Κύριος, δίνοντας το αντίδοτό της, λέει: «Με την υπομονή σας, κερδίστε τις ψυχές σας»(Λουκ. 21, 
ΠΟ; 


68. Μην προσβάλεις ποτέ κανένα αδελφό, και μάλιστα χωρίς εύλογη αιτία, µην τυχόν επιστρέψει 
στον κόσμο µη μπορώντας ν᾿ αντέξει τη θλίψη, και έτσι δε θα αποφύγεις τον έλεγχο της 
συνειδήσεως που θα σου προξενεί πάντα λύπη στην προσευχή και θα αποδιώχνει το νου από την 
παρρησία προς τον Θεό. 


69. Μην ανέχεσαι τις υπόνοιες ή και τους ανθρώπους που σου μεταφέρουν σκάνδαλα άλλων. Γιατί 
εκείνοι που παραδέχονται σκάνδαλα µε οποιοδήποτε τρόπο για εκείνα που συμβαίνουν προαιρετικά 
ή απροαίρετα, δεν γνωρίζουν τον δρόµο της ειρήνης, η οποία οδηγεί τους εραστές της δια μέσου 
της αγάπης στη γνώση του Θεού. 


70. Δεν έχει τέλεια αγάπη εκείνος που αλλάζει διάθεση προς τους ανθρώπους ανάλογα με τον 
χαρακτήρα τους. τον έναν π.χ. τον αγαπά και τον άλλον τον μισεί, ή τον ίδιο άνθρωπο άλλοτε τον 
αγαπά και άλλοτε τον µισεί για τις ίδιες αιτίες. 


71. Η τέλεια αγάπη δεν διαχωρίζει κατά τις διαθέσεις τῶν επιµέρους ανθρώπων τη μία και κοινή 
ανθρώπινη φύση, αλλά αποβλέποντας σ᾽ αυτήν, αγαπά εξίσου όλους τους ανθρώπους. Αγαπά τους 
ενάρετους ως φίλους. τους κακούς τους αγαπά ως εχθρούς, και τους ευεργετεί και µακροθυμεί και 
ὑπομένει αν την βλάψουν, χωρίς να λογαριάζει διόλου το κακό, αλλά και πάσχει για χάρη τους, αν 
το καλέσει η περίσταση, για να τους κάνει και αυτούς φίλους, αν είναι δυνατόν. Αν δεν το 
κατορθώσει, δεν αλλάζει την διάθεσή της, αλλά φανερώνει τους καρπούς της αγάπης εξίσου προς 
όλους τους ανθρώπους. Γι’ αυτό και ο Κύριός µας και Θεός [Ιησούς Χριστός, δείχνοντας την αγάπη 
Του σ᾽ εμάς, έπαθε για χάρη όλης της ανθρωπότητας και χάρισε σε όλους εξίσου την ελπίδα της 
αναστάσεος -- αν και καθένας κάνει τον εαυτό του άξιο είτε για δόξα, είτε για κόλαση. 


72. Εκείνος που δεν καταφρονεί τη δόξα και την εξουδένωση, τον πλούτο και την φτώχεια, την 


ηδονή και την λύπη, δεν απόκτησε ακόµη τέλεια αγάπη. Γιατί η τέλεια αγάπη δεν καταφρονεί 
µόνον αυτά, αλλά και την πρόσκαιρη ζωή και το θάνατο. 


73, Άκουσε τι λένε εκείνοι που αξιωθήκανε να έχουν την τέλεια αγάπη: «Ποιος θα µας χωρίσει από 
την αγάπη του Χριστού; Θλίψη ή στενοχώρια ή διωγμός ή γυμνότητα ή κίνδυνος ή μάχαιρα; Καθώς 
λέει η Γραφή, για χάρη Σου θανατωνόμαστε όλη την ηµέρα. θεωρηθήκαµε ὡς πρόβατα για σφαγή. 
Αλλά σ᾽ όλα τούτα βγαίνοµε νικητές µε τη βοήθεια Εκείνου που µας αγάπησε. Πιστεύω απόλυτα 
ότι ούτε θάνατος, ούτε ζωή, ούτε άγγελοι, ούτε Αρχές, ούτε Δυνάμεις, ούτε τωρινά, ούτε 
μελλοντικά, ούτε ὕψωμα, ούτε βάθος, ούτε καμιά άλλη κτίση θα μπορέσει να µας χωρίσει από την 
αγάπη του Θεού που εκδηλώνεται µε τον Ιησού Χριστό, τον Κύριό μας»(Ρωμ. 8, 35-30). 


74. Άκουσε πάλι τι λένε για την αγάπη προς τον πλησίον: «Λέω αλήθεια, μάρτυς µου ο Χριστός, 
δεν ψεύδομαι. η συνείδησή μου, που φωτίζεται από το Άγιο Πνεύμα, μαρτυρεί κι αυτή, ότι έχω 
μεγάλη λύπη και πόνο αδιάκοπο στην καρδιά µου για τους οµοεθνείς µου Ιουδαίους. Θα ευχόμουν 
να χωὠριστώ εγώ από τον Χριστό για χάρη των αδελφών μου, τῶν φυσικών συγγενών µου, οι οποίοι 
είναι Ισραηλίτες κλπ.»(Ρωμ. 9, 1-3). Παρόμοια είπαν και ο Μωυσής(Εξ. 32, 32) και οι άλλοι άγιοι. 


75. Εκείνος που δεν καταφρονεί τη δόξα και την ηδονή, καθώς και την φιλαργυρία που συντελεί 
στην αὐξησή τους και για χάρη τους υπάρχει, δεν µπορεί να κόψει τις αφορμές του θυμού. Εκείνος 
όμως που δεν τις κόβει, δεν µπορεί να επιτύχει την τέλεια αγάπη. 


76. Η ταπείνωση και η κακοπάθεια ελευθερώνουν τον άνθρωπο από κάθε αμαρτία, καθώς κόβει η 
µια τα πάθη της ψυχής και η άλλη τα πάθη του σώματος. Αυτό έκανε και ο μακάριος Δαβίδ και 
προσευχόταν στον Θεό λέγοντας: «Λες την ταπείνωσή µου και τον κόπο µου και συγχώρεσε όλες 
τις αμαρτίες μου»(Ῥαλμ. 24, 15). 


77. Δια μέσου τῶν εντολών Του, ο Κύριος κάνει απαθείς όσους τις εφαρμόζουν. Δια μέσου τῶν 
θείων δογμάτων, χαρίζει σ᾽ αυτούς το φωτισμό της θείας γνώσεως. 


78. Όλα τα δόγματα αναφέρονται ή στο Θεό, ή στα ορατά και τα αόρατα, ή στην πρόνοια και την 
κρίση του Θεού γι’ αυτά. 


79. Η ελεημοσύνη θεραπεύει το θυμικό μέρος της ψυχής. η νηστεία μαραίνει την επιθυμία. η 
προσευχή καθαρίζει το νου και τον κάνει επιτήδειο για την θεωρία τῶν όντων. Γιατί ανάλογα με τις 
δυνάμεις της ψυχής, ο Κύριος μάς χάρισε και τις εντολές Του. 


80. «Μάθετε από εμένα, λέει ο Κύριος, ότι είμαι πράος και ταπεινός στην καρδιά κτλ.»(Ματθ. 11, 
29). Η πραότητα διατηρεί ατάραχο το θυµικό μέρος της ψυχής. η ταπείνωση ελευθερώνει το νου 
από την αλαζονεία και την κενοδοξία. 


81. Ο φόβος του Θεού είναι δύο ειδών. Εκείνος που γεννιέται μέσα από τις απειλές της κολάσεως 
και κάνει να φυτρώνουν µέσα µας η εγκράτεια, η ελπίδα στο Θεό, η απάθεια και στη συνέχεια κατά 
φυσική τάξη η αγάπη. Και ο φόβος που είναι ενωμένος µε την ίδια την αγάπη, και φέρνει πάντοτε 
στην ψυχή ευλάβεια, για να µην καταλήξει σε καταφρόνηση του Θεού εξαιτίας της παρρησίας που 
δίνει η αγάπη. 


82. Τον πρώτο φόβο τον εκτοπίζει η τέλεια αγάπη(Α΄ Ιω. 4, 18), γιατί η ψυχή που την έχει δεν 
φοβάται πλέον την κόλαση. Τον δεύτερο φόβο τον έχει, όπως είπαμε, η αγάπη ενωμένο πάντοτε 
μαζί της. Στον πρώτο φόβο ταιριάζει ο λόγος: “Με τον φόβο του Κυρίου απομακρύνεται καθένας 
από το κακό (Παροιμ. 15, 27), και ο λόγος: «Αρχή της σοφίας είναι ο φόβος του Κυρίου»(Ῥαλμ. 
ΠΙΟ, 10). Στο δεύτερο φόβο ταιριάζει ο λόγος: «Δε θα δοκιμάσουν στέρηση όσοι φοβούνται τον 
Κύριο»(Ῥαλμ. 33, 10). 


83, «Νεκρώστε λοιπόν τα μέλη σας που σέρνονται στη γη. την πορνεία, την ακαθαρσία, το πάθος, 
την κακή επιθυμία και την πλεονεξία κτλ.»(Κολ. 3, 5). Με τη γη εννοεί το σαρκικό φρόνημα. 
Πορνεία ονόμασε την έμπρακτη αμαρτία. Ακαθαρσία είπε τη συγκατάθεση στην αμαρτία. Πάθος, 
τον εµμπαθή λογισμό. Επιθυμία κακή ονόµασε την απλή παραδοχή του λογισμού και της επιθυμίας. 
Πλεονεξία είπε το υλικό που γεννά και αυξάνει το πάθος. Όλα λοιπόν αυτά, σαν µέλη του σαρκικού 
φρονήματος, διέταξε ο Απόστολος να νεκρώσομε. 


84. Η μνήμη, στην αρχή, φέρνει στο νου το λογισμό χωρίς εµπάθεια. και όταν αυτός μένει στο νου 
για καιρό, κινείται το πάθος. Αν αυτό δεν εξολοθρευθεί, λυγίζει το νου στη συγκατάθεση. Μετά την 
συγκατάθεση αρχίζει η έμπρακτη αμαρτία. Ο πάνσοφος λοιπόν Απόστολος, γράφοντας προς τους 
Χριστιανούς που ήταν πρωτύτερα ειδωλολάτρες, διατάζει πρώτα να αφανίζουν το αποτέλεσµα της 
αμαρτίας. κι έπειτα µε αντίστροφη σειρά, να καταλήγουν στην αιτία της αμαρτίας. Και η αιτία 
είναι, όπως είπαμε, η πλεονεξία, που γεννά και αυξάνει το πάθος. Νομίζω ότι εδώ σημαίνει τη 
γαστριμαργία, η οποία είναι μητέρα και τροφός της πορνείας. Γιατί η πλεονεξία είναι κακή όχι µόνο 
για τα χρήματα, αλλά και για την τροφή. όπως και η εγκράτεια δεν εννοείται µόνο για τα φαγητά, 
αλλά και για τα χρήματα. 


85. Όπως ένα σπουργίτι δεμένο από το πόδι, όταν πάει να πετάξει, πέφτει στο χώμα, επειδή το 
τραβάει το σχοινί, έτσι και ο νους που δεν απόκτησε ακόµη την απάθεια και πετά προς την γνώση 
των επουρανίων, τραβιέται από τα πάθη στη γη. 


86. Όταν ο νους ελευθερωθεί τελείως από τα πάθη, τότε πορεύεται προς την θεωρία τῶν όντων 
χωρίς να γυρίζει πίσω, βαδίζοντας πλέον προς την γνώση της Αγίας Τριάδας. 


87. Όταν είναι καθαρός ο νους, δεχόμενος τα νοήματα τῶν πραγμάτων προχωρεί µέσω αυτών στην 
πνευματική θεωρία. όταν όµως από ραθυμία γίνει ακάθαρτος, τότε τα μεν νοήματα τῶν άλλων 
πραγμάτων τα φαντάζεται απλώς (χωρίς να οδηγείται σε θεωρία). τα δε ανθρώπινα νοήματα που 
δέχεται, τα μετατρέπει σε αισχρούς ή πονηρούς λογισμούς. 


88. Όταν πάντοτε, κατά τον καιρό της προσευχής, δεν ενοχλεί το νου σου κανένα νόηµα του 
κόσμου, τότε να ξέρεις ότι δεν είσαι έξω από τα όρια της απάθειας. 


89. Όταν η ψυχή αρχίζει να αισθάνεται την ίδια την υγεία της, τότε και τις φαντασίες του ύπνου τις 
βλέπει χωρίς εμπάθεια και ταραχή. 


90. Όπως το μάτι το ελκύει η ομορφιά τῶν ορατών, έτσι και τον καθαρό νου η γνώση τῶν αοράτων. 
Αόρατα εννοώ τα ασώματα. 


91. Μεγάλο πράγµα είναι να µην κινείται κανείς σε κάποιο πάθος από τα πράγματα. πολύ 
μεγαλύτερο όμως είναι να μένει απαθής απέναντι στις φαντασίες των πραγμάτων. Γιατί ο πόλεμος 
των δαιμόνων εναντίον µας µε τοὺς λογισμούς, είναι πολύ πιο φοβερός από τον πόλεμο μέσω τῶν 
πραγμάτων. 


92. Εκείνος που κατόρθωσε τις αρετές και πλούτισε µε θεία γνώση, επειδή βλέπει τα πράγματα στη 
φυσική τοὺς κατάσταση, πράττει τα πάντα και μιλά γι’ αυτά κατά τις υπαγορεύσεις του ορθού 
λόγου, χωρίς να σφάλλει καθόλου. Γιατί από την ορθή ή µη ορθή χρησιμοποίηση τῶν πραγμάτων 
είναι που γινόμαστε ή ενάρετοι ή κακοί. 


93, Σημάδι τέλειας απάθειας είναι να αναδύονται πάντοτε στην καρδιά χωρίς πάθος τα νοήματα 
των πραγμάτων, τόσο όταν είμαστε ξυπνητοί, όσο και στον ύπνο µας. 


94. Ο νους αποβάλλει µε την εκτέλεση τῶν εντολών, τα πάθη. µε την πνευματική θεωρία τῶν 
ορατών, τα εµπαθή νοήματα τῶν πραγμάτων. µε τη γνώση τῶν αοράτων, τη θεωρία των ορατών. 
τέλος κι αυτή την αποβάλλει, µε τη γνώση της Αγίας Τριάδας. 


95. Όταν ο ήλιος ανατέλλει και φωτίζει τον κόσμο, φανερώνει και τον εαυτό του και τα πράγματα 
που φωτίζονται από αυτόν. Έτσι και ο Ἠλιος της δικαιοσύνης, όταν ανατέλλει στον καθαρό νου, 
φανερώνει και τον εαυτό Του, και τους λόγους όσων έχουν γίνει από Αυτόν και όσων μέλλουν να 
γίνουν. 


96. Δεν γνωρίζομε το Θεό από την ουσία Του, αλλά από τα θαυμαστά έργα Του και την πρόνοιά 
Του για τα όντα. Απ᾽ αυτά, σαν µέσα από καθρέφτη, βλέπομε την άπειρη αγαθότητα και σοφία και 
δύναμή Του. 


97. Ο καθαρός νους κινείται ή µέσα στα χωρίς πάθος νοήματα τῶν ανθρωπίνων πραγμάτων, ή στη 
φυσική θεωρία τῶν ορατών ή των αοράτων, ή μέσα στο φῶς της Αγίας Τριάδας. 


98. Όταν ο νους φτάσει στη θεωρία τῶν ορατών, ερευνά ή τους φυσικούς λόγους τους ή τους 
λόγους που αυτοί υποδηλώνουν, ή ζητεί την ίδια την αιτία τους. 


99, Όταν πάλι κινείται στη θεωρία των αοράτων, ζητεί και τους φυσικούς τους λόγους και την αιτία 
της υπάρξεώς τοὺς και τα επακόλουθά της, και ποια είναι η σχετική µε αυτά πρόνοια και κρίση. 


100. Όταν ο νους φτάσει στο Θεό, ζητεί πρώτα να μάθει τους λόγους περί της ουσίας Του, καθώς 
φλέγεται από τον πόθο. Δεν μπορεί όμως να ικανοποιήσει τον πόθο του αὐτό (γιατί κάτι τέτοιο 
είναι τελείως αδύνατο σε όλα γενικώς τα λογικά δημιουργήματα). έτσι παρηγορείται από την 
γνώση τῶν σχετικών με τις ιδιότητες του Θεού. Δηλαδή της αιωνιότητας, της απειρίας, της 
απεριοριστίας, της αγαθότητας, της σοφίας, της δυνάμεως να δημιουργεί, να προνοεί και να κρίνει 
τα όντα. Το µόνο που μπορούμε να καταλάβοµε γι’ Αυτόν, είναι η απειρία Του και το ότι είναι 
αδύνατο να γίνει γνωστός, όπως έχουν πει οι θεολόγοι Γρηγόριος και Διονύσιος Αεροπαγίτης. 


Άγιος Μάξιμος ο Ομολογητής 


Δεύτερη Εκατοντάδα των κεφαλαίων περί Αγάπης 


1. Όποιος αγαπά αληθινά το Θεό, αυτός οπωσδήποτε προσεύχεται χωρίς να διασπάται. Και όποιος 
προσεύχεται µε αυτόν τον τρόπο, αυτός αγαπά αληθινά το Θεό. Δεν προσεύχεται απερίσπαστα 
εκείνος που έχει το νου του προσηλωμένο σε κάτι από τα επίγεια. 


2. Ο νους που χρονοτριβεί σε κάποιο αισθητό πράγµα, οπωσδήποτε έχει πάθος προς αυτό. πάθος 
επιθυμίας, λύπης, οργής ή μνησικακίας. Και αν δεν καταφρονήσει εκείνο το πράγμα, δεν µπορεί να 
ελευθερωθεί από το αντίστοιχο πάθος. 


3. Όταν τα πάθη κυριαρχούν στο νου, τον δένουν µε τα υλικά πράγματα, και αφού τον χωρίσουν 
από το Θεό, τον κάνουν να ασχολείται µε αυτά. Όταν όμως επικρατήσει η αγάπη του Θεού, τον 
λύνει από τα δεσµά και τον πείθει να περιφρονεί όχι μόνο τα αισθητά πράγματα, αλλά και αυτή την 
πρόσκαιρη ζωή. 


4. Αποτέλεσμα της τηρήσεως τῶν εντολών είναι να γίνονται απαθή τα νοήματα των πραγμάτων. 
Αποτέλεσμα της αναγνώσεως και της θεωρίας, να γίνεται ο νους ἀῦλος και ασχηµάτιστος. Απ᾽ αυτό 
προέρχεται το να προσεύχεται κανείς απερίσπαστα. 


5. Δεν φτάνει η πρακτική εξάσκηση τῶν αρετών για να ελευθερωθεί τελείως ο νους από τα πάθη, 
ὥστε να μπορέσει να προσεύχεται απερίσπαστα, αν δεν ακολουθούν και διάφορες πνευματικές 
θεωρίες. Γιατί η πρακτική αρετή ελευθερώνει το νου µόνον από την ακράτεια και το µίσος, ενώ οι 
πνευματικές θεωρίες τον απαλλάσσουν από την λήθη και την άγνοια. Και έτσι θα μπορέσει να 
προσευχηθεί όπως πρέπει. 


6. Δύο ακρότατες καταστάσεις υπάρχουν της καθαρής προσευχής, από τις οποίες η µία συμβαίνει 
στους πρακτικούς και η άλλη στους θεωρητικούς. Και η πρώτη έρχεται στην ψυχή από τον φόβο 
του Θεού και την αγαθή ελπίδα, η άλλη από το θείο έρωτα και την τελειότατη κάθαρση. Γνώρισμα 
της πρώτης καταστάσεως είναι να μαζεύει κανείς το νου του απ᾿ όλα τα νοήματα του κόσμου και, 
σαν να βρίσκεται κοντά του ο Θεός ο ίδιος, όπως και πράγματι είναι παρών, να προσεύχεται 
απερίσπαστα και ανενόχλητα. Γνώρισμα της άλλης καταστάσεως είναι, µέσα σ᾽ αυτή την ορμή της 
προσευχής να αρπαγεί ο νους από το θείο και άπειρο φως, και μήτε τον εαυτό του, μήτε κανένα 
άλλο από τα όντα να αντιλαμβάνεται, παρά µόνο Αυτόν που ενεργεί µέσα του µε την αγάπη την 
έλλαμψη αυτή. Και τότε είναι που ο νους, καθώς κινείται γύρω από τοὺς λόγους περί Θεού, δέχεται 
τις φανερώσεις γι’ Αυτόν καθαρές και ευδιάκριτες. 


7. Εκείνο που αγαπά κανείς, σ᾽ αυτό και είναι προσηλωμένος και καταφρονεί όλα όσα τον 
εμποδίζουν από αυτό, για να µην το στερηθεί. Και εκείνος που αγαπά το Θεό, καλλιεργεί την 
καθαρή προσευχή, και κάθε πάθος που τον εμποδίζει από την αγάπη του αυτή, το αποδιώχνει από 
µέσα του. 


8. Εκείνος που απέβαλλε την μητέρα των παθών, την φιλαυτία, εύκολα απαλλάσσεται, µε τη 
βοήθεια του Θεού, και από τα άλλα πάθη, την οργή, την λύπη, την µνησικακία κτλ. Εκείνος όµως 
που είναι υποχείριος στο πρώτο, ακόµα και αν δεν θέλει, πληγώνεται και από τα άλλα πάθη. 
Φιλαυτία είναι η άλογη αγάπη προς το σώμα µας. 


9. Για τις εξής πέντε αιτίες οι άνθρωποι αγαπούν ο ένας τον άλλο µε τρόπο είτε αξιέπαινο, είτε 
αξιοκατηγόρητο. Δηλαδή ή για το Θεό, όπως ο ενάρετος τοὺς αγαπά όλους, και όπως αγαπά τον 
ενάρετο κάποιος που δεν είναι ακόµα ενάρετος. ή για φυσικούς λόγους, όπως οι γονείς αγαπούν τα 
παιδιά τους και αντιστρόφως. ή από κενοδοξία, όπως εκείνος που δοξάζεται αγαπά εκείνον που τον 
δοξάζει. ή από φιλαργυρία, όπως εκείνος που αγαπά τον πλούσιο, επειδή έλαβε κάτι απ᾽ αυτόν. ή 
από φιληδονία, όπως εκείνος που ικανοποιεί από άλλον την κοιλιά του ή την σαρκική του επιθυμία. 
Η πρώτη αιτία είναι αξιέπαινη. η δεύτερη ούτε αξιέπαινη ούτε αξιοκατηγόρητη. οι υπόλοιπες είναι 


εμπαθείς. 


10. Αν μερικούς τους μισείς, και μερικούς οὔτε τους αγαπάς ούτε τοὺς μισείς, και μερικούς τους 
αγαπάς μέτρια ενώ άλλους πάρα πολύ, απ᾿ αυτή την ανισότητα μάθε ότι είσαι µακριά από την 
τέλεια αγάπη, η οποία διδάσκει να αγαπήσεις κάθε άνθρωπο εξίσου. 


11. Απομακρύνσου από το κακό και πράξε το αγαθό(Ῥαλμ. 33, 15). δηλαδή πολέμησε τους 
εχθρούς, για να περιορίσεις τα πάθη, κι έπειτα πρόσεχε να µη μεγαλώσουν. Και πάλι πολέμησε για 
να αποκτήσεις τις αρετές, κι έπειτα πρόσεχε για να τις φυλάξεις. Αυτό το νόημα έχει και η φράση: 
«Να εργάζεσαι και να φυλάγεις»ιΓεν. 2, 15). 


12. Οι δαίμονες, που µας πειράζουν κατά παραχώρηση του Θεού, ή θερμαίνουν το επιθυµητικό 
μέρος της ψυχής, ή ταράζουν το θυμικό, ή θολώνουν το λογιστικό, ή προκαλούν πόνους στο σώμα, 
ή αρπάζουν τα πράγματά µας. 


13. Οι δαίμονες, ή µας πειράζουν αυτοί οι ίδιοι ή εξεγείρουν εναντίον µας εκείνους που δεν 
φοβούνται τον Κύριο. Αυτοί οι ίδιοι μάς πειράζουν, όταν χωριστούµε από τους ανθρώπους, όπως 
τον Κύριο στην ἐρηµο(Ματθ. 4, 3-10). Και µέσω ανθρώπων, όταν ζούμε μαζί µε τους ανθρώπους, 
όπως τον Κύριο µέσω τῶν Φαρισαίων. Εμείς όµως, ατενίζοντας το πρότυπό µας, τον Κύριο, θα 
τους αποκρούσουμε και στις δύο περιπτώσεις. 


14. Όταν ο νους αρχίζει να προοδεύει στην αγάπη του Θεού, τότε αρχίζει να τον πειράζει ο 
δαίμονας της βλασφημίας, και του υποβάλλει τέτοιους λογισμούς, τους οποίους κανένας άνθρωπος 
δε µπορεί να εφεύρει, παρά µόνο ο τεχνίτης της δουλειάς αυτής, ο διάβολος. Κι αυτό το κάνει από 
φθόνο εναντίον εκείνου που αγαπά το Θεό, για να τον φέρει σε απελπισία για τους λογισμούς του 
αυτούς, ώστε να µην τολμήσει να ξαναῦψωθεί προς Αυτόν µε τη συνηθισμένη του προσευχή. 
Τίποτε όµως απ᾽ αυτό δεν ὠφελείται ο κακούργος, αλλά μάλλον μάς κάνει πιο στερεούς. Γιατί όταν 
μας πολεμά και τον αντιπολεμούμε, γινόμαστε πιο έμπειροι και πιο γνήσιοι στην αγάπη του Θεού. 
Η ρομφαία του ας μπει στην καρδιά του και ας συντριβούν τα τόξα του(Ῥαλμ. 36, 15). 


15. Ο νους όταν ασχολείται µε τα ορατά, τα νοεί όπως είναι στη φύση τους δια μέσου της 
αισθήσεως. Και βέβαια, ούτε ο νους είναι κακό, ούτε η κατά φύση νόηση, ούτε τα πράγματα, ούτε 
η αίσθηση. Επειδή αυτά είναι έργα του Θεού. Ποιο είναι λοιπόν το κακό; Είναι φανερό ότι είναι το 
πάθος που εισέρχεται στην κατά φύση νόηση, και το οποίο μπορεί να μην υπάρχει στα διάφορα 
νοήματα, αν ο νους είναι άγρυπνος. 


16. Πάθος είναι µία κίνηση της ψυχής έξω από τη φυσική της κατάσταση ή προς µια αγάπη 
παράλογη, ή προς ένα μίσος άκριτο για κάποιον ή για κάτι από τα αισθητά. Παράλογη είναι η 
αγάπη λ.χ. για φαγητά ή για γυναίκα ή για χρήματα ή για δόξα περαστική ή για κάτι άλλο από τα 
αισθητά πράγματα, ή προς κάποιον που εξασφαλίζει τα παραπάνω. Μίσος άκριτο είναι λ.χ. είτε για 
κάτι απ᾿ όσα προείπαµε, είτε εναντίον κάποιου εξαιτίας αυτών. 


17. Κακία πάλι είναι η εσφαλμένη κρίση των νοημάτων, την οποία ακολουθεί η κακή χρήση τῶν 
πραγμάτων. Π.χ. στην περίπτωση της γυναίκας, η ορθή κρίση για τη σαρκική επαφή, είναι η 
γέννηση παιδιών. Εκείνος λοιπόν που απέβλεψε στην ηδονή, έσφαλλε στην κρίση του, γιατί 
θεώρησε το µη καλό ως καλό. Αυτός λοιπόν κάνει κακή χρήση της γυναίκας, όταν έρχεται σ᾽ επαφή 
μαζί της. Παρόμοια συμβαίνει και µε τα άλλα πράγματα και νοήματα. 


18. Όταν οι δαίμονες βγάλουν το νου σου από τη σωφροσύνη και τον περικυκλώσουν µε τοὺς 
λογισμούς της πορνείας, τότε λέγε µε δάκρυα στον Κύριο: «Αφού µε έβγαλαν έξω, µε 
περικύκλωσαν(ψαλμ. 16, 11). Εσύ που είσαι η αγαλλίασή µου, γλύτωσέ µε από αυτούς που µε 
κύκλωσαν»(Ῥαλμ. 31, 7). Και θα σωθείς. 


19. Ο δαίμονας της πορνείας είναι δυνατός και επιτίθεται µε σφοδρότητα σ᾽ αυτούς που 
αγωνίζονται εναντίον αυτού του πάθους, και μάλιστα σ᾽ όσους δεν προσέχουν στο θέμα της τροφής 
και συναναστρέφονται µε γυναίκες. Γιατί εξαπατώντας µε τρόπο το νου µε την απαλότητα της 
ηδονής, εµφανίζεται κατόπιν στην ώρα της ησυχίας και µε τη μνήμη φλογίζει το σώμα και 
παρουσιάζει στο νου διάφορες μορφές. Έτσι τον παρακινεί να δώσει τη συγκατάθεσή του στην 


αμαρτία. Αν δε θέλεις να χρονίζουν αυτές οι μορφές µέσα σου, χρησιμοποίησε τη νηστεία, τους 
κόπους, την αγρυπνία και την καλή ησυχία µε ακατάπαυστη και ένθερµη προσευχή. 


20. Οι δαίμονες που ζητούν αδιάκοπα την ψυχή µας, την ζητούν µε τοὺς εµπαθείς λογισμούς, για να 
την ρίξουν στην κατά διάνοια αμαρτία ή στην έμπρακτη. Όταν βρουν λοιπόν το νου να µην τους 
δέχεται, τότε θα ντραπούν και θα καταισχυνθούν. Όταν τον δουν ν᾽ ασχολείται µε την πνευματική 
θεωρία, τότε θα υποχωρήσουν και θα καταντροπιαστούν ταχύτατα. 


21. Εκείνος που ετοιμάζει το νου του προς τοὺς ιερούς αγώνες και διώχνει από αυτόν τοὺς εµπαθείς 
λογισμούς, είναι αντίστοιχος µε διάκονο. Εκείνος που φωτίζει το νου του µε τη γνώση τῶν όντων 
και εξαφανίζει από αυτόν την ψευδώνυμη γνώση, είναι αντίστοιχος µε πρεσβύτερο. Κι εκείνος που 
τελειοποιεί το νου του, χρίοντάς τον µε το άγιο μύρο της γνώσεως και προσκυνήσεως της Αγίας 
Τριάδας, είναι αντίστοιχος µε επίσκοπο. 


22. Οι δαίµονες εξασθενούν, όταν µε την εργασία των εντολών περιορίζονται τα πάθη µας. 
Χάνονται όµως, όταν τα πάθη µας εξαφανίζονται τελείως με την απάθεια, αφού τότε δεν βρίσκουν 
αυτά που τους έφερναν µέσα στην ψυχή και την πολεμούσαν. Αυτό ίσως εννοεί και η φράση: «Θα 
εξασθενήσουν και θα χαθούν από μπροστά σου»(Ῥαλμ. 9, 4). 


23, Άλλοι άνθρωποι απέχουν από τα πάθη εξαιτίας ανθρώπινου φόβου. Άλλοι από κενοδοξία. Άλλοι 
για λόγους εγκράτειας. Άλλοι όµως, ελευθερώνονται από τα πάθη κατά θεϊκή απόφαση. 


24. Όλοι οι λόγοι του Κυρίου, περιέχουν τούτα τα τέσσερα στοιχεία: τις εντολές, τα δόγµατα, τις 
απειλές, τις υποσχέσεις. Και γι’ αυτά υποφέροµε κάθε σκληραγωγία, δηλαδή νηστείες, αγρυπνίες, 
χαμαικοιτίες, κόπους και μόχθους σε διακονίες, ύβρεις, ατιμίες, βασανισμούς, θανάτους και τα 
όμοια. «Για τους λόγους Σου -- λέει ο Δαβίδ -- εγώ περπάτησα σκληρούς δρόμους»(Ῥαλμ. 16, 4). 


25. Ανταμοιβή της εγκράτειας είναι η απάθεια. Ανταμοιβή της πίστεως είναι η γνώση. Η απάθεια 
γεννά τη διάκριση, ενώ η γνώση την αγάπη προς τον Θεό. 


26. Όταν ο νους κατορθώνει την πρακτική αρετή, προκόβει στη φρόνηση. όταν κατορθώνει τη 
θεωρητική, προκόβει στη γνώση. Ιδίωμα της πρώτης είναι να οδηγεί τον αγωνιστή σε διάκριση 
αρετής και κακίας, ενώ της θεωρητικής να οδηγεί αυτόν που μετέχει σ᾽ αυτήν στους λόγους για τα 
ασώµατα και τα σωματικά όντα. Και τότε γίνεται άξιος για τη θεολογική χάρη, όταν, περνώντας µε 
τα φτερά της αγάπης απ᾿ όλα όσα έχουν λεχθεί, έρθει σε θεωρία και εξετάσει -- όσο είναι δυνατό 
στον ανθρώπινο νου -- το λόγο περί τῶν ιδιοτήτων του Θεού, µε τη βοήθεια του Πνεύματος. 


27. Όταν πρόκειται να θεολογήσεις, µην αναζητήσεις τους λόγους που αφορούν στην ουσία του 
Θεού, γιατί δεν µπορεί να τους βρει νους ανθρώπου, αλλά και νους κάποιου από τα όντα που είναι 
μετά το Θεό. Αλλά να εξετάζεις, όσο είναι δυνατό, τους λόγους για τις ιδιότητες του Θεού, δηλαδή 
για την αιωνιότητά Του, την απειρία και απεριοριστία, την αγαθότητα, τη σοφία και τη δύναμή Του 
να δημιουργεί, να προνοεί και να κρίνει τα όντα. Μεταξύ τῶν ανθρώπων, μέγας θεολόγος είναι 
εκείνος που ανακαλύπτει -- έστω και λίγο -- τους λόγους αυτούς. 


28. Δυνατός άνθρωπος είναι εκείνος που ένωσε τη γνώση µε την πράξη. Γιατί µε την πράξη 
μαραίνει την επιθυμία και ημερώνει το θυμό, ενώ µε την γνώση δίνει φτερά στο νου και υψώνεται 
προς το Θεό. 


29. Όταν ο Κύριος λέει: «Εγώ και ο Πατέρας είμαστε ἐνανί(]ω. 10, 30), εννοεί την ταυτότητα της 
ουσίας. Κι όταν πάλι λέει: «Εγώ είμαι στον Πατέρα κι ο Πατέρας σ᾽ εµέναν(]ω. 14, 11), φανερώνει 
ότι οι υποστάσεις είναι αχώριστες. Οι τριθεΐτες λοιπόν, που χωρίζουν τον Υιό από τον Πατέρα, 
πέφτουν σε διπλό γκρεμό. Όταν λένε ότι ο Υιός είναι αιώνιος όπως και ο Πατέρας, Τον χωρίζουν 
όμως από Αυτόν, αναγκάζονται να ποῦν ότι δεν γεννήθηκε από τον Πατέρα και να πέσουν στην 
παραδοχή τριών Θεών και τριών αρχών. Όταν λένε ότι ο Υιός γεννήθηκε από τον Πατέρα, αλλά Τον 
χωρίζουν από Αυτόν, αναγκάζονται να πουν ότι δεν είναι αιώνιος όπως ο Πατέρας και να θέσουν 
στην εξουσία του χρόνου τον Κύριο τῶν χρόνων. Γιατί, καθώς λέει ο μέγας Γρηγόριος, πρέπει και 
σε ένα Θεό να πιστεύομε, και τις τρεις Υποστάσεις να ομολογούμε, και την κάθε µία µε την 
ιδιότητά της. Γιατί, ναι μεν η θεότητα διαιρείται, αλλά αδιαιρέτως. και ενώνεται, αλλά διαιρετώς, 


όπως λέει ο ίδιος Γρηγόριος. Και για τούτο, είναι υπέρλογη και η διαίρεση και η ένωση. Γιατί, τι 
παράδοξο θα ήταν, αν όπως ο άνθρωπος µε τον άνθρωπο, έτσι ενώνονταν και χωρίζονταν ο Υιός µε 
τον Πατέρα και τίποτε περισσότερο; 


30. Ο τέλειος στην αγάπη, που έφτασε στην ακρότητα της απάθειας, δεν γνωρίζει διαφορά δικού 
του και ξένου, ή δικής του και ξένης, ή πιστού και απίστου, ή δούλου και ελεύθερου, ή γενικά 
αρσενικού και θηλυκού. Αλλ᾽ επειδή έχει γίνει ανώτερος από την τυρρανία τῶν παθών και 
αποβλέπει στη µία ανθρώπινη φύση, όλους τους θεωρεί ίσους και έχει την ίδια διάθεση απέναντι 
όλων. Γιατί δεν υπάρχει γι αυτόν Έλληνας και Ιουδαίος, ούτε αρσενικό και θηλυκό, ούτε δούλος 
και ελεύθερος, αλλά όλα και σε όλα ο Χριστός(Κολ. 3, 11). 


31. Από τα πάθη που βρίσκονται µέσα στην ψυχή παίρνουν οι δαίµονεςτις αφορμές και υποκινούν 
μέσα µας τους εµπαθείς λογισμούς. Κατόπιν πολεμούν µε αυτούς το νου και τον βιάζουν να δώσει 
τη συγκατάθεσή του στην αμαρτία. Αφού νικηθεί, τον οδηγούν στην κατά διάνοια αµάρτια. και 
όταν αυτή συντελεσθεί, τον φέρνουν αιχμάλωτο στην πράξη. Κατόπιν, αυτοί που µε τους 
λογισμούς ερήμωσαν την ψυχή, αποχωρούν μαζί µε αυτούς, και μένει στο νου μόνο το είδωλο της 
αμαρτίας, για το οποίο λέει ο Κύριος: «Όταν δείτε το βδελυρό είδωλο της ερηµώσεως να στέκεται 
σε τόπο άγιο -- όποιος διαβάζει, ας εννοεί...»(Ματθ. 24, 15). Ας εννοεί ότι τόπος άγιος και ναός του 
Θεού είναι ο νους του ανθρώπου, µέσα στον οποίον οι δαίμονες, αφού ερηµώσουν µε τοὺς 
εμπαθείς λογισμούς την ψυχή, τοποθετούν το είδωλο της αμαρτίας. Ότι και ιστορικώς έγιναν αυτά, 
κανείς από εκείνους που διάβασαν τον Ιώσηπο, δεν αμφιβάλλει. Πλην μερικοί λένε ότι αυτά θα 
γίνουν και κατά την εποχή του Αντιχρίστου. 


32. Τρία πράγματα είναι εκείνα που µας παρακινούν στα καλά: τα φυσικά σπέρματα, οι άγιοι 
άγγελοι και η αγαθή προαίρεση. Φυσικά σπέρματα εννοώ το εξής: όταν αυτό που θέλομε να µας 
κάνουν οι άνθρωποι, το κάνομε κι εμείς σ᾽ αυτούς(Λουκ. 6, 31). ή όταν δούμε κανέναν σε 
στενοχώρια ή σε ανάγκη και εκ φύσεως τον ελεούμε. Οι άγιοι άγγελοι µάς παρακινούν όταν, 
βαδίζοντας για κάποιο καλό πράγμα, βρούμε βοήθεια καλή και προχωρήσομε. Και η αγαθή 
προαίρεση, όταν διακρίνοµε το καλό από το κακό και προτιμούμε το καλό. 


33. Τρία πάλι είναι εκείνα που μάς παρακινούν στα κακά: τα πάθη, οι δαίμονες και η κακή 
προαίρεση. Τα πάθη, όπως όταν επιθυμούμε κάτι παράλογο. όπως π.χ. ένα φαγητό όχι στον 
ορισμένο του καιρό ή χωρίς ανάγκη, ή γυναίκα όχι για σκοπό τεκνογονίας ή όχι τη νόμιμη σύζυγο. 
Κι ακόµα όταν θυμώνομε ή λυπούμαστε άδικα. π.χ. εναντίον εκείνου που µάς προξένησε ατιµία ή 
ζημία. Οι δαίµονες, όπως όταν καιροφυλακτούν να µας βρουν σε αμέλεια και τότε ξαφνικά µας 
επιτίθενται και κινούν εναντίον µας τα πιο πάνω πάθη και τα όμοια. Και η κακή προαίρεση, όπως 
όταν, ενώ ξέρομε το καλό, προτιμούμε το κακό. 


34. Ο μισθός τῶν κόπων της αρετής είναι η απάθεια και η γνώση. Αυτές γίνονται πρόξενοι της 
βασιλείας των ουρανών, όπως αντιθέτως τα πάθη και η άγνοια προξενούν την αιώνια κόλαση. 
Εκείνος λοιπόν που κοπιάζει για ανθρώπινη δόξα και όχι για το αληθινό καλό, ακούει από τη 
Γραφή: «Ζητάτε και δεν παίρνετε, επειδή ζητάτε µε κακό σκοπό»ν(]ακ. 4, 3). 


35. Υπάρχουν πολλά φύσει καλά που κάνουν οι άνθρωποι, τα οποία δεν είναι καλά για κάποια 
αιτία. π.χ. η νηστεία, η αγρυπνία, η προσευχή, η ψαλμωδία, η φιλοξενία, είναι φύσει καλά έργα, 
αλλ’ όταν γίνονται από κενοδοξία, δεν είναι καλά. 


36. Για όλα όσα κάνοµε, ο Θεός εξετάζει το σκοπό, αν τα κάνοµε γι’ Αυτόν ή από άλλη αιτία. 


37. Όταν η Γραφή μάς λέει: «Συ θα αποδώσεις στον καθένα κατά τα έργα του»(Ῥαλμ. 61, 13), δεν 
εννοεί ότι ο Θεός ανταµείβει τα έργα που γίνονται έξω από τον ορθό σκοπό, αν και φαίνονται καλά, 
αλλά μόνον εκείνα που γίνονται σύμφωνα µε τον ορθό σκοπό. Γιατί η κρίση του Θεού δεν 
αποβλέπει στα έργα, αλλά στο σκοπό για τον οποίο γίνονται τα έργα. 


3δ. Ο δαίµονας της υπερηφάνειας έχει διπλή πονηρία. ή πείθει τον μοναχό να αποδίδει στον εαυτό 
του τα κατορθώματα και όχι στο Θεό, ο οποίος είναι και χορηγός τῶν καλών και βοηθός για την 
κατόρθωσή τους, ή, αν δεν πείθεται σ᾽ αυτό, του υποβάλλει την ιδέα να εξευτελίζει τους πιο ατελείς 


από τους αδελφούς μοναχούς. Αγνοεί όµως αυτός που υποβάλλεται, ότι ο δαίμονας προσπαθεί να 
τον πείσει να αρνηθεί την βοήθεια του Θεού. Αν δηλαδή τους εξευτελίζει εκείνους, γιατί δεν 
μπόρεσαν να πραγματοποιήσουν την αρετή όπως αυτός, τότε παραδέχεται ότι αυτός µε την δική 
τουδύναμη την κατόρθωσε, πράγμα αδύνατο, αφού ο Κύριος είπε: «Χωρίς εμένα δεν µπορείτε να 
κάνετε τίποτε»(]ω. 15, 5). Γιατί όταν η δική µας ασθένεια κινηθεί προς τα καλά, χωρίς τον Χορηγό 
των καλών, δεν µπορεί να τα ολοκληρώσει. 


39, Εκείνος που γνώρισε την ασθένεια της ανθρώπινης φύσεως, αυτός δοκίµασε τη θεία δύναμη. 
Και επειδή άλλα έχει κατορθώσει κι άλλα επιδιώκει να κατορθώσει µε τη θεία δύναμη, δεν 
εξευτελίζει ποτέ κάνενα άνθρωπο. Γιατί γνωρίζει ότι όπως βοήθησε ο Θεός τον ίδιο και τον 
ελευθέρωσε από πολλά και φοβερά πάθη, έτσι είναι σε θέση να βοηθήσει και όλους, όταν θέλει και 
μάλιστα εκείνους που αγωνίζονται γι’ Αυτόν. αν και για λόγους που μόνος Εκείνος γνωρίζει, δεν 
τους ελευθερώνει όλους μαζί από τα πάθη, αλλά ξεχωριστά, ὡς αγαθός και φιλάνθρωπος γιατρός, 
ελευθερώνει τον καθένα που προσπαθεί. 


40. Όταν σταματούν να ενεργούν τα πάθη, ή γιατί κόπηκαν οι αιτίες τους ή γιατί οι δαίμονες 
υποχωρούν από δόλο, τότε εμφανίζεται η υπερήφανεια. 


41]. Σχεδόν κάθε αμαρτία γίνεται για χάρη ηδονής, και η εξάλειψή της γίνεται µε την κακοπάθεια 
και τη λύπη που προξενούνται είτε θεληματικά µε τη μετάνοια, εἴτε µε τρόπο που οικονομεί η θεία 
πρόνοια. Γιατί αν ανακρίναµε τον εαυτό µας, δεν θα καταδικαζόµαστε από το Θεό. και όταν 
δοκιμαζόμαστε από τον Κύριο µε θλίψεις, µας παιδαγωγεί για να µην κατακριθούµε μαζί µε τον 
κόσμοί(Α΄ Κορ. 11, 31-32). 


42. Όταν σου έρθει αναπάντεχος πειρασμός, µην κατηγορείς εκείνον από τον οποίο προήλθε, αλλά 
εξέταζε το γιατί σου ήρθε, και θα βρεις διόρθωση. Επειδή είτε από εκείνον, είτε από άλλον, σου 
έπρεπε να το πιεις το πικρό ποτήρι της κρίσεως του Θεού. 


43, Ακριβώς επειδή εἶσαι κακότροπος, µην αρνείσαι την κακοπάθεια, για να ταπεινωθείς µε αυτήν 
και να ξεράσεις την υπερηφάνεια. 


44. Άλλοι πειρασµοί φέρνουν στους ανθρώπους ηδονές, άλλοι λύπες, άλλοι σωματικούς πόνους. 
Και ανάλογα µε την αιτία των παθών που βρίσκεται στην ψυχή, επιβάλλει και το φάρμακο ο 
Γιατρός τῶν ψυχών µε την κρίση Του. 


45. Οιπειρασµοί σε άλλους στέλνονται από το Θεό για την εξάλειψη αμαρτημάτων που έχουν ήδη 
γίνει, σε άλλους για αμαρτήματα που τώρα γίνονται, και σε άλλους για να τους εμποδίσουν από 
αμαρτήματα που πρόκειται να γίνουν στο μέλλον. Εκτός βέβαια από εκείνους τους πειρασμούς που 
στέλνονται για να δοκιμαστεί κάποιος, όπως στην περίπτωση του Ιώβ. 


46. Ο φρόνιμος άνθρωπος, επειδή αναλογίζεται τη θεραπευτική ενέργεια της κρίσεως του Θεού, 
ὑπομένει ευχαρίστως τις συμφορές που του επέρχονται και σκέφτεται ότι κανένας άλλος δεν είναι 
αίτιός τους παρά µόνο οι αμαρτίες του. Ο ανόητος όµως, επειδή δε γνωρίζει τη σοφότατη πρόνοια 
του Θεού, όταν αμαρτάνει και τιμωρείται, θεωρεί ὡς αιτίους των συμφορών του ή το Θεό, ή τους 
ανθρώπους. 


47. Υπάρχουν µερικά µέσα που σταματούν την πρόοδο τῶν παθών και δεν τα αφήνουν να 
μεγαλώσουν. και άλλα που οδηγούν στην ελάττωσή τοὺς και τα περιορίζουν. Η νηστεία, για 
παράδειγµα, ο κόπος και η αγρυπνία δεν αφήνουν την επιθυμία να αυξηθεί. Η αναχώρηση όµως και 
η θεωρία, η προσευχή και ο έρωτας προς τον Θεό την ελαττώνουν και την οδηγούν στην 
εξαφάνιση. Το ίδιο συμβαίνει µε τον θυμό. Η µακροθυµία, η αμνησικακία και η πραότητα 
σταματούν τον θυμό και δεν τον αφήνουν να μεγαλώνει, ενώ η αγάπη, η ελεημοσύνη, η καλωσύνη 
και η φιλανθρωπία, οδηγούν στην ελάττωση του θυμού. 


48. Εκείνου που ο νους είναι πάντοτε κοντά στο Θεό, αυτού και η επιθυμία αυξήθηκε πάρα πολύ κι 
έγινε θείος έρωτας και το θυµικό ολόκληρο μεταβλήθηκε σε θεία αγάπη. Γιατί ο νους, µε την 
πολύκαιρη µέθεξη της θείας ελλάμψεως, αφού έγινε όλος φωτεινός, και το παθητικό μέρος του 
αφού το υπέταξε σφιχτά στον εαυτό του, το μετέβαλε -- όπως είπα -- σε ακατάληπτο θείο έρωτα και 


ακατάπαυστη αγάπη και το έφερε εξ ολοκλήρου από τα επίγεια προς το Θείο. 


49. Εκείνος που δεν φθονεί, μήτε οργίζεται, μήτε µνησικακεί εναντίον αυτού που τον λύπησε, δε 
σημαίνει ότι ήδη έχει οπωσδήποτε και αγάπη προς αυτόν. Γιατί μπορεί και χωρίς να αγαπά, να μην 
ανταποδίδει κακό στο κακό, λόγω της εντολής(Ρωμ. 12, 17). δεν µπορεί όµως εξάπαντος και να 
ανταποδώσει καλό στο κακό αβίαστα. Γιατί το να ευεργετεί κανείς µε όλη του την καρδιά όσους 
τον μισούν, είναι ιδίωμα μόνο της τέλειας πνευματικής αγάπης. 


50. Εκείνος που δεν αγαπά κάποιον, δεν σηµαίνει ότι και τον μισεί οπωσδήποτε. ούτε πάλι εκείνος 
που δεν μισεί, οπωσδήποτε αγαπά, αλλά µπορεί να είναι σε µια µέση κατάσταση, ούτε να αγαπά, 
ούτε να μισεί. Την αγαπητική διάθεση την προξενούν μόνο οι πέντε τρόποι που αναφέρονται στο 
ένατο κεφάλαιο αυτής της εκατοντάδας. ο αξιέπαινος, ο µέσος και οι αξιοκατηγόρητοι. 


51. Όταν δεις το νου σου να απασχολείται µε ευχαρίστηση µε τα υλικά και να καταγίνεται µετα 
νοήματά τους, να γνωρίζεις ότι μάλλον τα υλικά αγαπάς παρά το Θεό. «Γιατί όπου είναι ο 
θησαυρός σας, λέει ο Κύριος, εκεί θα είναι και η καρδιά σας»(Ματθ. 6, 21). 


52. Ο νους που ενώνεται µε το Θεό και παραμένει σ᾽ Αυτόν µε προσευχή και αγάπη, γίνεται σοφός 
και αγαθός και δυνατός και φιλάνθρωπος και ελέημων και μακρόθυμος, και µε µια λέξη έχει επάνω 
του όλα τα θεία ιδιώματα. Όταν όµως απομακρύνεται από το Θεό, ή γίνεται κτηνώδης, καθώς 
γίνεται φιλήδονος, η θηριώδης, μαχόμενος για τα υλικά µε τους ανθρώπους. 


53, Κόσμο ονομάζει η Γραφή τα υλικά πράγματα. Και κοσµικοί είναι εκείνοι που απασχολούν το 
νου τους µε αυτά, και σ᾽ αυτούς λέει επιτιµητικά: «Μην αγαπάτε τον κόσµο, μήτε όσα είναι του 
κόσμου. Η επιθυµία της σάρκας και η επιθυμία τῶν ματιών και η αλαζονεία του πλούτου, όλα αυτά 
δεν προέρχονται από το Θεό, αλλά από τον κόσμο κ.λ.π.»(Δ΄ Ιω. 2, 15-16). 


54. Μοναχός είναι εκείνος που απομάκρυνε το νου του από τα υλικά πράγµατα και είναι 
αφοσιωμένος στο Θεό µε εγκράτεια, αγάπη, ψαλμωδία και προσευχή. 


55. Ο πρακτικός -- αυτός που καλλιεργεί τις πρακτικές αρετές -- είναι νοητός κτηνοτρόφος. Γιατί τα 
ηθικά κατορθώματα έχουν θέση κτηνών. Γι’ αυτό έλεγε ο Ιακώβ: «Οι δούλοι σου είναι 
κτηνοτρόφου/(Γεν. 46, 34). Ο γνωστικός είναι βοσκός προβάτων. Γιατί οι λογισμοί παρομοιάζονται 
µε πρόβατα που τα βόσκει ο νοῦς στα όρη τῶν θεωριών. Γι’ αυτό και κάθε βοσκός προβάτων είναι 
βδέλυγμα για τους Αιγυπτίουςγεν. 46, 3, δηλαδή τις δαιµονικές δυνάμεις. 


56. Ο φαύλος νους, όταν το σώμα κινείται µέσω τῶν αισθήσεων στις επιθυμίες και τις ηδονές του, 
το ακολουθεί και συγκατατίθεται στις φαντασίες και τις ορµές του. Ενώ ο ενάρετος νους 
εγκρατεύεται και συγκρατεί τον εαυτό του από τις εµπαθείς φαντασίες και ορµές και μάλλον 
φροντίζει να καλυτερεύσει αυτές τις κινήσεις του. 


57. Από τις αρετές, άλλες είναι σωματικές, άλλες ψυχικές. Σωµατικές είναι η νηστεία, η αγρυπνία, 
η χαμαικοιτία, η διακονία, το εργόχειρο που κάνοµε για να µην επιβαρύνομε άλλους ή για να 
μπορούμε να ελεούμε κ.τ.λ. Ψυχικές αρετές είναι η αγάπη, η μακροθυμία, η πραότητα, η εγκράτεια, 
η προσευχή κλπ. Αν λοιπόν από κάποια ανάγκη ή περίσταση σωματική, π.χ. αρρώστια ή κάτι 
παρόμοιο, µας συμβεί να µην μπορούμε να εκτελέσοµε τις σωματικές αρετές που αναφέραμε 
παραπάνω, έχομε συγχώρηση από τον Κύριο, που γνωρίζει και τις αιτίες. Αν όµως δεν εκτελούμε 
τις ψυχικές αρετές, δεν θα έχοµε καμιά απολογία, γιατί δεν υπάρχει καμιά ανάγκη που να 
δικαιολογεί τη µη εκτέλεσή τους. 


58. Η αγάπη προς το Θεό πείθει εκείνον που την έχει να καταφρονεί κάθε ηδονή που είναι 
περαστική, και κάθε κόπο και λύπη. Ας σε πείσουν όλοι οι ἁγιοι, οι οποίοι τόσα έπαθαν για τον 
Χριστό. 


59. Πρόσεχε τον εαυτό σου από την μητέρα τῶν κακών, τη φιλαυτία, η οποία είναι η παράλογη 
αγάπη του σώματος. Από αυτή γεννιούνται, μοιάζοντας εύλογοι, οι πρώτοι και εµπαθείς και 
γενικότατοι τρεις μανιώδεις λογισμοί, της γαστριμαργίας, της φιλαργυρίας και της κενοδοξίας, 
ξεκινώντας από την ανυπέρβλητη τάχα ανάγκη του σώματος, κι από αυτούς γεννιέται όλος ο 
κατάλογος τῶν κακών. Πρέπει λοιπόν, όπως είπαμε, να προσέχοµε και να την πολεμούμε με 


μεγάλη νήψη. Και όταν αφανιστεί η φιλαυτία, αφανίζονται μαζί της και όλα όσα γεννιούνται απ᾿ 
αυτήν. 


60. Το πάθος της φιλαυτίας υποβάλλει στο μοναχό να λυπάται το σώμα του και να του χορηγεί 
τροφή πέρα απ᾿ όσο πρέπει, δήθεν για να µην ασθενήσει, και έτσι παρασύρεται σιγά σιγά και 
πέφτει στο βάραθρο της φιληδονίας. στον κοσμικό, από το άλλο µέρος υποβάλλει να φροντίζει πως 
να ικανοποιεί τις επιθυμίες του. 


61. Η κορυφαία κατάσταση της προσευχής είναι, όπως λένε, το να αποξενωθεί ο νους από την 
σάρκα και τον κόσμο και να γίνει άυλος τελείως και ασχηµάτιστος την ώρα της προσευχής. Εκείνος 
λοιπόν που διατηρεί ακέραίη αυτή την κατάσταση, αυτός πράγματι προσεύχεται αδιαλείπτως(Α΄ 
Θεσ. 5, 17). 


62. Όπως το σώµα όταν πεθαίνει, χωρίζεται οπωσδήποτε από τον κόσµο, έτσι και η ψυχή, όταν 
πεθαίνει μελετώντας την κορυφαία εκείνη κατάσταση της προσευχής, χωρίζεται από όλα τα 
νοήματα του κόσμου. Γιατί αν δεν πεθάνει αυτόν τον θάνατο, δεν είναι δυνατόν να βρεθεί και να 
ζήσει μαζί µε το Θεό. 


63. Κανένας να µη σε εξαπατήσει, μοναχέ, ότι μπορείς να σωθείς, αν είσαι υποδουλωμένος στην 
ηδονή και την κενοδοξία. 


64. Όπως το σώµα αμαρτάνει µε τα υλικά πράγµατα, και υπάρχουν οι σωματικές αρετές για να το 
παιδαγωγούν ώστε να σωφρονεί, έτσι και ο νους αμαρτάνει µε τα εµπαθή νοήματα, έχει όµως και 
αυτός τις ψυχικές αρετές να τον παιδαγωγούν ώστε, βλέποντας καθαρά και χωρίς πάθος τα 
πράγματα, να σωφρονεί. 


65. Όπως τις ημέρες τις διαδέχονται οι νύχτες και τα καλοκαίρια οι χειμώνες, έτσι την κενοδοξία 
και την ηδονή τις διαδέχονται λύπες και πόνοι, είτε κατά το παρόν, είτε στο μέλλον. 


66. Δεν είναι δυνατόν εκείνος που αμάρτησε να ξεφύγει την μέλλουσα κρίση, αν δεν υπομείνει εδώ 
θεληματικούς κόπους ή ακούσιες θλίψεις. 


67. Λένε ότι για πέντε αιτίες ο Θεός παραχωρεί να πολεμούμαστε από τους δαίμονες. Πρώτη αιτία 
είναι, καθώς µας πολεμούν και πολεμούμε και εμείς εναντίον τους, να αποκτήσοµε την διάκριση 
της αρετής και της κακίας. Δεύτερη, να αποκτήσοµε την αρετή µε πόλεμο και κόπο και έτσι να την 
έχοµε βέβαιη και σταθερή. Τρίτη, προοδεύοντας στην αρετή, να µην υψηλοφρονούμε, αλλά να 
μάθομε να ταπεινοφρονούμε. Τέταρτη, αφού γνωρίσομε µε τα παθήματά μας την κακία, να τη 
μισήσομε τελείως. Πέμπτη, ανώτερη απ᾿ όλες, αφού αποκτήσομε την απάθεια, να μην ξεχνάμε ούτε 
τη δική µας αδυναμία, ούτε τη δύναμη Εκείνου που µας βοήθησε. 


68. Ο νους του πεινασµένου φαντάζεται ψωμί και του διψασμένου νερό. Έτσι και ο νους του 
γαστρίµαργου φαντάζεται ποικιλίες φαγητών. του φιλήδονου, μορφές γυναικών. του κενόδοξου, τις 
τιμές τῶν ανθρώπων. του φιλάργυρου, τα κέρδη. του μνησίκακου, την εκδίκηση εκείνου που τον 
λύπησε. του φθονερού, την βλάβη του φθονουμένου. κι έτσι και στα υπόλοιπά πάθη. Γιατί ο νοῦς 
σχηματίζει τα εμπαθή νοήματα όταν τον ενοχλούν τα πάθη, και όταν το σώμα είναι ξυπνητό, και 
όταν κοιμάται. 


69. Όταν η επιθυμία αυξάνει τις αιτίες που προξενούν τις ηδονές, τότε και ο νοῦς στον ύπνο έχει 
σχετικές φαντασίες. Όταν αυξάνει ο θυμός τις αιτίες του, ο νους βλέπει στον ύπνο εκείνα που 
προξενούν φόβο. Οι ακάθαρτοι δαίμονες όµως αυξάνουν τα πάθη ερεθίζοντάς τα και έχοντας 
συνεργό την αμέλειά µας. ενώ οι άγιοι άγγελοι τα περιορίζουν, παρακινώντας µας στην εργασία 
των εντολών. 

70. Το επιθυµητικό μέρος της ψυχής, όταν ερεθίζονται συχνότερα, δημιουργεί µέσα στην ψυχή 
δυσκολομετακίνητη συνήθεια φιληδονίας. Και το θυμικό, όταν ταράζεται συνεχώς, κάνει τον 
άνθρωπο δειλό και άνανδρο. Το πρώτο το θεραπεύει η επίµονη άσκηση νηστείας, αγρυπνίας και 
προσευχής. το δεύτερο, η καλωσύνη, η φιλανθρωπία, η αγάπη και η ευσπλαχνία. 


71. Οι δαίμονες µάς πολεμούν ή µε τα πράγµατα ή µε τα εµπαθή νοήματα αυτών των πραγμάτων. 


Με τα πράγματα πολεμούν εκείνους που κινούνται µέσα στα πράγµατα, ενώ µε τα νοήματα 
εκείνους που έχουν χωριστεί από τα πράγματα. 


72. Όσο πιο εύκολο είναι να αμαρτάνομε µε τη διάνοια από το να αμαρτάνομµε µε την πράξη, τόσο 
βαρύτερος είναι ο πόλεμος που γίνεται µε τα νοήματα, από τον πόλεμο µε τα πράγματα. 


73, Τα πράγματα είναι έξω από το νου, ενώ τα νοήματά τους σχηματίζονται μέσα στο νου. Από το 
νου λοιπόν εξαρτάται η καλή ή κακή χρήση των νοημάτων. Γιατί την εσφαλμένη χρήση τῶν 
νοημάτων την ακολουθεί η άπρεπη χρήση τῶν πραγμάτων. 


74. Από τα εξής τρία δέχεται ο νους τα εµπαθή νοήματα: από την αίσθηση, την κράση του σώματος 
και από τη μνήμη. Από την αίσθηση, όταν, προσβάλλοντας αυτήν τα πράγματα, προς τα οποία 
έχοµε τα πάθη, κινούν το νου σε εμπαθείς λογισμούς. Με την κράση, όταν από ακόλαστη διατροφή 
ή από ενέργεια δαιμόνων ή από κάποια αρρώστια, αλλοιώνεται η κράση του σώματος και κινεί το 
νου πάλι σε λογισμούς εμπαθείς ή πορνικούς. Με τη μνήμη τέλος, όταν αυτή ξαναφέρνει τα 
νοήματα τῶν πραγμάτων προς τα οποία κάποτε είχαμε πάθος, και κινεί ομοίως το νου προς 
εμπαθείς λογισμούς. 


75. Εκείνα που έδωσε ο Θεός να χρησιμοποιούμε, άλλα βρίσκονται στην ψυχή, άλλα στο σώμα, και 
άλλα γύρω από το σώμα. Στην ψυχή βρίσκονται οι ψυχικές δυνάμεις. Στο σώμα βρίσκονται τα 
αισθητήρια και τα λοιπά όργανα. Γύρω από το σώμα είναι οι τροφές, τα κτήματα, τα χρήματα και 
τα λοιπά. Το να μεταχειριστούμε λοιπόν αυτά, ή τα σχετικά µε αυτά, καλώς ή κακώς, αυτό 
αποδεικνύει αν είμαστε ενάρετοι ή κακοί. 


76. Εκείνα που βρίσκονται στη φύση τῶν πραγμάτων, αναφέρονται ή στην ψυχή, ή στο σώμα, ή 
γύρω από το σώμα. Όσα αναφέρονται στην ψυχή είναι η γνώση και η άγνοια, η λήθη και η μνήμη, 
η αγάπη και το μίσος, η λύπη και η χαρά και τα λοιπά. Όσα αναφέρονται στο σώμα είναι η ηδονή 
και ο πόνος, η αίσθηση και η αναισθησία, η υγεία και η αρρώστια, η ζωή και ο θάνατος και τα 
όμοια. Γύρω από το σώμα είναι η απόκτηση τέκνων και η ατεκνία, ο πλούτος και η φτώχεια, η δόξα 
και η αφάνεια και τα λοιπά. Από αυτά, άλλα νομίζονται καλά από τους ανθρώπους κι άλλα κακά. 
Κανένα όµως απ᾿ αυτά δεν είναι κακό από τον εαυτό του, αλλά ανάλογα µε την χρήση τους 
γίνονται πράγματι κακά ή καλά. 


77. Η γνώση είναι από τη φύση της καλή, όπως και η υγεία. αλλά τα αντίθετά τους ὠφέλησαν 
πολλούς περισσότερο από ό,τι αυτά. Στους κακούς η γνώση δεν βγαίνει σε καλό, αν και φύσει είναι 
καλή. Ομοίως ούτε η υγεία, ούτε ο πλούτος, ούτε η χαρά, γιατί δεν τα χρησιμοποιούν για το 
συμφέρον της ψυχής. Άρα λοιπόν τους συμφέρουν τα αντίθετα. Επομένως ούτε τα αντίθετα είναι 
φύσει κακά, αν και νομίζονται κακά. 


78. Μην κάνεις κακή χρήση των νοημάτων, για να µην κάνεις κατ᾽ ανάγκην κακή χρήση και τῶν 
πραγμάτων. Γιατί αν δεν αμαρτήσει κανείς πρώτα µε την διάνοια, δεν θα αμαρτήσει ποτέ µε την 
πράξη. 

79. Εικόνα του χοϊκού ανθρώπου είναι οι βασικές κακίες, δηλαδή η αφροσύνη, η δειλία, η 
ακολασία, η δειλία, η ακολασία, η αδικία. Εικόνα του επουρανίου, οι βασικές αρετές, δηλαδή η 
φρόνηση, η ανδρεία, η σωφροσύνη, η δικαιοσύνη. Αλλά καθώς φορέσαμε την εικόνα του χοϊκού, ας 
φορέσομε και την εικόνα του επουρανίου(Α΄ Κορ. 15, 49). 


80. Αν θέλεις να βρεις την οδό που οδηγεί στην αιώνια ζωή, ζήτα την σε αυτή την Οδό που είπε: 
«Εγώ είμαι η οδός και η θύρα και η αλήθεια και η ζωή»ί(]ω. 10, 7. 14, 6), και εκεί θα την βρεις. 
Αλλά ζήτα την µε πολύ µεγάλο κόπο, γιατί είναι λίγοι όσοι βρίσκουν αυτή την οδό(Ματθ. 7, 14), 
μην τυχόν και μείνεις έξω από τους λίγους και βρεθείς μαζί µε τους πολλούς. 

81. Για πέντε αιτίες η ψυχή παύει τις αμαρτίες: ή από το φόβο τῶν ανθρώπων, ή από το φόβο της 
κρίσεως, ή για την μελλοντική ανταμοιβή, ή για την αγάπη του Θεού, ή τέλος, για την επίπληξη της 
συνειδήσεως. 


82. Μερικοί λένε ότι δεν θα υπήρχε το κακό στον κόσµο, αν δεν υπήρχε κάποια άλλη δύναμη που 
µας τραβά σ᾽ αυτό. Αυτή όµως δεν είναι τίποτε άλλο παρά η αμέλεια των φυσικών ενεργειών του 


νου. Γι αυτό εκείνοι που έχουν επιμέλεια στις ενέργειες του νου, πράττουν πάντοτε τα καλά και 
ουδέποτε τα κακά. Αν λοιπόν θέλεις και συ, διώξε την αμέλεια και διώχνεις μαζί µε αυτή και την 
κακία, που είναι η εσφαλμένη χρήση τῶν νοημάτων, την οποία ακολουθεί η κακή χρήση τῶν 
πραγμάτων. 


83, Το φυσικό του λογικού µας είναι να υποτάσσεται στο θείο λόγο, αλλά και να εξουσιάζει το 
άλογο στοιχείο µέσα µας. Ας φυλαχθεί σε όλα αυτά η τάξη, και τότε ούτε το κακό θα υπάρχει στον 
κόσμο, οὔτε η δύναμη που τραβάει σ᾽ αυτό θα βρεθεί. 


84. Οιλογισµοί είναι άλλοι απλοί, άλλοι σύνθετοι. Απλοί λογισμοί είναι οι απαθείς, σύνθετοι οι 
εµπαθείς, γιατί αποτελούνται από πάθος και νόημα. Και αφού είναι έτσι, μπορούμε να δούμε 
πολλούς απλούς λογισμούς να ακολουθούν τους σύνθετους, όταν αυτοί αρχίζουν να κινούνται προς 
την κατά διάνοιαν αμαρτία. Ένα παράδειγµα µε τον χρυσό. ήρθε στο νου κάποιου ένας λογισμός 
εμπαθής για το χρυσό, αυτός ένιωσε την παρόρµηση να τον κλέψει και έτσι αμάρτησε με το νου 
του. Μαζί µε την μνήμη του χρυσού ήρθε και η μνήμη του πορτοφολιού και του χρηματοκιβωτίου 
και τῶν λοιπών. Και ενώ η μνήμη του χρυσού ήταν σύνθετη (γιατί είχε το πάθος), η μνήμη του 
πορτοφολιού και του χρηµατοκιβωτίου και τῶν λοιπών ήταν απλή, γιατί δεν είχε ο νους προς αυτά 
πάθος. Και σε κάθε λογισμό συμβαίνει το ίδιο -- και σε λογισμό κενοδοξίας και γυναίκας και σε 
όποιον άλλο. Γιατί δεν είναι απαραίτητα εµπαθείς όλοι οι λογισμοί που ακολουθούν τον εµπαθή 
λογισμό, όπως απέδειξε το παράδειγµα. Από αυτά λοιπόν μπορούμε να καταλάβοµε ποια είναι τα 
εμπαθή νοήματα και ποια όχι. 


85. Μερικοί λένε ότι οι δαίµονες αγγίζουν στον ύπνο τα μόρια του σώματος και κινούν το πάθος 
της πορνείας. Κατοπιν, αφού κινηθεί το πάθος, φέρνει µε τη μνήμη τη µορφή γυναίκας στο νου. 
Άλλοι λένε ότι φαίνονται στο νου µε σχήμα γυναίκας και αφού αγγίσουν τα µόρια του σώματος, 
κινούν την όρεξη, και έτσι γίνονται οι φαντασίες. Άλλοι πάλι λένε ότι το πάθος που επικρατεί στο 
δαίμονα που πλησιάζει, κινεί το πάθος του ανθρώπου, και έτσι ανάβει η ψυχή για πονηρούς 
λογισμούς, και φέρνει µε τη μνήμη τις μορφές στην επιφάνεια. Το ίδιο και σε άλλες εµπαθείς 
φαντασίες. άλλοι λένε πως συμβαίνει έτσι, κι άλλοι αλλοιώς. Ωστόσο µε κανέναν από τους τρόπους 
που αναφέραμε δεν μπορούν οι δαίμονες να κινήσουν οποιοδήποτε πάθος, όταν έχει η ψυχή αγάπη 
και εγκράτεια, ούτε όταν το σώμα είναι ξυπνητό, ούτε όταν κοιμάται. 


86. Άλλες από τις εντολές του νόμου είναι ανάγκη να τηρούµε και σωματικώς και πνευματικώς, 
άλλες μόνον πνευματικώς. Παράδειγμα. τα «ου μοιχεύσεις, ου φονεύσεις, ου κλέψεις»(Εξ. 20, 13- 
15) και τα όμοια, πρέπει να τα τηρούμε και σωματικώς και πνευματικώς, και πνευματικώς μάλιστα 
κατά τρεις τρόπους. Αλλά την περιτομή(λευιτ. 12, 3), την τήρηση του σαββάτου(Εξ. 31, 13), το να 
σφάξομε τον αμνό και να φάμε τα άζυµα με πικρίδες(Εξ. 12, 8. 23, 5) και τα όμοια, μόνο 
πνευματικώς. 


87. Τρεις γενικότερες ηθικές καταστάσεις υπάρχουν στους μοναχούς. Πρώτη, το να µην αμαρτάνει 
κανείς διόλου µε την πράξη. Δεύτερη, να µην πολυκαιρίζουν στην ψυχή οι εµπαθείς λογισμοί. Και 
τρίτη, το να βλέπει κανείς κατά διάνοια χωρίς πάθος τις μορφές τῶν γυναικών και όσων τον 
λύπησαν. 


88. Ακτήμων είναι εκείνος ο οποίος αρνήθηκε όλα τα υπάρχοντά του, και δεν έχει τίποτε επάνω στη 
γη, εκτός από το σώμα του. Και αφού έσπασε και τη σχέση προς το σώμα, εμπιστεύθηκε την 
φροντίδα του στο Θεό και στους ευσεβείς. 


89, Από εκείνους που αποκτούν αγαθά, άλλοι τα αποκτούν απαθώς, γι’ αυτό και όταν τα 
στερούνται, δεν λυπούνται. όπως είνει εκείνοι που δέχθηκαν µε χαρά την αρπαγή των υπαρχόντων 
τους(Εβρ. 10, 34). Άλλοι τα αποκτούν εµπαθώς, γι’ αυτό και όταν πρόκειται να τα στερηθούν, 
γίνονται περίλυποι. όπως ο πλούσιος του Ευαγγελίου, ο οποίος έφυγε µε πολλή λύπη(Ματθ. 19, 
22). Και αν τα στερηθούν, λυπούνται μέχρι θανάτου. Άρα λοιπόν η στέρηση φανερώνει αν κάποιος 
είναι απαθής ή εμπαθής. 


90. Εκείνους που προσεύχονται µε τελειότητα, τους πολεμούν οι δαίμονες, για να µην εντυπώνουν 
στο νου τους γυμνά τα νοήματα τῶν πραγμάτων. Τους γνωστικούς -- όσους έχουν πνευματική 


γνώση --, τοὺς πολεμούν για να πολυκαιρίζουν σ᾽ αυτούς οι εµπαθείς λογισμοί. Τους πρακτικούς 
τους πολεμούν για να τοὺς πείσουν να αμαρτήσουν µε την πράξη. Με κάθε τρόπο αγωνίζονται οι 
άθλιοι εναντίον όλων για να χωρίσουν τους ανθρώπους από το Θεό. 


91. Εκείνοι που στη ζωή αυτή γυμνάζονται από τη θεία Πρόνοια στην ευσέβεια, δοκιμάζονται µε 
τους εξής πειρασμούς: ή µε τη δωρεά αγαθών, όπως είναι η υγεία, η ομορφιά, η ευτεκνία, τα 
χρήματα, η δόξα και τα όμοια. ή µε το χτύπημα από λυπηρά, όπως η στέρηση τέκνων και χρημάτων 
και δόξας. ή µε όσα προκαλούν πόνο στο σώμα, π.χ. ασθένεια, βάσανα και τα λοιπά. Και προς τοὺς 
πρώτους ο Κύριος λέει: «Όποιος δεν απαρνείται όλα τα υπάρχοντά του, δεν µπορεί να είναι 
μαθητής µου»(Λουκ. 14, 33). Προς τους δεύτερους και τους τρίτους: «Με την υπομονή σας θα 
κερδίσετε τις ψυχές σας»(Λουκ. 2], 19). 


92. Τα εξής τέσσερα είναι, όπως λένε, που μεταβάλλουν την κράση του σώματος και έτσι 
προκαλούν στο νου λογισμούς, είτε εµπαθείς είτε απαθείς: οι άγγελοι, οι δαίμονες, το κλίμα και η 
δίαιτα. Και οι άγγελοι, λένε, τη μεταβάλλουν µε το λόγο, οι δαίμονες µε την επαφή, το κλίμα µε τις 
καιρικές αλλαγές, και η δίαιτα µε τις ποιότητες των φαγητών, την αύξηση και την ελάττωσή τους. 
Εκτός από αυτά, η κράση του σώματος δέχεται αλλοιώσεις µέσω της μνήμης, της ακοής και της 
οράσεως, όπου πρώτα παθαίνει η ψυχή από τα λυπηρά ή χαροποιά που τη βρίσκουν. και πάσχοντας 
από αυτά η ψυχή, μεταβάλλει την κράση του σώματος, και έτσι προκαλεί στο νοῦ λογισμούς. 


93, Θάνατος κυρίως είναι ο χωρισμός από το Θεό, και κεντρί του θανάτου είναι η αμαρτία(Α΄ Κορ. 
15, 56). Αυτό το κεντρί αφού δέχθηκε ο Αδάμ, εξορίστηκε από το δένδρο της ζωής, από τον 
παράδεισο και από το Θεό(Γεν. 3), και ήρθε σαν επακόλουθο κατ᾽ ανάγκην ο θάνατος του 
σώματος. Ζωή πάλι κυρίως είναι Εκείνος που είπε: «Εγώ είμαι η ζωή»([ω. 11, 25). Αυτός µε τη 
νέκρωσή Του επανέφερε το νεκρωμένο άνθρωπο στη ζωή. 


94. Εκείνος που συγγράφει λόγους, το κάνει ή για τον εαυτό του ή προς ὠφέλεια τῶν άλλων, ή και 
για τα δύο, ή προς βλάβη μερικών ή για επίδειξη ή από κάποια ανάγκη. 


95. «Τόπος χλόης» είναι η πρακτική αρετή. «Ύδωρ αναπαύσεως»(Ῥαλμ. 22, 2), η γνώση των 
δημιουργημάτων. 


96. «Σκιά θανάτου» είναι η ανθρώπινη ζωή. Αν λοιπόν κανείς είναι μαζί µε το Θεό και ο Θεός είναι 
μαζί Του, αυτός µπορεί να πει µε βεβαιότητα: «Αν βαδίσω και µέσα στη σκιά του θανάτου, ὃε θα 
φοβηθώ το κακό, γιατί Εσύ είσαι μαζί μου»(Ῥαλμ. 22, 4). 


97. Ο καθαρός νους βλέπει ορθά τα πράγματα. Το γυμνασμένο λογικό φέρνει μπροστά του εκείνα 
που είδε. Η καθαρή ακοή τα δέχεται. Εκείνος που στερείται αυτά τα τρία, κατηγορεί αυτόν που 
διδάσκει ορθά. 


98. Μαζί µε το Θεό που βρίσκεται εκείνος που γνωρίζει την Αγία Τριάδα και τη δημιουργία Της και 
την πρόνοια, και που το παθητικό μέρος της ψυχής το έκανε απαθές. 

99, Η «ράβδος», λένε, σημαίνει την κρίση του Θεού, και η «βακτηρία» την πρόνοιά Του. Εκείνος 
λοιπόν που απόκτησε την γνώση αυτών τῶν δύο, μπορεί να λέει: «Η ράβδος σου και η βακτηρία 
σου, αυτές µε παρηγόρησαν»(Ψαλμ. 22, 4). 


100. Όταν ο νους γυμνωθεί από τα πάθη και καταφωτίζεται από την θεωρία τῶν όντων, τότε µπορεί 
να ενωθεί µε το Θεό και να προσεύχεται όπως πρέπει. 


Άγιος Μάξιμος ο Ομολογητής 


Τρίτη Εκατοντάδα τῶν κεφαλαίων περί Αγάπης 


1. Η χρησιμοποίηση τῶν πραγμάτων και τῶν νοημάτων που στηρίζεται στον ορθό λόγο, προξενεί 
σωφροσύνη και γνώση. Η άλογη, χρησιμοποίησή τους προξενεί ακολασία, μίσος και άγνοια. 


2. «ἨΏστρωσες μπροστά µου τραπέζι κλπ.»(Ῥαλμ. 22, 5). Το τραπέζι εδώ σηµαίνει την πρακτική 
αρετή, γιατί αυτή ετοιμάστηκε από τον Χριστό κατά πρόσωπο αυτών που µας θλίβουν. Το λάδι που 
λιπαίνει το νου σημαίνει τη θεωρία των δημιουργημάτων. Το ποτήρι του Θεού σημαίνει τη γνώση 
του Θεού, ενώ το «έλαιο» Αυτού σημαίνει το Λόγο του Θεού και Θεό. Γιατί Αυτός µε την 
ενανθρώπησή Του, καταδιώκει καθημερινά μέχρις ότου πιάσει όλους εκίνους που θα σωθούν, όπως 
π.χ.τον Παύλο. Ο οίκος σηµαίνει τη βασιλεία όπου καταλήγουν όλοι οι άγιοι. Καιη «μακρότης τῶν 
ημερών» σημαίνει την αιώνια ζωή. 


3. Οι κακίες προέρχονται από την κακή χρήση των δυνάμεων της ψυχής, δηλαδή της λογιστικής και 
της επιθυµητικής. Της λογιστικής δυνάµεως κακή χρήση είναι η άγνοια και η αφροσύνη. Της 
θυμοειδούς και της επιθυµητικής είναι το μίσος και η ακολασία. Καλή χρήση τους είναι η γνώση 
και η φρόνηση, η αγάπη και η σωφροσύνη. Αν αυτό είναι αλήθεια, τότε κανένα κτίσμα του Θεού 
και δημιούργημα δεν είναι κακό. 


4. Δεν εἶναι κακά τα φαγητά, αλλά η γαστριμαργία. ούτε η παιδοποΐΐα, αλλά η πορνεία. ούτε τα 
χρήματα, αλλά η φιλαργυρία. ούτε η δόξα, αλλά η κενοδοξία. Αν είναι έτσι, κανένα από τα όντα δεν 
είναι κακό. κακό είναι η εσφαλμένη χρήση τους που οφείλεται στην αμέλεια του νου για την 
καλλιέργεια τῶν φυσικών του δυνάμεων. 


5. Το κακό που υπάρχει στους δαίμονες είναι θυμός παράλογος, ανόητη επιθυμία και απερίσκεπτη 
φαντασία, όπως λέει ο μακάριος Διονύσιος. Η παραλογία, η άνοια και η απερισκεψία στα λογικά 
όντα είναι στερήσεις του λογικού, του νου και της περισκέψεως. Οι στερήσεις όμως είναι 
μεταγενέστερες τῶν έξεων. Άρα λοιπόν, υπήρχε καιρός, που οι δαίμονες είχαν λογικό και νου και 
ευλαβή περίσκεψη. Αν είναι έτσι, τότε οι δαίµονες δεν είναι φύσει κακοί, αλλά έχουν γίνει κακοί 
από κακή χρήση τῶν φυσικών τους δυνάμεων. 


6. Άλλα πάθη προκαλούν ακολασία, άλλα μίσος. Άλλα και ακολασία και μίσος. 


7. Ἡ πολυλογία και η πολυφαγία είναι αίτια της ακολασίας. Η φιλαργυρία και η κενοδοξία είναι 
αίτια τους μίσους προς τον πλησίον. Η μητέρα τους η φιλαυτία, είναι αίτια και των δύο. 


8. Φιλαυτία είναι η προς το σώμα εμπαθής και παράλογη αγάπη, την οποία αντιµάχεται η αγάπη 
και η εγκράτεια. Εκείνος που έχει τη φιλαυτία, είναι φανερό ότι έχει όλα τα πάθη. 


9. Κανένας δεν μίσησε την σάρκα του(Εφ. 5, 29), λέει ο Απόστολος, αλλά τη σκληραγωγεί και τη 
χρησιμοποιεί ὡς δούλη(Α΄ Κορ. 9, 27), µη παρέχοντάς της τίποτε άλλο παρά τροφές και 
ενδύματα(Α΄ Τιμ. 6, 8), κι απ᾿ αυτά όσα της χρειάζονται για να ζει. Με αυτό τον τρόπο την αγαπά 
κανείς απαθώς και την τρέφει ὡς υπηρέτρια τῶν θείων, και την περιποιείται δίνοντάς της μόνο όσα 
θεραπεύουν τις ανάγκες της. 


10. Όποιον αγαπά κανείς, εκείνον βέβαια και περιποιείται πρόθυµα. Αν λοιπόν κανείς αγαπά τον 
Θεό, πρόθυμα κάνει εκείνα που Του αρέσουν. Αν αγαπά τη σάρκα, κάνει πρόθυµα εκείνα που 
ευχαριστούν αυτήν. 

11. Στο Θεό αρέσει η αγάπη, η σωφροσύνη, η θεωρία και η προσευχή. Στη σάρκα αρέσει η 
γαστριμαργία, η ακολασία και όσα αυξάνουν αυτά τα πάθη. Γι’ αυτό όσοι είναι σαρκικοί, δεν 


μπορούν να αρέσουν στο Θεό(Ρωμ. 8. δ). Ενώ όσοι ανήκουν πράγματι στο Χριστό, σταύρωσαν τη 
σάρκα μαζί µε τα πάθη και τις επιθυµίες(Γαλ. 5, 24). 


12. Αν ο νους στραφεί προς το Θεό, έχει το σώμα δούλο του και δεν του παρέχει τίποτε παραπάνω 


από ό,τι χρειάζεται για να ζήσει. Αν όµως στραφεί προς τη σάρκα, υποδουλώνεται στα πάθη, και 
φροντίζει πως να ικανοποιεί πάντοτε τις κακές επιθυμίες της. 


Τ3. Αν θέλεις να νικήσεις τους πονηρούς λογισμούς, πρόσεχε τα πάθη και εύκολα τους διώχνεις από 
το νου σου. Στην περίπτωση της πορνείας για παράδειγµα, να νηστεύεις, να αγρυπνείς, να 
κοπιάζεις, να μένεις µε τον εαυτό σου. Στην περίπτωση της οργής και της λύπης, να καταφρονείς 
την εκτίμηση και την καταφρόνηση των ανθρώπων και τα υλικά πράγματα. Στην περίπτωση της 
μνησικακίας, να προσεύχεσαι για κείνον που σε λύπησε. κι έτσι λυτρώνεσαι. 


14. Μη συγκρίνεις τον εαυτό σου µε τους πιο ασθενείς ανθρώπους, αλλά να αυξάνεις την αγάπη 
σου σύμφωνα µε την εντολή(]ω. 13, 34). Γιατί µε την σύγκριση πέφτεις στον λάκκο της οιήσεως, 
ενώ µε την αύξηση της αγάπης ανεβαίνεις στο ὕψος της ταπεινοφροσύνης. 


15. Αν εφαρµόζεις πράγματι την εντολή της αγάπης προς τον πλησίον, µη δείξεις ποτέ σ᾽ αυτόν 
πικρία για οποιοδήποτε πράγµα σε λύπησε. Διαφορετικά είναι φανερό ότι προτιµάς τα πρόσκαιρα 
από την αγάπη, και αυτά διεκδικώντας, πολεµάς εναντίον του αδελφού σου. 


16. Ο χρυσός είναι ποθητός στους ανθρώπους όχι τόσο για την χρησιμότητά του, όσο γιατί πολλοί 
επιτυγχάνουν μ᾽ αυτόν τις ηδονές. 


17. Τρία είναι τα αίτια της αγάπης τῶν χρημάτων, η φιληδονία, η κενοδοξία και η απιστία. Η 
απιστία είναι χειρότερη από τα άλλα δύο. 


18. Ο φιλήδονος αγαπά τα χρήματα για να ζει µε απολαύσεις. Ο κενόδοξος για να δοξαστεί µε 
αυτά, και ο άπιστος για να τα κρύψει και να τα φυλάξει, επειδή φοβάται πείνα, γηρατειά, ασθένεια 
ή ξενιτεμό, και ελπίζει πιο πολύ στα χρήματα, παρά στο Θεό, το Δημιουργό όλης της κτίσεως που 
προνοεί και για τα πιο µικρά όντα. 


19. Τέσσερις είναι εκείνοι που μαζεύουν χρήματα. οιτρεις που αναφέραμε, και τέταρτος ο 
οικονομικός (αυτός που οικονοµεί τις ανάγκες τῶν άλλων). Κι αυτός µόνο είναι φανερό ότιτα 
μαζεύει ορθά, για να βοηθεί πάντοτε καθένα στις ανάγκες του. 


20. Όλοι οι εµπαθείς λογισμοί, ή ερεθίζουν το επιθυµητικό μέρος της ψυχής, ή ταράζουν το θυµικό 
ή το λογιστικό. Και απ’ αυτό συμβαίνει στο νου να εξασθενήσει προς την πνευματική θεωρία και 
την ανύψωση έξω από τον κόσμο µε την προσευχή. Γι’ αυτό οφείλει ο μοναχός, και μάλιστα ο 
ησυχαστής, να προσέχει µε ακρίβεια τους λογισμούς του, για να γνωρίζει τις αιτίες τους και να τις 
κόβει. Καιτις γνωρίζει ὡς εξής: για παράδειγµα ερεθίζουν το επιθυµητικό μέρος της ψυχής οι 
εµπαθείς ενθυµήσεις των γυναικών. Αιτία τους είναι η κατάχρηση φαγητών και ποτών και η συχνή 
και χωρίς λόγο συναναστροφή µε γυναίκες. Τα αντίδοτα γι’ αυτές τις ενθυμήσεις είναι η πείνα, η 
δίψα, η αγρυπνία και η αναχώρηση από τον κόσμο. Το θυμικό πάλι το ταράζουν οι εµπαθείς 
ενθυµήσεις εκείνων που µας λύπησαν, και αιτία είναι η φιληδονία, η κενοδοξία και η φιλοῦλία. 
Γιατί γι’ αυτά λυπάται ο εµπαθής, ή επειδή στερήθηκε ή επειδή δεν πέτυχε. Τις ενθυµήσεις αυτές τις 
κόβουν η καταφρόνηση και ο εξευτελισµός τοὺς για χάρη της αγάπης του Θεού. 


21. Γνωρίζει ο Θεός τον εαυτό Του και τα δημιουργήματά Του. Γνωρίζουν και οι αγγελικές 
δυνάµεις το Θεό, γνωρίζουν και όσα έχει δημιουργήσει, αλλά δεν γνωρίζουν το Θεό όπως Αυτός 
γνωρίζει τον εαυτό Του, ούτε τα δημιουργήματα Του όπως τα γνωρίζει ο Θεός. 


22. Ο Θεός γνωρίζει τον εαυτό Του από την µακάρια ουσία Του. Τα δημιουργήματά Του τα 
γνωρίζει µε την σοφία Του, µε την οποία και µέσω της οποίας δημιούργησε τα πάντα. Οι αγγελικές 
όμως δυνάμεις γνωρίζουν το Θεό µε την µετοχή τῶν ενεργειών Του (ενώ Αυτός είναι πέρα από 
κάθε μετοχή), και τα δημιουργήματά Του με τη θεωρητική τους εξέταση. 

23, Τα δημιουργήματα βρίσκονται έξω από το νου, αυτός δέχεται όµως µέσα του τη θεωρητική 


τους γνώση. Δεν συμβαίνει όμως το ίδιο µε τον αιώνιο και άπειρο και απερίγραπτο Θεό, ο οποίος 
χάρισε στα όντα την ύπαρξη και την ευδαιμονία και την αιωνιότητα. 


24. Η λογική και νοερή ουσία μετέχει στον Άγιο Θεό και µε την ίδια την ύπαρξη, και µε την 
ικανότητα για την αγαθή ύπαρξη, δηλαδή την αγαθότητα, τη σοφία και τη χάρη της αιώνιας 


υπάρξεως. Έτσι λοιπόν γνωρίζει το Θεό. Τα δημιουργήματά Του τα γνωρίζει µε την κατανόηση, 
όπως είπαμε, της δημιουργικής σοφίας που παρατηρείται σ᾽ αυτά, η οποία είναι στο νου ὡς απλή 
εικόνα, χωρίς υπόσταση. 


25. Ο Θεός, αφού δημιούργησε τη λογική και νοερή ουσία, μετέδωσε σ᾽ αυτή τέσσερις από τις θείες 
ιδιότητές Του, από άκρα αγαθότητα, οι οποίες συντηρούν, φυλάγουν και διασώζουν τα 
δημιουργήματα. Αυτές είναι: η ὕπαρξη, η παντοτινή ὕπαρξη, η αγαθότητα και η σοφία. Από αυτές, 
τις δύο πρώτες παραχώρησε στην ουσία, ενώ τις δύο άλλες, την αγαθότητα και τη σοφία, τις 
παραχώρησε στην ελευθερία να αποφασίζουν, µε σκοπό, εκείνο που είναι Αυτός στην ουσία, να 
γίνει η λογική κτίση κατά μετουσίαν. Γι’ αυτό και λέγεται ότι δημιουργήθηκε «κατ᾽ εικόνα και 
ομοίωσιν Θεού»(Τ εν. 1, 26). Και ως ον έγινε κατ᾽ εικόνα του Όντος, και ως παντοτινό ον κατ᾽ 
εικόνα του παντοτινά Όντος, αν και δεν είναι χωρίς αρχή όπως ο Θεός, είναι όµως χωρίς τέλος. Ως 
αγαθός είναι καθ᾽ ομοίωσιν του Αγαθού, και ὡς σοφός, καθ᾽ ομοίωσιν του Σοφού, έχοντας κατά 
χάρη τις ιδιότητες που ο Θεός έχει από τη φύση Του. Κατ’ εικόνα Θεού είναι κάθε λογική φύση, 
ενώ καθ᾽ ομοίωσίν Του µόνο οι αγαθοί και σοφοί. 


26. Όλη η λογική και νοερή οὐσία διαιρείται σε δύο. στην αγγελική και ανθρώπινη φύση. Και όλη η 
αγγελική φύση πάλι διαιρείται σε δύο γενικές προαιρέσεις και οµάδες: σε άγιες και άκαθαρτες, 
δηλαδή στους αγίους αγγέλους και στους ακάθαρτους δαίµονες. Η ανθρώπινη φύση έχει διαιρεθεί 
σε δύο γενικές προαιρέσεις µόνο: σε ευσεβείς και ασεβείς. 


27. Ο Θεός καθώς είναι αυτοὔπαρξη και αυτοαγαθότητα και αυτοσοφία ή μάλλον, για να πούμε 
όλη την αλήθεια, είναι και πάνω απ᾿ όλες αυτές τις ιδιότητες, δεν έχει τίποτε απολύτως το αντίθετο 
σ᾽ αυτές. Τα κτίσματα όµως, που έχουν στο σύνολό τους κατά µετοχή και χάρη την ύπαρξη, και τα 
λογικά και νοερά που έχουν επιπλέον και την ελευθερία για αγαθότητα και σοφία, έχουν αντίθετα. 
δηλαδή στην ύπαρξη έχουν αντίθετη τη µη ύπαρξη, και αντίθετα στην αγαθότητα και τη σοφία 
έχουν την κακία και την αγνωσία. Και το να υπάρχουν αυτά ή να µην υπάρχουν, είναι στην εξουσία 
του Δημιουργού. Το να μετέχουν όµως στην αγαθότητα και τη σοφία Του ή όχι, εξαρτάται από τη 
βούληση τῶν λογικών κτισμάτων. 


28. Οι Έλληνες σοφοί, λέγοντας ότι προαιωνίως συνυπάρχει µε το Θεό η ουσία τῶν όντων, και ότι 
μόνο οι ιδιότητές τους δέχτηκαν την ύπαρξη από Αυτόν, λένε ότι στην ουσία δεν υπάρχει τίποτε 
ενάντιο, και εναντίωση υπάρχει µόνο προς τις ιδιότητες. Εμείς όµως λέμε ότι µόνο η θεία ουσία δεν 
έχει τίποτε το αντίθετο, επειδή είναι αιώνια, άπειρη και χαρίζει την αιωνιότητα στα άλλα όντα. Ενώ 
στην ουσία τῶν όντων είναι αντίθετο η ανυπαρξία, και είναι στην εξουσία του κυρίως Όντος το να 
υπάρχει αυτή αιώνια ή να µην υπάρχει. Επειδή όµως ο Θεός δεν ανακαλεί τα χαρίσματά Του(Ρωμ. 
11.29), γι’ αυτό τα όντα και υπάρχουν πάντοτε και θα υπάρχουν, συγκρατούμενα από την 
παντοκρατορική δύναμη, αν και η ουσία τοὺς έχει ὡς αντίθετο την ανυπαρξία, όπως είπαµε, γιατί 
από αυτήν ήρθε στην ύπαρξη, και εξαρτάται από την βούληση του Θεού το να υπάρχει αυτή ή να 
µην υπάρχει. 


29. Όπως το κακό είναι στέρηση του αγαθού και η άγνοια είναι στέρηση της γνώσεως, έτσι και το 
µη ον είναι στέρηση του όντος. και στέρηση όχι του κυρίως Όντος -- γιατί το Ον δεν περιέχει καμία 
εναντιότητα-, αλλά αυτού που είναι ον κατά µετοχή. Και οι στερήσεις του αγαθού και της γνώσεως 
προέρχονται από την κακή προαίρεση των δημιουργημάτων. Ενώ η στέρηση του όντος, της 
υπάρξεως, βρίσκεται στη βούληση του Δημιουργού, ο οποίος θέλει απὀ αγαθότητα να υπάρχουν τα 
όντα και πάντοτε να ευεργετούνται απὀ Αυτόν. 


30. Όλα τα δημιουργήματα, άλλα είναι λογικά και νοερά και δέχονται ενάντιες ενέργειες, δηλαδή 
αρετή και κακία, γνώση και αγνωσία, και άλλα είναι διάφορα σώματα, που δημιουργήθηκαν από 
ενάντια μεταξύ τους στοιχεία, δηλαδή από γη, αέρα, φωτιά και νερό. Τα πρώτα είναι εντελώς 
ασώμµατα και άυλα, αν και μερικά από αυτά είναι ενωμένα µε σώματα, ενώ τα άλλα έχουν σύσταση 
µόνο από ύλη και µορφή. 


31. Όλα τα σώματα κατά φύση είναι ακίνητα. Κινούνται όµως από τη ψυχή. άλλα από λογική ψυχή, 
άλλα από άλογη, άλλα από αναίσθητη. 


32. Από τις ψυχικές δυνάμεις, η µία είναι θρεπτική, η άλλη φανταστική και παρορµητική. η άλλη 
λογιστική και νοητική. Τα φυτά μετέχουν µόνο στην πρώτη. Τα άλογα ζώα μετέχουν και στη 
δεύτερη, μαζί µε την πρώτη. Οι άνθρωποι μετέχουν και στις τρεις. Και οι δύο πρώτες δυνάµεις είναι 
φθαρτές. ενώ η τρίτη είναι άφθαρτη και αθάνατη. 


33. Οι αγγελικές δυνάμεις μεταδίδουν μεταξύ τους θείο φωτισμό, και στην ανθρώπινη φύση 
μεταδίδουν ή από την αρετή τους, ή από τη γνώση που έχουν. Η αρετή που μεταδίδουν είναι η 
θεομίμητη αγαθότητά τους, µε την οποία και τον εαυτό τους, και τις ὁμοιές τους, καὶ τις κατώτερές 
τους δυνάμεις ευεργετούν και τις κάνουν θεόμορφες. Από τη γνώση τους πάλι μεταδίδουν ή κάποια 
γνώση περί Θεού υψηλότερη -- καθώς λέει η Γραφή: «Εσύ Κύριε, είσαι ο ὕψιστος στους 
αιώνες»(Ψαλμ. 91. 9)-, ή κάποια βαθύτερη γνώση περί των ασωμάτων, ή ακριβέστερη περί τῶν 
υλικών όντων, ή τελειότερη περί της θείας Πρόνοιας, ή σαφέστερη περί της κρίσεως. 


34. Ακαθαρσία του νου είναι πρώτον η ψευδής γνώση. Δεύτερον, η άγνοια κάποιου από τα γενικά. 
εννοώ σε σχέση µε τον ανθρώπινο νου, γιατί είναι ιδίωμα αγγέλου το να µην αγνοεί τίποτε από τα 
μερικά. Τρίτον, το να έχει εµμπαθείς λογισμούς. Τέταρτο, να συγκατατίθεται στην αμαρτία. 


35. Ακαθαρσία της ψυχής είναι το να µην ενεργεί κατά φύση. Απ᾽ αυτό γεννιούνται στο νου οι 
εμπαθείς λογισμοί. Και ενεργεί κατά φύση, όταν οι παθητικές δυνάμεις της, δηλαδή ο θυμός και η 
επιθυµία, μένουν απαθείς κατά την προσβολή των πραγμάτων και τῶν αντίστοιχων νοημάτων. 


36. Ακαθαρσία του σώματος είναι η διάπραξη της αμαρτίας. 


37. Αγαπά την ησυχία εκείνος που δεν επηρεάζεται από τα κοσμικά. Και αγαπά όλους τους 
ανθρώπους εκείνος που δεν αγαπά κάτι ανθρώπινο. Κι έχει γνώση του Θεού και των θείων εκείνος 
που δεν σκανδαλίζεται από άλλον, είτε για αμαρτίες είτε για συμπερασμούς από υποψίες. 


38. Μεγάλο πράγµα να µην έχει κανείς πάθος προς τα πράγματα. Όμως πολύ μεγαλύτερο απ᾿ αυτό 
είναι να μένει απαθής προς τα νοήματά τους. 


39, Η αγάπη και η εγκράτεια κρατούν το νου απαθή και απέναντι τῶν πραγμάτων και απέναντι τῶν 
νοημάτων τους. 


40. Ο νους του θεοφιλούς ανθρώπου δεν πολεμά εναντίον των πραγμάτων οὔτε τῶν νοημάτων 
τους, αλλά εναντίον των παθών που συνδέονται µε τα νοήματα τῶν πραγμάτων. Για παράδειγµα, 
δεν πολεμά εναντίον της γυναίκας ή εναντίον εκείνου που τον λύπησε, ούτε εναντίον τῶν 
φαντασιών τους, αλλά εναντίον τῶν παθών που συνδέονται µε τις φαντασίες. 


41. Όλος ο πόλεμος του μοναχού µε τους δαίμονες, είναι να χωρίσει τα νοήματα από τα πάθη. 
Διαφορετικά δεν µπορεί να βλέπει τα πράγματα µε απάθεια. 


42. Άλλο είναι το πράγμα, άλλο το νόημα, και άλλο το πάθος. Και πράγµα είναι, για παράδειγµα, ο 
άνδρας, η γυναίκα, ο χρυσός κλπ. Νόημα είναι η απαθής ενθύμησή τους. Πάθος είναι ή φιλία 
παράλογη, ή μίσος ασυλλόγιστο κάποιου από τα προηγούμενα. Εναντίον λοιπόν του πάθους είναι η 
μάχη του μοναχού. 


43, Νόημα εμπαθές είναι ένας λογισμός σύνθετος από πάθος και νόημα. Ας χωρίσουμε το πάθος 
από το νόημα και θ᾽ απομείνει ο λογισμός απαθής. Και θα τα χωρίσοµε, αν θέλομε, µε την 
πνευματική αγάπη και την εγκράτεια. 


44. Οι αρετές χωρίζουν το νου από τα πάθη, οι πνευματικές θεωρίες χωρίζουν το νου από τα απαθή 
νοήματα, ενώ η καθαρή προσευχή φέρνει το νου μπρος στον ίδιο το Θεό. 


45. Οι αρετές είναι για την γνώση των δημιουργημάτων. Η γνώση για κείνον που την απόκτησε. 
Εκείνος που έχει την γνώση, την έχει για το Θεό, ο Οποίος γνωρίζεται χωρίς να γνωρίζοµε πως, και 
γνωρίζει πέρα από κάθε γνώση. 

46. Ο Θεός που είναι πέρα από κάθε πληρότητα, δεν έφερε στην ύπαρξη τα δημιουργήματα γιατί 


είχε ανάγκη από κάτι(Πραξ. 17, 25). αλλά για να απολαύσουν αυτά το Θεό μετέχοντάς Τον 
αναλόγως, και Αυτός για να ευφρανθεί για τα έργα Του(ψαλμ. 103, 31), βλέποντάς τα να 


ευφραίνονται και να χορταίνουν αδιάκοπα από εκείνα που δε χορταίνονται. 


47. Ο κόσμος έχει πολλούς φτωχούς στο πνεύμα, αλλά όχι όπως πρέπει. Και έχει πολλούς που 
πενθούν, αλλά από χρηματική ζημία ή θάνατο τέκνων. Έχει και πολλούς πράους, αλλά σε σχέση µε 
τα ακάθαρτα πάθη. και πολλούς που πεινούν και διψούν αλλά για να αρπάζουν τα ξένα και να 
κερδίζουν µε αδικία. Έχει και πολλούς ελεήµονες, αλλά προς το σώμα και σ᾽ εκείνα που αφορούν 
το σώμα, και πολλούς καθαρούς στην καρδιά, αλλά για χάρη της κενοδοξίας. Έχει επίσης 
ειρηνοποιούς, αλλά που υποτάσσουν την ψυχή στο σώμα, και πολλούς που διώκονται, αλλά ὡς 
άτακτοι. επίσης πολλούς που ονειδίζονται, αλλά για αισχρά αμαρτήματα. Μακάριοι όµως είναι 
εκείνοι που ενεργούν έτσι και πάσχουν μόνο για τον Χριστό. Και γιατί είναι μακάριοι; Γιατί σ᾽ 
αυτούς ανήκει η βασιλεία των Ουρανών και αυτοί είναι που θα δουν τον Θεό κλπ.(Ματθ. 5, 2-12). 
Ώστε δεν είναι μακάριοι επειδή ενεργούν έτσι και πάσχουν, γιατί και αυτοί που προαναφέραμε 
κάνουν το ίδιο, αλλά επειδή κάνουν και πάσχουν όλα αυτά για το Χριστό. 


48. Σε ό,τι κάνομε, ζητείται από το Θεό ο σκοπός για τον οποίο το κάνοµε, όπως πολλές φορές το 
είπαμε, αν δηλαδή το κάνοµε γι’ Αυτόν, ή για κάτι άλλο. Όταν λοιπόν θέλοµε να κάνοµε το αγαθό, 
να µην έχοµε σκοπό την ανθρωπαρέσκεια, αλλά το Θεό, ώστε αποβλέποντας σ᾽ Αυτόν, να τα 
κάνοµε όλα γι’ Αυτόν, για να µην υποφέρομε και τον κόπο, και χάνοµε και την ανταμοιβή. 


49. Κατά την ώρα της προσευχής διώξε από το νου σου και τα ψιλά νοήματα τῶν ανθρώπινων 
πραγμάτων και κάθε θεωρία των δημιουργημάτων, για να µην φαντάζεσαι τα κατώτερα και 
ξεπέσεις από τον ασύγκριτα ανώτερο απ᾿ όλα τα όντα. 


50. Αν αγαπήσοµε αληθινά τον Θεό, µε την αγάπη αυτή διώχνουµε τα πάθη. Η αγάπη προς Αυτόν 
είναι το να προτιμούμε Αυτόν από τον κόσμο, και την ψυχή από το σώμα, καταφρονώντας τα 
κοσμικά πράγματα και αφιερώνοντας όλο τον χρόνο µας σ᾽ Αυτόν µε εγκράτεια, αγάπη, προσευχή, 
ψαλμωδία και τα όμοια. 


51. Αν αφοσιωθούµε στο Θεό για πολύ καιρό και φροντίζοµε για τη θεραπεία του παθητικού μέρους 
της ψυχής, δε θα παρασυρθούμε πλέον από τις προσβολές τῶν λογισµών, αλλά κατανοώντας µε 
μεγαλύτερη ακρίβεια τις αιτίες τους και κόβοντάς τις γινόμαστε πιο διορατικοί, ώστε να 
εκπληρώνεται σ᾽ εμάς το ψαλμικό: «Το μάτι µου θα παρατηρήσει τους εχθρούς μου, και θ᾽ ακούσει 
το αυτί µου αυτούς που ξεσηκώνονται δόλια εναντίον μου»(Ῥαλμ. 91. 12). 


52. Όταν βλέπεις το νου σου να αναστρέφεται µε ευσέβεια και δικαιοσύνη µέσα στα νοήµατα του 
κόσμου, να ξέρεις ότι και το σώμα σου παραμένει καθαρό και αναμάρτητο. Όταν όµως βλέπεις το 
νου σου να ασχολείται µε κατά διάνοιαν αμαρτίες και δεν τον εμποδίζεις, να γνωρίζεις ότι και το 
σώμα σου δεν θα αργήσει να πέσει σ᾽ αυτές. 


53, Όπως το σώµα περιβάλλεται από τα πράγματα, έτσι και ο νοῦς περιβάλλεται από τα νοήματα. 
Και όπως το σώμα πορνεύει µε το σώμα της γυναίκας, έτσι και ο νους πορνεύει µε το νόημα της 
γυναίκας, δια μέσου της φαντασίας του σώματός του, γιατί βλέπει τη µορφή του σώματός του κατά 
διάνοιαν ενωμένη µε τη µορφή της γυναίκας. Επίσης και την µορφή αυτού που τον λύπησε, την 
εκδικείται κατά διάνοιαν µε τη µορφή του δικού του σώματος. Παρόμοια συμβαίνει και µε τ᾽ άλλα 
αμαρτήματα. Γιατί ό,τι ενεργεί το σώμα στον κόσµο των πραγμάτων, το ίδιο κάνει και ο νους στο 
στον κόσμο τῶν νοημάτων. 


54. Δεν πρέπει να φρίξοµε και να εκπλαγούμε και να µας φύγει το μυαλό µας, που ο Θεός και 
Πατέρας δεν κρίνει κανένα, αλλά όλη την κρίση την έδωσε στον ΥἹό(]ω. 5, 22) -- και ο Υιός λέει: 
«Μην κρίνετε, για να µην κριθείτε(Ματθ. 7, 1). µην καταδικάζετε, για να µην 
καταδικαστείτε»(Λουκ. 6, 37). όμοια και ο Απόστολος Παύλος: «Μην καταδικάζετε για κάτι 
πρόωρα, έως ότου έρθει ο Κύριος»(Α΄ Κορ. 4, 5). και «Με την απόφαση που καταδικάζεις τον 
άλλο, καταδικάζεις τον εαυτό σου»(Ρωμ. 2, 1) -- όμως οι άνθρωποι, αφού σταμάτησαν να κλαίνε 
για τις αμαρτίες τους, αφαίρεσαν την κρίση από τον Υιό, και σαν να είναι αναμάρτητοι κρίνουν και 
καταδικάζουν ο ένας τον άλλον. Ο ουρανός έµεινε κατάπληκτος απ᾿ αυτό, η γη έφριξε, αυτοί όµως 
μένουν αναίσθητοι και δεν ντρέπονται. 


55. Εκείνος που ασχολείται µε τις αμαρτίες τῶν άλλων ή και από υποψίες µόνο κρίνει τον αδελφό, 
δεν έκανε ακόµα αρχή στη μετάνοια, ούτε εξετάζει να βρει τις δικές του αμαρτίες, που είναι 
πράγµατιπιο βαριές κι από τ᾽ ασήκωτο μολύβι. Ούτε κατάλαβε ακόµη πώς ο άνθρωπος γίνεται 
αναίσθητος, αγαπά τα μάταια και επιδιώκει το ψεύδος(Ῥαλμ. 4, 3). Γι’ αυτό σαν άνθρωπος χωρίς 
μυαλό που περπατεί στο σκοτάδι, παραβλέποντας τις δικές του αμαρτίες, φαντάζεται τις αμαρτίες 
των άλλων, είτε είναι πραγματικές είτε είναι υποψίες δικές του. 


56. Η φιλαυτία, όπως έχει πολλές φορές λεχθεί, γίνεται αιτία όλων των εμπαθών λογισμών. Από 
αυτή γεννιούνται οι τρεις καθολικότατοι λογισμοί της επιθυμίας: ο λογισμός της γαστριμαργίας, της 
φιλαργυρίας και της κενοδοξίας. Από τη γαστριμαργία γεννιέται ο λογισμός της πορνείας, από την 
κενοδοξία, ο λογισμός της υπερηφάνειας. Οι άλλοι εµπαθείς λογισμοί, δηλαδή της οργής, της 
λύπης, της μνησικακίας, της κατακρίσεως και οι λοιποί, ακολουθούν αυτούς τους τρεις. Αυτά τα 
πάθη λοιπόν, δένουν το νου μαζί µε τα υλικά πράγματα, και τον τραβούν κάτω στη γη, καθώς 
βρίσκονται πάνω του σαν µια βαρύτατη πέτρα, ενώ εκ φύσεως ο νους είναι ελαφρότερος και πιο 
εὐκίνητος κι από τη φωτιά. 


57. Αρχή όλων των παθών είναι η φιλαυτία, τέλος η υπερηφάνεια. Φιλαυτία είναι η παράλογη 
αγάπη προς το σώμα. Εκείνος που την έκοψε σύρριζα, έκοψε μαζί της και όλα τα πάθη. 


58. Όπως οι κατά σάρκα γονείς έχουν ιδιαίτερη αγάπη στα παιδιά τους, έτσι και ο νους συνδέεται 
φυσικώς µε τους λόγους του. Και όπως όσοι γονείς αγαπούν παθολογικά τα παιδιά τους και, ακόμη 
κι αν είναι εντελώς καταγέλαστα από όλους, αυτοί τα θεωρούν πως είναι τα πιο ικανά και τα πιο 
ωραία, έτσι και στον άφρονα νου οι λόγοι του, ακόµη και αν είναι οι πιο χειρότεροι απ᾽ όλους, του 
φαίνονται φρονιμότατοι. Στο σοφό όμως νου δε φαίνονται έτσι οι λόγοι του. αλλά όταν νομίσει ότι 
είναι αληθινοί και καλοί, τότε μάλιστα δεν πιστεύει στην κρίση του, αλλά βάζει άλλους σοφούς να 
κρίνουν τοὺς λόγους και τοὺς λογισμούς του, μην τυχόν προσπαθεί ή προσπάθησε μάταια, και από 
αυτούς παίρνει τη βέβαιωση. 


59, Όταν νικήσεις κανένα από τα ατιµότερα πάθη, π.χ. την γαστριμαργία ή την πορνείαή την οργή ή 
την πλεονεξία, ευθύς σου έρχεται ο λογισμός της κενοδοξίας. Αν τον νικήσεις κι αυτόν, σου έρχεται 
ο λογισμός της υπερηφανείας. 


60. Όλα τα αισχρά πάθη, όσο κυριαρχούν στην ψυχή διώχνουν απ᾿ αυτή το λογισμό της κενοδοξίας. 
όταν όμως όλα αυτά νικηθούν, τότε τον επαναφέρουν σ᾽ αυτήν. 


61. Η κενοδοξία, κι όταν άλλοτε διώχνεται, κι όταν άλλοτε παραμένει, γεννά την υπερηφάνεια. Και 
όταν διώχνεται προκαλεί την οίηση, ενώ όταν παραμένει, φέρνει την αλαζονεία. Την κενοδοξία την 
αφανίζει η κρυφή πνευματική εργασία. Την υπερηφάνεια την αφανίζει το να αποδίδει ο αγωνιστής 
στο Θεό τα κατορθώματα. 


62. Εκείνος που κρίθηκε άξιος να λάβει γνώση του Θεού, και δοκίμασε γνήσια την ηδονή που 
προέρχεται απ᾿ αυτήν, αυτός καταφρονεί όλες τις ηδονές που γεννιούνται από το επιθυµητικὀ. 


63. Εκείνος που επιθυµεί τα επίγεια, επιθυμεί ή τροφές, ή σαρκικές ηδονές, ή δόξα ανθρώπινη, ή 
χρήματα, ή κάτι άλλο σχετικό µε αυτά. Και αν ο νους δεν βρει κάτι ανώτερο για να μεταφέρει σ᾽ 
αυτό την επιθυμία του, δε θα πεισθεί ποτέ να καταφρονήσει τα παραπάνω. Και ασυγκρίτως 
ανώτερο απ᾿ αυτά είναι η γνώση του Θεού και τῶν θείων. 


64. Εκείνοι που καταφρονούν τις ηδονές, τις καταφρονούν ή από φόβο ή από ελπίδα ή από 
πνευματική γνώση ή και από αγάπη προς το Θεό. 


65. Η γνώση των θείων χωρίς άγιο πάθος, δεν καταπείθει τελικά το νου να καταφρονεί τα υλικά, 
αλλά μοιάζει µε απλό λογισμό αισθητού πράγματος. Γιατί είναι δυνατό να βρει κανείς πολλούς 
ανθρώπους µε πολλή γνώση, και εντούτοις να κυλιούνται στα σαρκικά πάθη σαν χοίροι στην 
λάσπη. Γιατί αφού µε κάποια επιµέλειά τους καθαρίσθηκαν λίγο και επέτυχαν την γνώση, ὕστερα 
αμέλησαν και έγιναν όμοιοι µε τον Σαούλ, ο οποίος ενώ κρίθηκε άξιος για την βασιλεία, επειδή 
έζησε ανάξια, εκδιώχθηκε απ᾿ αυτήν µε φοβερή οργή(Α΄ Βασ. 10, 1. 16, 1). 


66. Όπως ο ψιλός λογισμός τῶν ανθρώπινων πραγμάτων δεν εξαναγκάζει το νου να καταφρονεί τα 


θεία, έτσι και η ψιλή γνώση τῶν θείων δεν πείθει τελικά να καταφρονήσει κανείς τα ανθρώπινα. 
Γιατί η αλήθεια, τώρα υπάρχει ὡς σκιά και σε εικασίες, και γι’ αυτό χρειάζεται το µακάριο πάθος 
της αγίας αγάπης, η οποία δεσμεύει το νου µε τις πνευματικές θεωρίες και τον πείθει να προτιμά τα 
άῦλα από τα υλικά, και τα νοητά και θεία από τα αισθητά. 


67. Εκείνος που έκοψε τα πάθη και έκανε ψιλούς τους λογισμούς του, δεν έπεται ότι οπωσδήποτε 
και τα έστρεψε προς τα θεία. Αλλά µπορεί να µην έχει πάθος μήτε για τα ανθρώπινα, μήτε και για 
τα θεία. αυτό συμβαίνει στους πρακτικούς µόνο και που δεν έχουν αξιωθεί ακόµη να αποκτήσουν 
την γνώση. Αυτοί απέχουν από τα πάθη ή από το φόβο της κολάσεως ή για την ελπίδα της 
βασιλείας. 


68. Στη ζωή αυτή, στηριζόµαστε στην πίστη, όχι στην αἰσθηση(Β΄ Κορ. 5, 7). και έχομε την αρετή 
αμυδρά, όπως µέσα σε καθρέφτη(Α΄ Κορ. 13, 12), και γι’ αυτό έχοµε ανάγκη να ασχολούμαστε 
πολύ µε τα θεία, ώστε µε την πολυχρόνια και εµπεριστατωμένη µελέτη, να αποκτήσοµε συνήθεια 
τῶν θείων θεωριών που δύσκολα αποσπάται. 


69. Αν κόψομε τις αιτίες τῶν παθών και ασχοληθούμε µε τις πνευματικές θεωρίες για λίγο μόνο, 
χωρίς να επιµείνοµε σ᾽ αυτές και να τις κάνομε κύριο έργο µας, εύκολα πάλι ξαναγυρίζοµε στα 
σαρκικά πάθη, χωρίς να κερδίσοµε τίποτε άλλο από γυμνή γνώση και οίηση. Το τέλος της είναι ο 
σκοτισµός σιγά σιγά και της ψιλῆς γνώσεως και το ολοκληρωτικό παραστράτηµα του νου προς τα 
υλικά. 


70. Αξιοκατηγόρητο πάθος αγάπης απασχολεί το νου µε τα υλικά πράγματα, ενώ αξιέπαινο πάθος 
αγάπης τον δένει µε τα θεία. Γιατί έχει συνήθεια ο νους, στα πράγµατα µε τα οποία ασχολείται 
πολύν καιρό, σ᾽ αυτά και να απλώνεται. Και σε κείνα που απλώνεται, σ᾽ εκείνα να στρέφει την 
επιθυµία και την αγάπη. είτε στα θεία και συγγενή του και νοητά, είτε στα πράγματα και τα πάθη 
της σάρκας. 


71. Ο Θεός έκτισε τον ορατό και τον αόρατο κόσµο και ο ίδιος έπλασε και την ψυχή και το σώμα. 
Και αν ο ορατός κόσμος είναι τόσο ωραίος, πόσο ωραίος άραγε είναι ο αόρατος; Και αν ο αόρατος 
είναι ὠραιότερος από τον ορατό, πόσο τους ξεπερνά και τους δύο ο δημιούργός τους Θεός; Αν 
λοιπόν ανώτερος απ᾿ όλα τα δημιουργήματα είναι ο Δημιουργός όλων των καλών, µε ποιο λόγο ο 
νους εγκαταλείπει το καλύτερο και ασχολείται µε τα χειρότερα απ᾿ όλα, δηλαδή µε τα πάθη της 
σάρκας; Ἠ είναι φανερό, επειδή αυτά από τη γέννησή του τα συναναστράφηκε και τα συνήθισε, 
ενώ το Θεό, τον ανώτερο απ᾿ όλα και πάνω απ᾿ όλα, δεν Τον γνώρισε ακόµη τελείως. Αν λοιπόν µε 
πολύκαιρη άσκηση στην εγκράτεια τῶν ηδονών και µε την µελέτη των θείων, λίγο λίγο τον 
χωρίσοµε από αυτή την σχέση µε τα πάθη, τότε εκτείνεται προς τα θεία και σιγά σιγά προοδεύει και 
γνωρίζει τη θεϊκή αξία του. Και τέλος όλο τον πόθο του τον μεταφέρει στο Θεό. 


72. Εκείνος που λέει χωρίς πάθος τα αμαρτήματα του αδελφού, το κάνει για δύο αιτίες: ή για να τον 
διορθώσει, ή για να ὠφελήσει άλλον. Αν δεν τα λέει για καμιά από τις δύο αυτές αιτίες είτε στον 
αδελφό, είτε σε άλλον, τότε ή τον υβρίζει ή τον εξευτελίζει. Και δεν θα ξεφύγειτην εγκατάλειψη 
του Θεού, αλλά θα πέσει ή στο ίδιο, ή σε άλλο παράπτωμα, και αφού ελεγχθεί και εξευτελιστεί από 
άλλους, θα καταντροπιαστεί. 


73. Άνθρωποι που διαπράττουν την ίδια αμαρτία, δεν το κάνουν όλοι για τον ίδιο λόγο. Για 
παράδειγµα, άλλο είναι να αμαρτάνει κανείς από συνήθεια, και άλλο γιατί τον παρέσυρε µια 
ξαφνική παρόρµηση. αυτός ούτε πριν είχε την αμαρτία στο νου του, ούτε έπειτα, αλλά και πάρα 
πολύ υποφέρει γι’ αυτό που έκανε. Αντίθετα, εκείνος που αμαρτάνει από συνήθεια, και πρώτα δεν 
έπαυε κατά διάνοιαν να αμαρτάνει, και µετά την αμαρτία, την ίδια διάθεση έχει. 


74. Εκείνος που εργάζεται την αρετή από κενοδοξία, είναι φανερό ότι και την γνώση για λόγους 
κενοδοξίας την επιδιώκει. Αυτός ούτε λέει, ούτε κάνει κάτι για πνευματική οικοδομή τῶν άλλων, 
αλλά σε όλα κυνηγά την δόξα εκείνων που τον βλέπουν ή τον ακούνε. Το πάθος του ελέγχεται, όταν 
μερικοί από αυτούς τον κατηγορήσουν για τα έργα του ή για τα λόγια του. Τότε λυπάται 
υπερβολικά, όχι διότι δεν ὠφελήθηκαν εκείνοι που τον άκουσαν, γιατί δεν ήταν αυτός ο σκοπός 
του, αλλά γιατί εξευτελίστηκε. 


75. Το πάθος της φιλαργυρίας αποδεικνύεται από το ότι χαίρεται κανείς όταν παίρνει και λυπάται 
όταν δίνει. Δεν µπορεί ένας τέτοιος να είναι διαχειριστής χρημάτων. 


76. Όταν υποφέρει κανείς, κάνει υπομονή για τα εξής: ή για την αγάπη του Θεού, ή για την ελπίδα 
της ανταµοιβής, ή για το φόβο της κολάσεως, ή για το φόβο τῶν ανθρώπων, ή γιατί έτσι είναι 
πλασμένος, ή για την ηδονή, ή για κέρδος, ή από κενοδοξία, ή από ανάγκη. 


77. Άλλο είναι το να απαλλαγεί κανείς από τους λογισμούς και άλλο το να ελευθερωθεί από τα 
πάθη. Και πολλές φορές απαλλάσσεται από τους λογισμούς όταν δεν είναι παρόντα τα πράγματα, 
προς τα οποία έχει τα πάθη. Κρύβονται όμως τα πάθη μέσα στην ψυχή και όταν εμφανιστούν τα 
πράγματα, φανερώνεται η ὑπαρξή τους. Πρέπει λοιπόν να παρατηρούμε το νου µας στη σχέση του 
µε τα πράγματα, και ν᾿ αντιλαμβανόμαστε σε ποιο πράγμα κατευθύνεται το πάθος του. 


78. Ειλικρινής φίλος είναι εκείνοςο οποίος συμμερίζεται στην ώρα του πειρασμού τις θλίψεις, τις 
ανάγκες καιτις συμφορές του πλησίον που φέρνει η περίσταση, σαν να είναι δικές του, µε τρόπο 
αθόρυβο και ατάραχο. 


79. Μην περιφρονήσεις τη συνείδησή σου που σε συμβουλεύει πάντοτε τα άριστα. Γιατί σου 
υποβάλλει υποδείξεις θείες και αγγελικές και σε ελευθερώνει από τους κρυφούς μολυσμούς της 
καρδιάς και σου χαρίζει παρρησία και θάρρος κατά την ώρα του θανάτου σου. 


80. Αν θέλεις να έχεις επίγνωση και μετριοφροσύνη και να µην είσαι δούλος στο πάθος της 
οιήσεως, να αναζητείς στα όντα τι είναι εκείνο που διαφεύγει τη γνώση σου. Θα βρεις τότε, ότι σου 
διαφεύγουν πάρα πολλά και διάφορα, και θα θαυμάσεις για την ἀγνοιά σου και θα ταπεινωθείς. Και 
αφού γνωρίσεις τον εαυτό σου, θα κατανοήσεις πολλά και σπουδαία και θαυμαστά πράγματα. Γιατί 
η φανταστική γνώση, δεν αφήνει κανένα να προχωρήσει στην πραγματική γνώση. 


81. Εκείνος ακριβώς θέλει να σωθεί, που δεν αντιστέκεται στα ιατρικά φάρμακα. κι αυτά είναι 
πόνοι και λύπες που µας στέλνει ο Θεός μέσω ποικίλων συμφορών. Όποιος όµως αντιστέκεται, δεν 
γνωρίζει ούτε τι εμπορεύεται εδώ, ούτε τι θα έχει κερδίσει από αυτές φεύγοντας από τον κόσμο 
αυτό. 


82. Η κενοδοξία και η φιλαργυρία, γεννούν η µία την άλλη. Γιατί εκείνοι που είναι κενόδοξοι, 
πλουτίζουν, κι εκείνοι που πλουτίζουν γίνονται κενόδοξοι. αλλά αυτά στους κοσμικούς. γιατί ο 
μοναχός όταν δεν έχει τίποτα, γίνεται πιο κενόδοξος. αν πάλι έχει χρήματα τα κρύβει, γιατί 
ντρέπεται να έχει κάτι αταίριαστο στο σχήμα του. 


83, ]δίωμα της κενοδοξίας του μοναχού είναι να κενοδοξεί για αρετή και τα επακόλουθά της. 
Ιδίωµα της υπερηφάνειάς του είναι να φουσκώνει για τα κατορθώματά του, να εξευτελίζει τους 
άλλους και να µην τα αποδίδει στο Θεό, αλλά στον εαυτό του. Ιδίωµα της κενοδοξίας και 
υπερηφάνειας του κοσμικού είναι να κενοδοξεί και να φουσκώνει για σωματική ομορφιά, για 
πλούτο, για εξουσία και φρόνηση. 


84. Οι επιτυχίες των κοσμικών είναι πτώσεις τῶν μοναχών, και οι επιτυχίες των μοναχών είναι 
πτώσεις τῶν κοσμικών. Παράδειγμα. οι επιτυχίες τῶν κοσμικών είναι πλούτος και δόξα και εξουσία 
και απόλαυση και τα πολλά και καλά παιδιά και όσα επακολουθούν σ᾽ αυτά, τα οποία όταν επιτύχει 
ο μοναχός, χάνεται. Τα κατορθώµατα του μοναχού είναι ακτημοσύνη, αδοξία, αδυναμία, εγκράτεια, 
κακοπάθεια και τα παρεπόµενά τους. Αυτά ο φιλόκοσμος όταν του συμβούν χωρίς να θέλει, τα 
θεωρεί µεγάλο δυστύχημα και κινδυνεύει πολλές φορές και να κρεµαστεί. μερικοί μάλιστα το 
έκαναν. 


85. Οιτροφές δημιουργήθηκαν για δύο αιτίες, για τροφή και για θεραπεία. Εκείνοι λοιπόν που 
τρώνε πέρα από τις δύο αυτές αιτίες, καταδικάζονται ὡς φιλήδονοι, γιατί κάνουν κατάχρηση 
εκείνων που δόθηκαν από τον Θεό για χρήση. Και σε όλα τα πράγματα, η κακή χρήση είναι 
αμαρτία. 


86. Ταπεινοφροσύνη είναι µια ακατάπαυστη προσευχή µε δάκρυα και κακοπάθεια. Αυτή 
επικαλείται πάντοτε το Θεό σε βοήθεια και δεν αφήνει να θαρρεύεται στη δική της δύναμη και 
σοφία ανόητα, ούτε να υπερηφανεύεται έναντι κανενός. Αυτά είναι φοβερές αρρώστιες του πάθους 


της υπερηφάνειας. 


87. Άλλο είναι να πολεμά κανείς τον ψιλό λογισμό, για να µην βάλει σε κίνηση το πάθος. και άλλο 
να πολεμά τον εµπαθή λογισμό, για να µη συμβεί συγκατάθεση. Και οι δύο αυτοί τρόποι δεν 
αφήνουν να πολυκαιρίσουν οι λογισμοί. 


88. Η λύπη είναι ενωμένη µε τη μνησικακία. Όταν ο νους βλέπει µε λύπη το πρόσωπο του αδελφού 
στον καθρέφτη της μνήμης, είναι φανερό ότι έχει μνησικακία εναντίον του. Οι δρόμοι τῶν 
μνησικάκων οδηγούν στον πνευματικό θάνατο(Παροιμ. 12, 28), γιατί κάθε μνησίκακος είναι 
παραβάτης του Νόμου(Παροιμ. 21, 24). 


89. Αν εσύ έχεις µνησικακία εναντίον άλλου, να προσεύχεσαι γι’ αυτόν, και σταματάς την κίνηση 
του πάθους, αποχωρίζοντας με την προσευχή τη λύπη από την θύμηση του κακού που σου έκανε. 
Όταν αποκτήσεις αγάπη και φιλανθρωπία, θα εξαφανίσεις εντελώς το πάθος από την ψυχή σου. Αν 
άλλος µνησικακεί εναντίον σου, γίνε ευεργετικός και ταπεινός προς αυτόν και να τοῦ φέρεσαι µε 
καλούς τρόπους και µε αυτά τον ελευθερώνεις απὀ το πάθος. 


90. Τη λύπη εκείνου που σε φθονεί, µε κόπο θα την σταματήσεις, γιατί θεωρεί συμφορά του αυτό 
που φθονεί σ᾽ εσένα. και δεν είναι δυνατόν διαφορετικά να τον σταµατήσεις αν δεν του το 
αποκρύψεις. Αν τώρα πολλούς τους ωφελεί το καλό που έχεις, ενώ σ᾽ εκείνον προκαλεί λύπη, ποια 
πλευρά θα καταφρονήσεις; Ανάγκη λοιπόν να µη χάσουν οι πολλοί την ὠφέλειά τους, αλλά κι 
αυτόν να µην τον παραμελήσεις. Ούτε να παρασυρθείς από την κακία του πάθους ώστε να µην 
πολεμάς το πάθος του φθόνου, αλλά τον πάσχοντα απ᾿ αυτό. Αλλά µε την ταπεινοφροσύνη σου να 
νομίζεις ότι είναι ανώτερός σου, και σε κάθε καιρό και τόπο και πράγμα να τον προτιμάς. Το δικό 
σου φθόνο τώρα, μπορείς να τον σταματήσεις, αν σ᾽ εκείνα που χαίρεται ο φθονούμενος, χαίρεσαι 
κι εσύ μαζί, και σ᾽ εκείνα που λυπάται, λυπάσαι κι εσύ, εκπληρώνοντας τη συμβουλή του 
Αποστόλου: «Να χαίρεστε μ᾽ αυτούς που χαίρονται, και να κλαίτε μ᾽ αυτούς που κλαίνεν(Ρωμ. 12, 
15). 


91. Ο νους µας βρίσκεται ανάµεσα σε δύο, που κάνει καθένα τα δικά του, το ένα την αρετή, και το 
άλλο την κακία, δηλαδή μεταξύ αγγέλου και δαίμονα. Και ο νους έχει εξουσία και δύναμη, σ᾽ όποιο 
θέλει, είτε να ακολουθήσει είτε να αντισταθεί. 


92. Οι αγγελικές δυνάμεις µας παρακινούν στα καλά, και τα φυσικά σπέρματα και η αγαθή 
προαίρεση µας βοηθούν. Τις προσβολές τῶν δαιμόνων τις υποβοηθούν τα πάθη και η κακή 
προαίρεση. 


93, Τον καθαρό νου, άλλοτε ο ίδιος ο Θεός έρχεται και τον διδάσκει, άλλοτε οι άγιες δυνάμεις του 
προβάλλουν τα καλά, άλλοτε η θεωρία για την φύση των πραγμάτων. 


94. Ο νους που αξιώθηκε να αποκτήσει την πνευματική γνώση, πρέπει να διατηρεί απαθή τα 
νοήματα τῶν πραγμάτων, τα αντικείµενα της θεωρίας ασφαλισµένα από λάθος, και την κατάσταση 
της προσευχής αθόλωτη. Αυτά όµως δεν µπορεί να τα φυλάγει πάντοτε, καθώς τον θολώνουν οι 
αναθυμιάσεις της σάρκας µε την επιβουλή τῶν δαιμόνων. 


95. Δεν συμβαίνει να οργιζόµαστε κιόλας για όσα λυπούμαστε. Γιατί είναι περισσότερα εκείνα που 
προξενούν λύπη, παρά οργή. Παράδειγμα. έσπασε το τάδε πράγμα, χάθηκε το τάδε, πέθανε ο δείνα. 
Γι) αυτά λυπούμαστε μόνο. για τα λοιπά όµως και λυπούμαστε και θυμώνομε γιατί δεν έχομε 
διάθεση φιλοσοφημένη. 


96. ὌἌνους, όταν δέχεται τα νοήματα τῶν πραγμάτων, μετασχηματίζεται ανάλογα µε το κάθε 
νόημα. Όταν τα θεωρεί πνευµατικώς , μεταμορφώνεται κατά ποικίλους τρόπους ανάλογα µε κάθε 
θεωρία. Όταν όµως ενωθεί µε τον Θεό, τότε γίνεται τελείως άµορφος και ασχηµάτιστος. Γιατί 
θεωρώντας τον Μονοειδή Θεό γίνεται και ο νους μονοειδής και φωτοειδής. 


97. Ψυχή τέλεια είναι εκείνη που η παθητική δύναμή της έχει κλίνει ολότελα προς το Θεό. 


98. Νους τέλειος είναι εκείνος ο οποίος µε την αληθινή πίστη του γνώρισε πάνω από κάθε γνώση, 
µε τρόπο υπεράγνωστο, τον Υπεράγνωστο, και είδε καθολικά τα δημιουργήματά Του, και έλαβε 


από τον Θεό την περιεκτική γνώση περί Πρόνοιας και Κρίσεως τῶν δημιουργημάτων Του. εννοώ 
βέβαια όσο αυτό είναι δυνατό σε ανθρώπους. 


99, Ο χρόνος τέμνεται σε τρία (παρελθόν, παρόν, μέλλον). Και η πίστη απλώνεται και στα τρία 
τμήματα, ενώ η ελπίδα στο ένα και η αγάπη στα δύο. Επίσης η πίστη και η ελπίδα φτάνουν ὡς ένα 
σημείο -- Ως το τέλος της επίγειας ζωής-, ενώ η αγάπη διαμένει στους άπειρους αιώνες, 
υπερενωμένη µε τον Υπεράπειρο και πάντοτε υπεραυξανόµενη. Και για τούτο, µεγαλύτερο απ᾿ όλα 
είναι είναι η αγάπη(Α΄ Κορ. 13, 13). 


Άγιος Μάξιμος ο Ομολογητής 


Τέταρτη Εκατοντάδα των κεφαλαίων περί Αγάπης 


1. Πρώτα ο νους αισθάνεται θαυμασμό καθώς εννοεί την απόλυτη απειρία του Θεού κι εκείνο το 
απέραντο και πολυπόθητο πέλαγος της Θεότητας. Έπειτα κυριεύεται από έκπληξη καθώς σκέφτεται 
πῶς ο Θεός δημιούργησε τα πάντα από το μηδέν. Αλλά όπως η μεγαλοσύνη Του δεν έχει 
όριο(Ῥαλμ. 144,3), έτσι και δεν μπορεί κανείς να εξιχνιάσει τη σοφία Του(Ησ. 40,28). 


2. Πώς να µην θαυμάζει ο νους, όταν συλλογίζεται το απέραντο πέλαγος της αγαθότητας του Θεού, 
που είναι πέρα από κάθε έκπληξη; Ἠ πώς να µην σαστίσει, όταν σκέφτεται πως και από που έγινε η 
λογική και νοερή ουσία, και τα τέσσερα στοιχεία από τα οποία αποτελούνται τα σώματα, χωρίς να 
υπάρχει καμιά ύλη πριν από την δημιουργία τους, και ποια είναι η δύναμη εκείνη που μπήκε σε 
ενέργεια και τα έφερε στην ύπαρξη: Αλλά τούτο οι Έλληνες δεν το παραδέχονται, γιατί αγνοούν 
την παντοδύναμη Αγαθότητα και τη δραστική σοφία και γνώση Της που ξεπερνά κάθε νου. 


3. Επειδή ο Θεός είναι προαιώνια Δημιουργός, όταν θέλει δημιουργεί µε τον ομοούσιο Λόγο Του 
και το Πνεύμα από άπειρη αγαθότητα. Και µη ρωτήσεις για ποιο λόγο δημιούργησε τώρα, αφού 
είναι αγαθός πάντοτε; Γιατί εγώ σου απαντώ ότι η ανεξερεύνητη σοφία της άπειρης θείας ουσίας 
υπερβαίνει την ανθρώπινη γνώση. 


4. Την γνώση τῶν όντων που υπήρχε στο Θεό προαιώνια, έφερε στην ύπαρξη ο Δημιουργός και την 
πρόβαλε προς τα έξω, όταν το θέλησε. Γιατί είναι άτοπο να αμφιβάλομε αν ο παντοδύναμος Θεός 
μπορεί να δώσει ὕπαρξη σε κάτι, όταν θέλει. 


5. Για ποια αιτία δημιούργησε ο Θεός να το ερευνάς. γιατί είναι δυνατή αυτή η γνώση. Να µην 
ερευνάς όµως το πῶς και το γιατί δημιούργησε πρόσφατα, γιατί αυτό δεν είναι στις δυνατότητες 
του νου σου. Γιατί από τα θεία άλλα είναι κατανοητά στους ανθρώπους, κι άλλα ακατανόητα. 
Θεωρία αχαλίνωτη, ίσως ὠθήσει και στον κρημνό, όπως είπε κάποιος από τους αγίους. 


6. Μερικοί υποστηρίζουν ότι τα δημιουργήματα υπάρχουν προαιώνια μαζί µε το Θεό, πράγμα 
αδύνατο. Πώς μπορούν να συνυπάρχουν προαιώνια µε τον από κάθε άποψη Άπειρο τα από κάθε 
άποψη πεπερασμένα; Ἠ πώς είναι πράγματι δημιουργήματα, αν είναι συναιώνια µε τον Δημιουργό; 
Ο λόγος αυτός είναι βέβαια των Ελλήνων, οι οποίοι παρουσιάζουν το Θεό ως Δημιουργό όχι της 
ουσίας τῶν δημιουργημάτων, αλλά μόνο των ιδιοτήτων τους. Εμείς όµως, που έχοµε γνωρίσει το 
Θεό ὡς παντοδύναμο, λέμε ότι είναι Δημιουργός όχι ιδιοτήτων, αλλά ουσιών μαζί µε τις ιδιότητές 
τους. Κι αφού είναι έτσι, δεν συνυπάρχουν προαιωνίως τα δημιουργήματα µε το Θεό. 


7. Το θείον και τα σχετικά µε αυτό, είναι από µία άποψη γνωστό, ενώ από άλλη άποψη παραμένει 
άγνωστο. Γίνεται γνωστό µε τη θεωρία τῶν ιδιοτήτων του. παραμένει όµως άγνωστο κατά την 
ουσία του. 


δ. Μη ζητήσεις στην απλή και άπειρη ουσία της Αγίας Τριάδας να βρεις έξεις και ικανότητες, για να 
μην την κάνεις σύνθετη όπως τα κτίσματα, πράγμα που είναι άτοπο και ανεπίτρεπτο να εννοήσεις 
για τον Θεό. 


9. Μόνο η άπειρη και παντοδύναμη θεία ουσία που δημιούργησε τα πάντα, είναι απλή, μονοειδής, 
χωρίς ποιότητες, αμετάβλητη και αδιατάρακτη. Όλη η κτίση είναι σύνθετη από ουσία και 
γνωρίσματα, κι έχει ανάγκη από τη θεία Πρόνοια, γιατί δεν είναι απαλλαγμένη από μεταβλητότητα. 
10. Κάθε ουσία, νοερή και αισθητική, όταν ήρθε στην ὕπαρξη, έλαβε από το Θεό δυνάμεις 


κατάλληλες για την κατανόηση τῶν όντων. Η νοερή ουσία έλαβε τη νοητική δύναμη, η αισθητική 
τις αισθήσεις. 


11. Ο Θεός μετέχεται μόνο, ενώ η κτίση και μετέχει και μεταδίδει. Μετέχει στην ύπαρξη, μεταδίδει 
όμως µόνο το αγαθό και την ευδαιμονία. Αλλά µε διαφορετικό τρόπο η σωματική και µε 


διαφορετικό τρόπο η ασώµατη ουσία. 


12. Η ασώµατη ουσία μεταδίδει το αγαθό και την ευδαιμονία και όταν μιλά και όταν ενεργεί και 
όταν εξετάζεται θεωρητικά. η σωματική μόνον όταν εξετάζεται θεωρητικά. 


13. Το να υπάρχει πάντοτε ή όχι νοερή και λογική ουσία εξαρτάται από τη βούληση Εκείνου, που 
όλα τα δημιούργησε καλά. Το να είναι όµως τα δημιουργήματα αγαθά ή κακά κατά την προαίρεση, 
αυτό εξαρτάται απὀ τη θέλησή τους. 


14. Το κακό δεν βρίσκεται στην οὐσία τῶν όντων, αλλά στην σφαλερή και άλογη κίνησή τους. 


15. Η ψυχή κινείται λογικά και σωστά όταν το επιθυµητικό τῆς µέρος έχει αποκτήσει σαν ιδιότητά 
του την εγκράτεια. κι όταν το θυμικό μέρος της είναι προσηλωμένο στην αγάπη και αποστρέφεται 
το μίσος. κι όταν το λογιστικό μέρος της βρίσκεται κοντά στον Θεό µε προσευχή και πνευματική 
θεωρία. 


16. Δεν έχει ακόµη τέλεια αγάπη, ούτε βαθιά γνώση της θείας πρόνοιας, εκείνος που σε καιρό 
πειρασμού δεν κάνει υπομονή για όσα λυπηρά του συμβαίνουν, αλλά αποκόβεται από την αγάπη 
τῶν πνευματικών αδελφών. 


17. Σκοπός της θείας πρόνοιας είναι να ενώνει µε την ορθή πίστη και την πνευματική αγάπη 
εκείνους που έχει χωρίσει η κακία µε διάφορους τρόπους, -αν βέβαια γι’ αυτό έπαθε ο Σωτήρας, 
δηλ. για να μαζέψει σε ένα τα διασκορπισμένα παιδιά του Θεού([ω. 11,52). Εκείνος λοιπόν που δεν 
ανέχεται τα ενοχλητικά, ούτε υποφέρει τα λυπηρά, ούτε υπομένει τα επίπονα, βαδίζει έξω από τη 
θεία αγάπη και το σκοπό της πρόνοιας. 


18. Αφού η αγάπη δείχνει υπομονή και καλωσύνη(Α΄ Κορ. 13,4), όποιος λιγοψυχεί για τα όσα 
λυπηρά του συμβαίνουν και γι’ αυτό γίνεται κακός και διακόπτει την αγάπη προς εκείνους που τον 
λύπησαν, πώς δεν ξεπέφτει από το σκοπό της θείας πρόνοιας; 


19. Πρόσεχε τον εαυτό σου μήπως η κακία που σε χωρίζει από τον αδελφό, δεν βρίσκεται στον 
αδελφό, αλλά σε σένα, και τρέξε να συμφιλιωθείς µαζί του, για να µην ξεπέσεις από την εντολή της 
αγάπης. 

20. Μην καταφρονήσεις την εντολή της αγάπης, γιατί µε αυτήν θα γίνεις υιός Θεού. 
Παραβαίνοντάς την, θα βρεθείς παιδί της γέενας. 


21. Εκείνα που χωρίζουν από την αγάπη τῶν φίλων είναι τα εξής: το να φθονεί κανείς ή να 
φθονείται, το να ζημιώνει ή να ζημιώνεται, το να προσβάλλει ή να προσβάλλεται, και οι λογισμοί 
από υποψίες. Μήπως λοιπόν προκάλεσες ή έπαθες κάτι τέτοιο και γι’ αυτό χωρίζεσαι από την 
αγάπη του φίλου; 


22. Σου προκάλεσε κάποιο πειρασμό ο αδελφός σου και η λύπη σε οδήγησε στο μίσος; Μη νικιέσαι 
από το μίσος, αλλά να νικάς το μίσος µε την αγάπη. Και θα το νικήσεις, αν προσεύχεσαι για χάρη 
του ειλικρινά στο Θεό και δέχεσαι την απολογία του. Ἡ και συ ο ίδιος τον ικανοποιείς µε δική σου 
απολογία, θεωρώντας τον εαυτό σου αίτιο του πειρασμού και μακροθυμώντας, ώσπου να περάσει 
το σύννεφο. 


23. Μακρόθυμος είναι εκείνος που περιμένει καρτερικά το τέλος του πειρασμού και κερδίζει τον 
έπαινο της υπομονής. 


24. Ο άνθρωπος που µακροθυµεί, έχει πολλή φρόνηση(Παροιμ. 14.29)γιατί όλα όσα του 
συμβαίνουν, τα αναφέρει στο τέλος τους, και αυτό περιμένοντας, υπομένει τα λυπηρά. Και το τέλος 
του είναι, κατά τον Απόστολο, η αιώνια ζωή(ρωμ. 6.22). «Και αυτή είναι η αιώνια ζωή, το να 
γνωρίζουν Εσένα, τον µόνο αληθινό Θεό, και τον Ιησού Χριστό που µας απέστειλες»(]ω. 17.3). 


25. Μην είσαι εύκολος στο να απορρίπτεις την πνευματική αγάπη, γιατί δεν έχει μείνει στους 
ανθρώπους άλλη οδός σωτηρίας. 


26. Τον αδελφό που τον είχες μέχρι χθες πνευματικό και ενάρετο, µην τον κρίνεις σήμερα, επειδή ο 
πονηρός σ᾽ έβαλε να τον μισήσεις, ὡς κακό και φαύλο. Αλλά µε την αγάπη που μακροθυμεί, 


έχοντας στο νου σου τα χθεσινά καλά, διώξε το σημερινό μίσος της ψυχής. 


27. Εκείνον που ως χθες τον επαινούσες ὧς καλό και τον εγκωµίαζες ὡς ενάρετο, µην τον 
κακολογήσεις σήμερα ὡς κακό και φαύλο, επειδή μετέβαλλες την αγάπη σου σε μίσος, 
προβάλλοντας τον κακό λόγο του αδελφού ὡς πρόσχημα του δικού σου μίσους. Αλλά 
εξακολούθησε τους επαίνους σου, έστω και αν ακόµη κυριαρχείσαι από τη λύπη, και µε τον τρόπο 
αυτόν επανέρχεσαι στην ίδια σωτηριώδη αγάπη. 


28. Όταν συνοµμιλείς µε άλλους, πρόσεχε μήπως εξαιτίας της λύπης που διατηρείς ακόµα κρυμμένη, 
νοθεύσεις το συνηθισμένο έπαινο του αδελφού, ανακατώνοντας ασυναίσθητα στους λόγους σου 
την κατηγορία. Στη συνάντηση µε τοὺς άλλους να χρησιμοποιήσεις αγνό έπαινο του αδελφού και 
να προσεύχεσαι γι’ αυτόν ειλικρινά σαν να προσεύχεσαι για τον εαυτό σου. έτσι θα ελευθερωθείς 
πολύ σύντομα από το ολέθριο μίσος. 


29. Μην πεις, «Δεν μισώ τον αδελφό µου», ενώ δεν θέλεις να τον θυμάσαι, αλλά άκουσε τι λέει ο 
Μωυσής: «Μη νιώσεις μίσος για τον αδελφό σου στη διάνοιά σου. Να ελέγξεις τον αδελφό σου και 
δεν θα κάνεις εξαιτίας του αμαρτία»ν(Λευϊτ. 19.17). 


30. Αν κάποιος επειδή πειράζεται από τον διάβολο επιμένει να σε κακολογεί, εσύ µη βγεις από την 
κατάσταση της αγάπης, καθώς ο ίδιος δαίµονας πειράζει και σένα κατά διάνοια. Και δε θα βγεις 
από την κατάσταση αυτή, αν ενώ σε κατηγορεί, εσύ εύχεσαιτο καλό του, αν ενώ σε δυσφηµεί, εσύ 
φανείς συμφιλιωτικός. Αυτή είναι η οδός της κατά Χριστόν φιλοσοφίας. Και όποιος δεν βαδίζει 
αυτή την οδό, δεν συγκατοικεί µετον Χριστό. 


31. Μη νομίζεις ότι σε αγαπούν εκείνοι που σου μεταφέρουν λόγια τα οποία σου προξενούν λύπη 
και μίσος εναντίον του αδελφού, ακόµα και αν σου φαίνονται ότιλεν αλήθεια. αλλά να τους 
αποστρέφεσαι σαν θανατηφόρα φίδια, ώστε κι εκείνους να σταµατήσεις να κατηγορούν, και την 
δική σου ψυχή να απαλλάξεις από την κακία. 


32. Μη θίξεις τον αδελφό σου µε υπονοούμενα, µην τυχόν σου ανταποδώσει κι εκείνος τα ίδια, και 
διώξεις την αγάπη και από τους δύο σας, αλλά µε παρρησία γεμάτη αγάπη, πήγαινε κι έλεγξέ τον 
για να διαλύσεις τις αιτίες της λύπηςκαι ν᾿ απαλλάξεις και τους δυο σας από την ταραχή και την 
λύπη. 


33, Εξέτασε τη συνείδησή σου µε κάθε λεπτομέρεια, μήπως εξαιτίας σου δεν συμφιλιώθηκε ο 
αδελφός μαζί σου. Και µην την καταφρονείς, γιατί αυτή γνωρίζει τα μυστικά σου και σε κατηγορεί 
την ώρα του θανάτου σου και σου γίνεται εμπόδιο την ώρα της προσευχής. 


34. Την ώρα της ειρήνης σου µη θυμάσαι εκείνα που σου είπε ο αδελφός τον καιρό που σε 
στενοχώρησε, είτε σε σένακατά πρόσωπο τα είπε, είτε σε άλλον και µετά τα άκουσες, για να µην 
ξαναγυρίσεις στο ολέθριο μίσος κατά του αδελφού µε το να ανέχεσαι τους λογισμούς της 
μνησικακίας. 


35. Δεν μπορεί η λογική ψυχή, όταν έχει μίσος εναντίον κάποιου ανθρώπου, να ειρηνεύει µε τον 
Θεό, ο οποίος έχει δώσει τις εντολές. Γιατί λέει: “Αν δεν συγχωρείτε στους ανθρώπους τα 
σφάλματά τους, μήτε ο Πατέρας σας ο οὐράνιος θα συγχωρήσει τα δικά σας σφάλματα” (Ματθ. 
6.14-15). Κι αν ο άλλος είναι που δεν θέλει να ειρηνεύει, εσύ πάντως φύλαξε τον εαυτό σου από το 
μίσος, και να προσεύχεσαι γι’ αυτόν ειλικρινά και να µην τον κακολογείς σε κανέναν. 


36. Η άκρα ειρήνη τῶν αγίων αγγέλων συντηρείται από τις δύο αυτές διαθέσεις: από την αγάπη 
προς τον Θεό και την αγάπη μεταξύ τους. Το ίδιο συμβαίνει και µε όλους τους αγίους από την αρχή 
του κόσμου. Ωραιότατα λοιπόν έχει λεχθείότι σ᾽ αυτές τις δύο εντολές κρέμονται όλος ο νόμος και 
οι προφήτες(Ματθ. 22, 40). 


37. Μη θέλεις ν᾽ αρέσεις στον εαυτό σου, και δε θα μισείς τον αδελφό σου. Μην είσαι φίλαυτος, 
και θα γίνεις φιλόθεος. 


38. Αν διάλεξες να ζήσεις μαζί µε πνευματικούς αδελφούς, απαρνήσου από την πόρτα ακόµη τα 
θελήματά σου. Γιατί δε θα μπορέσεις µε άλλον τρόπο να ειρηνεύσεις, οὔτε µε το Θεό, ούτε µε τους 


αδελφούς. 


39, Εκείνος που μπόρεσε να αποκτήσει την τέλεια αγάπη και να ρυθμίσει σύμφωνα µε αυτήν όλη 
την ζωή του, αυτός επικαλείται τον Κύριο Ιησού µε το φωτισμό του Αγίου Πνεύματος (Α΄ Κορ. 12, 
3). 


40. Η αγάπη προς το Θεό επιθυμεί να δίνει πάντοτε φτερά στο νου για την αναστροφή με το Θεό, 
ενώ η αγάπη προς τον πλησίον, τον διαθέτει να σκέφτεται πάντοτε καλά γι’ αυτόν. 


41. Γνώρισμα εκείνου που αγαπά ακόµη την κούφια δόξα ή είναι προσκολλημένος σε κάτι υλικό, 
είναι να στενοχωρείται µε τους ανθρώπους για τα πρόσκαιρα ή να µνησικακεί ή να διατηρεί μίσος 
εναντίον τους ή να είναι υποδουλωμένος σε αισχρούς λογισμούς. Για την ψυχή όµως που αγαπά το 
Θεό, όλα αυτά είναι τελείως ξένα. 


42. Όταν μήτεπεις, μήτε πράξεις κάτι αισχρό κατά διάνοιαν, και όταν δεν µνησικακείς εναντίον 
εκείνου που σε ζημίωσε ή σε κατηγόρησε, και όταν την ώρα της προσευχής διατηρείς πάντοτε το 
νου σου άυλο και ασχημάτιστο, τότε να γνωρίζεις ότι έφθασες στα όρια της απάθειας και της 
τέλειας αγάπης. 


43. Δεν είναι μικρός ο αγώνας να ελευθερωθεί κανείς από την κενοδοξία. Και ελευθερώνεται µε 
την κρυφή εργασία τῶν αρετών και τη συχνότερη προσευχή. Σημάδι δε της απαλλαγής είναι να μη 
µνησικακεί πλέον εναντίον εκείνου που τον κατηγόρησε ή τον κατηγορεί. 


44. Αν θέλεις να είσαι δίκαιος, δίνε σε κάθε µέρος σου, δηλαδή στην ψυχή και στο σώμα, ό,τιτους 
πρέπει. Στο λογιστικό της ψυχής δίνε αναγνώσματα και θεωρίες και προσευχή. Στο θυµικό αγάπη 
πνευματική, που είναι αντίθετη στο μίσος. Στο επιθυµητικό, σωφροσύνη και εγκράτεια. Στο 
σαρκίο, τροφές και σκεπάσµατα τα μόνα πιο απαραίτητα(Α΄ Τιμ. 6.8). 


45. Ο νους ενεργεί κατά φύση, όταν έχει στην εξουσία του τα πάθη, και εξετάζει τους λόγους τῶν 
όντων, και μένει στο Θεό. 


46. Όπως την υγεία και την νόσο την αναφέρουμε στο σώµα του ζώου, καιτο φῶς και το σκοτάδι 
στο μάτι, έτσι η αρετή και η κακία αναφέρονται στην ψυχή και η γνώση και η αγνωσία στο νου. 


47. Η πνευματική ενασχόλησητου χριστιανού στρέφεται στα εξής τρία: στις εντολές, στα δόγματα 
και στην πίστη. Οι εντολές χωρίζουν το νου από τα πάθη, τα δόγµατα τον εισάγουν στην γνώση των 
όντων, ενώ η πίστη, στη θεωρία της Αγίας Τριάδας. 


48. Άλλοι από τους αγωνιστές αποκρούουν μόνον τους εµπαθείς λογισμούς, άλλοι κόβουν και τα 
πάθη. Και η απόκρουση γίνεται π.χ. ή µε ψαλμωδία ή µε προσευχή ή µετην ανύψωση του νου ή µε 
κάποιον άλλο περισπασμµό σε κάτι εκεί κοντά. Τα πάθη τα κόβει κανείς µε την καταφρόνηση 
εκείνων τῶν πραγμάτων, προς τα οποία έχει τα πάθη. 


49. Τα πράγματα προς τα οποία έχοµε τα πάθη είναι τα εξής: η γυναίκα, τα χρήματα, τα δώρα κτλ. 
Και την γυναίκα, τότε µπορεί κανείς να την καταφρονεί, όταν και µετά την αναχώρηση από τον 
κόσμο, μαραίνει το σώμα όπως χρειάζεται με την εγκράτεια. Τα χρήματα, όταν πείθει τον λογισμό 
του να ακολουθεί την αυτάρκεια στο κάθε τι, και τη δόξα όταν αγαπήσει την κρυφή εργασία των 
εντολών που φαίνεται μόνο στο Θεό. Παρόμοια και για τα άλλα πράγματα. Κι όποιος αυτά τα 
καταφρονεί, δε θα μισήσει ποτέ κανένα. 


50. Εκείνος που απαρνήθηκε τα υλικά πράγματα, π.χ. τη γυναίκα, τα χρήματα κτλ., έκανε τον 
εξωτερικό άνθρωπο μοναχό, όχι όµως ακόµη και τον εσωτερικό. Ενώ εκείνος που απαρνήθηκε και 
τα εμπαθή νοήματα τῶν πραγμάτων, αυτός έκανε μοναχό και τον εσωτερικό άνθρωπο. ο οποίος 
είναι ο νους. Και τον εξωτερικό άνθρωπο τον κάνει κανείς μοναχό εύκολα, µόνο αν το θελήσει. 
Αλλά δεν είναι μικρός ο αγώνας, να κάνει μοναχό τον εσωτερικό άνθρωπο. 


51. Ποιος είναι αραγε στην παρούσα γενεά, που ελευθερώθηκε ολότελα από εµπαθή νοήματα και 
κρίθηκε άξιος να αποκτήσει αδιάκοπη την καθαρή και άυλη προσευχή, που είναι το σημάδι του 
εσωτερικού μοναχού; 


52. Πολλά πάθη είναι κρυμμένα στις ψυχές µας, που βγαίνουν στην επιφάνεια όταν παρουσιάζονται 
τα πράγματα που τα ερεθίζουν. 


53, Μπορεί κανείς να µην ενοχλείται από τα πάθη όταν λείπουν τα πράγματα, γιατί έφτασε σε ένα 
ορισμένο βαθµό απάθειας. Όταν όµως παρουσιαστούν τα πράγματα, αµέσως τα πάθη τραβούν την 
προσοχή του νου. 


54. Μη νομίζεις ότι έχεις τέλεια απάθεια, όταν δεν είναι παρόν το πράγμα που ερεθίζει κάποιο 
πάθος. Όταν παρουσιαστεί αυτό κι εσύ μένεις ανεπηρέαστος και από αυτό και από τη μνήμη του 
κατόπιν, τότε να γνωρίζεις ότι έφτασες στα όρια της απάθειας. Αλλά ούτε τότε να μην αμελήσεις. 
γιατί αρετή που πολυκαιρίζει νεκρώνει τα πάθη, όταν όµως παραμελείται, αυτά πάλι ξεσηκώνονται. 


55. Εκείνος που αγαπά το Χριστό, οπωσδήποτε Τον μιμείται όσο µπορεί. Ο Χριστός π.χ. δεν 
έπαυσε να ευεργετεί τους ανθρώπους. και ενώ δεχόταν την αχαριστία και τις βλασφημίες τους, 
έδειχνε μακροθυμία. και όταν Τον χτυπούσαν και Τον θανάτωναν, υπέμµεινε χωρίς καθόλου να 
λογαριάζει για κανένα το κακό που Του έκανε. Αυτά τα τρία είναι τα έργα της αγάπης προς τον 
πλησίον, χωρίς τα οποία, εκείνος που λέει ότι αγαπά το Χριστό ή ὁτι θα επιτύχει την βασιλεία Του, 
ξεγελά τον εαυτό του. Γιατί ο Κύριος λέει: “Δεν θα µπει στη βασιλεία των ουρανών καθένας που µε 
λέει Κύριε -- Κύριε, αλλά όποιος κάνει το θέλημα του Πατέρα μου (Ματθ. 7, 21). και πάλι: 
“Ὅποιος µε αγαπά, θα τηρήσει τις εντολές µου’ Πω. 14, 15). 


56. Όλος ο σκοπός τῶν εντολών του Σωτήρα είναι να ελευθερώσουν το νου από την ακρασία και το 
μίσος, και να τον φέρουν στην αγάπη Αυτού και του πλησίον, από τα οποία γεννιέται το φῶς της 
ενεργού αγίας γνώσεως. 


57. Όταν κριθείς άξιος και λάβεις από το Θεό µια μερική πνευματική γνώση, µην αμελείς την 
αγάπη και την εγκράτεια. Γιατί αυτές καθαρίζουν το παθητικό μέρος της ψυχής και διαρκώς 
ανοίγουν το δρόμο προς την πνευματική γνώση. 


58. Δρόμος για τη γνώση είναι η απάθεια και η ταπείνωση. χωρίς αυτά κανείς δε θα δει τον Κύριο. 


59, Επειδή η γνώση “φουσκώνει”, ενώ η αγάπη οικοδοµεί(Α΄ Κορ. 8, 2), ένωσε µε τη γνώση την 
αγάπη και θα είσαι ταπεινός και πνευματικός οικοδόμος, που θα οικοδοµείς και τον εαυτό σου και 
όλους εκείνους που σε πλησιάζουν. 


60. Η αγάπη κάνει τον άνθρωπο να µην φθονεί, μήτε να πικραίνεται προς εκείνους που τον 
φθονούν, μήτε να κοινολογεί επιδεικτικά το προτέρρηµα που προκαλεί φθόνο, μήτε να νομίζει ότι 
πέτυχε πια το σκοπό του(φιλιπ. 3, 13). και για όσα δεν γνωρίζει, να ομολογεί χωρίς να ντρέπεται 
την ἀγνοιά του. Έτσι η αγάπη κάνει το νου ταπεινό και να προχωρεί συνεχώς στην πνευματική 
γνώση. 

61. Είναι κατά κάποιο τρόπο φυσικά παρεπόμενα της γνώσεως η οίηση και ο φθόνος, και μάλιστα 
στην αρχή. Και η οίηση φυτρώνει µέσα µας μόνο, ενώ ο φθόνος και εσωτερικά και εξωτερικά. 
εσωτερικά, εναντίον εκείνων που έχουν γνώση. εξωτερικά, από εκείνους, που έχουν άγνοια. Η 
αγάπη λοιπόν ανατρέπει και τα τρία: την οίηση, γιατί η αγάπη δεν “φουσκώνεςι”. τον εσωτερικό 
φθόνο, γιατί η αγάπη δεν ζηλεύει. τον εξωτερικό, επειδή η αγάπη δείχνει μακροθυμία και 
αγαθότητα(Α΄ Κορ. 13, 4). Είναι αναγκαίο λοιπόν, εκείνος που έχει γνώση, να προσθέσει σ᾽ αυτή 
και την αγάπη, για να διατηρεί πάντοτε το νου του απλήγωτο. 


62. Εκείνος που καταξιώθηκε και έλαβε το χάρισμα της γνώσεως, έχει όμως εναντίον ανθρώπου 
λύπη ή µνησικακία ή μίσος, είναι όµοιος μ’ εκείνον που τρυπά τα μάτια του µε αγκάθια και 
τριβόλια. Γι’ αυτό η γνώση έχει ανάγκη απαραίτητα από την αγάπη. 

63. Μην αφιερώνεις όλη σου την επιμέλεια στο σώμα. ὀρισέ του την άσκηση που µπορεί να κάνει 
και στρέψε όλο το νου σου προς το εσωτερικό σου. Γιατί η σωματική άσκηση λίγο ωφελεί, ενώ η 
ευσέβεια είναι σε όλα ὠφέλιμη(Α΄ Τιμ. 4, 8). 


64. Εκείνος που είναι στραμμένος ακατάπαυστα στο εσωτερικό του, είναι εγκρατής, μακρόθυμος, 
ευεργετικός, ταπεινός. Και όχι μόνον αυτά, αλλά και επιδίδεται στη θεωρία και την θεολογία και 


την προσευχή. Και αυτό είναι εκείνο που λέει ο Απόστολος: “Να ενεργείται σύμφωνα µετο 
φωτισμό του Πνεύματος κτλ.’ Παλ. 5, 16). 


65. Εκείνος που δεν γνωρίζει να βαδίζει τον πνευματικό δρόμο, δεν ενδιαφέρεται για τα εµπαθή 
νοήματα, αλλά έχει όλη του την επιμέλεια γύρω από τη σάρκα, και ή παρατρώει και είναι 
ακόλαστος και λυπάται εναντίον του πλησίον του και οργίζεται και μνησικακεί, κι έτσι σκοτίζει το 
νου του, ή κάνει υπερβολική άσκηση και συγχίζει τη διάνοιά του. 


66. Κανένα από όσα µας έδωσε ο Θεός για χρήση δεν καταργεί η Γραφή, αλλά καταδικάζει την 
αμετρία και διορθώνει την αλόγιστη χρήση. Για παράδειγµα: δεν εμποδίζει να τρώει κανένας, ούτε 
να κάνει παιδιά, ούτε να έχει χρήματα και να τα χρησιμοποιεί σωστά. Εμποδίζει την γαστριμαργία, 
την πορνεία κτλ. Ούτε και να τα σκέφτεται κανείς εμποδίζει η Γραφή, γιατί γι’ αυτό έγιναν, αλλά 
εμποδίζει το να τα σκέφτεται κανείς µε πάθος. 


67. Αλλά από όσα θεάρεστα κάνοµε είναι κατ᾽ εντολήν, κι άλλα χωρίς εντολή, αλλά τα προσφέρομε 
θεληματικά. Το να αγαπούµε το Θεό και τον πλησίον, το να αγαπούµε τους εχθρούς, το να µη 
μοιχεύουμε ή φονεύομε κτλ., εἶναι κατ᾽ εντολήν, και όταν τα παραβαίνοµε, καταδικαζόµαστε. 
Χωρίς εντολή είναι η παρθενία, η αγαµία, η ακτημοσύνη, η αναχώρηση από τον κόσμο κτλ. Έτσι 
αν από ασθένεια δεν µπορέσοµε να κατορθώσομµε κάποιες από τις εντολές του Χριστού, να 
εξιλεώσομε µε τις εκούσιες προσφορές µας τον αγαθό Κύριό µας. 


68. Εκείνος που διάλεξε την παρθενία και την αγαµία, οφείλει να έχει πάντοτε τη µεση του καλά 
ζωσμένη και το λυχνάρι του πάντοτε αναμμένο(λουκ. 12, 35). Τη μέση ζωσμένη µε την εγκράτεια, 
το λυχνάρι αναμμένο µε την προσευχή, την θεωρία και την πνευματική αγάπη. 


69. Μερικοί αδελφοί νομίζουν ότι δεν έχουν τα χαρίσματα του Αγίου Πνεύματος. Επειδή έχουν 
αμελήσει την εργασία τῶν εντολών, δεν γνωρίζουν ότι όποιος έχει ανόθευτη την πίστη του στο 
Χριστό, έχει όλα μαζί τα χαρίσματα µέσα του. Επειδή εξαιτίας της αργίας µας είμαστε µακριά από 
την κατ᾽ ενέργειαν αγάπη προς Αυτόν, η οποία µας δείχνει τους θησαυρούς που έχοµε µέσα µας, 
δικαιολογημένα νομίζομε ότι δεν έχοµε τα θεία χαρίσματα. 


70. Αν ο Χριστός κατοικεί στις καρδιές µας(Εφ. 3, 17) µε την πίστη, κατά το θείο Απόστολο, και 
όλοι οι θησαυροί της σοφίας και της γνώσεως είναι κρυμμένοι µέσα σ᾽ Αυτόν(Κολ. 2, 3). άρα όλοι 
οι θησαυροί της σοφίας και της γνώσεως είναι κρυμμένοι µέσα στις καρδιές µας. Γίνονται φανεροί 
στην καρδιά ανάλογα µε την κάθαρση καθενός µέσω της εργασίας τῶν εντολών. 


71. Αυτός είναι ο θησαυρός που είναι κρυμμένος στον αγρό της καρδιάς σου, τον οποίον δε βρήκες 
ακόµη εξαιτίας της αργίας σου. Γιατί αν τον είχες βρει, θα πουλούσες τα πάντα για να αγοράσεις 
αυτό τον αγρό(Ματθ. 13, 44). Τώρα αφού άφησες τον αγρό, περιποιείσαι τα γύρω του αγρού, στα 
οποία δεν βρίσκεις τίποτε άλλο εκτός από αγκάθια και τριβόλια. 


72. Γι’ αυτό λέει ο Σωτήρας: “Μακάριοι όσοι έχουν καθαρή καρδιά, γιατί αυτοί θα δουν τον 
Θεό” (Ματθ. 5, 8). Τότε θα δουν Αυτόν και τους θησαυρούς Του, όταν καθαρίσουν τον εαυτό τους 
µε την αγάπη και την εγκράτεια. και τόσο περισσότερο θα Τον δουν, όσο καθαρότεροι γίνονται. 


73. Γι’ αυτό πάλι λέει: “Πουλήστε τα υπάρχοντά σας και δώσετε ελεημοσύνη, και να, θα είναι όλα 
σας καθαρά (Λουκ. 12, 33. 11. 41), γιατί δεν θα ασχολείσθε πια µε τα σωματικά, αλλά ο στόχος 
σας θα είναι να καθαρίζετε από μίσος και ακρασία το νου σας (τον οποίο ο Κύριος ονομάζει 
καρδιά). Γιατί αυτά, µε το να μολύνουν το νου, δεν τον αφήνουν να βλέπει το Χριστό που κατοικεί 
μέσα του µε τη χάρη του αγίου βαπτίσματος. 


74. Οδούς, η Γραφή ονομάζει τις αρετές. Μεγαλύτερη απ᾿ όλες τις αρετές είναι η αγάπη. Γι’ αυτό 
έλεγε ο Απόστολος: “Ακόμη σας δείχνω µια εξαίρετη οδό (την αγάπη} {Α΄ Κορ. 12, 31). επειδή 
αυτη µας κάνει να καταφρονούμε τα υλικά πράγµατα και κανένα από τα πρόσκαιρα να µην 
προτιμούμε από τα αιώνια. 


75. Η αγάπη προς το Θεό αντιστέκεται στην επιθυμία, γιατί πείθει το νου να εγκρατεύεται από τις 
ηδονές. Η αγάπη προς τον πλησίον αντιστέκεται στο θυμό, γιατί κάνει τον άνθρωπο να καταφρονεί 
τη δόξα και τα χρήματα. Και αυτά είναι τα δύο δηνάρια που έδωσε ο Σωτήρας στον 


πανδοχέα(Λουκ. 10, 35), για να φροντίσει για σένα. Αλλά µη φανείς αχάριστος και σχετίζεσαι πάλι 
µε τους ληστές, μήπως ξαναπληγωθείς, οπότε δεν θα βρεθείς μισοπεθαμένος, αλλά νεκρός. 


76. Καθάρισε το νου σου από την οργή και τη µνησικακία και τους αισχρούς λογισμούς, και τότε 
θα μπορέσεις να νιώσεις ότι ο Θεός κατοικεί µέσα σου. 


77. Ποιος σε φώτισε στην πίστη της Αγίας και οµοουσίου και προσκυνητής Τριάδας; Ἡ ποιος σου 
έμαθε την οικονομία για την σάρκωση του ενός προσώπου της Αγίας Τριάδας; Και ποιος σε δίδαξε 
τους λόγους τῶν ασωµάτων; Ἡ τους λόγους περί της δημιουργίας και του τέλους του ορατού 
κόσμου; Ἡ σχετικά µε την ανάσταση τῶν νεκρών και την αιώνια ζωή, τη δόξα της Βασιλείας τῶν 
Ουρανών καιτη φοβερή κρίση; Δεν σου τα έµαθε όλα αυτά η χάρη του Χριστού που κατοικεί µέσα 
σου, η οποία είναι ο αρραβώνας του Αγίου Πνεύματος(Β΄ Κορ. 1. 22. 5, 5); Τι μεγαλύτερο απ᾽ αυτή 
την χάρη; Ἠ τι καλύτερο απ᾿ αυτή τη σοφία και γνώση; Ἠ τι υψηλότερο απ᾽ αὐτές τις υποσχέσεις; 
Αν όµως καθόμαστε αργοί και αμελείς και δεν καθαρίζοµε τους εαυτούς µας από τα πάθη που µας 
μολύνουν και τυφλώνουν το νου µας, ώστε να µην μπορούμε να βλέπομε καθαρότερα και από τον 
ήλιο τους λόγους όσων αναφέραμε, να κατηγορούμε τους εαυτούς µας και όχι να αρνηθούµε την 
κατοίκηση της χάρης µέσα στις καρδιές µας. 


78. Ο Θεός ο οποίος σου υποσχέθηκε τα αιώνια αγαθά και έδωσε ως αρραβώνα το Πνεύμα Του 
στην καρδιά σου(Β΄ Κορ. 1. 22), σου έδωσε εντολή να επιµελείσαι το βίο σου, ώστε να καθαριστεί 
ο εσωτερικός άνθρωπος από τα πάθη, και ν᾽ αρχίσει από τούτον εδώ τον κόσμο την απόλαυση των 
μελλόντων αγαθών. 


79. Όταν αξιωθείς να φθάσεις τις θείες και υψηλές θεωρίες, φρόντιζε πάρα πολύ να έχεις αγάπη και 
εγκράτεια, για να διατηρείς ατάραχο το παθητικό µέρος της ψυχής, και να µην εκλείπει ποτέ το φῶς 
της ψυχής σου. 

80. Το θυµικό μέρος της ψυχής, χαλιναγώγησέ το µε την αγάπη. το επιθυµητικὀό, μάρανέ το µετην 
εγκράτεια. και το λογιστικό, φτέρωσέ το µε την προσευχή. Έτσι το φῶς του νου δεν σκοτεινιάζει 
ποτέ. 


81. Αυτά που διώχνουν την αγάπη είναι τα εξής: προσβολή, ζημία, συκοφαντία σε θέµατα πίστεως 
ή διαγωγής, δαρμοί, πληγές και τα λοιπά, κι αυτά είτε γίνονται στον ίδιο, είτε σε κανένα συγγενή ή 
φίλο του. Εκείνος λοιπόν που μ᾽ αυτά διώχνει την αγάπη, δεν έμαθε ακόµη ποιος είναι ο σκοπός 
των εντολών του Χριστού. 


82. Φρόντισε όσο μπορείς να αγαπήσεις κάθε άνθρωπο. Αν αυτό δεν μπορείς να το κάνεις ακόµη, 
τουλάχιστον µη μισήσεις κανένα. Αλλά μήτε αυτό δεν μπορείς να το κάνεις, αν δεν καταφρονήσεις 
τα πράγματα του κόσμου. 


83, Βλασφήμισε κάποιος; Μη μισήσεις αυτόν, αλλά την βλασφημία και τον δαίμονα που τον έβαλε 
και βλαφήμησε. Αν όµως µισείς εκείνον που βλασφήμησε, μίσησες κάποιον άνθρωπο και έτσι 
αθέτησες την εντολή. Ό,τι έκανε εκείνος µε τον λόγο, εσύ το κάνεις µε το έργο. Αν τώρα τηρείς την 
εντολή, δείξε την αγάπη σου και όσο μπορείς βοήθησέ τον να απαλλαγεί από το κακό. 


84. Δεν θέλει ο Χριστός να έχεις εναντίον κανενός γενικά ανθρώπου μίσος ή λύπη ή οργή ή 
μνησικακία, για οποιοδήποτε πρόσκαιρο πράγμα. Και αυτό το φωνάζουν στον καθένα τα τέσσερα 
Ευαγγέλια. 


85. Πολλοί είμαστε εκείνοι που λέμε, λίγοι εκείνοι που πράττουν. Κανείς ωστόσο, δεν πρέπει να 
νοθεύει το λόγο του Θεού από την αμέλειά του, αλλά να ομολογεί ο καθένας την ασθένειά του, 
χωρίς όμως να κρύβει την αλήθεια του Θεού. Έτσι δεν θα γίνομε υπόδοκοι, μαζί µε την παράβαση 
των εντολών, και για εσφαλμένη εξήγηση του λόγου του Θεού. 


86. Η αγάπη και η εγκράτεια ελευθερώνουν την ψυχή από τα πάθη. Η ανάγνωση και η θεωρία 
ελευθερώνουν το νου από την άγνοια. Η αληθινή προσευχή τον φέρνει μπροστά στον ίδιο το Θεό. 


87. Όταν µας δουν οι δαίμονες ότι καταφρονούµε τα πράγματα του κόσμου, µε σκοπό να µη 
μισήσομε για χάρη τους ανθρώπους και έτσι ξεπέσομε από την αγάπη, τότε ξεσηκώνουν εναντίον 


μας συκοφαντίες, για να μισήσομε τοὺς συκοφάντες, µη υποφέροντας τη λύπη. 


δδ. Δεν υπάρχει βαρύτερος πόνος της ψυχής απὀ τη συκοφαντία, είτε στην πίστη, είτε στη διαγωγή 
συκοφαντείται κάποιος. Και κανείς δεν µπορεί να μείνει αδιάφορος όταν συκοφαντείται, παρά µόνο 
εκείνος που στρέφει τα μάτια του στο Θεό, όπως η Σωσσάνα(Σωσσάνα. 35 , 60-62). Ο Οποίος 
μόνος μπορεί να λυτρώσει από τον κίνδυνο και να φανερώσει στους ανθρώπους την αλήθεια, όπως 
έκανε στην περίπτωση της Σωσσάνας, και να παρηγορήσει την ψυχή με την ελπίδα. 


89. Όσο εσύ προσεύχεσαι µε την ψυχή σου για χάρη εκείνου που σε συκοφάντησε, τόσο και ο Θεός 
πείθει για την αθωότητά σου όσους σκανδαλίστηκαν λόγω της συκοφαντίας. 


90. Φύσει αγαθός είναι μόνο ο Θεός(Ματθ. 19, 17). Κατά την προαίρεση αγαθός είναι μόνον 
εκείνος που μιμείται τον Θεό, δηλαδή ο σκοπός του είναι να ενώσει τους πονηρούς µε Εκείνον που 
είναι φύσει αγαθός, για να γίνουν αγαθοί. Γι’ αυτό όταν εκείνοι τον λοιδωρούν, αυτός ευλογεί. όταν 
τον καταδιώκουν, υπομένει. όταν τον βλασφημούν, παρηγορεί(Α΄ Κορ. 4, 12-13). όταν τον 
φονεύουν , προσεύχεται γι’ αυτούς. Τ απάντα κάνει για να µην ξεπέσει από το σκοπό της αγάπης, η 
οποία είναι Αυτός ο Θεός µας(Α΄ Ιω. 4, 8). 


91. Οι εντολές του Κυρίου µας διδάσκουν να χρησιμοποιούμε λογικά τα πράγματα που δεν 
οδηγούν σε πάθος. Η λογική χρήση αυτών τῶν πραγμάτων κάνει καθαρή την κατάσταση της 
ψυχής. Η καθαρή κατάσταση γεννά την απάθεια, από την οποία γεννιέται η τέλεια αγάπη. 


92. Δεν έχει ακόµη την απάθεια εκείνος που επειδή του έτυχε κάποιος πειρασμός, δεν μπορεί να 
παραβλέψει το ελλάτωµα του φίλου, είτε είναι πραγματικό είτε υποθετικό. Γιατί τα πάθη που 
υπάρχουν στην ψυχή, όταν ταράζονται τυφλώνουν το νου και δεν τον αφήνουν να ατενίσει προς το 
φως της αλήθειας, ούτε να διακρίνει το καλύτερο από το χειρότερο. Άρα ούτε την τέλεια αγάπη δεν 
απόκτησε ο άνθρωπος αυτός, η οποία αποδιώχνει το φόβο της κρίσεως(Α΄ Ιω. 4, 18). 


93, Ο πιστός φίλος δεν ανταλλάσεται µε τίποτα(Σοφ. Σειρ. 6, 15). επειδή τις συμφορές του φίλου 
τις νομίζει για δικές του και υποφέρει μαζί του υποµένοντας μέχρι θανάτου. 


94. Υπάρχουν πολλοί φίλοι, αλλά στον καιρό της ευημερίας(Παροιμ. 19, 4). Στον καιρό του 
πειρασμού, ζήτημα αν βρεις ένα. 


95. Κάθε άνθρωπο πρέπει να τον αγαπούμε µε την ψυχή μας. Όμως µόνο στο Θεό να έχοµε την 
ελπίδα µας, και µε όλη τη δύναμή µας να Τον λατρεύομε. Γιατί όσο µας συντηρεί Εκείνος, και οι 
φίλοι µάς περιποιούνται και οι εχθροί δεν μπορούν να µας βλάψουν. Όταν όµως Εκείνος µας 
εγκαταλείψει, και οι φίλοι μάς αποστρέφονται, και οἱ εχθροί αποκτούν δύναμη εναντίον µας. 


96. Τέσσερις είναι γενικά οι τρόποι εγκαταλείψεως: η κατ᾽ οικονομίαν Θεού, όπως έγινε στο πάθος 
του Κυρίου(Ματθ. 27, 46. Μαρκ. 15, 34), ώστε µε τη νομιζόµενη εγκατάλειψη να σωθούν οι 
άνθρωποι, που είχαν εγκαταλειφθεί. έπειτα η προς δοκιμήν, όπως µε τον Ιώβ και τον Ιωσήφ, για να 
αναδειχθούν ο πρώτος υπόδειγµα ανδρείας, και ο άλλος υπόδειγμα σωφροσύνης(]ώβ 40, 8. Γεν. 30, 
7-20). τρίτη, η πατρική παιδαγωγία, όπως με τον Απόστολο Παύλο, για να φυλάξει µε την 
ταπεινοφροσύνη την άφθονη χάρη(Β΄ Κορ. 12, 7). τέλος, η εγκατάλειψη λόγω αποστροφής, όπως 
των Ιουδαίων, ώστε µε την τιμωρία να μαλακώσουν και να λυγίσουν σε μετάνοια. Όλοι αυτοί οι 
τρόποι είναι σωτήριοι και γεμάτοι από θεία αγαθότητα και φιλανθρωπία. 


97. Μόνο όσοι τηρούν πιστά τις εντολές του Θεού και είναι γνήσιοι μύστες των θείων κρίσεων, δεν 
εγκαταλείπουν τους φίλους οι οποίοι πειράζονται κατά παραχώρηση του Θεού. Οι καταφρονητές 
όμως τῶν εντολών και αμύητοι στις θείες παραχωρήσεις, όταν ο φίλος ευημερεί, απολαμβάνουν 
μαζί του, ενώ όταν ταλαιπωρείται από τους πειρασμούς, τον εγκαταλείπουν. Κάποτε συμμαχούν 
και µε τοὺς εχθρούς του. 


98. Οι φίλοι του Χριστού αγαπούν τους πάντες αληθινά, δεν αγαπιούνται όµως από όλους. Οι φίλοι 
του κόσμου επίσης δεν αγαπιούνται από όλους. Και οι φίλοι του Χριστού διατηρούν την αγάπη 
συνεχώς μέχρι τέλους, ενώ οι φίλοι του κόσμου μέχρις ότου συγκρουσθούν μεταξύ τους για 
πράγματα του κόσμου. 


99, Ο πιστός φίλος είναι ισχυρό καταφύγιο(Σοφ. Σειρ. 6, 14), επειδή και στην ευημερία του φίλου 
είναι σύμβουλος αγαθός και συνεργός µε όλη του την ψυχή, και στις θλίψεις του είναι βοηθός 
ολότελα ειλικρινής και υπερασπιστής που συμμετέχει απόλυτα στις δυσκολίες. 


100. Πολλοί έχουν πει πολλά περί αγάπης, αν όµως την αναζητήσεις, θα τη βρεις µόνο στους 
µαθητές του Χριστού, επειδή µόνο αυτοί είχαν την αληθινή Αγάπη δάσκαλο της αγάπης, για την 
οποία έλεγαν: “Αν έχω το χάρισμα της προφητείας και αν γνωρίζω όλα τα μυστικά σχέδια του 
Θεού, και έχω όλη τη γνώση, αλλά δεν έχω αγάπη, δεν ωφελούμαι τίποτε’ (Α΄ Κορ. 13, 2-3). 
Εκείνος λοιπόν που απόκτησε την αγάπη, απόκτησε το Θεό, επειδή ο Θεός είναι αγάπη(Α΄ Ιω. 4, 
8). 


Σ᾽ αυτόν ανήκει η δόξα και το κράτος στους αιώνες. 
Αμήν. 


Άγιος Μάξιμος ο Ομολογητής 


200 κεφάλαια προς τον Θαλάσσιο. περί Θεολογίας και της Ενσάρκου Οικονομίας του Υιού του 
Θεού 


Πρώτη εκατοντάδα 


1. Ο Θεός είναι ένας, δεν έχει αρχή, είναι ακατάληπτος και έχει όλη τη δύναμη της υπάρξεώς Του 
γενική. Αποκλείει εντελώς κάθε έννοια για το πότε και πως είναι, γιατί είναι σε όλους απλησίαστος 
και σε κανένα από τα όντα δεν είναι γνωστός µέσω κάποιας φυσικής ενδείξεως. 


2. Ο Θεός δεν είναι τέτοιας φύσεως, ώστε να είναι δυνατόν να τον γνωρίζοµε εμείς οι άνθρωποι. 
Δεν είναι ούτε αρχή, οὔτε μεσότητα, οὔτε τέλος, ούτε γενικά κάτι άλλο σχετικό, από αυτά που 
μπορούμε να παρατηρήσομε στη φύση. Γιατί ο Θεός είναι απροσδιόριστος, αμετάβλητος και 
άπειρος, επειδή είναι απείρως πέρα από κάθε ουσία και δύναμη και ενέργεια. 


3. Κάθε ουσία, επειδή περικλείει μέσα της τον όρο της υπάρξεώς της, είναι εκ φύσεως αρχή της 
κατά δύναμη κινήσεως που παρατηρείται σ᾽ αυτή. Κάθε φυσική κίνηση προς κάποια ενέργεια, 
επειδή νοείται µετά την ουσία της, πριν όμως από την ενέργειά της, είναι μεσότητα, επειδή από την 
φύση της είναι ανάµεσα σ᾽ αυτές τις δύο. Και κάθε ενέργεια που καθορίζεται φυσικώς από το λόγο 
της υπάρξεώς της, είναι τέλος της κινήσεως της ουσίας, κινήσεως που έρχεται στο νου πριν από 
αυτή. 


4. Ο Θεός δεν είναι ουσία, όπως τη λέμε µε γενικό ή μερικό νόημα, ώστε να είναι και αρχή. Ούτε 
δύναμη µε γενικό ή μερικό νόημα, ώστε να είναι και μεσότητα. Ούτε ενέργεια µε γενικό ή μερικό 
νόημα, ώστε να είναι τέλος της κατά δύναμη κινήσεως της οὐσίας, η οποία κίνηση νοείται πριν από 
την ενέργεια. Αλλά είναι Οντότητα οὐσιοποιητική και μαζί υπερούσια. και θεμέλιο που προκαλεί 
δύναμη και εἰναι πέρα από κάθε δύναμη. και είναι ικανότητα ατελεύτητη, που προξενεί κάθε 
ενέργεια. Με λίγα λόγια, ο Θεός είναι οντότητα που δημιουργεί κάθε ουσία και δύναμη και 
ενέργεια, κάθε αρχή και μεσότητα και τέλος. 


5. Η αρχή, η μεσότητα και το τέλος είναι γνωρίσματα εκείνων που διαιρούνται ὡς προς τον χρόνο, 
και, θα ήταν αληθινό αν έλεγε κάποιος, κι εκείνων όλων που θεωρούμε μέσα στην αιωνιότητα. 
Γιατί ο χρόνος, επειδή έχει κίνηση που τη μετρούμε, προσδιορίζεται αριθμητικά. Η αιωνιότητα, 
επειδή έχει μαζί µε την ὕπαρξη συνεπινοούμενη και την κατηγορία του χρόνου, δέχεται μια 
διάσταση, επειδή έλαβε αρχή του είναι. Αν τώρα ο χρόνος και η αιωνιότητα δεν είναι χωρίς αρχή, 
πολύ περισσότερο δεν είναι άναρχα όσα περιέχονται σ᾽ αυτά. 


6. Ένας και μόνος εκ φύσεως πάντοτε ουσιαστικά και απόλυτα είναι ο Θεός, περικλείοντας στον 
εαυτό Του µε κάθε τρόπο την απόλυτη ὕπαρξη. Κι αφού είναι έτσι, καθόλου τίποτε πουθενά απ᾿ 
όσα λέμε ότι υπάρχουν, δεν έχει την απόλυτη ύπαρξη. Επομένως, απολύτως τίποτε το διαφορετικό 
κατά την ουσία από τον Θεό δεν νοείται ότι συνυπήρχε αιώνια μ᾽ Αυτόν, ούτε ο κόσμο, οὔτε ο 
χρόνος, ούτε κανένα από τα όντα που ζουν µέσα σ᾽ αυτά. Γιατί δεν συμπίπτουν ποτέ η απόλυτη 
ύπαρξη και η µη απόλυτη. 


7. Ἡ αρχή, η µεσότητα και το τέλος στο κάθε τι δεν είναι ποτέ ανεξάρτητα από την κατηγορία της 
σχέσεως. Ο Θεός όµως, επειδή ολότελα είναι άπειρες φορές απείρως ανώτερος από κάθε σχέση, 
είναι λογικό να µην είναι ούτε αρχή, ούτε μεσότητα, ούτε τέλος, αλλά ούτε γενικώς τίποτε άλλο 
από εκείνα στα οποία µπορεί να θεωρηθεί η κατηγορία της σχέσεως. 


8. Όλα τα όντα λέγονται νοούμενα, επειδή έχουν φανερές αρχές, µέσω τῶν οποίων αποκτούµε τη 
γνώση τους. Ο Θεός όµως δεν ονομάζεται νοούμενος, αλλά τα νοούμενα µας οδηγούν µόνο στο να 


πιστεύομε ότι υπάρχει. Γι’ αυτό κανένα από τα νοούμενα δεν συγκρίνεται σε τίποτα µε Αυτόν. 


9. Οι γνώσεις τῶν όντων για την φανέρωσή τους, έχουν φυσικώς συναρτημένους τους αντίστοιχους 
λόγους, και μέσω αυτών γίνονται φυσικώς περιγραπτές. Ο Θεός, όµως δια μέσου τῶν λόγων που 
υπάρχουν στα όντα, πιστεύεται µόνο. και δίνει στους ευσεβείς, πιο ισχυρή απὀ κάθε απόδειξη, την 
ομολογία και την πίστη ότι υπάρχει απόλυτα. Γιατί πίστη είναι η αληθινή γνώση που οι αρχές τῆς 
δεν επιδέχονται απόδειξη και κάνει χειροπιαστά πράγµατα που υπερβαίνουν την πίστη και την 
λογική(Εβρ. 11, 1). 


10. Ο Θεός είναι αρχή και μεσότητα και τέλος τῶν όντων, ενεργώντας όµως και όχι πάσχοντας. Το 
ίδιο συμβαίνει όµως και µε όλα τα άλλα µε τα οποία Τον ονοµάζοµε. Είναι αρχή, γιατί είναι 
Δημιουργός. μεσότητα, γιατί είναι προνοητής. και τέλος, ὡς καθορισμός. Γιατί λέει ο Απόστολος: 
“Τα πάντα προέρχονται από Αυτόν, έγιναν µέσω Αυτού και σ᾽ Αυτόν αποβλέπουν’ (Ρωμ. 11, 36). 


11. Δεν υπάρχει ψυχή λογική, που να έχει κατά την ουσία μεγαλύτερη αξία από άλλη ψυχή λογική. 
Γιατί κάθε ψυχή που δημιουργεί κατ᾽ εικόνα Του ο Θεός από αγαθότητα, τη φέρνει στην ὕπαρξη για 
να κινείται από μόνη της. Και καθεμιά, ανάλογα µε τη πρόθεσή της, ή διαλέγει την τιμή, ή επισύρει 
την ατιµία θεληµατικά µε τα έργα της. 


12. Ο Θεός είναι ο Ηλιος της δικαιοσύνης(Μαλ. 4, 2), όπως λέει η Γραφή, που ρίχνει επάνω σ᾽ 
όλους χωρίς διάκριση της ακτίνες της αγαθότητας. και η ψυχή κατά την προαίρεσή της, γίνεται ή 
κερί αν αγαπά τον Θεό, ή πηλός αν αγαπά την ύλη. Ο πηλός εκ φύσεως ξεραίνεται από τον ήλιο, 
ενώ το κερί φυσικώς μαλακώνει. Έτσι και κάθε ψυχή φιλόυλη και φιλόκοσµη που τη νουθετεί ο 
Θεός και αυτή αντιστέκεται µε τη θέλησή της, σκληραίνει σαν τον πηλό και σπρώχνει τον εαυτό 
της στην απώλεια όπως ο Φαραώ(Εξ. 7, 13. 14, 28). Ενώ κάθε ψυχή που αγαπά το Θεό, μαλακώνει 
σαν το κερί, και καθώς τυπώνεται και σφραγίζεται µε τα θεία, γίνεται κατοικητήριο του Θεού με τη 
χάρη του Πνεύματος(Εφ. 2, 22). 


13. Εκείνος που καταφώτισε το νου του µε τα θεία νοήματα και συνήθισε το λόγο του να δοξολογεί 
ακατάπαυστα τον Δημιουργό µε θείους ύμνους και εξάγνισε µε τις αμόλυντες θεωρίες τις αισθήσεις 
του, αυτός στο καλό που έχει εκ φύσεως κατ᾽ εικόνα Θεού, πρόσθεσε και το “καθ᾽ ομοίωσιν” 
προαιρετικό αγαθό. 


14. Φυλάει κανένας την ψυχή του ακηλίδωτη για χάρη του Θεού, αν αναγκάσει τη διάνοιά του να 
διανοείται μόνο για το Θεό και τις αρετές Του, κι αν κάνει το λογικό του ορθό ερμηνευτή και 
εξηγητή των αρετών του Θεού, και αν διδάξει τις αισθήσεις του να φαντάζονται ευσεβώς τον ορατό 
κόσµο και όλα όσα βρίσκονται σ᾽ αυτόν, μεταδίδοντας στην ψυχή την μεγαλειότητα τῶν λόγων που 
βρίσκονται στα όντα. 


15. Ο Θεός, ο οποίος µας ελευθέρωσε από την πικρή δουλεία των δαιμόνων που µας τυρρανούσαν, 
μας χάρισε φιλάνθρωπο ζυγό της θεοσέβειας, την ταπεινοφροσύνη. Με αυτήν δαμάζεται κάθε 
διαβολική δύναμη, και σ᾽ εκείνους που την διάλεξαν, δημιουργείται κάθε αγαθό και φυλάγεται 
απρόσβλητο από ραδιουργίες. 


16. Εκείνος που πιστεύει, φοβάται. κι όποιος φοβάται, ταπεινώνεται. κι όποιος ταπεινώνεται, 
γίνεται πράος γιατί αποκτά συνήθεια να κρατεί ανενέργητες της παρά φύση κινήσεις του θυμού και 
της επιθυμίας. Ο πράος τηρεί τις εντολές. κι όποιος τηρεί τις εντολές, καθαρίζεται. κι όποιος 
καθαρίστηκε, φωτίζεται. κι εκείνος που φωτίζεται, αξιώνεται να ενωθεί µε τον ουράνιο Νυμφίο, 
τον Θεό Λόγο, στο νυμφώνα των Μυστηρίων. 


17. Όπως ο γεωργός, που ζητώντας κατάλληλο τόπο για να μεταφυτέψει κάποιο άγριο δέντρο 
βρίσκει έναν ανέλπιστο θησαυρό,, έτσι είναι και κάθε ασκητής ταπεινός και άδολος καὶ 


απαλλαγμένος από την υλική δασύτητα στην ψυχή, όπως αναφέρεται για τον τρισµακάριο 
Ιακώβ(Εξ. 27, 1 και 20). Όταν ερωτηθεί από τον πνευματικό του πατέρα πώς απόκτησε την 
γνώση: Τι είναι αυτό που βρήκες έτσι γρήγορα παιδί μου;”, αποκρίνεται λέγοντας: “Είναι κάτι που 
ο Κύριος και ο Θεός μού το παρέδωσε”. Όταν λοιπόν ο Θεός µας παραδώσει τα σοφά θεωρήματα 
της σοφίας Του, χωρίς κόπο, και ενώ δεν το περίµεναµε, ας σκεφτούμε ότι βρήκαμε ξαφνικά 
πνευματικό θησαυρό. Γιατί ο γνήσιος ασκητής είναι πνευματικός γεωργός, ο οποίος τη θεωρία των 
ορατών µέσω της αισθήσεως, τη μεταφυτεύει σαν άγριο δέντρο στη γη τῶν νοητών, και βρίσκει 
θησαυρό την κατά χάρη φανέρωση της σοφίας που βρίσκεται μέσα στα όντα. 


18. Η γνώση τῶν θείων θεωρημάτων που έρχεται ξαφνικά στον ασκητή, χωρίς να το περιμένει, 
λόγω της ταπεινοφροσύνης του, κατασυντρίβει το φρόνημα εκείνου που µε κόπο και μόχθο την 
αναζητεί για επίδειξη και δεν την βρίσκει. Και προξενεί χωρίς λόγο φθόνο στον ανόητο εναντίον 
του αδελφού και σκέψη φόνου και λύπη, επειδή δεν μπορεί να έχει την έπαρση από τους επαίνους. 


19. Εκείνοι που ζητούν µε κόπο την γνώση και δεν την πετυχαίνουν, αποτυγχάνουν ή λόγω απιστίας 
ή γιατί από ανόητη εριστικότητα θ᾽ αρχίσουν ίσως να υπερηφανεύονται εναντίον εκείνων που έχουν 
την γνώση, όπως κάποτε οι Ισραηλίτες εναντίον του Μωυσή. Σ᾽ αυτούς ο Νόμος θα πει, όπως 
πρέπει, ότι “μερικοί ανέβηκαν δια της βίας στο όρος και βγήκαν οι Αμοραίοι που κατοικούσαν εκεί 
και τους χτυπούσαν και τους πλήγωναν (Δευτ. 1, 43-44). Γιατί είναι αναπόφευκτο, εκείνοι που 
προφασίζονται για επίδειξη την αρετή, όχι µόνο να αποτυγχάνουν, νοθεύοντας την ευσέβεια, αλλά 
και να πληγώνονται από τη συνείδησή τους. 


20. Εκείνος που επιθυμεί την γνώση για επίδειξη και δεν την πετυχαίνει, μήτε να φθονεί τον 
πλησίον , μήτε να λυπάται. Αλλά, όπως έχει διαταχθεί, ας προπαρασκευάζεται σε κάτι παραπλήσιο. 
δηλαδή ας κοπιάσει πρώτα φιλόπονα µε το σώμα στην πρακτική αρετή, προετοιμάζοντας έτσι την 
ψυχή του για τη θεία γνώση. 


21. Εκείνοι που αντικρύζουν µε ευσέβεια τα όντα και δεν προσπαθούν νε αφεύρουν κανένα τρόπο 
επιδείξεως, θα βρουν μπροστά τους να τους προῦπαντούν οι ολόφωτες θεωρίες τῶν όντων, και να 
προκαλούν σ᾽ αυτούς την τελειότατη κατανόησή τους. Προς αυτούς ο Νόμος λέει: “Ελάτε να 
κληρονομήσετε πόλεις μεγάλες και ωραίες, γεμάτες από κάθε καλό, τις οποίες δεν κτίσατε εσείς, 
και δεξαμενές πελεκημένες που δεν πελεκήσατε εσείς, και αμπέλια και ελαιώνες που δεν τις 
φυτέψατε εσείς (Δευτ. 6, 10-11). Γιατί εκείνος που δεν ζει για τον εαυτό του, αλλά για το Θεό, 
γεμίζει από όλα τα χαρίσματα που προηγουμένως δε φαίνονταν λόγω της ενοχλήσεως που 
προξενούσαν τα πάθη. 


22. Ἡ αίσθηση διακρίνεται σε δύο είδη. Είναι η αίσθηση ως διαρκής φυσική ιδιότητα, που 
λειτουργεί και όταν κοιμόμαστε, η οποία δεν αντιλαμβάνεται κανένα από τα υποκείµενά της και 
δεν έχει καμμιά ωφέλεια, αφού δεν τείνει προς ενέργειαν. είναι και η ενεργητική αίσθηση, µε την 
οποία αντιλαμβανόμαστε τα αισθητά. Έτσι και η γνώση εἰναι δύο ειδών: η µία είναι θεωρητική, 
που στοχάζεται µόνο από έξη τους λόγους των όντων και δεν έχει καμιά ωφέλεια, καθώς δεν 
επεκτείνεται στην ενέργεια των εντολών. η άλλη είναι ενεργητική και βασίζεται στη πράξη. και 
θεωρεί αληθινή κατανόηση τῶν όντων εκείνη που βεβαιώνεται από την πείρα. 


23, Ο υποκριτής, όσο νομίζει ότι δεν τον αντιλήφθηκαν, είναι ήρεμος, κυνηγώντας τη δόξα του να 
νομίζεται δίκαιος. Όταν όµως ανακαλυφθεί, τότε προβάλλει θανατηφόρους λόγους, νομίζοντας ότι 
µε τις κατηγορίες εναντίον τῶν άλλων θα σκεπάσει την απρέπειά του. Αυτόν, επειδή είναι άστατος, 
η Γραφή τον παρομοίωσε µε γέννημα έχιὸνας και τον διέταξε να κάνει καρπούς άξιους της 
μετάνοιας(Ματθ. 3, 7-8), δηλαδή να μετατρέψει την κρυφή διάθεση της καρδιάς, ώστε να γίνει 
σύμφωνη µε τους εξωτερικούς τρόπους. 


24. Μερικοί λένε ότι θηρίο ονομάζεται κάθε ζώο από όσα ζουν στον αέρα, στη γη και στην 


θάλασσα, που ο Νόμος δεν το έχει κρίνει καθαρό(Λευιτ. 11, 1-43), ακόµη κι αν φαίνεται ήμερο. 
Ονομασία θηρίου δίνει και ο λόγος µας σε κάθε άνθρωπο ανάλογα µε το πάθος που τον κατέχει. 


25. Εκείνος που υποκρίνεται φιλία για να βλάψει τους γύρω του, είναι λύκος που κρύβει κάτω από 
προβιά την κακία του. Αυτός όταν βρει ένα αθώο φέρσιµο ή λόγο, που γίνεται ή λέγεται όπως θέλει 
ο Χριστός, αλλά µε τρόπο απλοϊκό, το αρπάζει και το καταστρέφει, εκτοξεύοντας μύριες 
κατηγορίες προς εκείνους, τῶν οποίων στα ήθη ή τους λόγους επιτίθεται, σαν επίβουλος της 
ελευθερίας που έχουν οι αδελφοί από τον Χριστό(Γαλ. 2, 4). 


26. Εκείνος που υποκρίνεται σιωπή για να πράξει κάτι κακό, μηχανεύεται δόλο κατά του πλησίον. 
Αν αποτύχει σ᾽ αυτό, φεύγει προσθέτοντας στο πάθος του και τον πόνο της αποτυχίας. Ενώ εκείνος 
που σιωπά για να ωφελήσει, αυξάνει την φιλία και φεύγει µε χαρά, γιατί έλαβε φωτισμό που 
διώχνει το σκοτάδι. 


27. Εκείνος που µέσα σε σύναξη διακόπτει την ακρόαση τῶν λόγων µε αυθάδεια, δεν κρύβει ότι 
πάσχει από φιλοδοξία. Δούλος της φιλοδοξίας αυτής, προτείνει στροφές και περιστροφές 
προτάσεων, θέλοντας να διασπάσει τον ειρµό τῶν λεγομένων. 


28. Ο σοφός, είτε διδάσκει, είτε διδάσκεται, μόνον τα ὠφέλιμα θέλει να διδάσκεται και να διδάσκει. 
Ο δοκησίσοφος- αυτός που κάνει το σοφό-, και όταν ερωτά και όταν τον ρωτούν, µόνο τα πιο 
περίεργα παρουσιάζει. 


29. Εκείνος που είναι μέτοχος αγαθών κατά χάρη Θεού, είναι χρεώστης να τα μεταδίδει και στους 
άλλους χωρίς φθόνο. γιατί λέει η Γραφή: “Δωρεάν ελάβατε, δωρεάν να δώσετε’ (Ματθ. 10, 8). 
Αυτός που κρύβει τη θεία δωρεά, συκοφαντεί τον Κύριο ὡς σκληρό και αρνείται την αρετή, 
θέλοντας να µην ταλαιπωρήσει την σάρκα του. Κι εκείνος που πουλάει την αλήθεια στους εχθρούς 
κι έπειτα ξεσκεπάζεται ὡς φιλόδοξος, απαγχονίζεται µην μπορώντας να αντέξει την ντροπή(Πρβλ. 
Ματθ. 25, 24. 26, 15. 27, 5). 


30. Εκείνοι που ακόµη δειλιάζουν τον πόλεμο εναντίον τῶν παθών και φοβούνται την επίθεση τῶν 
αοράτων εχθρών, πρέπει να σωπαίνουν, δηλαδή να µη μεταχειρίζονται τον αντιρρητικό τρόπο για 
Ὀπεράσπιση της αρετής, αλλά να αναθέτουν στο Θεό µε προσευχή να φροντίσει για κείνους. Προς 
αυτούς λέγεται στην Έξοδο: “Ὁ Κύριος θα πολεμήσει για λογαριασμό σας κι εσείς θα 
σιγήσετε᾿ (Εξ. 14, 14). Εκείνοι όµως, που µετά την κατανίκηση τῶν δαιμόνων ζητούν αμέσως τους 
τρόπους ασκήσεως τῶν αρετών, για να τους μάθουν από καλή διάθεση, πρέπει να έχουν ανοιχτό το 
αυτί της διάνοιάς τους. Σ᾽ αυτούς λέει: “Ακούτε Ισραηλίτες (Δευτ. 6, 4). Σ᾽ εκείνον πάλι που, 
επειδή έχει καθαρθεί, επιθυμεί σφοδρά τη θεία γνώση, αρμόζει η ευλαβής παρρησία προς το Θεό. 
προς αυτόν θα λεχθεί: “Γιατί φωνάζεις προς εμένα; (Εξ. 14-15). Επομένως, σ᾽ όποιον έχει 
διαταχθεί η σιωπή επειδή φοβάται, είναι κατάλληλη η καταφυγή προς τον Θεό. σ᾽ εκείνον που 
δίνεται η εντολή να ακούει, αρμόζει η ετοιμότητα στο να υπακούει τις εντολές. για τον γνωστικό, 
κατάλληλο είναι να φωνάζει ακατάπαυστα στο Θεό παρακαλώντας για την αποτροπή τῶν κακών 
και ευχαριστώντας για την παροχή τῶν αγαθών. 


31. Ποτέ η ψυχή δεν μπορεί να υψωθεί στη γνώση του Θεού αν ο ίδιος ο Θεός από συγκατάβαση 
δεν την πιάσει και την ανεβάσει προς τον εαυτό Του. Γιατί ποτέ δεν θα είχε τόση δύναμη ο 
ανθρώπινος νους ώστε να δεχθεί κάποιο θείο φωτισμό, αν ο ίδιος ο Θεός δεν τον τραβήξει επάνω, 
όσο αυτό είναι δυνατό σε άνθρωπο, και δεν τον φωτίσει µε τις θείες λάμψεις. 


32. Εκείνος που μιμείται τους µαθητές του Κυρίου, δεν αποφεύγει από φόβο των Φαρισαίων να 
βαδίζει το Σάββατο µέσα από τα σπαρμένα χωράφια και να µαδά τα στάχυα(Ματθ. 12, 1-2). Αλλά 
μετά την άσκηση της πρακτικής αρετής και αφού φτάσει στην απάθεια, αναλογίζεται τους λόγους 
των δημιουργημάτων και τρέφεται ευσεβώς με τη θεία επιστήμη τῶν όντων. 


33, Εκείνος που είναι μόνο πιστός κατά το Ευαγγέλιο, µετακινεί το βουνό της κακίας του µε την 
πρακτική αρετή(Ματθ. 17, 20). Επειδή κατανοεί την αστάθεια των αισθητών, απομακρύνει από 
μέσα του την διάθεση που είχε πρωτύτερα από αυτά. Εκείνος που μπορεί να είναι και μαθητής, 
δέχεται από τα χέρια του λόγου τα κομμάτια των άρτων της γνώσεως και τρέφει µε αυτά 
χιλιάδες(Ματθ. 14, 19-20), φανερώνοντας έτσι ότι η δύναμη του λόγου αυξάνεται µε την πράξη. 
Εκείνος που μπόρεσε να είναι και Απόστολος, θεραπεύει κάθε ασθένεια και αδυναμία. βγάζει 
δαιμόνια(Ματθ. 10, 8. Λουκ. 10, 17), εξορίζει δηλαδή την ενέργεια τῶν παθών. θεραπεύει ασθενείς, 
επαναφέροντας µέσω της ελπίδας στη συνήθεια της ευσέβειας, εκείνους που την είχαν στερηθεί. 
και εκείνους που από οκνηρία χαυνώθηκαν, τοὺς ελέγχει µε την υπόμµνηση της κρίσεως. Γιατί, αφού 
διατάχθηκε να πατεί πάνω σε φίδια και σκορπιούς(Λουκ. 10, 19), εξαφανίζει την αρχή και το τέλος 
της αμαρτίας. 


34. Ο Απόστολος και μαθητής, είναι οπωσδήποτε και πιστός. Ο μαθητής πάλι δεν είναι 
οπωσδήποτε και Απόστολος, είναι όµως απαραίτητα πιστός. Εκείνος που είναι μόνον πιστός, ούτε 
μαθητής είναι, ούτε Απόστολος. Πλην όµως µπορεί µε τον ανάλογο βίο και µε τη θεωρία, και ο 
πιστός να γίνει μαθητής, και ο μαθητής να µεταταχθεί στην τάξη και αξία του Αποστόλου. 


35. Όσα δημιουργούνται εν χρόνω και υπόκεινται στο χρόνο, σταματούν όταν τελειωθούν, 
παύοντας τη φυσική τους αύξηση. Όσα όµως έργα αρετής κατορθώνονται µε τη γνώση του Θεού, 
αυτά και όταν ολοκληρωθούν, πάλι κινούνται για νέα αύξηση. Γιατί τα τέλη τους αποτελούν αρχές 
άλλων. Όποιος δηλαδή κατάργησε στον εαυτό του τη δύναμη των φθαρτών µέσω της πρακτικής 
εφαρµογής τῶν αρετών, άρχισε ήδη την πραγματοποίηση άλλων θειοτέρων καταστάσεων. Γιατί ο 
Θεός δεν δίνει τέλος ποτέ στα καλά, τα οποία δεν έχουν ούτε αρχή. Γιατί όπως ιδίωμα του φωτός 
είναι να φωτίζει, έτσι ιδίωμα και του Θεού είναι να ευεργετεί. Γι’ αυτό στο Νόμο, όπου γίνεται η 
αφήγηση της κατά χρόνον συστάσεως όσων δημιουργούνται και φθείρονται, τιμάται µε αργία το 
Σάββατο(Εξ. 31, 14-15). Στο Ευαγγέλιο όµως, µε το οποίο εισάγεται το καθεστώς των νοητών, το 
Σάββατο στολίζεται µε αγαθοεργίες(]Ιω. 5, 16-17), ακόµα και αν αγανακτούν εκείνοι που δεν 
εννόησαν ότι το Σάββατο έγινε για τον άνθρωπο και όχι ο άνθρωπος για το Σάββατο, και ότι ο Υιός 
του ανθρώπου είναι Κύριος και του Σαββάτου(Μαρκ. 2, 27-28). 


36. Αναφέρεται στο Νόμο και στους προφήτες: και σάββατο(Ησ. 66,23), και σάββατα(Εξ. 31.13) 
καὶ σάββατα σαββάτων(Λευιτ.Ι6.31), όπως επίσης και περιτομή και περιτομή 
περιτομής(Γεν.17,10-13), και θέρος(Γεν.δ,22) και θέρος θέρους, όπως στη φράση: “Ὅταν θερίσετε 
τον θερισµό σας᾿λευιτ. 23,10). Σημαίνουν λοιπόν, το πρώτο την τελείωση της πρακτικής, της 
φυσικής και της θεολογικής φιλοσοφίας. το δεύτερο, [την αποδέσμευση από] την δημιουργία και 
τους λόγους των δημιουργημάτων. [το τρίτο, τη συγκέντρωση και απόλαυση [των πιο 
πνευματικών λόγων των αισθητών και νοητών]. Και αν αυτό γίνει κατά τρεις τρόπους, δηλ. για το 
καθένα απ᾿ όσα είπαμε, θα γνωρίσει αυτός που έχει θεία γνώση τους λόγους για τους οποίους ο 
Μωυσής πεθαίνει και “σαββατίζει”, δηλ. αναπαύεται έξω από την αγία γη(Δευτ. 24,5). και ο [ησούς 
του Ναυή διενεργεί την περιτομή αφού περάσει τον Ιορδάνη(]. Ναυή 5,3). και αυτοί που 
κληρονομούν την αγαθή γη προσκομίζουν στο Θεό την εισφορά µε το υπερθετικό του διπλού 
θέρους(Λευῖτ.23.11). 


37. Σάββατο, είναι η απάθεια της λογικής ψυχής, η οποία µέσω της πρακτικής αρετής απέρριψε 
ολότελα τα στίγματα της αμαρτίας. 


38. Σάββατα, είναι η ελευθερία της λογικής ψυχῆς, η οποία έχει αποθέσει και αυτήν ακόµη την 
φυσική ενέργεια της αισθήσεως µέσω της πνευματικής θεωρίας της φύσεως. 


39, Σάββατα σαββάτων είναι η πνευματική ηρεμία της λογικής ψυχής, η οποία απέσπασε το νου και 
από αυτούς ακόµη τους πιο θείους λόγους των όντων και τον βύθισε ολοκληρωτικά στο Θεό μόνο 


κατά ερωτική έκσταση, και τον έκανε ολότελα αμετακίνητο από το Θεό µε την μυστική θεολογία. 
40. Περιτομή είναι η αποβολή από την ψυχή της εμπαθούς διαθέσεως προς τα δημιουργήματα. 


41. Περιτομή περιτομής, είναι η τέλεια αποβολή και αφαίρεση από την ψυχή και αυτών τῶν 
φυσικών κινήσεων προς τα δημιουργήματα. 


42. Θέρος της λογικής ψυχής είναι η κατά γνώση συγκέντρωση και επίγνωση τῶν πιο πνευματικών 
λόγων περί της αρετής και της φύσεως τῶν όντων. 


43, Θέρος θέρους, είναι η απρόσιτη σ᾽ όλους κατανόηση του Θεού, η οποία πραγματοποιείται στο 
νου µετά τη μυστική θεωρία τῶν νοητών με τρόπο που ξεπερνά τη γνώση. Αυτή τη μυστική θεωρία 
προσφέρει όπως πρέπει αυτός που εξ αφορµής τῶν ορατών και αοράτων δημιουργημάτων δοξάζει 
άξια το Δημιουργό. 


44. Ὑπάρχε και άλλο θέρος πνευματικότερο, που αναφέρεται πως είναι του Θεού, και άλλη πιο 
μυστική περιτομή και άλλο πιο κρυφό σάββατο, κατά το οποίο ο Θεός “σαββατίζει” από τα έργα 
του, δηλ. αναπαύεται. και αυτά σύμφωνα µε τους λόγους: “Ὁ θερισµός είναι πολύς, αλλά οι εργάτες 
λίγοι’ (Ματθ. 9,37), και: “Πνευματική περιτομή της καρδιάς (ρωμ. 2,29), και “Ευλόγησε ο Θεός 
την έβδομη ηµέρα και την αγίασε, επειδή σ᾽ αυτήν αναπαύθηκε έχοντας ολοκληρώσει όλα τα έργα 
Του, τα οποία είχε αρχίσει ο Θεός να δημιουργεί (Γεν. 2,3). 


45. Θέρος Θεού είναι η αιώνια παραμονή και εγκατάσταση όλων των αξίων πλησίον Του µετά το 
τέλος τῶν αιώνων. 


46. Πνευματική περιτομή της καρδιάς(Ρωμ. 2.29) είναι η τέλεια αφαίρεση τῶν φυσικών ενεργειών 
των αισθήσεων και τοῦ νου σχετικά µε τα αισθητά και τα νοητά. Αυτό γίνεται µε την παρουσία του 
Πνεύματος, που κατά τρόπο άμεσο μεταμορφώνει προς το θεϊκότερο ολικά και το σώμα και την 
ψυχή. 


47. Σαββατισµός του Θεού είναι η ολική κατάληξη σ᾽ Αυτόν των δημιουργημάτων Του, µε την 
οποία ο Θεός παύει τη φυσική ενέργειά τους, όταν αυτά ενεργούν μυστικώς τη δική Του θειότατη 
ενέργεια. Σταµατά δηλαδή ο Θεός τη φυσική ενέργεια που τυχόν έχει κάθε ον και σύμφωνα µε την 
οποία εκ φύσεως κινείται, όταν το καθένα από τα όντα, αφού δεχτεί αναλόγως τη θεία ενέργεια, 
κατευθύνει τη δική του φυσική ενέργεια προς τον ίδιο τον Θεό. 


48. Ας αναζητήσουν όσοι έχουν ζήλο στα πνευματικά, ποια πρέπει να θεωρήσουν ότι είναι τα έργα 
που άρχισε να δημιουργεί ο Θεός, και ποια πάλι είναι εκείνα που δεν άρχισε. Γιατί αν ο Θεός 
σταμάτησε όταν ολοκλήρωσε τα έργα που άρχισε, είναι φανερό ότι δεν σταμάτησε από εκείνα, τα 
οποία δεν άρχισε. Ας σκεφτούν λοιπόν, μήπως έργα του Θεού που έχουν αρχίσει χρονικά είναι όλα 
τα όντα τα “μετέχοντα” (όσα μετέχουν στις µεθεκτές θείες ενέργειες), δηλαδή οι διάφορες ουσίες 
των όντων. γιατί έχουν το “μη είναι’ πρωτύτερο από το “είναι” τους, καθώς ήταν καιρός που τα 
μετέχοντα όντα δεν υπήρχαν. Και μήπως έργα του Θεού που δεν έχουν αρχίσει χρονικά είναι τα 
“μεθεκτά” όντα, εκείνα δηλαδή στα οποία μετέχουν κατά χάρη τα “μετέχοντα”. Τέτοια είναι η 
αγαθότητα και ό,τι περιέχεται στην έννοια της αγαθότητας, και γενικά όλη η ζωή και η αθανασία 
και η απλότητα και η αμετατρεψία και η απειρία και όσα αποτελούν ουσιώδεις ενέργειες του Θεού. 
Αυτά και έργα του Θεού είναι, και δεν έχουν αρχή µέσα στο χρόνο. Γιατί η ανυπαρξία δεν είναι 
αρχαιότερη από την αρετή, ούτε από κανένα από όσα προαναφέραμε, ακόµη και αν εκείνα που 
μετέχουν σ᾽ αυτά έχουν τα ίδια χρονική αρχή. Κάθε αρετή είναι άναρχη. και δεν είναι ο χρόνος 
αρχαιότερός της, γιατί έχει το Θεό ένα και μοναδικό γεννήτορά της προαιωνίως. 


49. Από όλα τα όντα, και τα μετέχοντα και τα µεθεκτά, είναι πάνω απείρως άπειρες φορές ο Θεός. 


Γιατί κάθε τι που έχει ὡς κατηγορούμενό του την ιδιότητα της υπάρξεως, είναι έργο του Θεού. Και 
τούτο, είτε έχει δημιουργηθεί κι έχει χρονική αρχή της υπάρξεως, είτε δόθηκε κατά χάρη στα 
δημιουργήματα, σαν µία έμφυτη δύναμη που κηρύττει μεγαλόφωνα το Θεό που βρίσκεται σε όλα. 


50. Όλα όσα είναι αθάνατα και η ίδια η αθανασία, και όλα όσα ζούνε και η ίδια η ζωή, και όλα τα 
άγια και η ίδια η αγιότητα, και όλα τα ενάρετα και η ίδια η αρετή, και όλα τα αγαθά και η ἰδια η 
αγαθότητα, και όλα τα όντα και η ίδια η οντότητα, ολοφάνερα είναι έργα του Θεού. Αλλά αυτά 
έχουν χρονική αρχή, γιατί κάποτε δεν υπήρχαν. [ενώ τα άλλα δεν έχουν χρονική αρχή, γιατί 
πάντοτε υπήρχαν] αρετή και αγαθότητα και αγιότητα και αθανασία. Και αυτά που έχουν χρονική 
αρχή, υπάρχουν και λέγονται, ό,τι είναι και ό,τι λέγονται µε τη µετοχή τους σ᾽ εκείνα που δεν έχουν 
χρονική αρχή. Γιατί δημιουργός κάθε ζωής και αθανασίας και αγιότητας και αρετής είναι ο Θεός. 
και είναι πάνω και πέρα από την ουσία όλων όσα νοούμε και λέμε. 


51]. Η έκτη ηµέρα, κατά τη Γραφή, διηγείται τη συμπλήρωση τῶν όντων της φύσεως. Η έβδομη 
τελειώνει την κίνηση του χρόνου. Και η όγδοη υποδηλώνει τον τρόπο της καταστάσεως που 
υπερβαίνει και την φύση και τον χρόνο. 


52. Εκείνος που διέρχεται την έκτη ημέρα σύμφωνα μόνο με το Νόμο, φεύγοντας από την 
ενεργητική κυριαρχία τῶν παθών που πιέζουν την ψυχή, αυτός περνά άφοβα τη θάλασσα και 
βγαίνει στην έρημο (Εξ. 1429-30. 16.1) όπου “σαββατίζει”, δηλ. αναπαύεται μόνο µε την αργία 
των παθών. Εκείνος όµως που πέρασε τον Ιορδάνη(Ι. Ναυή 3,17), αφού άφησε και αυτή την 
κατάσταση της αργίας τῶν παθών, έφτασε στην κληρονομία τῶν παθών. 


53, Εκείνος που περνά την έκτη ημέρα σύμφωνα µε το Ευαγγέλιο, αφού πρωτύτερα θανάτωσε τις 
πρώτες κινήσεις της αμαρτίας, φτάνει δια μέσου των αρετών στην έρημη από κάθε κακία 
κατάσταση της απάθειας, όπου σαββατίζει το νου του και από αυτή την ψιλή φαντασία των παθών. 
Εκείνος τώρα που πέρασε τον Ιορδάνη, μετατίθεται στη χώρα της γνώσεως, όπου ο νοῦς, σαν ναός 
που κτίζεται μυστικά από την ειρήνη, γίνεται πνευματικό κατοικητήριο του Θεού. 


54. Εκείνος που συμπλήρωσε την έκτη ηµέρα κατά το θέλημα του Θεού µε κατάλληλα έργα και 
σκέψεις και ολοκλήρωσε και αυτός, όπως ο Θεός, τα έργα του, πέρασε δια μέσου της κατανοήσεως 
όλο το κόσμο τῶν όντων, που τα εξουσιάζουν η φύση και ο χρόνος, και ήρθε στη μυστική θεωρία 
των αιώνων και τῶν αιωνίων, όπου σαββατίζει νοερά κατά τρόπο ακατάληπτο µε την 
ολοκληρωτική εγκατάλειψη και υπέρβαση τῶν όντων. Εκείνος τώρα που αξιώθηκε και την όγδοη 
ημέρα, αναστήθηκε και αυτός όπως ο Θεός από τους νεκρούς -- δηλαδή από όλα, από τα αισθητά 
και τα νοητά, τους λόγους και τα νοήματα -- και έζησε την µακάρια ζωή του Θεού, του μόνου που 
αληθινά και λέγεται και είναι κατά κυριολεξίαν ζωή, γιατί έγινε και ο ίδιος Θεός µε τη θέωση. 


55. Έκτη ηµέρα είναι η τέλεια από τους πρακτικούς εκπλήρωση των φυσικών ενεργειών των 
σχετικών µε την αρετή. Έβδομη, είναι η αποπεράτωση και η παύση από τους θεωρητικούς όλων 
των φυσικών εννοιών γύρω από την ανέκφραστη γνώση. Όγδοη είναι η μετάταξη και μετάβαση 
των αξίων προς την θέωση. Και ίσως ο Κύριος υποδηλώνοντας μυστικότερα αυτήν την έβδομη και 
την όγδοη ηµέρα τις ονόμασε “ημέρα και ώρα συντελείας (Ματθ. 24.36), επειδή περικλείουν τα 
μυστήρια και τους λόγους τῶν πάντων. Αυτή την “ημέρα και την ώρα”. καμία απολύτως από τις 
επουράνιες και επίγειες δυνάμεις δεν θα μπορέσει να τις γνωρίσει προτού να τις ζήσει, εκτός από 
την ίδια την μακάρια θεότητα που δημιουργεί αυτά τα πράγματα. 


56. Η έκτη ηµέρα υποδηλώνει το λόγο της υπάρξεως των όντων. Η έβδομη υπονοεί τον τρόπο της 
εὐδαιμονίας των όντων, και η όγδοη υπαγορεύει το άρρητο μυστήριο της αιώνιας ευδαιμονίας τῶν 


ὀντῶν. 


57. Αφού γνωρίζομε ότι η έκτη ημέρα είναι σύμβολο της πρακτικής ενέργειας, έχοµε χρέος να 


εκπληρώσομε κατ᾽ αυτήν όλο το χρέος τῶν έργων της αρετής, για να λεχθεί και σ᾽ εμάς ο λόγος: 
“Και είδε ο Θεός όλα όσα δημιούργησε, και ιδού, είναι πολύ καλά (Τεν, 1,31). 


58. Εκπληρώνει το χρέος της καλής εργασίας, την οποία επαινεί ο Θεός, εκείνος που μέσω της 
φιλόπονης σωματικής ασκήσεως στολίζει την ψυχή µε τις ποικίλες αρετές. 


59, Εκείνος που ολοκλήρωσε την παρασκευή των έργων της δικαιοσύνης, πέρασε στην ανάπαυση 
της γνωστικής θεωρίας. κατά την οποία, αφού έκλεισε µέσα του µε θείο τρόπο τους λόγους των 
όντων, αναπαύεται από τη νοερή κίνηση γύρω από αυτήν. 


60. Εκείνος που έγινε μέτοχος της αναπαύσεως του Θεού για µας την έβδομη ημέρα, θα γίνει 
μέτοχος και της θεωτικής για µας ενέργειάς Του της όγδοης ημέρας, δηλαδή της μυστικής 
αναπαύσεως, αφήνοντας και αυτός στον τάφο τα οθόνια και το σουδάριο της κεφαλής(]ω. 20.6-7). 
Αυτά βλέποντάς τα ο οποιοσδήποτε Πέτρος και Ιωάννης, πιστεύουν ότι ο Κύριος έχει αναστηθεί. 


61. Μνημείο του Κυρίου είναι εξίσου ο κόσμος και η καρδιά κάθε πιστού. Τα οθόνια είναι οι λόγοι 
των αισθητών μαζί µε τους τρόπους των αρετών. Το σουδάριο είναι η απλή και ενιαία γνώση των 
νοητών και η θεολογία στο μέτρο που κατορθώνεται. Με αυτά έγινε τότε γνωστός ο λόγος της 
Αναστάσεως, και χωρίς αυτά είναι ολότελα αδύνατη για µας η κατανόηση όσων είναι πιο πάνω από 
αυτά. 


62. Εκείνοι που ενταφιάζουν µε τιµές τον Κύριο, θα Τον δουν και αναστηµένο µε δόξα, ενώ είναι 
αθέατος σ᾽ όλους που δεν ενεργούν έτσι. Γιατί δε συλλαμβάνεται πλέον ο Κύριος απ’ όσους Τον 
επιβουλεύονται, καθώς δεν έχει τα εξωτερικά περικαλύμματα µε τα οποία φαινόταν ότι αφήνεται 
θεληµατικά να συλληφθεί από τους διώκτες Τουκαι υπέµεινε το πάθος για τη σωτηρία όλων. 


63. Εκείνος που ενταφιάζει µε τιµές τον Κύριο(Ματθ. 28,60), είναι σε όλους τοὺς φιλόθεους 
σεβάσμιος, γιατί Τον έσωσε όπως έπρεπε, από την διαπόµπευση και τον εξευτελισμό των εχθρών 
Του, και δεν άφησε να γίνει το κάρφωμά Του πάνω στο σταυρό αφορμή βλασφημίας στους 
άπιστους. Εκείνοι που σφραγίζουν τον τάφο και βάζουν στρατιώτες να τον φρουρούν(Ματθ. 27.66), 
είναι μισητοί για την πράξη τους. και όταν αναστηθεί ο Λόγος, αυτοί διαδίδουν ότι δήθεν Τον 
έκλεψαν(Ματθ. 28,13). Για τη συκοφαντία αυτή του αναστηµένου Σωτήρα, εξαγοράζουν και τους 
στρατιώτες µε χρήματα, όπως και για την προδοσία είχαν εξαγοράσει το νόθο μαθητή(Ματθ. 
26,15). (νόθο μαθητή εννοώ τον επιδεικτικό τρόπο της αρετής). Γνωρίζει την έννοια των 
λεγομένων όποιος κατέχει θεία γνώση. αυτός δεν αγνοεί πώς και µε πόσους τρόπους σταυρώνεται ο 
Κύριος και ενταφιάζεται και ανασταίνεται κάνοντας σαν νεκρούς τους εμπαθείς λογισμούς που 
τους εγκαθιστούν οι δαίμονες στην καρδιά, εκείνους που διαμοιράζονται στις ώρες του πειρασμού 
σαν ιμάτια(Ματθ. 27,35) τους τρόπους της ηθικής ομορφιάς. και πώς εξουδετερώνει, όπως τις 
σφραγίδες του τάφου, τα αποτυπώματα που άφησαν πάνω στη ψυχή τα προηγούμενα αμαρτήματα. 


64. Κάθε φιλάργυρος που µε σχήμα ευλάβειας υποκρίνεται την αρετή, όταν βρει τρόπο να συλλέξει 
τα χρήματα που ποθεί, απαρνείται τη συμπεριφορά µε την οποία νομιζόταν πρωτύτερα ότι είναι 
μαθητής του Λόγου. 


65. Όταν δεις κάποιους υπερήφανους που δεν αντέχουν να επαινούνται οι καλύτεροι, και 
μηχανεύονται πώς να συγκαλύψουν την αλήθεια που κηρύττεται, εμποδίζοντάς την µε χίλιους δυο 
πειρασμούς κι αθέµιτες διαβολές, τότε να νοείς ότι ξανασταυρώνεται απ᾿ αυτούς ο Κύριος και 
ενταφιάζεται και φρουρείται µε στρατιώτες και σφραγίδες στον τάφο. Ο λόγος όμῶς, ανατρέποντας 
αυτούς, ανασταίνεται, και πιο πολύ αποδεικνύεται από τον εναντίον του πόλεμο, ενισχυόµενος ως 
προς την απάθεια µε τα παθήματα. Γιατί είναι ισχυρότερος απ᾽ όλα, επειδή και είναι(]ω. 17,17) και 
ονομάζεται αλήθεια. 


66. Το μυστήριο της σαρκώσεως του Λόγου περιέχει το νόημα όλων τῶν αἰνιγματικών και 
συμβολικών λόγων της Γραφής, καθώς επίσης και τη γνώση των ορατών [και των νοητών] 
δημιουργημάτων. Όποιος έχει κατανοήσει το μυστήριο του σταυρού και της ταφής, κατανοεί και 
τους λόγους όσων προαναφέρθηκαν. Κι όποιος έχει μυηθεί στην ανέκφραστη δύναμη της 
Αναστάσεως, κατανόησε το σκοπό για τον οποίο αρχικά ο Θεός δημιούργησε τα πάντα. 


67. Όλες οι ορατές πραγματικότητες χρειάζονται το σταυρό, δηλαδή την κατάσταση στην οποία 
αποκόπτονται από πράγµατα που επενεργούν στις πραγματικότητες αυτές µέσω τῆς αισθήσεως. Τα 
νοητά πάλι όλα, έχουν ανάγκη από την ταφή. την ολική δηλαδή ακινησία αυτών που επενεργούν 
νοερά σ᾽ αυτά. Γιατί όταν μαζί µε τη σχέση θανατώνεται και κάθε φυσική ενέργεια και κίνηση 
σχετικά µε όλα τα πράγµατα, τότε ο λόγος, μένοντας μόνος µε τον εαυτό του, φανερώνεται σαν 
αναστηµένος από τους νεκρούς, περικλείοντας µέσα του όλα όσα προέρχονται από αυτόν, χωρίς 
κανένα γενικώς πράγµα να έχει μαζί του την οικειότητα της φυσικής σχέσεως. Επειδή κατά χάρη 
γίνεται η σωτηρία τῶν σωζομένων και όχι κατά φύση(Εφ. 2, 5). 


68. Οι αιώνες και οι χρόνοι και οι τόποι ανήκουν στην κατηγορία της σχέσεως και χωρίς αυτά δεν 
υπάρχει τίποτε από όσα εννοούνται μαζί τους. Ο Θεός όµως δεν ανήκει στα σχετικά, γιατί τίποτε 
άλλο απολύτως δεν υπάρχει που να εννοείται μαζί µε Αυτόν. Αν λοιπόν η κληρονομία των αξίων 
είναι αυτός ο Θεός, εκείνος που θα αξιωθεί αυτή τη χάρη, θα είναι πάνω από όλους τους αιώνες και 
χρόνους και τόπους. τόπος του θα είναι ο ίδιος ο Θεός, σύμφωνα µε τη Γραφή: “Γίνε για μένα Θεός 
υπερασπιστής και τόπος οχυρός για να µε σώσεις (Ψαλμ. 70, 3). 


69. Το τέλος δεν έχει καμιά ομοιότητα µε τη μεσότητα. αλλιώς δεν θα ήταν τέλος. Μεσότητα είναι 
όλα όσα βρίσκονται έπειτα από την αρχή και πριν από το τέλος. Αν λοιπόν όλοι οι αιώνες και οι 
χρόνοι και οι τόποι µε όλα όσα εννοούνται μαζί τους, είναι µετά το Θεό, ο οποίος είναι αρχή 
άναρχη, αλλά βρίσκονται και πολύ πριν από Αυτόν, άρα σε τίποτε δε διαφέρουν από την μεσότητα. 
Τέλος των σωζομένων είναι ο Θεός. δεν θα υπάρχει τίποτε από την μεσότητα, που να συνθεωρείται 
µε όσους σώζονται φτάνοντας στο ακρότατο τέλος. 


70. Ο κόσμος όλος, περιοριζόµενος από τους ἰδιους τους λόγους του, και τόπος λέγεται και 
αιώναςεκείνων που ζουν µέσα σ᾽ αυτόν. Έχει τρόπους φυσικής θεωρίας τους κατάλληλους µε τη 
φύση του, οι οποίοι μπορούν να προξενήσουν μερική κατανόηση της σοφίας του Θεού που 
απλώνεται σε όλα. Αυτοί που ζουν µέσα στον κόσμο, όσο μεταχειρίζονται τους τρόπους αυτούς ως 
μέσα κατανοήσεως, δεν μπορούν να απαλλαγούν από τη μεσότητα και τη μερική κατανόηση. Όμως 
το μερικό, όταν φανεί το τέλειο, καταργείται. και οι καθρέφτες όλοι και τα σκοτεινά αινίγματα 
περνούν καθώς φτάνει η πρόσωπο προς πρόσωπο αλήθεια(Α΄ Κορ. 13, 10-12).Έτσι ο σωζόμενος, 
όταν αποκτήσει την κατά Θεόν τελειότητα, θα είναι πάνω απ᾿ όλους τους κόσμους και αιώνες και 
τόπους, µε τους οποίους μέχρι τότε παιδαγωγούνταν ως νήπιο. 


71. Ο Πιλάτος είναι ο τύπος του φυσικού νόμου, ενώ του γραπτού νόμου το πλήθος των Ιουδαίων. 
Εκείνος λοιπόν που δεν υψώθηκε µε την πίστη πάνω από τοὺς δύο νόμους, δεν µπορεί να δεχτεί την 
αλήθεια που είναι πάνω από τη φύση και το λόγο, αλλά σταυρώνει πάντως το λόγο, θεωρώντας το 
Ευαγγέλιο είτε σκάνδαλο, όπως ο Ιουδαίος, είτε μωρία, όπως ο εθνικός(Α΄ Κορ. 1, 23). 


72. Όταν δεις τον Ηρώδη και τον Πιλάτο να συμφιλιώνονται για να θανατώσουν τον Ιησού(Λουκ. 
23, 12), τότε να νοήσεις τη συνάντηση των δαιμόνων της πορνείας και της κενοδοξίας που 
συμφώνησαν μεταξύ τους για να θανατώσουν το λόγο της αρετής και της γνώσεως. Γιατί ο 
δαίμονας της κενοδοξίας υποκρίνεται πνευματική γνώση και παραπέμπει στο δαίμονα της πορνείας. 
ο δαίμονας πάλι της πορνείας υποκρίνεται καθαρότητα και στέλνει πίσω στο δαίμονα της 
κενοδοξίας, καθώς λέει: “Αφού Του φόρεσε φόρεμα λαμπρό, ο Ηρώδης έστειλε τον [ησού ξανά 
στον Γπλάτο᾿λουκ. 23, 11). 


73, Καλό είναι να µην επιτρέποµε στο νου να ασχολείται µε το σώμα και τα πάθη. Γιατί λέει η 
Γραφή: “Δεν μαζεύουν σύκα από τ᾽ αγκάθια”, δηλαδή αρετή από τα πάθη, “ούτε σταφύλια από τη 


βάτο᾽᾿ (Λουκ. 6, 44). δηλαδή από τη σάρκα, την πνευματική γνώση που ευφραίνει. 


74. Ο ασκητής δοκιμάζεται µε την υπομονή των πειρασμών, καθαρίζεται µε τη σωματική 
παιδαγωγία, τελειοποιείται µε την επιμέλεια των υψηλών θεωριών, και έτσι αξιώνεται την θεία 
παρηγοριά. Γιατί λέει ο Μωυσής: “Ὁ Κύριος έρχεται από το Σινά”, δηλαδή από τους πειρασμούς, 
“και µας φανερώθηκε από τη Σηείρ”, δηλαδή από τους σωματικούς κόπους, “και έσπευσε να έρθει 
από το όρος Φαρράν μαζί µε μυριάδες Κάδης (αγίων) (Δευτ. 33.2), δηλαδή από το όρος της 
πίστεως μαζί µε μυριάδες αγίων γνώσεων. 


75. Ο Ηρώδης έχει τη θέση του σαρκικού φρονήματος ενώ ο Πιλάτος της αισθήσεως, ο Καίσαρας 
των αισθητών, και οι Ιουδαίοι των ψυχικών λογισμών. Όταν λοιπόν η ψυχή από άγνοια στραφεί 
στα αισθητά, παραδίνει στην αίσθηση τον λόγο για να θανατωθεί, και κατακυρώνει εναντίον τῆς µε 
την ομολογία της τη βασιλεία των φθαρτών. Γιατί είπαν οι Ιουδαίοι: “Δεν έχοµε βασιλιά, παρά τον 
Καίσαρα Ἴω. 19, 15). 


76. Ο Ηρώδης έχει τη θέση της ενέργειας τῶν παθών, ενώ ο Πιλάτος της έξεως που δημιουργείται 
από την απάτη των παθών. ο Καίσαρας του σκοτεινού κοσµοκράτορα, του διαβόλου, και οι 
Ιουδαίοι της ψυχής. Όταν λοιπόν η ψυχή υποταχθεί στα πάθη και παραδώσει την αρετή υποχείρια 
στην έξη της κακίας, αρνείται ολοφάνερα τη βασιλεία του Θεού και μεταβαίνει στην 
καταστρεπτική τυρρανία του διαβόλου. 


77. Δεν αρκεί στην ψυχή, για την πνευματική ευφροσύνη της, η υποδούλωση τῶν παθών, αν δεν 
αποκτήσει τις αρετές µε την εκπλήρωση των εντολών. “Να µη χαίρεστε, λεει ο Κύριος, γιατί 
υποτάσσονται σ᾽ εσάς τα δαιμόνια”, δηλαδή τα ενεργήµατα τῶν παθών, “αλλά γιατί τα ονόματά 
σας γράφτηκαν στον ουρανό’ (Λουκ. 10, 20), καθώς μεταγράφηκαν στον τόπο της απάθειας µε τη 
χάρη της υιοθεσίας µέσω τῶν αρετών. 


78. Σ εκείνον που έχει πνευματική γνώση, είναι αναγκαίος οπωσδήποτε ο πλούτος τῶν αρετών, 
που αποκτάται µε την πρακτική άσκηση. Γιατί λέει ο Κύριος: “Όποιος έχει βαλλάντιο”, δηλαδή 
γνώση πνευματική, “ας το πάρει. επίσης και δισσάκι”, δηλαδή αρετή και γνώση, “ας πουλήσει το 
φόρεμά του κι ας αγοράσει μαχαίρι (Λουκ. 22,36), δηλαδή ας παραδώσει µε προθυμία το σώμα του 
στους κόπους τῶν αρετών και ας µεταχειρισθεί µε σοφία για χάρη της ειρήνης του Θεού τον 
πόλεμο εναντίον των παθών και τῶν δαιμόνων. δηλαδή την ικανότητα να διακρίνει µε το λόγο του 
Θεού το χειρότερο από το καλύτερο. 


79. Όταν έγινε τριάντα ετών αρχισε ο Κύριος το έργο Του(Λουκ. 3,23), διδάσκοντας µε τον αριθµό 
αυτό τοὺς διορατικούς τα σχετικά µε τον εαυτό Του μυστήρια µε μυστικό τρόπο. Γιατί ο αριθµός 
τριάντα, όταν κατανοηθεί μυστικά, παρουσιαζει τον Κύριο ὡς δημιουργό και προνοητή του χρόνου 
και της φύσεως και τῶν νοητών που είναι πάνω από την ορατή φύση. Ως δημιουργό του χρόνου µε 
το επτά, γιατί ο χρόνος είναι εβδοµατικός. της φύσεως µε το πέντε, γιατί η φύση είναι πενταδική, 
εξαιτίας της αισθήσεως που διαιρείται σε πέντε είδη. των νοητών µε το οκτώ, γιατί η γένεση τῶν 
νοητών βρίσκεται παραπάνω από το χρόνο που μετρούμε. Ως προνοητή µε τον αριθµό δέκα. τούτο 
και λόγω της αγίας δεκάδας τῶν εντολών που κατευθύνουν τους ανθρώπους προς τη μακαριότητα, 
αλλά και γιατί µε αυτό το γράμμα” αρχίζει το όνοµα του Κυρίου, όταν έγινε άνθρωπος. Αν λοιπόν 
προσθέσεις τοὺς αριθμούς πέντε, επτά, οκτώ και δέκα, έχεις τον αριθµό τριάντα. Εκείνος λοιπόν 
που γνωρίζει να ακολουθεί σωστά τον Κύριο ὡς αρχηγό, δεθα αγνοήσει το λόγο για τον οποίο και 
αυτός τριάντα ετών θα εμφανιστεί έχοντας τη δύναμη να κηρύττει το ευαγγέλιο της Βασιλείας. 
Γιατί όταν χωρίς ψεγάδι δημιουργήσει σαν κάποια ορατή φύση τον κόσμο τῶν πρακτικών αρετών, 
χωρίς να μεταβάλλει την πορεία που σαν κάποιος χρόνος πραγματοποιείται δια μέσου των 
αντιθέτων στην ίδια την ψυχή, και αποκομίσει γνώση χωρίς σφάλματα µέσω της θεωρίας και 
μπόρεσε να μεταδώσει µε φροντίδα την αυτή διάθεση και στους άλλους, τότε και αυτός, όση 
σωματική ηλικία και αν έχει, είναι τριάντα ετών κατά το πνεύμα και φανερώνει την ενέργεια των 
δικών του αγαθών στοὺς άλλους. 


Ἔ Ἐννοεί το γράμμα 1, αρχικό της λέξεως Ιησούς, το οποίο στην Ελληνική αρίθµηση συμβολίζει το 
10. 


80. Εκείνος που είναι παραλυμένος από τις ηδονές του σώματος, ούτε για πραγμάτωση αρετής 
ενεργεί, ούτε µπορεί να κινηθεί για την πνευματική γνώση. Γι’ αυτό οὔτε που έχει άνθρωπο, 
δηλαδή φρόνιμο λογισμό, για να τον βάλει, όταν ταραχθεί το νερό στην κολυμβήθρα(]ω. 5, 7), 
δηλαδή στην αρετή που είναι δεκτική της θείας γνώσεως και θεραπεύει κάθε ασθένεια, αν βέβαια, 
καθώς ο άρρωστος αναβάλλει από ραθυµία, δεν προλάβει κάποιος άλλος που θα τον εμποδίσει να 
βρει την θεραπεία του. Γι’ αυτό και μένει στο κρεβάτι από την αρρώστια του τριάντα οκτώ 
χρόνια(]ω. 5,5). Εκείνος δηλαδή που δεν παρατηρεί την ορατή κτίση πρός δόξαν Θεού και δεν 
ανεβάζει µε ευσεβή λογισμό τη θεωρία των αισθητών προς τη νοητή φύση, είναι λογικό να μένει 
άρρωστος τον παραπάνω αριθµό τῶν ετών. Γιατί ο αριθµός τριάντα, µε την φυσική έννοια σημαίνει 
την αισθητή φύση, όπως και όταν τον πάρομε πρακτικά, σημαίνει την [πρακτική] αρετή. Ο αριθµός 
οκτώ, στο μυστικό του νόηµα υποδηλώνει τη νοητή φύση τῶν ασωμάτων, όπως και όταν τον δούμε 
γνωστικά, υποδηλώνει τη πάνσοφη θεολογία. Όποιος δεν κινείται μ᾽ αυτές για να φτάσει στο Θεό, 
μένει παράλυτος, μέχρις ότου έρθει ο Λόγος και τον διδάξει τον σύντομο τρόπο της θεραπείας 
λέγοντάς του: “Σήκω, πάρε το κρεβάτι σου και πήγαινε([Ιω. 5, 8), διατάζοντας δηλαδή το νου να 
σηκωθεί από την φιληδονία που τον κατέχει και να πάρει το σώμα στους ώμους τῶν αρετών και να 
πάει στο σπίτι του, δηλαδήσ τον ουρανό. Γιατί είναι καλό να σηκώνεται το χειρότερο (το σώμα) 
προς την αρετή από το καλύτερο (το νου) στους ώμους της πρακτικής ασκήσεως, παρά το καλύτερο 
να οδηγείται στη φιληδονία από το χειρότερο µε τη μαλθακότητα. 


81. Εφόσον δεν έχοµε ξεπεράσει καθαρά κατά διάνοια τόσο την δική µας ὕπαρξη, όσο και όλων 
των έπειτα από το Θεό, δεν έχομε αποκτήσει ακόµη την κατάσταση της σταθερότητας στην αρετή. 
Κι όταν µε την αγάπη επιτύχομε αυτή την υψηλή κατάσταση, τότε θα γνωρίσοµε τη δύναμη της 
θείας υποσχέσεως. Γιατί εκεί πρέπει να πιστεύομε ότι θα έχουν αμετακίνητη εγκατάσταση οι άξιοι, 
όπου ο νους πρωτύτερα ρίζωσε τη δική του δύναμη µε την αγάπη. Γιατί “εκείνος” που δεν βγήκε 
από τον εαυτό του και από όλα όσα μπορούν να νοηθούν, και δεν έφτασε στη σιωπή που είναι 
πάνω από κάθε νόηση, δεν μπορεί να είναι τελείως ελεύθερος από τη μεταβολή. 


82. Κάθε νόηση εμπεριέχει οπωσδήποτε την έννοια του πλήθους, ή τουλάχιστον της δυάδας, γιατί 
αποτελεί τη μέση σχέση δύο άκρων, καθώς ενώνει μεταξύ τους αυτό που νοεί και αυτό που νοείται 
(το νοούν και το νοούμενο)' και κανένα από τα δύο αυτά δε διασώζει την τέλεια απλότητα. Το 
νοούν είναι ένα υποκείµενο, καθώς συνεπινοείται μαζί του η δύναμη να νοεί. Και το νοούμενο είναι 
πάντως υποκείμενο, και ή έχει συνεπινοουμένη µέσα στο νοούν υποκείµενο τη δύναμη να νοείται, 
ή έχει ὡς προὐπάρχουσα την ουσία εκείνου του οποίου είναι δύναμη. Γιατί κανένα ον δεν είναι 
εντελώς αυτό καθ᾽ αυτό απλή ουσία ή νόηση για να είναι και µονάδα αδιαίρετη. Ο Θεός όµως, είτε 
ουσία Τον πούμε, δεν έχει φυσικώς συνεπινοούμενη μαζί Του τη δύναμη να νοείται, γιατί 
διαφορετικα θα ήταν σύνθετος: είτε νόηση Τον πούμε, δεν έχει φυσικώς ουσία επιδεκτική νοήσεως, 
αλλά ο Θεός είναι νόηση κατ᾽ ουσίαν. Και είναι όλος νόηση, και µόνο νόηση, και ο ίδιος είναι κατά 
τη νόηση ουσία, και όλος ουσία και μόνον ουσία, και όλος πάνω από ουσία, [και όλος πάνω από 
νόηση,] γιατί είναι και µονάδα αδιαίρετη και χωρίς µέρη και απλή. Εκείνος λοιπόν που έχει µε 
οποιοδήποτε τρόπο νόηση, δεν βγήκε ακόµη από τη δυάδα: εκείνος όµως που την άφησε ολότελα, 
μπήκε οπωσδήποτε στη μονάδα, εγκαταλείποντας µε την υπέρβαση τη δύναμη της νοήσεως. 


83, Στα πολλά υπάρχει η ετερότητα, η ανοµοιότητα και η διαφορά. Αλλά στο Θεό, ο οποίος είναι 
ένας και μόνος, υπάρχει µόνο η ταυτότητα, η απλότητα και η ομοιότητα. Δεν είναι ακίνδυνο λοιπόν 
πριν βγούμε έξω από τα πολλά, να προχωρούμε στις θεωρίες περί Θεού. Τούτο το φανερώνει ο 
Μωυσής στήνοντας τη σκηνή της διάνοιας έξω από το στρατόπεδο(Εξ. 33, 7) και τότε 
συνομιλώντας µε το Θεό. Είναι επικίνδυνονα επιχειρήσει κανείς να πει µε προφορικό λόγο το 
άρρητο, γιατί ο προφορικός λόγος είναι και δυάδα και ακόµη περισσότερο. Ενώ το να θεωρεί 
κανείς το ον χωρίς φωνή µε μόνη τη ψυχή, αυτό είναι πολύ ισχυρό, γιατί τότε μένει στην αδιαίρετη 
μονάδα και όχι στα πολλά. Το παράδειγµα του Αρχιερέα, που είχε διαταγή µια φορά µόνο το χρόνο 
να διασχίζει το καταπέτασμα και να εισέρχεται στα Άγια των Αγίων(λεῦιτ. 16, 34: Εβρ. 9, 7), 
διδάσκει ότι μόνο εκείνος που πέρασε την αυλή και τα Άγια πρέπει να εισέρχεται στα Άγια των 
Αγίων, δηλαδή μόνο εκείνος ο οποίος ξεπέρασε όλη τη φύση και τῶν αισθητών και των νοητών και 
έγινε καθαρός από κάθε τι που χαρακτηρίζει τα δημιουργήματα, πρέπει να πλησιάζει στις περί 


Θεού θεωρίες με τελείων γυμνή διάνοια. 


84. Ο μέγας Μωυσής, αφού έστησε την σκηνή του έξω από το στρατόπεδο(Εξ. 33,7), δηλαδή αφού 
έστησε τη γνώμη και την διάνοιά του έξω από όσα βλέπομε, αρχίζει να λατρεύει το Θεό: και αφού 
μπήκε μέσα στον γνόφο(ΈΕξ. 20, 21), δηλαδή στον ασχηµάτιστο και ἀῦλο τόπο της γνώσεως, εκεί 
επιτέλεσε τις ιερότατες τελετές. 


85. Ο γνόφος είναι η ασχηµάτιστη και άυλη και ασώµατη κατάσταση, η οποία κατέχει την γνώση 
των προτοτύπων όλων τῶν όντων. Όποιος βρεθεί µέσα σ᾽ αυτήν, σαν ένας άλλος Μωυσής, παρότι 
θνητός κατά τη φύση, κατανοεί τα αθάνατα.Με τη γνώση αυτή, αφού ζωγραφίσει µέσα τουτο 
κάλλος τῶν θείων αρετών, σαν ζωγραφιά που είναι πιστό αντίγραφο του αρχέτυπου κάλλους, 
ακτεβαίνει από το όρος και παρουσιάζει τον εαυτό του ὡς πρότυπο σ᾽ εκείνους που θέλουν να 
μιμούνται την αρετή(Έξ. 24.18: 34.20). Και µε αυτό φανερώνει τη φιλανθρωπία και την αφθονία 
της χάρης της οποίας έγινε μέτοχος. 

86. Εκείνοι που ασκούν µε καθαρότητα την κατά Θεόν φιλοσοφία, έχουν ένα πολύ μεγάλο κέρδος 
από τη θεία γνώση που αυτή προξενεί: το να µη μεταβάλλεται πλέον η γνώμη τους μαζί µε τα 
πράγματα, αλλά µε σταθερή βεβαιότητα να καταπιάνονται πρόθυµα µε όσα αρμόζουν στην αρετή. 


87. Όταν βαπτισθήκαµε εν Χριστώ δια του Πνεύματος, ντυθήκαµε την κατά σάρκα πρώτη 
αφθαρσία: περιµένομε τώρα την τελική κατά Χριστόν αφθαρσία του Πνεύματος, αφού βέβαια 
φυλάξαμε ακηλίδωτη την πρώτη µε την καρποφορία αγαθών έργων και τη θεληματική νέκρωση. 
Όποιος έχει την τελική αυτή αφθαρσία, δεν φοβάται πλέον οτι θα χάσει τα αποκτηθέντα αγαθά. 


88. Επειδή ο Θεός θέλησε από ευσπλαγχνίανα στείλει σ᾽ εµάς που κατοικούµε τη γη τη χάρη της 
θείας αρετής από τον ουρανό, κατασκεύασε συμβολικά την ιερή σκηνή µε όλα όσα περιέχει(Εξ. 
25,8), για να είναι απεικόνιση, υποτύπωση και µίµηση της σοφίας. 


89. Ἡ χάρη της Νέας Διαθήκης είναι κρυμμένη μυστικα στο γράμμα της Παλαιάς. Γι’ αυτό λέει ο 
Απόστολος ότι ο Νόμος είναι πνευματικός(Ρωμ. 7,14). Ο Νόμος λοιπόν κατά το γράμμα παλιώνει 
και γερνά και καταργείται(Εβρ. 8.13), κατά το Πνεύμα όµως μένει νέος και είναι πάντοτε 
ενεργούμενος. Γιατί η χάρη δεν παλιώνει καθόλου. 


90. Ο Νόμος αποτελεί τη σκιά του Ευαγγελίου, ενώ το Ευαγγέλιο είναι εικόνα τῶν μελλοντικών 
αγαθών. Ο Νόμος εμποδίζει τις ενέργειες των κακών, το Ευαγγέλιο παραθέτει τις πράξεις τῶν 
αγαθών. 


91. Όλη η αγία Γραφή λέμε ότι διαιρείται σε σάρκα και σε πνεύμα, σαν να είναι ένας πνευματικός 
άνθρωπος. Και εκείνος που λέει ότι το γράμμα της Γραφής είναι σάρκα και το νόημά του ότι είναι 
πνεύμα, δηλαδή ψυχή, δεν κάνει λάθος. Και είναι φανερά σοφός εκείνος που άφησε το φθειρόμενο 
μέρος και δόθηκε ολότελα στο άφθαρτο. 


92. Ο Νόμος είναι η σάρκα της Αγίας Γραφής, όταν θεωρηθεί σαν πνευματικός άνθρωπος. Αίσθηση 
είναι οι Προφήτες. Το Ευαγγέλιο είναι η νοερή ψυχή που ενεργεί µε τη σάρκα του Νόμου και µε 
την αίσθηση των Προφητών και εκδηλώνει τη δύναμή της µε τις ενέργειές της. 


93, Ο Νόμος είχε τη σκιά(Εβρ. 10,1), ενώ οι Προφήτες την εικόνα των θείων και πνευματικών 
αγαθών του Ευαγγελίου. Το Ευαγγέλιο όµως έδειξε σ᾽ εµάς παρούσα στα πράγµατα την αλήθεια 
που είχε δοθεί πρωτύτερα από το Νόμο ως σκιά και είχε προεικονισθεί από τους Προφήτες. 


94. Εκείνος που µε το βίο και τη διαγωγή του εκτελεί το Νόμο, έχει αργία μόνον για την τέλεση της 
αμαρτίας, προσφέροντας θυσία στο Θεό την ενέργεια των αλόγων παθών, και αρκείται σ᾽ αυτό για 
τη σωτηρία του, λόγω της πνευματικής του νηπιότητας. 

95. Εκείνος που παιδαγωγείται µε τον προφητικό λόγο, μαζί µε την αποβολή της ενέργειας των 
παθών αποβάλλει και τις συγκαταθέσεις προς αυτά, οι οποίες ενεργούνται στην ψυχή του. Αλλιώς 
ενώ νομίζει ότι µε το χειρότερο μέρος του, εννοώ τη σάρκα, απέχει από την κακία, θα του διαφύγει 
ότι µε το καλύτερο μέρος, εννοώ την ψυχή, την διαπράττει αδιάκοπα. 


96. Εκείνος που ακολουθεί µε γνησιότητα την ευαγγελική ζωή, έκοψε και την αρχή και το τέλος της 


κακίας του, και εργάζεται κάθε αρετή µε το έργο και µε το λόγο. Προσφέρει στο Θεό θυσία 
δοξολογίας και ευχαριστίας(Ψαλμ. 49,14: 115,8)! είναι ελευθερωμένος από κάθε ενόχληση 
ενέργειας των παθών, καθώς επίσης και από το νοερό πόλεμο εναντίον τους: και έχει μοναδική 
αχόρταστη ηδονή την ελπίδα τῶν μελλόντων αγαθών, η οποία τρέφει την ψυχή. 


97. Σ7 εκείνους που μελετούν µε μεγάλη επιμέλεια τις θείες Γραφές, ο Κύριος παρουσιάζεται να 
έχει δύο μορφές. Η μία είναι κοινή και πιο δημώδης και [όχι] σε λίγους θεατή, και σ᾽ αυτήν 
αναφέρεται η φράση: “Τον εἰδαμε και δεν είχε ωραιότητα ούτε κάλλος (Ησ. 53,2). Η άλλη είναι πιο 
μυστική και λίγοι τη φτάνουν, όσοι έχουν γίνει ήδη όμοιοι µε τοὺς αγίους αποστόλους Πέτρο και 
Ιωάννη, μπροστά στους οποίους μεταμορφώθηκε ο Κύριος µε λαμπρότητα που υπερβαίνει την 
αἰσθηση(Ματθ. 17.2: Β΄ Πετρ. 1. 17-18). Με τη µορφή αυτή είναι ωραίος περισσοτερο απ᾿ όλους 
των υιούς των ανθρώπων(Ῥαλμ 44.3). Από αυτές τις δύο μορφές η πρώτη είναι κατάλληλη για τους 
αρχαρίους, η δεύτερη για εκείνους που έγιναν τέλειοι στη γνώση, ο καθένας ανάλογα µε τη 
δυνατότητά του. Η µία µορφή είναι εικόνα της πρώτης παρουσίας του Κυρίου: σ᾽ αυτήν, που 
καθαρίζει µε τα παθήματα τους πρακτικούς, αντιστοιχεί το γράμμα του Ευαγγελίου. Η άλλη είναι 
προεικόνιση της ένδοξης δευτέρας παρουσίας Του: σ᾽ αυτή νοείται το πνεύμα του Ευαγγελίου, και 
αυτή μεταμορφώνει προς τη θέωση µε τη σοφία τους γνωστικούς καθώς, µε τη μεταμόρφωση του 
Λόγου που γίνεται µέσα τους, αυτοί αντανακλούν µε ακάλυπτο πρόσωπο τη λαμπρότητα του 
Κυρίου(Β΄ Κορ. 3, 18). 


98. Εκείνος που για την απόκτηση της αρετής μένει µε την καρτερία ακλόνητος στα δεινά, έχει 
επάνω του τα γνωρίσματα της πρώτης παρουσίας του Λόγου, η οποία τον καθαρίζει από κάθε 
κηλίδα. Εκείνος που έχει μεταφέρει το νου του µε τη θεωρία στην κατάσταση τῶν αγγέλων, έχει τη 
δύναμη της δευτέρας παρουσίας, η οποία του δίνει την απάθεια και το να μένει άπτωτος. 


99. Η αίσθηση συνοδεύει τον πρακτικό που κατορθώνει µε κόπους τις αρετές. Τον γνωστικό τον 
χαρακτηρίζει η νέκρωση της αισθήσεως, γιατί έχει αποσύρει το νου του από την σάρκα και τον 
κόσµο και τον περιόρισε στο Θεό. Ο πρώτος, καθώς αγωνίζεται µε την πρακτική άσκηση να λύσει 
την ψυχή από τον φυσικό δεσμό της σχέσεως µε τη σάρκα, έχει συνεχώς το φρόνημά του 
καμπτόμενο μπροστά στοὺς κόπους. Ενώ ο άλλος, επειδή µε τη θεωρία αφαίρεσε τα καρφιά της 
σχέσεως αυτής, δεν µπορεί να περιοριστεί διόλου από τίποτε, γιατί έγινε πλέον ελεύθερος από το 
να υποφέρει και να κρατείται από εκείνα που θέλουν να τον κυριεύσουν. 


100. Το μάννα που δόθηκε στους Ισραηλίτες στην έρημο(Εξ. 16, 14-35), είναι ο λόγος του Θεού, ο 
οποίος επαρκεί σε κείνους που τον τρώνε για κάθε πνευματική ηδονή, και μεταβάλλεται σε κάθε 
γεύση ανάλογα µε τη διαφορά της επιθυμίας εκείνων που τον τρώνε: γιατί έχει την ποιότητα 
οποιασδήποτε πνευματικής τροφής. Γι’ αυτό σε κείνους που µε το Πνεύμα γεννήθηκαν ἀνωθεν(]ω. 
3, 3-5) από άφθαρτη σπορά, γίνεται άδολο πνευματικό γάλα(Α΄ Πετρ. 2,2)’ στους ασθενείς γίνεται 
λάχανο(Ρωμ. 14,2) που τονώνει τη δύναμη της ψυχής που έχει τραυματιστεί. Σ7 εκείνους που λόγω 
της εξεως στο καλό έχουν γυμνασμένα τα αισθητήρια της ψυχής και διακρίνουν το καλό και το 
κακό, τοὺς δίνει στερεά τροφή(Εβρ. 5.14). Έχει και άλλες άπειρες δυνάμεις ο λόγος του Θεού, οι 
οποίες είναι ανέφικτες εδώ. Όταν όµως κανείς τελειώσει τη ζωή και γίνει άξιος να του δοθούν στον 
ουρανό πολλά ή ὀλα(Ματθ. 25,21), αυτός θα λάβει και όλες ή μερικές από εκείνες τις δυνάμεις του 
λόγου του Θεού, επειδή έλαβε εδώ τα πολύ λίγα. Γιατί η ακρότητα τῶν θείων χαρισμάτων που 
δίνονται εδώ, όταν συγκριθεί µε τα μέλλοντα, είναι κάτι το ελάχιστο και μέτριο. 


Άγιος Μάξιμος ο Ομολογητής 


200 κεφάλαια προς τον Θαλάσσιο, περί Θεολογίας και της Ενσάρκου Οικονομίας του Υιού τοῦ 
Θεού 


Δεύτερη εκατοντάδα 


1. Ο Θεός είναι ένας, γιατί µία είναι η θεότητα, άναρχη, απλή, πάνω από ουσία, δίχως µέρη και 
αδιαίρετη. Η ίδια θεότητα είναι µονάδα και τριάδα. Μονάδα ακέραιτη η αυτή, και Τριάδα πλήρης η 
αυτή. Μονάδα ακέρατη κατά την ουσία η ίδια, και Τριάδα πλήρης κατά τις υποστάσεις η ίδια. Γιατί 
η θεότητα είναι Πατέρας, Υιός και Άγιο Πνεύμα. Και η θεότητα είναι και στον Πατέρα και στον Υιό 
και στο Άγιο Πνεύμα. Όλη η θεότητα σε όλον τον Πατέρα η ἰδια, και όλος ο Πατέρας σε όλη την 
ίδια. Και όλη η ίδια σε όλο τον Υιό, και όλος ο Υιός σε όλη την ίδια. Και όλη σε όλο το Άγιο 
Πνεύμα η ίδια θεότητα, και όλο το Άγιο Πνεύμα σε όλη την ίδια. Όλη η θεότητα είναι Πατέρας, και 
είναι σε όλο τον Πατέρα: και ο Πατέρας είναι όλος σε όλη την θεότητα: και αυτή όλη είναι όλος ο 
Πατέρας. Και στην ίδια όλη είναι όλος ο Υιός: και η ίδια είναι όλη σε όλο τον Υιό, και όλος ο Υιός 
είναι όλη η θεότητα και σε όλη. Και η ίδια είναι όλη Άγιο Πνεύμα, και σε όλο το Άγιο Πνεύμα: και 
το Άγιο Πνεύμα είναι όλο όλη η θεότητα: και σε όλη την ίδια είναι όλο το Πνεύμα το Άγιο. Γιατί 
δεν είναι η θεότητα κατά ένα µέρος της στον Πατέρα, ούτε κατά ένα µέρος είναι Θεός ο Πατέρας: 
ούτε κατά ένα µέρος είναι η θεότητα στον Υιό, ή κατά ένα µέρος είναι Θεός ο Υιός: ούτε κατά ένα 
μέρος είναι η θεότητα στο Άγιο Πνεύμα, ή το Άγιο Πνεύμα κατά ένα μέρος είναι Θεός.Γιατί ούτε 
μερίζεται η θεότητα, ούτε είναι ελλιπής Θεός ο Πατέρας ή ο Υιός ή το Άγιο Πνεύμα, αλλά όλη η 
θεότητα είναι η ίδια τέλεια τελείως στον τέλειο Πατέρα και όλη τελείως στον τέλειο Υιό η ίδια και 
όλη τελείως η ίδια στο τέλειο Άγιο Πνεύμα. Γιατί ο Πατέρας είναι όλος τελείως σε όλο τον Υιό και 
στο Πνεύμα: και όλος τελείως σε όλο τον Πατέρα και το Πνεύμα εἰναι ο Υἱός: και όλο τελείως σε 
όλο τον Πατέρα και τον Υιό είναι το Άγιο Πνεύμα. Γι’ αυτό και είναι ένας Θεός ο Πατέρας και ο 
Υιός και το Άγιο Πνεύμα: γιατί µία και η αυτή είναι η ουσία και η δύναμη και η ενέργεια του 
Πατέρα και του Υιού και του Αγίου Πνεύματος, και δεν υπάρχει ούτε νοείται καμιά από τις τρεις 
Ὑποστάσεις χωρίς τις άλλες. 


2. Κάθε νόηση ανήκει στα όντα που νοοῦν και σ᾽ αυτά που νοούνται. Ο Θεός όµως δεν είναι από 
εκείνα που νοούν, ούτε από εκείνα που νοούνται, γιατί είναι πάνω από αυτά. Διαφορετικά, 
περιορίζεται: ή από την ανάγκη της σχέσεως µε το νοούμενο, αν θα νοούσε: ή µε το να υπόκειται 
φυσικά σ᾽ εκείνον που τον νοεί, αν θα ήταν νοούμενος. Απομένει λοιπόν να παραδεχθούμε ότι ούτε 
νοεί ο Θεός, ούτε νοείται, αλλά ότι είναι πέρα από το να νοεί ή να νοείται. Γιατί οι ιδιότητες αυτές 
ανήκουν εκ φύσεως στα ὕστερα από Εκείνον. 


3. Κάθε νόηση, όπως έχει τη θέση της οπωσδήποτε σε κάποια ουσία ὡς ιδιότητα, έτσι έχει και την 
κίνηση της γύρω από κάποια ουσία µε ιδιότητες. Γιατί δεν είναι δυνατό να τη δεχθεί κάτι που 
υπάρχει καθ᾽ εαυτό, απόλυτα ανεξάρτητο και απλό, γιατί και η νόηση δεν είναι ανεξάρτητη και 
απλή. Ο Θεός όµως, επειδή είναι και κατά τα δύο απόλυτα απλός (και ὡς ουσία δηλαδή δεν είναι 
κάτι που νοείται, και ὡς νόηση [δεν] έχει καθόλου ένα δεδομένο υποκείμενο), δεν είναι από εκείνα 
που [νοούν και] νοούνται: γιατί βέβαια ο Θεός είναι πάνω από ουσία και νόηση. 


4. Για όλες τις ευθείες γραμμές που ξεκινούν από ένα κέντρο, αυτό παραμένει η ολότελα αδιαίρετη 
αρχή τους. Έτσι και εκείνος ο οποίος αξιώθηκε να βρεθεί µέσα στο Θεό, θα μάθει µε μιά απλή και 
αδιαίρετη γνώση όλους τοὺς λόγους τῶν δημιουργημάτων που προὐπάρχουν σ᾽ Αυτόν. 


5. Όταν η νόηση παίρνει τη µορφή όσων νοούνται, τότε η µία νόηση διαιρείται σε πολλές νοήσεις, 
παίρνοντας µορφή ανάλογα µε κάθε ένα είδος όσων νοούνται. Όταν όµως ξεπεράσει το πλήθος τῶν 
αισθητών και νοητών που της δίνουν µορφή και γίνει εντελώς χωρίς µορφή και σχήμα, τότε µε 
κατάλληλο τρόπο ο λόγος που είναι πάνω από κάθε νόηση την οικειοποιείται και τη σταματά από 
όσα εκ φύσεως την αλλοιώνουν µε τις μορφές τῶν νοημάτων. Εκείνος που φτάνει στο σηµείο αυτό 


αναπαύθηκε από ολα τα έργα του, όπως ακριβώς και ο Θεός από τα δικά Του(Εβρ. 4, 10: Γεν. 2,2). 


6. Εκείνος που έφτασε εδώ τη δυνατή για τους ανθρώπους τελειότητα, καρποφορεί στο Θεό αγάπη, 
χαρά, ειρήνη, μακροθυμία(Γαλ. 5, 22). Οι µελλοντικοί καρποί είναι η αφθαρσία, η αιωνιότητα και 
τα όμοια µε αυτά. Και ίσως τα πρώτα αρµόζουν σ᾽ εκείνον που ολοκλήρωσε την πρακτική αρετή, 
ενώ τα δεύτερα σ᾽ εκείνον που µε αληθινή γνώση βγήκε έξω από τα δημιουργήματα. 


7. Όπως το αποτέλεσµα της παρακοής είναι η αμαρτία, έτσι επίτευγμα της υπακοής είναι η αρετή. 
Και όπως στην παρακοή ακολουθεί παράβαση των εντολών και χωρισμός από το Θεό που έδωσε 
τις εντολές, έτσι και στην υπακοή ακολουθεί η τήρηση των εντολών και η ένωση µε το Θεό. 
Εκείνος λοιπόν που τήρησε την εντολή µε την υπακοή του, Και την αρετή κατόρθωσε, και δε 
χώρισε τον εαυτό του από την ένωση µε το Θεό μέσω της αγάπης. 


8. Εκείνος που συγκεντρώνεται από τη διαίρεση που προκάλεσε η παράβαση, πρώτα χωρίζεται από 
τα πάθη, έπειτα από τους εµπαθείς λογισμούς: κατόπιν χωρίζεται από τη φύση και τους λόγους της 
φύσεως: στη συνέχεια από τα νοήματα και τη σχετική µε αυτά γνώση. Και τελευταία, αφού 
προσπεράσει την ποικιλία τῶν λόγων περί Προνοίας, καταλήγει κατά τρόπο άγνωστο σ᾽ αὐτόν το 
λόγο περί Μονάδος: τότε ο νους, καθώς βλέπει μόνο τη σταθερότητά του, χαίρεται µε την 
ανεκλάλητη χαρά, γιατί έλαβε την ειρήνη του Θεού που υπερβαίνει κάθε νου και που φρουρεί 
αδιάκοπα από κάθε πτώση εκείνον που αξιώθηκε να την λάβει(Φιλιπ. 4, 7). 


9. Ο φόβος της κολάσεως κάνει τους αρχάριους να αποφεύγουν την κακία: ο πόθος της 
ανταποδόσεως των αγαθών χαρίζει σ᾽ εκείνους που προκόβουν την προθυμία της εργασίας τῶν 
αρετών. Το μυστήριο όµως της αγάπης υπερυψώνει το νου πάνω απ᾽ όλα τα δημιουργήματα και 
κάνει το νου τυφλό προς όλα όσα είναι µετά το Θεό. Γιατί ο Κύριος κάνει σοφούς µόνο εκείνους 
που έγιναν τυφλοί(Ψαλμ. 145, 8) σε όλα όσα είναι έπειτα από το Θεό, δείχνοντάς τους τα πιο θεία. 


10. Ο λόγος του Θεού, ο οποίος μοιάζει µε κόκκο σιναπιού(Ματθ. 13, 31), προτού καλλιεργηθεί 
φαίνεται πάρα πολύ μικρός. Όταν όµως καλλιεργηθεί όπως πρέπει, γίνεται τόσο μεγάλος, ώστε οι 
υψηλοί λόγοι των αισθητών και νοητών κτισμάτων αναπαύονται πάνω σ᾽ αυτόν σαν πουλιά. Γιατί 
τότε γίνονται από αυτόν καταληπτοί οι λόγοι τῶν πάντων, αυτός όµως δεν είναι κατανοητός σε 
κανένα από τα όντα. Γι’ αυτό εκείνος που έχει πίστη σαν κόκκο σιναπιού μπορεί µε το λόγο του να 
μετακινήσει το βουνό που είπε ο Κύριος(Ματθ. 17, 20). δηλαδή τη δύναμη του διαβόλου που 
στρέφεται εναντίον µας να τη διώχνει και να τη μετακινεί από τη βάση της. 


11. Κόκκος του σιναπιού είναι ο Κύριος, ο οποίος µε την πίστη σπείρεται πνευματικά στις καρδιές 
εκείνων που Τον δέχονται. Όταν κανείς τον καλλιεργήσει επιμελώς µε τις αρετές, µετακινεί, το 
βουνό του χωματένιου, φρονήματος απωθώντας µε δύναμη τη δυσµετακίνητη έξη της κακίας του, 
και δίνει τόπο ν᾽ αναπαυθούν µέσα του, σαν πουλιά του ουρανού, οι λόγοι τῶν εντολών και οι 
τρόποι ή και οι θείες δυνάμεις τους. 


12. Πάνω στον Κύριο, σαν σε θεμέλιο της πίστεως, ας υψώσομε την οικοδομή των αγαθών, 
βάζοντας χρυσό, άργυρο, πολύτιμους λίθους(Α΄ Κορ. 3, 12), δηλαδή θεολογία καθαρή και 
ανόθευτη και βίο ολοκάθαρο και λαμπρό και θείους λογισμούς και νοήματα σαν μαργαριτάρια. Όχι 
όμως ξύλα, ούτε χόρτο, ούτε καλαμιά, δηλαδή όχι ειδωλολατρία ---εννοώ την εµπαθή επιθυμία τῶν 
αισθητών---, οὔτε βίο ασυλλόγιστο, ούτε λογισμούς εµπαθείς που στερούνται τη σοφή σύνεση, σαν 
άχυρα. 


13. Εκείνος που επιθυμεί τη γνώση, ας στηρίξει σταθερά τις βάσεις της ψυχής του κοντά στον 
Κύριο, όπως λέει ο Θεός στο Μωυσή: «Εσύ στάσου εδώ μαζί Μου»(Δευτ. 5, 31). Και πρέπει να 
γνωρίζοµε ότι και σ᾽ αυτούς που στέκονται κοντά στον Κύριο, υπάρχει διαφορά, αν βέβαια οι 
φιλομαθείς δε διαβάζουν µε επιπολαιότητα το χωρίο: «Είναι µερικοί από όσους στέκονται εδώ που 
δε θα γευτούν θάνατο, ωσότου δουν τη βασιλεία του Θεού να έχει έρθει µε δύναμη»(Μάρκ. 9, 1). 
Γιατί ο Κύριος δεν φανερώνεται πάντοτε µε δόξα σ᾽ εκείνους που στέκονται κοντά Του, αλλά στους 
αρχαρίους παρουσιάζεται µε µορφή δούλου(φιλιπ. 2.7). ενώ σ᾽ εκείνους που μπορούν να Τον 
ακολουθήσουν καθώς ανεβαίνει στο ψηλό βουνό της μεταμορφώσεώς Του, φανερώνεται µε µορφή 
Θεού(Ματθ. 17, 1-9), µε την οποία υπήρχε πριν από τη δημιουργία του κόσμου(]ω. 17, 5). Είναι 


λοιπόν δυνατό να µη φαίνεται σε όλους όσοι είναι κοντά Του ο Κύριος κατά τον ίδιο τρόπο, αλλά 
σε άλλους έτσι, και σε άλλους µε άλλο τρόπο, ανάλογα µε το μέτρο της πίστεως καθενός. 


14. Όταν ο λόγος του Θεού γίνει µέσα µας ολοφάνερος και λαμπρός και λάμψει το πρόσωπό του 
όπως ο ήλιος, τότε φαίνονται κατάλευκα και τα φορέματά του(Ματθ. 17, 2), δηλαδή τα λόγια τῶν 
Ευαγγελίων φαίνονται καθαρά , και σαφή και χωρίς να έχουν τίποτε καλυμμένο: αλλά και ο 
Μωυσής και ο Ηλίας τον πλησιάζουν, δηλαδή οι πνευματικότεροι λόγοι του Νόμου και των 
Προφητών. 


15. Όπως θα έρθει ο Υιός του ανθρώπου, κατά τη Γραφή(Ματθ. 16, 27), μαζί µε τους αγγέλους 
Του, µέσα στη δόξα του Πατέρα Του, έτσι σε κάθε προκοπή αρετής μεταμορφώνεται για τους 
άξιους ο λόγος του Θεού, ερχόμενος μαζί µε τους αγγέλους του µέσα στη δόξα του Πατέρα. Γιατί οι 
πνευματικότεροι λόγοι του Νόμου και των Προφητών, τους οποίους προτυπώνουν ο Μωυσής και ο 
Ηλίας µε την εμφάνισή τους στη Μεταμόρφωση του Κυρίου, διατηρούν την αναλογία της δόξας 
τους αποκαλύπτοντας το νόημά τους στους άξιους στο βαθµό που μπορούν αυτοί να εννοήσουν. 


16. Εκείνος που διδάχθηκε κάπως τον μυστικό λόγο της μονάδας, οπωσδήποτε έμαθε και τους περί 
προνοίας και κρίσεως λόγους που είναι μαζί µε αυτόν. Γι’ αυτό και, όπως ο Πέτρος, αποφασίζει 
πώς είναι καλό να κάνει µέσα του τρεις σκηνές για όσα είδε(Ματθ. 17, 4). δηλαδή τις τρεις 
καταστάσεις της σωτηρίας, εννοώ της αρετής, της γνώσεως και της θεολογίας. Γιατί η πρώτη έχει 
ανάγκη από την ανδρεία και τη σωφροσύνη στην πράξη, της οποίας τύπος ήταν ο μακάριος Ηλίας. 
Η δεύτερη έχει ανάγκη από τις αρετές τής φυσικής θεωρίας, την οποία φανέρωσε µε τον εαυτό του 
ο μέγας Μωυσής. Και η τρίτη χρειάζεται την άκρα τελειότητα της φρονήσεως, την οποία έδειξε ο 
Κύριος. Ονοµάστηκαν σκηνές, γιατί υπάρχουν άλλες καταστάσεις, καλύτερες από αυτές και 
ενδοξότερες, που θα αποδοθούν στους άξιους στο μέλλοντα αιώνα. 


17. Ο πρακτικός λέγεται ότι προσωρινά κατοικεί στη σάρκα, γιατί µετις αρετές κόβει τη σχέση τῆς 
ψυχής µε τη σάρκα και αφαιρεί από τον εαυτό του την απάτη των υλικών πραγμάτων. Ο γνωστικός 
και σ᾽ αυτή την αρετή ακόµη λέγεται ότι κατοικεί προσωρινά, αφού ακόµα βλέπει την αλήθεια µε 
ασάφεια, σαν µέσα σε καθρέφτη(Α; Κοτ. 13, 12). Γιατί δεν είδε ακόµη όπως είναι πραγματικά τα 
είδη των αυτοὐπόστατων θείων αγαθών, και δεν τα απόλαυσε βλέποντάς τα πρόσωπο προς 
πρόσωπο. Κάθε άγιος περνά απὀ εικόνες των αγαθών βαδίζοντας προς το µέλλον, και κραυγάζει: 
«Ξένος και περαστικός είμαι εδώ, όπως όλοι οι πατέρες μου»(Ψαλμ. 38.7 και 13). 


18. Εκείνος που προσεύχεται, δεν πρέπει ποτέ να σταματά την υψηλή ανάβαση που οδηγεί στο 
Θεό. Γιατί, όπως πρέπει να ανεβαίνοµε από δύναμη σε δύναμη(Ψαλμ.δ3, 6-8) στην πρακτική 
προκοπή τῶν αρετών, και να υψωνόμαστε από δόξα σε δόξα(Β΄Κορ. 3, 18) στις πνευματικές 
γνώσεις της θεωρίας, και από το γράμμα της αγίας Γραφής να µεταβαίνοµε στο πνεύμα, έτσι πρέπει 
να κάνοµε και όταν βρεθούμε στον τόπο της προσευχής: να υψώνομε το νου από τα ανθρώπινα, και 
το φρόνημα της ψυχής προς τα θειότερα, για να μπορέσει ο νους να ακολουθήσει τον ]ησού, τον 
Υιό του Θεού, ο οποίος διαπέρασε τους ουρανούς(Εβρ. 4, 14) και βρίσκεται παντού. Αυτός 
διέρχεται απ᾿ όλα κατ᾽ οικονοµίαν για χάρη µας, ώστε κι εμειίς, ακολουθώντας Τον, να 
προσπεράσοµε όλα όσα είναι µετά από Αυτόν και να φτάσοµε σ᾽ Αυτόν, αν βέβαια τον νοούμε όχι 
σύμφωνα µε την ταπεινή µορφή που έλαβε από συγκατάβαση µε τη σάρκωσή Του, αλλά σύμφωνα 
µε την φυσική απεριόριστη µεγαλειότητά Του. 


19. Καλό είναι πάντοτε να αφιερώνομε τον καιρό µας στο Θεό και να τον ζητούμε, όπως έχομε 
διαταχθεί. Αν και στην παρούσα ζωή δεν μπορούμε να φτάσοµε στο τέλος του βάθους του Θεού, 
αλλά ίσως και σ᾽ ένα σηµείο φτάνοντας, θα µπορέσοµε να θεωρούμε διαρκώς αγιότερα και διαρκώς 
πνευματικότερα πράγματα. Και αυτό φανερώνει ο Αρχιερέας που έμπαινε από τα άγια, που είναι 
αγιότερα από την αυλή, στα άγια τῶν αγίων, [που είναι αγιότερα από τα ἁγια](Λευῖτ.16, 12-16). 


20. Κάθε λόγος του Θεού ούτε πολλά λόγια απαιτεί, ούτε πολυλογία είναι, αλλά είναι ένας κι 
αποτελείται από διάφορα θεωρήματα, καθένα από τα οποία είναι στοιχείο του λόγου. Ώστε εκείνος 
που ομιλεί για χάρη της αλήθειας, ακόµη και αν τα πει όλα ώστε να µην παραλείψει τίποτε, ένα 
λόγο Θεού έχει πει. 


21. Στο Χριστό, επειδή είναι Θεός και Λόγος του Πατέρα, κατοικεί κατ᾽ ουσίαν όλο το πλήρωμα 
της θεότητας σωματικά(Κολ. 2, 9). Σ’ εμάς η θεότητα στην πληρότητά της κατοικεί κατά χάρη, 
όταν συλλέξοµε µέσα µας κάθε αρετή και σοφία που δεν υπολείπεται διόλου ---όσο είναι δυνατό σε 
άνθρωπο--- από την ακριβή μίμηση του πρωτοτύπου. Γιατί δεν είναι ανάρµοστο κατά τον θέσει 
(και όχι φύσει) λόγο να κατοικήσει και σ᾽ εµάς το πλήρωμα της θεότητας, που αποτελείται από 
διάφορα πνευματικά θεωρήματα. 


22. Όπως ο µέσα µας λόγος που πηγάζει φυσικά από το νου είναι αγγελιοφόρος τῶν κρυμμένων 
κινήσεων του νου, έτσι και ο Λόγος του Θεού, επειδή γνωρίζει στην ουσία Του τον Πατέρα όπως ο 
λόγος γνωρίζει το νου που τον γέννησε --και χωρίς Αυτόν δεν µπορεί κανένα από τα 
δημιουργήματα να πλησιάσει τον Πατέρα([]ω. 14.6)---, αποκαλύπτει τον Πατέρα επειδή είναι κατά 
φύση Λόγος. Και σύμφωνα μ᾽ αυτό λέγεται και «αγγελιοφόρος της μεγάλης βουλής»(Ησ. 9, 6). 


23, Μεγάλη βουλή του Θεού και Πατέρα είναι το κρυμμένο στη σιγή(Ρωμ. 16, 25) και άγνωστο 
μυστήριο της θείας Οικονομίας, το οποίο φανέρωσε ο Μονογενής Υιός καθώς το πραγματοποίησε 
µε τη σάρκωσή Του κι έγινε αγγελιοφόρος της μεγάλης προαιώνιας βουλής του Θεού και Πατέρα. 
Γίνεται αγγελιοφόρος της μεγάλης βουλής του Θεού και ο άνθρωπος που γνώρισε το λόγο του 
μυστηρίου και ανυψώνεται µε έργο και λόγο σε κάθε περίπτωση, µε τρόπο ακατανόητο, ώσπου να 
φτάσει σ᾽ Εκείνον που κατέβηκε τόσο πολύ προς αυτόν. 


24. Ὁ Λόγος του Θεού κατέβηκε κατ᾽ οικονομία Για χάρη µας στα κατώτερα µέρη της γης και 
ανέβηκε πάνω από όλους τους ουρανούς(Κολ. 1, 18), ---Αυτός που κατά τη φύση Του είναι 
ολότελα ακίνητος---, προενεργώντας κατ᾽ οικονομία στον εαυτό Του ὡς άνθρωπο αυτά που 
μέλλουν να συμβούν. Ας βλέπει λοιπόν µε μυστική χαρά εκείνος που αγαπά τη φιλία της γνώσεως, 
ποιο είναι το υποσχεμένο τέλος εκείνων που αγαπούν τον Κύριο. 


25. Αν ο Θεός Λόγος του Θεού και Πατέρα έγινε άνθρωπος και Υιός ανθρώπου, για να κάνει τους 
ανθρώπους θεούς και υιούς Θεού, ας πιστέψοµε ότι εκεί θα φτάσοµε, όπου τώρα είναι αυτός ο 
Χριστός, ως κεφαλή του όλου σώματος(Κολ. 1.18), που έγινε για χάρη µας πρόδρομος μας(Εβρ. 6, 
20) προς τον Πατέρα µε τη δική µας φύση. Γιατί στη σύναξη των θεών, δηλαδή αυτών που θα 
σωθούν, θα σταθεί ο Θεός(Ψαλμ. 81,1) ανάμεσά τους μοιράζοντας τις αμοιβές της επουράνιας 
µακαριότητας, χωρίς να υπάρχει καμιά απόσταση μεταξύ Αυτού και τῶν αξίων. 


26. Εκείνος που ικανοποιεί ακόµη τις εμπαθείς ορέξεις της σάρκας, σαν ειδωλολάτρης και 
ειδωλοποιός κατοικεί τη χώρα τῶν Χαλδαίων. Όταν λίγο ξεκαθαρίσει τα πράγματα και αισθανθεί 
τους τρόπους που ταιριάζουν στην ανθρώπινη φύση, αφού εγκαταλείψει τη χώρα τῶν Χαλδαίων, 
έρχεται στη Χαρράν της Μεσοποταμίας(Γεν.Ι], 31), δηλαδή στην κατάσταση που βρίσκεται 
μεταξύ αρετής και κακίας, η οποία δεν καθαρίστηκε ακόµη από την πλάνη της αισθήσεως: γιατί 
αυτό σημαίνει η Χαρράν. Αν όµως υπερβεί και τη μέτρια κατανόηση του καλού που αποκτά µέσω 
της αισθήσεως, τότε θα σπεύσει προς την αγαθή γη, δηλαδή στην κατάσταση που είναι ελεύθερη 
από κάθε κακία και άγνοια: την οποία ο Θεός, ο οποίος δεν ψεύδεται, δείχνει και υπόσχεται να 
δώσει(Γεν. 12, 1) σαν βραβείο αρετής σ᾽ εκείνους που Τον αγαπούν. 


27. Αν σταυρώθηκε για µας ο Λόγος του Θεού ως αδύνατος άνθρωπος και αναστήθηκε µε τη 
δύναμη του Θεού(Β΄ Κορ. 13. 4), αυτό σηµαίνει πνευματικώς ότι πάντοτε το κάνει αυτό και πάσχει 
προς χάρη µας, γιατί γίνεται τα πάντα, για να σώσει τοὺς πάντες(Α΄ Κορ. 9, 22). Καλώς λοιπόν ο 
θείος Απόστολος στους Κορινθίους που ἦσαν ασθενείς έκρινε ότι τίποτε άλλο δεν έπρεπε να 
μάθουν, παρά μόνο τον Ιησού Χριστό, και Αυτόν σταυρωµένο(Α΄ Κορ. 2.2). Στους Εφεσίους όµως 
που ήσαν τέλειοι, γράφει: «Ο Θεός µας συνανέστησε και µας κάθισε µαζί µε το Χριστό στα 
επουράνια»(Εφ. 2. 6). Λέει μ᾽ αυτά ότι ο Λόγος του Θεού γίνεται στον καθένα ανάλογα µε τα µέτρα 
της δυνάμεώς του. Σταυρώνεται λοιπόν για εκείνους που πρωτομπαίνουν πρακτικώς στην ευσέβεια, 
καρφώνοντας τις εµπαθείς ενέργειές τοὺς µε το θείο φόβο. Ανασταίνεται και ανεβαίνει στους 
ουρανούς για εκείνους που ξεντύθηκαν τον «παλαιό άνθρωπο» που φθείρεται από τις απατηλές 
επιθυμίες και ντύθηκαν το νέο άνθρωπο που κτίζεται κατ᾽ εικόνα Θεού µε το Πνεύμα(Εφ. 4. 22-24) 
και έφτασαν στον Πατέρα µε τη χάρη που είναι µέσα τους παραπάνω από κάθε αρχή και εξουσία 
και δύναμη και κυριότητα και από κάθε όνοµα που ονομάζεται όχι μόνον στον παρόντα αιώνα, 


αλλά και στον μέλλοντα(Εφ. 1,21). Γιατί όλα τα έπειτα από το Θεό, και πράγµατα και ονόματα και 
αξιώματα, θα είναι κάτω από εκείνον που µε τη χάρη θα φτάσει στο Θεό. 


28. Πριν από τη φανερή κατά σάρκα παρουσία Του, ο Λόγος του Θεού ενδημούσε νοητά στους 
Πατριάρχες και τους Προφήτες, προτυπώνοντας τα μυστήρια της παρουσίας Του. Έτσι και ύστερα 
από αυτήν, έρχεται όχι μόνο σ᾽ εκείνους που είναι ακόµη νήπιοι για να τους θρέψει πνευματικά και 
να τους φέρει στην ηλικία της κατά Θεόν τελειότητας, αλλά και στους τέλειους επίσης, 
ιχνογραφώντας εκ τῶν προτέρων σ᾽ αυτούς μυστικά, σαν σε εικόνα, τα χαρακτηριστικά της 
μέλλουσας παρουσίας Του. 


29. Οι λόγοι του Νόμου και τῶν Προφητών, ὡς πρόδρομοι της κατά σάρκα παρουσίας του Λόγου, 
παιδαγωγούσαν τις ψυχές να πιστέψουν στο Χριστό(Γαλ. 3, 24). Έτσι και ο δοξασµένος Λόγος του 
Θεού µε τη Σάρκωσή Του έγινε πρόδρομος της πνευματικής παρουσίας Του, παιδαγωγώντας τις 
ψυχές µε τους λόγους Του για να υποδεχθούν τη φανερή θεϊκή παρουσία Του, την οποία κάνει 
πάντοτε μεταβάλλοντας από σαρκικούς σε πνευματικούς τους αξίους µε την αρετή. Θα την κάνει 
και στο τέλος του αιώνα, αποκαλύπτοντας ολοφάνερα τα ὡς τότε ανέκφραστα και μυστικά. 


30. Όσο εγώ είμαι ατελής και ανυπότακτος και δεν υπακούω στο Θεό µε την εργασία των εντολών, 
ούτε γίνομαι τέλειος στο νού(Α΄ Κορ. 14, 20) ὡς προς την γνώση, στο πρόσωπο μου φαίνεται 
ατελής και ανυπότακτος και ο Χριστός, εξαιτίας µου. Γιατί τον ελαττώνω και Τον κολοβώνω, αφού 
δε μεγαλώνω κι εγώ μαζί Του κατά πνεύμα, ως σώμα που είμαι Χριστού και ένα από τα µέλη 
Του(Α΄ Κορ. 12, 27). 


31. «Ανατέλλει ο ήλιος και βασιλεύει ο ἠλιοςν(Εκκλ. 1, 5), λέει η Γραφή. Λοιπόν και ο λόγος 
άλλοτε βλέπεται ψηλά, άλλοτε χαμηλά, σύμφωνα δηλαδή µε την αξία και την αναλογία ή τον τρόπο 
εκείνων που εργάζονται την αρετή και κινούνται γύρω από τη θεία γνώση. Και είναι μακάριος 
εκείνος που κρατεί αβασίλευτο µέσα του, όπως ο Ιησούς του Ναυή(]. Ναυή 10, 12-13), τον ήλιο 
της δικαιοσύνης για όλη τη διάρκεια της ημέρας της παρούσας ζωής, χωρίς να περιορίζεται από τη 
νύχτα της κακίας και της άγνοιας, για να μπορέσει νόμιμα να κατατροπώσει τους πονηρούς 
δαίμονες που ξεσηκώνονται εναντίον του. 


32. Όταν ανυψώνεται µέσα µας ο Λόγος του Θεού µε την πράξη και τη θεωρία, ελκύει όλους προς 
τον εαυτό Του(]ω. 12, 32), και τους λογισμούς και λόγους µας γύρω από τη σάρκα και την ψυχή και 
τη φύση τῶν όντων, και αυτά τα µέλη του σώματος και τις αισθήσεις, αγιάζοντάς τα µε την αρετή 
και τη γνώση και θέτοντάς τα κάτω από τον ζυγό Του. Εκείνος λοιπόν που θεωρεί τα θεία, ας 
ανεβαίνει µε μεγάλη προθυμία, ακολουθώντας το Λόγο μέχρις ότου φτάσει τον τόπο όπου 
βρίσκεται: γιατί εκεί τον έλκει. Όπως λέει ο Εκκλησιαστής: «Και έλκει στον τόπο Του»(Εκκλ. 1. 5), 
εννοείται εκείνους που τον ακολουθούν ὡς Μεγάλο Αρχιερέα: τους οποίους εισάγει στα Άγια των 
Αγίων όπου για χάρη µας Αυτός πρόδρομος εισήλθε φορώντας την ανθρώπινη φύση(Εβρ. 6, 20). 


33, Εκείνος που ασκείται στην ευσέβεια και αντιπαρατάσσεται στις αόρατες δυνάμεις, ας 
προσεύχεται να παραμένουν σ᾽ αυτόν και η φυσική διάκριση µε το μέτριο φῶς της, και η φωτιστική 
χάρη του Πνεύματος. Γιατί η μία παιδαγωγεί µε την πρακτική άσκηση τη σάρκα στην αρετή, ενώ η 
άλλη καταφωτίζει το νου να προτιμά πάνω απ᾿ όλα να ζει μαζί µε τη σοφία, µε την οποία γκρεμίζει 
τα οχυρώµατα της κακίας και κάθε τί που υψώνεται υπερήφανα εναντίον της γνώσεως του Θεού(Β΄ 
Κορ. 10, 5). Το φανερώνει αυτό ο Ιησούς του Ναυή που προσευχήθηκε να σταματήσει ο ήλιος κατά 
το µέρος της Γαβαών, δηλαδή να µη δύσει το φῶς της γνώσεως του Θεού από το όρος της νοερής 
θεωρίας: και η σελήνη στη φάραγγα(1. Ναυή 10, 12-13). δηλαδή η φυσική διάκριση που εποπτεύει 
τη σαρκική αδυναμία, να μένει αμετάβλητη στην αρετή. 


34. Η Γαβαών είναι ο νους ο στραμμένος προς τα άνω. Η φάραγγα είναι η σάρκα που έχει 
ταπεινωθεί µε τον θάνατο. Ο ήλιος είναι ο λόγος που φωτίζει το νου και του δίνει δύναμη για τη 
θεωρία και τον ελευθερώνει από κάθε άγνοια, ενώ η σελήνη είναι ο φυσικός νόμος, ο οποίος πείθει 
τη σάρκα να υποταχθεί, όπως είναι δίκαιο, στο πνεύμα, για να δεχθεί το ζυγό των εντολών. Η 
σελήνη είναι σύμβολο της φύσεως, γιατί είναι μεταβλητή. Στους αγίους όµως είναι αμετάβλητη, 
γιατί απόκτησαν την αμετάβλητη έξη της αρετής. 


35. Εκείνοι που ζητούν τον Κύριο, δεν πρέπει να Τον ζητούν έξω απὀ τον εαυτό τοὺς, αλλά µέσα 
τους, µε την έμπρακτη πίστη. Γιατί λέει η Γραφή: «Είναι κοντά σου ο λόγος, στο στόμα σου και 
στην καρδιά σου»(Ρωμ. 10,8), δηλαδή ο λόγος της πίστεως, γιατί ο ζητούμενος λόγος είναι αυτός ο 
Χριστός. 


36. Και αν σκεφτούμε το ύψος της θεϊκής απεραντοσύνης, ας µην απελπιστούμε για τη 
φιλανθρωπία του Θεού, ότι τάχα είναι τόσο ψηλά, ώστε δε φτάνει ως εμάς: ούτε να βάλομε στο νου 
μας το άπειρο βάθος στο οποίο πέσαμε µε την αμαρτία και απιστήσομε το αν µπορεί να αναστηθεί 
η αρετή που νεκρώθηκε µέσα µας. Γιατί και τα δύο είναι δυνατά στο Θεό: και το να κατεβεί και να 
φωτίσει το νου µας µε τη γνώση, Και το να αναστήσει πάλι µέσα µας την αρετή και να µας 
ανυψώσει μαζί Του µε τα έργα της αρετής. Γιατί λέει: «να µη σου περάσει η σκέψη, ποιος θα ανεβεί 
στον ουρανό για να κατεβάσει από εκεί το Χριστό; Ἡ ποιος θα κατεβεί, στην άβυσσο, για να 
αναστήσει το Χριστό από τους νεκρούς;»(Ρωμ. 10, 6-7). Σύμφωνα µε άλλη εκδοχή, άβυσσος είναι 
όλα όσα είναι έπειτα από το Θεό, όλα σε όσα πηγαίνει κατά πρόνοιαν όλος ο λόγος του Θεού, σαν 
ζωή που επέρχεται στα νεκρά όντα: γιατί όλα όσα ζούν μετέχοντας στη ζωή, καθ᾽ εαυτά είναι 
νεκρά. Ως ουρανό δε, εννόησε τη φυσική του Θεού κρυφιότητα, σύμφωνα µε την οποία σε όλους 
είναι ακατάληπτος. Κι αν κανείς εννοήσει ὡς ουρανό τον λόγο της θεολογίας, και ὡς άβυσσο το 
μυστήριο της θείας Οικονομίας, δεν θα πει κάτι ανάρµοστο κατά την γνώµη µου. Γιατί και τα δύο 
είναι δύσκολο να τα συλλάβουν εκείνοι που επιχειρούν να τα εξετάσουν λογικά: ή μάλλον είναι 
ολότελα απρόσιτα όταν ερευνώνται χωρίς πίστη. 


37. Στον πρακτικό, παχύνεται ο Λόγος µε την εξάσκηση των αρετών και γίνεται «σάρκα», στον 
θεωρητικό λεπτύνεται µε τα πνευματικά νοήματα και γίνεται εκείνο που ήταν από την αρχή, Θεός 
Λόγος μαζί µε τον Πατέρα(Ιω. 1, 1-2). 


38. Κάνει το λόγο σάρκα εκείνος που µε παραδείγματα και λόγια υλικότερα, ανάλογα µε τη 
δυνατότητα κατανοήσεως τῶν ακροατών, διδάσκει την ηθική πλευρά του λόγου. Αντίθετα κάνει 
πνεύμα τον λόγο, εκείνος που εκθέτει µε υψηλά θεωρήματα τη μυστική θεολογία. 


39, Εκείνος που θεολογεί καταφατικά, χρησιμοποιώντας θέσεις, κάνει τον λόγο σάρκα, γιατί δε 
γνωρίζει από αλλού το Θεό ὧς αίτιο, παρά από όσα βλέπομε και ψηλαφούμε. Εκείνος όµως που 
θεολογεί αποφατικά, χρησιμοποιώντας αρνήσεις, κάνει πνεύμα τον λόγο, επειδή από την αρχή είναι 
Θεός. Και γνωρίζει ορθά τον Υπεράγνωστο, χωρίς τη χρήση κανενός απολύτως από όσα μπορούν 
να γνωσθούν. 


40. Εκείνος που έμαθε να ανοίγει, όπως οι Πατριάρχες, µε πράξη και θεωρία τα πηγάδια(Γεν. 26, 
15-19) της αρετής και της γνώσεως που είναι µέσα του, θα βρει µέσα του το Χριστό, την πηγή της 
ζωής, από την οποία µας παρακινεί η σοφία να πίνοµε µε τα εξής λόγια: «Πίνε νερό από τα δικά 
σου δοχεία και από την πηγή των πηγαδιών σου»(Παροιμ. 5, 15)’ το οποίο αν κάνομε, θα βρούμε 
ότι µέσα µας είναι οι θησαυροί της. 


41. Εκείνοι που ζουν σαν κτήνη µε μόνη την αίσθηση, κάνουν σάρκα το λόγο µε μεγάλο τους 
κίνδυνο, κάνοντας κατάχρηση στα κτίσματα του Θεού για την ικανοποίηση των παθών, και μη 
κατανοώντας τη σοφία που βρίσκεται σε όλα τα κτίσματα για να γνωρίσουν και να δοξάσουν το 
Θεό από τα έργα Του, και ν᾿ αντιληφθούν από που, και τι, και για ποιο σκοπό γίναμε και που πρέπει 
να οδηγούμαστε από τα βλεπόμενα, αλλά περνούν τη ζωή αυτή µέσα στο σκοτάδι, ψηλαφώντας 
μονάχα µε τα δυό τους χέρια την αγνωσία γύρω από το Θεό. 


42. Εκείνοι που παραμένουν στο γράμμα µόνο της Γραφής και δεσμεύουν το αξίωμα της ψυχής στη 
σωματική λατρεία του νόμου, κάνουν στον εαυτό τους σάρκα το λόγο µε τρόπο αξιοκατηγόρητο 
και νομίζουν ότι ο Θεός ευχαριστείται µε θυσίες άλογων ζώων. Αυτοί φροντίζουν πολύ για την 
εξωτερική καθαρότητα του σώματος και παραμελούν το κάλλος της ψυχής που λεκιάζεται από τις 
κηλίδες τῶν παθών, για χάρη της οποίας προσφέρθηκε όλη η δύναμη τῶν ορατών και έχει δοθεί 
κάθε θείος λόγος και νόμος. 


43, Το άγιο Ευαγγέλιο λέει πως ο Κύριος θα γίνει αιτία πτώσεως και αναστάσεως πολλών µέσα 
στον Ισραηλιτικό λαό(Λουκ. 2, 34). Λοιπόν ας προσέξοµε μήπως είναι αιτία πτώσεως σ᾽ εκείνους 


που μόνο µε την αίσθηση παρατηρούν την ορατή κτίση και μόνο το γράμμα της Γραφής 
ακολουθούν, γιατί δεν μπορούν να περάσουν και να φτάσουν στο καινούργιο πνεύμα της χάρης 
λόγω της ανοησίας τους. Και πάλι μήπως είναι αιτία αναστάσεως σ᾽ εκείνους που και τα κτίσματα 
και τα λόγια του Θεού τα θεωρούν και τα ακούν πνευματικώς και µε τοὺς κατάλληλους τρόπους 
φροντίζουν μόνον για τη θεία εικόνα της ψυχής. 


44. Το ότι ο Κύριος θα γίνει αιτία πτώσεως και αναστάσεως πολλών µέσα στον Ισραήλ, όταν 
εννοηθεί από τη θετική μόνο άποψη, αναφέρεται στην πτώση των παθών και των πονηρών 
λογισμών µέσα σε κάθε πιστό, και στην ανάσταση τῶν αρετών και κάθε θεάρεστου λογισμού. 


45. Εκείνος που θεωρεί τον Κύριο δημιουργό μόνον εκείνων που γεννιούνται και φθείρονται, Τον 
παραγνωρίζει ὡς κηπουρό, όπως η Μαγδαληνή Μαρία. Γι’ αυτό, για να τον ωφελήσει, αποφεύγει το 
άγγιγμά του ο Κύριος, γιατί δεν μπόρεσε ακόµη να ανεβεί μαζί Του προς τον Πατέρα, και του λέει: 
«μη µε αγγίζειςν»(]ω. 20, 15-17). Γιατί γνωρίζει ο Κύριος ότι βλάπτεται εκείνος που άρχεται σ᾽ 
Αυτόν µε τέτοια χαμηλή ιδέα. 


46. Εκείνοι οι οποίοι από το φόβο των Ιουδαίων κάθησαν στο υὑπερώο στη Γαλιλαία και έκλεισαν 
τις θύρες, δηλαδή εκείνοι οι οποίοι για το φόβο των πνευμάτων της πονηρίας ανέβηκαν µε 
ασφάλεια στο ύψος των θείων θεωρημάτων στη χώρα των Αποκαλύψεων και έκλεισαν σαν θύρες 
τις αισθήσεις, δέχονται το Λόγο του Θεού και Θεό, που έρχεται µε τρόπο άγνωστο και 
παρουσιάζεται σ᾽ αυτούς χωρίς να μεσολαβεί η αίσθηση. Σ᾽ αυτούς, δίνοντάς τους ειρήνη τους 
χαρίζει απάθεια, και φυσώντας τους τούς χορηγεί το και το Άγιο Πνεύμα(]ω. 20, 19-22), παρέχει 
την εξουσία κατά των πονηρών πνευμάτων(Μαρκ. 16, 17) και δείχνει σ᾽ αυτούς τα σύμβολα τῶν 
μυστηρίων Του. 


47. Για εκείνους που ερευνούν σαρκικά το λόγο περί του Θεού, ο Κύριος δεν ανεβαίνει προς τον 
Πατέρα. Για εκείνους όµως που τον αναζητούν πνευματικά, µε υψηλά θεωρήματα, ανεβαίνει προς 
τον Πατέρα. Ας µην κρατούμε λοιπόν κάτω για πάντα Εκείνον που ήρθε για χάρη µας κάτω από 
φιλανθρωπία, αλλά ας πάμε μαζί Του ψηλά προς τον Πατέρα, αφού αφήσομε τη γη και τα γήινα: 
για να µην πει και σ᾽ εμάς εκείνο που είπε στους αδιόρθωτους Ιουδαίους: «Όπου πηγαίνω εγώ, 
εσείς δεν µπορείτε να 'ρθείτεν(]ω. 8, 21). Γιατί χωρίς το Λόγο, είναι αδύνατο να φτάσοµε στον 
Πατέρα του Λόγου. 


48. Ἡ γη των Χαλδαίων είναι ο εµπαθής βίος, στον οποίον φτιάχνονται και προσκυνούνται τα 
είδωλα τῶν αμαρτημάτων. Η Μεσοποταμία είναι η ασταθής συμπεριφορά που κυμαίνεται ανάµεσα 
σε αντίθετα άκρα. Η γη της επαγγελίας είναι η κατάσταση που είναι γεμάτη από κάθε καλό. 
[Καθένας] λοιπόν, που ---όπως ο παλαιός Ισραήλ--- αμελεί την έξη του αγαθού, παρασύρεται πάλι 
στη δουλεία τῶν παθών και στερείται την ελευθερία που του δόθηκε. 


49. Πρέπει να σημειώσομε ότι κανένας από τους Αγίους δεν φαίνεται να πήγε θεληµατικά στη 
Βαβυλώνα. Γιατί δεν είναι σωστό, ούτε φρόνιμο, να προτιμούν από τα αγαθά, τα χειρότερα, εκείνοι 
που αγαπούν το Θεό. Μερικούς τώρα από αυτούς, τους οδήγησαν διά της βίας εκεί μαζί µε το 
λαό(Δ΄ Βασ. 25). Με αυτούς νοούμε όποιους άφησαν τον υψηλότερο λόγο της γνώσεως όχι 
θεληματικά, αλλά γιατί το ζήτησε η περίσταση, για χάρη της σωτηρίας εκείνων που έχουν ανάγκη 
καθοδηγήσεως, και καταγίνονται µε τη διδασκαλία περί παθών. Γι’ αυτό το λόγο και ο μέγας 
Απόστολος Παύλος έκρινε συμφερότερο να μένει στη σάρκα, δηλαδή στην ηθική διδασκαλία για 
χάρη των μαθητών, μολονότι είχε όλο τον πόθο να αφήσει την ηθική διδασκαλία και να είναι µαζί 
µε το Θεό(Φιλιπ. 1, 23) µε την υπερκόσµια, νοερή και απλή θεωρία. 


50. Όπως τον Σαούλ. που τον έπνιγε πονηρό πνεύμα, τον καταπράυνε ο μακάριος Δαβίδ, ψάλλοντας 
µε την κιθάρα του(Α΄ Βασιλ. 16, 12), έτσι κάθε λόγος πνευματικός που γλυκαίνεται µε θεωρίες της 
γνώσεως, γαληνεύει το νου που επηρεάζεται από δαίμονες και τον ελευθερώνει από την πονηρή 
συνείδηση που τον πνίγει. 


51. Πυρρόξανθος µε ὠραία μάτια είναι, όπως ήταν ο Δαβίδ(Α΄ Βασ. 17, 42). εκείνος που μαζί µε τη 
λαμπρότητα της κατά Θεόν ζωής έχει και την επιπλέον λάμψη της γνώσεως, με τις οποίες παίρνουν 
ύπαρξη η πράξη και η θεωρία. Η πράξη λαμπρύνεται µε τους τρόπους των αρετών, η θεωρία 


φωτίζεται µε θεία νοήματα. 


52. Η βασιλεία του Σαούλ. είναι εικόνα της σωματικής λατρείας του Νόμου, την οποία κατάργησε ο 
Κύριος γιατί τίποτε δεν έφερε στην τελειότητα. Γιατί λέει: «Τίποτε δεν έφερε στην τελειότητα ο 
Νόμος(Εβρ. 7, 19). Η βασιλεία όµως του μεγάλου Δαβίδ είναι προτύπωση της εὐαγγελικῆς 
λατρείας, γιατί περιέχει τέλεια τα εγκάρδια θελήματα του Θεού. 


53, Ο Σαούλ είναι ο φυσικός νόμος που δόθηκε από τον Κύριο στην αρχή για να εξουσιάζει την 
ανθρώπινη φύση. Αυτός, επειδή δεν τήρησε την εντολή µε την παρακοή του, γιατί λυπήθηκε τον 
Αγάγ, τον βασιλιά του Αμαλήκ(Α΄ Βασ. 15, 8-28), δηλαδή το σώμα, και γλίστρησε στα πάθη, 
διώχνεται από τη βασιλεία, για να παραλάβει τον Ισραήλ. ο Δαβίδ, δηλαδή ο νόμος του πνεύματος, 
που γεννά την ειρήνη, η οποία κτίζει ολόλαμπρο για το Θεό το ναό της θεωρίας(Β΄ Βασ. 7,13). 


54. [Σαμουήλ] ερμηνεύεται υπακοή Θεού. Εφόσον λοιπόν ιερατεύει µέσα µας ο λόγος της υπακοής, 
και αν ακόµη ο Σαούλ. λυπηθεί τον Αγάγ, δηλαδή το γήινο φρόνημα, αλλ’ όµως το σκοτώνει ο 
ιερέας λόγος και επιπλήττει καταντροπιάζοντας το νου που αγαπά την αμαρτία, ὡς παραβάτη των 
θείων δικαιωμάτων(Α΄ Βασ. 15, 22 και 33). 


55. Όταν ο νους από υπερηφάνεια καταφρονήσει το λόγο της διδασκαλίας, ο οποίος τον έχρισε 
βασιλιά εναντίον τῶν παθών, και πάψει να του απευθύνει τις κατάλληλες ερωτήσεις για το τι πρέπει 
να κάνει και τι να µην κάνει, κυριεύεται οπωσδήποτε από τα πάθη λόγω της άγνοιας. Με τα πάθη 
χωρίζεται σταδιακά από το Θεό, οπότε βαδίζει προς τις αθέλητες θλίψεις: και τότε κάνει Θεό την 
κοιλιά του προς ευχαρίστηση τῶν δαιμόνων, ζητώντας από εκεί παρηγοριά τῶν δεινών του. Ας σε 
πείσει σ᾽ αυτό, το παράδείγµα του Σαούλ που δεν είχε σε όλα σύμβουλο τον Σαμουήλ. και γύρισε 
κατά συνέπειαν στην ειδωλολατρία και καταδεχόταν να ερωτά σαν κάποιο θεό την 
εγγαστρίμυθο(Α΄ Βασ. 28, 7-19). 


56. Εκείνος που προσεύχεται να λάβει τον επιούσιο ἀρτο(Ματθ. 6, 11). δεν τον δέχεται 
οπωσδήποτε ολόκληρο, όπως είναι ο άρτος, αλλά όσο µπορεί αυτός να δεχτεί. σε όλους όσοι τον 
ζητούν δίνει τον εαυτό Του ο Άρτος της ζωής(]ω. 6, 35), ως φιλάνθρωπος, όχι όμως µε όμοιο μέτρο 
σε όλους, αλλά σ᾽ εκείνους που έχουν κάνει μεγάλα έργα αρετής, περισσότερο, σ᾽ εκείνους που 
έχουν κάνει μικρότερα, λιγότερο. Στον καθένα αναλόγως, όσο μπορεί να δεχτεί η δύναμη του νου 
του. 


57. Ο Κύριος άλλοτε λείπει µακριά, άλλοτε είναι µέσα µας. Κατά τη θεωρία πρόσωπο προς 
πρόσωπο εἶναι µέσα µας: κατά τη θεωρία σαν σε καθρέφτη, ώστε να μένουν αινίγµατα(Α΄ Κορ. 13, 
12), λείπει. 


58. Στον πρακτικό, ο Κύριος είναι παρών με τις αρετές. από εκείνον που δεν λογαριάζει διόλου την 
αρετή, λείπει μακριά. Και πάλι στον θεωρητικό είναι παρών µε την αληθινή γνώση τῶν όντων από 
εκείνον που σφάλλει σε κάτι απὀ αυτήν, λείπει µακριά. 


59. Απομακρύνεται από την σάρκα(Β΄ Κορ. 5, 8) εκείνος που από την πρακτική πέρασε στην 
κατάσταση της γνώσεως. Αυτός αρπάζεται µε τα υψηλότερα νοήματα, σαν µε σύννεφα, στο 
διάφανο αέρα της μυστικής θεωρίας, όπου θα µπορεί να είναι πάντοτε μαζί µε τον Κύριο(Α΄ Θεσ. 
4, 17). Φεύγει από τον Κύριο(Β΄ Κορ. 5, ϐ) εκείνος που δεν µπορεί ακόµη, χωρίς τις ενέργειες των 
αισθήσεων, µε καθαρό νου να θεωρήσει τα νοήματα, όσο αυτό είναι εφικτό, και δεν µπορεί να 
δεχτεί τον λόγο του Κυρίου απλό και χωρίς αινίγματα. 


60. Ο Λόγος του Θεού δε λέγεται «σάρκαν(]α. 1, 14) µόνο γιατί σαρκώθηκε, αλλά και για άλλη 
αιτία. Όταν νοείται απλώς ως Θεός Λόγος που είναι από την αρχή μαζί µε το Θεό Πατέρα([ω. 1, |- 
2) και που έχει σαφή και γυμνά τα πρότυπα της αλήθειας για όλα, τότε δεν περιέχει παραβολές και 
αινίγματα, ούτε ιστορίες που έχουν ανάγκη από αλληγορική ερμηνεία. Όταν όµως έρθει προς 
ανθρώπους που δεν μπορούν µε γυμνό νου να προσεγγίσουν γυμνά τα νοητά, τότε μιλώντας σ᾽ 
αυτούς µε το συνηθισμένο σ᾽ αυτούς τρόπο, συγκροτείται από την ποικιλία τῶν ιστοριών, τῶν 
αινιγματικών φράσεων, των παραβολών και των δυσνόητων λόγων και γίνεται σάρκα. Γιατί στο 
πρώτο πλησίασμα, δεν πλησιάζει ο νους µας σε γυμνό λόγο, αλλά σε λόγο σαρκωμµένο, δηλαδή 


στην ποικιλία τῶν λέξεων, που είναι λόγος κατά τη φύση, αλλά σάρκα στην όψη, ώστε οι πολλοί 
όχι µόνο να τον βλέπουν, αλλά και να τον πιστεύουν σάρκα, κι ας είναι πράγματι λόγος. Η έννοια 
της Γραφής δεν είναι εκείνη που νομίζουν οι πολλοί, αλλά άλλη από εκείνη που φαίνεται. Γιατί ο 
λόγος γίνεται σάρκα µε καθένα από τα γραμμένα λόγια. 


61. Η αρχή της μαθητείας των ανθρώπων στην ευσέβεια γίνεται από τη σάρκα. Γιατί κατά την 
πρώτη προσπάθειά µας για τη θεοσέβεια συναντούμε το γράμμα και όχι το πνεύμα. Προχωρώντας 
όμως σταδιακά στο πνεύμα και πελεκώντας την παχύτητα των λέξεων µε τα πιο λεπτά θεωρήματα, 
φτάνομε καθαρά στον καθαρό Χριστό, όσο εἰναι δυνατό στον άνθρωπο. Μπορούμε τότε να λέμε 
όπως ο Απόστολος: «Αν και γνωρίσαμε κατά σάρκα το Χριστό, τώρα όµως δεν τον γνωρίζοµε 
πλέον µε τον ίδιο τρόπο»(Β΄ Κορ. 5, 16), λόγω δηλαδή της άμεσης επαφής του νου µε το Λόγο 
χωρίς τα καλύμματα που τον σκεπάζουν, επειδή προκόψαµε από τη γνώση του Λόγου ὡς σάρκας, 
στη γνώση της δόξας Του που έχει ὡς μονογενής από τον Πατέρα([ο. 1, 14). 


62. Εκείνος που έζησε την εν Χριστώ ζωή, ξεπέρασε τη δικαιοσύνη και του νόµου και της φύσεως. 
Αυτό δείχνοντας ο Απόστολος, λέει: «Στην καινούργια ζωή της κοινωνίας µε το Χριστό ούτε η 
περιτομή αξίζει τίποτε, ούτε η ακροβυστία»(Γαλ. 5, 6). Με την περιτομή φανερώνει τη νομική 
δικαιοσύνη, µε την ακροβυστία υπαινίσσεται τη φυσική ισότητα. 


63. Άλλοι αναγεννιούνται µε νερό και πνεύμαί(]ω. 3, 5), άλλοι δέχονται το βάπτισμα µε Άγιο 
Πνεύμα και φωτιά(Ματθ. 3, 11). Με τα τέσσερα αυτά, το νερό, το πνεύμα, τη φωτιά και το Πνεύμα 
το Άγιο, νοώ το ένα και το αυτό Πνεύμα του Θεού. Σε άλλους το Άγιο Πνεύμα είναι νερό επειδή 
καθαρίζει τους εξωτερικούς σωματικούς μολυσμούς. Σε άλλους είναι πνεύμα, γιατί ενεργεί τα 
αγαθά έργα της αρετής. Σε άλλους είναι φωτιά, γιατί καθαρίζει τις εσωτερικές κηλίδες που είναι 
βαθιά στην ψυχή. Σε άλλους είναι, όπως λέει ο μέγας Δανιήλ(Δαν. 5, 11), Πνεύμα Άγιο γιατί 
χορηγεί σοφία και γνώση. Από τις ενέργειές Του, που είναι διάφορες στον καθένα, παίρνει διάφορες 
ονομασίες το ένα και το αυτό Πνεύμα. 


64. Ο Νόμος έδωσε το σάββατο για να αναπαυθεί, λέει, το υποζύγιό σου και ο δούλος σου(Έξ. 20, 
10). Και τα δύο αυτά υπαινίσσονται το σώμα. Γιατί το σώμα είναι υποζύγιο του πρακτικού νού που 
αναγκάζεται διά της βίας να σηκώνει το βάρος τῆς πρακτικής ασκήσεως τῶν αρετών. Ενώ του 
θεωρητικού είναι δούλος το σώμα, γιατί έγινε πλέον λογικό µε τις θεωρίες και υπηρετεί λογικά στις 
διαταγές του νου που ξεκινούν από τη θεία γνώση. Και για τα δύο υπάρχει σάββατο, που εἶναι η 
περάτωση τῶν καλών που αυτά ενεργούν, τόσο στην πράξη όσο και τη θεωρία, και δίνει στο 
καθένα την κατάλληλη ανάπαυση. 


65. Εκείνος που καλλιεργεί την αρετή µε την πρέπουσα γνώση, έχει υποζύγιο το σώµα και το 
οδηγεί λογικά στην ενέργεια όσων πρέπει. Δούλο του εχει τον τρόπο της πρακτικής ασκήσεως τῆς 
αρετής, δηλαδή αυτόν τον τρόπο µε τον οποίο συμβαίνει να σχηματίζεται η αρετή, που τον 
αγόρασε σαν µε χρήματα µε τους λογισμούς της διακρίσεως. Σάββατο γι’ αυτόν είναι η απαθής και 
ειρηνική κατάσταση της ψυχής και του σώματος, δηλαδή η αμετάβλητη έξη της αρετής. 


66. Ο λόγος του Θεού, σ᾽ εκείνους που φροντίζουν περισσότερο για τα σωματικά είδη της αρετής, 
γίνεται άχυρο και χορτάρι που τρέφει το παθητικό μέρος της ψυχής για να υπηρετεί τις αρετές. Σ7 
εκείνους που έχουν υψωθεί στη θεωρία της πραγματικής κατανοήσεως τῶν θείων, είναι άρτος που 
τρέφει το νοερό μέρος της ψυχής και την ανεβάζει στη θεοειδή τελειότητα. Γι’ αυτό βλέπομε τους 
Πατριάρχες να εφοδιάζονται για το δρόμο µε άρτους για τον εαυτό τοὺς και χορτάρι για τα ζώα 
τους(Εξ. 42, 25-27). Και ο Λευΐτης του βιβλίου τῶν Κριτών που φιλοξενήθηκε από τον γέροντα 
στη Γαβαών, του είπε: «Ἐχομε και άρτους για µας και άχυρα για τους όνους µας, και δε λείπει 
τίποτε από τους δούλους σου»(Κριτ. 19, 19). 


67. Ο λόγος του Θεού λέγεται και είναι δροσιά(Δευτ. 32,2), νερό, πηγή(]ω. 4, 14) και ποταµμός(]ω. 
7, 38), όπως λέει η Γραφή, δηλαδή είναι και γίνεται αυτά αναλόγως µε τη δύναμη εκείνων που τον 
δέχονται. Σε άλλους είναι δροσιά, γιατί σβήνει την πύρωση και ενέργεια των παθών, που τους 
έρχεται στο σώµα από έξω. Σ7 εκείνους που ψήνονται στα βάθη τους από το φαρμάκι της κακίας 
είναι νερό, όχι μόνο γιατί καταστρέφει την κακία ως αντίμαχός της, αλλά και γιατί μεταδίδει ζωτική 


δύναμη που οδηγεί στη μακαριότητα. Σ εκείνους που η έξη της θεωρίας αναβλύζει αενάως, είναι 
πηγή γιατί είναι χορηγός σοφίας. Σ᾽ εκείνους που χύνουν σαν ποτάμι την ευσεβή και ορθή και 
σωτήρια διδασκαλία, είναι ποταμός γιατί ποτίζει άφθονα ανθρώπους και κτήνη και θηρία και φυτά. 
Έτσι και οι άνθρωποι θα θεωθούν καθώς θ᾽ ανυψωθούν µε τα νοήματα τῶν λεγομένων και εκείνοι 
που αποκτηνώθηκαν µε τα πάθη θα γίνουν πάλι άνθρωποι µε την ακριβή κατόρθωση της ενάρετης 
ζωής, και θα ξαναπάρουν τη φυσική λογικότητα: και εκείνοι που έγιναν θηρία µε τις πονηρές 
συνήθειες και κακές πράξεις, αφού εξημερωθούν µε την ήπια και απαλή παρακίνηση, θα 
ξαναγυρίσουν στη φυσική ηµερότητα: και εκείνοι που σαν φυτά είναι αναίσθητοι στα αγαθά, αφού 
μαλακώσουν µε την είσοδο του λόγου βαθιά μέσα τους, θα δεχθούν τη γονιμότητα του λόγου που 
τους διατρέφει, αποκτώντας αίσθηση και δύναμη προς καρποφορία. 


68. Ο λόγος του Θεού είναι οδός(]Ιω. 14, 6) για κείνους που κατά την πρακτική άσκηση τρέχουν 
σωστά και δυνατά στο στάδιο της αρετής και μήτε δεξιά κλίνουν µε την κενοδοξία, μήτε αριστερά 
µε τη ροπή προς τα πάθη, καθώς κατευθύνει τα βήματά τους σύμφωνα µε το θέλημα του Θεού. 
Αυτό δεν το τήρησε μέχρι το τέλος ο Ασά ο βασιλεύς Ιούδα, γι’ αυτό και λέγεται ότι στα γηρατειά 
του ασθένησε στα πόδια(Γ΄ Βασ. 15, 23), επειδή είχε εξασθενήσει στο δρόμο του κατά Θεόν βίου. 


69. Θύρα λέγεται ο Λόγος του Θεού(]ω. 10, 9) γιατί εισάγει στη θεία γνώση εκείνους που πέρασαν 
μ᾽ επιτυχία το δρόμο τῶν αρετών κατά την αψεγάδιαστη πορεία της πρακτικής ασκήσεως, και σαν 
φως δείχνει τους ολοφώτεινους θησαυρούς της σοφίας. Ο ίδιος είναι και οδός και θύρα και κλειδί 
και βασιλεία. Είναι οδός, ὡς οδηγός: κλειδί, γιατί ανοίγει στους άξιους τα θεία και ανοίγεται και ο 
ίδιος: θύρα γιατί εισάγει: και βασιλεία, γιατί κληρονομµείται και µετέχεται από όλους. 


70. Ο Κύριος λέγεται φως και ζωή και ανάσταση και αλήθεια(]ω. 8, 12- 11, 25: 14, 6). Λέγεται φῶς 
γιατί κάνει λαμπρές τις ψυχές και διώχνει το σκοτάδι της άγνοιας και φωτίζει το νου για να 
κατανοεί τα απόρρητα και δείχνει τα μυστήρια που μπορούν να δουν μόνον οι καθαροί. Ζωή 
λέγεται, γιατί δίνει την κίνηση προς τα θεία που αρμόζει στις ψυχές που αγαπούν τον Κύριο. 
Ανάσταση, γιατί ανασταίνει το νου από τη νεκρή προσκόλληση στα υλικά καθαρό από κάθε φθορά 
και νεκρότητα. Και αλήθεια, γιατί χαρίζει στους αξίους αμετάβλητη και σταθερή την έξη των 
αγαθών. 


71. Ο Θεός και Λόγος του Θεού και Πατέρα βρίσκεται μυστικά µέσα σε κάθε µια από τις εντολές 
Του. Ο Θεός και Πατέρας είναι όλος αχώριστος σε όλο το Λόγο Του εκ φύσεως. Εκείνος λοιπόν 
που δέχεται µια θεία εντολή και την πράττει, δέχεται το Λόγο του Θεού που υπάρχει μέσα σ᾽ αυτήν. 
Εκείνος που δέχθηκε το Λόγο διά μέσου τῶν εντολών, διά μέσου Αυτού δέχθηκε και [τον Πατέρα 
που υπάρχει εκ φύσεως µέσα σ' Αυτόν, όπως επίσης και] το Πνεύμα που εκ φύσεως υπάρχει µέσα 
σ᾽ Αυτόν. Γιατί λέει: «Σας λέω αλήθεια, όποιος δέχεται αυτόν που θα στείλω, δέχεται εμένα: κι 
όποιος δέχεται εμένα, δέχεται αυτόν που μ᾽ έχει στείλευνγ]ω. 13. 20). Εκείνος λοιπόν που έλαβε 
εντολή και την τήρησε, έλαβε και έχει μυστικά την Αγία Τριάδα. 


72. Δοξάζει το Θεό στο πρόσωπό του, όχι εκείνος που µε λόγια µόνο τιμά το Θεό, αλλά εκείνος που 
ὑπομένει για το Θεό τους κόπους και τα παθήματα για χάρη της αρετής. Και αντιδοξάζεται από το 
Θεό µε τη δόξα που βρίσκεται στο Θεό, παίρνοντας σαν έπαθλο της αρετής τη χάρη της απάθειας 
κατά μέθεξη. Γιατί ο καθένας που στο πρόσωπό του δοξάζει το Θεό µε τους κόπους της πρακτικής 
ασκήσεως για χάρη της αρετής, δοξάζεται κι ο ίδιος µέσα στο Θεό µε την απαθή έκλαμψη των 
θείων κατά τη θεωρία. Γιατί ο Κύριος, ερχόμενος προς το Πάθος, έλεγε: «Τώρα δοξάστηκε ο Υιός 
του ανθρώπου, και σ᾽ αυτόν δοξάστηκε ο Θεός: και ο Θεός θα τον δοξάσει µε τον εαυτό Του, και θα 
τον δοξάσει αμέσως»(]ω. 13, 31-32). Από αυτό γίνεται φανερό ότι στους κόπους για χάρη της 
αρετής ακολουθούν τα θεία χαρίσματα. 


73, Όσο βλέπομε το Λόγο του Θεού σωµατωµένο στο γράμμα της αγίας Γραφής µε τα διάφορα 
αινίγματα, δεν έχοµε δει ακόµη νοητώς τον ασώµατο και απλό και ενιαίο και µόνο Πατέρα µέσα 
στον ασώµατο και απλό και ενιαίο και μόνο Υιό, κατά το ρητό: «Όποιος έχει δει έµενα, έχει δει και 
τον Πατέρα: και εγώ είμαι µέσα στον Πατέρα, κι ο Πατέρας σ᾽ εμένα»(]ω. 14, 9-10). Υπάρχει 
λοιπόν ανάγκη από πολλή γνώση, ώστε, αφού περάσοµε προηγουμένως κάτω από τα λόγια που 
καλύπτουν το Λόγο, έτσι µε γυμνό το νου να δούμε καθαρό τον Λόγο, όπως είναι καθ᾽ εαυτόν, να 


μας δείχνει καθαρά, όσο είναι εφικτό στους ανθρώπους, τον Πατέρα που είναι µέσα Του. Γι’ αυτό, 
είναι ανάγκη, εκείνος που επιζητεί µε ευσέβεια το Θεό, να µην πιάνεται από κανένα ρητό της 
Γραφής, για να µην απατηθεί παίρνοντας αντί του Θεού τα γύρω από το Θεό: δηλαδή αντί του 
Λόγου, δεχόμενος λανθασμένα το γράμμα της Γραφής, ενώ ο Λόγος έχει διαφύγει από το νου, που 
κρατώντας το περίβλημα νομίζει ότι κρατά τον ασώµατο Λόγο. Και συμβαίνει όπως µε την 
Αιγυπτία, που κράτησε όχι τον Ιωσήφ, αλλά τα ρούχα του(Γεν. 39.12), και όπως µε τους παλαιούς 
ανθρώπους, οι οποίοι παραμένοντας μόνο στην ομορφιά των ορατών, χωρίς να καταλάβουν 
λάτρευαν τη κτίση και όχι τον Κτίστη(Ρωμ. 1, 25). 


74. Ὁ λόγος της αγίας Γραφής, όταν ξεντυθεί μέσω των ὑψηλοτέρων νοημάτων τη σύνθεση τῶν 
λέξεων που είναι σωματικά διαμορφωμένες πάνω του, φανερώνεται σαν να υπάρχει στον ήχο 
λεπτής αύρας στο διορατικό νου, ο οποίος µε την ακρα απόθεση των φυσικών ενεργειών του 
μπόρεσε να λάβει αίσθηση μόνο της απλότητας που κάνει κάπως γνωστό το λόγο, όπως ο μέγας 
Ηλίας που αξιώθηκε στο σπήλαιο Χωρήβ να δει αυτή την δράση(Γ΄ Βασ. 19, 12-13). Χωρήβ 
εξηγείται νεοοργωμένη γη, που σηµαίνει την μόνιμη απόκτηση τῶν αρετών µε το νέο πνεύμα της 
χάρης. Το σπήλαιο είναι η κρυφιότητα της σοφίας του νου, στην οποία όποιος φτάσει θα αισθανθεί 
μυστικά τη γνώση εκείνη που υπερβαίνει την αίσθηση: στη γνώση αυτή λέγεται ότι βρίσκεται ο 
Θεός. Ο καθένας λοιπόν που ζητεί αληθινά το Θεό, όπως ο μέγας Ηλίας, δε θα φτάσει µόνο στο 
Χωρήβ, δηλαδή ὡς πρακτικός στην έξη των αρετών, αλλά και στο σπήλαιο που είναι στο Χωρήβ, 
δηλαδή ὡς θεωρητικός θα φτάσει στην κρυφιότητα της σοφίας, η οποία βρίσκεται μόνο στην έξη 
των αρετών. 


75. Όταν ο νους αποτινάξει τις πολλές δοξασίες που έχει περί των όντων, τότε φαίνεται σ᾽ αυτόν 
καθαρός ο λόγος της αλήθειας, ο οποίος του δίνει τις υποδείξεις της πραγματικής γνώσεως και 
απομακρύνει τις προηγούμενες εµπαθείς αντιλήψεις σαν λέπια από τα μάτια του, όπως έγινε στον 
θεσπέσιο και μέγα Απόστολο Παύὐλο(Πράξ. 9, 18). Γιατί λέπια είναι πράγματι, που επικάθονται στο 
διορατικό μέρος της ψυχής και εμποδίζουν το πέρασμα στον καθαρό λόγο της αλήθειας, και οι 
γνώμες που στηρίζονται στο γράμμα μόνο της Γραφής, και οι κατά την αίσθηση εµπαθείς θεωρίες 
των ορατών. 


76. Ο θείος Απόστολος Παύλος είπε ότι εχει µερική γνώση του Λόγου(Α΄ Κορ. 13, 9), ενώ ο μέγας 
Ευαγγελιστής Ιωάννης λέει ότι είδε τη δόξα Του. «Είδαμε, λέει, τη δόξα Του που την έχει ὣς 
μονογενής από τον Πατέρα: ήταν γεμάτος από χάρη και αλήθεια»(1ω. 1. 14). Ίσως ο άγιος Παύλος 
είπε ότι εχει μερική γνώση του Λόγου ως Θεού: γιατί από τις ενέργειές Του μόνο γνωρίζεται κάπως, 
ενώ η γνώση της ουσίας και της υποστάσεώς Του είναι εξίσου απλησίαστη και στους αγγέλους και 
στους ανθρώπους. Ο άγιος Ιωάννης πάλι, που μυήθηκε τέλεια ---όσο είναι δυνατόν σε άνθρωπο--- 
στο λόγο της ενανθρωπήσεως του Λόγου, είπε ότι είδε τη δόξα του ένσαρκου Λόγου, δηλαδή είδε 
το λόγο, το σκοπό, για τον οποίο ο Θεός έγινε άνθρωπος γεμάτος χάρη και αλήθεια. Γιατί ο 
Μονογενής δεν χαριτώθηκε ὡς Θεός που είναι κατά την ουσία και ομοούσιος µε το Θεό Πατέρα, 
αλλά καθώς έγινε φύσει άνθρωπος κατ᾽ οικονομία και ομοούσιος µε µας, χαριτώθηκε για µας που 
έχοµε ανάγκη από χάρη. Και από την πληρότητα της δικής Του χάρης δεχόμαστε πάντοτε σε κάθε 
προκοπή µας την ανάλογη χάρη. Ώστε εκείνος που φύλαξε το λόγο τελείως καθαρό µέσα του, θα 
λάβει τη δόξα τη γεμάτη από χάρη και αλήθεια του Θεού Λόγου που σαρκώθηκε για µας και που 
δόξασε ὧς άνθρωπος για χάρη µας και άγιασε τον εαυτό Του κατά τον καιρό της επίγειας 
παρουσίας Του. Γιατί λέει: «Όταν φανερωθεί, θα είμαστε όμοιοι µε Αυτόν»(Α΄ Ιω. 3, 2). 


77. Έως ότου η ψυχή μεταβαίνει από δύναμη σε δύναμη(ΒβΒ΄ Κορ. 3, 18) και από δόξα σε 
δόξα(Ψαλμ. 83, 8), δηλαδή πραγματοποιεί μεγαλύτερη προκοπή από αρετή σε αρετή και υψηλότερη 
ανάβαση απὀ γνώση σε γνώση, δεν έπαψε να κατοικεί εδώ προσωρινά, σύμφωνα µε το λόγο: 
«Είναι πολύς καιρός που παροικεί η ψυχή μου»(Ῥαλμ. 119, 6). Γιατί είναι πολύ το διάστηµα και το 
πλήθος τῶν γνώσεων που πρέπει αυτή να περάσει ώσπου να φτάσει στον τόπο της θαυμαστής 
σκηνής, ως τον οίκο του Θεού, µε φωνή αγαλλιάσεως και εορταστικό ἠχο(Ῥαλμ. 41, 5), 
προσθέτοντας πάντοτε φωνή νοερή στις νοερές φωνές µε την προκοπή στις θείες θεωρίες, μαζί µε 
τη µεγάλη αγαλλίαση του νού --- τη χαρά δηλαδή και την ανάλογη ευχαριστία για όσα έχουν 
θεωρηθεί. Γιατί τέτοιες εορτές εορτάζουν εκείνοι που έλαβαν το πνεύμα της χάρης στις καρδιές 


τοὺς και φωνάζουν: «Αββά, Πατέρα»(Γαλ. 4, 6). 


78. Ο τόπος της θαυμαστής σκηνής είναι η απαθής και αδιατάρακτη έξη τῶν αρετών, κατά την 
οποία ο Λόγος του Θεού καταστολίζει σαν σκηνή την ψυχή µε διάφορα είδη αρετών. Ο οίκος του 
Θεού είναι η γνώση που αποτελείται από πολλά και διάφορα θεωρήματα, κατά την οποία έρχεται ο 
Θεός στην ψυχή και την γεμίζει από τον κρατήρα της σοφίας. Η φωνή της αγαλλιάσεως είναι το 
σκίρτημα της ψυχής για τον πλούτο των αρετών. Εξομολόγηση είναι η ευχαριστία για τη δόξα της 
ευωχίας της σοφίας. Και ο ήχος είναι η συνεχής μυστική δοξολογία που παράγεται από τη 
σύγκραση και τῶν δύο, δηλαδή της αγαλλιάσεως και της εξομολογήσεως. 


79. Εκείνος που νίκησε παλεύοντας µε γενναιότητα τα πάθη του σώματος και πολέμησε αρκετά τα 
ακάθαρτα πνεύματα και έδιωξε τα νοήματά τους από τη χώρα της ψυχής του, ας προσεύχεται να 
του δοθεί καρδιά καθαρή και να εγκατασταθεί στα βάθη Του πνεύμα ευθύτητας(ψΨαλμ. 50,12). Να 
αδειάσει δηλαδή τελείως από τους φαύλους λογισμούς και να γεμίσει από τις θειες έννοιες µε τη 
χάρη, ώστε να μεταβληθεί σε κόσμο νοητό του Θεού, λαμπρό και μεγάλο, [αποτελούμενο] από 
ηθικά και φυσικά και θεολογικά θεωρήματα. 


80. Εκείνος που έκανε καθαρή την καρδιά του, δε θα γνωρίσει τους λόγους τῶν υψηλών και µετά 
το Θεό όντων µόνο, αλλά µετά την προσπέραση όλων, βλέπει κάπως και αυτόν το Θεό, κι αυτό 
είναι το ακρότατο όριο όλων των αγαθών. Όταν ο Θεός έρθει σ᾽ αυτή την καρδιά, την αξιώνει να 
χαράξει σ᾽ αυτή τα δικά Του γράμματα µέσω του Πνεύματος, σαν να ήταν οι πλάκες του 
Μωυσή(Εξ. 31. 18): και τόσο περισσότερο, όσο αυτή επιδόθηκε στην πράξη και τη θεωρία, 
σύμφωνα µε την εντολή που προστάζει μυστικά, «να αυξάνεσαυ(Γεν. 35, 11). 


81. Καρδιά καθαρή λέγεται ίσως εκείνη, που δεν έχει µε κανένα τρόπο καμιά φυσική κίνηση προς 
ο,τιδήποτε: στην οποία έρχεται ο Θεός και, σαν σε πίνακα καλά καθαρισµένο από την άκρα 
απλότητα, γράφει τους δικούς Του νόμους. 


82. Καρδιά καθαρή είναι εκείνη που παρουσίασε στο Θεό τελείως ασχηµάτιστη και αδιαμόρφωτη 
τη μνήμη και έτοιμη να σφραγισθεί μόνο µε τα δικά Του σηµεία, µε τα οποία συμβαίνει να 
φανερώνεται ο Θεός. 


δ3. Ο νους του Χριστού τον οποίο αποκτούν οι άγιοι σύμφωνα µε εκείνον που είπε: «Εμείς έχοµε 
νοῦν Χριστού»(Α΄ Κορ. 2, 16), δεν δημιουργείται σ᾽ εμάς µε στέρηση της δυνάµεως του νού που 
έχοµε, ούτε ως συμπλήρωμα του δικού µας νου, ούτε ότι έρχεται κατά την ουσία και την υπόστασή 
του στο δικό µας νου, αλλά µε τη θεία ιδιότητά του λαμπρύνει τη δύναμη του νου µας και την 
οδηγεί στην ενέργεια την ίδια µε τη δική του. Εγώ λέω ότι νουν Χριστού έχει εκείνος ο οποίος νοεί 
όπως ο Χριστός και µέσω όλων νοεί Αυτόν. 


84. Σώμα Χριστού λεγόμαστε πως είμαστε, σύμφωνα µε το λόγο: «Εμείς είμαστε σώμα του 
Χριστού και επιµέρους µέλη Του»(Α΄ Κορ. 12, 27). Και γινόμαστε εκείνο το σώµα όχι γιατί 
στερούμαστε τα σώματά µας, ούτε πάλι γιατί εκείνο άρχεται κατά την υπόστασή του σε µας ή 
διαμελίζεται, αλλά γιατί, όμοια µε την σάρκα του Κυρίου, τινάζοµε από πάνω µας τη φθορά της 
αμαρτίας. Όπως ο Χριστός, νοούμενος ὡς άνθρωπος, ήταν κατά φύση αναµάρτητος και στο σώμα 
και στην ψυχή, ετσι κι εμείς που πιστέψαμε σ᾽ Αυτόν μπορούμε να είμαστε χωρίς αμαρτία. 


85. Αναφέρονται στη Γραφή και χρονικοί αιώνες που περιλαμβάνουν τη συντέλεια άλλων αιώνων, 
σύμφωνα µε το: «Τώρα όµως µια φορά µε τη συντέλεια τῶν αιώνων κτλ.»(Εβρ. 9, 26). Επίσης και 
άλλοι αιώνες που δεν έχουν χρονική φύση, μετά τον παρόντα αιώνα που άρχισε µε τη συντέλεια 
των αιώνων, κατά το λόγο: «Για να δείξει στους αιώνες που έρχονται τον υπερβολικό πλούτο 
κτλ.»(Εφ. 2, 7). Βρίσκομε στη Γραφή πλήθος αιώνων, και περασμένων και τωρινών και 
μελλοντικών. Είναι και αιώνες αιώνων(Ῥαλμ. 83, 5), και αιώνας του αιώνα(Ῥαλμ. 9, 6), και χρόνοι 
αιώνιοι(Β΄ Τιμ. 1. 9), και γενεές που συνδέονται µε αιώνες(γεν. 9, 12). Και για να µην 
επεκτεινόµαστε τώρα πολύ εξω από το θέµα µας, λέγοντας τι θέλει να φανερώσει ο λόγος µε τοὺς 
χρονικούς αιώνες και τι µε τους αιώνιους χρόνους και τις γενεές, και ποιοι πάλι είναι απλώς αιώνες, 
και ποιοι οι αιώνες τῶν αιώνων, και ποιος είναι απλώς ο αιώνας του αιώνα, ας επανέλθοµε στο 
σκοπό για τον οποίο τα αναφέραμε αυτά, αφήνοντας τη µελέτη τους στους φιλομαθείς. 


86. Γνωρίζομε τι είναι κατά τη Γραφή το υπεραιώνιο. Ότι υπάρχει το δήλωσε: τι όµως είναι αυτό 
δεν το κατονόµασε, όπως στο λόγο: «Ο Κύριος βασιλεύει κατά τον αιώνα και στον αιώνα και 
παραπέρα»(ΈΕξ. 15, 18). Επομένως η αδιατάρακτη βασιλεία του Θεού είναι κάτι που υπερβαίνει 
τους αιώνες: γιατί δεν επιτρέπεται βέβαια να πούμε ότι έχει λάβει αρχή η βασιλεία του Θεού ή ότι 
αναφαίνεται από τους αιώνες ή τοὺς χρόνους. Πιστεύομε ότι αυτή είναι η κληρονομία εκείνων που 
σώζονται, και η διαμονή και ο τόπος τους, όπως παραδίδει ο αληθινός λόγος, γιατί είναι το τέλος 
εκείνων που κινούνται µε πόθο προς το έσχατο επιθυμητό. Όταν φτάσουν σ᾽ αυτό, δέχονται την 
παύση οποιασδήποτε κινήσεως, γιατί δεν υπάρχει πλέον γι’ αυτούς χρόνος ή αιώνας που πρέπει να 
τον διανύσουν: έφτασαν πλέον στο Θεό που υπάρχει προ πάντων των αιώνων και τον οποίο δεν 
µπορεί να φτάσει η φύση των αιώνων. 


87. Όσο χρόνο κανείς είναι στη ζωή αυτή, και αν ακόµη στην εδώ κατάσταση φτάσει το τέλος της 
πράξεως και θεωρίας, εχει µερική µόνο τη γνώση και την προφητεία και τον αρραβώνα του Αγίου 
Πνεύματος, και όχι όλο το πλήρωμα. Θα έρθει κάποτε µετά την περάτωση τῶν αιώνων στην τέλεια 
κατάληξη που δείχνει πρόσωπο προς πρόσωπο(Α΄ Κορ. 13, 12) στους άξιους καθ᾽ εαυτήν την 
αλήθεια, ώστε να µην έχει πλέον µέρος μόνο του πληρώματος, αλλά να παίρνει κατά μέθεξη 
ολόκληρο το πλήρωμα της χάρης. Γιατί λέει ο θείος Απόστολος ότι θα φτάσουν, εννοείται όλοι οι 
σωζόμενοι, να γίνουν άνδρες τέλειοι στο μέτρο του πληρώματος του Χριστού(Εφ. 4, 13), στον 
οποίο είναι κρυμμένοι όλοι οι θησαυροί της σοφίας και της γνώσεως(Κο. 2, 3): όταν αυτοί 
φανερωθούν, θα καταργηθεί το επιµέρους. 


δδ. Μερικοί θέλουν να μάθουν πώς θα είναι η κατάσταση εκείνων που θα αξιωθούν την τελειότητα 
της βασιλείας του Θεού. Ποιο από τα δύο, θα είναι κατάσταση προόδου και µεταβάσεως, ή 
στατικής ταυτότητας; Και πώς πρέπει να νομίζομε ότι θα είναι οι ψυχές και τα σώματα; Σ᾽ αυτό 
μπορεί ν᾽ απαντήσει κανείς εύστοχα μ᾽ ενα παράδειγµα: στη σωματική ζωή, είναι διπλός ο λόγος 
της τροφής. Ο ένας είναι για να αυξηθεί το σώμα και ο άλλος για να συντηρηθεί. Μέχρις ότου 
ολοκληρωθεί η σωματική µας ανάπτυξη, τρεφόµαστε για αύξηση, όταν όµως το σώμα σταματήσει 
να μεγαλώνει, δεν τρέφεται πλέον για αύξηση, αλλά για συντήρηση. Έτσι και στην ψυχή, διπλός 
είναι ο λόγος της τροφής. Γιατί καθώς προχωρεί, τρέφεται µε τις αρετές και τις θεωρίες, μέχρις 
ότου, αφού περάσει όλα τα όντα, φτάσει το μέτρο της ηλικίας του πληρώματος του Χριστού. Και 
όταν φτάσει σ᾽ αυτό, σταματά κάθε πρόοδος προς ανάπτυξη και αύξηση µε τα μέσα αυτά και 
τρέφεται κατά τρόπο άµεσο µε αυτό που υπερβαίνει τη νόηση. Και γι’ αυτό, το είδος της άφθαρτης 
τροφής υπερβαίνει την αύξηση και είναι για να συντηρηθεί η θεοειδής τελειότητα που δόθηκε στην 
ψυχή και να φανερωθούν οι άπειρες λαμπρότητες της τροφής εκείνης. Με αυτήν η ψυχή δέχεται 
την παντοτινή και αμετάβλητη εὐδαιμονία που ήρθε σ᾽ αυτήν, και γίνεται θεός µε τη μέθεξη της 
θείας χάρης, παύοντας κάθε ενέργεια του νου και της αισθήσεώς της, μαζί και τις φυσικές ενέργειες 
του σώματος, καθώς κι αυτό θεώθηκε μαζί μ᾽ αυτήν κατά τη μέθεξη της θεώσεως που του 
αναλογεί. Έτσι διά μέσου και της ψυχής και του σώματος φαίνεται μόνον ο Θεός, επειδή τα φυσικά 
τους γνωρίσματα έχουν παραμεριστεί από την υπερβολή της δόξας. 


89. Κάποιοι φιλομαθείς ζητούν να μάθουν πώς θα διαφέρουν μεταξύ τους τα αιώνια καταλύματα 
και αγαθά που υποσχέθηκε ο Θεός: κατά την τοπική υπόσταση, ή νοητώς κατά την ποιότητα και 
ποσότητα που προσιδιάζουν σε κάθε πνευματικό κατάλυμα; Άλλοι πιστεύουν το πρώτο, άλλοι το 
δεύτερο. Εκείνος όµως που γνώρισε τι θα πει «η βασιλεία του Θεού είναι μέσα σας»(Λουκ. 17, 21), 
και τι θα πει «στον Πατέρα µου υπάρχουν πολλά καταλύματαν([ω. 14, 2), θα παραδεχθεί μάλλον το 
δεύτερο. 


90. Κάποιοι ζητούν να μάθουν ποια διαφορά έχει η βασιλεία του Θεού από τη βασιλεία των 
ουρανών. Διαφέρουν μεταξύ τους οὐσιαστικά ή νοητώς; Σ7 αυτούς πρέπει να πούμε ότι διαφέρουν 
όχι ουσιαστικά, αλλά νοητώς. Γιατί η βασιλεία των ουρανών είναι η κατανόηση της προαιώνιας 
ακέραιης γνώσεως τῶν όντων που βρίσκεται στο Θεό, σύμφωνα µε τοὺς λόγους τους. Ενώ η 
βασιλεία του Θεού είναι μετάδοση κατά χάρη, των αγαθών τα οποία φύσει έχει ο Θεός. Η πρώτη θα 
συμβεί κατά το τέλος τῶν όντων, ενώ η άλλη θα είναι νοερή, µετά το τέλος τῶν όντων. 


91. Ο λόγος «πλησίασε η βασιλεία των ουρανών»(Ματθ. 3, 2:4, 17) δε σημαίνει, νομίζω, χρονικό 


περιορισμό. Γιατί αυτή δεν άρχεται κατά τρόπο που να παρατηρείται, ούτε θα πουν: «Νάτην εδώ, 
νάτην εκεθ/(Λουκ. 17, 20-21), αλλά αναφέρεται στη σχέση τῶν αξίων προς αυτήν ανάλογα µε την 
κατάστασή τους. Γιατί λέει: «Η βασιλεία του Θεού είναι µέσα σας»(Λουκ. 17, 21). 


92. Η βασιλεία των ουρανών βρίσκεται ως δυνατότητα σε όλους όσοι πιστεύουν, ενεργοποιείται 
όμως σ᾽ εκείνους που απέβαλαν θεληµατικά όλη τη φυσική ζωή της ψυχής και του σώματος και 
απόκτησαν μόνο τη ζωή του Πνεύματος και μπορούν να λένε: «Δε ζω πια εγώ, αλλά µέσα µου ζει ο 
Χριστός»(Γαλ. 2, 20). 


93, Μερικοί λένε ότι η βασιλεία των ουρανών είναι η ζωή τῶν αξίων στους ουρανούς. Άλλοι, ότι 
είναι η όµοια µε των αγγέλων κατάσταση τῶν σωζομένων. Άλλοι, ότι είναι αυτή η µορφή της 
θεϊκής ὠραιότητας εκείνων που φόρεσαν την εικόνα του επουρανίου(Α΄ Κορ. 15, 49). Συμπίπτουν, 
νομίζω, µε την αλήθεια και οιτρεις αυτές γνώμες. Γιατί σε όλους ανάλογα µε την ποιότητα και την 
ποσότητα της δικαιοσύνης τους δίνεται η μελλοντική χάρη. 


94. Έως ότου κανείς, κατά την πρακτική φιλοσοφία, περνά µε ανδρεία τους θείους αγώνες, κατέχει 
κοντά του τον Λόγο, ο οποίος ήρθε στον κόσµο από τον Πατέρα µέσω τῶν εντολών. Όταν όµως 
αφήσει την έμπρακτη πάλη κατά των παθών, επειδή αποδείχθηκε νικητής των παθών και τῶν 
δαιμόνων, και περάσει µε τη θεωρία στη γνωστική φιλοσοφία, επιτρέπει στο Λόγο μυστικά να 
αφήσει πάλι τον κόσµο και να πορευθεί προς τον Πατέρα. Γι’ αυτό λέει ο Κύριος στους µαθητές: 
«Εσείς µε αγαπήσατε και πιστέψατε ότι εγώ ήρθα από το Θεό. Ξεκίνησα από τον Πατέρα και ήρθα 
στον κόσμο. Αφήνω πάλι τον κόσµο και πορεύομαι προς τον Πατέραν(]ω. 16, 27-28). Κόσμο ίσως 
να είπε την επίπονη εργασία των αρετών κατά την πρακτική άσκηση, και πατέρα την υπερκόσμια 
και ελεύθερη από κάθε υλικό φρόνημα κατάσταση του νου, κατά την οποία έρχεται μέσα µας ο 
Λόγος του Θεού και παύει τη μάχη εναντίον τῶν παθών και τῶν δαιμόνων. 


95. Εκείνος που μπόρεσε µε την πρακτική άσκηση να νεκρώσει τα μέλη του που επιθυμούν τα 
γήινα(Κολ. 3, 5) και να νικήσει µε τις εντολές τον κόσµο τῶν παθών που βρίσκεται µέσα του, δε θα 
έχει στο εξής καμιά θλίψη, γιατί άφησε τον κόσμο και ενώθηκε µε τον Χριστό, ο οποίος νίκησε τον 
κόσμο των παθών και χορηγεί κάθε ειρήνη. Εκείνος που δεν άφησε την εμπαθή προσκόλληση στα 
υλικά, θα έχει διαρκώς θλίψη, γιατί αλλάζει η διάθεσή του μαζί µε τα υλικά που αλλάζουν από τη 
φύση τους. Εκείνος όµως που έφτασε στο Χριστό, δεν αισθάνεται ολότελα καμία υλική µεταβολή. 
Γι’ αυτό λέει ο Κύριος: «Σας τα είπα αυτά για να έχετε ειρήνη μαζί µου. Θα έχετε θλίψη µέσα στον 
κόσμο: αλλά να έχετε θάρρος, εγώ νίκησα τον κόσμον([ω. 16, 33). Δηλαδή, σ᾽ εμένα, το Λόγο της 
αρετής, έχετε ειρήνη, ελεύθεροι από τον στροβιλισμό και την ταραχή τῶν υλικών παθών και 
πραγμάτων. Στον κόσμο όµως, δηλαδή στην εµπαθή προσκόλληση στα υλικά, θα έχετε θλίψη λόγω 
της ακατάπαυστης μεταβολής τους. Γιατί έχουν θλίψη και οι δύο, και εκείνος που εργάζεται την 
αρετή, για τον κόπο που τη συνοδεύει, και εκείνος που αγαπά τον κόσμο, για την αποτυχία τῶν 
υλικών. Ο ένας όµως έχει θλίψη σωτήρια, ενώ ο δεύτερος, καταστρεπτική και ολέθρια. Και των δύο 
ανάπαυση είναι ο Κύριος. Τον πρώτο τον αναπαύει από τους κόπους τῶν αρετών µε την απάθεια 
κατά τη θεωρία: από τον δεύτερο αφαιρεί την προσκόλληση προς τα υλικά με τη μετάνοια. 


96. Η διατύπωση της κατηγορίας εναντίον του Σωτήρα στην επιγραφή του Σταυρού, δίδαξε καθαρά 
ότι Αυτός που σταυρώθηκε είναι Κύριος και βασιλεύς της πρακτικής και της φυσικής και της 
θεολογικής φιλοσοφίας. Γιατί λέγεται ότι ήταν γραμμένη στα Ρωμαϊκά, στα Ελληνικά και στα 
Εβραϊκά(]ω. 19, 20). Με τα Ρωμαϊκά νοώ την πρακτική αρετή, αφού η ρωμαϊκή βασιλεία κατά τον 
Δανιήλ ορίζεται ότι είναι η πιο ανδρεία απ᾿ όλες τις βασιλείες του κόσμου(δαν. 2, 40): και 
γνώρισμα της πρακτικής, παραπάνω από κάθε άλλο, είναι η ανδρεία. Με τα Ελληνικά, τη φυσική 
θεωρία, γιατί το έθνος τῶν Ελλήνων περισσότερο από όλους τους άλλους ανθρώπους ασχολήθηκε 
με τη φυσική φιλοσοφία. Με τα Εβραϊκά, τη θεολογική μυσταγωγία, γιατί το έθνος αυτό προφανώς 
ήταν ανέκαθεν αφιερωμένο µέσω των Πατριαρχών στο Θεό. 


97. Πρέπει να είμαστε όχι μόνο φονευτές τῶν σωματικών παθών, αλλά και εξολοθρευτές των 
εμπαθών λογισμών της ψυχής, σύμφωνα µε τον άγιο που λέει: «Τα πρωινά σκότωνα όλους τους 
αμαρτωλούς της γης, για να εξολοθρεύσω από την πόλη του Κυρίου όλους όσοι κάνουν άνοµα 
έργα»(Ψαλμ. 100, 8) δηλαδή τα πάθη του σώματος και τους άνομους λογισμούς της ψυχής. 


98. Εκείνος που διατήρησε ακέραιη την οδό τῶν αρετών, µε ευσεβή και ορθή γνώση, χωρίς να 
Κλίνει δεξιά ή αριστερά, αυτός θα γνωρίσει την παρουσία του Θεού προς αυτόν µε την απάθεια. 
Γιατί λέει ο ψαλμωδός: «Θα ψάλω και θα κατανοήσω µε άµεμπτο τρόπο ζωής πότε θα έρθεις προς 
εμένα»(Ῥαλμ. 100,2). Με τον ψαλμό φανερώνει την ενάρετη πράξη, ενώ µε την κατανόηση τη 
γνωστική επιστήμη που προξενείται από την αρετή και που μ᾽ αυτήν αισθάνεται κανείς τη θεία 
παρουσία. Κι εκείνος που ξαγρυπνώντας στις αρετές περιμένει τον Κύριό του, είναι πιστός και 
αγαθός. 


99, Δεν πρέπει ο αρχάριος στην ευσέβεια, να οδηγείται προς την πράξη τῶν εντολών μόνο µε την 
αγαθότητα, αλλά και µε τη μνήμη τῶν δίκαιων κρίσεων του Θεού να αγωνιστεί µε βία εντονότερα, 
ὥστε όχι µόνο να αγαπά τα θεία µε πόθο, αλλά και να απέχει από την κακία από φόβο. Γιατί λέει: 
«Την ευσπλαχνία και τη δικαιοσύνη Σου θα ψάλω, Κύριε»(Ῥαλμ. 100, 1). Έτσι και θα ψάλλει μ’ 
ευχαρίστηση στο Θεό από τον πόθο, και θα αντέχει στην υμνωδία καθώς θα χαλυβδώνεται από το 
φόβο. 

100. Εκείνος που µε την αρετή και τη γνώση εναρµόνισε το σώμα προς την ψυχή, έγινε κιθάρα του 
Θεού και ναός και αυλός. Έγινε κιθάρα, γιατί φύλαξε καλώς την αρμονία τῶν αρετών. Αυλός, γιατί 
µε τις θείες θεωρίες δέχεται την έμπνευση του Αγίου Πνεύματος. Και ναός, γιατί λόγω της 
καθαρότητας του νου του έγινε κατοικητήριο του Λόγου. 


Άγιος Μάξιμος ο Ομολογητής 


Διαφόρα κεφάλαια περί θεολογίας, οικονομίας, αρετής και κακίας 


Τρίτη εκατοντάδα 


1. Ένα είναι το πάνω από άναρχο και πάνω από ουσία Αγαθό, η Αγία Τρισυπόστατη Μονάδα, 
Πατέρας, Υιός και Άγιο Πνεύμα: µια άπειρη συμφυΐα τριών απείρων. Έχει εντελώς απλησίαστο απ᾿ 
όλα τα όντα τον λόγο του είναι της, του πώς υπάρχει, του τι και ποιο είναι. Ξεφεύγει από κάθε 
νόηση όσων νοούν, αφού δεν εξέρχεται διόλου από την κατά φύση κρύφια εσωτερικότητά της, και 
αφού απλώνεται πέρα από κάθε γνώση όλων τῶν γνώσεων. 


2. Αυτό που στην ουσία Του είναι απόλυτα αγαθό, είναι εκείνο που μήτε αρχή έχει, μήτε τέλος, 
μήτε αιτία της υπάρξεως, μήτε οποιαδήποτε ως προς την ὕπαρξή Του κίνηση προς κάποια αιτία. 
Εκείνο που δεν είναι έτσι, ούτε υπάρχει απόλυτα, αφού έχει αρχή και τέλος και αιτία υπάρξεως και 
τη σχετική µε την ὕπαρξη κίνηση προς κάποια αιτία. Αυτό που δεν υπάρχει απόλυτα, και αν λέγεται 
ότι υπάρχει, κατά μέθεξη και επειδή θέλει το απόλυτο ον και υπάρχει και λέγεται. 


3. Αν ο Λόγος προηγείται και κατευθύνει τη δημιουργία των όντων, τότε ούτε υπήρχε, ούτε 
υπάρχει, ούτε θα υπάρξει λόγος ανώτερος του Λόγου. Ο Λόγος δεν είναι χωρίς νου ή χωρίς ζωή, 
αλλά µε νου και ζωή, αφού έχει τον Πατέρα ως νού που υφίσταται κατ᾽ ουσίαν και ο οποίος Τον 
γεννά, και το Άγιο Πνεύμα ως ζωή που υφίσταται κατ᾽ ουσίαν και συνυπάρχει μ᾽ Αυτόν. 


4. Ένας Θεός υπάρχει, Πατέρας που γέννησε έναν Υιό, και πηγή του Αγίου Πνεύματος. Είναι 
Μονάδα που δε συγχέεται και Τριάδα που δε διαιρείται: άναρχος Νους, μόνος γεννήτορας κατά την 
ουσία του μόνου άναρχου Λόγου και πηγή της μόνης προαιώνιας ζωής, δηλαδή του Αγίου 
Πνεύματος. 


5. Ο Θεός είναι ένας γιατί μία είναι η θεότητα. Είναι Μονάδα άναρχη, απλή, πάνω από κάθε ουσία, 
αμέριστη και αδιαίρετη. Η ίδια είναι και Μονάδα και Τριάδα κτλ. 


6. Αν κάθε µετοχή (σε κάποια κατάσταση) προηγείται στη νόηση από εκείνα που μετέχουν, τότε 
είναι φανερό ότι η Αιτία τῶν όντων είναι ασυγκρίτως και µε κάθε τρόπο πάνω από τα όντα, επειδή 
κατά φύση προὐπάρχει και νοείται πριν από τα όντα. Δεν υπάρχει δηλαδή ὡς ουσία σε 
συμβεβηκότα, γιατί τότε το θείο θα αποδειχθεί κάτι σύνθετο, που έχει για συμπλήρωση της 
υπάρξεώς Του την ύπαρξη τῶν όντων: αλλά υπάρχει ὡς η υπερουσιότητα της ουσίας. Γιατί αν οι 
τέχνες εφεύραν τα σχήματα των προϊόντων τους και η φύση γενικά τις μορφές όσων περιέχει, πολύ 
περισσότερο ο Θεός έφερε από την ανυπαρξία στην ύπαρξη τις ουσίες τῶν όντων, αφού είναι 
υπερούσιος, ή μάλλον, είναι και από κάθε έννοια υπερουσιότητας απείρως πιο πάνω. Αυτός είναι 
που συνέζευξε τις τέχνες µε τις επιστήμες προς εξεύρεση σχημάτων, και έδωσε στη φύση την 
ενέργεια µε την οποία δημιουργούνται οι διάφορες μορφές, και στις ουσίες έδωσε την ύπαρξη, 
όποια είναι αυτή. 


7. Αυτός που δεν είναι µεθεκτός από τα όντα κατά την ουσία Του, αλλά θέλει να µετέχεται µε άλλο 
τρόπο από αυτούς που μπορούν, δεν απομακρύνεται διόλου από την κρυφιότητα της ουσίας Του. 
Οπότε και αυτός ο τρόπος µε τον οποίον μετέχεται θεληµατικά, όπως Αυτός γνωρίζει, είναι για 
πάντα σε όλους αφανέρωτος. Έτσι και θέλοντας έφερε στην ύπαρξη εκείνα που μετέχουν, κατά το 
λόγο που Εκείνος γνωρίζει από υπερβολική δύναμη της αγαθότητάς Του. Αυτό λοιπόν που έγινε µε 
τη θέληση του Δημιουργού του, δεν μπορεί ποτέ να είναι συνάναρχο µε Εκείνον που θέλησε να το 
κατασκευάσει. 


δ. Ο Λόγος του Θεού που γεννήθηκε µια φορά κατά σάρκα, γεννιέται θεληματικά πάντοτε κατά 
πνεύμα από φιλανθρωπία για όποιους θέλουν: και γίνεται βρέφος και σχηματίζει τον εαυτό Του 
µέσα τοὺς µετις αρετές. Και φαίνεται τόσο, όσο γνωρίζει ότι µπορεί να Τον δει εκείνος που Τον 
δέχεται. Δεν μικραίνει τη φανέρωση του μεγαλείου Του από φθόνο, αλλά μετρά ακριβώς τη δύναμη 


εκείνων που θέλουν να Τον βλέπουν. Έτσι πάντοτε και ενώ φαίνεται ο Λόγοςτου Θεού µετους 
τρόπους που μετέχεται, μένει πάντοτε λόγω της υπερβολής του μυστηρίου, αθέατος. Γι αυτό, αφού 
μελέτησε µε σοφία τη δύναμη του μυστηρίου ο θείος Απόστολος, λέει: «Ο Ιησούς Χριστός είναι ο 
ίδιος χθες και σήμερα και στους αιώνες»(Εβρ. 13, 8), επειδή γνωρίζει ότι το μυστήριο είναι πάντα 
νέο και ποτέ δεν παλιώνει µε το να περιληφθεί από νου. 


9. Ο Χριστός ο Θεός γεννιέται και γίνεται άνθρωπος με την πρόσληψη σάρκας που έχει νοερή 
ψυχή, Αυτός που έδωσε στα όντα την ὕπαρξη από την ανυπαρξία. Τον γέννησε Παρθένος υπέρ 
φύση, χωρίς να καταστρέψει κανένα από τα γνωρίσματα της παρθενίας. Γιατί όπως Αυτός έγινε 
άνθρωπος χωρίς να μεταβάλει την θεία Του φύση ή να χάσει τη δύναμη Του, έτσι και εκείνη που 
Τον γέννησε, και Μητέρα την κάνει και Παρθένο τη διατηρεί. Ερμηνεύει θαύμα µε θαύμα και 
συγχρόνως κρύβει το ένα θαύμα µε το άλλο, επειδή από τον εαυτό του ο Θεός είναι κατά την ουσία 
πάντοτε μυστήριο και βγάζει τόσο τον εαυτό Του από τη φυσική κρυφιότητα, όσο για να την κάνει 
µε τη φανέρωση ακόµα πιο πολύ κρύφια. Και τόσο πάλι κάνει μητέρα την Παρθένο που Τον 
γέννησε, οσο για να γίνουν µε την κύηση άλυτα τα δεσµά της παρθενίας. 


10. Οι φύσεις καινοτομούνται και ο Θεός γίνεται άνθρωπος. Δεν είναι µόνο η θεία φύση, η σταθερή 
και ακίνητη, που κινείται προς την κινούμενη και άστατη ανθρώπινη φύση για να την σταματήσει 
από τη φορά της: οὔτε μόνο η ανθρώπινη φύση που χωρίς καταβολή σπέρματος σχηματίζει υπέρ 
φύση σάρκα, η οποία τελειοποιείται µε το λόγο ώστε να σταθεί από τη φορά της: αλλά είναι και το 
άστρο από την ανατολή που φαίνεται την ηµέρα και οδηγεί τους Μάγους(Ματθ. 2. 2-10) στον τόπο 
της Σαρκώσεως του Λόγου, για να δείξει μυστικά ότι ο λόγος που υπήρχε στο Νόμο και τοῦς 
προφήτες νικά την αίσθηση και οδηγεί τα έθνη προς τό μέγιστο φῶς της επιγνώσεως. Γιατί 
ολοκάθαρα ο λόγος του Νόμου και τῶν προφητών, όταν κατανοείται μ᾽ ευλάβεια, σαν άστρο οδηγεί 
προς την επίγνωση του σαρκωμένου Λόγου όσους σύμφωνα µε την προαίρεση τους είναι 
καλεσμένοι από τη χάρη. 


11. Με τη θέλησή µου εγώ ο άνθρωπος έχω παραβεί την εντολή του Θεού και ο διάβολος, 
δελεάζοντάς µε µε την ελπίδα της θεότητας(Γεν. 3, 5) έσυρε τη σταθερότητα της φύσεώς µου κάτω 
προς την ηδονή και καμάρωνε που μ’ αυτή έφερε το θάνατο, απολαμβάνοντας τη φθορά της 
φύσεως. Γι’ αυτό ο Θεός γίνεται τέλειος άνθρωπος, χωρίς να παραλείψει τίποτε από την ανθρώπινη 
φύση, εκτός από την αμαρτία, η οποία εξάλλου δεν ανήκε στην ανθρώπινη φύση. Ἠθελε 
προβάλλοντας τη σάρκα, να δελεάσει τον άπληστο δράκοντα και να τον ερεθίσει ώστε ν᾿ ανοίξει το 
στόμα του και να καταπιεί τη σάρκα, για να του γίνει δηλητήριο καταστρέφοντάς τον ολότελα µε 
τη δύναμη της θεότητας που έκρυβε μέσα της: στην ανθρώπινη φύση όμως να γίνει φάρμακο, 
επαναφέροντάς την στην αρχική χάρη µε τη δύναμη πάλι της θεότητας που αυτή είχε. Γιατί όπως ο 
διάβολος έχυσε το δηλητήριό του στο δένδρο της γνώσεως και διέφθειρε την ανθρώπινη φύση που 
γεύθηκε από αυτό, έτσι και ο ίδιος, όταν θέλησε να φάει τη σάρκα του Κυρίου, εξολοθρεύτηκε µε 
τη δύναμη της θεότητας που είχε µέσα της. 


12. Το μέγα μυστήριο της Ενανθρωπήσεως, μένει πάντοτε μυστήριο. Όχι µόνο γιατί, καθώς 
φανερώνεται ανάλογα µε τη δύναμη όσων σώζονται από αυτό, κρύβει μυστικό βάθος μεγαλύτερο 
απ΄ ό,τι φανερώνεται, αλλά γιατί και αυτό που φάνηκε, μένει ακόµη τελείως απόκρυφο και µε 
κανένα τρόπο δεν γνωρίζεται όπως είναι. Ας µη θεωρηθεί παράδοξο το λεγόμενο. Γιατί ο Θεός 
όντας υπερούσιος και πολύ πιο πάνω από κάθε υπερουσιότητα, αφού θέλησε να λάβει ουσία, το 
έκανε µε τρόπο υπερούσιο. Γι’ αυτό, ενώ ως φιλάνθρωπος έγινε αληθινά άνθρωπος από την ουσία 
των ανθρώπων µε τρόπο που υπερβαίνει τον άνθρωπο, εξακολουθεί να έχει για πάντα αφανέρωτο 
τον τρόπο του πώς έγινε άνθρωπος. Γιατί έγινε άνθρωπος µε τρόπο που υπερβαίνει τον άνθρωπο. 


13. Ας παρατηρήσομε µε πίστη το μυστήριο της θείας ενανθρωπήσεως και ας δοξάσοµε μόνο µε 
απλότητα Εκείνον που ευδόκησε να γίνει αυτό για µας. Γιατί ποιος µπορεί, θαρρώντας σε λογικές 
αποδείξεις, να πει πώς γίνεται σύλληψη του Θεού Λόγου; Πώς γίνεται σχηματισμός σάρκας χωρίς 
σπορά; Πώς γίνεται γέννηση χωρίς φθορά της παρθενίας; Πώς είναι μητέρα εκείνη που και μετά 
τον τοκετό έμεινε παρθένος; Πώς ο υπερτέλειος προόδευε και μεγάλωνε στο σώμα(Λουκ. 2, 52): 
Πώς ο καθαρός βαπτιζόταν(Μετθ. 3, 16); Πώς εκείνος που πεινούσε έτρεφε τοὺς άλλους(Ματθ. 4, 


2. 14, 16-20. 15, 36-37); Πώς εκείνος που κοπίαζε χάριζε δύναμη(]ω. 4, 6. Λουκ. 6, 19); Πώς 
εκείνος που έπασχε έκανε θεραπείες; Πώς εκείνος που πέθαινε έδινε ζωή(Ματθ. 9, 25. Λουκ. 7, 14- 
15. Ιω. 11, 43-44): Και για να πῶ το πρώτο και το τελευταίο, πώς ο Θεός γίνεται άνθρωπος; Και το 
ακόµα πιο μυστηριώδες, πώς βρίσκεται να έχει υπόσταση ουσιωδώς στη σάρκα αυτός που κατά την 
ουσία είναι υποστατικώς όλος στον Πατέρα; Πώς ο ίδιος, και όλος είναι Θεός κατά φύση, και όλος 
έγινε κατά φύση. άνθρωπος, χωρίς ν᾽ απαρνηθεί καθόλου καμία φύση, ούτε τη θεία κατά την οποία 
είναι Θεός, ούτε τη δική µας κατά την οποία έγινε άνθρωπος; Μόνο η πίστη χωρεί αυτά τα 
μυστήρια, γιατί αυτή κάνει χειροπιαστά τα πράγµατα που υπερβαίνουν το νου και τη λογική(Εβρ. 
1. 1) 


14. Παραβαίνοντας την εντολή ο Αδάμ, προξένησε το να περιέχει ηδονή ο τρόπος δημιουργίας της 
ανθρώπινης φύσεως: εξορίζοντας από τη φύση την ηδονή ο Κύριος, δε δέχτηκε τη σύλληψη μέσω 
σπέρματος. Παραβαίνοντας την εντολή η γυναίκα, επέφερε το να αρχίζει µε οδύνη η εμφάνιση της 
ανθρώπινης φύσεως: αποτινάζοντας την οδύνη από την φύση ο Κύριος, δεν επέτρεψε κατά τη 
γέννησή Του να υποστεί η Παρθένος καμιά φθορά. Μ᾽ αυτά ήθελε να αφαιρέσει από την φύση και 
τη θεληµατική ηδονή, και την αθέλητη οδύνη που προήλθε από την ηδονή, ώστε να γίνει 
εξολοθρευτής αυτών που δε δημιούργησε, και να µας διδάξει μυστικά ν᾽ αρχίσοµε µε τη βούληση 
μας άλλη ζωή, η οποία ξεκινά ίσως µε οδύνη και κόπους, καταλήγει όµως οπωσδήποτε σε θεία 
ηδονή και απέραντη ευφροσύνη. Γι’ αυτό γίνεται άνθρωπος και γεννιέται ὡς άνθρωπος ο 
Δημιουργός του ανθρώπου, για να σώσει τον άνθρωπο: και γιατρεύοντας τα πάθη µας µε τα πάθη 
Του, να δειχθεί ότι Αυτός είναι «πάθος» τῶν δικών µας παθών, που ανακαινίζει υπέρ φύση από 
φιλανθρωπία τις πνευματικές µας έξεις µέσω τῶν κατά σάρκα στερήσεών Του. 


15. Εκείνος που µε το θείο πόθο νίκησε την κλίση της ψυχής προς το σώμα, δεν περιορίζεται πλέον 
από τίποτε, αν και βρίσκεται στο σώμα. Γιατί ο Θεός ο Οποίος ελκύει την επιθυµία εκείνου που Τον 
ποθεί, είναι ασύγκριτα πιο υψηλός απ᾿ όλα και δεν αφήνει να προσηλώσει την επιθυμία του εκείνος 
που Τον ποθεί σε κάτι που είναι µετά το Θεό. Ας ποθήσομε λοιπόν το Θεό µε όλη τη δύναμη της 
φύσεώς µας και ας µη δεσμεύσομε την προαίρεσή µας σε κανένα από τα σωματικά. Ας ανεβούμε µε 
την προαίρεσή µας πάνω από όλα τα όντα, αισθητά και νοητά, και καθόλου ας µη μειώσει ο 
φυσικός µας περιορισμός τη θέληση να είμαστε μαζί µε το Θεό, τον κατά φύση απεριόριστο. 


16. Η κακοπάθεια τῶν αγίων είναι αγώνας μεταξύ φθόνου και αρετής. Ο φθόνος αγωνίζεται να 
επικρατήσει, ενώ η αρετή αγωνίζεται να μείνει ανίκητη υπομένοντας τα πάντα. Ο φθόνος 
αγωνίζεται να ευοδωθεί η κακία µε το να κάνει κακό στους ενάρετους, ενώ η αρετή αγωνίζεται να 
κρατήσει τους αγαθούς, ακόµη και αν δέχονται αλλεπάλληλες συμφορές. 


17. Η πάλη της αρετής είναι το να αγωνίζεται µέσα σε κόπους. Έπαθλο της νίκης για όσους 
υπομένουν είναι η απάθεια της ψυχής. Στην κατάσταση αυτή η ψυχή ενώνεται µέσω της αγάπης µε 
το Θεό και χωρίζεται αυτοπροαίρετα από το σώμα και τον κόσμο. Γιατί η κακοπάθεια του σώματος, 
σε όσους υπομένουν, είναι ευρωστία της ψυχής. 


18. Αφού εξαπατηθήκαµε από την ηδονή εξαρχής, προτιµήσαμε τον θάνατο από την αληθινή ζωή. 
Ας υπομένομε λοιπόν ευχαρίστως την κακοπάθεια του σώματος που σκοτώνει την ηδονή, κι έτσι, 
αφού αφανίσει ο θάνατος της ηδονής τον θάνατο που προήλθε απ᾿ αυτήν, να λάβοµε πάλι πίσω, 
αγορασµένη µε μικρούς σωματικούς κόπους, τη ζωή που την πουλήσαμε για την ηδονή. 


19. Αν µετην καλοπέραση της σάρκας συμβαίνει ν᾿ αυξάνει η δύναμη της αμαρτίας, είναι φανερό 
ότι όταν αυτή κακοπαθεί, ξανανιώνει η δύναμη της αρετής. Ας υπομένομε λοιπόν µε γενναιότητα 
την κακοπάθεια του σώματος, η οποία καθαρίζει τους μολυσμούς της ψυχής και προξενεί την 
μέλλουσα δόξα. Γιατί τα παθήματα του καιρού αυτού δεν είναι άξια να συγκριθούν µε τη δόξα που 
μέλλει ν᾽ αποκαλυφθεί σ᾽ εµάς(Ρωμ. 8, 18). 


20. Οι γιατροί που θεραπεύουν τα σώματα δε δίνουν ένα και το αυτό φάρμακο σε όλους. Έτσι καὶ 0 
Θεός που γιατρεύει τις ασθένειες των ψυχών, δε γνωρίζει ένα µόνο τρόπο θεραπείας που να 
ταιριάζει σε όλες, αλλά δίνοντας στην κάθε ασθένεια το κατάλληλο φάρμακο, προξενεί τη 
θεραπεία. Ας ευχαριστήσοµε λοιπόν, όταν θεραπευόµαστε, έστω κι αν έχει ταλαιπωρία ή θεραπεία. 


Γιατί τό τέλος είναι μακάριο. 


21. Τίποτε άλλο δέ φανερώνει την κατάσταση της ψυχής, όσο οι επα- ναστάσεις του σώματος που 
κακοπαθεί, στις οποίες αν υποχωρήσει, θα φανεί ότι προτιμά τη σάρκα από το Θεό. Αν όµως στα 
τινάγµατά τοὺς μείνει ακλόνητη, τότε θα δειχθεί ότι από τη σάρκα προτιμά την αρετή, µε την οποία 
θα έρθει να κατοικήσει µέσα της ο Θεός που γι’ αυτήν καταδέχθηκε να πάθει ὡς άνθρωπος και που 
λέει, όπως παλιά στους μαθητές: «Έχετε θάρρος, εγώ έχω νικήσει τον κόσμο»(1ω. 16, 33). 


22. Αν όλοι οι άγιοι παιδαγωγήθηκαν µε κακοπάθειες, ας ευχαριστήσομε κι εμείς όταν 
παιδαγωγούμαστε μαζί τους, για να αξιωθούμε να μετάσχοµε και στη δόξα τους. Γιατί όποιον 
αγαπά ο Κύριος, τον παιδαγωγεί, και χτυπά µε μαστίγιο όποιον παραδέχεται σαν γιό Του(Παροιμ. 
3. 12). 


23, Ο Αδάμ, αφού συγκατατέθηκε στην πλευρά του που του πρότεινε την ηδονή, έβγαλε έξω από 
τον Παράδεισο το ανθρώπινο γένος(Γεν. 3, 24). Και ο Κύριος που υπόμµεινε τον πόνο από το 
κέντηµά της, έβαλε τον ληστή μέσα στον Παράδεισο(Λουκ. 23, 43). Ας αγαπήσομε λοιπόν την 
κακοπάθεια του σώματος, και ας μισήσομε την ηδονή του. Γιατί η πρώτη εισάγει στον Παράδεισο 
και µας αποκαθιστά στα αγαθά, ενώ η άλλη βγάζει έξω και χωρίζει από τα αγαθά. 


24. Αν ο Θεός πάσχει κατά τη σάρκα αφού έγινε άνθρωπος, ποιος όταν υποφέρει, δεν χαίρεται που 
έχει το Θεό συμμέτοχο τῶν παθημάτων του; Το να συμπάσχει κανείς μ᾽ Αυτόν προξενεί τη 
βασιλεία. Γιατί λέει αλήθεια εκείνος που είπε: «Εφόσον συμπάσχομε, θα δοξαστούµε και μαζί 
Του»(ρωμ. 8, 17). 


25. Αν οπωσδήποτε πρέπει να κακοπαθήσομε, επειδή αναμείχθηκε µε την ανθρώπινη φύση μέσω 
του προπάτορά µας η ηδονή, ας υποφέρομε µε γενναιότητα και καρτερία τις πρόσκαιρες 
κακοπάθειες, οι οποίες και το κεντρί της ηδονής το αμβλύνουν μέσα µας και µας ελευθερώνουν από 
τις αιώνιες κολάσεις που µας περιμένουν εξαιτίας της. 


26. Όλων των αγαθών το τέρμα είναι η αγάπη, γιατί οδηγεί εκείνους που ζουν σύμφωνα μ᾽ αυτή και 
τους προσφέρει και τους συγκεντρώνει στο Θεό, ο Οποίος είναι το ακρότατο αγαθό και αίτιος κάθε 
αγαθού, και γιατί η αγάπη είναι πιστή και δεν θα πάψει ποτέ να υπάρχει(Α΄Κορ. 13, 16). Η πίστη 
είναι βάση τῶν εποµένων, εννοώ της ελπίδας και της αγάπης, καθώς κάνει βέβαιη την αλήθεια. Η 
ελπίδα είναι η δύναμη των άκρων, εννοώ της αγάπης και της πίστεως, γιατί δια μέσου του εαυτού 
της κάνει να φανεί και στις δύο Αυτό που πιστεύομε και αγαπούμε, και γιατί διδάσκει να 
πορευόµαστε µέσω αυτής προς Αυτό. Η αγάπη τέλος είναι η συμπλήρωση των δύο, καθώς όλη 
αγκαλιάζει όλο το ακρότατο Επιθυµητό και δίνει σ᾽ αυτές την παύση της κινήσεως προς Αυτό, 
αντικαθιστώντας την πίστη στην ὕπαρξή Του και την ελπίδα στον ερχομό Του µε την απόλαυση της 
παρουσίας Του δια μέσου της. 


27. Το τελειότατο έργο της αγάπης και το πέρας της ενέργειάς της είναι το να κάνει να ταιριάζουν 
τα γνωρίσματα και οι ονομασίες µε σχετικό αντιδόσιµο και στα δύο που αυτη έχει ενώσει. Έτσι 
κάνει τον άνθρωπο θεό, και το Θεό να γίνεται και να φαίνεται άνθρωπος, εξαιτίας της µιας και 
απαράλλακτης βουλησεως και κινησεῶς του θεληµατος και τῶν δύο. 


28. Αφού είμαστε πλασµενοι κατ᾽ εικόνα Θεού(Γεν. 1, 27), ας γίνομε πραγματικά κατά την εικόνα 
μας και του Θεού. η μάλλον μόνου και όλου του Θεού, και ολόκληροι, χωρίς να έχοµε μεσα µας 
τίποτε το επίγειο, για να πλησιάσομε το Θεό και να γίνομε θεοί, παίρνοντας από το Θεό το να 
γίνομε θεοί. Γιατί έτσι αποδίδεται τιμη στα θεία δώρα και δείχνεται η αγάπη µας στην παρουσία της 
θείας ειρήνης. 


29. Είναι µεγα αγαθό η αγάπη, και αγαθό απ᾿ όλα τα αγαθά το πρώτο και ανώτερο, γιατί ενώνει το 
θεό και τους ανθρώπους γύρω από εκείνον που την έχει. Και κάνει το Δημιουργό τῶν ανθρώπων να 
φανεί ὡς άνθρωπος, επειδη όσο είναι δυνατο στους ανθρώπους δεν παραλλάζει από το Θεό σχετικά 
µε το αγαθό αυτος που θεώνεται. Αυτο νομίζω ότι το ενεργεί το «να αγαπησοµετο Θεό μ᾽ όλη την 
καρδιά και την ψυχη και τη δύναμη µας, και τον πλησίον όπως τον εαυτο µας»(Ματθ. 22, 37-30). 


30. Πρέπει να γνωρίζομε ότι ο διάβολος µας εξαπάτησε µε δόλο κατά τρόπο κακούργο και 


πανούργο δια µεσου της φιλαυτίας προσβάλοντάς µας µε την ηδονη(Γεν. 3, 1-6), και έτσι µας 
χώρισε κατά την προαίρεση τον ένα από τον άλλο και από το Θεό. Διέστρεψε την ευθύτητά µας και 
µε τον τρόπο αυτο διαίρεσε την ανθρώπινη φύση και την κατακομμάτιασε σε πολλές γνώμες και 
φαντασίες. 


31. Τρία είναι τα πιο μεγάλα που γίνονται αρχη του κακού και που γεννούν κάθε κακία: η άγνοια, η 
φιλαυτία και η τυραννικη συμπεριφορά. Το καθένα εξαρτάται και υποστηρίζεται από τα άλλα δύο. 
Από την άγνοια του Θεού προέρχεται η φιλαυτία, ενώ από αυτην, η τυραννική συμπεριφορά προς 
τους συνανθρώπους. Και δεν θα υπάρξει αντίρρηση για το ότι αυτές τις εγκατέστησε µεσα µας ο 
πονηρός κατά τη σφαλερη χρηση τῶν δυναμεῶν της ψυχης, δηλαδη του λογιστικού, του 
επιθυμητικού και του θυμοειδούς. 


32. Πρέπει µε το λογικό αντίθετο στην άγνοια, να κινούμαστε µεσῶ της γνώσεως προς το Θεό, 
αναζητώντας Αύτον και µόνο. Με επιθυμία καθαρη από το πάθος της φιλαυτίας, να 
κατευθυνόµαστε µε πόθο προς μόνο το Θεό. Και µε θυμό χὠρισµενο από την τυραννικη διάθεση, 
να αγωνιζόµαστε να επιτύχοµε µόνο το Θεό. Και από αυτά να δηµιουργησοµε τη θεία και μακαρία 
αγάπη, για την οποία και υπάρχουν αυτά, και η οποία ενώνει µε το θεό και κάνει θεό εκείνον που 
αγαπά το Θεό. 


33. Όταν ξεριζωθεί η φιλαυτία που είναι άρχη και μητέρα όλων των κακών, όπως είπα, συνήθως 
ξεριζώνονται µαζί και όλα όσα προέρχονται από αυτήν κι όσα την ακολουθούν. Γιατί όταν δεν 
υπάρχει αυτή, µε κανένα ολότελα τρόπο, ούτε το παραµικρο ίχνος ή είδος κακίας δεν µπορεί να 
υπάρχει. 


34. Είναι ανάγκη να φροντίζοµε σε τέτοιο βαθµο για τον εαυτό µας και για τοὺς άλλους, όσο ο ίδιος 
ο Χριστος έδειξε πρώτος µε τον εαυτό Του καταδεχόµενος να πάθει για χάρη µας. 


35. Για χάρη της αγάπης όλοι οι άγιοι αντιστάθηκαν στην αμαρτία, χωρίς να λογαριάσουν καθόλου 
την παρούσα ζωή. Και υπέφεραν τους πολύμορφους τρόπους του θανάτου, για να μαζευτούν από 
τον κόσμο στον εαυτό τους και στο Θεό, και να ενώσουν πάνω τους τα ρήγματα της φύσεως. Αυτή 
είναι η αληθινή και χωρίς ψεγάδι θεία σοφία τῶν πιστών: αυτής το τέλος είναι το αγαθό και η 
αλήθεια, αν βέβαια αγαθό είναι η φιλανθρωπία, και αλήθεια είναι η από την πίστη φιλοθεῖα, τα 
οποία είναι γνωρίσματα της αγάπης, γιατί ενώνει τους ανθρώπους µε το Θεό και μεταξύ τους, και 
γι αυτό έχει αδιάπτωτη την παραμονή τῶν αγαθών. 


36. Ενέργεια και απόδειξη της τέλειας αγάπης προς το Θεό είναι η ειλικρινής διάθεση µε εκούσια 
συμπάθεια προς τον πλησίον. «Γιατί εκείνος που δεν αγαπά τον αδελφό του που τον βλέπει ---λέει 
ο θείος Ιωάννης---, δε µπορεί να αγαπά το Θεό, τον οποίο δεν βλέπευ(Α Ἰω. 4, 20). 


37. Η οδός της αλήθειας είναι η αγάπη. Δίνοντας στον εαυτό Του αυτό το όνομα ο Λόγος του 
Θεού(1ω. 14, 6), παρουσιάζει στο Θεό και Πατέρα εκείνους που βαδίζουν αυτή την οδό καθαρούς 
από κάθε κακία. 


38. Η αγάπη είναι η θύρα από την οποία όποιος περνά, φτάνει στα Άγια των Αγίων και γίνεται 
θεατής του απλησίαστου κάλλος της αγίας και βασιλικής Τριάδας. 


39, Είναι πραγματικά φοβερο πράγµα και υπερβαίνει κάθε υπολογισμό η καταδίκη που επισύρει, το 
να νεκρώσοµε θεληµατικά τη ζωή που µας έδωσε ο Θεός µε τη δωρεά του Αγίου Πνεύματος, 
αγαπώντας τα πράγματα που φθείρονται. Και τον γνωρίζουν οπωσδήποτε αυτό το φόβο εκείνοι που 
προτίμησαν συνειδητά αντί για τη φιλαυτία την αλήθεια. 


40. Ας χρησιμοποιήσομε κατάλληλα την ειρήνη, και αφού αθετήσοµε τη φιλία προς τον κόσµο και 
τον κοσμοκράτορα διάβολο, η οποία κακώς υπάρχει µέσα µας, ας καταργήσοµε έστω και αργά τον 
πολεμο που κάνοµε µε τα πάθη µας εναντίον του Θεού. Και αφού κάνοµε µε το Θεο αδιάλυτη 
συνθήκη ειρήνης μαζί Του, νεκρώνοντας το αµαρτητικο µέρος του σώματος(Ρωμ. 6, 6), ας 
τερµατίσοµε την έχθρα µας προς Αυτόν. 


41. Είναι αδύνατο να φιλιωθούμε µε το Θεο, εφόσον µε τα πάθη µας επαναστατούµε εναντίον Του 
και ανεχόµαστε να πληρώνομε φόρο µε την κακία µας στο διάβολο, τον κακό τύραννο και φονευτή 


των ψυχών µας, αν δε βγούμε πρωτύτερα σε ολοκληρωτικό πόλεμο εναντίον του πονηρού. Γιατί 
μέχρι τότε είμαστε εχθροί και αντίπαλοι του Θεού, και ας πλάθομε για τον εαυτό µας το όνομα τῶν 
πιστών, έως ότου δηλαδή θέλομε να δουλεύομε στα πάθη της ατιµίας. Και καμιά ωφέλεια δεν θα 
έχοµε από την ειρήνη στόν κόσμο, εφόσον η ψυχή έχει κακή κατάσταση και επαναστατεί εναντίον 
του Δημιουργού της και δε δέχεται να ταχθεί κάτω από την εξουσία της βασιλείας Του, και είναι 
αγορασµένη από χίλιους-δυο ὠμούς αφέντες που τη σπρώχνουν µε βία στην κακία και την 
ετοιμάζουν απατηλά να προτιμήσει την οδό που οδηγεί στην απώλεια, παρά την οδό που σώζει. 


42. Ο Θεός µας έπλασε για να γίνομε κοινωνοί της θείας φύσεως(Β΄Πετρ. 1, 4) και μέτοχοι της 
αιωνιότητάς Του, και να φανούμε όμοιοι µε Αυτόν(Α7 Ιω. 3, 2), θεούμενοι µέσω της θείας χάρης. 
Για τη θέωση αυτή συστάθηκαν και εξακολουθούν να υπάρχουν τα όντα, και γι’ αυτήν τα µη όντα 
καρποφόρησαν και γέννησαν τα όντα. 


43. Αν επιθυμούμε να ονομαζόμαστε και να είμαστε του Θεού, ας αγωνιστούµε να µην προδώσοµε 
το Λόγο µε τα πάθη, όπως ο Ιούδας, ή να Τον αρνηθούµε όπως ο Πέτρος(Ματθ 26, 14-16 και 69- 
75). Άρνηση του Λόγου είναι να αποφύγομε να κάνοµε το καλό από φόβο, και προδοσία είναι η 
έμπρακτη θεληµατική αμαρτία, καθώς και η ορμή προς την αμαρτία. 


44. Κάθε θλίψη καταλήγει σε χαρά, και κάθε κόπος σε ανάπαυση, και κάθε ατιμία σε δόξα. Και 
γενικά, το τέλος όλων τῶν θλίψεων για την αρετή είναι το να βρεθεί κανείς μαζί με το Θεό καινα 
μείνει μ᾽ Αυτόν για πάντα και να απολαύσει την αιώνια ανάπαυση που δεν έχει πέρας. 


45. Ο Θεός θέλοντας να µας ενώσει μεταξύ µας όχι µόνο κατά τη φύση, αλλά και κατά τη γνώση, 
και παρακινώντας ὡς αγαθός προς αυτό όλους τους ανθρώπους, χάραξε τις σωτήριες και 
φιλάνθρωπες εντολές για µας, και ένεκα τούτου νομοθέτησε να ελεούμε και να ελεούμαστε(Ματθ. 
5-7). 


46. Η φιλαυτία και η εξυπνάδα των ανθρώπων, αφού και τους συνανθρώπους και το Νόμο είτε τοὺς 
παραμέρισε, είτε τους σοφιστεύθηκε, κατακομμάτιασε σε πολλά µέρη τη µια ανθρώπινη φύση: και 
αφού εισήγαγε και εξάπλωσε την αναισθησία που επικρατεί τώρα σ᾽ αυτή, όπλισε µε την προαίρεση 
την φύση εναντίον του εαυτού της. Γι’ αυτό, όποιος µε σώφρονα λογισμό και γενναίο φρόνημα 
μπόρεσε να διαλύσει αυτή την αντίφαση της φύσεως, ελέησε πρώτα-πρώτα τον εαυτό του, γιατί 
συμμόρφωσε την προαίρεσή του σύμφωνα με τη φύση, και κατέφυγε στο Θεό κατά την προαίρεση 
λόγω της φύσεως. Και έδειξε στον εαυτό του τι σημαίνει το «κατ᾽ εικόνα» και πώς ο Θεός στην 
αρχή, δημιουργώντας τη δική µας φύση όπως έπρεπε, όμοια µε τον εαυτό Του και ολοκάθαρο 
απεικόνισµα της αγαθότητάς Του, της εξασφάλισε την ταυτότητα µε τον εαυτό της σε όλα, να είναι 
άµαχη, ειρηνική, χωρίς εναντιότητες, δεμένη σφιχτά µε το Θεό και τον εαυτό της µέσω της αγάπης, 
η οποία µας εξαρτά µε τον πόθο από τον Θεό και µας συνδέει μεταξύ µας µε τη συμπάθεια. 


47. Ο φιλάνθρωπος Θεός έγινε άνθρωπος για να συγκεντρώσει την ανθρώπινη φύση στον εαυτό 
Του και να τη σταματήσει από το να φέρεται άσχημα στόν εαυτό της, ή μάλλον να επαναστατεί 
εναντίον του εαυτού της και να έχει κομματιαστεί και να µη σταματά πουθενά εξαιτίας της άστατης 
κινήσεως της προαιρέσεώς της γύρω από το κάθε πράγμα. 


48. Τίποτε απ᾿ όσα είναι µετά το Θεό, δεν είναι πολυτιμότερο για όσους έχουν νου, ή μάλλον 
προσφιλέστερο στο Θεό, από την αγάπη. Γιατί εκείνους που είναι χωρισμένοι τους μαζεύει σε ένα, 
και µπορεί να δημιουργήσει ταυτότητα γνώμης για τους πολλούς ή για όλους, χωρίς εναντιότητες. 
Γιατί ιδίωμα της αγάπης είναι να κάνει µία τη γνώμη όσων την επιζητούν. 


49. Αν από τη φύση του το αγαθό ενοποιεί και συγκρατεί τα διαιρεµένα, είναι φανερό ότι το κακό 
διαιρεί και καταστρέφει τα ενωμένα. Γιατί ἀπό τη φύση του το κακό είναι κάτι που διασκορπίζεται, 
είναι άστατο, πολύμορφο και διαιρετικό. 


50. Απαλλαγή από όλα τα κακά και σύντομος δρόμος σωτηρίας είναι η αληθινή, ή µε επίγνωση 
αγάπη του Θεού και η τέλεια απάρνηση της στοργής της ψυχής προς το σώμα και τον κόσμο. 
Σύμφωνα μ’ αυτήν, αφού αποβάλοµε τήν επιθυμία της ηδονής και το φόβο της οδύνης, 
ελευθερωνόµαστε από την κακή φιλαυτία και ανεβαίνοµε στη γνώση του Δημιουργού. Και αφού 


πάροµε στη θέση της κακής την αγαθή νοερή φιλαυτία, τη χωρισμένη από σωματική στοργή, δεν 
παύομε να λατρεύομε το Θεό µε αυτήν την καλή φιλαυτία, ζητώντας πάντοτε από το Θεό τον 
καταρτισµό της ψυχής. Γιατί αυτή είναι η λατρεία η αληθινή και πραγματικά θεάρεστη, η ακριβής 
επιμέλεια της ψυχής µέσω τῶν αρετών. 


51. Εκείνος που δεν επιθυμεί σωματική ηδονή και καθόλου δε φοβάται οδύνη, έγινε απαθής. Γιατί 
μαζί μ᾽ αυτές και τη μητέρα τοὺς φιλαυτία σκότωσε και όλα τα πάθη που γι’ αυτές υπάρχουν και 
από αυτές προέρχονται, όπως και την άγνοια, την αρχηγό των κακών. Και έτσι ολόκληρος δόθηκε 
στο φύσει Καλό, το οποίο είναι σταθερό και μόνιμο και αναλλοίωτο, μένοντας μαζί μ᾽ Αυτό τελείως 
ακίνητος να αντανακλά µε ακάλυπτο πρόσωπο τη δόξα του Κυρίου(Β΄Κορ. 3, 18) και από την 
φωτοειδή δόξα που έχει µέσα του να βλέπει τη θεϊκή και απλησίαστη δόξα. 


52. Ας αρνηθούµε την ηδονή και την οδύνη της ζωής αυτής µε όλη µας τη δύναμη, και τότε θα 
απαλλαγούμε από κάθε επινόηση των παθών και κάθε δαιμονική κακουργία. Γιατί αγαπούμε τα 
πάθη για την ηδονή και εξαιτίας του πόνου αποφεύγομε την αρετή. 


53, Επειδή κάθε κακίαε εκ φύσεως καταστρέφεται μαζι µε τους τρόπους που τη δημιούργησαν, 
βρίσκοντας ο άνθρωπος µε τη πείρα του ότι κάθε ηδονή τη διαδέχεται η οδύνη, κατεύθυνε όλη την 
ορμή του προς την ηδονή και ολη την αποστροφή του προς την οδύνη. Την πρώτη την 
υπερασπίζεται µε όλη του τη δύναμη, ενώ την άλλη την καταπολεµά µε όλο του το ζήλο, 
πιστεύοντας κάτι αδύνατο, ότι µε τη μέθοδο αυτή θα διαχωρίσει τη µια από την αλλη και μόνη τη 
φιλαυτία θα έχει ενωμένη µε την ηδονή χωρίς να της βάζει τέλος η οδύνη-: το πάθος όµως φαίνεται 
τον κάνει ν᾽ αγνοεί ότι σε καμιά περίπτωση δεν υπάρχει ηδονή χωρίς οδύνη. Γιατί είναι 
ανακατεµένος µε την ηδονή ο πόνος, κι ας μοιάζει να µη γίνεται αντιληπτός απ’ όσους τον έχουν, 
καθώς στο πάθος επικρατεί η ηδονή. Και είναι φυσικό να προβάλλει πάντοτε εκείνο που επικρατεί, 
και να σκεπάζει ό,τι συνυπάρχει. Όταν λοιπόν διεκδικούµε την ηδονή εξαιτίας της φιλαυτίας µας 
και φροντίζουμε να αποφεύγομε την οδύνη, πάλι για την ίδια αιτία, τότε εφευρίσκομε τα 
απερίγραπτα καταστρεπτικά πάθη. 


54. Αγνοεί ο άνθρωπος και δεν αισθάνεται την ηδονή και την οδύνη, όταν στο Θεό, που είναι το 
όντως αγαπητό και αξιέραστο και επιθυμητό, δέσει ή μάλλον κολλήσει το νου του, οπότε γίνεται 
ελεύθερος από τη σωματική σχέση. 


55. Όπως δεν µπορεί να λατρεύει κανείς το Θεό καθαρά, αν δεν καθαρίζει από τα βάθη την ψυχή 
του, έτσι δεν µπορεί να λατρεύει την κτίση αν δεν περιποιείται το σώμα. Επιτελώντας σ᾽ αυτό το 
σώμα ο άνθρωπος τη φθοροποιό αυτή λατρεία και καταντώντας φίλαυτος, είχε ακατάπαυστα 
ενεργούµενη µέσα του την ηδονή και την οδύνη, τρώγοντας διαρκώς από το δένδρο της παρακοής 
που παρείχε ανακατωµένη τη γνώση του καλού και του κακού(Γεν. 3, 5) µε την πείρα µέσω της 
αισθήσεως. Και αν κανείς πει ότι το δένδρο της γνώσεως του καλού και του κακού είναι η ορατή 
κτίση, δε θα σφάλει. Γιατί η απόλαυση της εκ φύσεως προξενεί ηδονή και οδύνη. 


56. Όπου δεν επικρατεί το λογικό, εκεί είναι φυσικό να επικρατεί η δύναμη της αισθήσεως, στην 
οποία έχει αναμειχθεί κατά κάποιο τρόπο η δύναμη της αμαρτίας. Αυτή κρυφοσέρνει την ψυχή µε 
την ηδονή σε οίκτο τάχα προς τη συγγενή κατά την υπόσταση σάρκα, και αφού της αναθέσει σαν 
φυσικό της έργο την εµπαθή και ηδονική επιμέλεια της σάρκας, την απομακρύνει από τη ζωή που 
ταιριάζει στη φύση της και την πείθει να γίνει δημιουργός της κακίας, η οποία καθ’ εαυτήν είναι 
ανυπόστατη. 


57. Κακία της νοερής ψυχής είναι η λησμοσύνη τῶν φυσικών καλών, και προέρχεται από την 
εμπαθή σχέση προς τη σάρκα και τον κόσμο. Τη λησμοσύνη αυτή την αφανίζει το λογικό, όταν 
ενεργεί στρατηγικά σύμφωνα µε την πνευματική επιστήμη, διερευνώντας τη φύση του κόσμου και 
της σάρκας και οδηγώντας την ψυχή στη συγγενική της χώρα τῶν νοητών. Εκεί δεν έχει κανένα 
πέρασμα ο νόμος της αμαρτίας, γιατί δεν έχει πια την αίσθηση να τον περνά εκεί σαν γέφυρα, αφού 
η αίσθηση έχει ήδη χωριστεί κατά τη σχέση της με την ψυχή και έχει απορριφθεί στα αισθητά 
θεάματα, τῶν οποίων ο νους αφού ξεπέρασε τη σχέση και τη φύση, δεν τα αισθάνεται ολότελα. 


58. Όταν το λογικό κυριαρχεί στα πάθη, κάνει τις αισθήσεις όργανο τῶν αρετών. Έτσι αντίθετα, 


όταν τα πάθη κυριαρχούν πάνω στο λογικό, διαμορφώνουν τις αισθήσεις σύμφωνα µε την αμαρτία. 
Πρέπει λοιπόν µε νήψη να εξετάζοµε και να μελετούμε µε ποιο τρόπο η ψυχή θα κάνει την καλή 
αντιστροφή όπως πρέπει, ώστε εκείνα µε τα οποία πρωτύτερα αμάρτανε, να τα µεταχειριστεί τώρα 
για την πραγματοποίηση και στερέωση τῶν αρετών. 


59, Το άγιο Ευαγγέλιο διδάσκει την απάρνηση της σαρκικής ζωής και την υπόσχεση της 
πνευματικής ζωής. Μιλώ γι’ αυτούς οι οποίοι, ενώ συνεχώς πεθαίνουν κατά άνθρωπον, εννοώ την 
ανθρώπινη ζωή στη σάρκα κατά τον αιώνα τούτο, ζούνε όµως κατά Θεόν µόνο πνευματικά(Α Τετρ. 
4, 6), όπως ήταν ο θείος Απόστολος και οι ὁμοιοί του, οι οποίοι δεν ζουν διόλου δική τους ζωή, 
αλλά έχουν το Χριστό µέσα τους να ζει στην ψυχή τους(Γαλ. 2, 20). Έτσι εκείνοι που είναι νεκροί 
για το Θεό στον αιώνα τούτο, δοκιμάζονται στη σάρκα(Α Τετρ. 4, ϐ) έχοντας θλίψεις και βάσανα 
πολλά και στενοχώριες και υπομένοντας διωγμούς και χίλια-δυο είδη πειρασμών µε χαρά. 


60. Κάθε πάθος σχηματίζεται οπωσδήποτε με το συνδυασμό κάποιου αισθητού πράγματος και μιας 
αισθήσεως και µιας φυσικής δυνάμεως, του θυμού π.χ. ή της επιθυμίας, η οποία έχει εκτραπεί από 
τη φυσική λειτουργία της. Αν λοιπόν ο νους εξετάσει το αποτέλεσµα της συνθέσεως του αισθητού 
και της αισθήσεως και της φυσικής δυνάμεως και μπορέσει, αφού τα ξεχωρίσει, να επαναφέρει στο 
φυσικό του λόγο το καθένα και να θεωρήσει το αισθητό καθ᾽ εαυτό, χωρίς τη σχέση της αισθήσεως 
προς αυτό, καὶ την αίσθηση χωρίς την οικειότητα του αισθητού προς αυτήν, και την επιθυμία, για 
παράδειγµα, ή µια άλλη φυσική δύναμη χωρίς την εμπαθή διάθεση προς την αίσθηση και το 
αισθητό, όπως η συγκεκριμένη κίνηση του πάθους καθορίζει να γίνεται η θεωρία, τότε διέλυσε και 
έκανε σκόνη τη σύσταση του οποιουδήποτε πάθους και τη σκόρπισε κάτω από το νερό της 
γνώσεως, όπως έκανε παλιά ο Μωυσής στο χρυσό μοσχάρι(Εξ. 32, 20), και εξαφάνισε ολότελα και 
αυτή την ψιλή φαντασία τῶν παθών, µε την αποκατάσταση τῶν στοιχείων που συνθέτουν τα πάθη, 
χῶριστά το καθένα, στη φυσική τους κατάσταση. 


61. Ο βίος που έχει κηλιδωθεί από πολλά αμαρτήματα τῶν σαρκικών παθών, είναι σαν ένα 
κατασπιλωμένο φόρεμα: γιατί ο καθένας είναι φυσικό να φαίνεται από τη διαγωγή του σαν από ένα 
φόρεμα αν είναι δίκαιος ή άδικος. Ο ένας έχει φόρεμα καθαρό, τον ενάρετο βίο. Ο άλλος έχει την 
ζωή του κηλιδωµμένη µε πονηρά έργα. Ἠ μάλλον, φόρεμα λερωμένο από τη σάρκα(]ούδα 23) είναι 
η συνειδητή έξη και διάθεση που διαμορφώνει την ψυχή µε τη μνήμη τῶν πονηρών κινήσεων και 
ενεργημάτων της σάρκας. Βλέποντας συνεχώς η ψυχή να την τυλίγει η έξη και διάθεση αυτή σαν 
φόρεμα, γεμίζει από τη δυσωδία τῶν παθών. Γιατί όπως από το Πνεύμα µε τις αρετές που 
συνυφαίνονται κατά λόγο μεταξύ τους, γίνεται φόρεμα για την ψυχή, που όταν το φορεί γίνεται 
ωραία και δοξασμένη, έτσι και από τη σάρκα, όταν συνυφαίνονται μεταξύ τους κατ᾽ αναλογίαν τα 
πάθη, γίνεται ένα ακάθαρτο και λεκιασµένο φόρεμα που δείχνει από τη δική του κατάσταση τι 
λογής είναι η ψυχή, αφού της έδωσε άλλη µορφή και εικόνα διαφορετική από τη θεία. 


62. Βέβαιη εγγύηση της ελπίδας ότιθα θεωθεί η ανθρώπινη φύση αποτελεί η ενανθρώπηση του 
Θεού, η οποία κάνει τον άνθρωπο θεό στο βαθµό που Εκείνος έγινε άνθρωπος. Γιατί Εκείνος που 
έγινε άνθρωπος χωρίς αμαρτία(Εβρ. 4, 15) είναι φανερό ότι θα θεοποιήσει την ανθρώπινη φύση 
χωρίς να τη μεταβάλει σε θεότητα: και τόσο θα την ανεβάσει για τον εαυτό Του, όσο Αυτός 
κατέβασε χαμηλά για τον άνθρωπο τον εαυτό Του. Αυτά διδάσκοντας μυστικά και ο μέγας 
Απόστολος, λέει ότι θα φανερωθεί στους επερχόµενους αιώνες ο υπερβολικός πλούτος της 
αγαθότητας του Θεού προς εμάς(Εφ. 2, 7). 


63. Όταν το λογικό επιστατεί στο θυµό και την επιθυμία, δημιουργεί τις αρετές: όταν ο νους 
συλλαμβάνει τους λόγους τῶν δημιουργημάτων, συλλέγει: την αλάνθαστη γνώση. Όταν λοιπόν το 
λογικό, αφού απομακρύνει όσα του είναι αντίθετα, βρει το σύμφωνα µε τη φύση του αξιαγάπητο, 
και ο νους, ξεπερνώντας όσα μπορούν να γνωσθούν, φτάσει στην Αιτία των όντων που ξεπερνά 
κάθε ουσία και γνώση, τότε πραγματώνεται κατά χάρη το πάθος της θεώσεως. Αυτό μεταφέρει το 
λογικό από τη φυσική διάκριση εκεί όπου δεν υπάρχει αντικείµενο της διακρίσεως, και οδηγεί το 
νου να αναπαυθεί από το φυσικό τρόπο νοήσεως εκεί όπου δεν υπάρχει κάτι να το γνωρίσει, και 
κάνει θεό, μέσα στην ταυτότητα που δίνει η στάση, εκείνον που αξιώνεται τη θεία μέθεξη. 


64. Την ψυχή που σκούριασε τελείως από την ακαθαρσία της ηδονής, την καθαρίζει η κακοπάθεια 


και της αφαιρεί ολότελα τους δεσμούς µε τα υλικά, καθώς η ψυχή μαθαίνει τη ζημία που ακολουθεί 
τη φιλία µε αυτά. Γι’ αυτό το λόγο ο Θεός, σύμφωνα µε τη δίκαιη κρίση Του, επιτρέπει στον 
διάβολο να καταπιέζει µε δοκιμασίες τους ανθρώπους. 


65. Η ηδονή και η λύπη, η επιθυµία και ο φόβος και τα επακόλουθά τους, δε δημιουργήθηκαν από 
την αρχή μαζί µετην ανθρώπινη φύση, γιατί τότε θα συντελούσαν και στο σκοπό της φύσεως. 
Υποστηρίζω κάτι που έμαθα από τον μεγάλο Γρηγόριο Νύσσης, ότι αυτά μπήκαν αργότερα λόγω 
της εκπτώσεως από την τελειότητα και συνδέθηκαν µε το πιο άλογο μέρος της φύσεως. Με αυτά, 
στη θέση της μακαρίας και θείας εικόνας, ευθύς μόλις έγινε η παράβαση του Αδάμ, έγινε φανερή 
και καθαρή στον άνθρωπο η ομοίώση µε τα άλογα ζώα. Γιατί έπρεπε, αφού σκεπάστηκε η αξία του 
λογικού, να τιμωρηθεί δικαίως η φύση τῶν ανθρώπων µε τα γνωρίσματα της αλογίας που μόνη της 
διάλεξε. Έτσι οικονόµησε µε τη σοφία Του ο Θεός για να έρθει ο άνθρωπος σε συναίσθηση της 
λογικής μεγαλοσύνης του νου του. 


66. Στους πνευματικούς αγωνιστές γίνονται καλά και τα πάθη όταν, απομακρύνοντάς τα µε σοφία 
από τα σωματικά, τα χρησιμοποιούμε για να αποκτήσοµε τα ουράνια. Όταν δηλαδή μετατρέψομε 
την επιθυμία σε κίνηση που ορέγεται τη νοερή πόθηση τῶν θείων: την ηδονή, σε γαλήνια 
ευφροσύνη της θελητικής ενέργειας του νου για τα θεία χαρίσματα: το φόβο, σε επιμέλεια 
προφυλάξεως από τη μέλλουσα τιμωρία λόγω τῶν αμαρτιών τη λύπη τέλος, σε μεταμέλεια για τη 
διόρθωση κάποιου τωρινού κακού. Και μ ένα λόγο, όπως κάνουν οι σοφότεροι γιατροί που με το 
σώμα της φαρμακερής έχιδνας εξουδετερώνουν τη βλάβη που αυτή προκάλεσε, ή προξενούν 
ανοσία για ενδεχόμενη, κι εμείς να χρησιμοποιούμε τα πάθη αυτά για εξόντωση κακίας που υπάρχει 
ή που την περιμένομε, και γι’ απόκτηση και φύλαξη αρετής και γνώσεως. 


67. Ο νόμος της Παλαιάς Λιαθήκης, µε την πρακτική φιλοσοφία καθαρίζει την ανθρώπινη φύση 
από κάθε μολυσμό. Ο νόμος της Καινής Διαθήκης, µε τη θεωρητική μυσταγωγία ανεβάζει το νου 
µε τη θεία γνώση από τα σωματικά στα θεάματα τα συγγενή µε τα νοητά. 


68. Η αγία Γραφή τους αρχαρίους που βρίσκονται κάπου στα προπύλαια της θείας αυλής τῶν 
αρετών(Εξ. 27, 9), τους ονομάζει «φοβούμενους»(Πραξ. 13, 16). Εκείνους που απόκτησαν µια 
ορισμένη έξη τῶν λόγων και τῶν τρόπων της αρετής, τους ονομάζει «προκόπτοντες». Κι εκείνους 
που µε την εξάσκηση της αρετής έφτασαν ήδη µε τη γνώση στην κορυφή της αποκαλυπτικής 
αλήθειας των αρετών, τους αποκαλεί «τελείους». Εκείνος λοιπόν που αποστράφηκε την παλιά του 
αναστροφή µε τα πάθη και παρέδωσε όλη του τη διάθεση στα θεία πράγματα λόγω του φόβου, δεν 
υπολείπεται σε κανένα καλό απ᾿ όσα αρμόζουν στους αρχαρίους, και αν ακόµη δεν απόκτησε την 
έξη των αρετών ούτε έγινε μέτοχος της σοφίας που διδάσκεται στους τελείους(Α΄Κορ. 2, 6). Αλλά 
ούτε και ένας από τους «προκόπτοντες» υστερεί σε κάποιο από τα καλά που ανήκουν στο βαθµό 
του, και αν δεν απόκτησε ακόµη την υψηλότατη γνώση τῶν θείων που έχουν οι τέλειοι. Γιατί οι 
τέλειοι, αφού αξιώθηκαν ήδη να λάβουν μυστικά τη θεωρητική θεολογία και αφού καθάρισαν το 
νου τους από κάθε υλική φαντασία και τον έκαναν εικόνα που φέρει ακέραιο το ομοίωμα της θείας 
ωραιότητας χωρίς καμιά έλλειψη, αποδεικνύονται ότι έχουν εγκαταστήσει µέσα τους τη θεία 
αγάπη. 


69. Δύο ειδών είναι ο φόβος: αγνός και µη αγνός. Ο φόβος της κολάσεως που δημιουργείται κυρίως 
για τα αμαρτήματά µας, επειδή αιτία της δημιουργίας του έχει την αμαρτία, δεν είναι αγνός, ούτε 
και θα υπάρχει για πάντα, γιατί εξαφανίζεται µε τη μετάνοια μαζί µε την αμαρτία. Εκείνος όµως 
που πάντοτε υπάρχει χωρίς τη λύπη για αμαρτήματα, αυτός είναι ο αγνός φόβος, ο οποίος δε θα 
λείψει ποτέ. Γιατί είναι σαν φυτεμένος από το Θεό στην κτίση και κάνει ολοφάνερη σε όλους τη 
φυσική σεβασμιότητα του Θεού και την υπεροχή Του, που είναι πάνω από κάθε βασιλεία και 
δύναμη. 


70. Εκείνος που δεν φοβάται το Θεό ὡς κριτή, αλλά Τον σέβεται για το υπερβολικό μεγαλείο της 
άπειρης δυνάμεως Του, δικαίως δεν υστερεί, αλλά είναι τέλειος στην αγάπη, και αγαπά το Θεό µε 
συστολή και τον πρέποντα σεβασμό. Αυτός είναι εκείνος που απόκτησε το φόβο που παραμένει 
στον αιώνα του αιώνος(Ῥαλμ. 18, 10), και δεν υστερεί καθόλου(Ψαλμ. 33, 10) ούτε στο παραμικρό. 


71. Από τα όντα γνωρίζοµε τον Αίτιο τῶν Όντων. Από τη διαφορά των όντων διδασκόµαστε την 
ενυπόστατη Σοφία του Θεού. Και από τη φυσική κίνηση των όντων μαθαίνομε την ενυπόστατη 
Ζωή του Θεού, τη δύναμη που ζωοποιεί τα όντα, δηλαδή το Άγιο Πνεύμα. 


72. Το Άγιο Πνεύμα δεν απουσιάζει από κανένα από τα όντα και μάλιστα από εκείνα που έχουν 
οπωσδήποτε λογικό. Γιατί αυτό συγκρατεί τη γνώση καθενός, επειδή είναι Θεός και Πνεύμα Θεού, 
και µε τη δύναμή Του προχωρεί προνοητικά ανάμεσα απ᾿ όλα τα όντα: ανακινεί το κατά φύση 
λογικό που έχει το καθένα και μέσω αυτού φέρνει σε συναίσθηση όσων έχουν γίνει εσφαλμένα 
πέρα απ᾿ ό,τι ορίζει η φύση εκείνον που αισθάνεται και έχει την προαίρεσή του υπάκουη στο να 
δέχεται τους ορθούς και σύμφωνους µε τη φύση λογισμούς. Γι’ αυτό και βρίσκομε πολλούς 
ανθρώπους από τους πολύ βαρβάρους και νομάδες, οι οποίοι αλλάζουν και γίνονται καλοκάγαθοι 
και απορρίπτουν τους θηριώδεις νόμους που ίσχυαν ανέκαθεν σ᾽ αυτούς. 


73. Το Άγιο Πνεύμα είναι βέβαια παρόν σε όλα γενικώς τα όντα, καθώς όλα τα συγκρατεί και 
ανακινεί τα φυσικά τους σπέρματα. Ιδιαίτερα όµως υπάρχει σ᾽ όλους, όσοι υπακούουν στο Νόμο, 
γιατί υποδεικνύει σ᾽ αυτούς την παράβαση τῶν εντολών και τους φωτίζει σχετικά µε την υπόσχεση 
του ερχομού του Χριστού: και επιπλέον όσων είπαμε, υπάρχει σ᾽ όλους (τους χριστιανούς γιατί 
τους χαρίζει την υιοθεσία. Με την ιδιότητά Του όµως να προξενεί σοφία, σε κανένα από τους 
παραπάνω δεν υπάρχει αναγκαστικά, εκτός σ᾽ εκείνους που έχουν φανεί συνετοί και που µε την 
ένθεη ζωή τους έκαναν τους εαυτούς των αξίους της θεοποιητικής κατοικήσεώς Του μέσα τους. 
Γιατί καθένας που δεν κάνει τα θεία θελήματα, ακόµη και αν είναι πιστός, έχει καρδιά ασύνετη, 
καθώς είναι εργαστήριο πονηρών λογισμών, και σώμα βυθισμένο στις αμαρτίες, καθώς 
περιπλέκεται συνεχώς σε μολυσμούς παθών. 


74. Ο Θεός, ο Οποίος επιθυµεί τη σωτηρία όλων των ανθρώπων και πεινά για τη θεοποίησή τους, 
ξεραίνει την οίησή τους σαν την άκαρπη συκιά(Ματθ. 21. 19), με το σκοπό, αφού προτιμήσουν να 
είναι δίκαιοι από το να νομίζονται τέτοιοι, και αφού ξεντυθούν το υποκριτικό φόρεμα της ηθικής 
επιδείξεως, να περάσουν ευσεβώς τη ζωή τους, όπως θέλει ο θείος λόγος, επιδιώκοντας ανόθευτα 
τις αρετές και επιδεικνύοντας στο Θεό μάλλον την κατάσταση της ψυχής τους, παρά στους 
ανθρώπους το ψεύτικο εξωτερικό σχήμα των ηθών. 


75. Άλλη είναι η αιτία του να πράττοµε, και άλλη του να πάσχομε. Η αιτία του να πράττοµε είναι η 
φυσική δύναμη προς ενέργεια τῶν αρετών, ενώ η αιτία του να πάσχοµε είναι είτε δωρεά όσων είναι 
υπέρ τη φύση, είτε αναγκαίο επακολούθημα της ροπής µας στα παρά φύση: γιατί όπως δεν έχοµε 
φυσική τη δύναμη για όσα υπερβαίνουν τα όντα, έτσι [δεν] έχοµε φυσική τη δύναμη για όσα είναι 
μη όντα. Πάσχοµε λοιπόν τη θέωση κατά χάρη, επειδή είναι υπέρ φύση, και δεν την προξενούμε, 
γιατί δεν έχομε από τη φύση µας δύναμη δεκτική της θεώσεως. Και πάσχομε πάλι, ὡς αντίθετη στη 
φύση µας, µε την προαίρεσή µας κατά σύμπτωση την κακία, γιατί δεν έχομε φυσική δύναμη προς 
δημιουργία κακίας. Πράττοµε λοιπόν όντας εδώ κατά τη φύση µας τις αρετές, γιατί έχοµε φυσική 
τη δύναμη να τις πράττοµε’ ενώ πάσχοµε για το μέλλον τη θέωση, δεχόμενοι τη χάρη προς τούτο 
ως δωρεά. 


76. Πράττοµε εμείς, όσο έχοµε ενεργό τη λογική δύναμη µε την οποία εκ φύσεως μπορούμε να 
πράττοµε τις αρετές, και όσο η νοερή µας δύναμη, η δεκτική κάθε γνώσεως, προσπερνά 
ακατάσχετα τη φύση όλων όσα υπάρχουν και αποτελούν αντικείµενο γνώσεως και αφήνει πίσω της 
όλους τους αιώνες. Πάσχοµε όταν, έχοντας περάσει τελείως τους λόγους τῶν όντων, φτάσομε ---με 
τρόπο που ξεπερνά τη γνώση--- στην Αιτία τῶν όντων, και εκεί καταπαύσομε την ενέργεια τῶν 
δυνάμεών µας μαζί µε όσα εκ φύσεως είναι πεπερασμένα. Γινόμαστε τότε εκείνο, το οποίο καθόλου 
δεν αποτελεί κατόρθωμα της φυσικής δυνάμεως, αφού η φύση δεν έχει τη δύναμη να φτάσει το 
υπέρ φύση. Γιατί κανένα δημιούργημα δεν µπορεί από τη φύση του να προξενήσει τη θέωση, αφού 
ούτε µπορεί να φτάσει το Θεό. Μόνο η θεία χάρη έχει φυσικό ιδίωμα να χαρίζει µε αναλογία στα 
όντα τη θέωση, καθώς λαμπρύνει τη φύση με το υπερφυσικό φῶς και την ανεβάζει πάνω από τα 
όριά της µε την υπερβολική δόξα. 


77. Ἔπειτ᾽ από αυτή τη ζωή παύομε να πράττοµε τις αρετές: δεν παύαμε όµως να πάσχοµε κατά 
χάρη τη θέωση που παρέχεται ένεκα τῶν αρετών. Γιατί το υπερφυσικό πάθος είναι απεριόριστο όσο 


και δραστικό, ενώ το παρά φύση πάθος είναι ανύπαρκτο και ανενεργό. 


7δ. Τύποι των θείων αγαθών είναι οι τρόποι τῶν αρετών και οι λόγοι τῶν όντων, με τοῦς οποίους ο 
Θεός γίνεται συνεχώς άνθρωπος. Και ὡς σώμα έχει τοὺς τρόπους των αρετών, ενώ ὡς ψυχή τους 
πνευματικούς λόγους της γνώσεως: µέσω αυτών θεοποιεί τους αξίους δίνοντάς τους ενυπόστατη 
μορφή αρετής και χαρίζοντας ουσιαστική ὕπαρξη γνώσεως χωρίς πλάνη. 


79. Ο πιστός και πρακτικός νους μοιάζει µε τον απόστολο Πέτρο, που φυλακίστηκε από τον Ηρώδη 
--όνομα που ερμηνεύεται «δερμάτινος». Έτσι και αυτός, όταν κρατηθεί από τον δερμάτινο νόμο, 
δηλαδή από το σαρκικό φρόνημα, τότε κλείνεται στη φυλακή µε δύο φρουρούς και µια σιδερένια 
πύλη. Πολεμείται δηλαδή και από την ενέργεια των παθών και από τη συγκατάθεση της διάνοιας 
στα πάθη: όταν περάσει ανάμεσα απ᾿ αυτές σαν από δύο φρουρές ή φυλακές, μέσω του λόγου της 
πρακτικής φιλοσοφίας σαν µε βοήθεια αγγέλου, φτάνει στη σιδερένια πύλη που οδηγεί στην πόλη, 
δηλαδή στη στερεά και απότομη και δυσκολοπολέμητη σχέση τῶν αισθήσεων προς τα αισθητά. 
Την πύλη αυτή ανοίγει αυτόματα ο λόγος της πνευματικής θεωρίας της φύσεως και άφοβα πλέον 
παραπέμπει το νου στα συγγενή νοητά, ελεύθερο από τη λύσσα του Ηρώδη(Πραξ. 12, 3-11). 


80. Ο διάβολος είναι και εχθρός του Θεού και εκδικητής(Ψαλμ. 8, 3). Εχθρός του Θεού είναι όταν, 
από μίσος προς Αυτόν, παρουσιάζεται ο ολέθριος σαν να έχει αγάπη προς εµάς τους ανθρώπους, 
και πείθει την προαίρεσή µας με τα εκούσια πάθη μέσω της ηδονής να προτιμά από τα αιώνια 
αγαθά τα πρόσκαιρα, µε τα οποία κλέβει όλη την επιθυμία της ψυχής και µας απομακρύνει τελείως 
από τη θεία αγάπη, κάνοντάς µας θεληματικούς εχθρούς του Δημιουργού. Εκδικητής πάλι είναι 
όταν, δείχνοντας γυμνό το μίσος του εναντίον µας, αφού πλέον γίναμε µε την αμαρτία υποχείριοί 
του, ζητεί την τιμωρία μας. Γιατί τίποτε άλλο δεν είναι τόσο ευχάριστο στο διάβολο, όσο άνθρωπος 
που τιμωρείται. Όταν του επιτραπεί αυτό, τότε εφευρίσκει τα αλλεπάλληλα κύματα τῶν αθέλητων 
παθημάτων και τα επιφέρει σαν λαίλαπα ανελέητα εναντίον εκείνων που έλαβε την άδεια κατά 
παραχώρηση Θεού. Και αυτό όχι γιατί θέλει να εκπληρώσει το θείο πρόσταγμα, αλλά γιατί επιθυμεί 
να κορέσει το πάθος του μίσους του εναντίον μας, ώστε η ψυχή, ατονώντας και γονατίζοντας από 
το πολύ βάρος τῶν οδυνηρών συμφορών, να περικόψει τη δύναμη της θείας ελπίδας της 
μετατρέποντας σε αιτία αθεῖας τα κύματα των δεινών που επέρχονται σ᾽ αυτήν για σωφρονισμό. 


81. Όταν εκείνοι που απόκτησαν την πρακτική έξη και τη θεωρητική γνώση τις μεταχειρίζονται για 
δόξα ανθρώπινη, και µε το φέρσιμό τοὺς ιχνογραφούν εξωτερικά τις αρετές και λένε λόγια μόνο 
σοφίας και γνώσεως, χωρίς να έχουν έργα δικαιοσύνης, και για τη φαινομενική αρετη και γνώση 
τους δείχνουν αλαζονεία απέναντι τῶν άλλων, τότε εύλογα παραδίνονται στα δεινα που τους 
αρμόζουν, και μαθαίνουν εκ τῶν υστέρων την ταπεινοφροσύνη, την οποία αγνόησαν από τη μάταιη 
οίηση τους. 


82. Καθένας από τους δαίμονες, αναλογα µε την ιδιαίτερη του ικανότητα συμβαίνει να προκαλεί 
αυτη η την άλλη επιφορά τῶν πειρασμών. Γιατί καθένας προξενεί διαφορετικη κακία, και ο ένας 
είναι σαφώς πιο ακάθαρτος ἀπό τον άλλον και ικανότερος σε ορισμένο μάλλον είδος κακίας. 


83, Χωρίς την παραχώρηση του Θεού, κι αυτοί οι δαίμονες δεν μπορούν να υπηρετούν τον διάβολο. 
Γιατί αυτός ο ίδιος ο Θεός επιτρέπει µε την πρέπουσα φιλάνθρωπη και αγαθή πρόνοια στο διάβολο 
να επιφέρει µε τους υπηρέτες του δαίμονες διάφορες τιμωρίες. Αυτό το φανερώνει καθαρά η 
ιστορία του Ἰώβ, που γράφει ότι δεν μπορούσε διόλου ο διάβολος να πλησιάσει τον Ιώβ. χωρίς τη 
θέληση του Θεού(]ώβ 1, 11-12). 


84. Πραγματική πίστη είναι η φανερή και έμπρακτη, κατά την οποία ο Λόγος του Θεού 
φανερώνεται στους πρακτικούς παίρνοντας σώμα µε τις εντολές. Μέσω αυτών, ὡς Λόγος, ανεβάζει 
όσους τις πράττουν προς τον Πατέρα, στον οποίο βρίσκεται Αυτός κατά φύση. 


85. Το μυστήριο της Νέας Διαθηκης κηρύττει την αλλαγή ζωής, την αγγελική λατρεία, τη 
θεληματική αποξένωση της ψυχής από το σώμα και την έναρξη της θεϊκής μεταμορφώσεως µε τη 
χάρη του Πνεύματος. Πνευματική περιτομή(Ρωμ. 2, 29) εννοεί ο λόγος του Θεού την αποκοπή της 
εμπαθούς σχέσεως της ψυχής προς το σώμα. 


86. Επειδή ο Θεός είναι αγαθός και θέλει να ξεριζώσει ολότελα από µέσα µας το σπόρο της κακίας, 
δηλαδή την ηδονή, η οποία σύλησε από τον νου τη θεία αγάπη, επιτρέπει στον διάβολο να µας 
προξενήσει πόνους και τιμωρίες. Έτσι ξύνει από την ψυχη µε τοὺς πόνους τη σκουριά της 
προηγούμενης ηδονής και συγχρόνως θέλει να µας προξενήσει μίσος και τέλεια αποστροφή προς τα 
παρόντα, τα οποία θωπεύουν μόνο την αίσθηση, επειδή χρησιμοποιώντας τα δεν έχομε πέρα από 
την τιμωρία κανένα κέρδος. Και θέλει ακόµα, την εκδικητική και μισάνθρωπη δύναμη του 
διαβόλου να την κάνει αφορμή επιστροφής στην αρετή, για όσους θεληµατικά έφυγαν από αυτήν. 


87. Είναι πρέπον και δίκαιο να τιμωρούνται από τον διάβολο εκείνοι οι οποίοι δέχθηκαν 
ευχαρίστως τις κακές συμβουλές του για εκούσια αµαρτηµατα. Γιατί ο διάβολος και την ηδονή 
σπέρνει, µε τα εκούσια πάθη, και την οδύνη προξενεί, µε τα ακούσια παθήματα. 


88. Ο λόγος που ο θεωρητικός και γνωστικός νους παραδίνεται πολλές φορές προς τιμωρία στο 
διάβολο, ο οποίος δικαίως του προξενεί πόνους και συμφορές, είναι για να μάθει υποφέροντας να 
φιλοσοφεί μάλλον περί καρτερίας και υπομονής στους πόνους, παρά να µαταιολογεί ανώφελα µε 
υπερηφάνεια για ανύπαρκτα πράγματα. 


89, Εκείνος που υποφέρει γιατί έχει παραβεί κάποια θεία εντολή, αν εννοήσει την αιτία της θείας 
πρόνοιας που τον τιμωρεί για να τον θεραπεύσει, και τη συμφορά δέχεται ευχαρίστως και το 
σφάλμα για το οποίο τιμωρείται διορθώνει µε χαρά. Εκείνος όµως που μένει αναίσθητος σ᾽ αυτή τη 
θεραπεία, δίκαια χωρίζεται από τη χάρη που του δόθηκε και παραδίνεται στη σύγχυση τῶν παθών, 
και αφήνεται να καταλήξει στην διάπραξη εκείνων των αμαρτημάτων που επιθυμούσε εσωτερικά. 


90. Εκείνος που θεληµατικά, από συναίσθηση τῶν αμαρτιών του δείχνει υπομονή καθώς δέχεται τις 
επίπονες επιθέσεις των αθέλητων πειρασμών, μαζί µε την πρέπουσα ευχαριστία, δεν εκδιώκεται 
από την έξη της αρετής και τη χάρη, γιατί υποτάχθηκε µε τη θέλησή του στο ζυγό του βασιλιά της 
Βαβυλώναςί(]ερ. 34, 11) και δέχεται τις δοκιμασίες σαν να πληρώνει χρέος. Αλλά παραμένοντας σ᾽ 
αὐτές, στο βασιλιά της Βαβυλώνας καταβάλλει ὡς φόρο τους βίαιους πόνους που προξενήθηκαν 
από το παθητικό μέρος της φύσεώς του, και την κατά διάνοια συγκατάθεση γι’ αυτούς, ως 
χρεώστης τοὺς για τις προηγούμενες αμαρτίες- στο Θεό όμως προσφέρει τη διόρθωση των 
σφαλμάτων μέσω της αληθινής λατρείας, δηλαδή της ταπεινής διαθέσεως. 


91. Εκείνος που δε δέχεται µε ευχαριστία τη συμφορά που µε ακούσιους πειρασμούς επιτρέπει ο 
Θεός προς διόρθωσή του, και δεν αποβάλλει μετανοώντας την οίηση που έχει γιατί τάχα είναι 
δίκαιος, αυτός, επειδή αντιτάσσεται στις διαταγές της δίκαιης κρίσεως του Θεού και δεν 
καταδέχεται να υποταχθεί θεληµατικά στο ζυγό του βασιλιά της Βαβυλώνας, παραδίνεται σύμφωνα 
µε θεία διαταγή σε αιχμαλωσία και κλοιούς και δεσµά και αρρώστια και θάνατο και μαχαίρι και 
εξορίζεται εντελώς από την πατρίδα του(]ερ. 34, 8. 35, 14). Γιατί όλα αυτά, και περισσότερα 
ακόµη, παθαίνει εκείνος που εξορίζεται από την έξη της αρετής και της γνώσεως σαν από την 
πατρίδα του. Και ο λόγος είναι που δεν θέλει από υπερηφάνεια και μάταιη οίηση να εκτίσει τις 
ποινές που του επιβάλλονται για τις αμαρτίες του και να χαίρεται στις θλίψεις, στις ανάγκες και 
στις στενοχώριες όπως ο θείος Απόστολος(Β΄κορ. 12, 10). Γιατί γνώριζε ο μέγας Αποστολος ότι η 
ταπείνωση που προέρχεται από τους σωματικούς πόνους φυλάγει τους θείους θησαυρούς της 
ψυχής: γι’ αυτό και ευχαρίστως έκανε υπομονή και για τον εαυτό του και για όσους ήταν τύπος 
αρετής και πίστεως, ώστε και αν ὡς υπεύθυνοι πάσχουν ---όπως ο Κορίνθιος πού 
επιτιμήθηκε(Α΄κορ. 5, |-5)---, να έχουν παρηγοριά και παράδειγµα υπομονής αυτόν που υπέφερε 
χωρίς να φταίει. 


92. Εκείνος που δε στέκεται εξαιτίας της αισθήσεως στα σχήματα τῶν ορατών, αλλά µε το νου 
αναζητά τους λόγους τους ὡς υποτυπώσεις των νοητών ή παρατηρεί τους λόγους τῶν αἰσθητών 
κτισμάτων, διδάσκεται ότι κανένα από όσα βλέπομε δεν είναι ακάθαρτο. Γιατί όλα έχουν γίνει εκ 
φύσεως πολύ καλά(Γεν. 1, 31). 


93, Εκείνος που δεν μεταβάλλεται μαζί µε την κίνηση τῶν αισθητών, εργάζεται ανόθευτα τις 
αρετές. Εκείνος που δεν άφησε τα αισθητά να αποτυπώσουν στο νου του τα σχήματά τους, αυτός 
έχει λάβει την αληθινή ιδέα τῶν όντων. Εκείνος πάλι που µε τη διάνοιά του προσπέρασε και αυτή 


την ουσία τῶν όντων, αυτός ὧς άριστος θεολόγος, έπειτ᾽ από αυτήν, είδε µε τρόπο άγνωστο τη 
Μονάδα. 


94. Κάθε θεωρητικός νους που έχει το μαχαίρι του Πνεύματος, δηλαδή τον λόγο του Θεού(Εφ. 6, 
17), αφού θανάτωσε µέσα του την κίνηση της ορατής κτίσεως, κατόρθωσε την αρετή. Και αφού 
απόκοψε από τον εαυτό Του τη φαντασία τῶν αισθητών σχημάτων, βρήκε την αλήθεια που υπάρχει 
µέσα στους λόγους τῶν όντων, πάνω στην οποία στηρίζεται η φυσική θεωρία. Και αφού ανέβηκε 
πάνω από την ουσία των όντων, δέχεται το φωτισμό της θείας και άναρχης Μονάδας, ο οποίος 
αποτελεί το μυστήριο της αληθινής θεολογίας. 


95. Στον καθένα φανερώνεται ο Θεός ανάλογα µε την ιδέα που έχει περί Αυτού. Σ7 εκείνους που µε 
την επιθυμία τους ξεπέρασαν την υλική σύνθεση και οι δυνάμεις της ψυχής τους κινούνται µε ίση 
δύναμη γύρω από το Θεό σε μία και την αυτή αεικινησία, φανερώνεται ὡς Μονάδα και Τριάδα, 
τόσο για να δείξει την ὕπαρξή Του, όσο και να διδάξει μυστικά τον τρόπο της υπάρξεώς Του. Σ᾽ 
εκείνους που η επιθυμία τους κινείται µόνο γύρω από τα υλικά και οι δυνάµεις της ψυχής τους δεν 
συνδέονται μεταξύ τους, δεν φανερώνεται όπως είναι Αυτός, αλλά όπως είναι εκείνοι, δείχνοντάς 
τοὺς ότι και µε τα δυο τοὺς χέρια έχουν αγκαλιάσει την υλική δυάδα, κατά την οποία συγκροτήθηκε 
όλος ο σωµατικός κόσμος, από ύλη δηλαδή και µορφή: 


96. Ο θείος Απόστολος τις διάφορες ενέργειες του Αγίου Πνεύματος τις ονομάζει διάφορα 
χαρίσματα(Ρωμ. 12, 6), τα οποία ενεργούνται από ένα και το αυτό Πνεύμα(Α΄Κορ. 12, 11). Αν 
λοιπόν κατά το μέτρο της πίστεως καθενός δίνεται η φανέρωση του Πνεύματος(Α΄Κορ. 12, 7) µετη 
μετοχή στο τάδε χάρισμα, είναι φανερό ότι καθένας πιστός δέχεται την ενέργεια του Πνεύματος 
στο βαθµό που αναλογεί µε την πίστη και την κατάσταση της ψυχής του. Και η ενέργεια αυτή του 
χαρίζει την κατάλληλη έξη για την εργασία αυτής ή εκείνης της εντολής. 


97. Ένας δέχεται λόγο σοφίας, άλλος λόγο γνώσεως, άλλος λόγο πίστεως και άλλος άλλο από τα 
χαρίσματα του Πνεύματος που απαριθµεί ο μέγας Απόστολος(Α΄Κορ. 12, 8-10). Έτσι, ένας δέχεται 
μέσω του Πνεύματος το χάρισμα της τέλειας και άμεσης αγάπης προς το Θεό, η οποία δεν έχει 
τίποτε υλικό, ανάλογα µε την πίστη του: άλλος το χάρισμα της τέλειας αγάπης προς τον πλησίον 
μέσω του ίδιου Πνεύματος: και άλλος κάποιο άλλο χάρισμα. Και ο καθένας έχει το χάρισµά του 
ενεργοποιούμενο από το ίδιο Πνεύμα, όπως είπα: γιατί είναι χάρισμα του Πνεύματος κάθε έξη που 
ενεργοποιείται προς εργασίαν εντολής, λέει ο Απόστολος. 


98. Το βάπτισμα του Κυρίου είναι η τέλεια νέκρωση της προαιρέσεώς µας προς τον αισθητό κόσμο. 
Ενώ το ποτήρι(Ματθ. 20-22), είναι η άρνηση και αυτής της παρούσας ζωής μας υπέρ της αλήθειας. 


99, Το βάπτισμα του Κυρίου είναι τύπος τῶν δικών µας αυτοπροαίρετων κόπων που κάνομε για 
χάρη της αρετής, µε τους οποίους αφού καθαρίσοµε τους μολυσμούς της συνειδήσεώς μας, 
δεχόμαστε τον εκούσιο θάνατο της προαιρέσεως προς τα ορατά. Το ποτήρι είναι τύπος των 
περιστασιακών ακούσιων πειρασµών που επέρχονται σε µας [παρά] την προαίρεσή µας για χάρη 
της αλήθειας. Με αυτούς, προτιμώντας το θείο πόθο περισσότερο κι από την ίδια τη φύση µας, 
δεχόμαστε θεληματικά το βίαιο θάνατο της φύσεως. 


100. Αυτή είναι η διαφορά ανάµεσα στο βάπτισμα και το ποτήρι: το βάπτισμα νεκρώνει την 
προαίρεση προς τα ευχάριστα του βίου, για χάρη της αρετής, ενώ το ποτήρι κάνει τοὺς ευσεβείς να 
προτιμούν την αλήθεια και από αυτή τη φύση. 


Άγιος Μάξιμος ο Ομολογητής 


Διαφόρα κεφάλαια περί θεολογίας, οικονοµίας, αρετής και κακίας 


Τέταρτη εκατοντάδα 


1. Ο Κύριος ανέφερε το ποτήρι πριν από το βάπτισμα(Ματθ. 20, 22), επειδή η αρετή είναι για την 
αλήθεια και όχι η αλήθεια για την αρετή. Γι’ αυτό εκείνος που πράττει την αρετή για την αλήθεια, 
είναι άτρωτος από τα βέλη της κενοδοξίας. Εκείνος όµως που ασκεί την αλήθεια ένεκα της αρετής, 
έχει σύνοικο της κενοδοξίας την οίηση. 


2. Αλήθεια, λέει, είναι η θεία γνώση: αρετή, οι αγώνες για χάρη της αλήθειας εκείνων που την 
επιθυμούν. Εκείνος λοιπόν που για χάρη της γνώσεως υποφέρει κόπους, δεν κενοδοξεί, γιατί 
γνωρίζει ότι από τη φύση της η αλήθεια δεν αποτελεί κατόρθωμα κόπων: επειδή εκ φύσεως το 
πρώτο δεν περιορίζεται από τα δεύτερα. Εκείνος όµως που εμφανίζεται να έχει γνώση επειδή 
αγωνίστηκε γι’ αυτήν, είναι οπωσδήποτε κενόδοξος γιατί νομίζει ότι έλαβε τα στεφάνια πριν από 
τους ιδρώτες, µη γνωρίζοντας ότι οι κόποι είναι για τα στεφάνια, αλλά όχι τα στεφάνια για τους 
κόπους. Γιατί εκ φύσεως παύει να ενεργείται κάθε μέθοδος, όταν ο σκοπός της κατορθωθεί ή 
νομιστεί ότι κατορθώθηκε. 


3. Εκείνος που καταγίνεται, είτε µε τη µορφή µόνο της γνώσεως, που είναι ο απογυμνωμένος 
λόγος, είτε µε την εικόνα της αρετής, που είναι απογυμνωμένο ήθος, είναι Ιουδαίος και αυτός, 
υπερηφανευόµενος για τους τύπους της αλήθειας. 


4. Όποιος δε βλέπει τη φαινόμενη λατρεία του Νόμου µε την αἰσθησή του, αλλά αφού εξετάσει 
κάθε ορατό σύμβολο με το νου του διδασκόμενος το θεϊκό λόγο που κρύβεται στο καθένα, βρίσκει 
μέσα στο Νόμο το Θεό, ερευνώντας ορθά µε τη νοερή δύναμή του µέσα στην ύλη τῶν νομικών 
διατάξεων, σαν µέσα σε σῶρό από άχρηστα, μήπως βρει κάπου κρυμμένο στη σάρκα του Νόμου το 
μαργαριτάρι(Ματθ. 13, 45-46). δηλαδή το λόγο που διαφεύγει ολότελα την αίσθηση. 


5. Κι εκείνος που δεν προσδιορίζει τη φύση τῶν όντων μόνο µε την αίσθηση, αλλά ερευνά σοφά µε 
το νοῦ το λόγο που υπάρχει σε κάθε κτίσμα, βρίσκει το Θεό, διδασκόμενος την Αιτία τῶν όντων 
από την μεγαλοπρέπεια που παρουσιάζουν τα όντα. 


6. Ιδίωµα αυτού που ερευνά είναι η διάκριση. Όποιος λοιπόν ερευνά µε γνώση τα σύμβολα του 
Νόμου και θεωρεί μ᾽ επιστήµη τη φύση τῶν όντων, διακρίνει τη Γραφή, την κτίση και τον εαυτό 
του. Τη Γραφή τη χωρίζει σε γράμμα και πνεύμα, την κτίση σε λόγο και εξωτερικό φαινόμενο καὶ 
τον εαυτό του σε νου και αίσθηση. Και αφού πάρει από τη Γραφή το πνεύμα, από την κτίση το 
λόγο και από τον εαυτό του το νου και αφού τα ενώσει αδιάρρηκτα, βρήκε το Θεό. Τούτο γιατί 
γνώρισε όπως πρέπει και όσο είναι δυνατόν το Θεό που βρίσκεται ὡς Νούς και Λόγος και Πνεύμα. 
Απαλλάχθηκε έτσι από όλα όσα πλανούν και παρασέρνουν σε μύριες δοξασίες, εννοώ από το 
γράμμα, το φαινόμενο και την αίσθηση, όπου υπάρχουν οι διαφορές της ποσότητας και αποτελούν 
αντίθεση στη μονάδα. Αν όµως κάποιος συμπλέξει και ανακατώσει το γράμμα του Νόμου, το 
εξωτερικό φαινόμενο τῶν ορατών και την αἰσθησή του, αυτός είναι τυφλός και βλέπει θαμπά όπως 
οι μύωπες, και είναι άρρωστος από την άγνοια της Αιτίας τῶν όντων. 


7. Ὁ θείος και μέγας Απόστολος ορίζει την πίστη ως εξής: «Πίστη σηµαίνει πεποίθηση γι’ αυτά που 
ελπίζοµε, και βεβαιότητα γι’ αυτά που δε βλέπομε)(Εβρ. 11, 1). Αν τώρα κανείς την ορίσει και ὡς 
ένα εσωτερικό αγαθό της διαθέσεώς µας, ή ὧς αληθινή γνώση που αποκαλύπτει τα απόρρητα 
αγαθά, δεν αστοχεί την αλήθεια. 


8. Η πίστη είναι µια δύναμη που φέρνει σε σχέση, ή µια σχέση που πραγματοποιεί την υπέρ φύση 
άµεση και τέλεια ένωση του πιστεύοντος µε τον πιστευόµενο Θεό. 


9. Επειδή ο άνθρωπος αποτελείται από σώµα και ψυχή, υπόκειται σε δύο νόμους, της σάρκας και 
του Πνεύματος(Ρωμ. 7, 23). Ο νόμος της σάρκας ενεργεί στις αισθήσεις, ενώ ο νόμος του 


Πνεύματος στο νου. Ο νόμος της σάρκας, όταν ενεργεί στην αίσθηση, συνήθως συνδέει µε την ύλη, 
ενώ ο νόμος του Πνεύματος, όταν ενεργεί στο νου, προξενεί την άµεση ένωση µε το Θεό. Εύλογα 
λοιπόν εκείνος που δε θα διστάσει µέσα στην καρδιά του, που δε θα κάνει δηλαδή διάκριση µέσα 
στο νου του και δε θα διακόψει έτσι την άµεση ένωση µε το Θεό που προκλήθηκε από την πίστη, 
καθώς είναι απαθής, ή μάλλον καθώς έγινε ήδη Θεός µε την ένωση µέσω της πίστεως, θα πει σ᾽ 
αυτό το βουνό να πάει αλλού, και αυτό θα πάει(Ματθ. 17, 20: Μαρκ. 11, 23). Με το παράδειγµα 
αυτό δηλώνεται το φρόνημα και ο νόμος της σάρκας που είναι πράγματι βαρύς και 
δυσκολομετακίνητος, και όσο εξαρτάται από φυσική δύναμη, τελείως ακίνητος και ασάλευτος. 


10. Τόσο πολύ έχει µε την αίσθηση ριζώσει στην ανθρώπινη φύση η δύναμη της αλογίας, ώστε οι 
πολλοί να νομίζουν ότι δεν είναι τίποτε άλλο ο άνθρωπος, παρά μόνο σάρκα που έχει την αίσθηση 
ως µέσο απολαύσεως της παρούσας ζωής. 


11. «Όλα, λέει, είναι δυνατά σ᾽ όποιον πιστεύὐευ(Μαρκ. 9, 23) και δεν «διακρίνεταυ, δηλαδή δεν 
χωρίζεται από τη νοερή ένωση µε το Θεό, που έχει επιτευχθεί σ᾽ αυτόν µε την πίστη, εξαιτίας της 
σχέσεως της Ψυχής µε το σώμα μέσω της αισθήσεως. Όλα όσα αλλοτριώνουν το νου από τον 
κόσμο και τη σάρκα και τον προσοικειώνουν στο Θεό τέλειο στα κατορθώματα, όλα αυτά 
εξυπακούονται µε το λόγο «όλα είναι δυνατά σ᾽ όποιον πιστεύει». 


12. Η πίστη είναι γνώση που δεν μπορεί να αποδειχθεί. Κι αφού είναι γνώση που ὃε δέχεται 
απόδειξη, άρα είναι µια υπερφυσική σχέση, µε την οποία ενωνόµαστε µε το Θεό µε τρόπο άγνωστο 
και χωρίς αποδείξεις σε µια ένωση που ξεπερνά τη νόηση. 


13. Όταν ο νους λάβει την άµεση ένωση µε το Θεό, τότε η δύναμή του να νοεί και να νοείται μένει 
ολότελα αργή. Όταν όµως ενεργοποιήσει αυτή τη δύναμη και σκεφτεί κάτι µετά το Θεό, τότε 
χωρίστηκε και διέκοψε την ένωση αυτή που ξεπερνά τη νόηση. Όσο είναι έτσι ενωμένος µε το Θεό, 
επειδή έχει ξεπεράσει τη φύση και έγινε κατά μέθεξη Θεός, μεταθέτει από πάνω του σαν κάποιο 
βουνό αμετακίνητο, το νόµο της φύσεως. 


14. Ο αρχάριος στην ευσέβεια που διδάσκεται τα έργα της δικαιοσύνης, επιτελεί την πρακτική µόνο 
αρετή, µε κάθε υπακοή και πίστη, τρώγοντας --- σαν να ήταν σάρκες--- τις εξωτερικές όψεις τῶν 
αρετών, δηλαδή την ηθική παιδαγωγία. Τους λόγους όµως των εντολών, στους οποίους βρίσκεται η 
γνώση τῶν τελείων, τους αφήνει στο Θεό µε την πίστη, γιατί δεν μπορεί ακόµη να απλωθεί σ᾽ όλο 
το μήκος της πίστεως. 


15. Ο τέλειος, αφού πέρασε όχι µόνο τῶν αρχαρίων την τάξη, αλλά και εκείνων που προοδεύουν, 
δεν αγνοεί τους λόγους όσων πράττει τηρώντας τις εντολές, αλλά έχοντας πιει πρώτα αυτούς µε το 
πνεύμα, τρώει µε τα έργα όλη τη σάρκα των αρετών, ανεβάζοντας στη νοερή γνώση την κατ᾽ 
αίσθηση κίνηση όσων γίνονται. 


16. Ο Κύριος είπε: «Να ζητείτε πρώτα τη βασιλεία του Θεού και την δικαιοσύνη Του»(Ματθ. 6, 
33), δηλαδή πριν απ᾿ όλα την επίγνωση της αλήθειας και έπειτα την εξάσκηση όσων αρμόζουν σ᾽ 
αυτή: µε αυτό, έδειξε καθαρά, ότι οἱ πιστοί πρέπει να επιζητούν µόνο τη θεία γνώση και την αρετή 
που τη στολίζει µε τα έργα. 


17. Είναι πολλά εκείνα που ζητούνται από τοὺς πιστούς για τη γνώση του Θεού και την αρετή, 
όπως απαλλαγή από τα πάθη, υπομονή στους πειρασμούς, λόγοι τῶν αρετών, πραγματοποίηση τῶν 
τρόπων σωτηρίας, αποσύνδεση της διαθέσεως της ψυχής προς τη σάρκα, αποξένωση της 
αισθήσεως από τη σχέση της µε τα αισθητά, τέλεια αναχώρηση του νου από όλα τα 
δημιουργήματα, και γενικώς χίλια-δυό άλλα, τα οποία όλα συντελούν στην αποχή της κακίας και 
της άγνοιας και στην κατόρθωση της γνώσεως και της αρετής. Γι’ αυτό ο Κύριος είπε: «Όλα όσα θα 
ζητάτε µε πίστη, θα τα λάβετε»(Ματθ. 21, 22), εννοώντας ότι οι ευσεβείς πρέπει και να επιδιώκουν 
και να ζητούν μόνον όλα όσα συντελούν στην επίγνωση του Θεού και την αρετή, µε συναίσθηση 
και πίστη. Γιατί αυτά όλα είναι για το συμφέρον µας και τα δίνει οπωσδήποτε ο Θεός σ᾽ εκείνους 
που τα ζητούν. 


18. Εκείνος λοιπόν που μόνο για την πίστη, δηλαδή για την άµεση ένωση µε το Θεό, ζητεί όλα όσα 


οδηγούν στην ένωση, οπωσδήποτε θα τα λάβει. Εκείνος που ζητεί χωρίς την αιτία αυτή, είτε άλλα, 
είτε τα προηγούμενα, δεν θα τα λάβει, γιατί δεν πιστεύει, αλλά ως άπιστος επιδιώκει διά μέσου τῶν 
θείων τη δική του δόξα. 


19. Εκείνος που µε την προαίρεσή του διατηρείται καθαρός από τη φθορά της αμαρτίας, φθείρει τη 
φθορά εκείνων που εκ φύσεως φθείρουν. Γιατί η αφθαρσία της προαιρέσεως από φυσικού της 
διατηρεί άφθαρτη τη φθαρτή φύση µας κατά θεία πρόνοια, µε τη χάρη του Πνεύματος που έχει, και 
δεν την αφήνει να διαφθείρεται µε τις αντίθετες ιδιότητες. 


20. Επειδή ο λόγος της φύσεως και της χάρης δεν είναι ένας και ο αυτός, γι’ αυτό δεν είναι άξιο 
απορίας, πως μερικοί άγιοι άλλοτε νικούσαν τα πάθη και άλλοτε μάλλον έπεφταν σ᾽ αυτά, αφού 
εμείς γνωρίζοµε ότι το θαύμα ανήκε στη χάρη, ενώ το πάθος στη φύση. 


21. Εκείνος που θυμάται τη ζωή των αγίων µε το να τους μιμείται, βγάζει από πάνω του τη 
νέκρωση τῶν παθών και δέχεται τη ζωή τῶν αρετών. 


22. Ο Θεός, ο οποίος όρισε πριν από τοὺς αιώνες τη ζωή κάθε ανθρώπου, οδηγεί τον καθένα, είτε 
δίκαιο, είτε άδικο, µε τον τρόπο που θέλει, στο τέλος της ζωής που του αρμόζει. 


23, Η ολοσκότεινη κακοκαιρία που συνάντησε ο μακάριος Παύλος(Πράξ. 27, 20), συμπεραίνω πως 
είναι το βάρος των αθέλητων πειρασμών. Το νησί είναι η σταθερή και άσειστη κατοχή της θείας 
ελπίδας, και η πυρά, η έξη της γνώσεως. Τα φρύγανα είναι η φύση τῶν ορατών, που τη μάζεψε µε 
το χέρι του, δηλαδή µε την ερευνητική δύναμη του νου κατά τη θεωρία, και µε τα νοήματα που 
προέρχονται απ᾿ αυτή τροφοδοτούσε σαν πυρά την έξη της γνώσεως, η οποία θεραπεύει τη 
σκυθρωπότητα που προκάλεσε στο νου η κακοκαιρία των πειρασμών. Η έχιδνα είναι η πονηρή και 
καταστρεπτική δύναμη που κρύβεται αόρατη στα αισθητά: αυτή του δάγκωσε το χέρι, δηλαδή τη 
νοερή ερευνητική ενέργεια της θεωρίας, δεν έβλαψε όµως τον διορατικό νου, γιατί µε το φώς της 
γνώσεως αμέσως σαν µέσα σε φωτιά την αφάνισε(Πράξ. 28, 1-4), αυτή την καταστρεπτική δύναμη 
που η θεωρία τῶν αισθητών είχε κολλήσει στην πρακτική κίνηση τοῦ νου. 


24. Ο Απόστολος ήταν οσμή που οδηγούσε από ζωή σε ζωή(Β΄ Κορ. 2, 16), γιατί µε το παράδειγμά 
του έκανε τους πιστούς να κινούνται µε την πράξη προς την ευωδία τῶν αρετών, ή γιατί, ὡς 
κήρυκας, μετέφερε όσους πείθονταν στο λόγο της χάρης από τη ζωή των αισθήσεων στην 
πνευματική ζωή. Και ήταν οσμή θανάτου που οδηγεί σε θάνατο, για εκείνους οι οποίοι από το 
θάνατο της άγνοιας, προχώρησαν στο θάνατο της απιστίας, µε το να τοὺς κάνει να αισθάνονται τη 
μέλλουσα κατάκρισή τους. Ἢ πάλι ήταν οσμή από ζωή σε ζωή για εκείνους που ανεβαίνουν από 
την πράξη στη θεωρία: και οσμή θανάτου που οδηγεί σε θάνατο για εκείνους οι οποίοι, αφού µε 
την αργία της αμαρτίας νεκρώσουν τα µέλη τους που επιθυμούν τα γήινα(Κολ. 3, 5), φτάνουν και 
στην αξιέπαινη νέκρωση των εμπαθών νοημάτων και φαντασιών. 


25. Τρεις είναι οι δυνάμεις της ψυχής, το λογικό, ο θυμός και η επιθυμία. Με το λογικό ζητούμε, µε 
την επιθυμία ποθούμε το αγαθό που ζητήσαμε, µε το θυμό αγωνιζόμαστε γι’ αυτό. Όσοι αγαπούν το 
Θεό, µε αυτές τις δυνάμεις παραμένουν κοντά στο θείο λόγο της αρετής και της γνώσεως: µε τη µια 
τον ζητούν, µε την άλλη τον ποθούν και µε την τρίτη αγωνίζονται γι’ αυτόν. Έτσι δέχονται τροφή 
άφθαρτη που χορταίνει(Ματθ. 15, 32-37) το νου µε τη γνώση τῶν δημιουργημάτων. 


26. Την ανθρώπινη φύση, που [κενώθηκε] από τη γνώση που της δόθηκε, όταν ο Λόγος του Θεού 
έγινε άνθρωπος τη γέμισε πάλι µε γνώση. Και αφού την ισχυροποίησε ώστε να είναι αμετάτρεπτη, 
τη θεοποίησε, όχι κατά τη φύση, αλλά κατά την ιδιότητα. Και τη σφράγισε ολοκληρωτικά µε το 
Πνεύμα Του, όπως μετέβαλε το νερό στη δυνατή φύση του κρασιού. Γιατί γι’ αυτό έγινε αληθινά 
άνθρωπος, για να μάς κάνει κατά χάρη θεούς. 


27. Ο Θεός που δημιούργησε την ανθρώπινη φύση, μόλις της έδωσε το είναι κατά τη θέλησή Του, 
συνένωσε μ᾽ αυτή και τη δύναμη να κάνει όσα πρέπει. Δύναμη εννοώ την κίνηση που είναι 
ουσιωδώς σπαρµένη στην ανθρώπινη φύση για την ενέργεια των αρετών, και η οποία εμφανίζεται 
στην πράξη σύμφωνη με τη γνώμη και τη βούληση αυτού που την έχει. 


28. Φυσικό κριτήριο έχοµε το νόμο της φύσεως, ο οποίος μάς διδάσκει ότι πριν από την κατάκτηση 


της σοφίας τῶν όλων, έπρεπε να κινεί την επιθυμία µας η μυσταγώγηση στη γνώση του 
Δημιουργού των όλων. 


29, Το πηγάδι του Ιακώβ(]ω. 4, 5-14) είναι η Γραφή. Το νερό είναι η θεία γνώση που περιέχει η 
Γραφή. Το βάθος είναι το δυσκολοπλησίαστο νόημα τῶν γραφικών αἰνιγμάτων. Το δοχείο για την 
άντληση είναι η μάθηση του θείου λόγου μέσω αναγνώσεως, την οποία δεν είχε ο Κύριος, γιατί 
Λόγος είναι ο ίδιος και δεν παρέχει σ᾽ όσους πιστεύουν τη γνώση που προέρχεται από μάθηση και 
μελέτη, αλλά δωρίζει στους άξιους τη σοφία που πηγάζει από την πνευματική χάρη και που ρέει 
ασταμάτητα και αστείρευτα. Γιατί το δοχείο της αντλήσεως, δηλαδή η μάθηση, παίρνει ένα 
ελάχιστο μέρος της γνώσεως και αφήνει το όλον που µε κανένα λόγο δεν πιάνεται: ενώ η κατά 
χάρη γνώση έχει το σύνολο --- και μάλιστα χωρίς µελέτη --- της δυνατής για ανθρώπους σοφίας, η 
οποία αναβλύζει ανάλογα µε τις ανάγκες. 


30. Υπάρχει µεγάλη και απερίγραπτη διαφορά ανάμεσα στο δέντρο της ζωής και στο άλλο που δεν 
είναι τέτοιο, η οποία φαίνεται και µόνο από το ότι το ένα ονομάστηκε δένδρο της ζωής, ενώ το 
άλλο όχιτης ζωής, αλλά της γνώσεως του καλού και του κακού(Γεν. 2, 9). Γιατί το δένδρο της ζωής 
οπωσδήποτε προξενεί ζωή, ενώ αυτό που δεν είναι της ζωής, είναι φανερό ότι προξενεί θάνατο. 
Αυτό που δεν προξενεί ζωή ---γιατί δεν ονομάστηκε δένδρο της ζωής--- σαφώς προξενεί το θάνατο: 
γιατί τίποτε άλλο δεν αντιδιαστέλλεται κατ᾽ εναντίωση προς τη ζωή. 


31. Το δένδρο της ζωής, και ὡς σοφία που είναι, έχει πολύ µεγάλη διαφορά από το δένδρο της 
γνώσεως του καλού και του κακού, το οποίο μήτε σοφία ήταν, μήτε ονομάστηκε έτσι. Γιατί ιδίωμα 
της σοφίας είναι ο νούς και το λογικό, ενώ ιδίωμα της καταστάσεως της αντίθετης προς τη σοφία 
είναι η αλογία και η αίσθηση. 


32. Επειδή ο άνθρωπος δημιουργήθηκε αποτελούμενος από ψυχή νοερή και σώμα µε αισθήσεις, ας 
δεχτούμε, σύμφωνα µε μία άποψη, ότι «δένδρο της ζωής» είναι ο νους της ψυχής, όπου υπάρχει η 
σοφία, και «δένδρο της γνώσεως του καλού και του κακού» η σωματική αίσθηση, όπου υπάρχει 
ξεκάθαρη η κίνηση της αλογίας. Ο άνθρωπος έλαβε θεία εντολή να µη λάβει πείρα αυτής µέσω 
κάποιας ενέργειάς του, αλλά δεν τη φύλαξε. 


33, Και τα δύο δένδρα που λέει η Γραφή, δηλαδή ο νους και η αίσθηση, έχουν την ικανότητα να 
χαρακτηρίζουν. Ο νους έχει τη δύναμη να διακρίνει τα νοητά και τα αισθητά, τα πρόσκαιρα και τα 
αιώνια. Ἡ μάλλον, επειδή είναι η διακριτική δύναμη της ψυχής, την πείθει σε άλλα να 
προσηλώνεται και άλλα να τα ξεπερνά. Η αίσθηση έχει τη δύναμη να διακρίνει την ηδονή τῶν 
σωμάτων και την οδύνη. Ἡ μάλλον, επειδή είναι δύναμη σωμάτων έμψυχων και µε αίσθηση, τα 
πείθει να επιδιώκουν την ηδονή και να αποδιώχνουν την οδύνη. 


34. Αν ο άνθρωπος περιοριστεί στην ενέργεια της αισθήσεως να διακρίνει ανάμεσα στην ηδονή και 
την οδύνη τῶν σωμάτων, τότε, παραβαίνοντας τη θεία εντολή, τρώει από το δένδρο της γνώσεως 
του καλού και του κακού, δηλαδή την αλογία της αισθήσεως. Και τούτο, γιατί έχει μόνο τη 
διάκριση που φροντίζει για το σώμα, σύμφωνα µε την οποία θεωρεί καλό την ηδονή και την 
επιδιώκει, ενώ θεωρεί κακό την οδύνη και την αποφεύγει. Αν όμως περιοριστεί τελείως στη 
διάκριση του νου που διακρίνει τα πρόσκαιρα από τα αιώνια, τότε, έχοντας φυλάξει τη θεία εντολή, 
τρώει από το δένδρο της ζωής, δηλαδή τη σοφία που έρχεται στο νου. Και τούτο, γιατί έχει μόνο τη 
διάκριση που φροντίζει για την ψυχή, σύμφωνα µε την οποία θεωρεί καλό τη δόξα των αιωνίων και 
την επιδιώκει, ενώ θεωρεί κακό τη φθορά τῶν πρόσκαιρων και την αποφεύγει. 


35. Καλό του νου είναι η απαθής διάθεση προς το πνεύμα και κακό η εµπαθής σχέση προς την 
αίσθηση. Καλό για την αίσθηση είναι η ένεκα ηδονής εµπαθής κίνηση προς σώμα, και κακό η 
διάθεση που δημιουργείται όταν την στερηθεί. 


36. Εκείνος που έπεισε τη συνείδησή του να θεωρεί το κάκιστο που κάνει ότι είναι εκ φύσεως 
καλό, αυτός αφού άπλωσε την πρακτική του σαν να ήταν χέρι, πήρε αξιοκατηγόρητα από το δένδρο 
της ζωής, νομίζοντας ότι το κάκιστο είναι από τη φύση του αθάνατο. Γι’ αυτό ο Θεός, θέτοντας 
φυσικά στη συνείδηση του ανθρώπου την καταδίκη του κακού, τον ξεχώρισε από τη ζωή, γιατί 
έγινε κακός κατά την προαίρεση! έτσι αν κάνει το κακό, να µην µπορεί να πείσει τη συνείδησή του 


ότι το κάκιστο είναι εκ φύσεως καλό. 


37. Το κλήμα κάνει το κρασί: το κρασί τη μέθη: η μέθη την έκσταση. Λοιπόν, το καλοφυτεμένο 
λογικό, που είναι το κλήμα, όταν καλλιεργείται µε τις αρετές, γεννά τη γνώση: η γνώση γεννά την 
καλή έκσταση, η οποία αποσπά το νου από τη σχέση µε την αίσθηση. 


38. Μέσα στα νοήµατα τῶν αισθητών ο διάβολος συνηθίζει µε κακουργία να συµπλέκει τις μορφές 
και τα σχήματα των αισθητών, µε τα οποία δημιουργούνται τα πάθη γύρω από τα εξωτερικά 
φαινόμενα τῶν ορατών. Σταµατά τότε η λογική ενέργεια µέσα µας διά μέσου της αισθήσεως την 
άνοδό της προς τα νοητά. Γι’ αυτό και υπερισχύοντας ο διάβολος, λεηλατεί την ψυχή και τη σέρνει 
στη σύγχυση τῶν παθών. 


39, Ο λόγος του Θεού είναι λυχνάρι και συγχρόνως φώς(Ῥαλμ. 118, 105), και γιατί φωτίζει τους 
κατά φύση λογισμούς τῶν πιστών, και γιατί καίει τους παρά φύση, και γιατί διαλύει το σκοτάδι της 
ζωής τῶν αισθήσεων για όσους βιάζονται µέσω τῶν εντολών να προχωρούν στην ελπιζόµενη ζωή, 
και γιατί τιμωρεί µε το κάψιμο της κρίσεως εκείνους οι οποίοι είναι θεληματικά προσηλωμένοι στη 
σκοτεινή αυτή νύκτα του βίου από φιλία προς τη σάρκα. 


40. Όποιος δεν ανέβηκε, λέει, προς τον εαυτό του πρώτα µε την απόρριψη τῶν παρά φύση παθών, 
δε θα ανεβεί προς την Αιτία του, δηλαδή το Θεό, µέσω της αποκτήσεως των υπερφυσικών αγαθών 
µε τη βοήθεια της θείας χάρης. Γιατί πρέπει να χωριστεί κατά διάνοια από τα δημιουργήματα 
εκείνος που θέλει να ενωθεί αληθινά µε το Θεό. 


41. Έργο του γραπτού νόμου είναι η απαλλαγή από τα πάθη, ενώ του φυσικού η απόδοση ίσης 
τιμής προς όλους τους ανθρώπους σύμφωνα µε το δίκαιο. Του πνευματικού νόμου ολοκλήρωση 
είναι η εξομοίωση προς το Θεό ---όσο είναι δυνατό στον άνθρωπο. 


42. Τη γνώση τῶν σωμάτων και ασωµάτων είναι ικανή από τη φύση της να την δεχτεί η δύναμη του 
νου. Της Αγίας Τριάδος όµως µόνον κατά χάρη δέχεται τις φανερώσεις, πιστεύοντας µόνο ότι 
υπάρχει, χωρίς να αυθαδιάζει για το τι είναι κατά την ουσία Της, όπως ο δαιµονικός νούς. Γιατί 
εκείνος που στερείται τη γνώση, καθόλου δεν γνωρίζει τον τρόπο καθάρσεως από την κακία µέσω 
της αρετής. 

43, Εκείνος που αγαπά το ψεύδος, παραδίνεται σ᾽ αυτό για να απωλεσθεί, ώστε παθαίνοντας ν᾿ 
αντιληφθεί τι ήταν εκείνο που θεληµατικά περιποιόταν και να μάθει µε προσωπική πείρα ότι χωρίς 
να το καταλαβαίνει αγκάλιαζε αντί τη ζωή τον θάνατο. 


44. Ο Θεός έχει τη γνώση µόνο του καλού, γιατί είναι κατά την ουσία Του φύση και γνώση του 
καλού. Το κακό το αγνοεί, γιατί αδυνατεί να το πράξει. Γιατί για εκείνα που έχει εκ φύσεως τη 
δύναμη, γι’ αυτά έχει ουσιωδώς τη γνώση. 


45. Το «στηθύνιο» που αναφέρεται στο Λευϊτικό(λευϊτ. 7, 31-34) φανερώνει την καλύτερη και 
υψηλή θεωρία, ενώ ο «βραχίων» την πράξη, δηλαδή την έξη και την ενέργεια της διάνοιας, ή τη 
γνώση και την αρετή. Γιατί η γνώση οδηγεί αμέσως το νου στον ίδιο το Θεό, ενώ η αρετή κατά την 
άσκησή της τον βγάζει µέσα από την επίδραση τῶν όντων. Αυτά τα δύο ο Λόγος τα ξεχώρισε για 
τους ιερείς, επειδή αυτοί το Θεό μόνον είχαν λάβει ὡς κληρονομιά(Αριθ. 18, 20) και δεν είχαν 
τίποτε ολότελα το επίγειο. 


46. Εκείνοι που το πνεύμα τους έχει ολότελα διαμορφωθεί από τη γνώση και την αρετή, κάνουν µε 
τη διδαχή τους τις καρδιές των άλλων ικανές να δεχτούν την ευσέβεια και την πίστη, και 
απομακρύνοντας την πρακτική έξη και τη δύναμή τοὺς από τις επιδιώξεις τις σχετικές µε τη φθαρτή 
φύση, τις μεταφέρουν προς την ενέργεια τῶν υπέρ φύση άφθαρτων αγαθών. Εύλογα λοιπόν ο λόγος 
πρόσταξε, το στηθύνιο του σφαγίου, δηλαδή η καρδιά των προσφερομένων να θυσιαστούν στο 
Θεό, και ο βραχίονας, δηλαδή η πράξη τῶν ιδίων, να αφιερώνονται στους ιερείς. 


47. Όλη η εδώ δικαιοσύνη, όταν συγκριθεί µε τη μέλλουσα, είναι σαν καθρέφτης που περιέχει την 
εικόνα τῶν αρχετύπων και όχι τα ίδια τα πράγματα όπως υπάρχει το καθένα. Και κάθε γνώση εδώ 
των ουρανίων, όταν συγκριθεί µε τη μέλλουσα, είναι ένα σκοτεινό αίνιγμα που περιέχει μόνο 
εικόνα της αλήθειας, αλλ’ όχι την ίδια την πραγματική αλήθεια που μέλλει να φανεί. 


48. Επειδή τα θεία συγκρατούνται µε αρετή και γνώση, ο καθρέφτης δείχνει τα πρωτότυπα τῆς 
αρετής, ενώ το αίνιγμα(Α΄ Κορ. 13. 12) θέλει να φανερώσει τα αρχέτυπα της γνώσεως. 


49. Εκείνος που µε την πρακτική άσκηση ευαρέστησε στο Θεό, µε τη θεωρία είναι φανερό ότι 
μεταθέτει το νου του στη χώρα τῶν νοητών. Και αυτό για να µην υποστεί εξαιτίας κάποιας 
φαντασίας το θάνατο(Εβρ. 11. 5) που προξενούν τα πάθη μέσω της αισθήσεως, καθώς δε θα 
βρίσκεται διόλου από κανένα απ᾿ όσα θέλουν να τον συλλάβουν. 


50. Εκείνος που µε το καθαρό μάτι της πίστεως είδε την ὡραιότητα τῶν μελλόντων αγαθών, 
υπακούει στη διαταγή να βγει µε προθυμία από τη γη του και τους συγγενείς του και το πατρικό του 
σπίτι(Γέν. 12, 1), εγκαταλείποντας τη σάρκα, την αίσθηση και τα αισθητά, όπως και τη σχέση και 
την εµπαθή κλίση προς αυτά. Και σε καιρό πειρασμού και αγώνων είναι ανώτερος από τη φύση, 
προτιμώντας από τη φύση την Αιτία της, όπως ο μέγας Αβραάμ προτίµησε αντί τον Ισαάκ το 
Θεό(Γέν. 22, 12). 


51. Εκείνος που δεν επιδιώκει να ασκήσει την αρετή ή τη µελέτη των θείων λόγων για δόξα ή ως 
κάλυμμα της πλεονεξίας ἡ για κολακεία και ανθρωπαρέσκεια και επίδειξη(Α΄ Θεσ. 2, 4-6), αλλά 
για το Θεό κάνει και λέει και σκέφτεται τα πάντα, αυτός βαδίζει µε γνώση το δρόμο της αλήθειας. 
Γιατί σε µη ἰσιους δρόμους δεν συνηθίζει να περπατεί ο θείος λόγος, ακόµη και αν βρει σε μερικά 
σηµεία έτοιµη την οδό(Ησ. 40, 3- Λουκ. 3, 4). 


52. Νηστεύει κανείς και απέχει από δίαιτα που φλογίζει τα πάθη, και πράττει όλα τα άλλα, όσα 
βοηθούν να απαλλαχθεί από την κακία: αυτός ετοίμασε εκείνο που λέγεται «οδός». Αν όµως όλα 
αυτά τα κάνει από κενοδοξία ή πλεονεξία ή κολακεία ή άλλη αιτία, και όχι για την ευαρέστηση του 
Θεού, τότε δεν έκανε ίσιους τους δρόμους του Κυρίου(Ησ. 40, 3: Λουκ. 3, 4). Έτσι τον κόπο της 
ετοιµασίας της οδού τον υπέφερε, δεν είχε όμως το Θεό να περπατά στους δρόμους του. 


53, Κάθε χαράδρα θα γεμίσει(Ησ. 40, 4: Λουκ. 3, 5): όχι όµως όλες οι χαράδρες γενικώς, ούτε όλων 
των ανθρώπων, δηλαδή όχι και εκείνων που δεν ετοίµασαν την οδό του Κυρίου και δεν έκαναν 
ίσιους τους δρόμους Του. Όταν λοιπόν η χαράδρα, δηλαδή η σάρκα ή η ψυχή εκείνων που 
ετοίµασαν όπως είπα την οδό του Κυρίου και έκαναν ἰσιους τους δρόμους Του, γεμίσει από γνώση 
και αρετή µε την παρουσία του Θεού Λόγου που περπατά σ᾽ αυτούς διά των εντολών, τότε όλα τα 
πνεύματα της κίβδηλης γνώσεως και κακίας χαμηλώνουν καθώς τα πατεί ο Λόγος και τα υποτάσσει 
και σωριάζει το κράτος της κακίας που υψώνεται κατά της ανθρώπινης φύσεως και κατασκάπτει 
κατά κάποιο τρόπο το μέγεθος και το ύψος τῶν ορέων και τῶν βουνών και γεμίζει μ᾽ αυτό τις 
χαράδρες. Γιατί η αποβολή των παρά φύση παθών και η εγκατάσταση τῶν κατά φύση αρετών 
εξομαλύνει τις χαραδρώσεις της ψυχής και ταπεινώνει την εξουσία των πονηρών πνευμάτων που 
υψώνεται σαν βουνό. 


54. Οι κακοτράχαλοι δρόμοι, δηλαδή οι αθέλητες συμφορές, θα γίνουν οµαλοί, και μάλιστα όταν ο 
νους νιώθοντας χαρά και ευφροσύνη δέχεται ευχαρίστως τις ασθένειες, τις θλίψεις και τις 
ανάγκες(Β΄ Κορ. 12, 10), εξουδετερώνοντας µε τις αθέλητες συμφορές όλη την εξουσία τῶν 
εκούσιων παθών. Γιατί κακοτράχαλους δρόμους ονομάζει τις αθέλητες συμφορές, που όμως 
μεταβάλλονται σε ομαλούς µε την υπομονή και την ευχαριστία. 


55. Εκείνος που επιθυμεί την αληθινή ζωή, επειδή γνωρίζει ότι κάθε πόνος είτε θεληµατικός είτε 
αθέλητος γίνεται ο θάνατος της μητέρας του θανάτου, της ηδονής, θα δεχτεί µε πολλή χαρά όλες τις 
σκληρές συμφορές των αθέλητων πειρασμών. Με την υπομονή του μετατρέπει τις θλίψεις σε 
δρόμους εὔκολους και ομαλούς που τον οδηγούν αλάθευτα στο βραβείο της ουράνιας κλήσεώς 
του(Φιλιπ. 3, 14) όταν κάνει μ ευσέβεια τη θεία πορεία σ᾽ αυτούς. Γιατί βέβαια, μητέρα του 
θανάτου είναι η ηδονή, αλλά θάνατος της ηδονής είναι ο πόνος, και ο προαιρετικός και ο αθέλητος. 


56. Καθένας λοιπόν που µε την εγκράτεια διέλυσε την πολύστροφη και πολύπλοκη ηδονή, η οποία 
είναι πλεγμένη µε όλα γενικώς τα αισθητά, αυτός έκανε τα στραβά ίσια. Κι εκείνος που µε την 
υπομονή καταπάτησε τη δύσβατη και τραχιά επιφορά των πόνων, αυτός τους κακοτράχαλους 
δρόμους τους έκανε ίσιους. Γι αυτό σαν βραβείο της αρετής και τῶν κόπων γι’ αυτή, επειδή 
αγωνίστηκε νόμιμα και σωστά και νίκησε την ηδονή µε τον πόθο της αρετής, ενώ καταπάτησε την 


οδύνη µε τον έρωτα της γνώσεως και διεξήγαγε και στα δύο πεδία µε γενναιότητα τους θείους 
αγώνες, αυτός θα δει, όπως λέει η Γραφή(Ησ. 40, 5: Λουκ. 3, 6), τη σωτηρία του Θεού. 


57. Εκείνος που αγαπά την αρετή, κατευνάζει θεληµατικά το καμίνι των ηδονών. Εκείνος που ο 
νους του έχει διαποτιστεί από τη γνώση της αλήθειας, δεν εμποδίζεται από τους αθέλητους πόνους 
στην αεικινησία της επιθυμίας του που τον οδηγεί προς τον Θεό. 


58. Εκείνος που µε την εγκράτεια ίσιωσε τη στρεβλότητα των θεληματικών παθών, δηλαδή τα 
κινήματα της ηδονής, και µε την υπομονή εξομάλυνε την τραχύτητα τῶν συμφορών των αθέλητων 
πειρασμών, δηλαδή τις διάφορες περιπτώσεις της οδύνης, και τις έκανε δρόμους λείους, αυτός 
εύλογα θα δει τη σωτηρία που στέλνει ο Θεός, γιατί έγινε καθαρός στην καρδιά. Μ᾽ αυτή µέσω των 
αρετών και τῶν ευσεβών θεωριών, βλέπει το Θεό στο τέλος των αγώνων, σύμφωνα µε το λόγο: 
«Μακάριοι όσοι είναι καθαροί στην καρδιά, γιατί αυτοί θα δούν το Θεό»(Ματθ. 5, 8). Για τους 
κόπους του υπέρ της αρετής έλαβε τη χάρη της απάθειας, περισσότερο από την οποία τίποτε άλλο 
δε φανερώνει το Θεό σ᾽ όσους την έχουν. 


59, Λάκκους ονομάζει η Γραφή τις καρδιές που είναι κατάλληλες να δέχονται τα ουράνια 
χαρίσματα της αγίας γνώσεως, καρδιές που είναι πελεκηµένες µε τον δυνατό λόγο των εντολών και 
έχουν αφαιρέσει σαν πετρωμένο πουρί τη φιληδονία προς τα πάθη και τη σχέση της φύσεως προς 
τα αισθητά και γεμίζουν από την πνευματική γνώση που έρχεται από ψηλά και καθαρίζει τα πάθη 
και ζωοποιεί και τρέφει τις αρετές. 


60. Ο Κύριος ανοίγει λάκκους στην έρηµο(Β΄ Παρ. 26, 10), θέλω να πω στον κόσμο και στην 
ανθρώπινη φύση, βγάζοντας το χώμα από τις καρδιές τῶν αξίων και καθαρίζοντας τες από το υλικό 
βάρος και φρόνημα και κάνοντάς τες ευρύχωρες, ώστε να δέχονται τις θείες βροχές της σοφίας και 
της γνώσεως για να ποτίζουν τα κτήνη του Χριστού, δηλαδή εκείνους που λόγω νηπιότητας της 
ψυχής έχουν ανάγκη από ηθική διδασκαλία. 


61. Ορεινή ονομάζει η Γραφή την υψηλή πνευματική θεωρία της φύσεως, την οποία καλλιεργούν 
εκείνοι που νεκρώθηκαν ὧς προς τις φαντασίες τῶν αισθητών και πέρασαν διά μέσου των αρετών 
στους νοητούς λόγους τους. 


62. Ο νους, όσον καιρό διατηρεί µέσα του ζωντανή τη μνήμη του Θεού, ζητεί µέσω της θεωρίας μ᾽ 
επιμονή τον Κύριο, όχι έτσι απλώς, αλλά µε φόβο Κυρίου(Β΄ Παρ. 26, 5), δηλαδή µε την εργασία 
των εντολών. Εκείνος που ζητεί µε τη θεωρία μόνο τον Κύριο, χωρίς εργασία των εντολών, δεν τον 
βρίσκει, γιατί δεν ζήτησε τον Κύριο µε φόβο Κυρίου, για να τον βοηθήσει ο Κύριος. Γιατί στον 
καθένα που συνδυάζει τη γνώση µε την πράξη, ο Κύριος ανοίγει το δρόμο, διδάσκοντας σ᾽ αυτόν 
τους τρόπους τῶν εντολών και αποκαλύπτοντας τοὺς αληθινούς λόγους τῶν όντων. 


63, Ο υψηλός λόγος περί της θεότητος είναι πύργος της ψυχής οχυρωμένος µε την εργασία των 
εντολών. Και αυτό είναι που λέει η Γραφή ότι ο Οζίας έκτισε πύργους στην Ιερουσαλήμ(Β΄ Παρ. 
26, 9). Γιατί εκείνος που προχωρεί καλά στην επίμονη αναζήτηση του Κυρίου µέσω της θεωρίας µε 
τον πρέποντα φόβο, δηλαδή µε την εργασία των εντολών, αυτός οικοδοµεί πύργους στην 
Ἱερουσαλήμ' µε άλλα λόγια ανυψώνει τους περί θεότητος λόγους επάνω στην απλή και ήρεμη 
κατάσταση της ψυχής. 


64. Οι µερικοί λόγοι, όταν προχωρούν προς τους καθολικούς, επιφέρουν την ένωση των 
διαιρεμένων. Γιατί οι καθολικότεροι λόγοι περικλείουν συνοπτικά και τους πιο μερικούς, και σ᾽ 
αυτούς αναφέρονται φυσικώς τα επιµέρους. Αλλά υπάρχει και κάποιος πνευματικός λόγος που 
συσχετίζει το νου µε την αίσθηση, τον ουρανό µε τη γη, τα αισθητά µε τα νοητά, τη φύση µε το 
λόγο, και ο οποίος τα ενώνει μεταξύ τους. 


65. Εκείνος που μπόρεσε ν᾿ απαγκιστρώσει τις αισθήσεις από τα πάθη και ν᾽ αποσυνδέσει την ψυχή 
από τη σχέση προς τις αισθήσεις, κατόρθωσε να αποκλείσει την είσοδο του διαβόλου στο νου που 
γίνεται διά μέσου τῶν αισθήσεων. Γι) αυτό και µέσα στην έρημο, εννοώ τη φυσική θεωρία, 
οικοδόμησε σαν πύργους απόρθητους τις ευσεβείς αντιλήψεις περί τῶν όντων. Όποιος καταφεύγει 
σ᾽ αυτές, δεν φοβάται τους δαίμονες που ληστεύουν σ᾽ αυτή την έρημο, δηλαδή τη φύση τῶν 


ορατών, και πλανούν το νου µε την αίσθηση, σέρνοντάς τον στο σκοτάδι της άγνοιας. Έτσι και 
αυτός που λέγαμε, δε φοβάται τους δαίμονες που πλανούν τοὺς ανθρώπους µέσω των ορατών. 


66. Κάθε νους που έχει δύναμη θεωρίας, είναι αληθινός γεωργός, και µε τη φροντίδα και την 
επιµέλειά του φυλάει καθαρά από ζιζάνια τα θεία σπέρματα των αγαθών, όσο τον συγκρατεί η 
μνήμη του Θεού. Λέει η Γραφή: «Και ζητούσε επίμονα τον Κύριο, στον καιρό του Ζαχαρία, µε 
φόβο Κυρίου»(Β΄ Παρ. 26, 5). Γνωρίζομε ότι Ζαχαρίας στην Ελληνική γλώσσα μεταφράζεται 
μνήμη Θεού. Γι αυτό ας παρακαλέσομε τον Κύριο να διατηρείται πάντοτε µέσα µας η σωτήρια 
μνήμη Του, για να µη διαφθαρεί η ψυχή από τα κατορθώματά της και αποτολµήσει από 
υπερηφάνεια να κάνει πράγματα πάνω από τη φύση της, όπως ο Οζίας(Β Παρ. 26, 16). 


67. Η χωρίς πλάνη θεωρία τῶν όντων χρειάζεται ψυχή απαλλαγμένη από τα πάθη. Μια τέτοια ψυχή 
λέγεται Ιερουσαλήμ, τόσο για την ολοκληρωμένη αρετή της, όσο και για την άυλη γνώση της, η 
οποία έρχεται όχι µε την απουσία τῶν παθών μόνο, αλλά ακόµη και τῶν φαντασιών τῶν αισθητών. 


68. Χωρίς πίστη, ελπίδα και αγάπη, ούτε κανένα κακό καταργείται εντελώς, ούτε κανένα καλό 
κατορθώνεται. Η πίστη πείθει το νου που πολεμείται να προσφεύγει στο Θεό και του ετοιμάζει όλα 
τα πνευματικά όπλα για θάρρος και ενίσχυση. Η ελπίδα του γίνεται αψευδής εγγυητής της θείας 
βοήθειας και του υπόσχεται την κατανίκηση των δαιμονικών δυνάμεων. Η αγάπη τον κάνει 
δυσκολομετακίνητο, ή μάλλον τελείως ακίνητο από τη στοργή του Θεού κι όταν πολεμείται, 
προσηλώνοντας στο θείο πόθο όλη του τη φυσική δύναμη. 


69. Η πίστη παρηγορεί το νου που πολεμείται, δυναμώνοντάς τον με την ελπίδα της θείας βοήθειας. 
Η ελπίδα, φέρνοντας μπροστά του τη βοήθεια που πίστεψε, αποκρούει την επίθεση τῶν εχθρών. Η 
αγάπη νεκρώνει, για το νου που αγαπά το Θεό, την επίθεση των εχθρών, η οποία εξασθενίζει 
τελείως από τη μεγάλη επιθυμία του Θεού. 


70. Πρώτο και μοναδικό γέννημα της θείας όντως μερίδας, δηλαδή της αληθινής γνώσεως, είναι ο 
λόγος της θείας αναστάσεως µέσα µας μέσω της πίστεως, που μαζί µε την απαραίτητη οικονομία 
της προαιρέσεως --δηλαδή τη διάκριση--- εξουδετερώνει μ᾽ επιτυχία τις επαναστάσεις των 
εκουσίων [και ακουσίων] πειρασμών. Γιατί η πίστη που οικονοµείται σωστά µε τα έργα των 
εντολών αποτελεί την πρώτη ανάσταση µέσα µας του Θεού, που µε την άγνοια είχε νεκρωθεί σ᾽ 
εμάς. 

71. Η στροφή προς το Θεό φανερώνει καθαρά την πλήρη ελπίδα σ᾽ Αυτόν, χωρίς την οποία δεν 
μπορεί κανένας µε κανένα τρόπο να συγκατατεθεί σ᾽ ο,τιδήποτε στο Θεό: γιατί η ελπίδα έχει 
ιδίωμα να φέρνει μπροστά τα μέλλοντα ὡς παρόντα και να πείθει ότι, εκείνους που πολεμούνται 
από τις δαιµονικές δυνάμεις, καθόλου δεν τους αφήνει ο Θεός που τους υπερασπίζεται, αφού για 
χάρη Αυτού και εξαιτίας Αυτού γίνεται ο πόλεμος τῶν Αγίων. Χωρίς προσδοκία, ή ευχάριστη ή 
δυσάρεστη, δε γίνεται ποτέ στροφή προς το καλό. 


72. Πράγματι, τίποτε άλλο έκτος από την αγάπη δε μαζεύει τους διασκορπισµένους και δε 
δημιουργεί µια γνώμη μεταξύ τους που συγκρατείται µε τη σύμπνοια. Γνώρισμά της είναι το 
κάλλος του να απονέµει κανείς την ίδια τιµή σ᾽ όλους. Αλλά και η αγάπη είναι γέννημα της 
συγκεντρώσεως και ενώσεως γύρω από τα θεία των ψυχικών δυνάμεων, δηλαδή της λογικής, της 
θυμικής και της επιθυµητικής. Στην κατάσταση αυτή, όσοι έλαβαν ήδη μέσω της χάρης το να 
θεωρούν όλους ίσους απέναντι του Θεού, χαράζουν στη μνήμη το κάλλος της θείας ωραιότητας και 
δε λησμονούν ποτέ την επιθυμία της θείας αγάπης, η οποία γράφει και εντυπώνει αυτό το καθαρό 
κάλλος στο νου, το ηγεμονικό µέρος της ψυχής. 


73. Κάθε νους που έχει περιβληθεί θεία εξουσία, κατέχει σαν συμβούλους και άρχοντες τη λογική 
δύναμη, την επιθυµητική και τη θυμική. Από την πρώτη γεννιέται η πίστη µε γνώση, από την οποία 
ο νους διδάσκεται ανέκφραστα ότι ο Θεός είναι πάντοτε παρών, και ενώνεται µέσω της ελπίδας µε 
τα μέλλοντα σαν να είναι παρόντα. Από τη δεύτερη δύναμη συγκροτείται η θεία αγάπη, µε την 
οποία ο νούς, προσηλώὠμένος θεληµατικά στον πόθο της άχραντης θεότητας, έχει ακατάπαυστη την 
επιθυμία του ποθούμενου. Με την τρίτη, κρατά αχώριστα τη θεία ειρήνη και διεγείρει προς το θείο 
έρωτα την κίνηση της επιθυμίας. Αυτές τις δυνάμεις τις έχει κάθε νους και τον βοηθούν στην 


εξουδετέρωση της κακίας και στην απόκτηση και διατήρηση της αρετής. 


74. Χωρίς τη λογική δύναμη δεν υπάρχει ακριβής γνώση: και χωρίς γνώση δεν υπάρχει πίστη, από 
την οποία προέρχεται το καλό γέννημα, η ελπίδα, µε την οποία ενώνεται ο πιστός µε τα μέλλοντα 
σαν να είναι παρόντα. Χωρίς τη δύναμη της επιθυμίας δεν υπάρχει πόθος, τέλος του οποίου είναι η 
αγάπη: γιατί το να έχει κανείς έρωτα για κάτι, είναι ιδίωμα της επιθυμίας. Και χωρίς τη θυμική 
δύναμη, η οποία δυναμώνει την επιθυμία στο να ενωθεί µε ό,τι την ευχαριστεί, δεν µπορεί καθόλου 
να γίνει ειρήνη ---αν βέβαια ειρήνη είναι αληθινά η ανενόχλητη και τέλεια κατοχή του επιθυμητού. 


75. Εκείνος που δεν καθαρίστηκε πρωτύτερα από τα πάθη, δεν πρέπει να εγγίζει τη φυσική θεωρία: 
γιατί μπορεί οι εικόνες τῶν αισθητών να κινήσουν σε πάθος το νου εκείνου που δεν ελευθερώθηκε 
τελείως από τα πάθη. Γιατί ο νους που µε τη φαντασία μένει στην εξωτερική όψη των ορατών 
εξαιτίας της αισθήσεως, γίνεται δημιουργός ακάθαρτων παθών, αδυνατώντας να διαβεί µε τη 
θεωρία προς τα συγγενή νοητά. 


76. Εκείνος ο οποίος κατά τον καιρό της εξεγέρσεως τῶν παθών ;εκλεισε µε ανδρεία τις αισθήσεις 
και έδιωξε τελείως τη φαντασία και τη μνήμη των αισθητών και περιόρισε τελείως τις φυσικές 
κινήσεις του νου σχετικά µε την έρευνα των εξωτερικών πραγμάτων, αυτός ταπείνωσε την πονηρή 
και τυραννική δύναμη που επαναστάτησε εναντίον του και τη νίκησε µε το χέριτου Θεού. 


77. Όταν το λογικό καταντήσει χωρίς νου και ο θυμός ακράτητος και παράλογη η επιθυμία, και 
κυριαρχούν στην ψυχή η άγνοια, η τυραννική διάθεση και η ακολασία, τότε η έξη της κακίας 
γίνεται ενεργητική, καθώς ενώθηκε µε τη βλαβερή ηδονή των αισθήσεων. 


78. Πρέπει ο νους που ξέρει να διαλύει µε γνώση τις αόρατες συμπλοκές των δαιμόνων, μήτε τη 
φυσική θεωρία να ασκεί, μήτε άλλο τίποτε να κάνει στον καιρό της επιθέσεως των πονηρών 
δυνάμεων: μόνο να προσεύχεται, να δαμάζει µε κόπους το σώμα και µε όλο το ζήλο του να 
ταπεινώνει το χοϊκό φρόνημα και να φυλάει τα τείχη της πόλεως, δηλαδή τις αρετές που είναι 
φρουροί της ψυχής και τις μεθόδους που φυλάγουν τις αρετές, εννοώ την εγκράτεια και την 
υπομονή. Αλλιώς µπορεί ο διάβολος, ο οποίος θολώνει και ανατρέπει(Αββακ. 2, 15) την ψυχή, να 
τον απατήσει από τα δεξιά και να του υποκλέψει την επιθυμία απομακρύνοντάς την από το Θεό, 
και µε αυτά που θεωρούνται καλά να παρασύρει προς τα χειρότερα τη διάνοια που ζητεί τα καλά. 


79. Εκείνος ο οποίος αποφασιστικά µε τη µετρηµένη και γενική εγκράτεια και υπομονή έκλεισε τις 
αισθήσεις του και απόκλεισε µε τις Ψυχικές του δυνάµεις την είσοδο στο νου των αισθητών 
σχημάτων, καταστρέφει εύκολα τις πονηρές μηχανές του διαβόλου και τον στέλνει ντροπιασμένο 
πίσω από εκεί που ήρθε. Και δρόμος απ᾿ όπου έρχεται ο διάβολος είναι τα υλικά πράγματα που 
νομίζομε ότι χρειάζονται για την ύπαρξη του σώματος. 


80. Ο νους που ένωσε µε τον εαυτό του κατά φύση διά μέσου του λογικού την αίσθηση, πορίζεται 
την αληθινή γνώση από τη φυσική θεωρία. 


81. Οι πηγές έξω από την πόλη, δηλαδή την ψυχή, τις οποίες φράζει ο Εζεκίας(Β΄ Παραλ. 32, 3-4), 
είναι όλα τα αισθητά. Τα νερά των πηγών αυτών είναι τα νοήματα των αισθητών. Ποταμός που 
περνά από το μέσον της πόλεως είναι η γνώση που συνάγεται µε τη φυσική θεωρία από τα νοήματα 
των αισθητών και που περνάει από το µέσο της ψυχής, αφού αυτή είναι η μεθόριος ανάμεσα στο 
νου και την αίσθηση. Γιατί η γνώση τῶν αισθητών ούτε εντελώς ξένη είναι από τη νοερή δύναμη, 
ούτε ανήκει εξ ολοκλήρου στην ενέργεια της αισθήσεως, αλλά επειδή συμβαίνει να είναι το 
ενδιάµεσο σηµείο όπου συναντιέται ο νους µε την αίσθηση και η αίσθηση µε το νου, γίνεται το 
μέσο που φέρνει σε συνάφεια μεταξύ τους αυτά τα δύο. Από την πλευρά της αισθήσεως µε το να 
εντυπώνεται µε τα σχήματα τῶν αισθητών από την πλευρά του νου, µε το να ανάγει σε λόγους τους 
τύπους τῶν σχημάτων. Γι’ αυτό η γνώση τῶν ορατών εύλογα ονομάστηκε ποταμός που περνά μέσα 
από την πόλη, επειδή είναι στο μεταίχμιο τῶν άκρων, δηλαδή του νου και της αισθήσεως. 

82. Εκείνος ο οποίος κατά τον καιρό της εξεγέρσεως των παθών απέχει από τη φυσική θεωρία, 
είναι όµως προσηλωμένος στην προσευχή µε συγκέντρωση του νου του από όλα τα πράγματα προς 
τον εαυτό του µόνο και το Θεό, αυτός σκοτώνει την έξη που προκαλεί την κακία και διώχνει πίσω 


ντροπιασµένο τον διάβολο που υποβάλλει την έξη που είπαμε και που σ᾽ αυτήν βασιζόμενος ήρθε 
µε τη γνωστή του αλαζονεία στην ψυχή μέσω των υπερήφανων λογισμών, υψηλοφρονώντας 
απέναντι στην αλήθεια. Αυτό φαίνεται αφού έμαθε και έπαθε και έπραξε ο μέγας Δαβίδ που είχε 
μεγάλη πείρα από την τακτική τῶν νοητών πολέμων, λέει: «Όσο είχα ν᾽ αντιμετωπίσω τον 
αμαρτωλό, γινόμουν σαν κωφάλαλος, ταπεινωνόµουν και σιγούσα ακόµη και για τα καλά»(Ῥαλμ. 
38, 2-3). Και ο θείος Ιερεμίας έκανε το ίδιο μ᾽ αυτόν, προστάζοντας το λαό να µη βγουν από την 
πόλη, γιατί το σπαθί των εχθρών είναι κρυμμένο παντού γύρωί(]ερ. 6, 25). 


83, Αν λοιπόν και ο μακάριος Άβελ φυλαγόταν και δεν έβγαινε μαζί µε τον Κάῑν στην πεδιάδα, 
δηλαδή στο πλάτος της φυσικής θεωρίας πριν αποκτήσει την απάθεια, δε θα τον σκότωνε ορμώντας 
πάνω του(Γ έν 4, 8) ο νόμος της σάρκας ---που είναι και λέγεται Κάῑν---, ξεγελώντάς τον µε δόλο 
πρωτύτερα από τα δεξιά, µε τη θεωρία δηλαδή των όντων πριν από την τέλεια έξη της αρετής. 


84. Ομοίως και η Δείνα, η κόρη του μεγάλου Ιακώβ, αν δεν έβγαινε έξω μαζί µε τις κόρες τῶν 
εντοπίων, δηλαδή µε τις αισθητές φαντασίες, δεν θα την έβλεπε ο Συχέμ, ο γιός του Εμμώρ, και δεν 
θα την ατίµαζε(Γ έν. 34, 1-2). 


85. Καλό είναι, πριν από την τέλεια έξη της αρετής να µην επιχειρούμε τη φυσική θεωρία, για να 
μη μαζέψομε πάθη χωρίς να το καταλάβομε, ενώ ζητούμε λόγους πνευματικούς από τα βλεπόμενα 
κτίσματα. Γιατί στους ατελείς, τα εξωτερικά σχήματα τῶν ορατών έχουν μεγαλύτερη ισχύ πάνω 
στην αίσθηση απ᾿ ό,τι έχουν πάνω στην ψυχή οι λόγοι τῶν κτισμάτων, οι κρυμμένοι στα σχήματα. 
Εκείνοι λοιπόν που έδεσαν τη διάνοιά τοὺς µε ιουδαϊκό τρόπο µόνο στο γράμμα, περιμένουν στον 
τωρινό αιώνα τις υποσχέσεις των θείων αγαθών και δε γνωρίζουν ποιά είναι τα αγαθά τα σύμφωνα 
µε τη φύση της ψυχής. 

86. Εκείνος που φόρεσε την «εικόνα του επουρανίου»(Α΄ Κορ. 15, 49), προσπαθεί µε όλα τα µέσα 
να ακολουθεί το πνεύμα της αγίας Γραφής, µέσα στο οποίο επιτυγχάνεται η συντήρηση της ψυχής 
µε την αρετή και τη γνώση. Ενώ έκείνος που φορεί την «εικόνα του χοϊκού», προσέχει μόνο στο 
γράμμα και έτσι οδηγείται στην υπηρεσία του σώματος µέσω της αισθήσεως, η οποία δημιουργεί τα 
πάθη. 


87. Δύναμη Θεού είναι η αρετή που αφανίζει τα πάθη και περιφρουρεί τους ευσεβείς λογισμούς. 
Την αρετή γεννά η εργασία τῶν εντολών, µε την οποία καταστρέφοµε τις πονηρές δυνάμεις που 
εναντιώνονται στο αγαθό, µε τη βοήθεια του Θεού, ή μάλλον µε μόνη τη δύναμη του Θεού. Ύψος 
του Θεού είναι η γνώση της αλήθειας, την οποία γεννά ο κόπος για χάρη της θεωρίας των 
δημιουργημάτων και οι ιδρώτες της εργασίας των αρετών, οι οποίοι έγιναν πατέρες αυτού του 
κόπου. Με τη γνώση αυτή εξαφανίζοµε τελείως τη δύναμη του ψεύδους που είναι αντίθετη στην 
αλήθεια, ταπεινώνοντας και καταβάλλοντας κάθε έπαρση των πονηρών πνευμάτων που 
ξεσηκώνονται κατά της γνώσεως του Θεού(Β΄ Κορ. 10, 5). Γιατί όπως η πράξη γεννά την αρετή, 
έτσι και η θεωρία γεννά τη γνώση. 


88. Η ανεξάλειπτη γνώση, της οποίας η νοερή κίνηση γύρω από την απειρία του Θεού είναι χωρίς 
όρια και πάνω από τη νόηση, εικονίζει µε την απεριοριστία της την υπεράπειρη δόξα της αλήθειας. 
Η αυτοπροαίρετη μίμηση της σοφής αγαθότητας που έχει η πρόνοια του Θεού, έχει ὡς βραβείο την 
ολοφάνερη εξομοίωση, κατά τη διάθεση του νου, µε το Θεό, όσο αυτό είναι δυνατό. 


89. Η γλώσσα είναι το σύμβολο της γνωστικής δυνάμεως της ψυχής. Ο λάρυγγας είναι σημάδι της 
φυσικής φιλίας προς το σώμα. Εκείνος λοιπόν που αξιοκατηγόρητα κόλλησε αυτά μεταξύ τους, δεν 
μπορεί να θυμηθεί την ειρηνική κατάσταση(Ψαλμ. 136, 6) της αρετής και της γνώσεως, γιατί 
ευχαριστείται µε πολλή προθυμία στη σύγχυση τῶν σωματικών παθών. 


90. Οι κατά φύση ορέξεις και ηδονές που είναι αδιάβλητες, είναι αναγκαίο παρακολούθημα της 
φυσικής ορέξεως. Γιατί εκ φύσεως προκαλεί ηδονή, ακόµη και χωρίς να θέλομε, και η όποια τροφή 
που ικανοποιεί τη σχετική ανάγκη, και το νερό που απομακρύνει την ενόχληση της δίψας, και ο 
ύπνος που ανανεώνει τις δυνάμεις που ξοδεύονται κατά την εγρήγορση. Το ίδιο και µε όσα άλλα 
τυχαίνει να είναι φυσικές µας κλίσεις, τα οποία είναι αναγκαία για τη σύσταση της φύσεώς µας και 
χρήσιμα στους αγωνιστές προς απόκτηση της αρετής. Αυτά τα υπερβαίνει κάθε νους κατά την 


έξοδό του από τη σύγχυση της αμαρτίας, για να µη μείνει εξαιτίας τους υποδουλωμένος στα 
διαβλητά και παρά φύση πάθη, τα εξαρτώµενα από μάς, που δεν έχουν μέσα µας άλλη από την 
κίνηση τῶν κατά φύση παθών και τα οποία εξάλλου ούτε έχουν στη φύση τους να μάς ακολουθούν 
στην αθάνατη και αιώνια ζωή. 


91. Οιλόγοι του Θεού, όταν προφέρονται µόνο ὡς γυμνά λόγια, δεν ακούγονται, γιατί δεν έχουν ως 
ήχο την πράξη αυτών που τους λένε. Αν όµως λέγονται µε τη φωνή της πράξεως τῶν εντολών, τότε 
κάνουν και τους δαίμονες να λιώνουν µε την φωνή αυτή, και τους ανθρώπους να οικοδομούν 
πρόθυµα το θείο ναό της καρδιάς µε την προκοπή στα έργα της δικαιοσύνης. 


92. Όπως ο Θεός δεν υπόκειται σε γνώση της ουσίας Του, έτσι ούτε ο λόγος Του περιλαμβάνεται 
στην ανθρώπινη γνώση. Γιατί ο λόγος της αγίας Γραφής, αν και δέχεται περιορισμό κατά το 
γράμμα, αφού τελειώνει κι αυτός μαζί µε το χρόνο των γεγονότων που εξιστορεί, κατά το πνεύμα 
όμως, όσον αφορά στις θεωρίες τῶν νοημάτων, μένει παντοτινά απεριόριστος. 


93. Εκείνος που µε γνώση νοεί την αγία Γραφή κατά Χριστόν, εφαρμόζοντας το νόημα στην ψυχή, 
πρέπει να εξασκηθεί φιλόπονα και στην ερμηνεία των ονομάτων, γιατί έτσι µπορεί να διασαφηνίσει 
όλη την έννοια τῶν γραφομένων, αν πράγματι φροντίζει για την ακριβή κατανόηση της Γραφής. 
Όχι µε τρόπο ιουδαϊκό να κατεβάζει στη γη και στο σώµα το ύψος του Πνεύματος, και τις θείες και 
αψευδείς υποσχέσεις για τα νοητά αγαθά να τις περιορίζει µέσα στη φθορά τῶν περαστικών 
πραγμάτων. 


94. Όπως ευχή είναι υπόσχεση των αγαθών που προσφέρουν οι άνθρωποι στο Θεό, έτσι προσευχή 
είναι η αίτηση των αγαθών που χορηγούνται από το Θεό στους ανθρώπους για τη σωτηρία τους, ως 
ανταμοιβή της καλής διαθέσεως που έχουν. Βοή είναι, στον καιρό της επιδρομής των πονηρών 
δαιμόνων, η επίταση και επαύξηση των πρακτικών τρόπων της αρετής και τῶν γνωστικών 
συλλήψεων της θεωρίας: αυτή τη βοή προπαντός ακούει φυσικά ο Θεός, σαν δυνατή φωνή, απ᾿ 
όλους εκείνους που επιμελούνται την κατάσταση της αρετής και της γνώσεως. 


95. Ἡ κακή και ολέθρια βασιλεία του διαβόλου, που συμβολίζεται µε τη βασιλεία των 
Ασσυρίων(Β΄ Παρ. 32, 1). αφού ξεσήκωσε πόλεμο εναντίον της αρετής και της γνώσεως, 
μηχανεύεται να κατατροπώσει την ψυχή µε τις έµφυτες δυνάμεις της. Ερεθίζει πρώτα την επιθυμία 
να ορέγεται τα παρά φύση και προσπαθεί να την πείσει να προτιμά τα αισθητά από τα νοητά. 
Διεγείρει έπειτα το θυμό να αγωνίζεται να κατακτήσει το αισθητό που διάλεξε η επιθυμία, και 
τέλος διδάσκει το λογικό να επινοεί τρόπους απολαύσεως τῶν ηδονών της αισθήσεως. 


96. Της άκρας Αγαθότητας ιδίωμα δεν είναι µόνο το να κάνει τις θείες και ασώμµατες ουσίες τῶν 
νοητών απεικονίσεις της ανέκφραστης θείας δόξας που να δέχονται όσο επιτρέπεται, ανάλογα µε τη 
δυνατότητά τους, όλη την ακατάληπτη ὡραιότητα του απλησίαστου θείου κάλλους. Είναι και 
τούτο: μέσα στα αισθητά, που είναι πολύ κατώτερα από τις νοητές ουσίες, να αναμείξει 
αντανακλάσεις της θείας µεγαλειότητας, οι οποίες, όταν χρησιμοποιούνται σαν όχημα από τον 
ανθρώπινο νου, μπορούν να τον μεταφέρουν κατευθείαν στο Θεό, ξεπερνώντας όλα τα ορατά και 
φτάνοντας στην άκρα μακαριότητα. 


97. Κάθε νους στεφανωμένος µε αρετή και γνώση, που του δόθηκε όπως στον μέγα Εζεκία να 
βασιλεύει στην Γερουσαλήμ(Β΄ Παρ. 29, 1) (η οποία σηµαίνει την έξη που βλέπει µόνο την ειρήνη, 
δηλαδή την κατάσταση απ᾿ όπου λείπει κάθε πάθος, επειδή Περουσαλήμ ερμηνεύεται δράση 
ειρήνης), έχει όλη την κτίση υποχείριά του µέσω όλων τῶν μορφών που τη γεμίζουν. Έτσι η κτίση 
προσφέρει μέσω του νου σαν δώρα στο Θεό τους πνευματικούς λόγους της γνώσεως που 
βρίσκονται σ᾽ αυτήν, ενώ στο νου παρέχει σαν εισφορές τους τρόπους που κατά το φυσικό νόμο 
υπάρχουν µέσα της και που οδηγούν στην αρετή. Και µε αυτά τα δύο τιµά εκείνον που µπορεί µε 
πολλή δύναμη να ευδοκιμεί και στα δύο, εννοώ τον φιλόσοφο νου, ο οποίος µέσω της πράξεως και 
της θεωρίας έφτασε στην τελειότητα κατά το λόγο και το βίο. 


98. Εκείνος που κατόρθωσε µε την πράξη και τη θεωρία να φτάσει στην κορυφή της αρετής και της 
γνώσεως, εύλογα υψώνεται πάνω από κάθε σαρκικό και διαβλητό πάθος. Γιατί µε την πρακτική 
αρετή του έφτασε παραπάνω και από τα φυσικά λεγόμενα σώματα, δηλαδή από τα όντα που 


υπόκεινται σε γένεση και φθορά. και γενικά, για να μιλήσω συνοπτικά, αυτός αφού κατά τη θεωρία 
όλων των αισθητών ειδών ξεπέρασε µε τη γνώση όλους τοὺς λόγους που αυτά περιέχουν, ανύψωσε 
το νου του προς τα συγγενικά µε αυτόν και θεία. 


99, Ἐκείνος που µε τους κόπους της πρακτικής αρετής έλαβε το να κατοικεί στην απάθεια σαν σε 
κάποια Ἱερουσαλήμ, και έχει απαλλαχθεί από κάθε ενόχληση της αμαρτίας, και μόνο την ειρήνη και 
πράττει και λέει και ακούει και συλλογίζεται, αυτός, αφού δεχτεί διά της φυσικής θεωρίας τη φύση 
των ορατών να προσκοµίζει διά μέσου του σαν δώρα στον Κύριο τους πιο θείους λόγους που αυτή 
έχει, και στον ίδιο να προσφέρει σαν εισφορές σε βασιλιά τους νόμους που υπάρχουν σ᾽ αυτήν, 
υψώνεται μπροστά σε όλα τα έθνη(Β΄ Παρ. 32, 33). Γιατί τότε έχει υπερβεί τα πάντα: µε την πράξη 
έχει υπερβεί τα πάθη της σάρκας και τα φυσικά σώματα, ενώ µε τη θεωρία όλα τα αισθητά ειδη. 
ξεπερνώντας τους πνευματικούς λόγους και τρόπους που κρύβονται σ᾽ αυτά. 


100. Η πρακτική φιλοσοφία ανεβάζει τον πρακτικό πάνω από τα πάθη. Η θεωρία οδηγεί τον 
γνωστικό πάνω από τα ορατά, ανεβάζοντας το νου στα συγγενή νοητά. 


Άγιος Μάξιμος ο Ομολογητής 


Διαφόρα κεφάλαια περί θεολογίας, οικονομίας, αρετής και κακίας 


Πέμπτη εκατοντάδα 


1. Εκείνος που τη γνώση του συνοδεύει η πράξη και την πράξη του η γνώση, είναι θρόνος και 
υποπόδιο του Θεού(Ησ. 66,1). Θρόνος είναι για τη γνώση που έχει, και υποπόδιο για την πρακτική 
του αρετή. Αν τώρα κανείς υποστηρίξει ότι και ο ανθρώπινος νους είναι ουρανός, καθαρός από 
κάθε υλική φαντασία και ασχολούμενος, ή μάλλον καταστολισμένος µε τους θείους λόγους των 
νοητών, νομίζω ότι δε βρίσκεται έξω από την αλήθεια. 


2. Κάθε φιλόσοφος και ευσεβής που φρουρείται από την αρετή και τη γνώση, ή την πράξη και τη 
θεωρία, όταν δει να έχει εξεγερθεί εναντίον του µε τα πάθη η πονηρή δύναμη, όπως εναντίον του 
Εζεκία ο βασιλιάς τῶν Ασσυρίων(Β΄ Παρ. 32, 1), µία µόνο βοήθεια έχει για τη διάλυση των δεινών, 
το Θεό, που τον εξιλεώνει µε αλάλητη κραυγή, µε την επίταση δηλαδή της αρετής και της γνώσεως, 
και τότε δέχεται σε συμμαχία, ή μάλλον προς σωτηρία, άγγελο, δηλαδή λόγο ανώτερης σοφίας και 
γνώσεως, που συντρίβει κάθε δυνατό πολεμιστή και άρχοντα και στρατηγό στο εχθρικό 
στρατόπεδο(Β΄ Παρ. 32, 20-21). 


3. Αρχή κάθε πάθους είναι το αντίστοιχο αισθητό. Χωρίς να υπάρχει κάτι που να κινεί προς τον 
εαυτό του τις δυνάμεις της ψυχής διά μέσου κάποιας αισθήσεως, πάθος δε δημιουργείται ποτέ. 
Γιατί χωρίς αισθητό πράγµα δε σχηματίζεται πάθος. Αν δεν υπάρχει π.χ. γυναίκα, δεν υπάρχει 
πορνεία: χωρίς φαγητά, δεν υπάρχει γαστριμαργία: και αν δεν υπάρχει χρυσάφι, δεν υπάρχει 
φιλαργυρία. Λοιπόν σε κάθε εµπαθή κίνηση τῶν φυσικών µας δυνάμεων δεσπόζει κάποιο αισθητό, 
δηλαδή διά μέσου αυτού ερεθίζει ο δαίμονας την ψυχή να αμαρτήσει. 


4. Η τριβή εξαφανίζει μόνο την ενέργεια, ενώ η εκτριβή και αυτή τη θύμηση της κακίας. Γιατί η 
τριβή καταργεί µόνο την ενεργητική εμπαθή πράξη, ενώ η εκτριβή εξαφανίζει εντελώς και τις 
πονηρές κινήσεις της διάνοιας. 


5. Ανάμεσα στο Θεό και στους ανθρώπους είναι τα αισθητά και τα νοητά, τα οποία υπερβαίνει ο 
ανθρώπινος νούς που κινείται προς το Θεό. Αυτό συμβαίνει όταν ο νους κατά την πράξη δεν 
υποδουλώνεται στα αισθητά, και κατά τη θεωρία δεν ανακόπτεται καθόλου από τα νοητά. 


6. Η κτίση γίνεται κατήγορος τῶν ασεβών ανθρώπων. Γιατί µε τοὺς λόγους που βρίσκονται µέσα σ᾽ 
αυτήν, κηρύττει τον Ποιητή της, ενώ µε τους φυσικούς νόμους που αφορούν καθένα είδος, 
παιδαγωγεί τον άνθρωπο προς την αρετή. Οι λόγοι λοιπόν αναγνωρίζονται στη συνοχή της 
μονιμότητας καθενός είδους, ενώ οι νόμοι φαίνονται στην ταυτότητα της φυσικής ενέργειας του 
κάθε είδους. Όταν όµως δε μελετάμε αυτά µε τη νοερή δύναμη που έχοµε µέσα µας, τότε και την 
Αιτία τῶν όντων αγνοούμε και είμαστε προσκολληµένοι σε όλα τα παρά φύση πάθη. 


7. Ὁ θείος λόγος µας συμβουλεύει να προσφέρομε δώρα στο Θεό, για να µας δείξει πόσο άπειρη 
είναι η θεία αγαθότητα, και σαν να µη µας έχει δώσει τίποτα εκ τῶν προτέρων, δέχεται τις εισφορές 
από εμάς σαν δώρα και αποδίδει την εισφορά ολόκληρη σ᾽ εμάς. Με αυτό δείχνει ότι είναι μεγάλη 
και ανέκφραστη η αγαθότητα του Θεού προς εμάς, αφού δέχεται ὧς δικά µας τα δικά Του που εμείς 
του προσφέροµε και ομολογεί ότι µας τα οφείλει, σαν να µην είναι δικά Του. 


8. Ο άνθρωπος κατανοώντας τους πνευματικούς λόγους τῶν ορατών, μαθαίνει ότι υπάρχει κάποιος 
Δημιουργός όσων βλέπομε, δεν εξετάζει όµως πως είναι Αυτός, γιατί τούτο είναι ανέφικτο. Γιατί η 
κτίση, όπως τη βλέπομε, µας δίνει να καταλάβομε ότι υπάρχει Δημιουργός, όχι όμως και πως είναι. 


9. Οργή Θεού είναι η οδυνηρή αίσθηση εκείνων που παιδαγωγούνται από το Θεό. Και γίνεται 
οδυνηρή αίσθηση όταν έρχονται αθέλητοι πόνοι, µε τοὺς οποίους ο Θεός οδηγεί πολλές φορές το 
νου, που φουσκώνει για την αρετή και τη γνώση του, σε συστολή και ταπείνωση: έτσι παραχωρεί ν᾿ 
αποκτήσει επίγνωση του ίδιου του εαυτού του και συναίσθηση της ασθένειάς του. Κι όταν τη 


συναισθανθεί, αποβάλλει τη μάταιη έπαρση της καρδιάς του. 


10. Οργή Κυρίου είναι το σταµάτηµα της χορηγίας τῶν θείων χαρισμάτων, η οποία γίνεται σε κάθε 
νου που μετεωρίζεται στα Όψη και καυχιέται για τα καλά που του έδωσε ο Θεός, σαν να είναι δικά 
του. 


11. Ο κάθε γνωστικός και φιλόσοφος νους κατέχει και την Ιουδαία και την Ιερουσαλήμ: την 
Ιουδαία ὡς πρακτική φιλοσοφία, ενώ την Ιερουσαλήμ ως θεωρητική μυσταγωγία. Όταν λοιπόν µε 
τη θεία χάρη ο φιλόθεος νούς αποκρούει στην πράξη και τη θεωρία κάθε δύναμη που είναι ενάντια 
στην αρετή και τη γνώση και αναδειχθεί τέλειος νικητής των πονηρών πνευμάτων, δεν αποδώσει 
όμως την πρέπουσα εὐχαριστία στο Θεό που είναι αίτιος της νίκης, αλλά υπερηφανευτεί και 
νομίσει τον εαυτό του αίτιο του όλου κατορθώματος, τότε επειδή δεν ανταπέδωσε στο Θεό τις 
ευεργεσίες που του έκανε, δέχεται όχι μόνον αυτός την οργή της εγκαταλείψεως από το Θεό, να 
ξεσπά επάνω του, αλλά και η Ιουδαία και η Γερουσαλήμ(Β΄ Παρ. 32, 25), δηλαδή η έξη της 
πράξεως και της θεωρίας. Και αµέσως, κατά παραχώρηση Θεού, από τη µια επαναστατούν εναντίον 
της πρακτικής αρετής τα πάθη της ατιµίας και μολύνουν την μέχρι τότε καθαρή συνείδηση: κι από 
την άλλη, συμπλέκονται µε τη θεωρία τῶν όντων οι ψεύτικες έννοιες και διαστρέφουν τη μέχρι 
τότε σωστή γνώση. Γιατί εκείνον που υπερηφανεύεται για την πρακτική αρετή, τον περιμένει η 
ατιµία των παθών κι εκείνον που επαίρεται για τη γνώση, τον αφήνει η δίκαιη κρίση του Θεού να 
σφάλλει γύρω από την αληθινή θεωρία. 


12. Υπάρχει µέσα στα όντα κατά θεία πρόνοια θεῖκός αληθινά κανόνας και νόμος που επιτρέπει, 
εκείνοι που φάνηκαν αγνώμονες για τα καλά που έλαβαν, να τιμωρούνται µε τα αντίθετά τους, για 
να γίνουν ευγνώμονες και την πείρα από αυτά να την κάνουν επίγνωση της θείας δυνάμεως που 
κατορθώνει τα καλά. Τούτο για να µην παραχωρηθεί από την πρόνοια να έχοµε ανίκητη την οίηση 
για τα κατορθώματα και γλιστρήσομε στην αντίθεη υπερηφάνεια, νομίζοντας ότι η αρετή και η 
γνώση είναι κτήμα δικό µας από τη φύση µας και όχι μεταγενέστερο απόκτηµα µε τη δύναμη της 
χάρης. Οπότε θα φανεί ότι µεταχειριζόµαστε το καλό για τη δημιουργία του κακού, κι ακόµα ότι 
αυτά, µε τα οποία έπρεπε να συσφιχθεί περισσότερο και να μείνει ασάλευτη µέσα µας η θεία 
επίγνωση, να γίνονται ---όπως δεν έπρεπε--- αιτία να περιπέσοµε στην ἀγνοιά της. 


13. Γνωρίζομε ότι η πρόνοια που συγκρατεί τα όντα ενυπάρχει σ᾽ αυτά ως θείος κανόνας και νόμος. 
Αυτή, κατά δίκαιη κρίση, εκείνους που φάνηκαν αχάριστοι απέναντι στο Θεό για τα άφθονα αγαθά 

που τους έδωσε, τους παιδαγωγεί µε τη στέρηση τῶν αγαθών ώστε να γίνουν ευγνώμονες, και με τα 
αντίθετά τους οδηγεί σε συναίσθηση και αναγνώριση Αυτού που χαρίζει τα καλά. Γιατί η οίηση για 

την αρετή, όταν μένει ατιμώρητη, γεννά το νόσημα της υπερηφάνειας που κάνει την προαίρεση του 
ανθρώπου να είναι αντίθετη µε το Θεό. 


14. Εκείνος που νομίζει ότι έφτασε στο άκρο της αρετής, δεν θα ζητήσει διόλου πλέον την πηγαία 
Αιτία που παρέχει τα καλά, γιατί περιόρισε τη δύναμη της επιθυμίας στον εαυτό του μόνο, και τον 
όρο της σωτηρίας του, εννοώ το Θεό, τον χάνει από τον εαυτό του. Εκείνος όµως που 
συναισθάνεται τη φυσική φτώχεια του στα καλά, δε σταματά να τρέχει βιαστικά προς εκείνον που 
μπορεί να αναπληρώσει τις ελλείψεις του. 


15. Εκείνος που κατάλαβε ότι η αρετή είναι απεριόριστη, δεν παύει ποτέ να τρέχει προς αυτή, 
πρώτα για να µη χάσει την αρχή και το τέλος της αρετής, δηλαδή το Θεό, περιορίζοντας την κίνηση 
της επιθυμίας του γύρω από τον εαυτό του, και δεύτερο, µην τυχόν, χωρίς να το αντιληφθεί, νομίσει 
ότι έφτασε στην τελειότητα και ξεπέσει από το αληθώς Ον, προς το Οποίο βιάζεται να φτάσει κάθε 
αγωνιστής. 


16. Στο νου που υψηλοφρονεί, δίκαια επέρχεται οργή, δηλαδή εγκατάλειψη, όπως ειπώθηκε: 
παραχώρηση δηλαδή να ενοχλείται από τους δαίμονες κατά τη θεωρία, για να συναισθανθεί την 
φυσική ασθένειά του και να γνωρίσει καλά τη θεία δύναμη και χάρη που τον σκεπάζει και 
κατορθώνει κάθε αγαθό, και τέλος να ταπεινωθεί και να απομακρύνει εντελώς το αλλόκοτο και 
παρά φύση υπερήφανο φρόνημα, ώστε να µην επέλθει σ᾽ αυτόν η άλλη οργή. η αφαίρεση δηλαδή 
τῶν χαρισμάτων που του δόθηκαν, αφού θα έχει ταπεινωθεί και θα έχει έρθει σε συναίσθηση 


Εκείνου που χορηγεί τα καλά. 


17. Εκείνος που µε το πρώτο είδος της οργής, δηλαδή της εγκαταλείψεως, δε σωφρονίστηκε, ώστε 
να έρθει σε ταπείνωση, θεωρώντας την δάσκαλο της θεογνωσίας, αυτός δέχεται το δεύτερο είδος 
της οργής, η οποία του αφαιρεί την ενέργεια τῶν χαρισμάτων και τον αφήνει έρημο από τη δύναμη 
που τον φρουρούσε πρωτύτερα. Γιατί λέει ο Θεός για τον αχάριστο Ισραήλ: «Θα αφαιρέσω το 
περίφραγµά του και θα παραδοθεί στη διαρπαγή, θα χαλάσω τον τοίχο του και θα καταπατηθεί: θα 
εγκαταλείψω το αμπέλι µου και δε θα κλαδευτεί ούτε θα σκαφτεί: θα μείνει χέρσο και θα γεμίσει 
αγκάθια και θα δώσω διαταγή στα σύννεφα να µη βρέξουν πάνω του»(Ησ. 5, 5-6). 


18. Η αναισθησία για τη στέρηση τῶν αρετών είναι κατήφορος προς την ασέβεια. Γιατί εκείνος που 
συνήθισε για τις ηδονές της σάρκας να παρακούει το Θεό, θα φτάσει και να τον αρνηθεί όταν δοθεί 
αφορμή, και θα προτιμήσει τη ζωή της σάρκας αντί το Θεό, τις ηδονές της οποίας θεωρεί καλύτερες 
από τα θελήματα του Θεού. 


19. Όταν νομίσομε µε οποιοδήποτε τρόπο ότι κάτι έπαθε ο νούς, τότε να πιστέψομε ότι µε το νου 
αυτό, σύμφωνα µε το φυσικό τους λόγο, συμπάσχουν οπωσδήποτε τόσο η πρακτική, όσο και η 
θεωρητική του δύναμη. Γιατί δεν µπορεί να πάθει κάτι το υποκείµενο και να µην πάσχουν εκείνα 
που βρίσκονται µέσα σ᾽ αυτό. Ὑποκείμενο εννοώ το νου, γιατί αυτός δέχεται την αρετή και τη 
γνώση. Μέσα σ᾽ αυτό εννοώ ότι βρίσκεται η πράξη και η θεωρία, οι οποίες ακολουθούν το νου. Γι) 
αυτό και όταν πάσχει ο νούς, συμπάσχουν οπωσδήποτε και αυτές, έχοντας την όποια κίνησή του ὡς 


αρχή της δικής τοὺς μεταβολής. 


20. Κάθε θεοφιλής και ενάρετος άνθρωπος, όπως ο Εζεκίας, που µε τη γνώση έχει ζωστεί δύναμη 
κατά τῶν δαιμόνων, μπορεί ν᾽ αντιμετωπίσει επίθεση τῶν πονηρών πνευμάτων που διεξάγουν 
αοράτως εναντίον του νοερό πόλεμο, και να δεχτεί µε την προσευχή του άγγελο σταλµένο από το 
Θεό, εννοώ λόγο ανώτερης σοφίας, και να συντρίψει και να διασκορπίσει όλο το στράτευμα του 
διαβόλου(Β΄ Παρ. 32, 20-21). Αν αυτός δεν αναγνωρίσει το Θεό ως αίτιο αυτής της νίκης και 
σωτηρίας, αλλά αποδώσει όλη τη νίκη στον εαυτό του, τότε δεν ανταπέδωσε στο Θεό σύμφωνα με 
τη δωρεά Του(Β΄ Παρ. 32, 25), και δεν εξίσωσε τις ευχαριστίες με το μέγεθος της σωτηρίας, ούτε 
έδειξε ευγνωμοσύνη ανάλογη µε την ευεργεσία Εκείνου που τον έσωσε. 


21. Ας φωτίσοµε το νου µε τα θεία νοήματα και ας λαμπρύνομε το σώμα µε τους τρόπους τῶν πιο 
θείων λόγων που νοήσαμε, κάνοντάς το λογικό εργαστήριο αρετής µε την αποβολή τῶν παθών. 
Γιατί τα έμφυτα πάθη του σώματος, όταν τα κυβερνά το λογικό, είναι αδιάβλητα: όταν όµως 
κινούνται χωρίς το λογικό, γίνονται διαβλητά. Πρέπει λοιπόν να αποβάλοµε τα πάθη που έχουν 
έμφυτη κίνηση, αλλά που δε γίνεται πολλές φορές σύμφωνα µε τη φύση η χρήση τους, γιατί δεν την 
κυβερνά το λογικό. 


22. Καθένας που υπερηφανεύτηκε για τα χαρίσματα που έλαβε, και υψηλοφρόνησε σαν να µην τα 
έλαβε από το Θεό(Α΄ Κορ. 4, 7), δέχεται δίκαια επάνω του την οργή, µε το να παραχωρεί ο Θεός 
στο διάβολο να τον πολεμήσει νοερά και να ταράξει κατά την πράξη τους τρόπους της αρετής, και 
να θολώσει κατά τη θεωρία τους διαυγείς λόγους της γνώσεως. Έτσι θα μάθει την ασθένειά του και 
θα αναγνωρίσει τη μόνη δύναμη που καταπολεμεί µέσα µας τα πάθη. Κι αφού μετανοήσει και 
ταπεινωθεί, απορρίπτοντας τον κομπασμό της οιήσεως, και το Θεό θα εξιλεώσει, και την οργή που 
έρχεται στους αμετανόητους θ᾽ αποφύγει, η οποία αφαιρεί τη χάρη που φρουρεί την ψυχή και 
αφήνει έρημο τον αχάριστο νου. 


23, Οργή σωτήρια είναι η παραχώρηση από το Θεό να πολεμείται ο υπερήφανος νους µε τα πάθη 
από τους δαίμονες. Έτσι μαθαίνει, καθώς πάσχει µε ατιµία επειδή κόμπαζε για τις αρετές του, ποιος 
είναι εκείνος ποὺ τις δίνει, ή απογυμνώνεται από αυτές που δεν είναι δικές του, αλλά που νόμιζε ότι 
τις έχει ο ίδιος χωρίς να τις λάβει από το Θεό. 


24. Μακάριος πράγματι είναι εκείνος ο νους που πέθανε µε τρόπο αξιέπαινο για όλα τα όντα. Για 
τα αισθητά µε την απόθεση της ενέργειας των αισθήσεων, ενώ για τα νοητά µε την παύση της 
νοερής κινήσεως. Σημείωσε ότι επαινετό θάνατο του νου εννοεί την προαιρετική αποδέσμευση από 
όλα τα όντα, ὕστερα από την οποία ο νούς δέχεται τη ζωή της θείας χάρης, όπου παίρνει ως 


ανταπόδοση αντί τῶν όντων, τον Αίτιο τῶν όντων µε τρόπο που δεν µπορεί να εννοηθεί. 


25. Μακάριος είναι εκείνος που ένωσε την πράξη µετο κατά φύση αγαθό, και τη θεωρία µε την 
κατά φύση αλήθεια. Γιατί κάθε πράξη γίνεται για το αγαθό, και κάθε θεωρία επιζητεί τη γνώση για 
χάρη της αλήθειας μόνο. Όταν αυτά ολοκληρωθούν, τίποτε απολύτως δε θα υπάρχει πιά που να 
επηρεάζει την πρακτική ικανότητα της ψυχής, ούτε να τραυματίζει οδυνηρά τη θεωρητική της 
ικανότητα µε άσχετα θεωρήματα. Η ψυχή θα έχει πάει πια πολύ πέρα από ό,τι υπάρχει και από ό,τι 
νοείται και θα έχει εισδύσει στον ίδιο το Θεό, τον μόνο που είναι αγαθός και αληθινός και 
βρίσκεται πάνω απὀ κάθε ουσία και κάθε νόηση. 


26. Τέλος της πρακτικής αρετής είναι, λένε, το αγαθό. Η ολοκλήρωσή του οφείλεται στη θεία 
ενέργεια που οδηγεί προς αυτή το λογικό της ψυχής µε τη σύμφωνη µε τη φύση χρήση του θυμού 
και της επιθυμίας: σ᾽ αυτήν συνηθίζει να φανερώνεται το «καθ᾽ ομοίωσιν» κάλλος. Η δε αλήθεια 
είναι, λένε, το τέλος της θεωρητικής φιλοσοφίας. Αυτή είναι η αδιαίρετη και ενιαία γνώση όλων 
όσα αφορούν το Θεό, προς την οποία κατευθύνεται ο καθαρός νοῦς, αφού σβήσει από τον εαυτό 
του εντελώς την κρίση που βασίζεται στην αίσθηση. Στη γνώση αυτή φανερώνεται απαραποίητα το 
αξίωμα της θείας εικόνας. 


27. Κανείς δεν µπορεί να δοξάζει αληθινά το Θεό, αν δεν αγιάσει το σώμα του µε τις αρετές και δεν 
καταφωτίσει την ψυχή του µετις γνώσεις. Γιατί η ενάρετη διάθεση είναι το πρόσωπο του 
θεωρητικού νου, το οποίο στρέφεται σαν σε ουρανό προς το ὕψος της αληθινής γνώσεως. 


28. Μακάριος είναι εκείνος που γνωρίζει ότι µε όλους εμάς ὡς όργανα, ο Θεός πραγματοποιεί την 
πράξη και τη θεωρία, την αρετή και τη γνώση, τη νίκη και τη σοφία, την αγαθότητα και την 
αλήθεια, χωρίς εμείς να προσφέροµε τίποτε, εκτός από την καλή µας προαίρεση. Αυτήν είχε ο 
μέγας Ζοροβάβελ. σχετικά µε τα πιό πάνω, κι έλεγε προς το Θεό: «Ευλογημένος είσαι, που μου 
έδωσες σοφία, και ομολογώ, Θεέ τῶν πατέρων µας, ότι από Σένα προέρχεται η νίκη, και από Σένα 
η σοφία: σε Σένα ανήκει η δόξα κι εγώ είμαι δικός Σου δούλος»(Α΄ Ἐσὸρ. 4, 59-60). Πράγματι, ως 
ευγνώμων δούλος ανέθεσε τα πάντα στο Θεό που του χάρισε τα πάντα, από τον Οποίο είχε λάβει τη 
σοφία, και σε Αυτόν που ήταν Θεός τῶν πατέρων ομολογούσε τη δύναμη τῶν αγαθών που του 
χάρισε, τα οποία όπως είπαμε, είναι ένωση νίκης και σοφίας, αρετής και γνώσεως, πράξεως και 
θεωρίας, αγαθότητας και αλήθειας. Γιατί αυτές οι αρετές ενωμένες μαζί αστραποβολούν µια δόξα 
και λάμψη Θεού. 


29. Όλα τα κατορθώματα των Αγίων ήταν ολοφάνερα χαρίσματα του Θεού, και κανένας δεν είχε 
απολύτως τίποτε, παρά µόνο αυτό το αγαθό που του είχε δοθεί από τον Κύριο το Θεό, και που ήταν 
ανάλογο µε το μέτρο της ευγνωμοσύνης και αγάπης εκείνου που το δεχόταν. Και είχε εκείνα μόνο, 
όσα θέλησε να του δωρίσει ο Κύριος. 


30. Ο νους που κατευθύνει την αρετή και τη γνώση και είναι αποφασισμένος να απαλλάξει την 
ψυχή από την κακή δουλεία τῶν παθών, λέει: «Ὑπερισχύουν οι γυναίκες, υπερνικά όμως η 
αλήθεια»(Α΄ Έσδρ. 3, 10). Γυναίκες εννοεί τις θεοποιητικές αρετές, από τις οποίες αποτελείται η 
αγάπη που ενώνει τους ανθρώπους µε το Θεό και μεταξύ τους: αυτή αρπάζει την ψυχή μακριά απ᾿ 
όλα όσα εξουσιάζονται από τη γένεση και τη φθορά, ακόµη και από τις νοητές πάνω απ᾿ αυτά 
ουσίες, και την συνδέει σε µια ερωτική ένωση µε το Θεό, όσο είναι δυνατό στην ανθρώπινη φύση, 
και δημιουργεί μυστικά την αμόλυντη και θεία συμβίωση. Αλήθεια πάλι εννοεί τη μόνη και µία 
Αιτία τῶν όντων, την αρχή και τη βασιλεία και τη δύναμη και τη δόξα, από την οποία και για την 
οποία όλα έγιναν και γίνονται, και από την οποία και µέσω της οποίας όλα συγκρατούνται στο 
είναι, και για χάρη της οποίας εκδηλώνεται από τους φιλόθεους κάθε επιμέλεια και κίνηση. 


31. Λέγοντας παραπάνω, «οι γυναίκες», υποδήλωσε το τέλος τῶν αρετών, την αγάπη, η οποία είναι 
η αμείωτη ηδονή όσων μετέχουν στο φύσει αγαθό που επιθυμούν, και η αδιάσπαστη ένωση µε 
αυτό. Λέγοντας «αλήθεια» υποδήλωσε το πέρας κάθε γνώσεως και κάθε αντικειμένου γνώσεως, 
προς το οποίο, σαν αρχή και τέλος όλων τῶν όντων, έλκονται γενικώς όλες οι φυσικές κινήσεις. 
Γιατί η αρχή και Αιτία τῶν όλων, ὡς Αλήθεια, τα νικά όλα από τη φύση της και έλκει προς τον 
εαυτό της την κίνηση τῶν όντων. 


32. Η αλήθεια από τη φύση της εμφανίζεται ὡς ένα και µόνο, κατά την απόλυτη απουσία τῶν 
πολλών, καλύπτοντας τις γνωστικές δυνάμεις όλων όσα μπορούν να νοήσουν και να νοηθούν, 
επειδή η υπερούσια ύπαρξή της είναι πάνω απ᾿ όσα νοούν και όσα νοούνται. Και επειδή περικλείει 
µε άπειρη δύναμη τα άκρα της αρχής και του τέλους τῶν όντων, έλκει προς τον εαυτό της κάθε 
κίνηση όλων. Και σε άλλους παρέχει ολοφάνερη γνώση τῆς χάρης που στερήθηκαν, ενώ σε άλλους 
δωρίζει µε ανέκφραστη αίσθηση την επίγνωση της αγαθότητας που επιθυμούσαν, ολοκάθαρη µε τη 
μετοχή σ᾽ αυτήν. 


33, Ο νούς είναι όργανο της σοφίας, ενώ το λογικό, της γνώσεως. Η φυσική εσωτερική βεβαιότητα 
του νου και του λογικού είναι όργανο της πίστεως που συγκροτείται µε τη σοφία και τη γνώση. Η 
φυσική φιλανθρωπία είναι όργανο του χαρίσματος τῶν ιαμάτων. Γιατί κάθε χάρισμα θεϊκό, έχει 
μέσα µας το επιτήδειο και κατάλληλο δεκτικό του όργανο σαν δύναμη ή έξη ή διάθεση. 
Παράδειγμα: εκείνος που καθάρισε το νου του από κάθε φαντασία αισθητών, δέχεται σοφία. 
Εκείνος που έκανε το λογικό κύριο τῶν έμφυτων παθών, εννοώ του θυμού και της επιθυμίας, 
δέχεται γνώση. Εκείνος που έχει την ακλόνητη βεβαιότητα µε το νου και το λογικό σχετικά με τα 
θεία, δέχεται την πίστη που μπορεί να κάνει τα πάντα. Κι εκείνος που κατόρθωσε τη φυσική 
φιλανθρωπία, αφού ξερίζωσε τελείως τη φιλαυτία του, δέχεται χαρίσματα ιαμάτων. 


34. Ο καθένας από εμάς ανάλογα µε την πίστη του(Ρωμ. 12, 6) έχει και τις εκδηλώσεις της 
ενέργειας του Αγίου Πνεύματος. Ώστε ο καθένας είναι ταμίας της χάρης για τον εαυτό του. Και 
ποτέ --αν σκέφτεται σωστά --- δε θα φθονήσει άλλον που προοδεύει στα χαρίσματα, αφού από 
αὐτόν εξαρτάται η διάθεση που δέχεται τα θεϊκά αγαθά. 


35. Αιτία της διανομής τῶν θεϊκών αγαθών είναι το μέτρο της πίστεως του καθενός. Γιατί ανάλογος 
µε την πίστη µας είναι ο βαθμός της προθυμίας µας να πράττοµε. Εκείνος λοιπόν που πράττει, 
ανάλογα µε την πράξη δείχνει και το μέτρο της πίστεώς του, και δέχεται όσο πίστεψε το μέτρο της 
χάρης. Εκείνος που δεν πράττει, ανάλογα µε την απραξία του φανερώνει και το μέτρο της απιστίας 
του και δέχεται, όσο απίστησε, τη στέρηση της χάρης. Επομένως δεν κάνει καλά ο φθονερός να 
φθονεί εκείνους που κατορθώνουν την αρετή, αφού σαφώς από αυτόν εξαρτάται, κι όχι από άλλον, 
η επιλογή µέσω της πίστεως και τῶν έργων του, να δεχτεί τη χάρη που έρχεται κατά το μέτρο της 
πίστεως. 


36. Εκείνος που έχει έρωτα προς τα καλά, κατά θεία πρόνοια σπεύδει θεληµατικά προς τη χάρη της 
θεώσεως µέσω τῶν λόγων της σοφίας. Εκείνος που δεν έχει τέτοιον έρωτα, κατά δίκαιη κρίση του 
Θεού απομακρύνεται χωρίς να θέλει από την κακία μέσω τρόπων παιδαγωγίας. Ο πρώτος, ως 
φιλόθεος, θεώνεται από την πρόνοια: ο δεύτερος δεν αφήνεται µε την παιδαγωγική τιμωρία να 
έρθει ὡς φιλόυλος σε καταδίκη. Γιατί ο Θεός, ὡς αγαθός, µε λόγους σοφίας περιποιείται τους 
πρόθυµους, ενώ µε παιδαγωγικούς τρόπους θεραπεύει εκείνους που είναι δυσκίνητοι στην αρετή. 


37. Η πραγματική πίστη είναι αλήθεια που συνέχει και συγκρατεί όλα και δεν περιέχει ψεύδος. Η 
αγαθή συνείδηση φέρνει τη δύναμη της αγάπης, γιατί δεν τη βαρύνει καμιά παράβαση εντολής. 


38. «Και θα αναπαυτούν ---λέει--- σ᾽ αυτόν επτά πνεύματα: το πνεύμα της σοφίας, το πνεύμα της 
συνέσεως, το πνεύμα της γνώσεως, το πνεύμα της επιστήμης, το πνεύμα της βουλής, το πνεύμα της 
ισχύος, το πνεύμα του φόβου του Θεού»(Ησ. 11, 2-3). Ιδιαίτερα γνωρίσματα αυτών τῶν 
πνευματικών χαρισμάτων είναι: του φόβου, η αποβολή τῶν κακών της ισχύος, η πραγμάτωση των 
αγαθών της βουλής, η διάκριση τῶν αντιθέτων της επιστήμης, η ανόθευτη πληροφορία για ό,τι 
οφείλομε: της γνώσεως, η ενεργητική κατανόηση των θείων λόγων τῶν αρετών: της συνέσεως, η 
καθολική συγκατάθεση της ψυχής προς όσα κατανοήθηκαν: της σοφίας, η ακατανόητη ένωση µε το 
Θεό. Κατ᾽ αυτή, η επιθυμία του Θεού γίνεται για τους άξιους απόλαυση του Θεού, η οποία µε τη 
μετοχή στο Θεό θεώνει αυτόν που μετέχει και τον κάνει εξηγητή της θείας μακαριότητας κατά την 
αέναη και μυστική προβολή και κοινοποίηση τῶν θείων μυστηρίων σε όσους έχουν ανάγκη. 

39, Το πνεύμα του φόβου του Θεού είναι αποχή από τη διάπραξη των κακών: το πνεύμα της ισχύος 
είναι η πρόθυμη ορμή και κίνηση προς εργασία τῶν εντολών: το πνεύμα της βουλής είναι η έξη της 
διακρίσεως σύμφωνα µε την οποία πράττοµε µε λόγο τις θείες εντολές και αποχωρίζοµε τα 


καλύτερα από τα χειρότερα: το πνεύμα της επιστήμης είναι η σωστή πληροφορία τῶν τρόπων που 
πράττομε τις αρετές, που όταν ενεργούμε σύμφωνα μ᾽ αυτή, δεν πέφτοµε έξω στην ορθή κρίση του 
λογικού: το πνεύμα της γνώσεως είναι η κατανόηση τῶν εντολών και τῶν λόγων τους, σύμφωνα με 
τους οποίους υπάρχουν οι τρόποι τῶν αρετών: το πνεύμα της συνέσεως είναι η συγκατάθεση στους 
τρόπους και στους λόγους τῶν αρετών, ή κυριολεκτικότερα, η μεταβολή με την οποία γίνεται 
ανάμιξη των φυσικών δυνάμεων µε τους τρόπους και τους λόγους τῶν εντολών: το πνεύμα της 
σοφίας είναι η ανάβαση προς την Αιτία τῶν πιό πνευματικών λόγων τῶν εντολών και η ένωση μ᾽ 
Αυτή. Κατά την ένωση αυτή, µε τρόπο άγνωστο, εισαγόµαστε γενικά στους λόγους τῶν όντων που 
υπάρχουν στο Θεό ---όσο είναι δυνατό στους ανθρώπους---, και από την καρδιά µας, σαν από πηγή 
που αναβλύζει, προσφέροµε µε διάφορους τρόπους στους ανθρώπους την αλήθεια που υπάρχει στα 
πάντα. 


40. Από εκείνα που είναι στο Θεό µακριά και σ᾽ εμάς κοντά, ανεβαίνοµε διαδοχικά και µε τάξη στα 
πρώτα, που είναι µακριά από µας και κοντά στο Θεό. Από την αποχή των κακών λόγω φόβου, 
προχωρούμε µε την ισχύ στην εργασία των αρετών από αυτήν, στη διάκριση της βουλής: από τη 
διάκριση, στην έξη τῶν αρετών, δηλαδή την επιστήμη: από την έξη τῶν αρετών, στη γνώση τῶν 
λόγων αυτών των αρετών: από αυτή, στην έξη που µας μεταβάλλει σύμφωνα με τοῦς λόγους τῶν 
αρετών που γνωρίσαμε, δηλαδή τη σύνεση: από αυτήν τέλος, στην απλή και ακριβή θεωρία της 
αλήθειας που βρίσκεται σε όλα. Από αυτήν ξεκινώντας, θα προσφέροµε πολλούς και ποικίλους 
ευσεβείς λόγους για την αλήθεια από τη σοφή θεωρία των αισθητών όντων και τῶν νοητών ουσιών. 


41. Το καλό που είναι πρώτο κατά την ενέργειά του σ᾽ εμάς, δηλαδή το φόβο, ο λόγος της Γραφής 
το απαρίθµησε τελευταίο, επειδή είναι αρχή της σοφίας. Από τον φόβο ξεκινούμε και ανεβαίνοµε 
στο τέλος της σοφίας, τη σύνεση, ὕστερα από την οποία πλησιάζομε το Θεό, έχοντας μόνο τη σοφία 
να μεσιτεύει για την ένωσή µας μ᾽ Αυτόν. Γιατί δεν είναι δυνατό να επιτύχει τη σοφία εκείνος που 
διά μέσου του φόβου και τῶν λοιπών ενδιαµέσων χαρισμάτων δεν αποτίναξε τελείως από πάνω του 
το μόλυσμα της άγνοιας και τη σκόνη της κακίας. Γι’ αυτό η τάξη της Γραφής τοποθέτησε τη σοφία 
κοντά στο Θεό και το φόβο κοντά σ᾽ εμάς, για να µάθοµε τον κανόνα και το νόμο της σωστής 
τάξεως. 


42. Ανεβαίνοντας λοιπόν μ᾽ αυτά τα μάτια της πίστεως, δηλαδή µε τους φωτισμούς, συναγόµαστε 
στη θεία μονάδα της σοφίας. Αποκαθιστούµε τη διαίρεση των χαρισμάτων που έγινε για χάρη µας, 
μέσα στην Αιτία τους, µε τις επιµέρους κατακτήσεις τῶν αρετών. Δεν παραλείποµε τίποτε από 
εκείνα που είπαμε ---με τη βοήθεια του Θεού--- για να µην κάνοµε την πίστη µας, αμελώντας σιγά- 
σιγά, τυφλή και αόμµατη, χωρίς δηλαδή τους φωτισμούς του Πνεύματος μέσω των έργων, και 
κολαστούμε δίκαια στους άπειρους αιώνες, γιατί τυφλώσαμε µέσα µας, όσο εξαρτιόταν από µας, τα 
θεια μάτια της πίστεως. 


43, Καθένας που µε την απραξία τῶν εντολών τύφλωσε µέσα του αυτά τα μάτια της πίστεως, είναι 
οπωσδήποτε άξιος καταδίκης, και δεν έχει πλέον το Θεό να τον επιβλέπει. Αν δηλαδή ο θείος λόγος 
αποκαλεί «οφθαλμούς Κυρίου»(Δευτ. 11, 12) τις ενέργειες του Πνεύματος, εκείνος που δεν ανοίγει 
αυτά τα μάτια µε την εργασία των εντολών, δεν έχει το Θεό να τον επιβλέπει. Γιατί ο Θεός, όπως 
είναι εύλογο, από τη φύση Του δεν επιβλέπει µε άλλα μάτια τους ανθρώπους, αφού βέβαια ακτίνα 
της θείας οράσεως είναι ο φωτισμός µας που συνοδεύει την αρετή. 


44. Η σοφία είναι µονάδα, και φαίνεται αδιαίρετη στις αρετές που πηγάζουν από αυτή. Γίνεται 
νοητή µετις ενέργειες τῶν αρετών σαν ένα, και πάλι μέ τις αποκαταστάσεις σ᾽ αυτήν τῶν αρετών 
που απ᾿ αυτήν προέρχονται, αποδεικνύεται απλή μονάδα, όταν εμείς που για χάρη µας προοδεύει µε 
την επιτυχία κάθε µιας αρετής, ανεβαίνοµε µε κάθε αρετή και συναγόµαστε σ᾽ αυτήν. 

45. Εκείνος που δεν εργάζεται τα θεία προστάγµατα της πίστεως, έχει πίστη τυφλή. Γιατί αν τα 
προστάγματα του Θεού είναι φως(Ησ. 126, 9), γίνεται φανερό ότι είναι χωρίς θεϊκό φως εκείνος 
που δεν πράττει τα θεία προστάγματα, αλλά περιφέρει κούφια και χωρίς περιεχόµενο τη θεία 
κλήση. 


46. Κανένας από όσους αμαρτάνουν δεν µπορεί να έχει συνήγορο της αμαρτίας τήν ασθένεια τής 


σάρκας. Η ένωση µε το Θεό Λόγο θεράπευσε όλη την ανθρώπινη φύση µε την κατάργηση της 
κατάρας, στερώντας από δικαιολογία την προσκόλληση της προαιρέσεώς µας στα πάθη. Γιατί η 
θεότητα του Λόγου µε την παντοτινή κατά χάρη παρουσία της σε όσους πιστεύουν σ᾽ Αυτόν, 
μαραίνει ολωσδιόλου το νόμο της αμαρτίας που βρίσκεται στη σάρκα. 


47. Εκείνος που µε την πίστη και την αγάπη στο Θεό νίκησε τις παράλογες επιθυμίες ή κινήσεις 
των παρά φύση παθών, βγαίνει έξω από την περιοχή κι αυτού του φυσικού νόμου και μεταφέρεται 
ολόκληρος στη χώρα τῶν νοητών, συνελευθερώνοντας και το συγγενικό κατά φύση μαζί µε όλα 
όσα έχει αποκτήσει, απὀ τη δουλεία στον εχθρό. 


48. Όταν η γνώση δεν χαλιναγωγείται κατά την πράξη από το φόβο του Θεού, προκαλεί έπαρση, 
πείθοντας αυτόν που επαίρεται γι’ αυτήν να παρουσιάζει σάν δικό του ό,τι έχει δανειστεί και να 
συλλέγει τη λογική γνώση µε στόχο τον έπαινό του. Κι όταν η πράξη που αυξάνει μαζί µε το θείο 
πόθο δεν ενδιαφέρεται για τη γνώση που είναι πέρα απ΄ ό,τι πρέπει να πραχθεί, κάνει ταπεινόφρονα 
τον πρακτικό, γιατί τον συμμαζεύει στα όρια τῶν λόγων της δυνάμεώς του. 


49. Ουράνια κατοικία είναι η απαθής έξη της αρετής και η γνώση που δεν περιέχει κανένα στοιχείο 
πλάνης που να την υπονομεύει. 


50. Τέλος της μονάδας που κινήθηκε είναι η μυριάδα, και αρχή μυριάδας που δεν κινήθηκε, η 
μονάδα: γιατί αρχή κάθε τέλους είναι η ακινησία του, και τέλος κάθε αρχής είναι η συμπλήρωση 
της κινήσεώς της. Έτσι και η πίστη είναι φυσική αρχή τῶν αρετών, και τέλος έχει την συμπλήρωση 
του αγαθού μέσω τῶν αρετών. Και το κατά φύση αγαθό, ὡς τέλος τῶν αρετών, έχοντας αρχή την 
πίστη. προς αυτήν συνάγεται µε ενδιάθετη κίνηση. Γιατί η πίστη είναι ενδιάθετο αγαθό, ενώ το 
αγαθό είναι πραγματοποιηµμένη πίστη. Πιστός από τη φύση Του και αγαθός είναι ο Θεός(Ματθ. 19, 
17). Πιστός, ὡς πρώτο αγαθό: αγαθός, ὡς έσχατο επιθυμητό. Αυτά από κάθε άποψη είναι μεταξύ 
τους το ίδιο, και µε κανένα τρόπο, παρά μόνο θεωρητικά, δε διαιρούνται το ένα από το άλλο λόγω 
της κινήσεως όσων αρχίζουν από Αυτόν και καταλήγουν σ᾽ Αυτόν. Άρα η μυριάδα, που συμβολίζει 
το έσχατο επιθυμητό, περικλείει τέλεια την επιθυμία εκείνων που κινούνται προς αυτό. Και η 
μονάδα, που είναι σύμβολο του πρώτου αγαθού, δίνει την τέλεια βάση εκείνων που ξεκινούν από 
αυτό. 


51. Πρώτη απάθεια είναι η τέλεια αποχή από τα έμπρακτα κακά, η οποία παρατηρείται στους 
αρχαρίους. Δεύτερη, η τέλεια αποβολή από τη διάνοια τῶν λογισμών της συγκαταθέσεως στα κακά, 
η οποία γίνεται σ᾿ εκείνους που επιδιώκουν έλλογα την αρετή. Τρίτη, η τέλεια ακινησία της 
επιθυμίας προς τα πάθη: αυτή υπάρχει σ᾽ εκείνους που βλέπουν νοερά μέσω τῶν σχημάτων τῶν 
ορατών τους λόγους τους. Τέταρτη απάθεια είναι η πλήρης κάθαρση και αυτής της ψιλής 
φαντασίας, η οποία γίνεται σ᾽ εκείνους που µε τη γνώση και τη θεωρία έκαναν το νου τους καθαρό 
και διαφανή καθρέφτη του Θεού. Εκείνος λοιπόν που καθάρισε τον εαυτό του από την ενέργεια των 
παθών, ελευθερώθηκε από τη διανοητική συγκατάθεση σ᾽ αυτά, σταμάτησε να κινείται προς τα 
πάθη µε την επιθυμία του, και έκανε το νου του αμόλυντο και από την ψιλή φαντασία των παθών, 
έχοντας και τις τέσσερις γενικές απάθειες, βγήκε έξω από την ύλη και τα υλικά και τρέχει να φτάσει 
το νοερό και θεϊκό και ειρηνικό τέρμα των νοητών. 


52. Πρώτη απάθεια εννοεί την κίνηση του σώματος που μένει ανέπαφη από την ενεργητική 
αμαρτία. Δεύτερη, την τέλεια αποβολή από την ψυχή τῶν εµμπαθών λογισμών, µε την οποία 
μαραίνεται ολωσδιόλου η κίνηση τῶν παθών της πρώτης απάθειας, καθώς δεν έχει να τη διεγείρουν 
σε ενέργεια οι εµπαθείς λογισμοί. Τρίτη, την τέλεια ακινησία της επιθυμίας προς τα πάθη, για την 
οποία συμβαίνει και η δεύτερη απάθεια που συνίσταται στην καθαρότητα τῶν λογισμών. Τέταρτη 
απάθεια εννοεί την τέλεια απόθεση από τη διάνοια όλων τῶν αισθητών φαντασιών, από την οποία 
δημιουργήθηκε η τρίτη που δεν έχει τις φαντασίες τῶν αισθητών να μορφοποιούν σ᾽ αυτή τις 
εικόνες τῶν παθών. 


53, Σε κάθε πρακτικό, το λογικό και η διάνοια μοχθούν σαν υπηρέτης και υπηρέτρια, επινοώντας 
και δημιουργώντας τους τρόπους της πρακτικής αρετής και αντιπαρατάσσοντας κατά κάποιο τρόπο 
όλη τους τη δύναμη κατά τῶν πονηρών πνευμάτων που αντιστρατεύονται στην πρακτική άσκηση. 


Όταν όµως ολοκληρώσουν την πρακτική φιλοσοφία, την οποία υποδήλωσε ο αριθµός τῶν έξι ετών 
--γιατί έχει λεχθεί ότι ο αριθµός έξι σηµαίνει την πρακτική φιλοσοφία---, τότε αφήνονται 
ελεύθεροι(Δευτ. 15, 12), και το λογικό και η διάνοια, για να πάνε στην πνευματική φιλοσοφία, 
δηλαδή ν᾽ ασχολούνται µε τη θεωρία τῶν λόγων τῶν όντων που είναι συγγενικοί τους. 


54. Αλλοεθνής υπηρέτης και υπηρέτρια είναι ο θυμός και η επιθυμία, τους οποίους βάζει για πάντα 
κάτω από το ζυγό(Λευῖτ. 25, 44-46) του λογικού ο θεωρητικός νους µε τη δύναμη της ανδρείας και 
της σωφροσύνης, για να υπηρετούν τις αρετές: και δε δίνει καθόλου σ᾽ αυτούς ελευθερία, μέχρις 
ότου ο νόμος του πνεύματος απορροφήσει το νόμο της φύσεως, όπως καταπίνεται ο θάνατος της 
δύστυχης σάρκας από την άπειρη ζωή(Β΄ Κορ. 5, 4). θα φανερωθεί έτσι καθαρά ολόκληρη η εικόνα 
της άναρχης Βασιλείας, η οποία θα έχει µε τη μίμηση όλη τη μορφή του Πρωτοτύπου. Όταν φτάσει 
εκεί ο θεωρητικός νους, αφήνει ελεύθερο το θυμό και την επιθυμία, μεταβάλλοντας την μέν 
επιθυμία στην άδολη ηδονή του θείου έρωτα και στο αμόλυντο θέλγητρο, το δε θυμό σε πνευματικό 
ζήλο και φλογερή ακατάπαυστη κίνηση και σε μανία γεμάτη σωφροσύνη. 


55. Εικόνα της άναρχης βασιλείας είναι η σταθερότητα του νου σχετικά µε την αληθινή γνώση και 
η αφθαρσία της αισθήσεως σχετικά µε την αρετή, όταν η ψυχή και το σώμα είναι συνδεδεμένα 
μεταξύ τους μόνο µε το θείο νόμο του Πνεύματος κατά την πνευματική µεταβολή της αισθήσεως 
σε νου. Στην κατάσταση αυτή τα διαπερνά συνεχώς η αεικίνητη και ζωντανή ενέργεια του λόγου 
και απουσιάζει ολότελα κάθε ανοµοιότητα προς το θείο. 


56. Η ηδονή λένε πως εἶναι επιθυµία που ενεργείται, αν βέβαια είναι παρόν αυτό που αυτή θεώρησε 
αγαθό. Ο θυμός είναι µια κίνηση μανίας που μελετούμε, ενώ η μανία είναι θυμός που ενεργείται. 
Εκείνος λοιπόν που υπόταξε στο λογικό αυτές τις δυνάμεις, θα δει να μεταβάλλεται η επιθυµία του 
σε ηδονή κατά την άχραντη ένωση της ψυχής µε το θείο μέσω της χάρης, ενώ ο θυμός σε καθαρή 
φλόγα που θα φρουρεί αυτή την ηδονή και σε μανία φρόνιμη που θα αποσπά τελείως από τα όντα 
τη δύναμη που θέλγει την έφεση της ψυχής. Έως ότου λοιπόν ζει µέσα µας ο κόσμος και η εκούσια 
σχέση της ψυχής προς τα υλικά, δεν πρέπει να δίνοµε ελευθερία σ᾽ αυτές τις δυο δυνάμεις, µην 
τυχόν αναμιχθούν µε τα αισθητά σαν ομόφυλοί τους, πολεμήσουν την ψυχή και τη συλλάβουν, 
αιχμαλωτισμένη από τα πάθη, όπως κατέλαβαν παλιά την Ἱερουσαλήμ οι Βαβυλώνιοι(Δ΄ Βασ. 25, 
4). Γιατί ο λόγος της Γραφής, µε τον αιώνα κατά τον οποίο ο Νόμος όριζε να μένουν στη δουλεία οι 
αλλόφυλοι υπηρέτες(Λευιτ. 25, 44-46), υποδήλωσε την προαιρετική σχέση της ψυχής προς τον 
κόσμο τούτο, δηλαδή προς την παρούσα ζωή, φανερώνοντας τα νοούμενα µε την ιστορική διήγηση. 


57. Το κακό έχει αρχή: αρχή του είναι η παρά φύση κίνηση εκ μέρους µας. Το αγαθό όµως δεν έχει 
αρχή: γιατί υπάρχει πριν από κάθε αιώνα και χρόνο το αγαθό από τη φύση του. Το αγαθό είναι 
νοητό, το οποίο µόνο πρέπει να νοούμε. Το κακό δεν είναι νοητό, το οποίο µόνο δεν πρέπει να 
νοούμε. Το αγαθό µπορεί να εκφραστεί, και αυτό µόνο πρέπει να λέμε. Επίσης το αγαθό γίνεται: 
γιατί αν και από τη φύση του είναι αγένητο, ανέχεται από φιλανθρωπία να γίνεται από µας κατά 
χάρη, για να οδηγεί στη θέωση όσους το πράττοµε και το λέμε. Το αγαθό το κάνομε, και μάλιστα 
αυτό μόνο πρέπει να γίνεται. Το κακό δεν το κάνομε, και αυτό µόνο πρέπει να µη γίνεται. Το κακό 
είναι φθαρτό, γιατί ακριβώς η φύση του κακού είναι φθορά, και δεν έχει καθόλου και καμιά 
ύπαρξη. Το αγαθό είναι άφθαρτο, γιατί υπάρχει πάντοτε και δεν παύει ποτέ να υπάρχει, και φρουρεί 
όλους όσοι το αποκτούν. Αυτό λοιπόν το αγαθό, το ζητούμε µε το λογιστικό: το ποθούμε µε το 
επιθυµητικό:- µε το θυµικό το φυλάγοµε ασύλητο: µε την αίσθηση το κρατούµε µε γνώση καθαρό 
και χωριστό από τα αντίθετά του: µε τη φωνή το λέμε και το κάνομε φανερό σ᾽ όσους το αγνοούν 
και µε την παραγωγή το αυξάνοµε, ή καλλίτερα, εμείς αυξανόµαστε μ᾽ αυτό. 


58. Ο θεωρητικός νους που βασιλεύει πάνω στα νοήματα και θεάµατα των όντων και πάνω στις 
κινήσεις τους, πρέπει να είναι σε µια κατάσταση άγονη ὡς προς την κακία, δηλαδή μήτε να 
συλλαμβάνει καθόλου, μήτε να γεννά την κακία. Στηριγµένος σ᾽ αυτά πρέπει να κινείται γύρω από 
τη θεωρία, µη τυχόν, κάνοντας πνευματικά την εξέταση τῶν όντων, πέσει ασυναίσθητα στην 
εξουσία κάποιου πονηρού πνεύματος από εκείνα που νοθεύουν την αγνή µελέτη της καρδιάς µε 
κάποιο αισθητό πράγμα. 


59, Εκείνος που έχει προσβληθεί από κενοδοξία για την αρετή του ή τη γνώση του, αυτός 


τρέφοντας μάταια σαν τον Αβεσαλώμ τα μαλλιά της οιήσεως, επιδεικνύει τον ηθικό βίο του 
επιτηδευµένο και μεικτό, σαν διπλής καταγωγής ηµίονο, για να εξαπατά όσους τον βλέπουν. Και 
πετώντας εξαιτίας του στα σύννεφα, πιστεύει ότι θα υποτάξει τον πνευματικό του πατέρα που τον 
γέννησε µε τη διδασκαλία του λόγου, θέλοντας, όλη τη δόξα της αρετής και της γνώσεως που έχει ο 
πνευματικός του πατέρας από το Θεό,σαν υπερήφανος που είναι να την τραβήξει µε τυραννικό 
τρόπο στον εαυτό του. Βγαίνοντας όµως αυτός στο πλάτος της πνευματικής θεωρίας της φύσεως 
για τον λογικό πόλεμο υπέρ της αλήθειας, και επειδή η αἰσθησή του είναι ακόµη ζωντανή, πιάνεται 
στο δάσος από την κοσμική βελανιδιά των υλικών θεαμάτων, έχοντας την ίδια την κούφια οίηση 
σαν δεσμό θανάτου να τον κρεμάει ανάμεσα στον ουρανό και στη γή(Β΄ Βασ. 18, 9). Γιατί ο 
κενόδοξος δεν έχει γνώση που να τον έλκει σαν ουρανός από την οίηση που τον σέρνει προς τα 
κάτω: ούτε πάλι έχει γη, εννοώ τη βάση της πράξεως που στηρίζεται στην ταπείνωση, η οποία να 
τον έλκει κάτω από κει που τον ανεβάζει η έπαρση. Αυτόν, από φιλανθρωπία, τον πενθεί και 
πεθαμένο ο διδάσκαλος που τον γέννησε(Β΄ Βασ. 18, 33) πνευματικά, ως φιλόθεος και μιμούμενος 
το Θεό, γιατί δε θέλει τον θάνατο του αμαρτωλού, όσο το να μετανοήσει και να ζήσει(]εζ. 33, 11). 


60. Αρχή και τέλος της σωτηρίας του καθενός είναι η σοφία, η οποία αρχίζει γεννώντας πρώτα το 
φόβο(Παρ. 9, 10), και έπειτα, καθώς τελειοποιείται, δημιουργώντας τον πόθο. Ἡ μάλλον, αυτή 
γίνεται για µας κατ’ οικονομία στην αρχή φόβος για να κόψει από την κακία τον εραστή της: και 
στο τέλος γίνεται για τον εαυτό της πόθος, για να γεμίσει µε χαρά εκείνους που αντάλλαξαν τα 
πάντα µε τη συμβίωση µαζί της. 


61. Η σοφία είναι και φόβος για εκείνους που δεν την επιθυμούν, που γίνεται µε την αποφυγή 
στέρηση: είναι και πόθος που τον βρίσκομε σαν έξη απολαυστικής ενέργειας σ᾽ εκείνους που την 
αγαπούν. Γιατί η σοφία, ελευθερώνοντας µε την απειλή της κολάσεως τον άνθρωπο από τα πάθη, 
προκαλεί φόβο, αλλά δημιουργεί και πόθο, µε την απόκτηση τῶν αρετών συνηθίζοντας το νου να 
βλέπει τα μέλλοντα. 


62. Κάθε εξομολόγηση κάνει ταπεινή την ψυχή. Η μία εξομολόγηση τη διδάσκει ότι δικαιώθηκε με 
τη χάρη του Θεού, και η άλλη ότι είναι ένοχη ενώπιον του Θεού για αμαρτίες από τη ράθυμη 
προαίρεσή της. 

63. Δύο σκοπούς έχει η εξομολόγηση. Ο ένας είναι να ευχαριστήσομε το Θεό για τα αγαθά που µας 
έχει χαρίσει. Ο άλλος γίνεται για έλεγχο και εξέταση εκείνων που κακώς πράξαµε. Γιατί 
εξομολόγηση λέγεται και η απαρίθµηση τῶν θείων ευεργεσιών μ᾽ ευχαριστία απ᾿ όσους 
εὐεργετήθηκαν, αλλά και η φανέρωση των σφαλμάτων τους από τοὺς ενόχους. Και οι δύο τρόποι 
φέρνουν ταπείνωση. Γιατί και εκείνος που ευχαριστεί για τα καλά και εκείνος που εξετάζει τον 
εαυτό του για τα κακά που έπραξε, ταπεινώνονται. Ο πρώτος κρίνει τον εαυτό του ανάξιο για τα 
καλά που του έδωσε ο Θεός: ο δεύτερος παρακαλεί να λάβει την άφεση τῶν αμαρτιών του. 


64. Το πάθος της υπερηφάνειας αποτελείται από δύο άγνοιες, και δύο άγνοιες ενωμένες μαζί 
αποτελούν µια φρόνηση συγκεχυμένη. Γιατί υπερήφανος είναι μόνο εκείνος που αγνόησε και τη 
θεία βοήθεια και την ανθρώπινη ασθένεια. Άρα λοιπόν υπερηφάνεια είναι στέρηση θείας και 
ανθρώπινης γνώσεως. Γιατί µε δύο αρνήσεις των αληθινών άκρων, γίνεται µία και ψεύτικη 
κατάφαση. 


65. Η κενοδοξία είναι απομάκρυνση από το θείο σκοπό και μετάβαση σε άλλο σκοπό, διαφορετικό 
από το θείο. Κενόδοξος δηλαδή είναι εκείνος που εργάζεται την αρετή για χάρη της δικής του δόξας 
και όχιτου Θεού, και µε τους κόπους του εξαγοράζει τους ανυπόστατους επαίνους τῶν ανθρώπων. 


66. Ο ανθρωπάρεσκος ενδιαφέρεται µόνο για την εξωτερική συμπεριφορά, και βέβαια και για τους 
λόγους του κόλακα. Θέλει µε τη συμπεριφορά να κλέβει την όραση, και µε τον κόλακα την σκοή 
εκείνων που ευχαριστούνται ή και καταπλήσσονται µόνο απ᾿ όσα ακούνε και όσα βλέπουν και που 
μόνον µε την αίσθηση ορίζουν την αρετή. Λέμε λοιπόν ότι ανθρωπαρέσκεια είναι η επίδειξη που 
κάνει κάποιος της δήθεν αρετής του µε πράξεις και λόγους. 


67. Υποκρισία είναι η προσποίηση φιλίας: ή το μίσος που καλύπτεται µε ψεύτικο σχήμα φιλίας: ή η 
έχθρα που εκδηλώνεται µε μορφή συμπάθειας: ή ο φθόνος που μιμείται την αγάπη: ή ο βίος που 


στολίζεται µε πλαστή κι όχι αληθινή αρετή: ή είναι προσποίηση δικαιοσύνης που διατηρείται μόνο 
από την ιδέα ότι υπάρχει: ή απάτη που φαίνεται σαν αλήθεια, την οποία μεταχειρίζονται εκείνοι 
που μιμούνται την πανουργία του φιδιού µε τους ὕπουλους τρόπους τους. 


68. Η αιτία των όντων και τῶν αγαθών που υπάρχουν σ᾽ αυτά είναι ο Θεός. Εκείνος λοιπόν που 
επαίρεται για την αρετή του ή τη γνώση του και δεν επεκτείνει την επίγνωση της ασθένειάς του σ᾽ 
όλο το μήκος της κατά χάρη αρετής και προκοπής του, αυτός οπωσδήποτε δεν ξέφυγε το κακό της 
Ὀπερηφάνειας. Εκείνος που για δική του δόξα κάνει το καλό, αυτός προτιμά τον εαυτό του από το 
Θεό και έχει διαπεραστεί από το καρφί της κενοδοξίας. Εκείνος που πράττει ή μιλάει για την αρετή 
για να τον δούν οι άνθρωποι, αυτός θεώρησε ανώτερη την ανθρώπινη αναγνώριση από τη θεϊκή και 
ασθενεί από το πάθος της ανθρωπαρέσκειας. Εκείνος ποὺ μόνο χρωμάτισε ύπουλα τα ήθη του µε τη 
σεμνότητα της αρετής για να εξαπατήσει τους άλλους και σκεπάζει την πονηρή του προαίρεση µε 
το φαινομενικό σχήμα της ευλάβειας, αυτός εξαγοράζει την αρετή µε το δόλο της υποκρισίας. 
Αυτός λοιπόν σε άλλα πράγματα έστρεψε το σκοπό τῶν έργων του, και όχι προς την Αιτία τους. 


69. Κανένας από τους πονηρούς δαίμονες δεν εμποδίζει ποτέ την προθυμία του εναρέτου, αλλά 
μάλλον περιορίζει µε δόλο τις ελλείψεις των αρετών και υπαγορεύει την επίταση τους 
προθυμούμενος μαζί µε τον αγωνιστή: θέλει να κάνει τον ασκητή να στρέψει όλη του την έγνοια 
στον εαυτό του και αφού χάσει το σωστό μέτρο της μεσότητας, χωρίς να καταλάβει να βαδίζει σε 
άλλο τέρμα από εκείνο που σκόπευε. 


70. Οι δαίµονες ούτε τη σωφροσύνη μισούν, ούτε τη νηστεία αποστρέφονται, ούτε τη διανομή τῶν 
χρημάτων, ούτε τη φιλοξενία, ούτε την ψαλμωδία, ούτε την ιερή ανάγνωση, ούτε τον ησυχαστικό 
βίο, ούτε την πιο υψηλή διδασκαλία, ούτε τη χαμαικοιτία, ούτε την αγρυπνία, ούτε όλα όσα 
χαρακτηρίζουν τον κατά Θεόν βίο, έως ότου συγκλίνουν σ᾽ αυτούς ο σκοπός και η αιτία τῶν 
αγαθών αυτών πράξεων. 


71. Τους άλλους δαίμονες, αφού ο ασκητής τους νικήσει ίσως γρηγορότερα, αποφεύγει τη βλάβη 
που προέρχεται από αυτούς. Εκείνους όµως τους δαίμονες που φαίνονται ότι συνεργάζονται στο 
δρόµο της αρετής και ότι θέλουν να κτίζουν μαζί του και αυτόν το ναό του Κυρίου, ποιος άραγε 
νούς από τους πολύ υψηλούς µπορεί να τους καταλάβει, χωρίς το λόγο που είναι ζωντανός και 
δραστικός και εισχωρεί βαθιά ὡς το σηµείο να διαχωρίζει την ψυχή από το πνεύμα(Εβρ. 4, 12-13). 
δηλαδή να διακρίνει ποια έργα και ποιά νοήματα είναι ψυχικά, δηλαδή φυσικές εκδηλώσεις και 
κινήσεις της αρετής, και ποιά είναι πνευματικά, δηλαδή είναι υπέρ φύση και αποτελούν 
γνωρίσματα του Θεού, δίνονται όµως στην ανθρώπινη φύση κατά χάρη από το Θεό; Ο Λόγος 
μπορεί ν᾿ αναγνωρίζει αν οι αρθρώσεις και οι μυελοί, δηλαδή οι πνευματικοί λόγοι και οι τρόποι 
της αρετής, είναι συνταιριασµένοι αρμονικά ή όχι αρμονικά’ και διακρίνει τις ενθυµήσεις και τις 
έννοιες τῶν καρδιών, δηλαδή τις αφανείς μέσα στο βάθος σχέσεις µε όσα αναφέρθηκαν, και τις 
αόρατες αιτίες τους µέσα στην ψυχή. Για τον Λόγο δεν υπάρχει κάτι κρυφό µέσα µας, που νομίζομε 
ότι του διαφεύγομε: είναι όλα ανεξαιρέτως φανερά, και όσα πράξαµε και όσα σκεφτήκαμε, ακόµη 
κι εκείνα που θα πράξοµε και θα σκεφτούμε. 


72. Διαχωρισμό της ψυχής από το πνεύμα εννοεί τη διαφορά της προελεύσεως τῶν αρετών είναι 
εκείνες των οποίων τους λόγους έχοµε εκ φύσεως µέσα µας, και εκείνες που δίνει το πνεύμα, των 
οποίων δεχόμαστε δωρεάν τη χάρη. Αυτές, κρίνοντάς τις, τις διαστέλλει καθαρά ο Λόγος. 


73. Ενθυμήσεις και έννοιες τις οποίες διακρίνει ο Λόγος, λέει ότι είναι οι σχέσεις τις ψυχής προς 
τους θείους λόγους και λογισμούς, και οι αιτίες αυτών τῶν σχέσεων. Γιατί η ενθύμηση κινεί τη 
μνήμη, στοιχείο της οποίας είναι η σχέση: ενώ η έννοια αποβλέπει στο τέρμα, το οποίο 
χαρακτηρίζει ως αιτία. 

74. Αν ο Θεός ουσιαστικά είναι γνώση, και πριν από κάθε γνώση προηγείται νους, στον οποίο και 


υπόκειται αυτή εκ φύσεως, άρα ο Θεός είναι πάνω από τη γνώση, γιατί και από κάθε νοῦ ---στον 
οποίο υπόκειται εκ φύσεως οποιαδήποτε γνώση--- είναι ανώτερος υπεράπειρες φορές. 


75. Ποιος άραγε είναι εκείνος ο οποίος, αν δεν έχει ένοικο το θείο λόγο στο βάθος της καρδιάς του, 
θα μπορέσει να αποφύγει τις κρυφές πανουργίες της υποκρισίας τῶν δαιμόνων εναντίον µας; Πώς 


θα μπορέσει να σταθεί ολοµόναχος µε τον εαυτό του, χωρίς καμιά σχέση µε αυτούς, και να 
οικοδομήσει το ναό του Κυρίου, όπως ο μέγας Ζοροβάβελ. και ο Ιησούς και οι άρχοντες τῶν φυλών, 
που φώναζαν ξεκάθαρα και µε µεγάλη φωνή στους απατεώνες δαίμονες της υπερηφάνειας και της 
κενοδοξίας και της ανθρωπαρέσκειας και της υποκρισίας: «Δεν θα οικοδομµήσομε εμείς και σεις 
από κοινοῦ το ναό στον Κύριο το Θεό µας: εμείς μόνοι µας θα οικοδοµήσοµε στον Κύριο του 
Ισραήλ»; Γιατί πρέπει να ξέρει ότι η σχέση µε αυτούς επιφέρει την καταστροφή και τον αφανισμό 
όλης της οικοδομής και σωριάζει κάτω όλη τη χάρη της ευπρέπειας τῶν θείων αφιερωμάτων. 


76. Κανένας δεν μπορεί, αν έχει κάποιον από τους δαίμονες που είπαμε ὡς συνεργάτη στην αρετή, 
να οικοδομήσει ναό στον Κύριο. Γιατί δεν έχει σαν σκοπό τῶν έργων του το Θεό, στον Οποίο 
ατενίζοντας τη φέρνει σε πέρας, αλλά το πάθος που μέσω αυτής προκαλεί. 


77. Οι δαίμονες που µας πολεμούν µε την έλλειψη, είναι αυτοί που διδάσκουν την πορνεία, τη 
μέθη, τη φιλαργυρία και το φθόνο. Εκείνοι που µας πολεμούν με την υπερβολή, είναι εκείνοι που 
διδάσκουν την οίηση, την κενοδοξία και την υπερηφάνεια, και μέσω τῶν δεξιών μας παραδίνουν 
κρυφά στα αριστερά. 


78. Στα πονηρά πνεύματα, τα οποία µας προσβάλλουν αοράτως µε πλαστή πνευματική φιλία και 
κρυφά θέλουν να µας προκαλέσουν διά μέσου του αγαθού το θάνατο της αμαρτίας, και γι’ αυτό µας 
λένε: «ας οικοδοµήσοµε µαζί σας το ναό του Κυρίου σας», μακάρι εμείς να απαντούσαµε πάντοτε: 
«Δε θα οικοδομήσομε εμείς και σεις από κοινού το ναό στον Κύριο το Θεό µας: εμείς μόνοι µας θα 
οικοδομήσομε στον Κύριο του Ισραήλ». Εμείς μόνοι µας, γιατί αφού ελευθερωθήκαµε και 
ξεφύγαμε από τα πονηρά πνεύματα που µας πολεμούν µε την έλλειψη της αρετής, δεν θέλομε 
φουσκώνοντας µε τις υπερβολές µας να ξαναπιαστούμε και να πέσοµε µια πτώση πολύ χειρότερη 
από την πρώτη. Στην πρώτη είχαμε εύκολη ελπίδα επιστροφής μας, αφού συγχωρεθούμε λόγω της 
αδυναμίας µας: στη δεύτερη όµως, ή δεν έχοµε καθόλου ελπίδα, ή θα είναι δύσκολη, γιατί 
γινόμαστε μισητοί µε την υπερηφάνειά µας και προσπαθώντας από το δεξιό να κάνοµε κάτι ακόµη 
δεξιότερο. Και πάλι όµως δεν είμαστε μόνοι µας: έχοµε τους αγίους αγγέλους βοηθούς στο καλό, ή 
μάλλον τον ίδιο το Θεό, που µας φανερώνει τον εαυτό Του µε τα έργα της δικαιοσύνης και 
οικοδοµεί εμάς ναό άγιο για τον εαυτό Του, ελεύθερο από κάθε πάθος. 


79. Όρος της αρετής είναι η κατ’ επίγνωση ένωση της ανθρώπινης ασθένειας µε τη θεία δύναμη. 
Εκείνος λοιπόν που περιορίζει τον εαυτό του στην ασθένεια της φύσεώς του, δεν έφτασε στον όρο 
της αρετής και γι’ αυτό πέφτει σε αμαρτίες, αφού δεν έλαβε τη δύναμη που ενισχύει την ασθένεια 
της φύσεως. Εκείνος πάλι που αντί για τη θεία δύναμη παρουσιάζει µε αυθάδεια την ασθένειά του 
σαν δύναμη, αυτός προσπέρασε τον όρο της αρετής και γι’ αυτό δε συναισθάνεται ότι αμαρτάνει, 
αφού το κατώτερο το έκανε γι᾿ αυτόν ανώτερο. Γιατί νομίζει αρετή το αμάρτημα. Συγχωρείται 
λοιπόν πιο πολύ εκείνος που περιόρισε τον εαυτό του µέσα στην ανθρώπινη ασθένεια και από 
αμέλειά του ξέπεσε από την αρετή, παρά εκείνος που αντί για τη θεία δύναμη προβάλλει τη δική 
του ασθένεια σαν δύναμη για την εκτέλεση όσων πρέπει να γίνουν, κι έτσι προκάλεσε την ἐκπτωσή 
του από την αρετή μάλλον από αυθάδεια. 


80. Επειδή έχει γραφεί: «Η δέηση του δικαίου, όταν ενεργοποιείται, έχει μεγάλη δύναμη»[ακ. 5, 
16), γνωρίζω ότι αυτή ενεργοποιείται κατά δύο τρόπους. Ο ένας τρόπος είναι όταν εκείνος που 
έρχεται στο Θεό προσφέρει τη δέηση μαζί µε τα έργα τῶν εντολών, ώστε να μην ξεπέφτει η δέηση 
µε κούφιο λόγο µόνο και αδειανό ήχο της φωνής και να μένει άπραγη και ανυπόστατη, αλλά να 
εμψυχώνεται και να γίνεται ενεργός και ζωντανή µε τα έργα των θείων εντολών. Γιατί υπόσταση 
της προσευχής και της δεήσεως είναι ολοφάνερα η εκπλήρωση τῶν εντολών µε τις αρετές: τότε η 
δέηση του δικαίου είναι ισχυρή και κατορθώνει τα πάντα, καθώς ενεργοποιείται µε τις εντολές. Ο 
άλλος τρόπος είναι όταν εκείνος που έχει ανάγκη από την προσευχή του δικαίου, πράττει τα έργα 
της προσευχής, διορθώνοντας τον προηγούμενο βίο του και κάνοντας ισχυρή τη δέηση του δικαίου, 
καθώς θα την δυναμώνει µε την καλή πολιτεία του. 


81. Κανένα όφελος δεν έχει από τη δέηση του δικαίου εκείνος που έχει την ανάγκη της, εφόσον 
ευχαριστείται περισσότερο στα αμαρτήματα παρά στις αρετές. Γιατί και ο μέγας Σαμουήλ λυπόταν 
για τον Σαούλ που αμάρτανε, αλλά δεν μπόρεσε να εξιλεώσει το Θεό, καθώς δεν είχε σύμμαχο της 


λύπης του την πρέπουσα διόρθωση του Σαούλ. Γι’ αυτό ο Θεός σταματώντας το δούλο Του από το 
[ανώφελο] αυτό πένθος, του είπε: «Ως πότε θα πενθείς για τον Σαούλ; Εγώ τον έκρινα ανάξιο να 
βασιλεύει πλέον στον Ισραήλ»(Δ᾽ Βασ. 15, 35: 16, 1). 


82. Και πάλι ο συµπαθέστατος Ιερεμίας δεν εισακούεται, όταν προσεύχεται για χάρη του λαού των 
Ιουδαίων που έμενε στην πλάνη τῶν δαιμόνων: δεν ενίσχυε την προσευχή του η επιστροφή τῶν 
άθεων Ιουδαίων από την πλάνη τους. Γι’ αυτό και ο Θεός τον εμπόδισε να προσεύχεται μάταια και 
του είπε: «μην προσεύχεσαι γι’ αυτό το λαό και µην απαιτείς από εμένα να τον ελεήσω' µην 
προσεύχεσαι και µην έρθεις άλλο σ᾽ έµενα για χάρη τους, γιατί δε θα σε ακούσωνί(]ερ. 7, 16). 


83, Είναι πράγματι πολύ μεγάλη ανοησία, για να µην πω παραφροσύνη, να ζητεί τη σωτηρία του 
μέσω της προσευχής τῶν δικαίων, εκείνος που αισθάνεται ευχαρίστηση μέσα του με τοῦς 
λογισμούς και τις επιθυμίες του, και να ζητεί συγχώρηση για εκείνα που καυχιέται ενώ μολύνεται 
κάνοντάς τα θεληματικά. Εκείνος που έχει ανάγκη από τη δέηση του δικαίου, πρέπει να µην την 
αφήνει να γίνεται ανενεργός και ακίνητη, αν πράγματι µισεί τα πονηρά, αλλά να την κάνει ενεργό 
και ισχυρή και να της δίνει φτερά µε τις αρετές του, ώστε να φτάνει σ᾽ Εκείνον που µπορεί να 
δώσει τη συγχώρηση τῶν αμαρτιών. 


84. Έχει µεγάλη δύναμη η δέηση του δικαίου που ενεργοποιείται είτε από τον δίκαιο που την κάνει, 
είτε από κείνον που ζητά από τον δίκαιο να την κάνει. Όταν ενεργοποιείται από τον δίκαιο, δίνει σ᾽ 
αυτόν παρρησία ενώπιον Εκείνου που µπορεί να εκπληρώσει τα αιτήματα των δικαίων. Κι όταν 
από κείνον που τη ζητεί από το δίκαιο, τον απομακρύνει από την πρωτυτερινή του κακία και 
μεταβάλλει προς την αρετή την προαίρεσή του. 


85. Ο Απόστολος είπε: «Γι’ αυτό να χαίρεστε, έστω και αν χρειαστεί να λυπηθείτε τώρα λίγο µε 
διάφορους πειρασμούς»(Α΄ Πέτρ. 1, 6). Πώς γίνεται να λυπάται κανείς λόγω πειρασµών και να 
μπορεί να χαίρεται για κείνο που λυπάται; 


86. (Απόκριση.) Ο λόγος της αλήθειας θεωρεί ότι η λύπη είναι δύο ειδών. Η µία δημιουργείται 
μέσα στην ψυχή χωρίς να φαίνεται, ενώ η άλλη στην αίσθηση και είναι φανερή. Η πρώτη 
περιλαμβάνει όλο το βάθος της ψυχής που το δέρνει η συνείδηση µε το μαστίγιό της: η δεύτερη 
περιορίζει όλη την αίσθηση που από το βάρος τῶν οδυνηρών μαζεύεται από το φυσικό της άπλωµα. 
Η πρώτη είναι το τέλος της ηδονής της αισθήσεως, ενώ η άλλη είναι το τέλος της ψυχικής χαράς: ή 
μάλλον η μία είναι αποτέλεσµα τῶν προαιρετικών παθών της αισθήσεως, ενώ η άλλη, τῶν 
αθέλητων παθημάτων που δοκιμάζει η αίσθηση. 


87. Λύπη κατά τη γνώμη µου είναι µια κατάσταση στερηµένη από ηδονές. Τη στέρηση των ηδονών 
την προξενεί η επιφορά των πόνων. Πόνος είναι καθαρά η έλλειψη ή η υποχώρηση µιας φυσικής 
έξεως. Έλλειψη της φυσικής έξεως είναι πάθος της δυνάμεως που αποτελεί το φυσικό υπόβαθρο 
της έξεως. Το πάθος της δυνάμεως που έχει κατά φύση η έξη είναι ο τρόπος της φυσικής ενέργειας 
κατά την κακή χρήση του. Κακή χρήση του τρόπου ενέργειας είναι η κίνηση της δυνάμεως προς το 
αφύσικο και κατώτερο. 


88. Η λύπη της ψυχής είναι το τέλος της ηδονής της αισθήσεως, γιατί από την ηδονή γίνεται η λύπη 
της ψυχής: όπως και της ψυχικής ηδονής τέλος είναι η κατά σάρκα λύπη, γιατί η ευφροσύνη της 
ψυχής γίνεται λύπη της σάρκας. 


89. Η λύπη είναι δύο ειδών. Η μία είναι η λύπη της αισθήσεως που δημιουργείται κατά τη στέρηση 
των σωματικών ηδονών, ενώ η άλλη είναι του νου και συμβαίνει από στέρηση τῶν αγαθών της 
ψυχής. Δύο ειδών είναι και οι πειρασμοί’ άλλοι θεληµατικοί, άλλοι αθέλητοι. Οι θεληµατικοί είναι 
πατέρες της σωματικής ηδονής και γεννήτορες της ψυχικής λύπης. Γιατί µόνο η αμαρτία όταν 
διαπραχθεί, λυπεί την ψυχή. Οι αθέλητοι, οι οποίοι φανερώνονται στους απροαίρετους πόνους, 
είναι πατέρες της ψυχικῆς ηδονής και γεννήτορες της σωματικής λύπης της αισθήσεως. 

90. Ο λόγος της αλήθειας, όπως θεωρεί ότι η λύπη είναι δύο ειδών, καθώς είπα, έτσι γνωρίζει ότι οι 
πειρασμοί εκδηλώνονται µε δύο τρόπους. Ο ένας είναι σύμφωνος µε τη γνώμη µας: ο άλλος 
αντίθετος μ᾽ αυτή. Ο πρώτος τρόπος είναι δημιουργός των θεληματικών ηδονών, ο δεύτερος 


επιφέρει αθέλητους πόνους. Γιατί ο πειρασμός που είναι σύμφωνος µε τη γνώµη µας δημιουργεί 
σαφώς τις κατά προαίρεση θεληματικές ηδονές, ενώ ο πειρασμός που έρχεται παρά τη γνώμη µας 
προκαλεί, όπως είναι φανερό, τους αθέλητους πόνους που δε συμφωνούν µε την προαίρεσή μας. Ο 
πρώτος τρόπος είναι αίτιος της ψυχικής λύπης, ο δεύτερος της λύπης της αισθήσεως. 


91. Ο πειρασμός που συμφωνεί µε τη γνώμη του ανθρώπου, προκαλεί την ψυχική λύπη και σαφώς 
δημιουργεί την ηδονή της αισθήσεως. Ο πειρασμός που δε συμφωνεί µε τη γνώμη του ανθρώπου, 
δημιουργεί την ψυχική ηδονή και τη λύπη της σάρκας. 


92. Νομίζω ότι ο Κύριος και Θεός µας, όταν δίδασκε τους µαθητές Του πώς πρέπει να 
προσεύχονται, τους συμβούλεψε να εύχονται να αποφύγουν το είδος των πειρασμών που είναι 
σύμφωνοι µε τη γνώμη µας, λέγοντας: «Και µη µας βάλεις σε πειρασμό»(Ματθ. 6, 13). Δηλαδή να 
προσεύχονται να µην εγκαταλειφθούν και δοκιμάσουν τους ηδονικούς και σύμφωνους µε τη γνώμη 
μας και θεληματικούς πειρασμούς. Και ο μέγας Ιάκωβος, ο λεγόμενος αδελφός του Κυρίου, 
διδάσκοντας να µη διστάζουν μπροστά στο είδος τῶν αθέλητων πειρασμών όσοι αγωνίζονται για 
χάρη της αλήθειας, λέει: «Θεωρήστε σαν την πιο μεγάλη χαρά, αδελφοί μου, το να πέσετε σε 
διάφορους πειρασμούς»/(Ίακ. 1, 2-4)! δηλαδή σε πειρασμούς αθέλητους και παρά τη γνώμη µας, 
που φέρνουν πόνο. Αυτά τα φανερώνουν σαφώς, καθώς συμπληρώνουν, ο μεν Κύριος: «Αλλά 
γλύτωσέ µας από τον πονηρό», ο δε μέγας Ιάκωβος: «Γνωρίζοντας ότι η δοκιμασία της πίστεώς σας 
δημιουργεί υπομονή: και η υπομονή σας ας τελειοποιηθεί, για να είστε τέλειοι και ολοκληρωμένοι, 
χωρίς να σας λείπει τίποτε». 


93, Ο Κύριος µας διδάσκει να προσευχόμαστε να αποφύγομε τους θεληματικούς πειρασμούς, γιατί 
προκαλούν ηδονή στη σάρκα και οδύνη στην ψυχή. Ο μέγας Ιάκωβος µας συμβουλεύει να 
χαιρόμαστε στους αθέλητους πειρασμούς, γιατί αφαιρούν την ηδονή της σάρκας και την οδύνη της 
ψυχής. 

94. Τέλειος είναι εκείνος που πολεμά µε την εγκράτεια τους θεληματικούς πειρασμούς και 
εγκαρτερεί µε υπομονή στους αθέλητους. Ολοκληρωµένος είναι εκείνος που καὶ την πράξη 
κατορθώνει µε γνώση, αλλά και τη θεωρία όχι αποκομμένη από την πράξη. 


95. Αφού η λύπη και η ηδονή μοιράζονται στην ψυχή και στην αίσθηση, εκείνος που φροντίζει για 
την ηδονή της ψυχής και υποφέρει µε υπομονή τη λύπη της αισθήσεως, γίνεται δόκιμος και τέλειος 
και ολοκληρωμένος. Δόκιμος, γιατί απόκτησε την πείρα εκείνων που είναι αντίθετα κατά την 
αίσθηση. Τέλειος, γιατί πολεμά ανυποχώρητα εναντίον της λύπης και της ηδονής τῆς αισθήσεως µε 
την εγκράτεια και την υπομονή. Ολοκληρωμένος, γιατί φυλάει αλώβητες µέσα στη σταθερότητα 
της λογικής ταυτότητάς τους τις έξεις που πολεμούν τις αλληλομαχόμενες διαθέσεις της 
αισθήσεως. Έξεις εννοώ την πράξη και τη θεωρία, τις οποίες κρατά δεµένες μαζί κι αχώριστες τη 
μία από την άλλη: η πράξη να προβάλλει µε τα έργα τη γνώση της θεωρίας, και η θεωρία να είναι 
θωρακισμένη µε την αρετή όχι λιγώτερο από το λόγο. 


96. Εκείνος που έλαβε πείρα της λύπης και της ηδονής του σώματος, θα μπορούσε να ονομαστεί 
δοκιμασμένος, γιατί έλαβε πείρα τῶν ευχάριστων και δυσάρεστων καταστάσεων που αναφέρονται 
στη σάρκα. Τέλειος είναι εκείνος που κατανίκησε την ηδονή και την οδύνη της σάρκας µε τη 
δύναμη του λογικού. Και ολοκληρωμµένος είναι εκείνος που διατήρησε αμετάβλητες µε τη 
σφοδρότητα του θείου πόθου τις έξεις της πράξεως και της θεωρίας. 


97. Η ψυχική λύπη είναι δύο ειδών. Η μία είναι για τα δικά µας αμαρτήματα, η άλλη για τα 
αμαρτήματα τῶν άλλων. Αιτία της λύπης αυτής είναι σαφώς η ηδονή της αισθήσεως είτε αυτού που 
λυπάται, είτε εκείνων για τους οποίους λυπάται. Για να ακριβολογήσομε, δεν υπάρχει σχεδόν καμία 
αμαρτία στους ανθρώπους που δεν έχει ὡς αρχή της δημιουργίας της µια αλόγιστη σχέση της ψυχής 
µε την αίσθηση για χάρη της ηδονής. Αιτία της ψυχικής ηδονής είναι φανερά η λύπη κατά την 
αίσθηση εκείνου που ευχαριστείται και χαίρεται για τις δικές του ή τις ξένες αρετές. Για την 
ακρίβεια, δεν υπάρχει σχεδόν αρετή στους ανθρώπους που δεν έχει ὡς αρχή της δημιουργίας της 
μια λογική αποστροφή της ψυχής προς την αίσθηση. 

98. Χωρίς την εμπαθή σχέση της ψυχής με την αίσθηση, δεν υπάρχει στους ανθρώπους διόλου 


αμαρτία. Και σε κάθε ψυχική λύπη, προηγείται σαρκική ηδονή. 


99, Αληθινή γένεση αρετής είναι η εκούσια αποξένωση της ψυχής από τη σάρκα. Ευφραίνει 
πνευματικά την ψυχή εκείνος που δαμάζει τη σάρκα του µε τους θεληματικούς κόπους. 


100. Όταν η ψυχή αποκτήσει για χάρη της αρετής αποστροφή προς την αίσθηση, τότε η αίσθηση θα 
βρεθεί κατ᾽ ανάγκην µέσα σε πόνους, γιατί δεν έχει πια δεμένη μαζί της µε εκούσια σχέση την 
ψυχική δύναμη που νοεί τις ηδονές. Αντιθέτως, αποκρούει µε ανδρεία την εξέγερση τῶν ηδονών µε 
την εγκράτεια, µε την υπομονή μένει τελείως άκαμπτη στην επίθεση τῶν παρά φύση και αθέλητων 
πόνων, δεν απομακρύνεται διόλου από τη θεοπρεπή αξία και δόξα της αρετής για χάρη 
ανυπόστατης ηδονής, και δεν πέφτει διόλου από το ύψος τῶν αρετών από φροντίδα για τη σάρκα, 
για να την ανακουφίσει από τους πόνους εξαιτίας της αισθήσεως που υποφέρει. Αιτία της λύπης της 
αισθήσεως είναι η αποκλειστική ασχολία της ψυχής µε όσα είναι σύμφωνα µε τη φύση της. Την 
ηδονή της αισθήσεως τη θεμελιώνει φανερά η παρά φύση ενέργεια της ψυχής, και δεν µπορεί να 
έχει άλλη αρχή υπάρξεως, παρά την αποβολή όσων είναι σύμφωνα µε τη φύση της ψυχής. 


Άγιος Μάξιμος ο Ομολογητής 


Διαφόρα κεφάλαια περί θεολογίας, οικονοµίας, αρετής και κακίας 


Έκτη εκατοντάδα 


1. Η νοερή δύναμη της ψυχής είναι επινοητική. Αυτή όταν χωριστεί από τη σχέση της µε την 
αίσθηση, στερεί τη σάρκα από τη φροντίδα να της εξασφαλίζει την ηδονή, όπως έκανε κατά τη 
θεληματική σχέση τους, και δε θέλει ούτε την οδύνη της σάρκας να παρηγορήσει, εξαιτίας της 
ολικής και αδιάκοπης αφιερώσεως της γνώμης στα θεία. 


2. Ο νους και η αίσθηση έχουν αντίθετες φυσικές ενέργειες, γιατί τα αντικείµενά τους έχουν 
ακρότατη διαφορά και ετερότητα μεταξύ τους. Ο νους έχει ὡς αντικείµενά του τις νοητές και 
ασώματες υπάρξεις, που αντιλαμβάνεται εκ φύσεως την ουσία τους, ενώ η αίσθηση έχει ως 
αντικείμενα τις αισθητές και σωματικές φύσεις, τις οποίες και αυτή εκ φύσεως αντιλαμβάνεται. 


3. Η απόρριψη από την ψυχή τῶν φυσικών της ενεργειών γίνεται αρχή της ηδονής της αισθήσεως. 
Γιατί όταν η ψυχή καταγίνεται µε τα αγαθά που ταιριάζουν στη φύση της, δεν υπάρχει η δύναμη 
που εφευρίσκει την ηδονή της αισθήσεως. 


4. Όταν κατά τη θεωρία τῶν ορατών το λογικό προχωρεί μπροστά από την αίσθηση, τότε η σάρκα 
στερείται όλη τη σύμφωνη µε τη φύση της ηδονή, γιατί δεν έχει ασύδοτη την επιθυμία και λυμένη 
από τους λογικούς φραγμούς στην υπηρεσία τῶν ηδονών. Γι’ αυτό και εξ ανάγκης, όταν επικρατεί 
μέσα µας το λογικό, βασανίζεται η σάρκα που του έχει υποδουλωθεί για χάρη της αρετής. 


5. Όταν ο νους νομίσει ότι η αίσθηση είναι κατά φύση δική του δύναμη, τότε πλεγμένος µε τις 
εξωτερικές μορφές των αισθητών, επινοεί τις σαρκικές ηδονές, καθώς δεν µπορεί να ξεπεράσει τη 
φύση τῶν ορατών, γιατί έχει πιαστεί σε εμπαθή σχέση µε την αίσθηση. 


6. Δεν είναι δυνατόν ο νους να διαβεί προς τα συγγενή του νοητά χωρίς τη θεωρία τῶν αισθητών 
που μεσολαβούν. Όμως η θεωρία αυτή είναι τελείως αδύνατο να γίνει χωρίς την αίσθηση που 
συνυπάρχει µε το νου και κατά τη φύση συγγενεύει µε τα αισθητά. Αν τώρα ο νούς, καθώς 
παρατηρεί τα ορατά, παραμείνει στις εξωτερικές μορφές τους, νομίζοντας ότι η αίσθηση που 
συνυπάρχει μ᾽ αυτόν είναι φυσική του ενέργεια, εύλογα ξεπέφτει από τα σύμφωνα µε τη φύση του 
νοητά και αγκαλιάζει µε τα δύο του χέρια, όπως λένε, τα αντίθετα µε τη φύση του σώματα. Καθώς 
κυριαρχείται από αυτά αντίθετα µε τη λογική, λόγω της ήττας του από την αίσθησή τους, γίνεται 
πρόξενος λύπης στην ψυχή µε το να δέχεται συνεχείς μαστιγώσεις από τη συνείδηση, ενώ γίνεται 
ολοφάνερα δημιουργός της ηδονής της αισθήσεως και παχύνεται µε τις επινοήσεις τρόπων να 
περιποιείται τη σάρκα. Αν όµως, καθώς παρατηρεί τα ορατά, διασπάσει αµέσως την αισθητή 
επιφάνειά τους και δει τους πνευματικούς λόγους τῶν όντων καθαρούς από τα σχήματα που τους 
καλύπτουν, τότε προξενεί την ηδονή της ψυχής που δεν πιάστηκε κατά τη θεωρία από κανένα 
αισθητό, ενώ στην αίσθηση δημιουργεί λύπη, γιατί τη στέρησε απ᾿ όλα τα αισθητά που είναι 
σύμφωνα µε τη φύση της. 

7. Επειδή τη λύπη της ψυχής, δηλαδή τον πόνο ---γιατί και τα δύο είναι το ίδιο--- την προξενεί η 
ηδονή της αισθήσεως, ενώ τη λύπη της αισθήσεως, δηλαδή τον πόνο, τη δημιουργεί από τη φύση 
της η ηδονή της ψυχής, εύλογα εκείνος που επιθυμεί µε ελπίδα τη ζωή του Θεού και Σωτήρα µας 
Ιησού Χριστού, η οποία φυλάγεται στους ουρανούς για να δοθεί µέσω της αναστάσεως τῶν νεκρών 
ως κληρονομιά άφθαρτη και αμόλυντη και αµάραντη(Α΄ Πέτρ. 1, 4). έχει αγαλλίαση στην ψυχή του 
και χαρά ανεκλάλητη και εὐφραίνεται ακατάπαυστα µε την ελπίδα των μελλοντικών αγαθών, ενώ 
στη σάρκα και την αίσθηση έχει λύπη. δηλαδή τους πόνους καιτις οδύνες που του προκαλούν οι 
διάφοροι πειρασμοί. Γιατί κάθε αρετή ακολουθούν ηδονή και πόνος. Πόνος στη σάρκα, γιατί 
στερείται τη μαλακή και φιλική αίσθηση. Ηδονή στην ψυχή, γιατί απολαμβάνει τους πνευματικούς 
λόγους καθαρούς από κάθε αισθητό. 


8. Στην παρούσα ζωή ---αυτό σηµαίνει ο «τωρινός καιρός»---, ο νοῦς ο οποίος λυπάται κατά σάρκα 
λόγω τῶν πολλών πόνων που του προκαλούν οι πειρασμοί που του στέλνονται για χάρη της αρετής, 
πρέπει πάντοτε να έχει χαρά στην ψυχή και να ευχαριστείται από την ελπίδα των αιωνίων αγαθών, 
και ας κακοπαθεί η αίσθηση. «Γιατί, λέει ο θείος Απόστολος, δεν έχουν καμιά αξία τα παθήματα 
του τωρινού καιρού, αν συγκριθούν µε τη δόξα που πρόκειται να φανερωθεί σε µας»(Ρωμ. 8, 18). 


9. Η σάρκα ανήκει στην ψυχή, και όχι η ψυχή στη σάρκα: γιατί το χειρότερο ανήκει στο καλύτερο, 
και όχι το καλύτερο στο χειρότερο. Λόγω της παραβάσεως του Αδάμ ζυμώθηκε µε τη σάρκα ο 
νόμος της αμαρτίας, ο οποίος είναι η ηδονή της αισθήσεως, την οποία ακολούθησε ως συνέπεια ο 
θάνατος της σάρκας µε πόνους, που έχει επινοηθεί για την κατάργηση του νόμου της σάρκας. Γι’ 
αυτό όποιος εννόησε ότι για την αμαρτία και για την κατάργησή της μπήκε στη μέση ο θάνατος, 
έχει πάντα χαρά στην ψυχή του, γιατί βλέπει να φεύγει µε τους διαφόρους πόνους από τη σάρκα 
του ο νόμος της αμαρτίας, για να μπορέσει να δεχτεί τη μέλλουσα πνευματική και µακάρια ζωή. 
Αυτήν τη µακάρια ζωή δεν είναι δυνατόν ποτέ κανείς να την επιτύχει, αν πρωτύτερα στην παρούσα 
ζωή δεν αδειάσει σαν από ένα δοχείο ο νόμος της αμαρτίας από τη σάρκα κατά την προς αυτήν 
σχέση της προαιρέσεως. 


10. Εκείνος που λυπάται κατά σάρκα λόγω τῶν πόνων για χάρη της αρετής, χαίρεται συγχρόνως 
ψυχικά γι’ αυτή την αρετή, γιατί βλέπει την ωραιότητα τῶν μελλόντων σαν να είναι παρούσα. Για 
χάρη της, όπως λέει ο μέγας Δαβίδ, µε την εκούσια νέκρωση της σάρκας πεθαίνει κάθε 
ημέρα(Ῥαλμ. 43, 23) εκείνος που ανακαινίζεται διαρκώς µε την καλλιέργεια της ψυχής από το Άγιο 
πνεύμα, γιατί και η ηδονή που δοκιμάζει είναι σωτήρια, και η λύπη ὠφέλιμη. Και λύπη εννοώ όχι 
την παράλογη που βασανίζει την ψυχή πολλών με τη στέρηση ικανοποιήσεως παθών ή με τη 
στέρηση υλικών πραγμάτων, επειδή ορμούν παρά φύση σε πράγματα που δεν πρέπει, και 
αποφεύγουν πάλι εκείνα που δεν πρέπει ν᾽ αποφεύγουν: αλλά, εννοώ τη λογική λύπη, την οποία 
παραδέχονται και οι σοφοί περί τα θεία, και η οποία συνοδεύει το κακό που είναι παρόν. Γιατί λένε 
ότι η λύπη είναι παρόν κακό, που δημιουργείται στην ψυχή όταν η ηδονή της αισθήσεως υπερισχύει 
στη λογική διάκριση, ενώ δημιουργείται στην αίσθηση όταν ο δρόμος της αρετής διανύεται χωρίς 
εμπόδιο, και προκαλεί τόσους πόνους στην αίσθηση, όση ηδονή και χαρά φέρνει στην ψυχή που 
πλησιάζει στο Θεό µε την ανάλογη έλλαμψη µέσω της αρετής και της γνώσεως. 


11. Σωτήρια ηδονή λέει τη χαρά της ψυχής για την αρετή, και ὠφέλιμη λύπη την οδύνη που 
υποφέρει η σάρκα για χάρη της αρετής. Εκείνος λοιπόν που είναι προσκολλημένος σε πάθη και 
υλικά πράγματα ορµά σ᾽ εκείνα που δεν πρέπει. Και εκείνος που δεν δέχεται ευχαρίστως τις 
συμφορές που τον στερούν από την ικανοποίηση παθών και από πράγματα, αυτός αποφεύγει εκείνα 
που δεν πρέπει. 


12. Ούτε η θεία χάρη ενεργεί φωτισμούς γνώσεως, αν δεν υπάρχει το όργανο που έχει τη φυσική 
δύναμη να δεχτεί το φωτισμό, ούτε πάλι το δεκτικό αυτό όργανο ενεργεί το φωτισμό της γνώσεως 
χωρίς τη χάρη που τον χορηγεί. 

13. Η χάρη του Παναγίου Πνεύματος δεν ενεργεί σοφία(Α΄ Κορ. 12, 8-9) στους αγίους, χωρίς το 
νου που δέχεται τη σοφία: ούτε γνώση, χωρίς τη δύναμη του λογικού που δέχεται τη γνώση! ούτε 
πίστη, χωρίς την πληροφορία του νου και του λογικού περί τῶν μελλόντων, που ήταν ὡς τότε 
άδηλα σε όλους: ούτε χαρίσματα ιαµάτων, χωρίς τη φυσική φιλανθρωπία: ούτε κανένα άλλο από τα 
λοιπά χαρίσματα, χωρίς τη δεκτική ικανότητα και δύναμη του καθενός. Ούτε πάλι ο άνθρωπος 
µπορεί να αποκτήσει από φυσική του δύναμη ένα από τα χαρίσματα που αριθµήσαμε, χωρίς τη θεία 
δύναμη που τα χορηγεί. Το φανερώνουν αυτό όλοι οι Άγιοι, οι οποίοι ύστερα από τις αποκαλύψεις 
των θείων ζητούν τους λόγους όσων τους αποκαλύφθηκαν. 

14. Εκείνος που ζητεί από το Θεό χωρίς πάθος, λαμβάνει τη χάρη να µπορεί να εργάζεται τις 
αρετές. Εκείνος που αναζητεί χωρίς πάθος, βρίσκει κατά τη φυσική θεωρία την αλήθεια που 
υπάρχει στα όντα. Κι εκείνος που χτυπά(Ματθ. 7, 7-8) χωρίς πάθος την πόρτα της γνώσεως, θα 
φτάσει ανεμπόδιστα στην απόκρυφη χάρη της μυστικής θεολογίας. 


15. Εκείνος που ζητεί χωρίς πάθος τα θεία, θα λάβει εξάπαντος εκείνο που ζητεί. Εκείνος που ζητεί 


µε κάποιο πάθος, δεν θα επιτύχει εκείνο που ζητεί. Γιατί λέει: «Ζητείτε και δεν λαμβάνετε, γιατί 
ζητείτε µε κακό σκοπό»(Ίακ. 4, 3). 


16. Το πνεύμα το Άγιο µέσα µας ζητεί και ερευνά τη γνώση τῶν όντων. Δεν ζητεί όµως για τον 
εαυτό Του ---γιατί είναι Θεός και πολύ πέρα από κάθε γνώση---, [αλλά για µας που έχοµε ανάγκη 
τη γνώση]. Όπως ακριβώς και ο Λόγος γίνεται σάρκα όχι για τον εαυτό Του αλλά για µας, 
ολοκληρώνοντας το μυστήριο της Σαρκώσεως. Γιατί όπως χωρίς σάρκα µε νοερή ψυχή, ο Λόγος 
δεν ενεργούσε µε θεϊκό τρόπο όσα κατά φύση ανήκουν στη σάρκα, έτσι ούτε και το Άγιο πνεύμα 
ενεργεί στους αγίους τις γνώσεις τῶν μυστηρίων, όταν αυτοί δεν έχουν τη δύναμη που από τη φύση 
της ζητεί και ερευνά τη γνώση. 


17. Όπως είναι αδύνατο χωρίς το φως του ηλίου να βλέπει κανείς τα αισθητά, έτσι και χωρίς 
πνευματικό φώς, νους άνθρωπου δεν µπορεί να δεχτεί πνευματική θεωρία. Το σωματικό φώς 
φωτίζει εκ φύσεως την αίσθηση να βλέπει τα αισθητά, ενώ το πνευματικό καταφωτίζει το νου στη 
θεωρία για να κατανοεί τα πάνω από την αίσθηση. 


18. Τις δυνάμεις για αναζήτηση και εξερεύνηση τῶν θείων, η ανθρώπινη φύση τις έχει µέσα στην 
ουσία της ὡς καταβολές από το Δημιουργό από αυτή την είσοδο της στο εἰναι, ενώ τις αποκαλύψεις 
τῶν θείων τις προξενεί κατά χάρη η δύναμη του Παναγίου Πνεύματος µε την επιφοίτησή της. Όμως 
στην αρχή ο διάβολος, µέσω της αμαρτίας, προσήλωσε τις δυνάμεις αυτές στη φύση τῶν ορατών, 
και δεν ήταν κανείς που να εννοεί ή να αναζητεί το Θεό(Ῥαλμ. 52, 3), καθώς όλοι όσοι μετείχαν 
στην ανθρώπινη φύση είχαν τη νοερή και λογική δύναμή τους περιορισμένη στην επιφάνεια τῶν 
αισθητών και δεν είχαν καμιά έννοια για όσα είναι πάνω από την αίσθηση. Εύλογα λοιπόν η χάρη 
του Παναγίου Πνεύματος εκείνους που βρέθηκαν µέσα σ᾽ αυτή την απάτη χωρίς ενδιάθετη 
πρόθεση, αφού τους αποσύνδεσε από τα υλικά, αποκατάστησε τη δύναμη που είχε προσηλωθεί σ᾽ 
αυτά. Και αφού ξαναπήραν καθαρή αυτή τη δύναμη από τη χάρη, ζήτησαν πρώτα και ερεύνησαν 
για τα θεία, και τότε εκζήτησαν και εξερεύνησαν µέσω της ίδιας χάρης του Πνεύματος. 


19. Είναι φανερό ότι το τέλος της πίστεως είναι η σωτηρία των ψυχών(Α΄ Πέτρ. 1, 9). Τέλος της 
πίστεως είναι η αληθινή αποκάλυψη εκείνου που πιστέψαμε. Αληθινή αποκάλυψη όποιου 
πιστέψαμε είναι η ανέκφραστη περιχώρηση του αντικειμένου της πίστεως ανάλογα με την πίστη 
καθενός. Η περιχώρηση αυτή είναι η τελική επάνοδος όσων πίστεψαν, στην αρχή τους. Η τελική 
επάνοδος στην αρχή τους οσῶν πίστεψαν, όσων δηλαδή κινούνται προς το Θεό, είναι η εκπλήρωση 
της επιθυμίας τους. Εκπλήρωση της επιθυμίας είναι η αεικίνητη στάση όσων επιθυμούν γύρω από 
το επιθυμητό. Αεικίνητη στάση όσων επιθυμούν γύρω από το επιθυμητό, είναι η παντοτινή και 
ακατάπαυστη απόλαυση του επιθυμητού. Απόλαυση παντοτινή και ακατάπαυστη του επιθυμητού 
είναι η μέθεξη των θείων, τῶν πάνω από τη φύση. Μέθεξη τῶν πάνω από τη φύση θείων είναι η 
ομοίωση αυτών που μετέχουν με το μετεχόμενο. Η οµοίωση όσων μετέχουν προς το μετεχόμενο 
είναι η ενεργητική ταυτότητα αυτών που μετέχουν προς αυτό το μετεχόμενο μέσω της ομοιότητας. 
Η ενδεχόμενη ενεργητική ταυτότητα µέσω της ομοιότητας αυτών που μετέχουν, είναι η θέωση 
αυτών που αξιώνονται της θεώσεως µέσω της ομοιότητας προς το μετεχόμενο. Η θέωση είναι 
συνοπτικά η περίληψη και η περάτωση όλων τῶν χρόνων και τῶν αιώνων και όλων όσα είναι μέσα 
στο χρόνο και στον αιώνα. Περίληψη και πέρας τῶν χρόνων και τῶν αιώνων και όλων όσα 
υπάρχουν σ᾽ αυτούς, είναι η ενότητα, σ᾽ αυτούς που σώζονται, της καθαρής και καθαυτό αρχής µε 
το καθαρό και καθαυτό τέλος. Αδιάκοπη ενότητα της καθαρής αρχής και του τέλους σ᾽ αυτούς που 
σώζονται, είναι η καλύτερη υπέρβαση όσων είναι σύμφωνα µε τη φύση και που η ὑπαρξή τους 
μετριέται µε αρχή και τέλος. Ὑπέρβαση όσων είναι κατά φύση και περιορίζονται µε αρχή και τέλος, 
είναι η άµεση και άπειρη και επ᾽ άπειρον συνεχιζόμενη σ᾽ εκείνους που αξιώθηκαν την καλύτερη 
υπέρβαση τῶν κατά φύση, παντοδύναμη και υπερδύναμη ενέργεια του Θεού. Άμεση και άπειρη και 
επ᾽ άπειρον συνεχιζόμενη παντοδύναμη και υπερδύναμη ενέργεια του Θεού είναι η ανέκφραστη και 
πάνω από ανέκφραστη ηδονή και χαρά εκείνων που δέχονται τη θεία ενέργεια κατά την 
ανέκφραστη και πάνω από κάθε νόηση ένωση µε το Θεό. Γι’ αυτή δεν είναι δυνατό να βρει κανείς 
μέσα στη φύση τῶν όντων ούτε λόγο, ούτε τρόπο να τη νοήσει και να την εκφράσει. 


20. Η φύση δεν έχει ούτε τους λόγους όσων είναι υπέρ τη φύση, οὔτε τους νόμους τῶν παρά τη 


φύση. Υπέρ τη φύση εννοώ τη θεία και ασύλληπτη ηδονή, την οποία εκ φύσεως δίνει ο Θεός, όταν 
ενώνεται κατά χάρη µετους αξίους. Παρά τη φύση εννοώ την απερίγραπτη οδύνη, που προκαλείται 
από τη στέρηση της ηδονής αυτής, την οποία εκ φύσεως συνηθίζει να δίνει ο Θεός, όταν ενώνεται 
παρά τη χάρη με τους αναξίους. Γιατί ο Θεός, σύμφωνα µε την ποιότητα της διαθέσεως καθενός, 
καθώς ενώνεται µε όλους όπως γνωρίζει Αυτός, δίνει στον καθένα την αίσθηση ανάλογα µε το πως 
ο καθένας έχει διαμορφωθεί από τον εαυτό του για να υποδεχτεί Εκείνον που οπωσδήποτε θα 
ενωθεί µε όλους κατά το τέλος τῶν αιώνων. 


21. Εκείνους που ζητούν µε επιμέλεια τους πνευματικούς λόγους και τρόπους της σωτηρίας, τους 
οδηγεί στην κατανόησή τους το Άγιο Πνεύμα, µην αφήνοντας ακίνητη και ανενεργό τη δύναμη που 
έχουν εκ φύσεως να ζητούν επιμελώς τα θεία. 


22. Πρώτα ζητεί κανείς να νεκρώσει την αμαρτία προς την προαίρεσή του, και την προαίρεση προς 
την αμαρτία, και έπειτα ερευνά πῶς πρέπει και µε ποιο τρόπο να νεκρώσει την µια προς την άλλη. 
Και πάλι, ύστερα από την τέλεια αλληλονέκρωση της αμαρτίας και της προαιρέσεως, ζητεί τη ζωή 
της προαιρέσεως σύμφωνα µε την αρετή, και τη ζωή της αρετής σύμφωνα με την προαίρεση. Κι 
έπειτα ερευνά πώς πρέπει και µε ποιο τρόπο να δημιουργήσει τη μεταξύ τους ζωή. Μπορούμε 
λοιπόν να πάροµε σαν ορισμό, ότι η ζήτηση είναι επιθυμία κάποιου επιθυμητού, ενώ η έρευνα είναι 
τρόπος που συντελεί στην επιτυχία της επιθυμίας προς το επιθυμητό. 


23, Πρέπει αληθινά, εκείνος που θέλει να σωθεί, να νεκρώσει όχι μόνον την αμαρτία προς την 
προαίρεση, αλλά και την ίδια την προαίρεση προς την αμαρτία. Και όχι µόνο να αναστήσει την 
προαίρεση για την αρετή, αλλά και την ίδια την αρετή για την προαίρεση, σε τρόπο ώστε η 
προαίρεση, νεκρή και χωρισμένη όλη απ’ όλη τη νεκρή αμαρτία, να µην την αισθάνεται, ενώ 
ζωντανή όλη να αισθάνεται όλη τη ζωντανή αρετή σε µια ένωση αδιάσπαστη. Γιατί εκείνος που 
νέκρωσε την προαίρεσή του προς την αμαρτία, έχει ενταχθεί οργανικά στο σώμα του Χριστού, 
συμμετέχοντας στο θάνατό Του(Ρωμ. 6, 5)’ και εκείνος που ανέστησε την προαίρεσή του για την 
αρετή, συμμετέχει και στην ανάσταση του Χριστού. 


24. Η αμαρτία και η προαίρεση, όταν νεκρωθούν η µία προς την άλλη, έχουν διπλή την αναισθησία. 
Και η αρετή και η προαίρεση, όταν ζουν η µια µε την άλλη, έχουν διπλή την αίσθηση. 


25. Ο Χριστός, ο οποίος κατά τη φύση είναι Θεός και άνθρωπος, κληρονοµείται υπέρ φύση από 
εμάς ὡς Θεός µέσω της χάρης µε την ανέκφραστη μέθεξη, και για χάρη µας, κάνοντας µας οικείους 
Του µε το να πάρει ως άνθρωπος τη δική µας µορφή, κληρονομεί μαζί μ᾽ εμάς τον εαυτό Του µε µια 
ακατανόητη συγκατάβαση. Αυτόν προθεωρώντας μυστικά οι Άγιοι µε το Πνεύμα, διδάχθηκαν ότι 
τα παθήματα του παρόντος, που συνδέονται µε την αρετή και αναφέρονται στο Χριστό, πρέπει να 
προηγηθούν από τη δόξα που θα φανερωθεί στο μέλλον από τον Χριστό. 


26. Ο νούς, καθώς κινείται µε μόνη την επιθυμία προς την αιτία των όντων χωρίς να γνωρίζει, ζητεί 
μόνο. Το λογικό όµως, παρατηρώντας µε διάφορους τρόπους, ερευνά τους αληθινούς λόγους τῶν 
όντων. 


27. Ζήτηση είναι η πρώτη και απλή κίνηση του νου µε επιθυµία προς την αιτία του. Έρευνα είναι η 
πρώτη και απλή διάκριση του λογικού σχετικά µε την αιτία του µε βάση κάποια έννοια. Εκζήτηση 
πάλι είναι η µε κάποια φλογερή επιθυμία κίνηση του νου προς την αιτία του σύμφωνα με την 
πνευματική γνώση. Και εξερεύνηση είναι η διάκριση που κάνει το λογικό σχετικά µε την αιτία του, 
κατά την εργασία τῶν αρετών, που γίνεται µε κάποια συνετή και σοφή έννοια. 


28. Οι άγιοι και θείοι Προφήτες, αφού εκζήτησαν και εξερεύνησαν για τη σωτηρία των ψυχών, 
είχαν διάπυρη και φλογερή την επιθυµητική κίνηση του νου προς το Θεό μ᾽ επιστήμη και γνώση, 
και συνετή και σοφή τη διάκριση του λογικού κατά την εργασία των θείων. Και όποιοι τους 
μιμούνται, µε γνώση και επιστήμη εκζητούν τη σωτηρία των ψυχών, και εξερευνώντας µε φρόνηση 
και σοφία, ασκούν την διάκριση στα θεία έργα. 


29. Η γνώση των θείων είναι δύο ειδών. Η μία είναι σχετική, γιατί βρίσκεται μόνο στο λόγο και στα 
νοήματα και δεν έχει την ενεργό αίσθηση εκείνου που γνωρίσαμε µε την πείρα: µε την γνώση αυτή 


εξυπηρετούµαστε κατά την παρούσα ζωή. Η άλλη είναι η κυρίως και αληθινή γνώση, η οποία 
παρέχει ενεργητικά κατά χάρη µε μέθεξη όλη την αίσθηση εκείνου που γνωρίσαμε, μόνο µε την 
πείρα, χωρίς λόγια και νοήματα: µε αυτή, κατά τη μέλλουσα ζωή, δεχόμαστε την υπέρ φύση θέωση 
να ενεργείται σ᾽ εμάς ακατάπαυστα. Η σχετική γνώση, επειδή βρίσκεται στο λόγο και στα νοήματα, 
λένε πως κινεί την επιθυμία προς την ενεργητική γνώση µε τη μέθεξη:- ενώ η ενεργητική γνώση, 
που µε τη μέθεξη και την πείρα παρέχει την επιθυμία εκείνου που γνωρίσαμε, λένε πως αφαιρεί τη 
γνώση που μένει στο λόγο και στα νοήματα. 


30. Δύο ειδών είναι η γνώση. Η μία βρίσκεται στο λόγο και στα θεία νοήματα και δεν έχει παρούσα 
κατ᾽ είδος την αίσθηση όσων νοήθηκαν. Η άλλη είναι ενεργητική και χωρίς λόγο και νοήματα, έχει 
μόνο την κατ᾽ εἶδος απόλαυση τῶν αληθινών. Επειδή δηλαδή ο λόγος φυσικώς µε τη γνώση 
υποδηλώνει το γνωστικό µέρος της ψυχής, κινεί την επιθυμία εκείνων που κινούνται µε τη δύναμή 
του προς την απόλαυση εκείνου που υποδηλώθηκε. 


31. Είναι αδύνατο, λένε οι σοφοί, να συνυπάρχει μαζί µε την πείρα του Θεού και ο περί Θεού 
λόγος, ή με την αίσθηση του Θεού και η νόησή Του. Λόγο περί Θεού εννοώ την αναλογία της 
γνωστικής θεωρίας γι’ Αυτόν, η οποία προκύπτει από τα όντα. Αίσθηση, την πείρα των υπέρ φύση 
αγαθών µε τη μέθεξη. Νόηση, την απλή και ενιαία γνώση Του που έχοµε από τα όντα. Ίσως αυτό 
φαίνεται και σ᾽ όλα τ᾽ άλλα πράγματα, αφού βέβαια η πείρα ενός πράγματος καταπαύει τον περί 
αυτού λόγο, και η αίσθηση ενός πράγματος οδηγεί σε αχρησία τη νόηση γύρω απ᾿ αυτό. Πείρα 
εννοώ την ίδια την κατ᾽ ενέργειαν γνώση που έρχεται ύστερα από κάθε λόγο, ενώ αίσθηση τη 
μέθεξη εκείνου που γνωρίσαμε, που εμφανίζεται ύστερα από κάθε νόηση. Και αυτό ίσως διδάσκει 
μυστικά ο μέγας Απόστολος, όταν λέει: «Είτε προφητείες είναι, θα καταργηθούν: είτε γλώσσες, θα 
σταματήσουν: εἴτε γνώση, θα καταργηθεί»(Δ΄ Κορ. 13, δ)' μιλά δηλαδή για τη γνώση που 
βρίσκεται στο λόγο και στα νοήματα. 


32. Έπρεπε πράγµατι ο κατά φύση Δημιουργός της ουσίας τῶν όντων, να γίνει και ο Αυτουργός της 
κατά χάρη θεώσεως τῶν δημιουργημάτων, για να φανεί ότι ο δοτήρας της υπάρξεως είναι και 
δωρητής της παντοτινής εὐδαιμονίας. Αφού λοιπόν κανένα από τα όντα δεν γνωρίζει τίποτε άλλο 
για τον εαυτό του, τί είναι κατά την ουσία, ευλόγως κανένα από τα όντα δεν προγνωρίζει κατά 
φύση κάτι απ᾿ όσα θα γίνουν, εκτός από το Θεό που είναι πάνω από τα όντα. Ο Θεός και τον εαυτό 
Του γνωρίζει, τι είναι στην ουσία Του, και την ὕπαρξη όλων τῶν δημιουργημάτων Του γνώριζε πριν 
ακόµη τα δημιουργήσει, και μέλλει να δίνει κατά χάρη άφθονα στα όντα τη γνώση, και τη δική τους 
και των άλλων, του τι είναι κατά την ουσία τους, και να φανερώσει σ᾽ αυτά τους λόγους της 
δημιουργίας τους που προὐπήρχαν σ᾽ Αυτόν ενιαίως. 


33. Ο Θεός Λόγος, ο οποίος δημιούργησε την ανθρώπινη φύση, δεν έθεσε μέσα της ούτε ηδονή, 
ούτε οδύνη της αισθήσεως, αλλά κάποια νοερή δύναμη προς ηδονή, µε την οποία θα μπορούσε να 
τον απολαύσει µε τρόπο ανέκφραστο. Αυτή τη δύναμη, δηλαδή τη φυσική επιθυμία του νου προς το 
Θεό, μόλις έγινε ο πρώτος άνθρωπος, την έδωσε στην αίσθηση και απόκτησε, κατ᾽ αυτή την πρώτη 
κίνηση, την ηδονή που ενεργεί πάνω του παρά φύση µέσω της αισθήσεως. Τότε ο Θεός, 
φροντίζοντας για τη σωτηρία µας, µε την πρόνοιά Του τοποθέτησε δίπλα της την οδύνη σαν 
τιμωρητική δύναμη, σύμφωνα µε την οποία ρίζωσε µε σοφία µέσα στη φύση του σώματος ο νόμος 
του θανάτου, για να περιορίζει την επιθυμία της παραφροσύνης του νου από το να κινείται παρά 
φύση προς τα αισθητά πράγματα. 


34. Η ηδονή και η οδύνη δεν δημιουργήθηκαν μαζί µε τη φύση της σάρκας, αλλά η παράβαση της 
θείας εντολής επινόησε την ηδονή για να διαφθείρει την προαίρεση, ενώ επέβαλε την οδύνη σαν 
καταδίκη προς διάλυση της ανθρώπινης φύσεως, έτσι ώστε η μεν ηδονή να προκαλέσει εκούσιο 
θάνατο της ψυχής την αμαρτία, η δε οδύνη µε τη διάλυση να προξενήσει την αποσύνθεση της 
σάρκας. Σύμφωνα µε την πρόνοιά Του ο Θεός, για τιμωρία της κατά προαίρεση ηδονής, έδωσε 
στην ανθρώπινη φύση την ---παρά την προαίρεσή της--- οδύνη και τον θάνατο που την ακολουθεί. 
35. Εξαιτίας της παράλογης ηδονής που επήλθε στην ανθρώπινη φύση, ήρθε έπειτα η κατά λόγον 
οδύνη µε πολλά παθήματα, στα οποία και από τα οποία υπάρχει ο θάνατος για να αφαιρέσει την 
παρά φύση ηδονή. Όχι όµως να προκαλέσει και την τέλεια εξόντωσή της, κατά την οποία συνηθίζει 


να φανερώνεται η νοερή χάρη της θείας ηδονής. 


36. Η επινόηση των εκούσιων πόνων και η επιφορά τῶν ακούσιων, αφαιρούν την ηδονή και 
καταργούν την ενεργητική κίνησή της. Δεν εξαφανίζουν όµως τη δύναμη που βρίσκεται σαν νόμος 
μέσα στην ανθρώπινη φύση και που δημιουργεί την ηδονή. Γιατί ο ενάρετος βίος προκαλεί απάθεια 
της προαιρέσεως, όχι όμως και της φύσεως. Με την απάθεια της προαιρέσεως έρχεται στο νου η 
χάρη της θείας ηδονής. 

37. Κάθε πόνος, επειδή έχει κατ᾽ ενέργεια ὡς αιτία της δημιουργίας του την ηδονή που προηγείται, 
είναι φανερό ότι αποτελεί χρέος, το οποίο σύμφωνα µε την αιτία του πληρώνεται φυσικώς απ᾿ 
όλους όσοι μετέχουν στην ανθρώπινη φύση. Γιατί στην ηδονή, που είναι παρά φύση, οπωσδήποτε 
ακολουθεί φυσικός ο πόνος σε όλα, στων οποίων τη γένεση προηγήθηκε ο νόμος της ηδονής χωρίς 
αιτία. Και χωρίς αιτία εννοώ την ηδονή που προήλθε από την παράβαση τῶν πρωτοπλάστων, γιατί 
δεν διαδέχθηκε κάποιον πόνο που είχε προηγηθεί. 


38. Ἠταν τελείως αδύνατο η ανθρώπινη φύση που έπεσε στην κατά προαίρεση ηδονή και στην 
αθέλητη θλίψη, να επιστρέψει πάλι στην αρχική ζωή, αν δε γινόταν άνθρωπος ο Δημιουργός και δεν 
δεχόταν µε την προαίρεσή Του την οδύνη που είχε επινοηθεί προς τιμωρία της κατά προαίρεση 
ηδονής της ανθρώπινης φύσεως, οδύνη στην οποία δεν είχε προηγηθεί η γένεσή της από ηδονή. Και 
καταδέχθηκε γέννηση που δεν είχε την αρχή της στην ηδονή, για να ελευθερώσει την ανθρώπινη 
φύση από τη γέννηση που προήλθε από καταδίκη. 


39, Μετά την παράβαση όλοι οι άνθρωποι είχαν την ηδονή να προηγείται φυσικώς από τη γέννησή 
τους, και απολύτως κανείς δεν υπήρχε φυσικώς ελεύθερος από την εµπαθή µε ηδονή γέννηση: όλοι, 
σαν να κατέβαλλαν φυσικό χρέος, υπέφεραν τους πόνους και το θάνατο εξαιτίας της. Και ήταν 
τελείως αδύνατο να βρεθεί τρόπος απελευθερώσεως γι’ αυτούς που τυραννούνταν από την άδικη 
ηδονή και κρατούνταν από τους δίκαιους πόνους και τον ακόλουθο δικαιότατο θάνατο. Ο 
άνθρωπος, καθώς είχε την αρχή της ζωής του από τη φθορά με την ηδονή και τελείωνε τη ζωή του 
στη φθορά µε το θάνατο, σπαραζόταν µε ελεεινό τρόπο πάσχοντας από την αδικότατη ηδονή και 
τους εξαιτίας της δικαιότατους πόνους. Για την εξάλειψη λοιπόν αυτών, όπως επίσης και για την 
επανόρθωση της ανθρώπινης φύσεως που έπαθε, έπρεπε να επινοηθεί πόνος και θάνατος άδικος 
μαζί και αναίτιος: αναίτιος, γιατί δεν θα είχε καθόλου την ηδονή να προηγείται και να τον 
δημιουργεί, και άδικος, γιατί δεν θα διαδεχόταν καμιά εµμπαθή ζωή: έτσι ώστε, αφού βρεθεί, 
ανάμεσα σε άδικη ηδονή και σε δικαιότατο πόνο και θάνατο, αδικότατος πόνος και θάνατος, να 
εξαλείψει ολότελα την αδικότατη αρχή που προέρχεται από την ηδονή και το εξαιτίας της ηδονής 
δικαιότατο τέλος της ανθρώπινης φύσεως µε το θάνατο, και να γίνει πάλι ελεύθερο το γένος των 
ανθρώπων από ηδονή και οδύνη και να πάρει πάλι πίσω την αρχική ευτυχία η ανθρώπινη φύση, 
χωρίς να τη μολύνει κανένα από τα γνωρίσματα όσων βρίσκονται κάτω από γέννηση και θάνατο. 
Γι) αυτό, ο Λόγος του Θεού, που είναι τέλειος Θεός κατά τη φύση, γίνεται τέλειος άνθρωπος µε 
ψυχή νοερή και σώμα κατά φύση επιδεκτικό παθημάτων παρόμοια μ᾽ εμάς, μόνο που δεν είχε 
αμαρτία. Δεν είχε διόλου την ηδονή που προήλθε από την παρακοή να προηγείται της γεννήσεώς 
Του µέσα στο χρόνο από γυναίκα. Την οδύνη πάλι που προήλθε από την ηδονή και αποτελεί το 
τέλος της φύσεως, την αναδέχθηκε θεληματικά από φιλανθρωπία, µε σκοπό, πάσχοντας αδίκως, ν᾿ 
αφανίσει την από άδικη ηδονή αρχή της γενέσεως που κυριαρχεί στην ανθρώπινη φύση ---γιατί ο 
θάνατος του Κυρίου δεν ήταν σαν χρέος που θα πληρωνόταν εξαιτίας της, όπως συμβαίνει µε τους 
άλλους ανθρώπους, αλλά μάλλον ήταν όπλο εναντίον της---, όπως επίσης και να εξαφανίσει το 
δίκαιο μέσω του θανάτου τέλος της φύσεως, γιατί δεν είχε ως αιτία του είναι Του την παράνομη 
ηδονή, λόγω της οποίας εισήλθε ο θάνατος και αποτελεί τη δίκαιη τιμωρία της. 


40. Ο Κύριος είναι κατά φύση σοφός και δίκαιος και δυνατός. Έπρεπε λοιπόν, πράγματι έπρεπε, ως 
σοφός να µην αγνοήσει τον τρόπο της θεραπείας του ανθρώπου’ ὡς δίκαιος, να µην κάνει 
τυραννική τη σωτηρία του άνθρωπου που είχε καταληφθεί από την αμαρτία µε την προαίρεσή του: 
και ὡς παντοδύναμος, να µη φανεί αδύναμος να εκπληρώσει την θεραπεία. 


41]. Η σοφία του Θεού αποδεικνύεται από το ότι έγινε αληθινά άνθρωπος κατά φύση. Η δικαιοσύνη 
Του, από το ότι κατά τη γέννησή Του πήρε φύση επιδεκτική παθημάτων, όπως και εμείς. Η δύναμη 


Του, από το ότι μέσω παθών και θανάτου δημιούργησε αιώνια ζωή και αμετάτρεπτη απάθεια για 
την ανθρώπινη φύση. 


42. Ο Κύριος φανέρωσε τη σοφία µε τον τρόπο της θεραπείας, µε το να γίνει άνθρωπος χωρίς 
μετατροπή ή την οποιαδήποτε αλλοίωση. Την ισότητα τῆς δικαιοσύνης την έδειξε µε το μέγεθος 
της συγκαταβάσεως, παίρνοντας επάνω Του θεληµατικά την καταδίκη, στην οποία υπόκεται η 
επιδεκτική παθημάτων ανθρώπινη φύση, και κάνοντάς την όπλο για την εξάλειψη της αμαρτίας και 
του θανάτου που προήλθε απ᾿ αυτήν, δηλαδή της ηδονής και της οδύνης που προήλθε απ’ αυτήν. 
Μέσα στην παθητότητα υπήρχε η δύναμη της αμαρτίας και του θανάτου και η τυραννία της 
αμαρτίας µέσω της ηδονής και η εξουσία του θανάτου µέσω της οδύνης. Γιατί είναι φανερό ότι 
στην παθητότητα της φύσεως υπάρχει η δύναμη της ηδονής και της οδύνης. Όταν δηλαδή 
επιτείνεται η φυσική τιμωρία µε την οδύνη, τότε φροντίζομε να παρηγορούμε κάπως τη φύση µε 
την ηδονή. Γιατί θέλοντας να αποφύγομε την αίσθηση της οδύνης, καταφεύγομε στην ηδονή, 
επιχειρώντας να παρηγορήσοµε τη φύση που ενοχλείται από την κάκωση της οδύνης. Φροντίζοντας 
όμως ν᾽ αμβλύνομε µε την ηδονή τα κινήματα της οδύνης, απλώς κάνοµε το χρέος µας μεγαλύτερο, 
μη μπορώντας να έχοµε την ηδονή ελεύθερη από οδύνη και πόνους. 


43, Ο Κύριος φανέρωσε την υπερβολική Του δύναμη, όταν µε τα παθήματα τα οποία υπέφερε 
έκανε αμετάβλητη την ανθρώπινη φύση. Αφού δηλαδή µε το πάθος έδωσε στην ανθρώπινη φύση 
την απάθεια και µε τους πόνους την ανάπαυση και µε τον θάνατό Του την αιώνια ζωή, 
αποκατάστησε ανακαινισµένες µε τις στερήσεις της σάρκας Του τις έξεις της ανθρώπινης φύσεως, 
και µε τη σάρκωσή Του έδωσε στην ανθρώπινη φύση την υπερφυσική χάρη, δηλαδή τη θέωση. 


44. Ο Θεός έγινε αληθινά άνθρωπος και έδωσε άλλη αρχή για δεύτερη γέννηση στην ανθρώπινη 
φύση, η οποία καταλήγει μέσω του πόνου στην ηδονή της μέλλουσας ζωής. Ο προπάτορας Αδάμ µε 
την παράβαση της θείας εντολής εισήγαγε για την ανθρώπινη φύση άλλη, διαφορετική από την 
πρώτη, αρχή γεννήσεως, η οποία προέρχεται από την ηδονή και τελειώνει στο θάνατο µέσα από 
πόνο, και την οποία επινόησε µε τη συμβουλή του φιδιού. Η ηδονή αυτή δεν διαδέχθηκε 
προηγούμενο πόνο, αλλά μάλλον κατέληγε στον πόνο. Και έτσι, όλοι όσοι προέρχονται από τον 
Αδάμ κατά σάρκα, ένεκα της από ηδονή άδικης αρχής, δικαίως υπομένουν µαζί του το τέλος του 
θανάτου μέσω του πόνου. Γι’ αυτό και ο Κύριος, έγινε άνθρωπος και δημιούργησε άλλην αρχή 
δεύτερης γεννήσεως από το Άγιο Πνεύμα για την ανθρώπινη φύση και καταδέχθηκε τον οδυνηρό 
και δικαιότατο θάνατο του Αδάμ, (που ήταν βέβαια αδικότατος για το Χριστό, γιατί Αυτός δεν είχε 
ως αρχή της γεννήσεώς Του την αδικότατη ηδονή του προπάτορα κατά την παρακοή). Και έτσι 
εξαφάνισε και τα δύο, και την αρχή και το τέλος της γεννήσεως από τον Αδάμ, γιατί αυτά δεν είχαν 
προέλθει αρχικά από το Θεό. Και όλους εκείνους που ξαναγεννιούνται πνευματικά από Αυτόν, τους 
ελευθέρωσε από την ενοχή της παρακοής του Αδάμ. 


45. Ο Κύριος, αφού αφαίρεσε την ηδονή που προέρχεται από το νόμο της αμαρτίας, για να 
ακυρώσει την επίδραση της κατά σάρκα γεννήσεως σ᾽ εκείνους που γεννιούνται στη ζωή που δίνει 
Αυτός µε τη χάρη του Πνεύματος, επιτρέπει, για την κατάκριση της αμαρτίας, να δέχονται αυτοί το 
θάνατο που προηγουμένως απέβλεπε στην καταδίκη της φύσεως. Αυτοί δεν έχουν πιά την ηδονή 
της γεννήσεως που προήλθε από τον Αδάμ, αλλά μόνο την εξαιτίας του Αδάμ οδύνη, η οποία 
ενεργεί σ᾽ αυτούς το θάνατο, όχι σαν χρέος λόγω της αμαρτίας, αλλά κατά της αμαρτίας, κατ᾽ 
οικονομίαν λόγω της καταστάσεως της ανθρώπινης φύσεως: επειδή όταν ο θάνατος δεν έχει μητέρα 
την ηδονή ---της οποίας και γίνεται τιµωρός---, γίνεται πατέρας βεβαίως της αιώνιας ζωής. Γιατί 
όπως η ηδονική ζωή του Αδάμ έγινε μητέρα θανάτου και φθοράς, έτσι και ο θάνατος του Κυρίου 
υπέρ του Αδάμ, µε το να είναι ελεύθερος από την ηδονή του Αδάμ, γεννά την αιώνια ζωή. 


46. Μετά την παράβαση του Αδάμ, η ανθρώπινη φύση έχει αρχή της γενέσεώς της την µε ηδονή 
σύλληψη και γέννηση μέσω σποράς από πατέρα, και τέλος της το θάνατο µε οδύνη και φθορά. Ο 
Κύριος όµως, επειδή δεν είχε τέτοια αρχή της κατά σάρκα γεννήσεώς Του, δεν ήταν δυνατόν ούτε 
από το τέλος, δηλαδή το θάνατο, να κυριευθεί. 


47. Η αμαρτία, δελεάζοντας στην αρχή τον Αδάμ, τον κατάφερε να παραβεί τη θεία εντολή(Γέν. 3, 
6), οπότε αφού έδωσε ύπαρξη στην ηδονή και έβαλε τον εαυτό της σταθερά µε την ηδονή στα 


κατάβαθα της ανθρώπινης φύσεως, καταδίκασε σε θάνατο όλη τη φύση, ὠθώντας µετο θάνατο του 
ανθρώπου στην καταστροφή τα δημιουργήματα του Θεού. Γιατί ο σπορέας της αμαρτίας και 
πατέρας της κακίας πονηρός διάβολος, ο οποίος και τον εαυτό του απομάκρυνε λόγω υπερηφάνειας 
από τη θεία δόξα, και από φθόνο εναντίον µας και εναντίον του Θεού έβγαλε τον Αδάμ από τον 
παράδεισοί(Σ. Σολομ. 2, 24), μηχανεύθηκε τούτο, να αφανίσει δηλαδή τα έργα του Θεού και να 
διαλύσει όσα έχουν δημιουργηθεί. 


48. Ο διάβολος, φθονώντας εμάς και το Θεό και παραπείθοντας τον άνθρωπο ότι ο Θεός τον 
φθονεί(Γέν. 3, 5), τον έκανε να παραβεί τη θεία εντολή. Το Θεό τον φθόνησε, για να μην εκδηλωθεί 
στην πράξη η πανύμνητη δύναμή Του να θεώνει τον άνθρωπο. Τον άνθρωπο ολοφάνερα τον 
φθόνησε, για να µη γίνει µε την αρετή μέτοχος της θείας δόξας. Γιατί φθονεί ο ακαθαρτότατος όχι 
μόνον εμάς λόγω της δόξας που µας δίνει ο Θεός για την αρετή, αλλά και το Θεό λόγω της 
πανύμνητης δυνάμεώς Του για τη σωτηρία µας. 


49. Όπως στον Αδάμ ο θάνατος ήταν καταδίκη της φύσεως(Γέν. 2, 17), επειδή είχε αρχή της 
γενέσεώς της την ηδονή, έτσι και ο θάνατος του Χριστού έγινε καταδίκη της αμαρτίας(Ρωμ. 8, 3), 
γιατί στο Χριστό η ανθρώπινη φύση βρήκε πάλι τη γένεσή της καθαρή από ηδονή. 


50. Αν εμείς, που µε τη χάρη του Πνεύματος αξιωθήκαµε να γίνομε οίκος Θεού(Εβρ. 3, 6), 
οφείλοµε να δείχνοµε τόσο µεγάλη υπομονή στα παθήματα προς χάρη της δικαιοσύνης για 
καταδίκη της αμαρτίας, και σαν να είμαστε κακούργοι να υπομένομε πρόθυμα τον επονείδιστο 
θάνατο, ενώ είμαστε αγαθοί, τότε ποιό θα είναι το τέλος εκείνων που απειθούν στο Ευαγγέλιο του 
Θεού(Α΄ Πέτρ. 4, 17); Δηλαδή ποιό θα είναι το τέλος, η καταδίκη, εκείνων οι οποίοι όχι μόνον 
διατήρησαν µε προθυμία ζωντανή και ενεργό στην ψυχή και στο σώμα µε την προαίρεση και τη 
φύση τους ως το τέλος την µε ηδονή γένεση της φύσεως που οφείλεται στον Αδάμ και που 
κυριάρχησε στη φύση, αλλά και δε δέχθηκαν μήτε το Θεό Πατέρα που τους καλούσε κοντά Του διά 
μέσου του σαρκωθέντος Υιού Του, μήτε πάλι τον ίδιο τον Υιό και µεσίτη που ήρθε απεσταλμένος 
του Πατέρα(Α΄ Τιμ. 2, 5); Ο οποίος Υιός, για να µας συμφιλιώσει µε τον Πατέρα, παρέδωσε 
θεληματικά και µε τη βούληση του Πατέρα τον εαυτό Του στο θάνατο για χάρη µας, έτσι ώστε να 
δοξάσει εμάς µε τον εαυτό Του, καταλαμπρύνοντάς µας µε το κάλλος της θεότητάς Του τόσο, όσο 
Αυτός για χάρη µας καταδέχθηκε να περιφρονηθεί για τα παθήματά µας. 


51. Όλων εκείνων που σώζονται, ο Θεός θα είναι τόπος απεριόριστος, χωρίς εναντιότητες και 
άπειρος, που θα γίνει σε όλους τα πάντα, ανάλογα µε το βαθµό της δικαιοσύνης καθενός, ή μάλλον 
ανάλογα µε όσα καθένας έπαθε εδώ µε γνώση για τη δικαιοσύνη: θα δωρίζει σε κάθε µέλος τον 
εαυτό Του, ανάλογα µε τη δύναμη που έχει κάθε µέλος, η οποία φανερώνει τον εαυτό της να 
ενεργεί και που συνδέει τα µέλη µε τον εαυτό της, ώστε να συγκρατούνται μεταξύ τοὺς για να 
υπάρχουν και να ζούν. Έπειτα απ’ αυτό, που θα φανεί ο ασεβής και αµαρτωλός(Παροιμ. 11, 31), 
αφού θα στερείται αυτή τη χάρη; Εκείνος δηλαδή που δεν µπορεί να δεχτεί ενεργώς την παρουσία 
του Θεού, η οποία αποτελεί τη μακαριότητα, πού θα φανεί όταν ξεπέσει από τη θεϊκή ζωή που είναι 
πάνω από αιώνα και χρόνο και τόπο; 


52. Εκείνος που δεν έχει το Θεό να του συγκρατεί τη ζωή στη μακαριότητα, το Θεό που θα γίνει 
στη μέλλουσα ζωή τόπος τῶν αξίων, τί θα απογίνει, µη έχοντας το Θεό ὡς τόπο κατά την 
εγκατάσταση και διαμονή των αξίων στο Θεό µε μακαριότητα; Και αν µε πολλή δυσκολία σώζεται 
ο δίκαιος, τί θα γίνει ή τί θα πάθει εκείνος που δεν έκανε στην παρούσα ζωή τίποτα σχετικό με την 
ευσέβεια και την αρετή; 


53, Ο Θεός, µε την απειροδύναμη βούληση της αγαθότητάς Του, θα μαζέψει όλους, και αγγέλους 
και ανθρώπους, καλούς και κακούς. Όλοι όµως αυτοί δε θα έχουν ίση µέθεξη του Θεού, ο οποίος 
πέρασε ανάμεσα απ᾽ όλους χωρίς διάκριση, αλλά ο καθένας ανάλογα µε τη δεκτικότητά του. 


54. Εκείνοι που φύλαξαν την προαίρεσή τοὺς ισόνοµη σε όλα µε τη φύση και την έκαναν 
ενεργητικά δεκτική τῶν λόγων της φύσεως σύμφωνα με την αρχή της μακαριότητας, λόγω της 
συμμορφώσεως της προαιρέσεώς τους µε τη θεία βούληση, θα έχουν πλήρη μέθεξη της αγαθότητας 
του Θεού κατά τη θεία ζωή που θα λάμπει πάνω τους, είτε άγγελοι είναι αυτοί, είτε άνθρωποι. 


Εκείνοι όµως που σε όλα έκαναν την προαίρεσή τους ανισόνοµη προς τη φύση και την έδειξαν 
κατά την ενέργειά της να διασκορπίζει τους λόγους της φύσεως, τελείως αντίθετα προς την αρχή 
της µακαριότητας, λόγω της αντιθέσεως της προαιρέσεώς τους στη θεία βούληση, θα ξεπέσουν 
ολότελα από την αγαθότητα εξαιτίας της οικειώσεως που έχουν προς την [αθλιότητα]. Από την 
κατάσταση αυτή θα προέλθει η διάστασή τους προς το Θεό, καθώς δεν θα έχουν, σύμφωνα με την 
πρόθεση της γνώμης τους, την αρχή της μακαριότητας να ζωογονείται µε την ενέργεια των αγαθών, 
όπου από τη φύση της φανερώνεται η θεία ζωή. 


55. Ζυγαριά της προαιρέσεως του καθενός κατά την Κρίση θα είναι ο λόγος της φύσεως που θα 
ελέγχει την κίνησή της προς την αθλιότητα ή τη μακαριότητα, σύμφωνα µε την οποία θα γίνει η 
μέθεξη ή όχι του καθενός στη θεία ζωή. Γιατί ο Θεός θα παρουσιαστεί και θα μαζέψει όλους για 
την ύπαρξη και την αιώνια ύπαρξη. Για την αιώνια όµως μακαριότητα θα μαζέψει µε ιδιαίτερο 
τρόπο μόνο τους αγίους, αγγέλους και ανθρώπους, και θ᾽ αφήσει την αιώνια αθλιότητα να πέσει 
στους µη αγίους, σαν καρπό της προαιρέσεώς τους. 


56. Το μυστήριο της θείας Σαρκώσεως δεν επιφέρει, μαζί µε τη διαφορά των δύο φύσεων, και 
διαφορά της υποστάσεως. Από το ένα µέρος, για να µη γίνει προσθήκη στο μυστήριο της Αγίας 
Τριάδας: κι από το άλλο, για να µην υπάρχει τίποτε που να είναι κατά τη φύση ομογενές και 
ομοούσιο µε τη θεότητα. Έγινε δηλαδή ένωση δύο φύσεων σε µια υπόσταση και όχι σε µια φύση, 
τόσο για να φανερωθεί ότι από τη συνδρομή των δύο φύσεων αποτελέσθηκε μία υπόσταση κατά 
την ένωση, όσο και για να πιστευθεί η διαφορά, σύμφωνα µε τη φυσική ιδιαιτερότητά τους, αυτών 
που ήρθαν σε αδιάσπαστη ένωση ---διαφορά που μένει έξω από κάθε µεταβολή και σύγχυση. 


57. Προκειμένου για το Χριστό, δε μιλούμε για διαφορά υποστάσεων, γιατί και αφού σαρκώθηκε ο 
Λόγος, η Τριάδα έμεινε Τριάδα, χωρίς να προστεθεί πρόσωπο στην Αγία Τριάδα από τη Σάρκωση. 
Μιλούμε για διαφορά φύσεων, για να µη θεωρούμε τη σάρκα ομοούσια κατά τη φύση µε το Λόγο. 


58. Εκείνος που δε δέχεται διαφορά θείας και ανθρώπινης φύσεως του Χριστού, δεν έχει από που 
να βεβαιώσει την ομολογία ότι ο Λόγος έγινε σάρκα([Ιω. 1, 14) χωρίς µεταβολή. Και τούτο γιατί δεν 
αναγνωρίζει ότι στη µία υπόσταση του ενός Χριστού και Θεού Σωτήρα, µετά την ένωση 
διατηρείται σώο τόσο εκείνο που προσέλαβε, όσο και εκείνο που προσλήφθηκε. 


59. Αν υπάρχει στο Χριστό µετά την ένωση διαφορά κατά φύση μεταξύ σάρκας και θεότητας --- 
γιατί κατά την ουσία δεν είναι ποτέ το ίδιο η Θεότητα και η σάρκα---, τότε η ένωση αυτή δεν έγινε 
καθόλου για να αποτελεσθεί µία φύση, αλλά µία υπόσταση, κατά την οποία δε βρίσκοµε στο 
Χριστό καμία διαφορά µε κανένα τρόπο, γιατί ο Λόγος είναι ένα και το αυτό µε τη σάρκα Του κατά 
την υπόσταση. Αν ο Χριστός είχε κάποια διαφορά, µε κανένα τρόπο δε θα μπορούσε να είναι ένα. 
Καθώς όµως δεν επιδέχεται διόλου την οποιαδήποτε διαφορά, τότε µε κάθε τρόπο συμφωνεί µε την 
ευσέβεια, το να είναι Αυτός και να λέγεται πάντοτε «ένα» κατά την υπόσταση. 


60. Η πίστη τελειοποιεί την αγάπη προς το Θεό διά μέσου της ελπίδας. Η αγαθή συνείδηση μέσω 
της τηρήσεως τῶν εντολών δημιουργεί την αγάπη προς τον πλησίον. Γιατί η αγαθή συνείδηση δεν 
έχει ὡς κατήγορο κάποια καταπατηµένη εντολή. Ενώ αυτές (την πίστη, την ελπίδα, την αγάπη) τις 
πιστεύουν µε την καρδιά τους μόνον εκείνοι που επιθυμούν την αληθινή σωτηρία. 


61. Κανένα άλλο δεν είναι ταχύτερο από το να πιστεύει κανείς, ούτε ευκολότερο από το να 
ομολογεί προφορικά την πίστη του. Το πρώτο φανερώνει την από ψυχής αγάπη του πιστού προς τον 
Ποιητή του. Το δεύτερο φανερώνει τη θεάρεστη διάθεση προς τον πλησίον. Η αγάπη πάλι και η 
ειλικρινής διάθεση, δηλαδή η πίστη και η αγαθή συνείδηση, είναι φανερή εκδήλωση της κινήσεως 
της καρδιάς, η οποία δεν έχει ανάγκη [εξωτερικού] υλικού για να γεννηθεί. 


62. Εκείνος που έχει περιπέσει σε τέλεια ακινησία προς το καλό, είναι οπωσδήποτε ευκίνητος στο 
κακό. Γιατί είναι αδύνατο να είναι κανείς ακίνητος και στα δύο. Γι’ αυτό και η Γραφή, την 
αδιαφορία της ψυχής για τα καλά την ονομάζει «πέτρες», γιατί η ψυχή είναι αναίσθητη στα καλά: 
ενώ ονομάζει «ξύλα»(Ζαχ. 5. 4) την προθυμία στα κακά. Η κίνηση της αισθήσεως, όταν ενωθεί µε 
την ενέργεια του νου, δημιουργεί την αρετή που είναι ενωμένη µε γνώση. 


63. «Μεσότοιχο» νομίζω ότιη Γραφή ονομάζει το φυσικό νόµο του σώματος, ενώ «φραγμό»(Εφ. 2, 
14), τη σχέση προς τα πάθη που ορίζει ο νόμος της σάρκας, δηλαδή την αμαρτία. Γιατί μόνον αυτή 
η σχέση προς τα ατιμωτικά πάθη γίνεται φραγμός του φυσικού νόμου, δηλαδή του παθητικού 
μέρους της φύσεως, ο οποίος χωρίζει σαν µε τείχος το σώμα από την ψυχή και δεν επιτρέπει να 
ενεργηθεί η διάβαση του λόγου των αρετών προς τη σάρκα διά μέσου της ψυχής κατά την εργασία 
τῶν εντολών. Όταν όµως ο λόγος περάσει και κατανικήσει το φυσικό νόμο, δηλαδή το παθητικό 
μέρος της φύσεως, τότε καταργεί τη σχέση του με τα παρά φύση πάθη. 


64. Όταν ο διάβολος κλέβει µε δόλο και απάτη τη σχετική µε το Θεό έμφυτη [γνώση] της φύσεως 
και την σφετερίζεται, είναι κλέφτης, προσπαθώντας να μεταφέρει το σεβασμό από το Θεό, στον 
εαυτό του. Απομακρύνει δηλαδή από τη νοερή θεωρία τῶν πνευματικών λόγων που υπάρχουν στα 
δημιουργήματα και περιορίζει τη νοερή δύναμη μόνο στην επιφάνεια τῶν αισθητών. Όταν πάλι, 
κάνοντας αρχή από τις φυσικές ορµές, τραβήξει προς τα παρά φύση µε σοφιστικό τρόπο την 
πρακτική δύναμη της ψυχής και προσηλώσει πειστικά, μέσω τῶν νομιζομένων καλών, την επιθυμία 
της στα χειρότερα, τότε ορκίζεται ψεύτικα στο όνομα του Κυρίου και οδηγεί, αντίθετα µε την 
υπόσχεσή του, σε άλλα την ψυχή ποὺ τον πιστεύει. Και είναι κλέφτης ο διάβολος, γιατί αρπάζει 
προς τον εαυτό του τη γνώση της φύσεως: επίορκος πάλι είναι επειδή πείθει την ψυχή να απασχολεί 
μάταια την πρακτική της δύναμη στα παρά φύση. 


65. Ἠ πάλι κλέφτης είναι εκείνος που για να εξαπατήσει όσους τον ακούνε, μελετά δήθεν διαρκώς 
τους θείους λόγους, τῶν οποίων τη δύναμη δε γνώρισε με τα έργα, και αγοράζει τη δόξα με το να 
μιλάει απλώς γι’ αυτούς, και κυνηγά µε το λόγο του από τους ακροατές τον έπαινο να τον νομίζουν 
δίκαιο. Και µε δύο λόγια, εκείνος που έχει ζωή αταίριαστη µε τα λόγια του και η διάθεση της ψυχής 
του είναι αντίθετη στη γνώση, είναι κλέφτης, χωρίς να διακρίνεται καλά από τα ξένα αγαθά. Προς 
αυτόν εύλογα θα πει η Γραφή: «Είπε ο Θεός στον αμαρτωλό: γιατί εσύ μιλάς για τις εντολές µου 
και παίρνεις τη διαθήκη μου στο στόμα σου;»»(Ῥαλμ. 49, 16). 


66. Κλέφτης επίσης είναι και εκείνος που µε τους φαινομενικούς τρόπους και τη συμπεριφορά του 
σκεπάζει την κακουργία της ψυχής του και µε προσποιητή πραότητα σκεπάζει την εσωτερική του 
διάθεση. Κι όπως ο προηγούμενος µε την απαγγελία τῶν λόγων της γνώσεως κλέβει τη γνώμη 
όσων τον ακούνε, έτσι εξαπατά και τούτος µε τον τρόπο της υποκριτικής συμπεριφοράς την 
αντίληψη εκείνων που τον βλέπουν. Προς αυτόν θα πει παρόμοια η Γραφή: «Ντραπείτε όσοι 
φοράτε ξένα φορέματανί(Σοφον. 1, 8), και: «Ο Κύριος θ᾽ αποκαλύψει την προσποίησή τους τη μέρα 
εκεἰνη»ν(Ησ. 3, 17). Κάθε μέρα, µέσα στο κρυφό εργαστήριο της καρδιάς µου, νομίζω πως ακούω 
το Θεό να µου τα λέει αυτά, γιατί είμαι σαφώς καταδικασμένος και για τα δύο παραπάνω 
αμαρτήματα. 


67. Είναι επίορκος, δηλαδή ορκίζεται στο όνομα του Κυρίου ψεύτικα, εκείνος που υποσχέθηκε στο 
Θεό να ζήσει ενάρετα, και κάνει αντίθετα από την υπόσχεσή του και παραβαίνει τη συμφωνία για 
σεμνό βίο µε το να µην εργάζεται τις εντολές. Και µε λίγα λόγια, εκείνος που ενώ διάλεξε να ζει 
σύμφωνα µε τις εντολές του Θεού, δε νεκρώνεται όµως τελείως για τον παρόντα βίο, είναι ψεύτης 
και επίορκος, γιατί ορκίστηκε στο Θεό, δηλαδή υποσχέθηκε να βαδίσει τον ακατηγόρητο δρόμο 
των θείων αγώνων, αλλά δεν εκπλήρωσε την υπόσχεση και γι’ αυτό δεν έχει κανένα έπαινο. Γιατί 
θα επαινεθεί καθένας που ορκίζεται σ᾽ Αυτόν(Ψαλμ. 62, 12), δηλαδή καθένας που υποσχέθηκε τη 
ζωή του στο Θεό και µε την αλήθεια τῶν έργων της δικαιοσύνης εκπληρώνει τους όρκους της 
καλής υποσχέσεως. 


68. Εκείνος που υποκρίνεται γνώση µόνο µε την απαγγελία λόγων, κλέβει τη διάνοια όσων ακούνε, 
για να δοξαστεί ο ίδιος. Κι εκείνος που µε τη συμπεριφορά του υποκρίνεται την αρετή, κλέβει την 
όραση όσων τον βλέπουν, για να δοξαστεί ο ίδιος. Και κλέβοντας µε απάτη και οι δύο, πλανούν, ο 
ένας τη διάνοια της ψυχής όσων τον ακούνε, ο άλλος την αίσθηση του σώματος όσων τον βλέπουν. 


69. Αν οπωσδήποτε επαινείται εκείνος που εκπληρώνει τις υποσχέσεις του, γιατί ορκίζεται στο Θεό 
και πραγματοποιεί τον όρκο του, είναι φανερό ότι όποιος παραβαίνει τις υποσχέσεις του, θα έχει 
κατηγορία και ατιµία, γιατί ορκίστηκε στο Θεό και αποδείχθηκε ψεύτης. 


70. Δε φωτίζεται βέβαια από το Λόγο κάθε άνθρωπος που έρχεται σε τούτο τον κόσμο(]ω. 1. 9). 
Γιατί πολλοί μένουν αφώτιστοι και αμέτοχοι του φωτός της επιγνώσεως. Αλλά είναι φανερό ότι 
φωτίζεται κάθε άνθρωπος που µε την προαίρεσή του έρχεται στον αληθινό κόσμο τῶν αρετών. 
Καθένας που µε την αυτοπροαίρετη γέννηση έρχεται αληθινά σε τούτο τον κόσμο τῶν αρετών, 
φωτίζεται οπωσδήποτε από το Λόγο και αποκτά αμετακίνητη έξη αρετής και αλάνθαστη έννοια της 
αληθινής γνώσεως. 


71. Όλοι και όλα που έχουν το ίδιο όνομα, δε θα νοηθούν οπωσδήποτε µε ένα και τον αυτό τρόπο. 
Αλλά το καθένα πρέπει να νοηθεί ανάλογα µε το τι θέλει να πει µε τον τρόπο της η αγία Γραφή, αν 
θέλομε να συλλάβομε σωστά το σκοπό όσων γράφονται σ᾽ αυτή. 


72. Κανένα απ᾿ όσα αναφέρονται στη Γραφή --πρόσωπα, τόποι, χρόνοι ή άλλα πράγµατα, έμψυχα 
και άψυχα, αισθητά και νοητά--- δεν εξιστορείται, ούτε θεωρείται µε τον ίδιο τρόπο. Γι’ αυτό 
όποιος εξασκείται στη θεία γνώση της Γραφής χωρίς λάθος, πρέπει ανάλογα με τις διαφορές όσων 
γίνονται ή λέγονται, να δέχεται διαφορετικά καθένα απ᾿ όσα αναφέραμε, και ν᾿ απονέμει σ᾽ αυτό τη 
θεωρία που του αρμόζει σύμφωνα µε τον [τόπο] ή το χρόνο. 


73. Πρέπει να διδάσκοµε όλους σ᾽ όλο τον κόσμο, να ζουν και να διάγουν σύμφωνα µε το λόγο 
μόνο, και τόσο να φροντίζουν για τα σώματά τοὺς, όσο για να διακόψουν τη σχέση της ψυχής μ’ 
αυτά και να µη δίνουν διόλου στην ψυχή να φανταστεί κάτι υλικό. Τούτο επειδή έσβησε πιά µε τη 
δύναμη του λόγου η αίσθηση, η οποία στην αρχή παραμέρισε το λόγο και δέχτηκε την αλογία της 
ηδονής σαν κάποιο φίδι που σέρνεται, και εναντίον της οποίας ορίστηκε δίκαια ο θάνατος, για να 
πάψει να δίνει στο διάβολο δυνατότητα εισόδου στην ψυχή. 


74. Η αίσθηση είναι μία κατά το γένος, αλλά χωρίζεται σε πέντε είδη, και μέσω της αντιληπτικής 
ενέργειας κάθε είδους πείθει την ψυχή που έχει πλανηθεί να προτιµά το αντίστοιχο αισθητό αντί για 
το Θεό. Γι’ αυτό, εκείνος που µε σοφία ακολουθεί το λόγο, πριν από τον αναπόφευκτο και αθέλητο 
θάνατο προτιμά και επιβάλλει στον εαυτό του το θάνατο της σάρκας, κάνοντας πλήρη χωρισμό της 
γνώμης του από την αίσθηση. 


75. Όταν η αίσθηση κάνει το νου υποχείριό της, του μαθαίνει την πολυθεῖα, καθώς µε την 
υποδούλωση στα πάθη λατρεύει σαν Θεό διά μέσου κάθε αισθήσεως το αντίστοιχο αισθητό. 


76. Σ᾽ εκείνον που επιμένει μόνο στο γράμμα της Γραφής, υπερισχύει στη φύση του μόνο η 
αίσθηση, σύμφωνα µε την οποία φαίνεται μόνον η σχέση της ψυχής προς τη σάρκα. Όταν το 
γράμμα του Νόμου δε νοείται πνευματικώς, έχει την αίσθηση μόνη να του περιορίζει την 
εκφώνησή του και να µην επιτρέπει το βαθύτερο νόημα του κειµένου να προχωρήσει στο νου. Αν 
όμως το γράμμα της Γραφής έχει αντιστοιχία µόνο µε την αίσθηση, τότε καθένας που δέχεται το 
γράμμα µόνο κυριολεκτικά, όπως οι Ιουδαίοι, ζει κατά σάρκα και πεθαίνει µε την προαίρεση του 
καθημερινά το θάνατο της αμαρτίας εξαιτίας της ζωντανής αισθήσεως, µη μπορώντας να 
θανατώσει µε το πνεύμα τις πράξεις του σώματος για να ζήσει την πνευματική μακάρια ζωή. Γιατί 
λέει ο θείος Απόστολος: «Αν ζείτε κατά σάρκα, μέλλετε να πεθάνετε: αν όμως µε το πνεύμα 
θανατώνετε τις πράξεις του σώματος, θα ζήσετεν(Ρωμ. 8, 13). 


77. Αν λοιπόν ανάψοµε µε την πράξη και τη θεωρία το θείο λυχνάρι, δηλαδή το φωτιστικό λόγο της 
γνώσεως, ας µη το βάλοµε κάτω από το μόδιο(Ματθ. 5, 15) (το δοχείο που μετρούν το σιτάρι). για 
να µην καταδικαστούµε περιορίζοντας στο γράμμα την απεριόριστη δύναμη της σοφίας. Αλλά ας το 
βάλομε επάνω στο λυχνοστάτη, δηλαδή την αγία Εκκλησία, στο ύψος της αληθινής θεωρίας, για να 
φεγγοβολεί σε όλους το φῶς τῶν θείων. 


78. Εκείνος που υπομένει τις προσβολές τῶν αθέλητων πειρασμών µε ακλόνητο φρόνημα, όπωςο 
μακάριος Ιώβ και οι γενναίοι μάρτυρες, είναι λυχνάρι δυνατό και διατηρεί άσβηστο το φῶς της 
σωτηρίας µε ανδρεία και υπομονή, επειδή ο Κύριος είναι η δύναμή του και ο ύμνος τουῬΏλμ. 117, 
14). Εκείνος πάλι που γνωρίζει τα τεχνάσματα του πονηρού και έχει πείρα των συμπλοκών των 
αοράτων πολέμων, φωτίζεται και αυτός από το φῶς της γνώσεως και φανερώνεται ότι είναι άλλο 
λυχνάρι, λέγοντας παρόμοια µε το µεγάλο Απόστολο: «Δεν αγνοούμε τα σχέδια του διαβόλου»(Β΄ 
Κορ. 2, 11). 


79. Το Άγιο πνεύμα ενεργεί την κάθαρση στους άξιους καθαρότητας τῶν αρετών, µε το φόβο, την 
ευσέβεια και τη γνώση. Το φωτισμό της γνώσεως τῶν όντων, σύμφωνα µε ποιους λόγους υπάρχουν, 
χαρίζει στους άξιους φωτισμού µε τη δύναμη, τη θέληση και τη σύνεση. Την τελειότητα τη χαρίζει 
στους άξιους θεώσεως µε την ολόφωτη και απλή και ολοκληρωτική σοφία, υψώνοντάς τους 
κατευθείαν στην αιτία τῶν όντων µε κάθε τρόπο, όσο είναι δυνατό στον άνθρωπο: αυτοί 
γνωρίζονται μόνον από τα θεία ιδιώματα της αγαθότητας, µε την οποία γνωρίζουν τον εαυτό τους 
από το Θεό και το Θεό από τον εαυτό τους, χωρίς να υπάρχει μεταξύ τους κανένα εμπόδιο ---γιατί 
δεν υπάρχει τίποτε ενδιάµεσο στη σοφία και το Θεό---: και θ᾽ αποκτήσουν τη μόνιμη ατρεψία, 
αφού θα έχουν περάσει όλα γενικώς τα ενδιάμεσα, στα οποία υπήρχε κάποτε ο κίνδυνος να 
σφάλουν ως προς τη γνώση. Ενδιάμεσα ονοµάζω την ουσία τῶν νοητών και τῶν αισθητών, μέσω 
των οποίων ο νους του ανθρώπου ανεβαίνει προς το Θεό, την αιτία των όντων. 


80. Την πρακτική φιλοσοφία (αρετή), την πραγματοποιούν ο φόβος, η ευσέβεια και η γνώση. Τη 
φυσική θεωρία µε τη χάρη του Πνεύματος, την κατορθώνουν η δύναμη, η θέληση και η σύνεση. Τη 
μυστική θεολογία τη χαρίζει µόνο η θεία σοφία. 


81. Όπως χωρίς λάδι δεν µπορεί να κρατηθεί το λυχνάρι άσβηστο, έτσι χωρίς την έξη που µε 
κατάλληλους λόγους και τρόπους και συμπεριφορά και ορθά νοήματα και λογισμούς τρέφει τα 
καλά, είναι αδύνατο να κρατηθεί το φως τῶν θείων χαρισμάτων. Γιατί κάθε πνευματικό χάρισμα 
έχει ανάγκη από την κατάλληλη έξη που θα του ρίχνει ακατάπαυστα, σαν λάδι, το νοερό υλικό, για 
να μείνει κρατηµένο σταθερά από εκείνον που το έλαβε. 


82. Χωρίς ελιά δεν µπορεί να βρεθεί στη φύση αληθινό και γνήσιο λάδι: χωρίς δοχείο που δέχεται 
το λάδι, αυτό δεν είναι δυνατό να κρατηθεί: και αν δεν τροφοδοτείται µε λάδι, σβήνει οπωσδήποτε 
το φώς του λυχναριού. Έτσι και χωρίς τις άγιες Γραφές δεν υπάρχει αληθινά δύναμη νοημάτων που 
να αρμόζει στο Θεό: χωρίς έξη που σαν αγγείο δέχεται τα νοήματα, ποτέ δεν θα αποτελεστεί 
κάποιο θείο νόημα: και αν το φῶς της γνώσεως που υπάρχει µέσα στα χαρίσματα δεν τρέφεται µε 
θεία νοήματα, δεν παραμένει άσβηστο σ᾽ εκείνους που το έχουν. 


83, Νομίζω ότι η ελιά που είναι αριστερά(Ζαχ. 4, 3) σημαίνει την παλαιά Διαθήκη, επειδή αυτή 
φροντίζει περισσότερο για την πρακτική φιλοσοφία, ενώ εκείνη που είναι στα δεξιά σηµαίνει τη 
νέα Διαθήκη, επειδή αυτή είναι δάσκαλος νέου μυστηρίου και δημιουργεί σε κάθε πιστό την έξη 
της θεωρίας. Η πρώτη διδάσκει τρόπους αρετής, η άλλη προσφέρει λόγους γνώσεως σ᾽ εκείνους 
που φιλοσοφούν γύρω από τα θεία. Η µία αρπάζει το νου από την ομίχλη των ορατών και τον 
υψώνει στα συγγενή του νοητά, αφού καθαριστεί από κάθε υλική φαντασία. Η άλλη τον καθαρίζει 
από κάθε προσκόλληση στα υλικά και µε τη δύναμη της ανδρείας σαν σφυρί σπάζει τα καρφιά που 
κρατούν την προαίρεση στραμμένη προς το σώμα. 


84. Η Παλαιά Διαθήκη ανεβάζει το σώμα προς την ψυχή λογικοποιώντας το διά μέσου τῶν αρετών, 
και εμποδίζει το νου να κατεβαίνει προς το σώμα. Η Καινή ανεβάζει το νου στο Θεό πυρώνοντάς 
τον µε τη φωτιά της αγάπης. Η µία κάνει το σώμα ίδιο µε το νου κατά την ενέργεια της θελήσεως. 
Η άλλη κάνει το νου ίδιο µε το Θεό µε την απόκτηση της χάρης και να έχει τόση ομοιότητα με το 
Θεό, ώστε ν᾿ αναγνωρίζεται διά μέσου του ο Θεός (τον Οποίο κατά φύση διά μέσου του ίδιου δε 
γνωρίζει κανένας ούτε στο ελάχιστο), όπως αναγνωρίζοµε από µια εικόνα το πρωτότυπο. 


85. Η Παλαιά Διαθήκη, επειδή συμβολίζει την άσκηση της αρετής, κάνει το σώμα να συμφωνεί με 
το νου κατά την κίνηση. Η Καινή, επειδή προξενεί θεωρία και γνώση, καταλαμπρύνει µε τα θεία 
νοήματα και χαρίσματα το νου που είναι μυστικά προσηλωμένος σ᾽ αυτήν. Η Παλαιά παρέχει στον 
γνωστικό τους τρόπους τῶν αρετών. Η Νέα χαρίζει στον πρακτικό τους λόγους της αληθινής 
γνώσεως. 


86. Ο Θεός λέγεται και γίνεται Πατέρας κατά χάρη εκείνων μόνο που έχουν την εκούσια 
πνευματική γέννηση κατά την αρετή. Σύμφωνα μ’ αυτήν, έχοντας να φαίνονται στις αρετές τα 
χαρακτηριστικά του Θεού που τους γέννησε, όπως φαίνονται στο πρόσωπο τα χαρακτηριστικά της 
ψυχής, κάνουν εκείνους που τοὺς βλέπουν να δοξάζουν τον Θεό για τη μεταβολή τῶν τρόπων τούς, 
προσφέροντας τον βίο τους εκλεκτό παράδειγµα αρετής προς μίμηση. Γιατί ο Θεός δεν δοξάζεται 


µόνο µε λόγια, αλλά µε έργα αρετής, τα οποία φωνάζουν πολύ περισσότερο από τα λόγια την θεία 
μεγαλοπρέπεια. 


87. Αριστερός είναι ο φυσικός νόμος γιατί σχετίζεται µε την αίσθηση: προσκοµίζει στο λογικό τους 
τρόπους τῶν αρετών και κάνει ενεργό τη γνώση. Ο πνευματικός νόμος είναι δεξιός γιατί σχετίζεται 
µε το νου: ενώνει µε την αίσθηση τους πνευματικούς λόγους τῶν όντων και κάνει έλλογη την 
άσκηση της αρετής. 

88. Εκείνος που απέδειξε ότι η γνώση του σωματοποιείται µε την πράξη και η πράξη εμψυχώνεται 
από τη γνώση, βρήκε τον ακριβή τρόπο της θείας ενέργειας. Εκείνος που έχει χωρίσει τη µία από 
την άλλη, ή τη γνώση έκανε ανυπόστατη φαντασία, ή την πράξη είδωλο. Γιατί η γνώση χωρίς 
πράξη ὃε διαφέρει διόλου από φαντασία, αφού δεν έχει για στήριγμα την πράξη: και πράξη 
αλόγιστη μοιάζει µε είδωλο, αφού δεν έχει τη γνώση να την εμψυχώνει. 


89. Το μυστήριο της σωτηρίας µας κάνει το βίο απόδειξη του λόγου και το λόγο δόξα του βίου. Την 
πρακτική αρετή την κάνει θεωρία που υλοποιείται, ενώ τη θεωρία, πράξη που μυσταγωγείται. Και 
για να μιλήσω µε συντομία, την αρετή την κάνει φανέρωση της γνώσεως και τη γνώση δύναμη που 
συντηρεί την αρετή: και µε τις δύο ---αρετή και γνώση--- φανερώνει ότι αποτελείται µια σοφία, για 
να µάθομε ότι οι δύο Διαθήκες συμφωνούν σε όλα κατά τη χάρη και ότι κατά τη σύνθεσή τους 
ταιριάζουν μεταξύ τοὺς για την ολοκλήρωση ενός μυστηρίου περισσότερο απ᾿ ὀ,τιταιριάζουν ψυχή 
και σώμα για το σχηματισμό ενός άνθρωπου. 


90. Όπως η ψυχή και το σώμα µε τη σύνθεσή τους κάνουν έναν άνθρωπο, έτσι η πράξη και η 
θεωρία µε τη συνύπαρξή τους αποτελούν µία γνωστική σοφία, και η παλαιά και η νέα Διαθήκη 
ολοκληρώνουν ενα μυστήριο. Το αγαθό κατά φύση ανήκει µόνο στο Θεό, από τον οποίο 
μετέχοντας φωτίζονται και γίνονται αγαθά όλα εκείνα που είναι εκ φύσεως δεκτικά φωτισμού και 
αγαθότητας. 


91. Εκείνος που νοεί τον κόσμο που φαίνεται, θεωρεί τον κόσμο που νοείται. Γιατί αποτυπώνει 
στην αἰσθησή του τα νοητά, δίνει µέσα στο νου του µορφή στους λόγους που αντιλήφθηκε και 
μεταφέρει, στη μεν αίσθηση τη σύσταση του νοητού κόσμου µε πολλούς τρόπους, στο δε νου την 
πολύπλοκη σύνθεση του αισθητού κόσμου. Μέσα στο νοητό κόσμο νοεί τον αισθητό μεταφέροντας 
στο νου την αίσθηση µε τους λόγους τῶν αισθητών, και στον αισθητό κόσμο νοεί το νοητό 
εγκλωβίζοντας µε βαθιά γνώση το νου στην αίσθηση µε τους τύπους των νοητών. 


92. Τον πρώτο λόγο περί της Μονάδος, ο Προφήτης τον ονόμασε «κεφαλή», ὡς αρχή κάθε αρετής, 
όπως λέει: «Η κεφαλή µου στις χαράδρες τῶν βουνών»(]ωνά 2, 6-7). «Χαράδρες των βουνών» λέει 
τις διάνοιες των πονηρών πνευμάτων, οι οποίες κατάπιαν το νου µας µε την παράβαση. «Κατώτατη 
γη» λέει την έξη που δεν αισθάνεται καθόλου τη θεία γνώση, ούτε έχει την οποιαδήποτε κίνηση για 
την ενάρετη ζωή. «Άβυσσο» λέει την άγνοια που ακολουθεί την έξη της κακίας και που πάνω της 
--σαν σε άλλη γη--- απλώνονται τα πελάγη της κακίας. Ἡ διαφορετικά, «γη» εἰπε τη μόνιμη έξη 
της κακίας, και «αιώνιους μοχλούς» τις εµπαθείς προσκολλήσεις στα υλικά, οι οποίες συντηρούν 
την κάκιστη έξη. 


93, Η υπομονή των αγίων εξαντλεί την πονηρή δύναμη του διαβόλου που επιτίθεται εναντίον τους. 
Γιατί τους πείθει να θεωρούν στολίδι τους τους αγώνες για χάρη της αλήθειας και τους διδάσκει να 
απολαμβάνουν τα παθήματα περισσότερο απ᾽ όσο τις ανέσεις εκείνοι που φροντίζουν υπερβολικά 
για τη σαρκική ζωή. Κάνει τη φυσική ασθένεια της σάρκας σχετικά µε τον πόνο αφορμή 
υπερβολικής πνευματικής δυνάμεως. Κοίτα λοιπόν πώς αφορμή της υπερβολικής θείας δυνάμεως 
είναι η φυσική αδυναμία τῶν αγίων, από την οποία ο Κύριος απέδειξε τον διάβολο κατώτερο. 


94. Ο λόγος της χάρης, αφού έφτασε μέσα από πολλούς πειρασμούς στη φύση τῶν ανθρώπων, 
δηλαδή την Εκκλησία τῶν εθνών, όπως ο Ιωνάς ύστερα από πολλές θλίψεις έφτασε στη μεγάλη 
πόλη Νινευῖ, έπεισε το φυσικό νόμο που βασίλευε να σηκωθεί από το θρόνο, δηλαδή από την 
προηγούμενη έξη της κακίας που συνδέεται µε την αίσθηση, ν᾽ αφαιρέσει τη στολή του, δηλαδή ν᾿ 
αποθέσει την έπαρση της κοσμικής δόξας από τα ήθη του, να φορέσει σάκκο, δηλαδή το πένθος και 
τη δύσκολη και τραχιά άσκηση της κακοπάθειας που αρμόζει στην κατά Θεόν ζωή, και να καθίσει 


πάνω στη στάχτη(]ωνά 3, 6-7). Στάχτη είναι η αίσθηση ότι κανείς είναι φτωχός μπροστά στο Θεό, 
πάνω στην οποία κάθεται καθένας που μαθαίνει να ζει µε ευσέβεια και που έχει το μαστίγιο της 
συνειδήσεως να τον χτυπά αλύπητα για τ᾽ αµαρτήματά του. 


95. Παρατήρησε ότι βασιλιά εννοεί τον φυσικό νόμο, θρόνο την εμπαθή έξη που συνδέεται με την 
αίσθηση, στολή το φόρεμα της ματαιοδοξίας, σάκκο το πένθος που συνοδεύει τη μετάνοια, στάχτη 
την ταπεινοφροσύνη, ανθρώπους εκείνους που αμαρτάνουν με την επιθυμία, βόδια εκείνους που 
αμαρτάνουν µε το θυμό και πρόβατα εκείνους που αμαρτάνουν στη θεωρία των ορατών. 


96. Εκείνος που για χάρη της σύμφωνης µε το θείο νόµο αρετής ξεχνά τα πάθη της σάρκας 
θεωρώντας τα «αριστερά», και εξαιτίας τής χωρίς σφάλμα γνώσεως δεν κυριεύεται από την 
αρρώστια της υπερηφάνειας για τα κατορθώματά του, η οποία φουσκώνει τον άνθρωπο και 
θεωρείται «δεξιά», αυτός έγινε άνθρωπος που δε γνωρίζει το δεξί του χέρι ---γιατί δεν επιθυμεί 
πρόσκαιρη δόξα---, ούτε το αριστερό του(]ωνά 4, 11) ---γιατί δεν ερεθίζεται από τα πάθη της 
σάρκας---. Όπως φαίνεται, ο λόγος ονόμασε δεξί χέρι την κενοδοξία για τα δήθεν κατορθώματα, κι 
αριστερό την ακολασία τῶν αισχρών παθών. Γιατί ο λόγος της αρετής δε γνωρίζει αμαρτία της 
σάρκας, η οποία θεωρείται «αριστερά»: ενώ ο λόγος της γνώσεως ὃε γνωρίζει κακία της ψυχής, η 
οποία θεωρείται «δεξιά». 


97. Η έλλογη γνώση τῶν αρετών, δηλαδή η ενεργητική και αληθινή επίγνωση της αιτίας των 
αρετών, εκ φύσεως προκαλεί πλήρη άγνοια της υπερβολής και της ελλείψεως που βρίσκονται στα 
δεξιά και στ᾿ αριστερά της µεσότητας τῶν αρετών. Γιατί αν στο λογικό εκ φύσεως δεν υπάρχει 
κανένα απολύτως παράλογο, είναι φανερό ότι όποιος υψώθηκε στο λόγο τῶν αρετών, δε θα 
γνωρίσει καθόλου την κατάσταση τῶν παραλόγων γιατί δεν είναι δυνατό να κοιτάξει κανείς 
ταυτόχρονα δύο πράγματα αντίθετα, και μαζί µε το ένα ν᾿ αντιληφθεί και το άλλο. 


98. Αν µέσα στην πίστη δεν υπάρχει κανένας λόγος απιστίας, ούτε το φώς µπορεί κατά φύση να 
είναι αιτία του σκοταδιού, ούτε µε τον Χριστό µπορεί να φανερώνεται ο διάβολος(Β΄ Κορ. 6, 14- 
15), είναι φανερό ότι ούτε µε το λογικό είναι δυνατό να συνυπάρχει το παράλογο. Και αν µε το 
λογικό δεν µπορεί ποτέ να συνυπάρχει το παράλογο, εκείνος που υψώθηκε στο λόγο τῶν αρετών δε 
θα γνωρίσει καθόλου την κατάσταση των παραλόγων, επειδή γνωρίζει μόνον την αρετή όπως εἰναι, 
και όχι όπως νομίζεται, και γι’ αυτό δεν γνωρίζει μήτε δεξιά µε την υπερβολή, μήτε αριστερά µε 
την έλλειψη. Γιατί και στα δύο αυτά είναι ολοφάνερο το παράλογο. 


99, Απιστία λέει την άρνηση τῶν εντολών. Πίστη τη συγκατάθεση στις εντολές. Σκοτάδι λέει την 
άγνοια του καλού, ενώ φώς την ακριβή γνώση του καλού. Χριστό ονόμασε την ουσία και την 
υπόσταση του καλού, ενώ διάβολο την κάκιστη έξη που γεννά όλα τα κακά. 


100. Αν το λογικό είναι κανόνας και μέτρο τῶν όντων, ταυτόσηµο µε την αλογία και γι’ αυτό 
παράλογο είναι να κινείται κανείς έξω από τον κανόνα και το μέτρο ή πάνω από τον κανόνα και το 
μέτρο. Γιατί τα δύο εξίσου, σ᾽ όσους κινούνται έτσι, προκαλούν την έκπτωση από το απόλυτο Όν. 
Το δεύτερο τους πείθει να κάνουν την πορεία τους αβέβαιη και όχι συγκεκριμένη και να µην έχει, 
εξαιτίας της αμετρίας του νου τους, σκοπό της το Θεό σαν τέλος που το καθόρισαν εκ των 
προτέρων, γιατί επινοούν κάτι καλύτερο τάχα από το καλό. Το άλλο τους πείθει να κάνουν την 
πορεία τους έξω από το σκοπό προς μόνη την αίσθηση, από χαλαρότητα του νου τους, και να 
θεωρούν ως τέλος προκαθορισμένο εκείνο που περιορίζεται στην αίσθησή τους. Αυτό το αγνοεί, 
επειδή δεν το πάσχει, όποιος είναι ενωμένος µόνο µε το λόγο της αρετής και έχει περιχαρακώσει μ’ 
αυτόν όλη την κίνηση της νοερής του δυνάμεως και γι’ αυτό δεν μπορεί να διανοηθεί τίποτε πάνω 
από το λογικό ή έξω από το λογικό. 


Άγιος Μάξιμος ο Ομολογητής 


Διαφόρα κεφάλαια περί θεολογίας, οικονομίας, αρετής και κακίας 


Έβδομη εκατοντάδα 


1. Ο φυσικός λόγος δια μέσου των αρετών ανυψώνει προς το νου εκείνον που επιμελείται την 
πρακτική αρετή. Ο νους εισάγει στη δοσία µέσω της θεωρίας εκείνον που επιθυμεί τη γνώση. Το 
παράλογο πάθος παρασύρει να φέρεται προς την αίσθηση εκείνον που αμελεί τις εντολές, πράγμα 
που καταλήγει στο να δεθεί ο νους στην ηδονή. 


2. Αρετή λέει την απαθέστατη και μόνιμη έξη του καλού που δεν έχει τίποτε από τα δεξιά ή τ᾽ 
αριστερά, έχει όμως τη σφραγίδα του Θεού στην οποία τίποτε δεν είναι ενάντιο. Αιτία τῶν αρετών 
είναι ο Θεός. Ενεργητική γνώση του Θεού είναι η αλλοίωση κατά την έξη εκείνου που γνώρισε 
αληθινά το Θεό, ώστε να συμμορφωθεί προς το πνεύμα. 


3. Αν ο λόγος έχει προσδιορίσει όπως είναι φυσικό την αρχή καθενός, κανένα από τα όντα δεν 
ξεπερνά ούτε πέφτει παρακάτω από τον εαυτό του. Επομένως, κανόνας τῶν όντων είναι η επιθυμία 
και επίγνωση της Αιτίας τους, ενώ μέτρο τους είναι η ενεργητική μίμηση της Αιτίας, όσο είναι 
εφικτό στα όντα. Το να πηγαίνει η επιθυμία όσων κινούνται προς το Θεό πάνω από τον κανόνα και 
το μέτρο, κάνει ανώφελο το δρόµο τους, γιατί δεν καταλήγουν στο Θεό, στον οποίο σταματά η 
επιθυµητική κίνηση όλων, καθώς δέχεται ὡς αυθύπαρκτο τέλος την απόλαυση του Θεού. Το να 
πηγαίνει η επιθυμία όσων κινούνται προς το Θεό έξω από τον κανόνα και το μέτρο, κάνει ανώφελο 
το δρόμο τους, γιατί αντί για το Θεό καταλήγουν στην αίσθηση, όπου έχει εγκατασταθεί η ηδονική 
απόλαυση τῶν παθών που δεν έχει ουσιαστική ὕπαρξη. 


4. Ο νους που υψώθηκε ακράτητα προς την Αιτία τῶν όντων, θ᾽ αποκτήσει πλήρη άγνοια καθώς δε 
θα θεωρεί κανένα λόγο στο Θεό, ο οποίος κατά την ουσία και σύμφωνα µε κάθε αιτία είναι πάνω 
από κάθε λόγο. Όταν ο νους αποσυρθεί από τα όντα και συγκεντρωθεί στο Θεό, δε γνωρίζει κανένα 
λόγο εκείνων από τα οποία απομακρύνθηκε, γιατί βλέπει µε τρόπο ανερμήνευτο Εκείνον µόνο στον 
οποίο έφτασε κατά χάρη. Γιατί ο νους που υψώθηκε µε έκσταση προς το Θεό, εγκαταλείπει ακόµη 
και τους λόγους των ασωμάτων. Γιατί δεν είναι δυνατό να παρατηρεί κανείς μαζί µε το Θεό και 
κάτι απ᾿ όσα είναι µετά το Θεό. 


5. Καταραμένο πράγματι πάθος είναι η έπαρση, που αποτελείται από τη σύνθεση δύο κακών, της 
υπερηφάνειας και της κενοδοξίας. Από αυτά, η υπερηφάνεια αρνείται την Αιτία της αρετής και της 
φύσεως, ενώ η κενοδοξία και τη φύση και αυτή την αρετή τις κάνει νόθες. Γιατί τίποτε δεν κάνει ο 
υπερήφανος κατά το θέλημα του Θεού, και τίποτε δεν κάνει κατά φύση ο κενόδοξος. 


6. Είναι ιδίωμα της υπερηφάνειας να αρνείται ότι ο Θεός είναι ο δημιουργός της αρετής και της 
φύσεως. Και ιδίωμα της κενοδοξίας να δέχεται διακρίσεις στη φύση τῶν ανθρώπων ώστε να 
Ὀποτιμά ορισμένους. Φυσικό γέννηµά τους είναι η έπαρση, που είναι σύνθετη έξη κακίας και 
περιέχει θεληματική άρνηση του Θεού και άγνοια της φυσικής ισοτιμίας όλων. 


7. Ἡ έπαρση είναι μείγμα υπερηφάνειας και κενοδοξίας. Δείχνει καταφρόνηση στο Θεό 
κατηγορώντας βλάσφημα την πρόνοιά Του, ενώ έχει αλλοτρίωση προς τη φύση, που την κάνει όλα 
τα φυσικά να τα μεταχειρίζεται παρά φύση, ώστε να καταστρέφει µε αυτή την κακή χρήση την 
ωραιότητα της φύσεως. 


δ. Ο «καυτός άνεµος»(]ωνά 4, δ) δηλώνει όχι μόνον τους πειρασμούς, αλλά και την εγκατάλειψη 
του Θεού, η οποία αφαιρεί από τους Ιουδαίους την χορηγία τῶν θείων χαρισμάτων. Η πνευματική 
συγγένεια λύνει τη σχέση της προαιρέσεως προς τη σάρκα και την [προσδένει] στο Θεό, 
προσηλωμένη σ᾽ Αυτόν µε πόθο. 


9. Ο φυσικός [νόμος], όταν η αίσθηση δεν πλεονεκτεί σε βάρος του λογικού, πείθει όλους χωρίς 
ιδιαίτερη διδασκαλία, να αγαπούν τους συνανθρώπους τους, έχοντας την ίδια την ανθρώπινη φύση 


δάσκαλο για τη βοήθεια εκείνων που έχουν ανάγκη: και να θέλουν όλοι για τους άλλους εκείνο που 
θέλει ο καθένας να κάνουν οι άλλοι προς αυτόν. Αυτό δίδαξε ο Κύριος, όταν είπε: «Όσα θέλετε να 
σας κάνουν οι άνθρωποι, τα ίδια να κάνετε και σεις σ᾽ αυτούς»(Λουκ. 6, 31). 


10. Ο φυσικός νόμος αποβλέπει στην ομόθυμη αυτοπροαίρετη σχέση όλων προς όλους. Γιατί 
εκείνοι που είναι προικισµένοι µε τη λογική, αυτοί εκ φύσεως έχουν μία διάθεση. Κι εκείνοι που 
έχουν µια διάθεση, έχουν φυσικά µία συμπεριφορά και ένα τρόπο του βίου. Εκείνοι που έχουν µία 
συμπεριφορά κι ένα τρόπο του βίου, είναι φανερό ότι έχουν κατά την προαίρεση τον ίδιο δεσμό 
μεταξύ τους, που τους οδηγεί όλους µε µια γνώμη προς τον ένα λόγο της φύσεως, στον οποίο 
καθόλου δεν υπάρχει η διαίρεση που επικρατεί τώρα στη φύση εξαιτίας της φιλαυτίας. Ο γραπτός 
νόμος, µε το φόβο τῶν τιμωριών συγκρατεί τις άτακτες ορµές τῶν ανοήτων και τους συνηθίζει µε 
τη διδαχή του να αποβλέπουν στην ισότητα, µε την οποία η δύναμη της δικαιοσύνης, αφού 
σταθεροποιηθεί µε τον καιρό, γίνεται µέρος της φύσεως και µετρατρέπει το μεν φόβο σε διάθεση 
που δυναμώνει σιγά-σιγά μαζί µε την προαίρεση προς το καλό, τη δε συνήθεια σε έξη που 
καθαρίζεται µε τη λήθη των προηγουμένων κακών και γεννά μαζί της τη φιλαλληλία. 


11. Ο γραπτός νόμος, εμποδίζοντας µε το φόβο την αδικία, δημιουργεί εθισμό στη δικαιοσύνη. Με 
τον καιρό, ο εθισμός παράγει διάθεση, φιλοδίκαιη, από την οποία γεννιέται μόνιμη έξη στο καλό, 
που προκαλεί λήθη της προηγούμενης κακίας. 


12. Ο νόμος της χάρης διδάσκει να μιμούμαστε τον ίδιο το Θεό, ο οποίος τόσο πολύ, πάνω και από 
τον εαυτό Του ---αν επιτρέπεται να πώ--- µας αγάπησε, και μάλιστα ενώ ήµαστε εχθροί Του 
εξαιτίας της αμαρτίας, ώστε και την ουσία µας έλαβε χωρίς µεταβολή της θεότητάς Του ---ενώ είναι 
πάνω από κάθε ουσία---, και καταδέχτηκε τη φύση µας, κατά τρόπο υπερούσιο, ώστε να γίνει 
άνθρωπος και να θελήσει να ζήσει ὡς ένας άνθρωπος και να µην παραιτηθεί να κάνει δική Του την 
καταδίκη µας. Και τόσο πολύ µας θέωσε κατά χάρη, όσο Αυτός κατ’ οικονομίαν έγινε άνθρωπος, 
για να μάθοµε όχι µόνο να βοηθούμε ο ένας τον άλλο µε τρόπο φυσικό και να αγαπούμε ο ένας τον 
άλλο σαν τον εαυτό µας µε τρόπο πνευματικό, αλλά και να φροντίζοµε ο ένας για τον άλλο 
περισσότερο από τον εαυτό µας µε τρόπο θεϊκό και να δίνοµε ὡς απόδειξη της μεταξύ µας αγάπης 
το να προτιμούμε πρόθυμα τον σύμφωνο µε την αρετή και εκούσιο θάνατο ο ένας για χάρη του 
άλλου. Γιατί λέει ο Κύριος: «Δεν υπάρχει μεγαλύτερη αγάπη από αυτή, να δίνει κάποιος τη ζωή του 
για το φίλο του»(]ω. 15, 13). 


13. Ο νόμος της φύσεως, για να μιλήσω συνοπτικά, είναι φυσικός λόγος που πήρε υποχείριά του 
την αίσθηση, για να της αφαιρέσει την αλογία από την οποία προέρχεται η διαίρεση όσων είναι 
φυσικά ενωμένα. Ο γραπτός νόμος είναι φυσικός λόγος που µετά την αφαίρεση της αλογίας της 
αισθήσεως έχει προσλάβει και πνευματικό πόθο, ο οποίος συντηρεί την αλληλοεξάρτηση τῶν 
ανθρώπων. Ο νόμος της χάρης είναι λόγος υπερφυσικός που σκοπεύει τη θέωση: αλλάζει την 
ανθρώπινη φύση χωρίς να την μεταβάλλει και δείχνει στην ανθρώπινη φύση σαν σε εικόνα, με 
τρόπο ακατάληπτο, το Αρχέτυπο που είναι πάνω από ουσία και φύση, και παρέχει την παντοτινή 
μακαριότητα. 


14. Το να έχει κανείς τον πλησίον του όπως τον εαυτό του, είναι το να φροντίσει μόνο για τη ζωή 
του άλλου, πράγμα που αναφέρεται στο φυσικό νόμο. Το να αγαπά κανείς τον πλησίον του όπως 
τον εαυτό του, είναι να προνοεί επιπλέον για τη σύμφωνη µε την αρετή μακαριότητα του πλησίον, 
πράγμα που ορίζει ο γραπτός νόμος(]ωνά 4, 9-11). Το να αγαπήσει τώρα κανείς τον πλησίον 
παραπάνω από τον εαυτό του, ανήκει αποκλειστικά στο νόμο της χάρης. 


15. Εκείνος που αποφεύγει τις αφορµές των ηδονών του σώματος, μαθαίνει τους λόγους της 
Πρόνοιας, η οποία εμποδίζει το υλικό που εξάπτει τα πάθη. Εκείνος που δέχεται τις οδυνηρές 
τιμωρίες του σώματος, μαθαίνει τους λόγους της κρίσεως, η οποία τον καθαρίζει από 
προηγούμενους μολυσμούς µε αθέλητους πόνους. 

16. Αν ο λόγος της Γραφής µας παρουσίασε τον Προφήτη να λυπάται για τη σκηνή και την 
κολοκυθιά ---δηλαδή για τη σάρκα και την ηδονή της σάρκας---, και το Θεό να θέλει να σώσει τη 
Νινευῖ, είναι φανερό ότι απ᾿ όλα όσα εκτιμούν και αγαπούν οι άνθρωποι, αυτό που αγαπά ο Θεός 


είναι πολύ ανώτερο και τιμιότερο: και μάλιστα όταν αυτά δεν έχουν ουσιαστική ύπαρξη, αλλά 
νομίζονται από εσφαλμένη κρίση ότι υπάρχουν. Αυτά δεν έχουν κανένα απολύτως λόγο υπάρξεως, 
αλλά μόνο η φαντασία, εξαπατώντας το νου, δίνει µέσω του πάθους σ᾽ αυτά που δεν υπάρχουν ενα 
κούφιο σχήμα, [όχι] όµως και υπόσταση. 


17. Η ακριβής γνώση τῶν λόγων του Πνεύματος φανερώνεται µόνο σε όσους είναι άξιοι του 
Πνεύματος, οι οποίοι αφού µε την πολλή επιμέλεια τῶν αρετών καθάρισαν το νου τους από την 
καπνιά των παθών, σαν ενα καθαρό και λαμπερό καθρέφτη, δέχονται τη γνώση τῶν θείων, αμέσως 
μόλις πέσει επάνω τους, ν᾽ αποτυπώνεται και να μένει σ᾽ αυτούς όπως ενα πρόσωπο στον 
καθρέφτη. Σ᾽ εκείνους όμως που τα πάθη έχουν κατασπιλώσει το βίο τους, μόλις που μπορούν από 
εὔλογους στοχασμούς να συμπεράνουν τη γνώση τῶν θείων ---όχι να έχουν την αυθάδεια ότι την 
κατανόησαν και τη διατύπωσαν µε ακρίβεια. 


18. Εκείνος που έλαβε ως µορφή του νου του τη γνώση που προέρχεται από τις αρετές µε τη χάρη 
του θείου Πνεύματος, λέγεται ότι «έπαθε» τα θεία, γιατί δεν την έλαβε από τη φύση μαζί με την 
ύπαρξη, αλλά κατά µέθεξη µε τη χάρη. Εκείνος όµως που δεν έλαβε τη γνώση από τη χάρη, κι αν 
ακόµη λέει κάτι γνωστικό, δε γνωρίζει µε δική του πείρα τη δύναμη του λόγου του. Γιατί η ψιλή 
μάθηση δεν δίνει τη γνώση που αποτελεί έξη. 


19. Ο νουςπου καθαρίστηκε τελείως µε τις αρετές, εύλογα µπορεί να [μαθαίνει] τους λόγους των 
αρετών, κάνοντας δικό του πρόσωπο τη γνώση, η οποία έλαβε από αυτούς θεία χαρακτηριστικά. 
Γιατί κάθε νους καθ᾽ εαυτόν είναι χωρίς μορφή και χαρακτηριστικά, και παίρνει μορφή επίκτητη 
είτε τη γνώση που δημιουργήθηκε από τις αρετές µε το πνεύμα, είτε την άγνοια που προέρχεται από 
τα πάθη. 


20. Όποιος ξέπεσε από τη θεία αγάπη, έχει βασιλιά του το νόµο της σάρκας που βασιλεύει µε την 
ηδονή, και οὔτε µπορεί, ούτε θέλει να φυλάξει καμία θεία εντολή. Γιατί αφού προτίμησε τη 
φιλήδονη ζωή από τη ζωή και βασιλεία που διεξάγεται µε το Πνεύμα του Θεού σύμφωνα µε την 
αρετή, προξένησε στον εαυτό του την άγνοια αντί της γνώσεως. 


21. Εκείνος που δε διαβαίνει νοερά προς την εσωτερική πνευματική και θεία ωραιότητα που 
κρύβεται στο γράμμα του Νόμου, αυτός δημιουργεί τη φιλήδονη σχέση της προαιρέσεως, δηλαδή 
την προσκόλληση στα κοσμικά και τη φιλοκοσμία, καθώς η μάθησή του βασίζεται μόνο στα λόγια. 


22. Ντροπή του στόματος είναι η απασχόληση του νου µε φιλόκοσμους και φιλοσώματους 
λογισμούς. Όταν δηλαδή μένομε στη σωματική διαµόρφωση που δείχνει το γράμμα του Νόμου, 
είναι φυσικό να γεννιέται κατά την κλίση της προαιρέσεως ο κόσμος, δηλαδή η φιλόκοσµη διάθεση 
και η νοερή απασχόληση µε φιλήδονους λογισμούς. Γιατί µε ό,τι έχομε συνδεθεί, αυτό και 
μελετούμε με το νου µας. 


23, Ἢ πόλι, ντροπή του στόματος είναι η κίνηση του νου που δίνει μορφή στα πάθη και 
διαμορφώνει το κάλλος σύμφωνα µε την ηδονή, ώστε να το δεχτεί η αίσθηση. Γιατί χωρίς την 
επινοητική δύναμη του νου δεν οδηγείται κάποιο πάθος µε κανένα τρόπο σε διάπλαση µιας μορφής. 
Ἠ. «ανάθεμα» είναι η πρόσυλη, χωρίς κάλλος και αδιαμόρφωτη κίνηση τῶν παθών, ενώ «ντροπή 
του στόματος» είναι η νοερή κίνηση που δίνει µορφή στο πάθος ώστε να το δεχτεί η αίσθηση, και 
προσπορίζει στο πάθος µε τις επινοήσεις της κατάλληλο υλικό. 


24. Εκείνος που νομίζει ότι οι θυσίες και οι γιορτές, τα σάββατα και οι πρωτοµηνιές έχουν 
διαταχθεί από το Θεό στο νόμο Του για σωματική απόλαυση και ανάπαυση, θα βρεθεί οπωσδήποτε 
κάτω από την πλήρη κατοχή της ενέργειας των παθών και την ντροπή της ακαθαρσίας τῶν 
σχετικών µε τα πάθη αισχρών λογισμών. Και θα είναι στην εξουσία του φθαρτού κόσμου και της 
απασχολήσεως µε φιλοσώματους λογισμούς, όπως επίσης και του υλικού καιτης µορφής των 
παθών, και δε θα µπορεί να θεωρεί πολύτιμο τίποτε άλλο πέρα από τα φθαρτά. 


25. Εκείνος που πιστεύει ότι είναι θεία διαταγή να απολαμβάνει σωµατικώς όσα ορίζει ο Νόμος, 
αυτός δέχεται σαν δώρο Θεού τη γαστριμαργία και ζει μαζί της µε χαρά, από την οποία γεννά µε 
την παράχρηση τούς τρόπους που μολύνουν την ενέργεια τῶν αισθητών. 


26. Όταν το θεωρητικό µέρος της ψυχής αγκαλιάζει τον τρυφηλό βίο σαν θεία εντολή σύμφωνα µε 
το γράμμα του Νόμου, τότε μεταχειρίζεται τις αισθήσεις παρά φύση και δεν αφήνει να φαίνεται 
καμιάς ενέργειας η φυσική χρήση. Γιατί γεννά και την έξη και την ενέργεια τῶν παθών, και 
εγκαθιστά µέσα του σαν κάτι θείο τη γαστριμαργία, δημιουργώντας έτσι τους τρόπους που 
μολύνουν µε την παράχρηση τις αισθήσεις, ώστε να αφανίζονται οι φυσικοί λόγοι και τα σπέρματα 
που βρίσκονται στα όντα. 


27. Κανένας που είναι προσηλωμένος στη σωματική λατρεία του Νόμου, δεν µπορεί να δεχτεί 
διόλου ένα φυσικό λόγο ή λογισμό: γιατί δεν είναι το ίδιο τα σύμβολα και η φύση. Εκείνος που 
μένει στα σύμβολα του Νόμου, δεν µπορεί να βλέπει σύμφωνα µε το λογικό τη φύση των όντων και 
να προσλαμβάνει τους λόγους τους οποίους έθεσε ουσιωδώς στα όντα ο Δημιουργός, γιατί έχουν 
διαφορά τα σύμβολα από τη φύση των όντων. 


28. Εκείνος που έχει για Θεό την κοιλιά του και νομίζει για δόξα του πράξεις που φέρνουν 
ντροπή(φΦιλιπ. 3, 19). είναι προσηλωμένος µε μεγάλη επιμέλεια μόνο στα πάθη της ατιµίας σαν να 
ήταν πράγματα θεία, και γι᾿ αυτό ασχολείται µόνο µε τα πρόσκαιρα, δηλαδή µε την ύλη και τη 
μορφή των πραγμάτων και την κακή χρήση της πενταπλής ενέργειας τῶν αισθήσεων. Γιατί όταν η 
αίσθηση περιπλεχτεί και ενωθεί µε τη ύλη και την μορφή τῶν πραγμάτων, παράγει το πάθος και 
σκοτώνει και αφανίζει τους φυσικούς λόγους. Πάθος και φύση, σύμφωνα με το λόγο της υπάρξεως, 
ποτέ δε συνυπάρχουν, γιατί ποτέ δε φαίνεται σε κάποιο πάθος κανένας λόγος φύσεως, όπως ούτε 
κάποιο πάθος γεννιέται μαζί µε τη φύση. 


29. Όποιος δεν πιστεύει ότι η Γραφή είναι πνευματική, δεν αισθάνεται ότι είναι φτωχός στη γνώση, 
αν και πεθαίνει από πείνα. Γιατί είναι πράγματι πείνα η έλλειψη των γνωστών από την πείρα 
αγαθών και η πλήρης ανέχεια και στέρηση τῶν πνευματικών τροφών που συγκρατούν την ψυχή. 
Και πώς θα νομίσει κανείς πείνα ή ζημία την ολική αφαίρεση εκείνων που δεν έχει γνωρίσει διόλου; 


30. Πεινά πράγματι ο λαός εκείνων που πιστεύουν και έχουν γνωρίσει την αλήθεια, όπως και η 
ψυχή καθενός που άφησε την πνευματική θεωρία µε τη χάρη και υποδουλώθηκε στην τυπική 
δουλεία του γράμματος και δεν τρέφει το νου µε τα πετάγµατα τῶν μεγάλων νοημάτων, αλλά 
γεμίζει την αίσθηση µε εμπαθή φαντασία, µε τις σωματικές διατυπώσεις των συμβόλων της 
Γραφής. 

31. Εκείνος που δεν παραδέχεται την πνευματική θεωρία της αγίας Γραφής, μαζί μ᾽ αυτήν απώθησε 
και τον φυσικό και τον γραπτό νόμο τῶν Ιουδαίων και αγνόησε το νόμο της χάρης, που γι’ αυτόν 
δίνεται η θεωρία σ᾽ όσους πορεύονται σύμφωνα μ᾽ αυτόν. Εκείνος λοιπόν που εννοεί τον γραπτό 
νόμο σωματικώς, δεν τρέφει µε αρετές την ψυχή. Και εκείνος που δε συλλαμβάνει τους λόγους των 
όντων, δεν φιλοτιμείται να προσφέρει στο νου του την ποικίλη σοφία του Θεού. Και εκείνος που δε 
γνωρίζει το μέγα μυστήριο της νέας χάρης, δεν χαίρεται µε την ελπίδα της μελλοντικής θεώσεως. Η 
έλλειψη λοιπόν της θεωρίας του γραπτού νόμου έχει ὡς συνέπεια τη στέρηση της ποικίλης σοφίας 
του Θεού που νοείται στο φυσικό νόμο, και ὡς επακόλουθο την πλήρη άγνοια της θεώσεως που θα 
δοθεί µε τη χάρη σύμφωνα με το νέο μυστήριο. 


32. Κάθε νους που έλαβε από το Χριστό διορατικότητα και δύναμη οράσεως, επιθυμεί πάντοτε και 
ζητεί το πρόσωπο του Κυρίου. Πρόσωπο του Κυρίου είναι η αληθινή µέσω της αρετής θεωρία και 
γνώση τῶν θείων, που αναζητώντας την μαθαίνει την αιτία της φτώχειας και της στερήσεώς του. 
Όπως δηλαδή το πρόσωπο είναι που χαρακτηρίζει τον καθένα, έτσι και η πνευματική γνώση είναι 
το φανερό χαρακτηριστικό του θείου, κι όποιος τη ζητεί, λέγεται ότι ζητεί το πρόσωπο του Κυρίου. 
Εκείνος όµως που γίνεται σαρκικός µε τις αιματηρές θυσίες σύμφωνα µε το γράμμα του Νόμου, 
αποκτά την άγνοια που επιθυμεί, καθώς δέχεται τις εντολές µόνο από την πλευρά της ηδονής της 
σάρκας και περιορίζεται σωματικά μόνο στο περιεχόμενο τοῦ γράμματος που αντιστοιχεί στην 
αίσθηση. 

33, Όποιος περιορίζεται σε λατρεία σωματική σύμφωνα µε το Νόμο, γεννά την έμπρακτη αμαρτία 
ως ύλη, και ως είδος διαμορφώνει υλικά τη συγκατάθεση του [νου] σ᾽ αυτή µε τις ηδονές των 
αισθήσεων. Εκείνος όµως που εννοεί τη Γραφή πνευματικώς, θανατώνει ως ύλη την ενέργεια τής 


αμαρτίας, και ὡς είδος τη συγκατάθεση σ᾽ αυτή μαζί µε τους τρόπους κακής χρήσεως της 
αισθήσεως για ηδονή: και αυτό το κάνει µε τους φυσικούς λογισμούς στο ύψος της θεωρίας. 


34. Αυτά όλα, την ύλη και το είδος και τους σχετικούς μ᾽ αυτά πέντε τρόπους κακής χρήσεως των 
πέντε αισθήσεων, εννοώ την εμπαθή και παρά φύση ανάμιξη τῶν αισθήσεων µε τα αισθητά, 
δηλαδή τα πρόσκαιρα και ρευστά, µετά την παρέλευση της σύμφωνης µε το γράμμα σωματικής 
λατρείας που αναφέρεται στο Νόμο, Και µετά το ξεπέρασμα της άγνοιας, τα παραδίνει ο 
πνευματικός λόγος ἡ νους, για να θανατωθούν, στους υψηλότερους λόγους και λογισμούς της 
φυσικής θεωρίας, ώστε αυτοί, καθώς θα φτάσουν στο ύψος του νόμου της πνευματικής θεωρίας, ν᾿ 
αφανίσουν και να θανατώσουν την καθολική σχέση τῶν προσκαίρων µε την αίσθηση και το σώμα, 
η οποία στηρίζεται στα σύμβολα του Νόμου. 


35. Χωρίς τη φυσική θεωρία κανείς δε διακρίνει την ανοµοιότητα τῶν συμβόλων του Νόμου προς 
τα θεία. Γιατί αν κανείς, αφού πρωτύτερα αντιληφθεί µε τη φυσική θεωρία την ανοµοιότητα των 
συμβόλων µε τα θεία και νοητά, δεν ποθήσει να έρθει µε το νου στην ωραιότητα των νοητών 
αφήνοντας έξω ολότελα την αίσθηση, δεν μπορεί να χωριστεί τελείως από τη σωματική ποικιλία 
που υπάρχει στους [τύπους]. Όσο κινείται µέσα σ᾽ αυτή ακολουθώντας το γράμμα, εύλογα δεν 
ικανοποιεί την πείνα του για γνώση, γιατί καταδίκασε τον εαυτό του σαν το φίδι να τρώει τη 
γη(Γέν. 3, 14) της Γραφής, δηλαδή το σωματικό νόημα, και όχι, ακολουθώντας το Χριστό, να τρώει 
τον ουρανό, δηλαδή το πνεύμα και την ψυχή της Γραφής, πράγμα που είναι το ουράνιο και 
αγγελικό ψωμί. Θέλω να πω ότι δε θα τρέφεται µε την πνευματική θεωρία και γνώση τῶν Γραφών 
µε το φωτισμό του Χριστού, την οποία δίνει άφθονη ο Θεός σ᾽ εκείνους που Τον αγαπούν, όπως 
είναι γραμμένο: «Τους έδωσε ψωμί του ουρανού: ο άνθρωπος έφαγε ψωμί τῶν αγγέλων»(Ῥαλμ. 77, 
24-25). 


36. Την κατά γράμμα ερμηνεία της Γραφής που γίνεται σύμφωνα µε την αίσθηση, επειδή 
ολοφάνερα γεννά τα πάθη και τη διάθεση που κλίνει προς τα πρόσκαιρα και ρευστά, δηλαδή την 
εμπαθή ενέργεια της αισθήσεως προς τα αισθητά, είναι ανάγκη να την αφανίσοµε, όπως τα παιδιά 
και τα εγγόνια του Σαούλ(Β΄ Βασ. 21, δ-9), ανυψώνοντας σαν σε όρος τα θεία ρητά µέσω της 
φυσικής θεωρίας, αν βέβαια επιθυμούμε να εµφορηθούμε από θεία χάρη. 


37. Αδικεί την αλήθεια, και ο Νόμος όταν νοείται µόνο κατά γράμμα, και ο λαός τῶν Ιουδαίων, και 
όποιος άλλος μιμείται τον τρόπο σκέψεώς τοὺς, περιορίζοντας μόνο στο γράμμα τη δύναμη του 
Νόμου χωρίς να δέχεται, για τη φανέρωση της γνώσεως που κρύβεται μυστικά µέσα στο γράμμα 
του Νόμου, τη φυσική θεωρία, η οποία είναι το ενδιάμεσο μεταξύ τύπων και αλήθειας και 
απομακρύνει από τους τύπους όσους την ακολουθούν, ξαναφέρνοντάς τους στην αλήθεια: αυτός, 
αντίθετα, σαν να αρνείται ολότελα τη φυσική θεωρία και σαν να την αποκλείει από τη μυσταγωγία 
των θείων. Αυτή λοιπόν τη σωματική και πρόσκαιρη ερμηνεία του Νόμου, επειδή υπόκειται στο 
χρόνο και τη μεταβολή, πρέπει να αφανίζουν µε τη φυσική θεωρία στο όρος, δηλαδή το ύψος της 
γνώσεως, όσοι έχουν ζήλο για τα θεία θεάματα. 


38. Αφανίζει ολότελα το σωματικό νόημα της Γραφής εκείνος που κατά την πρακτική άσκηση 
φονεύει μέσω της φυσικής θεωρίας τη φιλήδονη και φιλοσώματη σχέση προς την άστατη και 
ρευστή ύλη, που δημιουργήθηκε στην ψυχή από το γράμμα του Νόμου, [κατασφάζοντας] σαν 
παιδιά και απογόνους του Σαούλ, διά μέσου της φυσικής θεωρίας, τη χαμαίζηλη ερμηνεία του 
Νόμου, αφού ανεβεί σαν σε όρος στο ὕψος της γνώσεως, και φανερώνοντας ενώπιον τού Κυρίου µε 
την εξομολόγηση ότι πρωτύτερα ερμήνευε το Νόμο σωματικά. Έτσι µπορεί να νοηθεί από τους 
φιλομαθείς η φράση «να τους κρεµάσουν κάτω από τον ήλιο ενώπιον του Κυρίου»(Β΄ Βασ. 2], δ- 
09): να βγάλουν δηλαδή στο φως µέσω της γνώσεως τη σφαλερή προσκόλληση στο γράμμα, πράγμα 
που σημαίνει να δείξουν στο ύψος της θεωρίας νεκρό το γράμμα του Νόμου, μέσω της πνευματικής 
γνώσεως. 


39, «Το γράμμα φονεύει, ενώ το πνεύμα δίνει ζωή»(Β΄ Κορ. 3, 6), λέει η Γραφή. Γι’ αυτό πρέπει, 
εκείνο που έχει την ιδιότητα να φονεύει, να φονεύεται από το ζωοποιό πνεύμα. Γιατί είναι ολότελα 
αδύνατο να συνυπάρχουν και να συνενεργούν και τα δύο, το σωματικό και το θείο στοιχείο του 
Νόμου, δηλαδή το γράμμα και το πνεύμα, αφού ούτε είναι φυσικό να συμφωνεί εκείνο που μπορεί 


να αφαιρεί τη ζωή μ᾽ εκείνο που κατά φύση την παρέχει. 
η 


40. Το πνεύμα είναι που παρέχει ζωή, το γράμμα αφαιρεί τη ζωή. Γι’ αυτό δεν είναι δυνατό να 
πράττει κανείς και το γράμμα και το πνεύμα μαζί, όπως δεν μπορούν να συνυπάρχουν το ζωοποιό 
µε το φθοροποιό. 


41. Μυστική περιτομή είναι η τέλεια αφαίρεση της εμπαθούς σχέσεως του νου προς τον κτιστό 
κόσμο. Γιατί, βλέποντας φυσικώς τα πράγματα, ξέρομε ότι δεν είναι τελειότητα η αφαίρεση της 
φυσικής αρτιότητας που έχει δώσει ο Θεός. Δεν τελειοποιείται βέβαια η φύση όταν κουτσουρεύεται 
σύμφωνα µε κάποια τέχνη και της αφαιρείται µε επιδεξιότητα εκείνο που της έδωσε ο Θεός κατά τη 
δημιουργία: διαφορετικά, παρουσιάζομε την τέχνη ανώτερη από το Θεό στο να βεβαιώνει τάχα τη 
δικαιοσύνη, και κάνοµε την μελετημένη έλλειψη της φύσεως ικανή ν᾽ αναπληρώσει την έλλειψη 
δικαιοσύνης κατά τη δημιουργία. Αλλά από τη θέση που έχει στο σώμα το μέλος που περιτέµνεται, 
διδασκόµαστε να κάνοµε προαιρετικά την περιτομή της εμπαθούς διαθέσεως της ψυχής, µε την 
οποία ρυθµίζεται η προαίρεση να συμβαδίζει περισσότερο µε τη φύση, διορθώνοντας τον εμπαθή 
νόμο της σχέσεως προς τον κτιστό κόσμο. 


42. Η ακροβυστία είναι κάτι φυσικό. Και κάθε τι το φυσικό είναι έργο θείας δημιουργίας και πολύ 
καλό, σύμφωνα µε το ρητό: «Και είδε ο Θεός όλα όσα δημιούργησε και ιδού, ήταν πολύ 
καλάν(Γέν. 1, 31). Ο Νόμος όµως, µε το να διατάζει την αφαίρεση µε περιτομή της ακροβυστίας ως 
ακάθαρτης(Γέν. 17, 10-14). παρουσιάζει το Θεό να διορθώνει µε τέχνη το έργο Του, πράγμα που 
και να το διανοηθεί µόνο κανείς είναι ασεβέστατο. Εκείνος λοιπόν που μελετά από φυσική άποψη 
τα σύμβολα του Νόμου, γνωρίζει ότι ο Θεός δε διορθώνει τη φύση µε την τέχνη, αλλά διατάζει να 
περιτέµνεται το παθητικό μέρος της ψυχής που οφείλει να υπακούει στο λογικό: αυτό δηλώνεται 
συμβολικά µε το σωματικό μόριο και αποβάλλεται από τη γνώση µέσω της ανδρείας της 
προαιρέσεως που εκδηλώνεται στην πράξη. Γιατί ο ιερέας που εκτελεί την περιτοµή σηµαίνει τη 
γνώση, η οποία έχει για μαχαίρι εναντίον του πάθους την έμπρακτη ανδρεία του λογικού. Σβήνει η 
παράδοση του Νόμου όταν το πνεύμα υπερτερεί επάνω στο γράμμα. 


43, Το Σάββατο(Εξ. 16, 23: 20, 10) είναι η ανάπαυση από τα πάθη και από την κίνηση του νου 
γύρω από τη φύση των όντων. Ἡ. είναι η τέλεια απραξία τῶν παθών και η γενική παύση της 
κινήσεως του νου γύρω από τα δημιουργήματα και η τέλεια μετάβαση προς το Θεό. Εκείνος που 
έφτασε ---όσο είναι δυνατόν--- στο Σάββατο αυτό µέσω της αρετής και της γνώσεως, δεν πρέπει 
διόλου να θυμάται ο,τιδήποτε που σαν ξύλα ανάβουν τα πάθη, ούτε πάλι ν᾽ αναλογίζεται διόλου 
τους λόγους της φύσεως, για να µη δογματίζομε όπως οι ειδωλολάτρες ότι ο Θεός ευχαριστείται 
στα πάθη ή μετριέται µε τα μέτρα της φύσεως, Αυτός που μόνο η τέλεια σιγή τον κηρύττει, και τον 
παρουσιάζει η τέλεια και άκρα αγνωσία. 


44. «Στεφάνι αγαθότητας»(Ῥαλμ. 64, 12) είναι η καθαρή πίστη που είναι στολισμένη σαν με 
πολύτιμους λίθους από τα υψηλά δόγματα και τους πνευματικούς λόγους και νοήματα, και που 
στεφανώνει σαν να ήταν κεφάλι το θεοφιλή νου. Ἤ καλύτερα, «στεφάνι αγαθότητας» είναι αυτός ο 
Λόγος του Θεού που µε την ποικιλία τῶν τρόπων της πρόνοιας και της κρίσεως ---δηλαδή µε την 
εγκράτεια τῶν θεληματικών παθών και την υπομονή τῶν ακουσίων--- περιβάλλει το νου σαν να 
ήταν κεφάλι, και µε τη μετοχή της χάρης της θεώσεως κάνει το νου ὡραιότερο από τον εαυτό του. 


45. Εδώ λέει ότι η εγκράτεια είναι έργο της πρόνοιας γιατί καθαρίζει από τα εκούσια πάθη. Η 
υπομονή λέει ότι είναι έργο της κρίσεως του Θεού, γιατί αντιστέκεται στους αθέλητους πειρασμούς 
και είναι σύμβολο της πρακτικής φιλοσοφίας και οδηγεί στην αρετή, βγάζοντας από την Αίγυπτο 
της αμαρτίας εκείνους που ήταν κρατούμενοι σ᾽ αυτή. 


46. Ο Θεός δεν πρόσταξε να τιμηθούν το Σάββατο, οι πρωτοµηνιές και οι γιορτές επειδή ήθελε να 
τιμώνται οι ημέρες από τους ανθρώπους ---γιατί έτσι θα όριζε ὡς εντολή του Νόμου το να 
λατρεύεται η κτίση και όχι ο Κτίστης(Ρωμ. 1, 25) και να θεωρούνται ιερές οι ηµέρες και γι᾿ αυτό 
άξιες να προσκυνούνται: αλλά υπέδειξε συμβολικά να τιμάται Αυτός µέσω των ημερών. Γιατί 
Αυτός είναι Σάββατο, καθώς είναι ανάπαυση της ψυχής από τους κόπους της σάρκας και παύση 
των αγώνων της αρετής: είναι Πάσχα, ὡς ελευθερωτής εκείνων που κρατούνται στην πικρή δουλεία 


της αμαρτίας: είναι Πεντηκοστή, ὡς αρχή και τέλος τῶν όντων και λόγος µε τον οποίον υπάρχουν 
εκ φύσεως τα πάντα. Πρόσεξε πώς ο Νόμος καταστρέφει εκείνους που τον εννοούν σωματικώς, µε 
το να τους πείθει να λατρεύουν την κτίση και όχι τον Κτίστη, και να νομίζουν εκ φύσεως ιερά 
εκείνα που έγιναν γι’ αυτούς, ν᾿ αγνοούν όµως Εκείνον, για τον όποιο δημιουργήθηκαν οι ίδιοι. 


47. Ο κόσμος είναι τόπος πεπερασμένος και σταθερότητα περιορισμένη. Ο χρόνος είναι κίνηση 
περιορισμένη, και γι᾿ αυτό η κίνηση όσων ζούν µέσα σ᾽ αυτόν υπόκειται σε αλλοίωση. Όταν η 
φύση ξεπεράσει και το χρόνο και τον τόπο κατά την ενέργεια και την έννοια, δηλαδή τα 
απαραίτητα, την πεπερασμένη σταθερότητα και κίνηση, Και ενωθεί κατά τρόπο άμεσο µε την 
Πρόνοια, τότε βρίσκει στην Πρόνοια λόγο απλό και σταθερό κατά τη φύση, που δεν περιορίζεται 
από τίποτε και γι’ αυτό δεν έχει και καμία εντελώς κίνηση. 


48. Η φύση, επειδή βρίσκεται χρονικώς µέσα στον κόσμο, έχει κίνηση που υπόκειται σε αλλοίωση 
λόγω της πεπερασμένης σταθερότητας του κόσμου και της μεταβαλλόμενης φοράς του χρόνου. 
Όταν φτάσει στο Θεό, επειδή Αυτός είναι εκ φύσεως µονάδα, θα έχει στάση ακίνητη και στάσιμη 
ταυτοκινησία που θα γίνεται αιωνίως γύρω από Αυτό που είναι ένα και μοναδικό και πάντα το {διο. 
Αυτή έχει λεχθεί ότι είναι η άµεση και μόνιμη εγκατάσταση γύρω από το πρώτο Αίτιο εκείνων που 
δημιουργήθηκαν απ᾿ Αυτό. 


49. Το μυστήριο της Πεντηκοστής είναι η άµεση ένωση τῶν προνοουμένων µε την πρόνοια, δηλαδή 
η ένωση της φύσεως µε το Λόγο σύμφωνα µε τη διευθέτηση της πρόνοιας, κατά την οποία δεν 
υπάρχει καμιά εντελώς ένδειξη χρόνου και γενέσεως. Ο Λόγος είναι επίσης η σάλπιγγά μας(Λευῖτ. 
23, 24), γιατί µας κάνει ν᾽ ακούμε τις θείες και ανέκφραστες γνώσεις: είναι η εξιλέωσή μας(Λευῖτ. 
25, 9), γιατί στον εαυτό Του διαλύει τα αμαρτήματά µας, αφού έγινε όμοιος μ᾽ εμάς, και µε τη 
δωρεά της χάρης θεοποιεί μέσω του Πνεύματος τη φύση που αμάρτησε: και εἰναι 
Σκηνοπηγία(Λευϊτ. 23, 42), γιατί είναι η πραγμάτωση της αμεταβλησίας µας στο καλό σύμφωνα µε 
τη θεομίμητη έξη που αποκτούμε, και ο δεσμός που µας συνέχει κατά τη µεταποίησή µας προς την 
αθανασία. 


50. Εκείνος που δέχεται µε χαρά τις αιματηρές θυσίες, είναι εµπαθής και κάνει εκείνους που 
θυσιάζουν σ᾽ αυτόν, να καλλιεργούν τα πάθη: γιατί ο γνήσιος προσκυνητής αγαπά να χαίρεται µε 
ό,τι χαίρεται αυτός που προσκυνεί. Γι’ αυτό η Γραφή εννοεί ὡς θυσίες μάλλον τη σφαγή των παθών 
και την προσφορά τῶν φυσικών δυνάμεων. Απ᾽ αυτές, τύπος του λόγου είναι το κριάρι(Λευϊτ. 
5.15), σύμβολο του θυμού ο ταύρος(Έξ. 29, 36) και υποδήλωση της επιθυμίας η αίγα(Αρ. 15, 27). 


51. Γνωρίζομε ότι θυσίες πνευματικές είναι όχι µόνο η νέκρωση τῶν παθών που σφάζονται µε το 
μαχαίρι του Πνεύματος, δηλαδή το λόγο του Θεού(Εφ. 6, 17), και η εκούσια κένωση και χύση όλης 
της σαρκικής ζωής σαν να ήταν αίμα, αλλά και η προσφορά όλης της ενάρετης διαγωγής και όλων 
των φυσικών δυνάμεων, που αφιερώνονται στο Θεό και ολοκαυτώνονται µε τη φωτιά της χάρης 
του Πνεύματος προς την θεία τελείωση. 


52. Το γήινο νόημα της Γραφής, όταν κυριεύει την ψυχή, αποβάλλει τους φυσικούς λόγους, 
εξαφανίζοντάς τους µε την παράχρηση των φυσικών δυνάμεων. Γιατί όταν αυτό ζει, εξολοθρεύει 
πράγματι και καταδιώκει και καταστρέφει τους φυσικούς λόγους και λογισμούς, περιορίζοντας το 
Νόμο μόνο στη σάρκα και τιμώντας σαν θεία τα πάθη της αμαρτίας, τα οποία οι φυσικοί λογισμοί, 
αφού πάρουν θάρρος από τον νόμο του πνεύματος, τα χτυπούν και τα θανατώνουν. 


53, Όταν κανείς ασχοληθεί λογικά µε την εργασία τῶν αρετών, ταυτόχρονα μεταφέρει φυσικά το 
νόημα των Γραφών προς το πνεύμα, λατρεύοντας έμπρακτα το Θεό µέσω των υψηλών θεωριών µε 
τρόπο νέο, όπως καθοδηγεί το πνεύμα, και όχι µε τον παλιό τρόπο που όριζε το γράμμα του 
Νόμου(Ρωμ. 7, 6) και που µε την ταπεινότερη σωματική ερμηνεία του σύμφωνα µε την αίσθηση 
κάνει τον άνθρωπο να καλλιεργεί τα πάθη, όπως οι Ιουδαίοι, και να υπηρετεί την αμαρτία. 


54. Όταν κανείς πάψει να ερμηνεύει τη Γραφή σωματικά και σύμφωνα µε την αίσθηση, αμέσως 
ανατρέχει µε το νου προς το πνεύμα διά μέσου της φύσεως, πράττοντας πνευματικώς εκείνα, τα 
οποία επιτελούσε σωµατικώς ο Ιουδαίος και προκαλούσε την οργή του Θεού. 


55. Κάθε νους υψηλός κατά Θεόν και μεταρσιωμένος, κατασφάζει συγχρόνως και την ενέργεια τῶν 
παθών και την άπρεπη κίνηση τῶν λογισμών, όπως επίσης και τους ακόλαστους τρόπους που 
οφείλονται στην κακή χρήση της ενέργειας των αισθήσεων. Γιατί τα πάθη φονεύονται από τους 
υψηλούς λογισμούς της φύσεως, αφού νικηθούν θριαμβευτικά κατά την υψηλή θεωρία. 


56. Το κράτος της αμαρτίας, δηλαδή το σαρκικό φρόνημα, το αφανίζει η χάρη του αγίου 
Βαπτίσματος, ενώ η έμπρακτη υπακοή στις θείες εντολές το φονεύει µε το μαχαίρι του 
Πνεύματος(Εφ. 6, 17) --δηλαδή µε το λόγο της θείας γνώσεως που χορηγεί το Πνεύμα--, 
φωνάζοντας μυστικά προς το πάθος της αμαρτίας, όπως φώναξε ο μέγας Σαμουήλ. προς τον Άγαγ: 
«Επειδή το μαχαίρι σου άφησε γυναίκες χωρίς παιδιά, θα μείνει σήμερα χωρίς παιδί η μητέρα 
σου»(Α΄ Βασ. 15, 33). 


57. Το πάθος της γαστριμαργίας άφησε πολλές αρετές χωρίς παιδιά, χρησιμοποιώντας σαν μαχαίρι 
το γλιστερό λογισμό της ηδονής. Γιατί µε την ακράτεια φονεύει τα σπέρματα της σωφροσύνης, µε 
την πλεονεξία καταστρέφει την ισοτιμία της δικαιοσύνης και µε τη φιλαυτία κόβει το φυσικό 
σύνδεσμο της φιλανθρωπίας. Και γενικά, το πάθος της γαστριμαργίας καταστρέφει όλους τους 
καρπούς τῶν αρετών. 


58. Το πάθος της γαστριμαργίας σκοτώνει τοὺς θείους καρπούς τῶν αρετών, κι αυτό σκοτώνεται µε 
τη χάρη της πίστεως, µε την υπακοή τῶν θείων εντολών και με το λόγο της γνώσεως. 


59. Ο Κύριός µας είναι αληθινά φως των εθνών(Ησ. 49, 6: Λουκ. 2, 32), γιατί ανοίγει µε την 
αληθινή επίγνωση τα μάτια της διάνοιάς τοὺς που ήταν κλειστά από το βαθύ σκοτάδι της άγνοιας, 
και γιατί µε τη θεία αναστροφή Του έκανε τον εαυτό Του για τους πιστούς λαούς άριστο 
παράδειγµα αρετής και έγινε σ᾽ αυτούς τύπος και υπογραμμός ενάρετου προσώπου: προς τον Οποίο 
αποβλέποντας ὡς αρχηγό της σωτηρίας µας(Εβρ. 2, 10), κατορθώνοµε κατά µίµησή Του, όσο µας 
είναι δυνατόν, τις αρετές στην πράξη. 


60. Καθένας που από φθόνο μισεί και διαβάλλει εκείνον που είναι δυνατότερός του στους αγώνες 
των αρετών και τον πλούτο του λόγου της πνευματικής γνώσεως, είναι Σαούλ. που πνίγεται από 
πονηρό πνεύμα(Α΄ Βασ. 16, 14), καθώς δεν υποφέρει τη δόξα της αρετής και της γνώσεως του 
καλυτέρου του. Και αυτό που τον φέρνει σε μεγαλύτερη μανία είναι ότι δεν μπορεί να σκοτώσει τον 
ευεργέτη του(Α΄ Βασ. 18, 10-11). Πολλές φορές διώχνει µε κακό τρόπο και αυτόν τον φίλτατο 
Ἰωνάθαν(Α΄ Βασ. 20, 30-34), δηλαδή τον έμφυτο λογισμό της συνειδήσεως, που τον ελέγχει για το 
άδικο μίσος και διηγείται µε φιλαλήθεια τα κατορθώματα του άλλου. 


61. Ας παρακαλέσομµε κι εμείς τον νοητό Δαβίδ, να παίξει την κιθάρα της πνευματικής θεωρίας και 
γνώσεως στο νου µας, που κάνει σαν επιληπτικός για τα υλικά, και να διώξει το πονηρό πνεύμα της 
εμπλοκής της αισθήσεως στα υλικά, ώστε να µπορέσοµε να κατανοήσοµε το Νόμο πνευματικά και 
να βρούμε μυστικά το λόγο που είναι κρυμμένος µέσα σ᾽ αυτόν και να τον κάνοµε μόνιμο κτήμα 
μας, χρήσιμο για το δρόµο της αιώνιας ζωής. 


62. Καθένας που επιθυμεί τη σωτηρία του, προσηλώνεται οπωσδήποτε ή στην πράξη ή στη θεωρία: 
γιατί χωρίς αρετή και γνώση, απολύτως κανείς ποτέ δεν μπόρεσε να σωθεί. Αφού βέβαια ιδίωμα της 
αρετής είναι η υποταγή των κινημάτων του σώματος και η σοφή αναχαίτιση, µε τον ορθό λογισμό 
σαν µε χαλινάρι, της φοράς του προς τα άτοπα: κι αφού ιδίωμα της θεωρίας είναι το να έχει τη 
φρόνηση να προτιμά και να εγκρίνει εκείνα που εξετάστηκαν και κρίθηκαν ορθά. 


63. Εκείνο που νοεί είναι νοερό, και αυτό που νοείται είναι νοητό: ενώ τροφή και κατά κάποιο 
τρόπο ουσία εκείνου που νοεί είναι αυτό που νοείται. Εύλογα λοιπόν ο Θεός, επειδή Αυτός είναι 
που νοείται από τους ασώµατους νόες και γίνεται νοητός σ᾽ αυτούς όσο μπορούν να τον φτάσουν, 
τους φωτίζει εσωτερικά, οπότε ο νοῦς και νοεί και τρέφεται. 


64. Άλλο είναι νοητό και άλλο νοερό: γιατί, όπως είπαμε, το νοητό είναι σαν τροφή του νοερού. 
Αφού βέβαια εκείνο που νοείται, που είναι δηλαδή νοητό, είναι μεγαλύτερο και θεωρείται 
προγενέστερο από αυτό που νοεί, το οποίο είναι νοερό. Γιατί νοερά λέγονται όσα, επειδή [είναι] 
νόες, νοοῦν τα νοητά τα οποία είναι παραπάνω από αυτά. Νοητό είναι εκείνο που νοείται, το οποίο 


είναι και τροφή του νοερού, δηλαδή αυτού που νοεί. 


65. Πρέπει να γνωρίζοµε ότι τα αιτιατά (τα αποτελέσµατα) φέρουν κατά το δυνατό τις εικόνες τῶν 
αιτίων. Αιτιατά είναι όλα όσα έχουν δημιουργηθεί. Αίτια είναι εκείνα που τα δημιούργησαν. Καμία 
ομοιότητα δεν υπάρχει μεταξύ αιτίων και αιτιατών. 


66. (Το κεφάλαιο αυτό έχει ληφθεί απὀ έργο του αγίου Διονυσίου Αρεοπαγίτη.) Πρέπει να 
γνωρίζοµε ότι ο νούς µας έχει τη δύναμη να νοεί, µέσω της οποίας βλέπει τα νοητά: έχει επίσης την 
ικανότητα προς ένωση, η οποία ανυψώνει τη φύση του νου, και µε αυτή ενώνεται µε όσα είναι πέρα 
από αυτόν. Μ᾽ αυτόν λοιπόν τον τρόπο πρέπει να νοήσομε ότι γίνεται η ένωση µε το Θεό και όχι µε 
τα δικά µας µέσα, αλλά µε µία ολοκληρωτική έκσταση από τον εαυτό µας και µε το να γίνομε 
ολόκληροι του Θεού: γιατί είναι καλύτερο να ανήκομε στο Θεό παρά στον εαυτό µας. Μόνο σ᾽ 
όσους ανήκουν στο Θεό θα δοθούν τα θεία. 


67. (Σχόλιο στο παραπάνω.) Ο νους, θέλοντας να νοήσει, κατεβαίνει από τον εαυτό του στις 
νοήσεις. Οι νοήσεις είναι κατώτερες εκείνου ο οποίος νοεί, γιατί είναι αντικείμενα νοήσεως και 
κατανοήσεως και εύλογα αποτελούν διασκορπισµό και διάσπαση της ενότητας του νου: γιατί ο 
νους είναι απλός και αδιαίρετος, ενώ οι νοήσεις είναι πάμπολλες, μπορούν να διασκορπιστούν, και 
αποτελούν κατά κάποιο τρόπο μορφές του νου. Γι’ αυτό τα νοερά, δηλαδή όσα νοούν, είναι 
κατώτερα τῶν νοητών, δηλαδή όσων νοούνται. Ένωση του νου εννοεί ---όπως αναφέρει σαφέστερα 
στα παρακάτω--- εκείνη µε την οποία ο νους υψώνεται προς όσα είναι πέρα απ᾽ αυτόν, δηλαδή 
πλησιάζει στη θεωρία του Θεού, µε το να βγει έξω από όλα τα αισθητά και νοητά και από την ίδια 
του την κίνηση. Έτσι κατόπιν δέχεται την ακτίνα της θείας γνώσεως. 


68. Αν το νοερό κινείται νοερά, ανάλογα δηλαδή µε τον εαυτό του, οπωσδήποτε και νοεί. Και αν 
νοεί, οπωσδήποτε και αγαπά αυτό που νόησε. Κι αν αγαπά, πάσχει οπωσδήποτε και την έκσταση 
προς αυτό το εραστό. Κι αν πάσχει, είναι φανερό ότι και σπεύδει. Κι αν σπεύδει, οπωσδήποτε και 
δυναμώνει τη σφοδρότητα της κινήσεώς του. Κι αν δυναμώνει µε σφοδρότητα την κίνηση, δε 
σταματά μέχρις ότου βρεθεί όλο μέσα σ᾽ όλο το εραστό και περιληφθεί όλο σε όλο εκείνο 
θεληµατικά και δεχτεί αυτοπροαίρετα αυτόν το σωτήριο περιορισμό, για να γίνει όλο της ίδιας 
ποιότητας µε όλο εκείνο που το περιορίζει, ώστε στο εξής να µη θέλει διόλου να µπορεί να 
γνωρίζεται το ίδιο από τον εαυτό του, αλλά από εκείνο που το περιορίζει: όπως ο αέρας γίνεται 
τελείως φωτεινός από το φῶς, και το σίδερο όλο γίνεται τελείως πυρακτωμένο από τη φωτιά, κι 
όπως και σ᾽ άλλα παρόμοια παραδείγματα συμβαίνει. 


69. Δεν υπάρχει ακριβής ομοιότητα μεταξύ των αιτιατών και των αιτίων, αλλά τα αιτιατά φέρουν 
κατά το δυνατόν τις εικόνες τῶν αιτίων, τα ίδια όµως τα αίτια είναι υψηλότερα από τα αιτιατά και 
είναι θεμελιωµένα πάνω από αυτά σύμφωνα µε το αρχικό λόγο τους. Γιατί τα ιδιώματα των 
αιτιατών προὐπάρχουν ουσιαστικά και µε αφθονία µέσα στα αίτια. 


70. Αιτιατά είναι όλα τα δημιουργήματα, είτε στον ουρανό, είτε στη γη. Αίτια είναι εκείνα που τα 
δημιούργησαν, δηλαδή οι τρεις υποστάσεις της Αγίας Τριάδας, ο Πατέρας, ο Ὑιός και το Άγιο 
Πνεύμα. Είναι φανερό λοιπόν ότι καμία ομοιότητα δεν υπάρχει μεταξύ αιτίων και αιτιατών. 


71. Είναι στενή η σχέση όσων νοοῦν µε όσα νοούνται, καθώς και η σχέση όσων αισθάνονται µε τα 
αισθητά. Ο άνθρωπος, επειδή αποτελείται από ψυχή και από σώμα µε αισθήσεις, µε την αμοιβαία 
φυσική σχέση και ιδιότητα που έχει ὡς προς τα δύο τμήματα της κτίσεως (τα νοούμενα και τα 
αισθητά), και περιορίζεται και περιορίζει: το ένα κατά την ουσία του, το άλλο µε τη δύναμη. 
Περιορίζεται δηλαδή από τα αισθητά και νοητά, επειδή είναι ψυχή και σώμα, και μπορεί να τα 
περιορίζει, επειδή νοεί και αισθάνεται. Ο Θεός όµως υπάρχει κατά τρόπο απλό και απεριόριστο 
πάνω απ᾿ όλα τα όντα, και όσα περιέχουν άλλα, και όσα περιέχονται, επειδή δεν έχει καμιά ολότελα 
σχέση µε κανένα. 


72. Κάθε ηδονή από τις απαγορευμένες, γίνεται από πάθος διά μέσου της αισθήσεως και σε σχέση 
µε κάτι αισθητό. Γιατί η ηδονή δεν είναι τίποτε άλλο, παρά µορφή της αισθήσεως που 
μορφοποιείται στο αισθητικό μέρος του ανθρώπου μέσω κάποιου αισθητού. Ἡ είναι τρόπος 
ενέργειας της αισθήσεως που αποτελείται από παράλογη επιθυμία. Γιατί αν η επιθυμία προστεθεί 


στην αίσθηση, μεταπίπτει στην ηδονή, δίνοντας σ᾽ αυτή μορφή: και η αίσθηση, όταν κινηθεί µε 
επιθυμία, προξενεί ηδονή, αφού προσλάβει το αισθητό. Οι Άγιοι λοιπόν, όταν κατάλαβαν ότι η 
ψυχή, µε την έξω από τη φύση της κίνηση προς την ύλη διά μέσου της σάρκας, φοράει τη χωμάτινη 
μορφή, έθεσαν σκοπό να κινηθούν οι ίδιοι κατά φύση προς το Θεό διά μέσου της ψυχής και να 
κάνουν καὶ τη σάρκα όπως πρέπει οικεία στο Θεό, καλλωπίζοντάς την, όσο είναι δυνατόν, με τις 
θείες ανταύγειες διά της ασκήσεως τῶν αρετών. 


73. Οι Άγιοι πέρασαν µε μεγαλοσύνη τον παρόντα αιώνα των αγώνων, σύμφωνα µε τον αληθινό και 
χωρίς σφάλματα τρόπο τής κατά φύση κινήσεως. Ένωσαν διά μέσου του λογικού την αίσθηση µε 
το νου που κατείχε [απλούς] τους λόγους τῶν όντων, και το νου που ελευθερώθηκε ολότελα από 
την κίνηση γύρω από τα όντα και ηρέμησε και από αυτή τη φυσική του ενέργεια ακόμη, τον 
πρόσφεραν στο Θεό. Και αφού έτσι μαζεύτηκαν ολοκληρωτικά στο Θεό, αξιώθηκαν να γίνουν 
ολόκληροι ένα µε όλο το Θεό µέσω του Πνεύματος, αφού φόρεσαν όλη την εικόνα του 
επουρανίου(Α΄ Κορ. 15, 49) ---όσο είναι δυνατόν στους ανθρώπους--- και είλκυσαν τόσο από τη 
θεία εµφάνεια, αν επιτρέπεται να το πούμε, όσο ελκύστηκαν κι αυτοί και παραδόθηκαν στο Θεό. 


74. Ο Θεός και ο άνθρωπος, καθώς λένε, είναι το παράδειγµα ο ένας του άλλου. Και τόσο ο Θεός 
από φιλανθρωπία γίνεται άνθρωπος για τον άνθρωπο, όσο ο άνθρωπος μπόρεσε µε την αγάπη να 
κάνει τον εαυτό του όμοιο µε το Θεό. Και τόσο αρπάζεται νοερά ο άνθρωπος από το Θεό προς τη 
γνώση, όσο ο άνθρωπος έκανε φανερό µέσω τῶν αρετών του το Θεό που είναι φύσει αόρατος. 


75. Καθένας που νέκρωσε τα γήινα µέλη του(Κολ. 3, 5) και έσβησε όλο το φρόνημα της σάρκας 
του και τίναξε από πάνω του τη σχέση µε τη σάρκα, µε την οποία διαμοιράζεται η αγάπη µας που 
μόνο στο Θεό οφείλεται, και αρνήθηκε τα γνωρίσματα της σάρκας και του κόσμου για τη θεία 
χάρη, ώστε να µπορεί να λέει μαζί µε τον μακάριο απόστολο Παύλο: «Ποιος θα µας χωρίσει από 
την αγάπη του Χριστού κλπ.»(Ρωμ. 8, 35), αυτός έγινε χωρίς πατέρα, χωρίς μητέρα, χωρίς 
γενεαλογία(Εβρ. 7, 3), όπως ο μέγας Μελχισεδέκ, χωρίς να έχει τίποτε από τη σάρκα και την 
ανθρώπινη φύση που να τον κρατά, λόγω της συνάφειάς του με το πνεύμα. 


76. Το τέλος αυτής της ζωής, δεν είναι δίκαιο νομίζω να ονομάζεται θάνατος, αλλά απαλλαγή από 
το θάνατο και χωρισμός από τη φθορά και απελευθέρωση από τη δουλεία και παύση της ταραχής 
και εξάλειψη των πολέμων και υποχώρηση του σκότους και ανάπαυση από τους κόπους και ηρεμία 
της πυρώσεως και συγκάλυψη της ντροπής και αποφυγή παθών και, µε µια λέξη, τέρμα όλων τῶν 
κακών. Αυτά οι Άγιοι τα κατόρθωσαν µε τη θεληματική τους νέκρωση και φανέρωσαν τους 
εαυτούς των ξένους και περαστικούς από τη ζωή(Εβρ. 11, 13), πολεμώντας γενναία τον κόσμο και 
το σώμα και τις επαναστάσεις του κόσμου και του σώματος. Και αφού κατέπνιξαν την απάτη που 
προέρχεται από τον κόσμο και το σώμα μέσω της συνδέσεως τῶν αισθήσεων με τα αισθητά, 
φύλαξαν αδούλωτο το αξίωμα της ψυχής τους. 


77. Απόδειξη όχι µικρή ότι έχει σπαρθεί µέσα µας εκ φύσεως η γνώση της πρόνοιας, µας δίνει η 
ίδια η φύση: χωρίς να το διδαχθούμε, µας κάνει στις ξαφνικές συμφορές µας να ζητούμε µε τις 
προσευχές µας από το Θεό να µας σώσει. Όταν δηλαδή βρεθούμε σε ξαφνική ανάγκη, χωρίς να 
θέλομε και πριν σκεφτούμε κάτι, επικαλούμαστε το Θεό. Είναι σαν να µας τραβά η ἰδια η πρόνοια 
του Θεού προς τον εαυτό της και χωρίς δική µας σκέψη, νικώντας σε ταχύτητα τη νοερή δύναμή 
μας, µας δείχνει από πριν ότι η θεία βοήθεια είναι δυνατότερη απ᾿ όλα τα µέσα. Δε θα µας 
οδηγούσε η φύση χωρίς να θέλομε σε κάτι που δεν είναι φυσικό. Και κάθε τι που είναι φυσικά 
επόμενο σε κάτι, είναι σε όλους φανερό ότι έχει τη δύναμη της αλήθειας ὡς ισχυρή και 
ακαταµάχητη απόδειξη. 


78. Από τα όντα, άλλα είναι αγαθά κι άλλα κακά, κι αυτά είναι ή παρόντα ή μέλλοντα. Το αγαθό 
που περιμένομε, προκαλεί επιθυμία, ενώ όταν είναι παρόν, ηδονή: και πάλι το κακό που 
περιμένομε, προκαλεί φόβο, ενώ όταν είναι παρόν, λύπη. Ώστε, σε σχέση µε τα καλά, είτε είναι 
πραγματικά, είτε νομίζονται τέτοια, υπάρχει και θεωρείται η ηδονή και η επιθυμία, ενώ σε σχέση µε 
τα κακά, η λύπη και ο φόβος. Γιατί όταν πετυχαίνει η επιθυμία, προξενεί ηδονή, ενώ όταν δεν 
πετυχαίνει, προξενεί λύπη. 


79. Κάθε λύπη, όπως λένε, είναι από τη φύση της κακό. Και αν ο αγωνιστής τῶν αρετών λυπάται 
για τα δεινά τῶν άλλων, ὡς ελεήμων, δε λυπάται ωστόσο από πριν σύμφωνα µε την πρόθεσή του, 
αλλά εκ των υστέρων λόγω της περιστάσεως. Ο θεωρητικός όµως και σ᾽ αυτά ακόµη είναι απαθής, 
γιατί ένωσε τον εαυτό του µε το Θεό και τον αποξένωσε από όλα τα εδώ πράγματα. 


80. Όλοι οι Άγιοι διαβήκαν τον παρόντα αιώνα προσηλωμένοι γνήσια στο θείο και απλανή λόγο, 
χωρίς να στηρίξουν την πορεία της ψυχής τους σε κανένα από τα ευχάριστα του κόσμου. Γιατί 
αφού άπλωσαν εύλογα το νου τους προς τους ακραίους από τους κατορθωτούς για τους ανθρώπους 
λόγους περί Θεού, εννοώ τοὺς λόγους της αγαθότητας και τῆς αγάπης, έµαθαν ότι από αυτούς 
κινήθηκε ο Θεός κι έδωσε στα όντα και την ὕπαρξη και τη μακαριότητα, αν βέβαια επιτρέπεται, 
προκειµένου περί του Θεού που είναι ο μόνος ακίνητος, να μιλάμε για κίνηση: μάλλον είναι η 
βούλησή Του που τα πάντα κινεί και φέρνει στην ὕπαρξη και συγκρατεί, ουδέποτε όµως κινείται. 


81. Η ψυχή, επειδή είναι ουσία νοερή και λογική, και νοεί και συλλογίζεται. Ως δύναμη έχει το νου, 
ως κίνηση τη νόηση και ως ενέργεια το νόημα. Γιατί αυτό είναι το πέρας της νοήσεως, και εκείνου 
που νοεί και εκείνου που νοείται, επειδή καθορίζει τη σχέση των δύο αυτών άκρων μεταξύ τους. 
Όταν δηλαδή η ψυχή νοεί, σταματά να νοεί εκείνο που νοήθηκε πιά, αφού το έχει νοήσει. Γιατί 
εκείνο που έχει νοηθεί µια φορά, δεν προσελκύει πλέον τη δύναμη της νοήσεως. Και έτσι κάθε 
νόημα δέχεται στάση της νοήσεως, της σχετικής μ᾽ αυτό που νοήθηκε. 


82. Όπως η άγνοια χωρίζει εκείνους που έχουν πλανηθεί, έτσι η παρουσία του νοητού φωτός 
συνάγει τους φωτιζομένους και τους ενώνει και τοὺς τελειοποιεί και τους επιστρέφει προς το όντως 
Ον, αποσπώντας τους από τις πολλές δοξασίες και τις ποικίλες μορφές, ή καλύτερα φαντασίες, και 
συνάγοντάς τους σε µία αληθινή και καθαρή και απλή γνώση και χορταίνοντάς τοὺς µε το ένα φως 
που συντελεί στην ένωσή τους. 


83, Το καλό είναι το ίδιο µε το αγαθό, γιατί το καλό και αγαθό όλα το επιθυμούν µε κάθε αιτία και 
δεν υπάρχει κανένα ον που να µη μετέχει στο καλό και αγαθό. Γιατί σε όλα τα όντα το καλό και 
αγαθό, καθώς είναι όντως θαυμαστό, είναι επιθυμητό και αγαπητό και αρεστό και προτιµητό και 
αξιαγάπητο. Σημείωσε ότι ο θείος έρωτας, ο οποίος προὐπήρχε µέσα στο αγαθό, γέννησε τον αγαθό 
έρωτα µέσα µας, µε τον οποίο επιθυμούμε το καλό και αγαθό, σύμφωνα μ᾽ εκείνον που είπε: 
«Έγινα εραστής της ομορφιάς της»(Σ. Σολ. 8, 2), και «Αγάπησέ την και θα σε προφυλάξει: 
περιφρούρησέ την και θα σε ανυψώσειν(Παροιμ. 4, 6). 


84. Οι θεολόγοι ονομάζουν το θείον άλλοτε έρωτα, άλλοτε αγάπη, άλλοτε εραστό και αγαπητό. Γι) 
αυτό, ὡς έρωτας που είναι και αγάπη, κινείται, ὡς εραστό δε και αγαπητό, κινεί προς τον εαυτό Του 
όλα όσα είναι δεκτικά έρωτα και αγάπης. Και για να το ξαναπούμε καθαρότερα, κινείται, γιατί 
προξενεί µια εσωτερική σχέση έρωτα και αγάπης σ᾽ εκείνα που είναι δεκτικά τούτων και κινεί, 
γιατί είναι εκ φύσεως ελκυστικό της επιθυμίας εκείνων που κινούνται προς Αυτό. Και πάλι, κινεί 
και κινείται, γιατί διψά να διψάται, και ποθεί να ποθείται, και αγαπά να αγαπιέται. 


85. (Το κεφάλαιο αυτό έχει ληφθεί από έργο του αγίου Διονυσίου Αρεοπαγίτη.) Ο θείος έρωτας 
είναι από τη φύση του εκστατικός, µην αφήνοντας τους εραστές να ανήκουν στον εαυτό τούς, αλλά 
στους αγαπημένους τους. Και αυτό το δείχνουν τα ανώτερα, από την πρόνοια που έχουν για τα 
κατώτερα: και εκείνα που είναι της ίδιας σειράς, από την μεταξύ τους συνοχή: και τα χαμηλότερα, 
από την θειότερη επιστροφή τοὺς προς τα πρώτα. Γι’ αυτό ο μέγας Παύλος, ο οποίος κυριεύθηκε 
από το θείο έρωτα και δοκίμασε την εκστατική του δύναμη, λέει µε ένθεο στόμα: «Λε ζω πια εγώ, 
αλλά ζει µέσα µου ο Χριστός»(Γαλ. 2, 20), σαν αληθινός εραστής που είχε υποστεί έκσταση προς 
το Θεό, όπως λέει ο ἰδιος(Β΄ Κορ. 5, 13), και δε ζούσε πιά τη δική του ζωή, αλλά τη ζωή του 
αγαπημένου του, ως υπερβολικά αγαπητή. 


86. (Και τούτο επίσης είναι του αγίου Διονυσίου.) Ας τολμήσομε να πούμε και τούτο για χάρη της 
αλήθειας, ότι και Αυτός ο Αίτιος των όλων, εξαιτίας του καλού και αγαθού έρωτα για όλα, από την 
υπερβολή της ερωτικής αγαθότητας, βγαίνει έξω από τον εαυτό Του µε τις πρόνοιές Του για όλα τα 
όντα. Και θέλγεται κατά κάποιο τρόπο, από την αγαθότητα και την αγάπη και τον έρωτα, και από 
εκεί που είναι πάνω απ᾿ όλα και απ᾿ όλα απείρως ψηλότερα, κατεβαίνει σε όλα, µε εκστατική 


δύναμη υπερούσια, χωρίς να εξέρχεται ουσιωδώς από τον εαυτό Του. Γι’ αυτό και εκείνοι που 
ξέρουν πολύ καλά τα θεία, τον ονομάζουν ζηλωτή(Δευτ. 5, 9), επειδή έχει πολύ και αγαθό έρωτα 
προς τα όντα, και η ερωτική επιθυμία Του διεγείρει το ζήλο Του και τον αποδεικνύει ζηλωτή: κι 
εκείνα που τον επιθυμούν, έχουν ζήλο προς Αυτόν, και Αυτός δείχνει ζήλο προς εκείνα, για τα 
οποία προνοεί. 


87. Πηγή και γεννήτορας της αγάπης και του έρωτα, όπως λένε, είναι ο ίδιος ο Θεός. Γιατί Αυτός, 
ενώ αυτά υπήρχαν µέσα Του, τα πρόβαλε προς τα έξω, δηλαδή προς τα κτίσματα. Και σύμφωνα µε 
αυτό έχει λεχθεί: «Ο Θεός είναι αγάπη»(Α΄ Ιω. 4, 16), και πάλι: «Γλυκύτητα και επιθυµία»(Άσμα 5, 
16), δηλαδή έρωτας. Το αντικείµενο της αγάπης και του έρωτα, αληθινά είναι Αυτός. Λοιπόν, µε το 
να ξεχύνεται από Αυτόν ο αγαπητικός έρωτας, λέγεται ότι κινείται Αυτός ο οποίος τον γεννά: µε το 
να είναι Αυτός το πράγματι αξιέραστο και αγαπητό και επιθυμητό και προτιµητό, κινεί εκείνα που 
είναι στραμμένα και βλέπουν προς Αὐτόν, ανάλογα µε τη δύναμη της επιθυµίας τους. 


88. Γνώριζε ότι ο Θεός γίνεται προαγωγός και κινεί προς την ερωτική συνάφεια που ενεργεί το 
Πνεύμα: γίνεται δηλαδή μεσίτης γι’ αυτήν και συναρμόζει σ᾽ αυτήν, ώστε τα δημιουργήματά Του 
να νιώθουν έρωτα και αγάπη προς Αυτόν. Λέμε ότι «κινεί», επειδή Αυτός κινεί τα πλάσµατά Του --- 
το καθένα σύμφωνα µε το λόγο της ουσίας του--- να επιστρέφει προς Αυτόν. Η λέξη τώρα 
«προαγωγός», αν και στους κοσμικούς έχει κακόφημη σημασία, εδώ σημαίνει τη µεσιτεία που 
επιφέρει την ένωση µε το Θεό. 


89. Η ερωτική κίνηση του αγαθού, η οποία προὐπάρχει στο αγαθό, επειδή είναι απλή και κινείται 
από τον εαυτό της και πηγάζει από το αγαθό, πάλι σ᾽ αυτό ξαναγυρίζει, γιατί είναι χωρίς τέλος και 
χωρίς αρχή. Αυτό φανερώνει την ακατάπαυστη επιθυμία µας προς ένωση µε το θείο. Γιατί η 
αγαπητική ένωση µε το Θεό, είναι πολύ πάνω και πολύ έξω από κάθε άλλη ένωση. 


90. (Το κεφάλαιο αυτό είναι από έργο του αγίου Ιεροθέου.) Τον έρωτα, είτε το θείο πούμε, είτε τον 
αγγελικό, είτε το νοερό, είτε τον ψυχικό, είτε το φυσικό, πρέπει να τον εννοήσομε σαν µια δύναμη 
που προξενεί ένωση και σύμμιξη. Και κινεί τα ανώτερα να προνοούν για τα κατώτερα: και εκείνα 
που είναι της ίδιας σειράς, να έχουν αμοιβαία συνοχή και κοινωνία: και τέλος κινεί τα κατώτερα να 
επιστρέψουν προς τα καλύτερα και ανώτερά τους. 


91. (Το κεφάλαιο αυτό είναι του αγίου Διονυσίου Αρεοπαγίτη.) Αν η γνώση συντελεί στην ένωση 
εκείνων που έχουν γνωσθεί, και η άγνοια είναι πάντοτε αιτία μεταβολής και για τούτο αιτία 
διαιρέσεως για όποιον αγνοεί, άρα εκείνον που πιστεύει αληθινά, σύμφωνα µε την αγία Γραφή, 
τίποτε δε θα τον μετακινήσει από τη βάση του στην αληθινή πίστη, στην οποία θ᾽ αποκτήσει τη 
μόνιμη ταυτότητα που δεν έχει κίνηση και μεταβολή. Γνωρίζει καλά εκείνος που ενώθηκε µε την 
αλήθεια, ότι είναι καλά, και αν ακόµη οι πολλοί τον συμβουλεύουν σαν να βγήκε από τα λογικά 
του. Γιατί βέβαια αυτοί λησμονοῦν ότι αυτός µε την αλήθεια της πραγματικής πίστεως βγήκε έξω 
από την πλάνη: αυτός όμως γνωρίζει ότι δεν είναι αυτό που οι άλλοι τον λένε, δηλαδή τρελός, αλλά 
ότι έχει ελευθερωθεί από την άστατη και μεταβλητή φθορά της πολυποίκιλης πλάνης μέσω της 
απλής και πάντοτε απαράλλακτης αλήθειας. 


92. Οι Άγιοι έφτασαν να γίνουν αγαθοί και φιλάνθρωποι, σπλαχνικοί και οικτίρµονες, και έπεισαν 
τους εαυτούς τῶν να έχουν την ίδια διάθεση αγάπης προς όλο το ανθρώπινο γένος. Με την αγάπη 
αυτή έγιναν κάτοχοι για όλη τους τη ζωή του πιο εξαιρετικού απ᾿ όλα τα αγαθά, δηλαδή της 
ταπεινώσεως, η οποία φυλάει τα αγαθά και καταστρέφει τα κακά. Και έτσι δεν κυριεύτηκαν από 
κανέναν από τους πειρασμούς που τους ενοχλούσαν, ούτε από τους εκούσιους που είναι στην 
εξουσία µας, ούτε από τους ακούσιους που δεν είναι στο χέρι µας. Αυτό το πέτυχαν µε το να 
καταμαραίνουν µε την εγκράτεια τις επαναστάσεις των εκούσιων πειρασμών, και µε το να 
αποκρούουν τους ακούσιους µε την υπομονή. 


93, Την τέλεια πράξη της αρετής την προξενεί η ορθή πίστη και ο ανόθευτος φόβος του Θεού. Την 
χωρίς πλάνες φυσική θεωρία κατά την πνευματική ανάβαση, η βέβαιη ελπίδα και η υγιής σύνεση. 
Και τη θέωση κατά την ανάληψή µας στο Θεό, την προξενεί η τέλεια αγάπη και ο νους που λόγω 
της υπεροχικής του θέσεως έγινε θεληµατικά τυφλός για όλα τα όντα. 


94. Έργο της πρακτικής φιλοσοφίας είναι, όπως λένε, να κάνει το νου καθαρό από κάθε εµπαθή 
φαντασία. Της φυσικής θεωρίας, να αναδείξει το νου κάτοχο όλης της αληθινής γνώσεως τῶν 
όντων, της σχετικής µε την αιτία της υπάρξεώς τους. Και της θεολογικής μυήσεως, να κάνει το νου 
όμοιο µε το Θεό, και όσο είναι δυνατό, ίσο µε Αυτόν µε τη χάρη, ώστε εξαιτίας της υπεροχής του 
να µη νοεί πιά τίποτε από όσα είναι έπειτα από το Θεό. 


95. Ό,τι είναι ο αιθέρας, δηλαδή το πύρινο στοιχείο, στον αισθητό κόσµο, τούτο στον κόσμο της 
διάνοιας είναι η φρόνηση, ὡς έξη ικανή να φωτίζει, να αποκαλύπτει τους πνευματικούς λόγους τούς 
ιδιαίτερους σε καθένα από τα όντα, φανερώνοντας χωρίς πλάνη μέσω αυτών την Αιτία που υπάρχει 
σε όλα, και να ελκύει την επιθυμία της ψυχής προς το Θεό. Και ό,τι στον αισθητό κόσμο εἰναι ο 
αέρας, τούτο στον κόσμο της διάνοιας είναι η ανδρεία, ὡς έξη ικανή να κινεί, να συνέχει και να 
δραστηριοποιεί την έμφυτη πνευματική ζωή, και να τονώνει την αεικινησία της ψυχής προς το Θεό. 
Και ό,τι στον αισθητό κόσμο είναι το νερό, αυτό στον κόσμο της διάνοιας είναι η σωφροσύνη, ως 
έξη που προξενεί τη ζωτική γονιμότητα του πνεύματος και γεννά την αέναη ερωτική γοητεία της 
επιθυμίας από το Θεό. Και ό,τι στον αισθητό κόσµο είναι η γη, αυτό στον κόσµο της διάνοιας είναι 
η δικαιοσύνη, ὡς έξη που γεννά όλους τους λόγους των όντων σύμφωνα µε το είδος τους και 
απονέμει µε ισότητα στο καθένα τα πνευματικά δώρα της ζωής, και που είναι η αμετάκλητη 
στερέωση της τοποθετήσεώς της στο καλό. 


96. Όπως, όσο η σάρκα ακμάζει και παχαίνει, η ψυχή βασανίζεται και σκοτίζεται από τα πάθη, 
καθώς υποχωρούν η έξη των αρετών και ο φωτισμός της γνώσεως, έτσι και όταν η ψυχή φυλάγεται 
και φωτίζεται µε τη θεία ωραιότητα τῶν αρετών και µε το φωτισμό της γνώσεως, ο εξωτερικός 
άνθρωπος αδυνατίζει, καθώς η σάρκα αποβάλλει λόγω της παρουσίας του λόγου τη φυσική της 
ευεξία. 


97. Δεν είναι δυνατό ν᾽ αποδειχθεί µε άλλο τρόπο υιός Θεού και Θεός κατά χάρη ο άνθρωπος, αν 
δεν γεννηθεί προηγουμένως µε την προαίρεσή του από το πνεύμα, επειδή υπάρχει σ᾽ αυτόν η 
δύναμη να κινείται μόνος του και ανεξάρτητος. Την θεοποιό και θεία και άυλη αυτή γέννηση, ο 
πρώτος άνθρωπος την παραμέλησε, επειδή προτίμησε από τα νοητά αγαθά που ήταν ακόμη 
αφανέρωτα, το ευχάριστο στην αίσθηση και φανερό: γι’ αυτό και εύλογα καταδικάστηκε να έχει 
σωματικό τρόπο γεννήσεως που δεν τον διαλέγει ο ίδιος, υλικό και φθαρτό. 


98. Ο άνθρωπος, στην τωρινή του κατάσταση, κινείται ή γύρω από παράλογες φαντασίες παθών 
εξαπατώµενος από τη φιληδονία, ή γύρω από τέχνες και επινοήσεις περιστατικές για τις ανάγκες 
του, ή γύρω από φυσικούς λόγους της φύσεως για να μάθει. Απ᾽ αυτά στην αρχή κανένα δεν 
τραβούσε τον άνθρωπο αναγκαστικά, γιατί ήταν πάνω απ᾿ όλα. Έτσι έπρεπε να είναι ο αρχικός 
άνθρωπος, να µην έχει περισπασµό από τα έπειτα από αυτόν ή τα γύρω απ᾿ αυτόν ή τα σχετικά μ᾽ 
αυτόν. Για να φτάσει στην τελειότητα, από ένα µόνο είχε ανάγκη, από την ασυγκράτητη κίνηση 
προς τον πάνω απ᾿ αυτόν, δηλαδή προς το Θεό, µε όλη την αγαπητική δύναμη. 


99. Ο πρώτος άνθρωπος δεν είχε τίποτε να παρεμβάλλεται μεταξύ του Θεού και αυτού, που να 
χρειάζεται να το γνωρίσει και που να τον εμποδίζει στην αυτόβουλη συγγένειά του προς το Θεό, η 
οποία θα πραγματοποιόταν µέσω της αγάπης κατά την κίνηση προς Αυτόν. Επειδή µε τη βοήθεια 
της χάρης ήταν απαθής, δεν μπορούσαν να τον εξαπατήσουν µε την ηδονή οι φαντασίες των παθών 
επειδή ήταν χωρίς ανάγκες, ήταν ελεύθερος από την περιστατική ανάγκη τῶν τεχνών για τη χρεία: 
κι επειδή ήταν σοφός, ήταν χάρη στη γνώση πιο πάνω από τη θεωρία γύρω από τη φύση. 


100. Ο Θεός, ο οποίος έδωσε µε σοφία ύπαρξη στη φύση και έβαλε µέσα στις δυνατότητες τῶν 
λογικών ουσιών μυστικά τη γνώση Του, έβαλε και σ᾽ εμάς τους ανθρώπους, ὡς μεγαλόδωρος 
Κύριος, φυσικό τον πόθο και τον έρωτα προς Αυτόν, συμπλέκοντας μαζί και τη δύναμη του 
λογικού. Έτσι θα µπορέσοµε να µάθοµε εύκολα τοὺς τρόπους της εκπληρώσεως αυτού του πόθου 
και να µην αποτύχομε από σφάλμα µας σ᾽ εκείνο που αγωνιζόµαστε να επιτύχομε. Καθώς 
κινούμαστε λοιπόν σύμφωνα μ᾽ αυτόν τον πόθο, παρακινούμαστε να αναζητούμε σχετικά µε [την 
ίδια την αλήθεια, όπως και µε τη σοφία και] τη φροντίδα [που είναι φανερές σ' όλα µε ευταξία]. 
επιθυμώντας να επιτύχοµε μ᾽ αυτά Εκείνον που για χάρη Του λάβαμε τον πόθο αυτό. 


Άγιος Μάξιμος ο Ομολογητής 


Σύντομη ερμηνεία στην προσευχή “Πάτερ ημών” σταλµένη προς κάποιον φιλόχριστο 


Δεχόμενος τα πολύτιμα γράμματά του, δέχτηκα κοντά µου τον ίδιο τον θεοφρούρητο κύριό μου: ο 
οποίος είναι πάντοτε παρών πνευματικά και καθόλου δεν μπορεί να λείπει, αλλά εξαιτίας του 
πλούτου της αρετής του δεν αποφεύγει να επικοινωνήσει µε τους δούλους του, μιμούμενος το Θεό, 
σύμφωνα µε τη δυνατότητα που έχει δώσει ο Θεός στην ανθρώπινη φύση. Γι’ αυτό, αφού θαύμασα 
τη μεγάλη του συγκατάβαση, ανέμιξα το φόβο μου πρός αυτόν μαζί µε πόθο, και σχημάτισα από τα 
δύο ---το φόβο και τον πόθο--- µία αγάπη, που αποτελείται από συστολή και εύνοια. Κι αυτό, για 
να µη γίνει μήτε μίσος ο φόβος, µε το να γυμνωθεί από τον πόθο, μήτε καταφρόνηση ο πόθος, µε το 
να µην είναι ενωμένος με το φρόνιμο φόβο: αλλά ν᾽ αποδειχθεί η αγάπη ένας εσωτερικός νόμος 
γεμάτος στοργή που αγκαλιάζει όλους τους ανθρώπους, υποτάσσοντας το μίσος µε την εύνοια, και 
απομακρύνοντας την καταφρόνηση µε τη συστολή. 


Αυτόν ακριβώς, εννοώ το φόβο, επειδή κατάλαβε ο μακάριος Δαβίδ ότι συγκρατεί περισσότερο απ᾿ 
όλα τη θεία αγάπη, λέει: «ο φόβος του Κυρίου είναι αγνός και μένει αιώνια»(Ψαλμ. 18, 10). Ἤξερε 
δηλαδή ότι αυτός είναι διαφορετικός από εκείνον που προκαλείται από το δέος της τιμωρίας τῶν 
αμαρτημάτων. Γιατί τούτος εκδιώκεται και αφανίζεται ολότελα από την παρουσία της αγάπης, 
όπως δείχνει ο μέγας ευαγγελιστής Ιωάννης, λέγοντας κάπου στους λόγους τοῦ: «η αγάπη διώχνει 
το φόβο»(Α Ίω. 4, 18): ενώ ο προηγούμενος φόβος είναι φυσικό χαρακτηριστικό του νόµου της 
αληθινής στοργής, και µε τη συστολή εξασφαλίζει στους αιώνες για τους αγίους το θέσπισµα και 
την εκδήλωση της αγάπης ολότελα αδιάφθορα προς το Θεό και μεταξύ τους. 


Συγκερνώντας λοιπόν, όπως είπα, το φόβο µου πρός τον κύριό µου με τον πόθο, φύλαξα μέχρι 
σήµερα αυτόν το νόμο της αγάπης. Έτσι εμποδιζόµουν να γράψω από τη συστολή, για να µη βρει 
τόπο η καταφρόνηση: η εύνοια πάλι μ᾽ έσπρωχνε στο να γράφω, για να µη θεωρηθεί μίσος η τέλεια 
αποφυγή να γράψω. Γράφω λοιπόν, επειδή διατάζοµαι να το κάνω, όχι όσα σκέφτομαι εγώ, αλλά 
όσα θέλει ο Θεός και παρέχει µε τη χάρη Του ώστε να προκύψει ωφέλεια. Γιατί το θέλημα του 
Κυρίου, όπως λέει ο Δαβίδ, παραμένει στους αιώνες, και οι λογισμοί της καρδιάς Του σε γενεά και 
γενεά(ψΨαλμ. 32, 11). Θέλημα του Θεού και Πατέρα ίσως είπε την απόρρητη κένωση του 
μονογενούς Υιού για τη θέωση της φύσεώς µας, µέσα στην οποία περιορίζει το πέρας όλων των 
αιώνων. Και λογισμούς της καρδιάς Του ίσως είπε τους λόγους της πρόνοιας και της κρίσεως, 
σύμφωνα µε τοὺς οποίους διευθύνει σοφά και την παρούσα ζωή µας και τη μέλλουσα, σαν κάποιες 
ξεχωριστές γενεές, προσδίδοντας κατάλληλα στην κάθε µία τον τρόπο ενέργειας που της αρμόζει. 


Εφόσον τώρα έγο του θείου θελήματος είναι η θέωση της φύσεώς µας, και σκοπός των θείων 
λογισμών είναι η οδήγηση στο τέλος του του σκοπού της ζωής µας, άρα συμφέρει να γνωρίσομε τη 
δύναμη της Προσευχής του Κυρίου και να την κάνοµε πράξη, και έπειτα να την εκθέσοµε γραπτώς 
όπως πρέπει. Κι αφού μάλιστα ο κύριός μου αυτήν την προσευχή θυμήθηκε γράφοντας σ᾽ εμένα το 
δούλο του παρακινηµένος από το Θεό, αυτήν θα κάνω κι εγώ αναγκαστικά θέμα τῶν λόγων µου, 
και παρακαλώ τον Κύριο που µας δίδαξε αυτή την προσευχή, να ανοίξει το νου µου για να 
κατανοήσω τα μυστήρια που αυτή περιέχει, και να µου δώσει τον κατάλληλο λόγο για να τα 
εκφράσω µε σαφήνεια. Γιατί η προσευχή αυτή µε τρόπο συνοπτικό περιέχει κρυμμένο μυστικά όλο 
το σκοπό όσων αναφέρθηκαν, ή, για να κυριολεκτήσω, τον κηρύττει καθαρά σ᾽ εκείνους που έχουν 
δεκτικό νου. Η προσευχή αυτή περιέχει αίτηση όλων όσα προξένησε µε την κένωσή Του κατά τη 
σάρκωση ο Λόγος του Θεού και διδάσκει να επιδιώκοµε εκείνα τα αγαθά, τα οποία μόνον ο Θεός 
και Πατέρας, µέσω της φυσικής µεσιτείας του Ὑιού, χορηγεί αληθινά µε το Άγιο Πνεύμα. Επειδή 
μεσίτης Θεού και ανθρώπων ---κατά τον θείο Απόστολο--- είναι ο Κύριος ]ησούς(Α7 Τιμ. 2, 5), 
καθώς µε τη σάρκωσή Του φανερώνει στους ανθρώπους τον Πατέρα που αγνοούσαν, και στον 
Πατέρα φέρνει µέσω του Πνεύματος τους ανθρώπους συμφιλιωμένους µε Αυτόν(Εφ. 2, 18), για 
χάρη της σωτηρίας τῶν οποίων έγινε άνθρωπος χωρίς να υποστεί μεταβολή. Και έγινε διδάσκαλος 


και αυτουργός πολλών νέων μυστηρίων, τόσων ώστε δεν μπορεί ποτέ ο λόγος να τα συλλάβει στο 
πλήθος και το μέγεθός τους. 


Από αυτά, φαίνεται πως δώρισε µε εξαιρετική µεγαλοδωρία στους ανθρώπους εφτά, γενικότερα 
από τα άλλα, κι αυτών τη δύναμη, καθώς είπα, περιέχει μυστικά ο σκοπός της προσευχής. Αυτά 
είναι: θεολογία, υιοθεσία µε τη χάρη, ισοτιμία προς τους αγγέλους, μετοχή στην αιώνια ζωή, 
αποκατάσταση της φύσεως που στρέφεται απαθώς στον εαυτό της, κατάλυση του νόµου της 
αμαρτίας και κατάργηση της τυραννίας του πονηρού που κυριάρχησε πάνω µας µε απάτη. Ας 
εξετάσοµε λοιπόν την αλήθεια των λεγομένων. 


Θεολογία διδάσκει ο Λόγος του Θεού µε τη σάρκωσή Του, καθώς φανερώνει στον εαυτό Του τον 
Πατέρα και το Άγιο Πνεύμα. Γιατί όλος ο Πατέρας και όλο το Άγιο Πνεύμα ήταν κατά την ουσία σε 
όλο τελείως τον Ὑιό και κατά τη σάρκωσή Του, χωρίς Αυτοί να σαρκωθούν, αλλά ο μεν Πατέρας 
ευδοκούσε, το δε Πνεύμα συνεργούσε µε τον Υιό που δεχόταν ο ίδιος τη σάρκωση, αφού βέβαια ο 
Λόγος εξακολούθησε να έχει Νου και Ζωή, µη χωρώντας σε απολύτως τίποτε άλλο κατά την ουσία 
Του, παρά µόνο στον Πατέρα και το Πνεύμα, και πραγματοποιώντας την υποστατική Του ένωση µε 
τη σάρκα από αγάπη προς τον άνθρωπο. 


Υιοθεσία παρέχει, χαρίζοντας την υπέρ φύση ουράνια γέννηση και συνθέωση µε τη χάρη του 
Πνεύματος. Αυτό που φυλάγει κατά Θεόν και διατηρεί την υιοθεσία, είναι η προαίρεση εκείνων 
που έλαβαν αυτή τη γέννηση, η προαίρεση που δέχεται µε ειλικρινή διάθεση τη χάρη που δόθηκε 
και που ομορφαίνει πιο πολύ µε την επιµελή εργασία των εντολών το κάλλος που δόθηκε κατά 
χάρη. Αυτή µε την αποβολή των παθών οικειοποιείται τόσο πολύ τη θεότητα, όσο ο Λόγος του 
Θεού µε την εκούσια κένωσή Του από την υψηλή δόξα Του κατ᾽ οικονοµίαν έγινε αληθινά 
άνθρωπος. 


Έκανε τοὺς ανθρώπους ισότιµους µε τους αγγέλους, όχι μόνον επειδή µε το αίμα του σταυρού Του 
ειρηνοποίησε τα επίγεια και τα επουράνια(Κολ. 1, 20) και καταργώντας τις εχθρικές δυνάµεις που 
βρίσκονται στην περιοχή μεταξύ ουρανού και γῆς, έδειξε πώς υπάρχει µία σύναξη των επιγείων και 
των ουρανίων δυνάμεων για τη [διανομή] των θείων δώρων, καθώς η ανθρώπινη φύση γεμάτη 
αγαλλίαση µε µία κοινή θέληση συμψάλλει µε τις ουράνιες δυνάμεις τη δόξα του Θεού: αλλά κι 
επειδή, µετά την εκπλήρωση τής για χάρη µας οικονοµίας, καθώς αναλήφθηκε στους ουρανούς 
μαζί µε το σώμα που είχε προσλάβει, ένωσε μέσω του εαυτού Του τη γη µε τον οὐρανό και σύναψε 
τα αισθητά µε τα νοητά και έδειξε µια την κτιστή φύση, που παρά τις ακρότητες τῶν μερών της, 
είναι ενωμένη µε τον εαυτό της µε την αρετή και την επίγνωση της πρώτης Αιτίας. Έδειχνε νομίζω, 
µε όσα κατά μυστικό τρόπο επιτελούσε, ότι ο λόγος είναι η ένωση τῶν διαιρεµένων, ενώ η αλογία 
διαίρεση των ενωμένων. Ας µάθοµε επομένως, να επιδιώκοµε τη λογοποίηση µε την πρακτική 
αρετή, για να µην ενωθούµε µόνο µε τοὺς αγγέλους µέσω της αρετής, αλλά και µε το Θεό µέσω της 
γνώσεως, κατά την απομάκρυνσή µας από τα όντα. 


Μεταδίδει θεία ζωή κάνοντας τον εαυτό Του τροφή µας, όπως γνωρίζει Αυτός και όσοι έλαβαν απ᾿ 
Αυτόν αυτή τη νοερή αίσθηση, ώστε µε τη γεύση αυτής της τροφής να μάθουν αληθινά µε 
επίγνωση, ότι ο Κύριος είναι αγαθός(Ψαλμ. 33, 9) και μεταδίδει θεία ποιότητα προς θέωση σ᾽ 
όσους τον τρώνε, αφού ολοφάνερα και είναι και ονομάζεται άρτος ζωής και δυνάμεως([Ιω. 6, 33 και 
35). 


Αποκαθιστά τη φύση στον εαυτό της, όχι μόνο γιατί όταν έγινε άνθρωπος κράτησε τη διάθεσή του 
απαθή και ειρηνική απέναντι στην ανθρώπινη φύση, χωρίς ούτε απέναντι τῶν σταυρωτών Του να 
σαλευθεί στο ελάχιστο, αλλά αντίθετα μάλλον, προτίμησε το θάνατο για χάρη τους αντί τη 
ζοή.,πράγµα που δείχνει ότι το πάθος ήταν εκούσιο, γιατί επικυρώνεται από τη φιλάνθρωπη διάθεση 
του πάσχοντος. Αλλά και γιατί κατάργησε την έχθρα καρφώνοντας πάνω στο σταυρό το 
χειρόγραφο της αμαρτίας(Κολ. 2, 14), για το οποίο η φύση είχε αδιάλλακτο πόλεμο εναντίον του 
εαυτού της, και αφού κάλεσε κι εκείνους που ήταν µακριά και εκείνους που ήταν κοντά, δηλαδή 
τους Ιουδαίους που είχαν το Νόμο και τους εθνικούς, γκρέμισε το µεσότοιχο που τους χώριζε, 
δηλαδή αποσαφήνισε τις εντολές του Νόμου µε τη διδασκαλία Του, και έκτισε από τους δύο ένα 
καινούργιο άνθρωπο, φέρνοντας ειρήνη και συμφιλιώνοντάς µας µέσω του εαυτού Του µε τον 


Πατέρα(Εφ. 2, 14-17) και μεταξύ µας, ώστε να µην έχοµε πλέον προαίρεση που να αντιστέκεται 
στη λογική µας φύση, ἀλλ᾽ όπως στη φύση, έτσι και στην προαίρεση να είμαστε αμετάβλητοι. 


Καθαρίζει τη φύση από το νόμο της αμαρτίας, γιατί δεν επέτρεψε να προηγηθεί ηδονή στη γέννησή 
Του, που έγινε για χάρη µας. Γιατί η σύλληψή Του έγινε παραδόξως χωρίς σπορά, και η γέννηση 
υπέρ φύση χωρίς φθορά της παρθενίας. Στερέωσε δηλαδή ο γεννηθείς Θεός στη μητέρα Του, 
αντίθετα από τη φύση, τα δεσμά της παρθενίας µε τη γέννησή Του, και ελευθέρωσε όλη τη φύση 
από την εξουσία του νόμου που κυριαρχούσε πάνω της: αυτό βέβαια ισχύει για όσους θέλουν να 
μιμούνται µε τη νέκρωση τῶν γήινων μελών τους τον εκούσιο θάνατό Του. Γιατί το μυστήριο της 
σωτηρίας είναι για κείνους που το θέλουν, και δεν επιβάλλεται τυραννικά. 


Καταργεί την τυραννία του πονηρού που κυριάρχησε πάνω µας µε απάτη, προβάλλοντας τη σάρκα 
που είχε νικηθεί στον Αδάμ σαν όπλο εναντίον του και νικώντας τον. Έτσι ἑκανέ τη σάρκα, που 
πριν είχε συλληφθεί και θανατωθεί, να συλλάβει αυτόν που την είχε συλλάβει και ν᾽ αφανίσει µε το 
φυσικό θάνατό της τη ζωή του: σ᾽ αυτόν μεν έγινε δηλητήριο, για να εµέσει όλους όσους κατάπιε 
έχοντας επικρατήσει µε τη δύναμη του θανάτου που διέθετε(Ησ. 25, 8. Εβρ. 2, 14), στο δε γένος 
των ανθρώπων έγινε ζωή, που ωθεί σαν προζύμι προς ανάσταση ζωής όλη την ανθρώπινη φύση, για 
χάρη της οποίας κυρίως ο Λόγος, όντας Θεός(]ω. 1. 1), έγινε άνθρωπος ---πράγμα και άκουσμα 
όντως παράδοξο--- και καταδέχθηκε θεληµατικά το θάνατο της σάρκας Του. 


Όλων αυτών, όπως είπα, περιέχει αίτηση η Κυριακή Προσευχή. Γιατί αναφέρει τον Πατέρα και το 
όνομά Του και τη βασιλεία Του. Και πάλι παρουσιάζει τον προσευχόµενο ότι είναι κατά χάρη γιος 
αυτού του Πατέρα. Ζητεί ν᾽ αποκτήσουν ένα θέλημα όσοι είναι στον ουρανό και στη γη. Προστάζει 
να ζητούμε τον επιούσιο άρτο. Νομοθετεί στους ανθρώπους τη συμφιλίωση και, µε την παροχή και 
αίτηση συγχωρήσεως μεταξύ τους, συνδέει την ανθρώπινη φύση µε τον εαυτό της, ώστε να μην 
χωρίζεται µε τη διαφορά της γνώμης. Επίσης διδάσκει να προσευχόμαστε να μην μπούμε σε 
πειρασμό, επειδή αυτός είναι ο νόμος της αμαρτίας. Και µας συμβουλεύει να λυτρωθούμε από τον 
πονηρό. Έπρεπε Αυτός, ο δημιουργός και δωρητής των αγαθών, να είναι και δάσκαλος σε µαθητές 
που πιστεύουν σ᾽ Αυτόν και μιμούνται την κατά σάρκα ζωή Του, δίνοντάς τους ὡς υποθήκες ζωής 
τα λόγια αυτής της προσευχής, µε τα οποία φανέρωνε σ᾽ αυτούς τους απόκρυφους θησαυρούς της 
γνώσεως και της σοφίας που υπάρχουν κατ᾽ είδος σ᾽ Αυτόν(Κολ. 2, 3), διεγείροντας προς την 
απόλαυσή τους την επιθυμία των προσευχομένων. Γι’ αυτό, νομίζω, ονόμασε προσευχή αυτή τη 
διδασκαλία ο Λόγος, επειδή περιέχει αίτηση τῶν δώρων που δίνονται κατά χάρη από το Θεό στους 
ανθρώπους. Οι θεόπνευστοι Πατέρες µας όρισαν την προσευχή, ότι είναι αίτηση εκείνων, τα οποία 
ο Θεός εκ φύσεως δωρίζει στους ανθρώπους όπως ταιριάζει στη θεότητά Του. Όπως και ευχή είπαν 
το τάξιµο αυτών που προσφέρουν στο Θεό οι άνθρωποι που τον λατρεύουν µε γνησιότητα. Το λέει 
σε πολλά σηµεία και η Γραφή: «Αν κάνετε ευχή (τάξιµο). να την εκπληρώσετε στον Κύριο και Θεό 
μας»(Ῥαλμ. 75, 12). και: «Όσα σου υποσχέθηκα µε ευχή, Κύριε, θα σου τα αποδώσων([ωνά 2, 10). 
Και πάλι, περί προσευχής λέει: «Και προσευχήθηκε η Άννα στον Κύριο, λέγοντας: Κύριε Κύριε, 
Θεέ Σαββαώθ, εισάκουσε τη δούλη Σου και χάρισέ μου παιδί...»(Α Βασ. 1, 11), και: 
«Προσευχήθηκε στον Κύριο ο Εζεκίας, ο βασιλιάς Ιούδα, και ο προφήτης Ησαΐας, ο γιος του 
Αμώς)(Β Παρ. 32, 20), και «Όταν εσείς προσεύχεστε, να λέτε: Πάτερ ημών ο εν τοις 
ουρανοίς...»(Ματθ. 6, 9-10), που είπε ο Κύριος στους µαθητές Του. Ώστε μπορούμε να πούμε ότι η 
ευχή είναι υπόσχεση τηρήσεως τῶν εντολών, που βεβαιώνεται από την προαίρεση αυτού που έκανε 
την ευχή, ενώ προσευχή είναι η αίτηση εκείνου που τήρησε τις εντολές, να μεταβληθεί σύμφωνα µε 
τις εντολές που τήρησε. Ἡ μάλλον, η ευχή είναι αγώνας αρετής, τον οποίο πολύ ευάρεστα δέχεται ο 
Θεός όταν του προσφέρεται, ενώ η προσευχή είναι έπαθλο της αρετής, το οποίο ο Θεός ανταποδίδει 
µε πολλή χαρά. 


Αφού λοιπόν αποδείχτηκε µε τα παραπάνω ότι η προσευχή είναι αίτηση των αγαθών που 
δωρήθηκαν από τον σαρκωθέντα Λόγο, ας βάλοµε Αυτόν δάσκαλο του λόγου τῆς προσευχής, κι ας 
αρχίσοµε µε θάρρος να εξετάσοµε προσεκτικά µε τη θεωρία, όσο είναι δυνατόν, το νόηµα κάθε 
ρητού της προσευχής, όσο συνηθίζει να χορηγεί προς το συμφέρον µας ο Λόγος και μ᾽ όση δύναμη 
δίνει προς κατανόηση στη διάνοια εκείνου που γράφει αυτά. 


«Πάτερ ημών ο εν τοις ουρανοίς' αγιασθήτω το όνομά σου: ελθέτω η βασιλεία σου». Πρεπόντως ο 
Κύριος διδάσκει αµέσως ν᾽ αρχίσουν οι [προσευχόμενοι] από τη θεολογία: επίσης εισάγει στο 
μυστήριο του τρόπου που υπάρχει η Αιτία που δημιούργησε τα όντα, Αυτός που είναι κατά την 
ουσία αίτιος τῶν όντων. Γιατί τα λόγια της προσευχής περιέχουν φανέρωση του Πατέρα, και του 
ονόματος του Πατέρα, και της βασιλείας του Πατέρα, για να μάθοµε ευθύς εξ αρχής να σεβόµαστε 
την εν Μονάδι Τριάδα και να την επικαλούµαστε και να την προσκυνούμε. Επειδή όνοµα του Θεού 
και Πατέρα, µε ουσιώδη υπόσταση, είναι ο Μονογενής Υιός. Και βασιλεία του Θεού και Πατέρα, 
µε ουσιώδη υπόσταση, είναι το Άγιο Πνεύμα. Γιατί εκείνο που λέει εδώ ο Ματθαίος βασιλεία, 
αλλού άλλος Ευαγγελιστής το ονομάζει Πνεύμα Άγιο, λέγοντας: «Ας έρθει το Πνεύμα το Άγιο και 
ας µας καθαρίσει». Γιατί ο Πατέρας δεν απόκτησε εκ τῶν υστέρων το όνομα, οὔτε ως αξίωμα που 
έλαβε εκ τῶν υστέρων νοούμε τη βασιλεία: δεν έχει αρχή στο είναι Του, για να αρχίσει να είναι και 
Πατέρας και Βασιλεύς, αλλά καθώς πάντοτε υπάρχει, είναι και πάντοτε Πατέρας και Βασιλεύς, 
χωρίς να λάβει ποτέ αρχή να είναι Πατέρας και Βασιλεύς. Αν τώρα, µε το να υπάρχει πάντοτε, είναι 
πάντοτε και Πατέρας και Βασιλεύς, άρα πάντοτε και ο Υιός και το Άγιο Πνεύμα συνυπάρχουν κατά 
την ουσία ὡς υποστάσεις µε τον Πατέρα. Από Αυτόν παίρνουν την ύπαρξη και είναι µέσα σ᾽ Αυτόν 
φυσικώς πάνω από αιτία και λόγο, όχι όµως ύστερα από Αυτόν, ούτε και έγιναν αργότερα από 
κάποια αιτία. Γιατί η σχέση μεταξύ των τριών Προσώπων υποδηλώνει τη συνύπαρξή Τους και δεν 


επιτρέπει αυτά, των οποίων είναι και λέγεται σχέση, να θεωρούνται μεταγενέστερα το ένα από το 
άλλο. 


Αφού λοιπόν αρχίσαμε αυτή την προσευχή, βιαζόµαστε να τιµήσομε την ομοούσια και υπερούσια 
Τριάδα ὡς δημιουργική αιτία της υπάρξεώς µας. Επίσης διδασκόµαστε να ομολογούμε τη χάρη της 
υιοθεσίας, µε το να αξιωνόµαστε να ονοµάζοµε Πατέρα κατά χάρη τον εκ φύσεως Δημιουργό. 
Έτσι, από σεβασμό προς την ονομασία Εκείνου που µας γέννησε κατά χάρη, θα φροντίζοµε να 
αποτυπώνομε στη ζωή µας τα χαρακτηριστικά του Πατέρα µας αγιάζοντας το όνομά Του πάνω στη 
γη, μιμούμενοι Αυτόν, αποδεικνύοντας ότι είμαστε παιδιά Του µε τα έργα µας, και δοξάζοντας τον 
αυτουργό αυτής της υιοθεσίας, τον φυσικό Ὑιό του Πατέρα, µε τα νοήματα και τις πράξεις µας. 
Αγιάζοµε το όνοµα του κατά χάρη επουρανίου Πατέρα, όταν νεκρώνομε την επιθυµία προς την ύλη 
και καθαριζόµαστε από τα καταστρεπτικά πάθη, αν βέβαια αγιασμός είναι η τέλεια ακινησία και 
νέκρωση της επιθυμίας που ενεργεί µε την αίσθηση. Όταν φτάσοµε σ᾽ αυτή, καταπραῦνομε και τις 
άπρεπες κραυγές του θυμού, αφού δεν έχομε πλέον την επιθυμία να τον ερεθίζει και να τον πείθει 
να υπερασπίζεται τις ηδονές που αυτή θέλει, επειδή η επιθυμία νεκρώθηκε πια µε την κατά λόγον 
αγιότητα. Γιατί ο θυμός είναι φυσικός συνήγορος της επιθυμίας, και τότε παύει να μανιάζει, όταν τη 
δει νεκρή. 


Εύλογα λοιπόν, µε την αποβολή του θυμού και της επιθυμίας, επακολουθεί κατά την προσευχή το 
κράτος της βασιλείας του Θεού σ᾽ εκείνους που, αφού αποβάλουν αυτά τα δύο πάθη, αξιώνονται να 
πουν: «Ελθέτω η βασιλεία σου», δηλαδή το Άγιο Πνεύμα, όταν πια µε την πραότητα έγιναν ναοί 
του Θεού δια του Πνεύματος. Γιατί λέει: «σε ποιον θα αναπαυθώ, αν όχι σ᾽ εκείνον που είναι πράος 
και ταπεινός και τρέμει τα λόγια μου;»(Ησ. 66, 2) Από αυτό λοιπόν φαίνεται ότι στους ταπεινούς 
και πράους ανήκει η βασιλεία του Θεού και Πατέρα. Γιατί λέει: «Μακάριοι είναι οι πράοι, γιατί 
αυτοί θα κληρονομήσουν τη γή»ρ(Ματθ. 5, 5). Ο Θεός δεν υποσχέθηκε να δώσει κληρονομία σ᾽ 
όσους τον αγαπούν, αυτή τη γη, η οποία κατέχει εκ φύσεως τη μέση θέση του σύμπαντος, αν 
βέβαια λέει αλήθεια εκείνος που είπε: «Στην ανάσταση οὔτε οι άνδρες έρχονται σε γάμο, ούτε οι 
γυναίκες παντρεύονται, αλλά είναι όλοι σαν άγγελοι του Θεού στον ουρανό»(Ματθ. 22, 30), και: 
«Ελάτε σεις οι ευλογημένοι από τον Πατέρα µου να κληρονομήσετε τη βασιλεία που έχει 
ετοιμαστεί για σας αφότου θεμελιωνόταν ο κόσμος»(Ματθ. 25, 34), και σε άλλο σηµείο είπε στον 
δούλο που εργάστηκε πιστά: «Έλα να συμμετάσχεις στη χαρά του Κυρίου σου»(Ματθ. 25, 21). Και 
ο θειος Απόστολος στη συνέχεια έλεγε: «Θ᾽ ακουστεί σάλπισµα και θ᾽ αναστηθούν πρώτα άφθαρτοι 
όσοι πέθαναν πιστοί στο Χριστό: έπειτα εμείς που θα έχουμε απομείνει ζωντανοί, θ᾽ αρπαγούμε 
μαζί μ᾽ αυτούς από σύννεφα για να προὐπαντήσομε τον Κύριο στον αέρα. Κι έτσι για πάντα θα 
είμαστε μαζί µε τον Κύριο» .(Α΄Θεσ. 4, 16-17) 


Όταν λοιπόν όλα αυτά είναι έτσι υποσχεμένα σ᾽ όσους αγαπούν τον Κύριο, ποιος θα περιορίσει το 


νου του στο γράμμα µόνο της Γραφής και θα πει ότι ο ουρανός και η βασιλεία που έχει ετοιμαστεί 
από καταβολής κόσμου, και η χαρά του Κυρίου η κρυμμένη μυστικά, και η αιώνια και αχώριστη 
διαμονή και εγκατάσταση τῶν αξίων κοντά στον Κύριο, πώς είναι ταυτόσηµα µε τη γη, και μάλιστα 
όταν κατευθύνεται από το λόγο και θέλει να είναι υπηρέτης του λόγου; Αλλά νομίζω ότι λέγοντας 
τώρα γη, εννοεί τη μόνιμη και εντελώς αμετακίνητη από το καλό έξη και δύναμη της ατρεψίας των 
πράων, η οποία βρίσκεται πάντοτε μαζί µε τον Κύριο, έχει ανεξάντλητη χαρά, έχει οικειοποιηθεί 
την ανέκαθεν ετοιµασµένη βασιλεία και αξιώθηκε την επουράνια θέση και τιµή. Και σαν γη που 
έχει καταλάβει θέση στη μέση του παντός, εννοεί το λόγο της αρετής, κατά τον οποίο ο πράος 
ευρισκόμενος ανάµεσα σε επαίνους και κατηγορίες, μένει απαθής, και μήτε από τους επαίνους 
φουσκώνει, μήτε από τις ύβρεις γίνεται κατηφής. Γιατί απ᾿ όσα το λογικό είναι κατά φύση 
ελεύθερο, έχοντας απομακρύνει την επιθυμία του από αυτά, δεν αισθάνεται τις ενοχλήσεις και τις 
προσβολές τους, επειδή έχει απαλλάξει τον εαυτό του από την ταραχή γύρω απ᾿ αυτά και έχει 
μεταφέρει όλη τη δύναμη της ψυχής του στη θεία και αμέριμνη ελευθερία. Αυτήν ο Κύριος 
θέλοντας να δώσει στους µαθητές Του, είπε: «Σηκώστε πάνω σας τον ζυγό μου και μάθετε από 
μένα οτι είμαι πράος και ταπεινός στην καρδιά: και θα βρουν ανάπαυση οι ψυχές σας)»(Ματθ. 11, 
20). Ανάπαυση εννοεί το κράτος τῆς θείας βασιλείας, γιατί παρέχει στους αξίους εξουσία 
απαλλαγμένη από κάθε δουλεία. 


Αν λοιπόν στους ταπεινούς και πράους δίνεται το ακατάλυτο κράτος της αθάνατης βασιλείας, ποιος 
δε θα ερωτευθεί και δε θα ποθήσει τα θεία αγαθά; Ποιος δε θα επιθυµήσει απόλυτα την ταπείνωση 
και την πραότητα, για να γίνει εἰκόνα της θείας βασιλείας, όσο είναι δυνατόν σε άνθρωπο, 
εμφανίζοντας κατά χάρη απαράλλακτη την πνευματική ομοίώση µε τον κατά φύση και κατ᾽ ουσίαν 
αληθινά μεγάλο βασιλιά Χριστό; Στην κατάσταση αυτή, όπως λέει ο θείος Απόστολος, δεν υπάρχει 
άντρας και γυναίκα(Γαλ. 3, 28), δηλαδή θυμός και επιθυμία: ο πρώτος απομακρύνει βίαια το λογικό 
και βγάζει έξω από το νόμο της φύσεως τη διάνοια, ενώ η δεύτερη θεωρεί ὡς πιο αξιαγάπητα τα 
δημιουργήματα από τη μία και μοναδική επιθυμητή και απαθή Αιτία και φύση, και επομένως 
προτιμά τη σάρκα παρά το πνεύμα και βρίσκει την απόλαυση τῶν ορατών πιο ευχάριστη από τη 
δόξα και λαμπρότητα τῶν νοητών, εμποδίζοντας µε την απαλότητα της ηδονής τῶν αισθήσεων το 
νου να εννοεί τα συγγενή του και θεία νοητά. Ὑπάρχει όµως μονότατος ο λόγος, τελείως 
γυμνωμένος και από αυτή την απαθή, αλλά φυσική ὡστόσο στοργή και διάθεση προς το σώμα, 
λόγω του πλούτου της αρετής, καθώς το πνεύμα νικά τελείως την φύση και την πείθει να αφήσει 
την ηθική φιλοσοφία, όταν πρέπει ο νους να ενωθεί µε τον ὑπερούσιο Λόγο µε απλή και αδιαίρετη 
θεωρία, παρόλο που η ηθική φιλοσοφία εκ φύσεως βοηθεί το νου να [χωρίσει] και να προσπεράσει 
εύκολα όσα υπάγονται στη ροή του χρόνου. Γιατί όταν αυτά ξεπεραστούν, δεν είναι εύλογο να 
βαρύνεται από τους τρόπους της ηθικής, σαν να φορεί μηλωτή, εκείνος που αποδείχτηκε ακράτητος 
από τα αισθητά. Και αυτό το φανερώνει ο μέγας Ηλίας(Δ΄Βασ. 2, 11-14), υποδηλώνοντας μ᾽ εκείνα 
που έκανε συμβολικά αυτό το μυστήριο. Κατά την αρπαγή του δηλαδή στον ουρανό, έδωσε στον 
Ελισσαίο τη μηλωτή, που σηµαίνει τη νέκρωση της σάρκας, όπου θεμελιώνεται η μεγαλοπρέπεια 
της ηθικής κοσμιότητας, για να έχει έτσι ο μαθητής σύμμαχο το Πνεύμα εναντίον κάθε εχθρικής 
δυνάμεως και να πλήξει την άστατη και ρευστή φύση, της οποίας τύπος ήταν ο Ιορδάνης, ώστε να 
μην εμποδιστεί, βυθιζόµενος στη θολερότητα και ολισθηρότητα της προσκολλήσεως στά υλικά, να 
περάσει στην αγία γη. Ο ίδιος δε ο Ηλίας προχώρησε προς το Θεό ελεύθερος, χωρίς να τον κρατά 
απολύτως κανένα από τα όντα, µε αμέριστη την επιθυµία και καθαρή τη γνώμη του, φτάνοντας 
κοντά στον απλό κατά τη φύση Του Θεό µε τη βοήθεια τῶν γενικών αρετών, που είναι 
αλληλοεξαρτώμενες και ζευγμένες μαζί σαν πύρινα άλογα στο ζυγό της γνώσεως. Γιατί γνώριζε ότι 
ο μαθητής του Χριστού πρέπει να χωριστεί από τις διαθέσεις που δεν είναι όπως οι γενικές αρετές 
αλληλοεξαρτώμενες και δεν μπορούν να μπουν στον ίδιο ζυγό. Η ανοµοιότητά τους μαρτυρεί την 
αλλοτρίωση, αφού το πάθος της επιθυμίας προκαλεί διάχυση του αίματος που είναι γύρω στην 
καρδιά, και το πάθος του θυμού προκαλεί βρασμό του αίματος. Όποιος έφτασε να ζει και να 
κινείται και να υπάρχει εν Χριστώ, απομάκρυνε από πάνω του όσα είναι ασυνταίριαστα και 
αλλόκοτα, µη φέροντας µέσα του, σαν να ήταν «άντρας και γυναίκα», όπως είπα, τις αντίθετες 
διαθέσεις των παθών αυτών, για να µην υποδουλωθεί σ᾽ αυτά το λογικό µε το να αλλοιώνεται από 
τις άστατες µεταβολές τους. 


Γιατί στο λογικό έχει κατά φύση ενωθεί η ιερότητα της θείας εικόνας που πείθει την ψυχή να 
μεταπλασθεί κατά την προαίρεση και να οµοιώθεί µε το Θεό και να γίνει πάμφωτο κατοικητήριο 
της μεγάλης Βασιλείας που συνυπάρχει ουσιωδώς ὡς υπόσταση µε το Θεό και Πατέρα των όλων, 
δηλαδή του Αγίου Πνεύματος και να δεχτεί --αν επιτρέπεται να πούμε--- ολόκληρη κατά το 
δυνατόν την εξουσία της γνώσεως της θείας φύσεως. Στην κατάσταση αυτή, αφανίζονται φυσικώς 
όσα είναι χειρότερα και συγκροτούνται τα καλύτερα, καθώς η ψυχή, κατά τη χάρη της κλήσεώς 
της, φυλάγει όπως ο Θεός απαραβίαστη µέσα της την ύπαρξη τῶν καλών που της έχουν δωρηθεί. 
Στην ψυχή αυτή πάντοτε γεννιέται µε τη θέλησή Του ο Χριστός μυστικά, και σαρκώνεται διά μέσου 
των σωζόμενων, κάνοντας μητέρα παρθένο την ψυχή που τον γεννά: η οποία δεν έχει, για να πω με 
συντομία, τα γνωρίσματα της φύσεως που υπόκειται σε φθορά και γένεση, σαν «άνδρα και 
γυναίκα». 


Ας µην παραξενεύεται κανείς ἀκούοντας να αναφέρω τη φθορά πριν από τη γένεση: γιατί αν 
παρατηρήσει απαθώς και µε τον ορθό λόγο τη φύση όσων γίνονται και αφανίζονται, θα διαπιστώσει 
καθαρά ότι η γένεση αρχίζει από τη φθορά και καταλήγει στη φθορά. Τα πάθη που χαρακτηρίζουν 
αυτή τη φύση, όπως είπα, δεν τα έχει ο Χριστός, δηλαδή ο βίος και ο λόγος του Χριστού κι αυτού 
που ομοιώθηκε µε το Χριστό, αν βέβαια αληθεύει εκείνος που λέει: «Στον Ιησού Χριστό δεν 
Ὀπάρχει άντρας και γυναίκα», δηλαδή τα σημάδια και τα πάθη της φύσεως που υπόκειται σε γένεση 
και φθορά, παρά μονάχα θεοειδής λόγος διαποτισμένος από τη θεία γνώση, και μοναδική κίνηση 
της γνώμης που εκλέγει μόνο την αρετή. 


Επίσης δεν υπάρχει ούτε «Ἑλληνας και Ιουδαίος»(Γαλ. 3, 28), µε τους οποίους δηλώνονται οι 
διαφορετικοί, η πιο σωστά, οι αντίθετοι λόγοι περί Θεού. Γιατί ο πρώτος εισηγείται εκτεταμένη 
πολυαρχία και χωρίζει την μία αρχή σε αντιτιθέµενες ενέργειες και δυνάμεις, πλάθοντας μιά 
πολυθεϊκή λατρεία, αντιφατική λόγω του πλήθους τῶν προσκυνουμένων θεών και γελοία λόγω τῶν 
διαφόρων τρόπων προσκυνήσεως: ενώ ο δεύτερος εισάγει βέβαια μία αρχή, αλλά περιορισμένη και 
ατελή και σχεδόν ανυπόστατη, αφού δεν έχει λόγο και ζωή, και έτσι πέφτει κι αυτός στο ίδιο κακό 
µε τον προηγούμενο, δηλαδή στην αθεῖα. Γιατί περιορίζει σε ένα πρόσωπο την μία Ἀρχή, που η 
ὑπαρξή της στερείται λόγου και πνεύματος, ή τα έχει μόνο ως ιδιότητες. Και δεν αντιλαμβάνεται 
τούτο: ποιος Θεός είναι άµοιρος απ᾿ αυτά; Ἡ πώς είναι Θεός, όταν τα έχει κατά μέθεξη ως 
γνωρίσματα, όπως συμβαίνει και µε τα λογικά δημιουργήματα; Από αυτούς τους δύο λόγους, όπως 
είπα, κανένας δεν υπάρχει στο Χριστό: υπάρχει µόνο ο λόγος της αληθινής θεοσέβειας και ο 
σταθερός θεσμός της μυστικής θεολογίας, ο οποίος και τη διαστολή της θεότητας που εισάγει ο 
πρώτος αποδιώχνει, και τη συστολή της θεότητας του δευτέρου δεν παραδέχεται. Έτσι το θείον δε 
θα θεωρείται αντιφατικό, λόγω του φυσικού πλήθους ---που είναι δοξασία ελληνική---, ούτε παθητό 
λόγο της ενικής υποστάσεως ---που είναι άποψη ιουδαϊκή---, καθώς θα νομίζεται στερηµένο από 
λόγο και πνεύμα, ή ότι τα έχει αυτά µόνο ὡς ιδιότητες, χωρίς να είναι Νους και Λόγος και Πνεύμα. 
Και διδάσκει εµάς που µε την κλήση της χάρης έχοµε υιοθετηθεί λόγω της πίστεως για να λάβομε 
επίγνωση της αλήθειας, να γνωρίζοµε μιά φύση και µία δύναμη της θεότητας. Δηλαδή ένα Θεό σε 
τρεις υποστάσεις, του Πατρός, του Υιού και του Αγίου Πνεύματος, ως Νου που είναι μόνος 
αναίτιος και υπάρχει οὐσιωδώς, γεννήτορα του μόνου άναρχου Λόγου που υπάρχει ουσιωδώς και 
πηγή της μόνης αιώνιας ζωής που υπάρχει ουσιωδώς, δηλαδή του Αγίου Πνεύματος: Τριάδα σε 
Μονάδα και Μονάδα σε Τριάδα. Η θεότητα δεν είναι σαν κάτι µέσα σε άλλο: γιατί η Τριάδα δεν 
είναι για τη Μονάδα σαν γνώρισμα σε ουσία, ή αντίστροφα, η Μονάδα για την Τριάδα, επειδή η 
θεότητα είναι χωρίς ιδιότητες. Ούτε είναι κάτι και κάτι άλλο: γιατί η Μονάδα δε διαφέρει από την 
Τριάδα από ετερότητα φύσεως, αφού είναι μία και απλή φύση. Ούτε είναι κάτι και κάτι 
παραπλήσιο: γιατί η Τριάδα δε διακρίνεται από τη Μονάδα λόγω μειωμένης δυνάμεως, ή η 
Μονάδα από την Τριάδα, μήτε παραλλάζει η Μονάδα από την Τριάδα, ὡς κοινό και γενικό 
γνώρισμα που θεωρητικά μόνο διακρίνεται από τα επιµέρους, αφού είναι οὐσία απολύτως 
αυθύπαρκτη και δύναμη όντως αυτοδύναμη. Ούτε πάλι η θεότητα είναι κάτι που προήλθε από κάτι 
άλλο: γιατί η Τριάδα δεν προήλθε από αύξηση της Μονάδας, αφού είναι αγέννητη και 
αυτοφανέρωτη. Αλλά είναι η ἴδια αληθινά και Μονάδα και Τριάδα, και λεγόμενη και νοούμενη: 
Μονάδα κατά τον λόγο της οὐσίας, Τριάδα κατά τον τρόπο της υπάρξεως. Η ἰδια είναι όλη Μονάδα 


που δε μερίζεται από τις υποστάσεις, και η ίδια είναι όλη Τριάδα που δε συγχέεται στη Μονάδα, 
έτσι ώστε να µην εισάγε- ται ούτε η πολυθεῖα µε το µερισµό, ούτε η αθεῖα µε τη σύγχυση. Στην 
αποφυγή αυτών έγκειται το μεγαλείο του κατά Χριστόν λόγου. 


Λόγο Χριστού εννοώ το καινούργιο κήρυγμα της αλήθειας, στο οποίο δεν υπάρχει «άντρας και 
γυναίκα», δηλαδή τα σηµεία και τα πάθη της φύσεως που υπόκειται σε φθορά και γένεση: ούτε 
«Ἕλληνας και Ιουδαίος», δηλαδή οι αντίθετοι λόγοι σχετικά µε τη θεότητα: ούτε «περιτομή και 
ακροβυστία»(Κολ. 3, 11), δηλαδή οι ανάλογες μ᾽ αυτούς λατρείες. Από αυτές η πρώτη, μένοντας 
στά σύμβολα του Νόμου, θεωρεί κακή την ορατή κτίση και διαβάλλει τον Κτίστη ὡς δημιουργό 
κακών ενώ η άλλη, μένοντας στά πάθη, θεοποιεί την κτίση και εξεγείρει το πλάσμα εναντίον του 
Δημιουργού. Έτσι και οι δύο καταλήγουν στο ίδιο κακό, στην ύβρη του θείου. Επίσης δεν υπάρχει 
ούτε «βάρβαρος και Σκύθης», δηλαδή η διάσταση κατά τη γνώμη της κοινής φύσεως των 
ανθρώπων που τους οδηγεί σε συγκρούσεις μεταξύ τους, από την οποία μπήκε παρά φύση στη ζωή 
των ανθρώπων ο φθοροποιός νόμος της αλληλοκτονίας. Ούτε υπάρχει «δούλος ή ελεύθερος», 
δηλαδή δεν υπάρχει διαίρεση της κοινής φύσεως αντίθετα µε τη γνώμη της, η οποία είναι αιτία να 
ατιµάζει ο ένας τον άλλο, παρ᾽ όλο που είναι οµότιμοι κατά φύση, παίρνοντας ὡς επίκουρο νόμο τη 
διάθεση εκείνων που εξουσιάζουν τυραννικά και προσβάλλουν τη θεία είκόνα του ανθρώπου. Αλλά 
τα πάντα και στα πάντα είναι ο Χριστός(Κολ. 3, 11), ο οποίος µέσω του Πνεύματος, µε τρόπο που 
υπερβαίνει τη φύση και το νόμο, μορφώνει µέσα στον άνθρωπο την άναρχη βασιλεία. 


Τη βασιλεία αυτή εκ φύσεως χαρακτηρίζει, όπως αποδείχτηκε, η πραότητα και η ταπείνωση της 
καρδιάς. Αυτά τα δύο όταν συνυπάρχουν, φανερώνουν τέλειο τον άνθρωπο που κτίζεται κατά 
Χριστόν. Γιατί κάθε ταπεινός είναι οπωσδήποτε και πράος: και κάθε πράος είναι οπωσδήποτε και 
ταπεινός. Είναι ταπεινός γιατί γνωρίζει ότι έχει λάβει την ὑπαρξή του δανεική, και πράος γιατί έχει 
αντιληφθεί την ορθή χρήση τῶν φυσικών δυνάμεων που του δόθηκαν έτσι τις θέτει στην υπηρεσία 
του λόγου προς γένεση της αρετής, ενώ απομακρύνει τελείως την ενέργειά τους από την αίσθηση. 
Και γι’ αυτό είναι κατά το νου πάντοτε αεικίνητος προς το Θεό, ενώ κατά την αίσθηση δεν 
λαμβάνει καθόλου πείρα απ᾽ ο,τιδήποτε είναι λυπηρό για το σώμα, ούτε εντυπώνει στην ψυχή του 
ίχνος λύπης, ώστε ν᾽ αλλοιωθεί η χαροποιός διάθεσή της. Γιατί δε θεωρεί ότι το οδυνηρό στην 
αίσθηση εἰναι στέρηση της ηδονής, αφού μία μόνο ηδονή ξέρει, τη συμβίωση της ψυχής με το 
λόγο, η στέρηση της οποίας είναι κόλαση ατελείωτη και περιλαμβάνει φυσικώς όλους τους αιώνες. 
Και γι’ αυτό, αφήνοντας και το σώμα και όλα τα του σώματος, προχωρεί µε δύναμη προς τη θεία 
συμβίωση, και µία θεωρεί ζημία, έστω κι αν κυριαρχεί σ᾽ όλη τη γη: την αποτυχία της κατά χάρη 
θεώσεως που ελπίζομε. 


Ας αγνίσοµε λοιπόν τον εαυτό µας από κάθε σαρκικό και πνευματικό μολυσμό(Β΄Κορ. 7, 1), για να 
αγιάσοµε το θείο όνομα αφού σβήσομε τη φωτιά της επιθυμίας που διεγείρεται άπρεπα από τα 
πάθη, και µε το λογικό ας [δέσομε γερά] το θυμό που μανιάζει άτακτα για χάρη των ηδονών. Έτσι 
θα υποδεχτούμε τη βασιλεία του Θεού και Πατέρα, η οποία έρχεται µε την πραότητα, και θα 
συνδέσοµε τον επόμενο λόγο της προσευχής στά προηγούμενα, λέγοντας: 


«Γενηθήτω το θέλημά σου, ὡς εν ουρανώ και επί της γης». Εκείνος που λατρεύει μυστικά το Θεό 
µε μόνη τη λογική δύναμη, χωρισμένη από την επιθυμία και το θυμό, αυτός εκπλήρωσε στη γη --- 
όπως οι άγγελοι στον ουρανό--- το θείο θέλημα και έγινε σε όλα μέτοχος της λατρείας και του 
τρόπου ζωής τῶν αγγέλων, όπως λέει κάπου ο μέγας Απόστολος: «Εμείς όµως είμαστε πολίτες του 
ουρανού»(Φιλιπ. 3, 20). Στον ουρανό δεν υπάρχει επιθυμία που να παραλύει µε την ηδονή τις 
νοερές δυνάμεις, ούτε θυμός που να λυσσάει γαυγίζοντας μ᾽ ευχαρίστηση κατά του πλησίον αλλά 
υπάρχει τελείως μόνος ο λόγος, που κατευθύνει φυσικώς προς τον πρώτο Λόγο τους λογικούς, και 
στον οποίο μόνο χαίρεται ο Θεός, και τον οποίο μόνο ζητεί από εμάς τους δούλους Του. Αυτό 
φανερώνει ο Θεός, λέγοντας προς τον μέγα Δαβίδ: «Τι υπάρχει για μένα στον ουρανό, και από σένα 
τι θέλω άλλο πάνω στη γή»»(Ῥαλμ. 72, 25) Τίποτε βέβαια δεν υπάρχει στον ουρανό που να 
προσφέρεται από τους αγίους αγγέλους στο Θεό, πλην της λογικής λατρείας: την οποία επιζητεί κι 
από µας ο Θεός και γι’ αυτό µας δίδαξε να λέμε όταν προσευχόµαστε: «Γενηθήτω το θέληµά σου, 
ως εν ουρανώ και επί της γης». 


Ας κινηθεί λοιπόν το λογικό µας προς αναζήτηση του Θεού, και η επιθυµητική µας δύναμη προς 
τον πόθο Του, κι ας αγωνίζεται το θυμικό µας για να τον κρατήσει. Ἡ καλύτερα, ο νους ας 
τεντώνεται όλος προς το Θεό, παίρνοντας κατά κάποιο τρόπο τον τόνο και το νεύρο του απὀ το 
θυµικό και φλογιζόμενος µε τον πόθο της ακρότατης επιθυμίας. Γιατί όταν μιμούμαστε έτσι τους 
επουράνιους αγγέλους, θα βρεθούμε να λατρεύομε παντοτινά το Θεό, παρουσιάζοντας πάνω στη γή 
την ίδια πολιτεία µε τους αγγέλους, καθώς ο νους µας ---όμοια µε το δικό τους--- δε θα κινείται 
καθόλου προς κανένα δημιούργημα. 


Όταν πολιτευόµαστε έτσι σύμφωνα µε την προσευχή, θα δεχτούμε σαν άρτο επιούσιο και ζωοποιό 
για διατροφή τῶν ψυχών µας και διατήρηση της ευεξίας των αγαθών που µας δωρήθηκαν, τον Λόγο 
που είπε: «Εγώ είμαι ο άρτος που κατέβηκε από τον ουρανό και δίνει ζωή στον κόσμο»ν([ω. 6, 33)ζ. 
Αυτός γίνεται τα πάντα για µας που τρεφόµαστε από Αυτόν µέσω της σοφίας και της αρετής, 
ανάλογα µε τη δεκτικότητα καθενός, και σωματώνεται µε ποικίλους τρόπους διά μέσου καθενός 
από τους σωζομένους, µε τρόπο που ο ίδιος γνωρίζει. Αυτά όλα θα τα δεχτούμε, ενώ ακόµη είµαστε 
στον παρόντα κόσμο, σύμφωνα µε την έννοια του ρητού της προσευχής που λέει: «τον άρτον ημών 
τον επιούσιον δος ημίν σήμερον». 


Με το «σήμερον» νομίζω ότι εννοεί την παρούσα ζωή, όπως θα μπορούσε κανείς να εννοήσει 
σαφέστερα το σηµείο αυτό της προσευχής και να πει: «τον άρτο µας, που από την αρχή ετοίµασες 
για την αθανασία της φύσεως, δώσε µας σήμερα, που βρισκόμαστε στην παρούσα ζωή της 
θνητότητας, για να νικήσει τον θάνατο της αμαρτίας η τροφή του άρτου της ζωής και της 
επιγνώσεως», στην οποία δεν επέτρεψε στον άνθρωπο να συμμετάσχει η παράβαση της θεϊκής 
εντολής(Γεν. 3, 22-24). Γιατί αν είχε χορτάσει µε αυτή τη θεϊκή τροφή, δεν θα κυριευόταν από το 
θάνατο της αμαρτίας. (Εκείνος όµως που παρακαλεί να λάβει αυτόν τον άρτο τον επιούσιο, δεν 
δέχεται οπωσδήποτε όλο τον άρτο όπως είναι, αλλά ανάλογα µε τη δεκτικότητά του. Γιατί ο Άρτος 
της ζωής, ὡς φιλάνθρωπος, δίνει σ᾽ όλους όσους ζητούν, όχι όµως σ᾽ όλους το ίδιο, αλλά σ᾽ 
εκείνους που έχουν κάνει μεγάλα έργα, περισσότερο, ενώ στους κατώτερους απ᾿ αυτούς, λιγότερο. 
Στον καθένα λοιπόν όσο µπορεί να δεχτεί η κατάσταση του νου του.) Σ᾽ αυτή την ερμηνεία του 
χωρίου αυτού µε οδήγησε ο ίδιος ο Σωτήρας, ο οποίος διατάζει ρητώς τους µαθητές Του να µη 
φροντίζουν διόλου για αισθητή τροφή, λέγοντας: «μη µεριμνάτε για τη ζωή σας, τι θα φάτε και τι 
θα πιείτε, ούτε για το σώμα σας, τι θα ντυθείτε. Όλα αυτά τα επιζητούν τα έθνη του κόσμου. Να 
ζητάτε πρώτα απ᾿ όλα τη βασιλεία του Θεού και τη δικαιοσύνη Του, κι όλα αυτά θα 
ακολουθήσουν»(Ματθ. 6, 25. 31-32). 


Πώς λοιπόν διδάσκει να προσευχόµαστε για όσα µας έδωσε πριν εντολή να µη ζητάμε; Γιατί είναι 
φανερό ότι δε θα πρόσταζε να αιτούµε µε προσευχή όσα συμβούλεψε να µη ζητάμε µε την εντολή, 
αφού µε την προσευχή µας πρέπει να αιτούμε μόνο ό,τι αρμόζει να ζητάμε σύμφωνα µε κάποια 
εντολή. Επομένως δεν είναι θεµιτό να αιτούμε µε προσευχή εκείνο που δε µας επιτρέπεται να 
ζητάμε από την εντολή. Αφού ο Σωτήρας έδωσε εντολή να ζητάμε µόνο τη βασιλεία του Θεού και 
τη δικαιοσύνη Του, εύλογα παρακινεί εκείνους που επιθυμούν τα θεία δώρα, να τη ζητούν και µε 
την προσευχή. Έτσι, επικυρώνοντας τη χάρη όσων εκ φύσεως αρμόζει να ζητούνται µε την 
προσευχή, ενώνει την προαίρεση εκείνων που ζητούν µε το θέλημα Αυτού που παρέχει τη χάρη, και 
την κάνει ένα μ᾽ αυτό. Αν τώρα και τον καθημερινό άρτο, µε τον οποίο συγκρατείται φυσικώς η 
παρούσα ζωή, έχοµε εντολή να ζητάμε µε την προσευχή, ας µην ξεπεράσοµε τα όρια της προσευχής 
φροντίζοντας µε πλεονεξία για πολλά χρόνια, και ξεχάσοµε ότι είμαστε θνητοί και ότι η ζωή µας 
φεύγει σαν σκιά. Αλλά ας ζητήσομε χωρίς μέριμνα µε την προσευχή τον καθημερινό άρτο και ας 
ἀποδείξοµε ότι, φιλοσοφώντας κατά Χριστόν, κάνοµε το βίο µας µελέτη θανάτου και προφθάνομε 
τη φύση µε τη γνώμη µας, αποχωρίζοντας την ψυχή από τη μέριμνα τῶν σωματικών πριν ακόμη 
έρθει ο θάνατος. Έτσι η ψυχή δε θα προσηλωθεί στα φθαρτά, μεταφέροντας προς την υλη τη χρήση 
της κατά φύση επιθυμίας, και δε θα μάθει την πλεονεξία, η οποία στερεί από τον πλούτο τῶν θείων 
αγαθών. 

Ας αποφύγομε λοιπόν µε όλη µας τη δύναμη την αγάπη της ύλης, και ας πλύνομε τη σχέση µε αυτή 
σαν σκόνη από τα νοερά μάτια: και ας αρκεσθούµε µόνο σ᾽ εκείνα που συντηρούν την παρούσα 
ζωή και όχι σ᾽ εκείνα που την ευχαριστούν. Και γι’ αυτά ας παρακαλέσοµε το Θεό όπως 


διδαχτήκαμε, για να µπορέσοµε να φυλάξομε αδούλωτη την ψυχή µας, ώστε να µην αιχμαλωτιστεί 
από κανένα από όσα είναι αγαπητά για χάρη του σώματος, και να δείξοµε ότι τρώμε για να ζούμε 
και όχι ότι ζούμε για να τρώμε. Γιατί το ένα είναι γνώρισμα λογικής, ενώ το άλλο άλογης φύσεως. 
Ας φυλάγομε µε ακρίβεια την προσευχή και ας φαινόµαστε πάνω στα πράγµατα ότι το µόνο που 
επιδιώκοµε μ᾽ όλη µας τη δύναμη είναι η πνευματική ζωή, και για ν᾽ αποκτήσομε αυτήν 
χρησιμοποιούμε την παρούσα ζωή: που για χάρη της πνευματικής τη χρησιμοποιούμε τόσο, όσο να 
τη στηρίζοµε µε άρτο μονάχα και να φυλάγοµε αδιάφθορη τη φυσική ευεξία της, όσο εξαρτάται 
από μας: όχι για να ζούμε απλώς, αλλά για να ζούμε κοντά στο Θεό(Γαλ. 2, 19). Και να κάνοµε το 
σώμα άγγελο της ψυχής, λογικοποιηµένο µε τις αρετές, τη δε ψυχή να κάνοµε κήρυκα του Θεού, 
στερεωμένη μόνιμα στο αγαθό. Τον άρτο τον φυσικό να τον ζητούμε για μιά µόνο ηµέρα, χωρίς να 
τολμούμε να επεκτείνοµε τη δέηση για δεύτερη ημέρα, από σεβασμό προς Αυτόν που µας έδωσε 
την προσευχή. Τέτοια διάθεση λοιπόν αν μπορέσομε να έχοµε πραγματικά, σύμφωνα µε την έννοια 
της προσευχής, θα µπορέσοµε να προχωρήσομε και παρακάτω, λέγοντας: «και άφες ημίν τα 
οφειλήµατα ημών, ως και ημείς αφίεµεν τοις οφειλέταις ημών»(Ματθ. 6, 12). 


Σύμφωνα µε την πρώτη ερμηνεία του προηγουμένου ρητού της προσευχής, είπαμε ότι το 
«σήμερον» είναι σύμβολο αυτού του αιώνα. Όποιος σ᾽ αυτόν τον αιώνα ζητεί µε την προσευχή τον 
άφθαρτο άρτο της σοφίας, απὀ τον οποίο µας χώρισε από την αρχή σαν τείχος η παράβαση των 
πρωτοπλάστων, µία ηδονή γνωρίζει, την απόκτηση των θείων, τα οποία δίνει κατά φύση ο Θεός και 
τα φυλάγει η προαίρεση, κατά τη θέληση αυτού που τα έλαβε: και μία οδύνη γνωρίζει, την 
αποτυχία των θείων, την οποία υποβάλλει ο διάβολος και την πραγματώνει κάθε άνθρωπος, που 
από ατονία της προαιρέσεώς του παραιτείται από τα θεία και δε φυλάγει µε τη διάθεση της γνώμης 
του το πολύτιμο δώρο. Εκείνος λοιπόν που η προαίρεσή του δεν κλίνει καθόλου προς κανένα από 
τα ορατά και που γι’ αυτό δεν επηρεάζεται απ᾿ όσα λυπηρά του συμβαίνουν σωµατικώς, αυτός 
αληθινά συγχωρεί όσους του φταίνε. Γιατί κανείς δεν µπορεί καθόλου να του πάρει το καλό που 
επιδιώκει και επιθυµεί, αφού, όπως πιστεύομε, αυτό είναι από τη φύση του ακυρίευτο. Και κάνει 
τον εαυτό του παράδειγµα αρετής στο Θεό ---αν επιτρέπεται να το πούμε αυτό---, γιατί καλεί τον 
αμίμητο Θεό να τον μιμηθεί, λέγοντας: «Χάρισε µας τα χρέη των αμαρτιών µας, όπως κι εμείς τα 
χαρίζομε στους δικούς µας οφειλέτες»' και παρακαλεί το Θεό να γίνει απέναντί του τέτοιος, όπως 
έγινε και αυτός απέναντι στον πλησίον. Γιατί αφού θέλει να τον συγχωρήσει ο Θεός, όπως και 
αυτός συγχώρεσε τις αμαρτίες εκείνων που του έφταιξαν, είναι φανερό ότι, όπως ο Θεός συγχωρεί 
απαθώς όσους συγχωρεί, έτσι κι αυτός μένοντας απαθής σ᾽ ό,τι λυπηρό του συμβαίνει, συγχωρεί 
όσους του έφταιξαν χωρίς να επιτρέπει ν᾿ αποτυπώνεται στο νου του η θύμηση κάποιου από τα 
λυπηρά που του έκαναν. Αλλιώς ελέγχεται ότι χωρίζει τη φύση συνειδητά, όταν ενώ είναι 
άνθρωπος, βρίσκεται σε διάσταση µε κάποιο άνθρωπο. 


Έτσι, όταν ενωθεί η γνώμη µε το λόγο της φύσεως, γίνεται φυσικώς η συμφιλίωση του Θεού µε την 
ανθρώπινη φύση: γιατί διαφορετικά δεν είναι δυνατόν, όταν η φύση βρίσκεται κατά τη γνώμη σε 
διάσταση προς τον εαυτό της, να δεχτεί τη θεία και ανέκφραστη συγκατάβαση. Κι ίσως γι’ αυτό ο 
Θεός θέλει να συμφιλιωνόμαστε εμείς προηγουμένως μεταξύ µας, όχι για να μάθει από εμάς να 
συμφιλιώνεται µε όσους αμαρτάνουν και να παραγράφει την εξόφληση εκ μέρους µας τῶν πολλών 
και φοβερών εγκλημάτων µας, αλλά για να µας καθαρίσει από τα πάθη και να δείξει ότι συμβαδίζει 
µε τη χάρη η διάθεση εκείνων που συγχωρούνται από Αυτόν. Είναι ολοφάνερο ότι όταν η γνώμη 
ενωθεί µε το λόγο της φύσεως, θα πάψει να στασιάζει προς το Θεό η προαίρεση εκείνων που το 
κατόρθωσαν αυτό. Επειδή είναι φυσικό να µην παρατηρείται τίποτε το παράλογο στο λόγο της 
φύσεως ---ο οποίος είναι νόμος και φυσικός και θείος--- όταν η γνώμη κινείται σύμφωνα μ᾽ αυτόν. 
Κι αν δεν υπάρχει τίποτε το παράλογο στο λόγο της φύσεως, είναι εύλογο, η γνώμη που κινείται 
σύμφωνα µε το λόγο της φύσεως, να έχει σε όλα σύμφωνη µε το Θεό την ενέργειά της, την 
έμπρακτη δηλαδή διάθεση που έχει λάβει την ποιότητα της χάρης του φύσει καλού, για τη γένεση 
της αρετής. 

Έτσι λοιπόν, αυτή τη διάθεση έχει εκείνος που προσεύχεται ζητώντας τον άρτο της γνώσεως, κοντά 
στον οποίο και εκείνος που ζητεί µε την προσευχή τον άρτο της ημέρας εξαιτίας της ανάγκης της 
φύσεως, κατά τον ίδιο τρόπο θα διατεθεί, συγχωρώντας τα πταίσματα σ᾽ εκείνους που του 


έφταιξαν, γιατί γνωρίζει ότι είναι θνητός: και περιμένοντας κάθε μέρα την άγνωστη ώρα του 
φυσικού τέλους, προλαβαίνει µε τη γνώμη τη φύση και γίνεται αυτοπροαίρετα νεκρός για τον 
κόσμο, σύμφωνα µε το ρητό που λέει: «Για Σένα θανατωνόμαστε όλη την ήμερα: µας θεωρούν σαν 
πρόβατα προορισµένα για σφαγή»(Ῥαλμ. 43, 23. Ρωμ. 8, 36). Και γι’ αυτό κάνει ειρήνη μ’ όλους, 
για να µην μεταφέρει μαζί του κανένα γνώρισμα της μοχθηρίας αυτού του κόσμου όταν πάει στην 
αιώνια ζωή, και πάρει από τον Κριτή των όλων ίση ανταπόδοση για όσα εδώ έκανε. Είναι λοιπόν 
αναγκαία και στους δύο για το συμφέρον τους η καθαρή διάθεση έναντι εκείνων που τοὺς λύπησαν, 
για κάθε λόγο και προπάντων για το περιεχόμενο τῶν υπολοίπων λόγων της προσευχής, οι οποίοι 
είναι: «και µη εισενέγκης ημάς εἰς πειρασμόν, αλλά ρύσαι ημάς από του πονηρού»(Ματθ. 6, 13). 


Αυτά τα λόγια σημαίνουν ότι εκείνος που δε συγχώρησε τελείως εκείνους που του έφταιξαν και δεν 
παρουσίασε την καρδιά του στο Θεό καθαρή από λύπη και λαμπερή από το φώς της συμφιλιώσεως 
µε τον πλησίον, δε θα επιτύχει να λάβει τα καλά που ζήτησε µε την προσευχή του, και θα 
παραδοθεί µε δίκαιη κρίση στον πειρασμό και στον πονηρό, για να μάθει να καθαρίζεται, όταν 
αμαρτάνει, µε το να αφαιρεί τις µομφές που έχει εναντίον τῶν άλλων. Πειρασμό εδώ εννοεί το 
νόμο της αμαρτίας, τον οποίο δεν είχε ο πρώτος άνθρωπος όταν δημιουργήθηκε. Πονηρό εννοεί τον 
διάβολο που εισήγαγε το νόμο της αμαρτίας στην ανθρώπινη φύση, και έπεισε µε απάτη τον 
άνθρωπο να μεταφέρει την επιθυμία του από το επιτρεπόμενο στο απαγορευμένο και να τραπεί 
στην παράβαση της θείας εντολής, αποτέλεσµα της οποίας ήταν η αποβολή της κατά χάρη 
αφθαρσίας που του είχε δοθεί. Η αλλιώς, πειρασμό λέει τη θεληματική κλίση της ψυχής προς τα 
πάθη της σάρκας, και πονηρό τον τρόπο που μεταχειρίζεται ο άνθρωπος για να εκπληρώσει την 
εμπαθή του κλίση. 


Από κανένα απ᾿ αυτούς (τον πειρασμό και τον πονηρό) δεν απαλλάσσει ο δίκαιος Κριτής όποιον δε 
συγχώρεσε εκείνους που του έφταιξαν, ακόµη και αν του το ζητά µε τα λόγια στην προσευχή του. 
Αλλά παραχωρεί να μολύνεται ο άνθρωπος αυτός από το νόµο της αμαρτίας, και εγκαταλείπει τον 
σκληρό και απότομο κατά τη γνώμη να κυριεύεται από τον πονηρό, επειδή προτίμησε τα πάθη της 
ατιµίας(Ρωμ. 1, 26). τα οποία σπέρνει ο διάβολος, από τη φύση, τῆς οποίας δημιουργός είναι ο 
Θεός. Και ακόµη, δεν εμποδίζει όποιον κάνει θεληματική συγκατάθεση στα σαρκικά πάθη, ούτε 
τον λυτρώνει από τον τρόπο της εκπληρώσεως στην πράξη της διαθέσεώς του, γιατί νόμισε τη 
φύση κατώτερη από τα ανυπόστατα πάθη και από το ζήλο του γι αυτά αγνόησε το λόγο της 
φύσεως. Σύμφωνα μ᾽ αυτόν έπρεπε να κινηθεί και να μάθει ποιος είναι ο νόμος της φύσεως και 
ποια είναι η τυραννία των παθών που επιβάλλεται µε τη συγκατάθεση της γνώμης και όχι εκ 
φύσεως. Και έτσι µε τις φυσικές του ενέργειες να φυλάξει το νόμο της φύσεως, να διώξει όµως 
µακριά την τυραννία των παθών, και µε το λογικό να διαφυλάξει τη φύση, όπως είναι αφ’ εαυτής 
καθαρή και άµεµπτη. χωρίς μίσος και χωρίς διάσταση από τοὺς άλλους ανθρώπους: και να κάνει 
πάλι τη γνώμη του να συμβαδίζει µε τη φύση, χωρίς να έχει μαζί της τίποτε απολύτως απ᾿ όσα δεν 
επιτρέπει ο λόγος της φύσεως. Και γι’ αυτό ν᾽ απομακρύνει κάθε μίσος και κάθε διάσταση προς το 
συνάνθρωπο, ώστε καθώς θα λέει αυτή την προσευχή, να εισακούεται, και να δέχεται διπλή χάρη 
από το Θεό, τόσο δηλαδή τη συγχώρηση τῶν προηγουμένων αμαρτημάτων, όσο και την προφύλαξη 
και τη λύτρωση από τα μελλοντικά. Και για ενα πράγμα, την πρόθυμη δηλαδή συγχώρηση τῶν 
άλλων, να δέχεται δύο ανταµοιβές: να µην παραχωρείται να πέσει σε πειρασμό, και να µην 
αφήνεται να υποδουλωθεί στον πονηρό. 


Κι εμείς λοιπόν ---για να επαναλάβω συνοπτικά το νόηµα όσων είπα--- αν θέλομε να λυτρωθούμε 
από τον πονηρό και να µην μπούμε σε πειρασμό, ας πιστέψοµε στο Θεό και ας συγχωρήσοµε όσους 
μας έφταιξαν. «Γιατί αν δεν συγχωρήσετε, λέει, στους ανθρώπους τα παραπτώματά τους, οὔτε τα 
δικά σας θα συγχωρήσει ο Πατέρας σας ο οὐράνιος»(Ματθ. 6, 15). Έτσι όχι µόνο θα πάροµε την 
άφεση τῶν αμαρτιών µας, αλλά και το νόμο της αμαρτίας θα νικήσομε, και δε θα εγκαταλειφθούμε 
ὥστε να τον δοκιμάσομε, και θα πατήσομε τον γεννήτορα αυτού του νόμου, το πονηρό φίδι, από το 
οποίο παρακαλούμε να σωθούμε. Στρατηγός θα είναι ο Χριστός που νίκησε τον κόσμοί([ο. 16, 33), 
ο Οποίος µας οπλίζει µε τους νόμους τῶν εντολών Του και µε την αποβολή τῶν παθών συνδέει 
νόμιμα την ανθρώπινη φύση µε τον εαυτό της µέσω της αγάπης: και κινεί ακόρεστα την ὀρεξή µας 
προς τον εαυτό Του που είναι άρτος ζωής, σοφίας, γνώσεως και δικαιοσύνης. Και µε την 


εκπλήρωση του πατρικού θελήματος µας κάνει μετόχους της λατρείας τῶν αγγέλων, που θα 
δείχνομε με τον τρόπο της ζωής µας, κατά πιστή μίμηση τῶν αγγέλων, την επουράνια ευαρέστηση. 
Κι από εκεί πάλι µας ανεβάζει στην ακρότατη κορυφή των θείων, στον Πατέρα τῶν φώτων, και µας 
κάνει κοινωνούς της θείας φύσεως(Β Τετρ. 1, 4) µε την κατά χάρη μέθεξη του Πνεύματος. Στην 
κατάσταση αυτή θα είμαστε τέκνα Θεού, έχοντας μέσα µας όλοι χωρίς περιορισμό, µε άκρα 
καθαρότητα, όλο τον κατά φύση Ὑιό του Πατέρα και χορηγό αυτής της χάρης, από τον οποίο και 
μέσω του Οποίου και µέσα στον οποίο έχοµε και θα έχομε την ύπαρξη, την κίνηση και τη 
ζωή(Πραξ. 17, 28). 


Σ᾽ αυτό το μυστήριο της θεώσεως ας αποβλέπει ο σκοπός της προσευχής µας, για να μάθομε τι 
είμαστε και τι µας έκανε η κατά σάρκα κένωση του Μονογενούς, και από ποιο βάθος, εμάς που 
βρεθήκαμε στο κατώτερο επίπεδο όπου µας κατέβασε το βάρος της αμαρτίας, σε ποιό ύψος µας 
ανέβασε µε τη δύναμη του σπλαχνικού Του χεριού: και ας αγαπήσοµε περισσότερο Εκείνον που µε 
τόση σοφία ετοίμασε τη σωτηρία μας. Ας δείξοµε ότι µε τα έργα µας εκπληρώνεται η προσευχή µας 
και ας φανούμε ότι κηρύττομε το Θεό αληθινό Πατέρα µας κατά χάρη. Να µη φανούμε από τα 
πράγματα ότι έχοµε πατέρα του βίου µας τον πονηρό, που πάντοτε προσπαθεί να εξουσιάζει 
τυραννικά µε τα πάθη της ατιµίας, και ότι, χωρίς να το καταλάβομε, ανταλλάζομε τη ζωή µε τον 
θάνατο. Γιατί και οι δύο εκ φύσεως μεταδίδουν τα δικά τοὺς ιδιώματα ο καθένας σ᾽ εκείνους που 
πηγαίνουν µε το µέρος τους: ο ένας χορηγεί αιώνια ζωή σ᾽ όσους τον αγαπούν, ο άλλος προκαλεί το 
θάνατο σ᾽ όσους τον πλησιάζουν, µε τους εκούσιους πειρασμούς που υποβάλλει. 


Κατά τη Γραφή, ο πειρασμός εκδηλώνεται µε δύο τρόπους. Ο ένας είναι ηδονικός, ο άλλος 
οδυνηρός. Και ο πρώτος γίνεται µε την προαίρεσή µας, ενώ ο άλλος χωρίς αυτήν. Ο πρώτος γεννά 
την αμαρτία, και έχομε διαταχθεί από τον Κύριο να παρακαλούμε να μην μπούμε σ᾽ αυτόν, 
λέγοντας: «μην αφήσεις να μπούμε σε πειρασμό»(Ματθ. 6, 13). και: «να είσαστε άγρυπνοι και να 
προσεύχεστε να µην μπείτε σε πειρασμό»(Ματθ. 26, 41). Ο άλλος πειρασμός είναι για τιμωρία της 
αμαρτίας, και µε ακούσιες επιφορές τιμωρεί τη διάθεση που αγαπά την αμαρτία. Αυτόν αν τον 
Ὀπομείνει κανείς, και μάλιστα αν δεν είναι τρυπηµένος µε τα καρφιά της αμαρτίας, θα ακούσει τον 
μέγα απόστολο Ιάκωβο που διακηρύττει: «Όταν πέσετε, αδελφοί µου, σε ποικίλους πειρασμούς, να 
το θεωρείτε ὡς µεγάλη χαρά. Γιατί η δοκιμασία της πίστεώς σας καλλιεργεί την υπομονή, και η 
υπομονή τη σταθερότητα. η σταθερότητα όµως πρέπει να κρατήσει ὠς το τέλος»ν(]ακ. 1, 2-4). 


Και των δύο ειδών τοὺς πειρασμούς τους εκμεταλλεύεται µε κακουργία ο πονηρός, δηλαδή και τον 
εκούσιο και τον ακούσιο. Τον πρώτο τον σπέρνει ερεθίζοντας την ψυχή µε τις ηδονές του σώματος 
και μηχανεύεται να απομακρύνει την επιθυμία της από τη θεία αγάπη. Για τον άλλο, ζητεί την 
παραχώρηση από το Θεό µε σοφίσματα, θέλοντας να φθείρει µε την οδύνη την ανθρώπινη φύση, 
για ν᾽ αναγκάσει την ψυχή, που θα καταβληθεί από ατονία λόγω των πόνων, να κινήσει τους 
λογισμούς της σε διαβολή του Δημιουργού. Εμείς όμως, γνωρίζοντας τα διανοήματα του 
πονηρού(Β΄Κορ. 2, 11), ας πετάξοµε το ζυγό του εκουσίου πειρασμοῦ, για να µην απομακρύνομε 
την επιθυμία µας από τη θεία αγάπη, και τον ακούσιο που έρχεται µε παραχώρηση Θεού, ας τον 
Ὀπομένομε µε γενναιότητα, για να φανούμε ότι προτιµήσαμε όχι τη φύση, αλλά τον Κτίστη της 
φύσεως. 


Είθε όλοι εμείς που επικαλούμαστε το όνομα του Κυρίου µας Ιησού Χριστού(Πραξ. 2, 21), να 
λυτρωθούμε από τις τωρινές ηδονικές προσβολές του πονηρού, και να ελευθερωθούμε από τις 
μελλοντικές θλίψεις, µε τη μέθεξη στη συγκεκριμένης µορφής υπόσταση τῶν μελλόντων αγαθών 
που µας φανερώθηκε στο πρόσωπο του ίδιου του Χριστού, του Κυρίου µας, του μόνου που 
δοξάζεται μαζί µε τον Πατέρα και το Άγιο Πνεύμα απ᾿ όλη την κτίση. Αμήν. 


Όσιος Θαλάσσιος ο Λίβυος 


Σύντομη βιογραφία 


Ο όσιος πατέρας µας Θαλάσσιος, ο οποίος και πρεσβύτερος έγινε και ηγούμενος, έζησε επί της 
βασιλείας του Κωνσταντίνου Πωγωνάτου, κατά το έτος 660 μΧ. Ἠταν σύγχρονος του αγίου 
Μαξίμου, ο οποίος και του αφιέρωσε µία έκθεση µε απορίες σε θέµατα της Γραφής και τις λύσεις 
τους. 


Οι τέσσερις εκατοντάδες κεφαλαίων που φιλοπόνησε ο ίδιος, πήραν θέση εδώ κοντά στ’ άλλα, γιατί 
προξενούν µεγάλη πνευματική ωφέλεια σ᾽ όσους τις μελετούν. 


Όσιος Θαλάσσιος ο Λίβυος 


Περί αγάπης και εγκρατείας και της κατά νουν πολιτείας. Πρός τον πρεσβύτερο Παύλο 
Πρώτη εκατοντάδα 


Ἔ Στο πρωτότυπο κείµενο τα κεφάλαια έχουν την ακροστιχίδα : ᾿ΙΙνευματικώ αδελφώ και αγαπητώ 
κυρίω Παύλω Θαλάσσιος, τῶ μεν φαινομένω ησυχαστής, τη δ΄αληθεία πραγματευτής κενοδοξίας”. 


1. Ο πόθος που τείνει ολοκληρωτικά στο Θεό, δένει µε το Θεό και μεταξύ τους εκείνους που 
ποθούν. 


2. Ο νους που απόκτησε πνευματική αγάπη, δε διανοείται για τον πλησίον του εκείνα που δεν 
αρμόζουν στην αγάπη. 


3. Κρύβει την υποκρισία κάτω από πλαστή αγάπη εκείνος που επαινεί µε το στόμα του, αλλά 
εξουθενώνει µε την καρδιά του. 


4. Εκείνος που απόκτησε την αγάπη, υπομένει ατάραχα τα λυπηρά και οδυνηρά που του προξενούν 
οι εχθροί του. 


5. Μόνον η αγάπη ενώνει τα κτιστά όντα µε το Θεό και μεταξύ τους σε ομόνοια. 


6. Αγάπη αληθινή έχει εκείνος που δεν ανέχεται να ακούει υπονοούμενα, ούτε φανερές κατηγορίες 
κατά του πλησίον. 


7. Είναι άξιος τιμής εμπρός στο Θεό και τους ανθρώπους εκείνος που δεν κάνει τίποτε που να 
καταργεί την αγάπη. 


8. Ιδίωµα της ανυπόκριτης αγάπης είναι ο αληθινός λόγος από αγαθή συνείδηση. 


9. Κρύβει φθόνο κάτω από πλαστή φιλία, εκείνος που μεταφέρει στον αδελφό τις κατηγορίες 
κάποιου άλλου εναντίον του. 


10. Όπως οι σαρκικές αρετές επισύρουν την δόξα τῶν ανθρώπων, έτσι και οι πνευματικές 
επισύρουν την δόξα του Θεού. 


11. Η αγάπη και η εγκράτεια καθαρίζουν την ψυχή, ενώ η καθαρή προσευχή λαμπρύνει το νου. 
12. Εκείνος είναι δυνατός άνθρωπος, ο οποίος αποδιώχνει την κακία µε την πράξη και µε τη γνώση. 
13. Εκείνος που απόκτησε απάθεια και πνευματική γνώση, έλαβε χάρη από το Θεό. 


14. Αν θέλεις να νικήσεις τους εμπαθείς λογισμούς, απόκτησε εγκράτεια και αγάπη προς τον 
πλησίον. 


15. Φύλαξε τον εαυτό σου από ακράτεια και μίσος, και δε θα βρεις εμπόδιο στον καιρό της 
προσευχῆς σου. 


16. Όπως δεν μπορείς να βρεις αρώματα στο βόρβορο, έτσι στην καρδιά του μνησικάκου δεν 
μπορείς να βρεις ευωδία αγάπης. 


17. Να κυριαρχείς γενναία στο θυμό και την επιθυμία, και πολύ γρήγορα θ᾽ απαλλαγείς από τους 
πονηρούς λογισμούς. 


18. Εκτοπίζει την κενοδοξία η κρυφή πνευματική εργασία, και διώχνει την υπερηφάνεια το να µην 
εξουθενώνεις κανέναν. 


19. Ιδίωµα της κενοδοξίας είναι η υποκρισία και το ψεύδος, ενώ της υπερηφάνειας, η οίηση καὶ ο 
φθόνος. 


20. Άρχοντας είναι εκείνος που κυριάρχησε στον εαυτό του και υπέταξε στο λογικό την ψυχή και το 


σώμα του. 
21. Η γνησιότητα του φίλου φανερώνεται στον πειρασμό, όταν μοιραστεί την ανάγκη σου. 
22. Ασφάλισε τις αισθήσεις µε την ησυχία και κρίνε τοὺς λογισμούς που έρχονται στην καρδιά. 


23, Να αντιµετωπίζεις χωρίς µνησικακία τους λογισμούς που προξενούν λύπη. να έχεις όμως 
εχθρική διάθεση προς τους φιλήδονους λογισμούς. 


24. Ησυχία, προσευχή, αγάπη και εγκράτεια, είναι τετράτροχο άρµα που ανεβάζει το νου στους 
ουρανούς. 


25. Λιώσε το σώμα σου µε ασιτία και αγρυπνία, και διώχνεις το δήµιο λογισμό της ηδονής. 


26. Όπως λιώνει το κερί μπροστά στη φωτιά(ψαλμ. 67, 3), έτσι λιώνουν οι ακάθαρτοι λογισμοί 
μπροστά στο φόβο του Θεού. 


27. Είναι µεγάλη ζημία της συνετής ψυχής το να πολυκαιρίσει ο νους σε αξιοκατηγόρητο πάθος. 


28. Κάνε υπομονή στα λυπηρά και οδυνηρά που σου στέλνονται, γιατί µε αυτά σε καθαρίζει η 
πρόνοια του Θεού. 


29, Αφού απέρριψες την ύλη και απαρνήθηκες τον κόσμο, απαρνήσου τώρα και τοὺς πονηρούς 
λογισμούς. 


30. Έργο χαρακτηριστικό του νου είναι το να ασχολείται πάντοτε µε τα λόγια του Θεού. 


31. Όπως έργο του Θεού είναι να διοικεί τον κόσμο, έτσι έργο της ψυχής είναι να κυβερνήσει το 
σώμα. 


32. Μεποια ελπίδα θα συναντήσοµε το Χριστό, αφού είµαστε δούλοι μέχρι τώρα στις ηδονές; 


33. Την ηδονή εκτοπίζουν η κακοπάθεια και η λύπη, είτε θεληματική είτε προερχόμενη από τη θεία 
πρόνοια. 


34. Ύλη των παθών είναι η φιλαργυρία, γιατί αυξάνει τις ηδονές. 
35. Η αποτυχία της ηδονής γεννά τη λύπη. Η ηδονή είναι ζευγμένη µαζί µε κάθε πάθος. 


36. Το μέτρο που έχεις στην αντιμετώπιση του σώματός σου, θα χρησιμοποιήσει ο Θεός 
αντίστροφα στην ανταπόδοσή Του. 


37. Είναι έργα θείας κρίσεως, οι δίκαιες ανταποδόσεις για όσα διαπράχθηκαν µε το σώμα. 
38. Η αρετή και η γνώση γεννούν αθανασία. Η απουσία τους γεννά το θάνατο. 
39, Η κατά Θεόν λύπη εκτοπίζει την ηδονή. Η εκτόπιση της ηδονής είναι ανάσταση της ψυχής. 


40. Απάθεια είναι η ακινησία της ψυχής προς την κακία. Είναι αδύνατο να την αποκτήσει κανείς 
χωρίς το έλεος του Χριστού. 


41. Σωτήρας της ψυχής και του σώματος είναι ο Χριστός. Όποιος ακολουθεί τα ίχνη Του(Α΄ Πέτρ. 
2, 21), ελευθερώνεται από την κακία. 


42. Αν θέλεις να σωθείς, απαρνήσου την ηδονή και ανάλαβε εγκράτεια και αγάπη, μαζί µε 
αδιάλειπτη προσευχή. 


43, Ιδίωμα της απάθειας είναι η αληθινή διάκριση. Εκείνος που έχει διάκριση, πράττει τα πάντα µε 
μέτρο και κανόνα. 


44. Ο Κύριος και Θεός µας είναι ο Ιησούς Χριστός. Και ο νους που Τον ακολουθεί, δεν θα μείνει 
στο σκοτάδι(Ιω. 12, 46). 


45. Συγκέντρωσε το νου σουκαι πρόσεχε τους λογισμούς σου. όσους βρεις εμπαθείς, πολέμησέ 
τους. 


46. Τρία πράγματα εἰναι που σου προκαλούν λογισμούς. η αίσθηση, η μνήμη και η κράση του 


σώματος. Βαρύτεροι λογισμοί είναι εκείνοι που έρχονται από την μνήμη. 


47. Εκείνος που του δόθηκε σοφία, γνώρισε τους λόγους τῶν ασώµατων όντων, και ποια είναι η 
αρχή και ποιο το τέλος του κόσμου. 


48. Μην παραμελείς την πρακτική αρετή και θα φωτιστεί ο νους σου. Γιατί λέει η Γραφή: “Θα σου 
ανοίξω αόρατους και απόκρυφους θησαυρούς (Ησ. 45, 3). 


49. Εκείνος που ελευθερώθηκε από τα πάθη, βρήκε χάρη Θεού. Κι εκείνος που καταξιώθηκε και 
έλαβε γνώση, βρήκε το “μέγα έλεος”. 


50. Ο νους που ελευθερώθηκε από τα πάθη, γίνεται φωτόμορφος, καθώς καταφεγγίζεται αδιάλειπτα 
από τις θεωρίες των όντων. 


51]. Φέγγος της ψυχής είναι η αγία γνώση. όταν το στερηθεί ο ανόητος, βαδίζει μέσα στο 
σκοτάδι(Εκκλ. 2, 14). 


52, Ανόητος εἰναι εκείνος που ζει στο σκοτάδι, και από κει τον υποδέχεται το σκοτάδι της 
αγνωσίας. 


53, Εκείνος που αγαπά τον Ιησού, θα ελευθερωθεί από την κακία. Και εκείνος που Τον ακολουθεί, 
θα δειτην αληθινή γνώση. 


54. Ο νους που ελευθερώθηκε από τα πάθη, βλέπει χωρίς πάθος τα νοήματα, και όταν το σώμα 
ειναι ξυπνητό, και στον ύπνο του. 


55. Ο νους που καθαρίστηκε τελείως, στενοχωρείται µέσα στα όντα και θέλει να βρίσκεται πάντοτε 
έξω από τα δημιουργήματα. 


56. Μακάριος εκείνος που έφτασε στην απέραντη απειρία. Και έφτασε εκείνος που ξεπέρασε όλα 
τα πεπερασμένα. 


57. Εκείνος που σέβεται το Θεό, ερευνά του λόγους Του. Τους βρίσκει ο εραστής της αλήθειας. 


58. Ο νους που κινείται από ειλικρίνεια, βρίσκει την αλήθεια. Εκείνος που κινείται από πάθος, δε 
θα την βρει. 


509, Όπως είναι άγνωστος ο Θεός στην ουσία Του, έτσι και στη μεγαλοσύνη Του είναι απέραντος. 
60. Της ουσίας (του Θεού) που δεν έχει αρχή και τέλος, ούτε τη φύση της δεν μπορούμε να βρούμε. 
61. Σωτηρία όλης της κτίσεως είναι η υπεράγαθη πρόνοια του Κτίστη. 


62. Ο Κύριος υποβαστάζει µε οικτιρμούς όλους όσοι κινδυνεύουν να πέσουν, και σηκώνει όλους 
όσοι έπεσαν και συντρίφθηκαν(Ψαλμ. 144, 14). 


63. Ο Χριστός είναι δίκαιος ανταποδότης τῶν ζώντων και των νεκρών και τῶν πράξεων του 
καθενός. 


64. Αν θέλεις να γίνεις κυρίαρχος της ψυχής και του σώματος, κόβε πρώτα τις αιτίες των παθών. 


65. Σύζευξε µε τις αρετές τις δυνάμεις της ψυχής, και αυτές ελευθερώνονται οπωσδήποτε από τον 
τυρρανικό ζυγό των παθών. 


66. Χαλίνωσε τις ορµές της επιθυμίας µε την εγκράτεια, και τις ορµές του θυμού µε την πνευματική 
αγάπη. 


67. Η ησυχία και η προσευχή είναι μέγιστα όπλα της αρετής. αυτές οι δύο καθαρίζουν το νου και 
τον κάνουν διορατικό. 


68. Ωφελεί µόνο η πνευματική συνομιλία. Από όλες τις λοιπές, προτιμότερη είναι η ησυχία. 


69. Από τους πέντε τρόπους της συνομιλίας, διάλεξε τους τρεις, στον τέταρτο μην πλησιάζεις 
συχνά, κι από τον πέμπτο φύγε μακριά. 


70. Αγαπά την ησυχία εκείνος που δεν έχει πάθος προς τα πράγματα του κόσμου. Αγαπά όλους τους 


ανθρώπους εκείνος που δεν αγαπά κανένα πράγμα ανθρώπινο. 
ΤΙ. Ἡ συνείδηση εἶναι ἀληθινός δάσκαλος: ὅποιος ὑπακούει σ᾽ αὐτήν, δε σκοντάφτει. 
72. Ἡ συνείδηση δέν κρίνει ἐκείνους μονάχα πού ἔφτασαν στό ἄκρο τῆς ἀρετῆς ἤ τῆς κακίας. 


73, Ἡ ἄκρα ἀπάθεια κάνει τά νοήματα ἀπαθή. Ἡ ἄκρα γνώση παρουσιάζει τόν ἄνθρωπο στόν 
Ὑπεράγνωστο. 


74. Ἀξιοκατηγόρητη λύπη φέρνει ἡ ἀποτυχία στίς ἡδονές. Ἐκείνος πού καταφρόνησε τίς ἡδονές, 
μένει χωρίς λύπη. 


75. Ἡ λύπη γενικά εἶναι στέρηση ἡδονῆς, εἴτε τῆς θεϊκῆς, εἴτε τῆς κοσμικῆς. 


76. Ἡ βασιλεία τοῦ Θεοῦ εἶναι ἀγαθότητα καί σοφία, τίς ὁποῖες ὅποιος ἐπιτύχει, ζεῖ στόν 
οὐρανό(φιλιπ. 3, 20). 


77. Ἄθλιος εἶναι ὁ ἄνθρωπος πού µέ τά ἔργα του προτίμησε τό σῶμα ἀπό τήν ψυχή’ καί τόν κόσμο 
ἀπό τόν Θεό. 
78. Ἴση ἀγάπη πρός ὅλους ἔχει ὅποιος δέ φθονεῖ τοῦς ἐνάρετους καί ἐλεεῖ τούς κακούς. 


79. Ἐκεῖνος θά ἔπρεπε ἀληθινά νά κυβερνᾶ, ὁ ὁποῖος ἐφαρμόζει στήν ψυχή καί στό σῶμα του τούς 
νόμους τῆς ἀρετῆς. 


80. Πνευματικός ἔμπορος εἶναι ἐκεῖνος πού γιά χάρη τῶν μελλόντων ἀγαθῶν ἀπαρνήθηκε ἐξίσου 
καί τά εὐχάριστα καί τὰ λυπηρά τοῦ κόσμου. 


81. Λυναμώνει τήν ψυχή ἡ ἀγάπη καί ἡ ἐγκράτεια, καί τό νοῦ ἡ καθαρή προσευχή καί ἡ πνευματική 
θεωρία. 


82. Ὅταν ἀκοῦς ὠφέλιμο λόγο, μήν κρίνεις ἐκεῖνον πού διδάσκει, γιά νά µη στερηθεῖς τήν ὤφέλιμη 
νουθεσία. 


83, Ἡ πονηρή προαίρεση διανοεῖται κακά, καί τά κατορθώματα τοῦ πλησίον τά βλέπει γιά 
ἐλαττώματα. 


84. Μήν ἐμπιστεύεσαι τό λογισμό σου πού κρίνει τόν πλησίον, γιατί ἀφοῦ ὁ λογισμός σου ἔχει 
συσσωρευμένη κακία(Ματθ. 12, 35), κάνει καί κακές σκέψεις. 


85. Ἡ ἀγαθή καρδιά ἔχει ἀγαθές ἔννοιες. Γιατί οἱ λογισμοί της εἶναι ἀνάλογοι μέ τό ἀγαθό ἀπόθεμά 
της. 


86. Πρόσεχε τούς λογισμούς σου καί φεῦγε ἀπό τήν κακία, γιά νά μή σκοτιστεῖ ὁ νοῦς σου καί 
βλέπει ἄλλα ἀντ᾽ ἄλλων. 


87. Ἀναλογίσου τούς Ἰουδαίους καί ἀσφάλισε τόν ἑαυτό σου: αὐτοί, τυφλωμένοι ἀπό τόν φθόνο, 
ἔβλεπαν σάν τόν Βεελζεβούλ τόν Κύριο καί Θεό(Ματθ. 10, 25). 


88. Ἡ πονηρή ὑπόνοια σκοτίζει τή διάνοια(Σ. Σειρ. 3, 24) καί τήν κάνει νά βλέπει ἐκεῖνα πού εἶναι 
δίπλα στόν δρόμο καί ὄχι τό δρόμο. 


89, Δίπλα σέ ὅλες τίς ἀρετές βρίσκονται οἱ κακίες, καί γι᾿ αὐτό οἱ πονηροί τίς ἀρετές τὶς 
παραγνωρίζουν γιά κακίες. 


90. Ὅταν ὁ νοῦς χρονίζει στήν ἡδονή ἤ στήν λύπη, πέφτει πολύ γρήγορα στό πάθος τῆς ἀκηδίας. 
91. Ἡ καθαρή συνείδηση ἀνυψώνει τήν ψυχή. Ἀκάθαρτος λογισμός τήν φέρνει στά καταχθόνια. 
92. Ὅταν κινοῦνται τά πάθη, διώχνουν τήν κενοδοξία: ὅταν πάλι ἐκτοπίζονται, τήν ξαναφέρνουν. 
93, Ἄν θέλεις νά ἐλευθερωθεῖς ἀπό ὅλα μαζί τά πάθη, ὁπλίσου μέ ἐγκράτεια, ἀγάπη καί προσευχή. 


94. Ὁ νοῦς πού χρονίζει μέ τήν προσευχή κοντά στό Θεό, ἐλευθερώνει ἀπό τά πάθη τό παθητικό 
μέρος τῆς ψυχῆς. 


95. Ὅταν ὁ Θεός έδωσε τήν ὑπάρξη στά ὄντα, ἔνωσε συγχρόνως τά πάντα μέ τήν πρόνοιά Του. 
96. Μέ τό νά γίνει δοῦλος, ἐνῶ εἶναι Κύριος, φανέρωσε στήν κτίση τό ἄκρον τῆς πρόνοιάς Του. 


97. Ὁ Θεός καί Λόγος, ἀφοῦ σαρκώθηκε χωρίς νά ὑποστεῖ μετατροπή, ἐνώθηκε μέσω τῆς σάρκας 
Του μέ ὅλη τή κτίση. 


98. Παράδοξο θαῦμα γίνεται στόν οὐρανό καί στή γῆ: φάνηκε Θεός πάνω στή γῆ καί ἄνθρωπος 
στόν οὐρανό, 


99, γιά νά ἑνώσει τοῦς ἀνθρώπους μέ τούς ἀγγέλους καί νά χαρίσει σέ ὅλη τή κτίση τή θέωση. 

100. Ὁ ἁγιασμός καί ἡ θέωση ἀγγέλων καί ἀνθρώπων εἶναι ἡ γνώση τῆς Ἁγίας καί Ὁμοουσίου 
Τριάδος. 

101. Ἡ ἐλευθερία ἀπό τά πάθη εἶναι συγχώρηση τῶν ἁμαρτιῶν. Ὅποιος δέν ἐλευθερώθηκε μέ τή 
χάρη ἀπό τά πάθη, δέν ἔλαβε ἀκόμη τή συγχώρηση. 


Όσιος Θαλάσσιος ο Λίβυος 


Περί αγάπης και εγκρατείας και της κατά νουν πολιτείας. Πρός τον πρεσβύτερο Παύλο 
Δεύτερη εκατοντάδα 


Ἔ Ακροστιχίδα πρωτοτύπου : ᾿Εύξαι υπέρ εμού, αδελφέ τιμιώτατε, ότι μεγάλα κακά προσδοκώ, 
άξια της εµής προαιρέσεως, λύπας τη ψυχή και οδύνας τῶ σώματι”. 


1. Αν θέλεις να απαλλαγείς ταυτόχρονα από όλες τις κακίες, απαρνήσου την μητέρα των κακών, τη 
φιλαυτία. 


2. Ὑγεία της ψυχής είναι η απάθεια και η γνώση. Είναι αδύνατο να την αποκτήσει κανείς, εφόσον 
είναι υποδουλωμένος στις ηδονές. 


3. Τις σωματικές και ψυχικές ηδονές τις ξεραίνει η εγκράτεια µαζί µε την υπομονή, και η αγάπη 
μαζί µε την μακροθυμία. 


4. Αρχή τῶν κακών για την ψυχή είναι η φιλαυτία. Φιλαυτία είναι η αγάπη προς το σώμα. 


5. Ιδίωµα του λογικού είναι να υποταχθεί στον ορθό λόγο, και να ταλαιπωρήσει το σώμα και να το 
μεταχειριστεί σαν δούλο(Α΄ Κορ. 9, 27). 


6. Είναι προσβολή στο λογικό να υποταχθεί στο άλογο σώµα και να φροντίζει πώς να ικανοποιεί τις 
αισχρές επιθυμίες του(Ρωμ. 13. 14). 


7. Κακό έργο της ψυχής είναι να αφήνει τον Κτίστη και να λατρεύει το σώμα. 
8. Έλαβες εντολή να έχεις το σώμα υπηρέτη, όχι να δουλεύεις παρά φύση στις ηδονές του. 


9. Σπάσε τα δεσμά της αγάπης προς το σώμα και µη δίνεις τίποτε στο δούλο (σώμα) εκτός από τα 
απολύτως αναγκαία. 


10. Κλείσε τις αισθήσεις στο φρούριο της ησυχίας, για να µην απασχολούν το νου στις επιθυμίες 
τους. 


11. Μέγιστα όπλα εκείνου που ησυχάζει µε υπομονή είναι η εγκράτεια και η αγάπη, η προσοχή και 
η ανάγνωση. 

12. Δεν παύει ο νους να στρέφεται γύρω από τις ηδονές, μέχρις ότου κάνεις τη σάρκα δούλο και 
αφιερωθείς στη θεωρία. 


13. Ας αγωνιστούμε για τις εντολές, για να ελευθερωθούμε από τα πάθη. Ας αγωνιστούμε επίσης 
για τα θεία δόγματα, για να αξιωθούμε τη θεία γνώση. 


14. Αθανασία ψυχής είναι η απάθεια και η γνώση: αυτή δεν µπορεί να την αποκτήσει εκείνος που 
είναι υποδουλωμένος στις ηδονές. 


15. Έχε δούλο το σώμα αφού αφαιρέσεις τις ηδονές, και απάλλαξέ το από την ελεεινή δουλεία. 


16. Αφού ο Θεός σ᾽ έπλασε ελεύθερο και σε κάλεσε για να είσαι ελεύθερος(Γαλ. 5, 13), µην 
ανέχεσαι να είσαι δούλος στα ακάθαρτα πάθη. 


17. Με λύπες και ηδονές, µε επιθυμίες και φόβους, οι δαίμονες δένουν το νου στα αισθητά. 
1δ. Ο φόβος του Κυρίου νικά τις επιθυμίες, και η κατά Θεόν λύπη διώχνει την ηδονή. 
19. Η επιθυμία της σοφίας καταφρονεί το φόβο, και η ηδονή της γνώσεως διώχνει τη λύπη. 


20. Αυτά τα τέσσερα περιέχουν οι άγιες γραφές: τις εντολές, τα δόγματα, τις απειλές και τις 
Ὀποσχέσεις. 


21. Την επιθυμία τη σταματά η εγκράτεια και ο κόπος. την ελαττώνει η ησυχία και ο θείος έρωτας. 


22. Μην πειράξεις τον αδελφό µε υπονοούμενα. Γιατί και συ δε θα μπορέσεις να υπομείνεις όταν 
σου κάνει τα ίδια. 


23. Το θυμό τον σταματά η µακροθυμµία και η αμνησικακία. Τον ελαττώνει η αγάπη και η 
συμπάθεια. 


24. Σε όποιον δόθηκε γνώση, δόθηκε φως νοερό. Εκείνος που έλαβε γνώση και την περιφρονεί, θα 
δει σκότος. 


25. Η τήρηση τῶν εντολών του Θεού γεννά την απάθεια. Η απάθεια της ψυχής συντηρεί τη γνώση. 
26. Ανέβαζε τα αισθητά στη νοητή θεωρία, και θ᾽ ανασύρεις την αίσθηση πάνω από τα αισθητά. 


27. Η γυναίκα συμβολίζει την πρακτική ψυχή, µε την οποία όταν συνευρεθεί ο νους, γεννά τις 
αρετές. 


28. Η έρευνα τῶν λόγων του Θεού γεννά τη γνώση του Θεού σ᾽ εκείνον που ζητεί ειλικρινά µε 
ευλάβεια και πόθο. 


29, Ό,τι είναι το φῶς για κείνους που βλέπουν και για κείνα που βλέπονται, αυτό είναι και ο Θεός 
για κείνους που νοούν και για κείνα που νοούνται. 


30. Το στερέωμα του ουρανού συμβολίζει το στερέωμα της πίστεως, όπου όλοι οι Άγιοι λάμπουν 
σαν αστέρια. 


31. Η Ἱερουσαλήμ είναι η επουράνια γνώση των ασωμάτων. Γιατί σ᾽ αυτήν θεωρείται το όραμα της 
ειρήνης. 


32. Μην αμελείς την πρακτική αρετή, γιατί ελαττώνεται η γνώση: και όταν συμβεί λιμός, θα 
κατεβείς στην Αίγυπτο(Γέν. 12. 10). 


33. Νοητή ελευθερία είναι η απελευθέρωση από τα πάθη, την οποία κανείς δεν αποκτά χωρίς το 
έλεος του Χριστού. 


34. Γη της επαγγελίας είναι η βασιλεία των ουρανών, την οποία προξενούν η απάθεια και η γνώση. 


35. Ο σκοτισµός τῶν παθών είναι νοητή Αίγυπτος, στην οποία κανείς δεν κατεβαίνει, εκτός αν 
πέσει σε λιμό. 


36. Άκουε συχνά πνευματικούς λόγους, και θα απομακρυνθεί ο νους σου από ακάθαρτους 
λογισμούς. 


37. Αγαθός και σοφός είναι µόνο ο Θεός από τη φύση Του. Γίνεται τέτοιος και ο νους κατά μέθεξη, 
αν προσπαθήσει. 


38. Να κυριαρχείς στην κοιλιά, στον ύπνο, στο θυμό και στη γλώσσα, και δεν θα σκοντάψει το πόδι 
σου σε πέτρα(Ψαλμ. 90, 12). 


39, Αγωνίσου να αγαπήσεις κάθε άνθρωπο εξίσου, και διώχνεις όλα μαζί τα πάθη σου. 


40. Η θεωρία των αισθητών είναι κοινή του νου και της αισθήσεως: η γνώση όμως των νοητών 
ανήκει µόνο στο νου. 


41. Αδύνατο ο νους να αφιερωθεί στα νοητά, αν δεν αποκόψει τη σχέση µε την αίσθηση και τα 
αισθητά. 

42. Η αίσθηση έχει φυσική κλίση προς τα αισθητά και περισπά μαζί και το νου, καθώς αυτά την 
περισπούν γύρω τους. 

43, Κάνε να κλίνει η αίσθηση στην υπηρεσία του νου και µην της δώσεις ευκαιρία να τον στρέψει 
αλλού εκείνη. 


44. Όταν συμβεί να ασχοληθεί ο νους µε τα αισθητά, τράβηξε σ᾽ αντιπερισπασμό την αίσθηση, 
οδηγώντας στο νου τα κοντινά πράγματα. 


45. Σηµάδι ότι ο νους ασχολείται µε τα νοητά είναι να περιφρονεί όλα όσα κολακεύουν την 
αίσθηση. 


46. Όταν ο νους ανοιχτεί όλως διόλου στη θεωρία τῶν νοητών, δύσκολα ξεκολλά από την ηδονή 
που είναι γύρω από αυτά. 


47. Όταν ο νους πλουτίσει µε τη γνώση της Μονάδας, τότε έχει τελείως υποδουλωμένη και την 
αίσθηση. 


48. Εμπόδιζε το νου σου να στρέφεται γύρω από τα αισθητά, για να µην τρυγήσει απ᾿ αυτά ηδονές 
και λύπες. 


49. Όποιων ο νους ασχολείται πάντοτε µε τα θεία, αυτών και το παθητικό µέρος της ψυχής έγινε 
θείο όπλο. 


50. Αδύνατο ο νους να αποκτήσει σαν ιδιότητα τη γνώση, αν δεν εξορίσει πρωτύτερα την 
αμαρτητικότητα του παθητικού μέρους µέσω τῶν αρετών του. 


51. Τότε γίνεται ο νους ξένος προς τα κοσμικά, όταν αποκόψει εντελώς τη σχέση προς την αίσθηση. 


52. Ιδίώμα του λογιστικού μέρους της ψυχής είναι να ασχολείται µε τη γνώση του Θεού, ενώ του 
παθητικού μέρους της, µε την αγάπη και την εγκράτεια. 


53, Αδύνατο είναι να ασχολείται ο νους µε αισθητό πράγμα, αν οπωσδήποτε δεν έχει πάθος σ᾽ αυτό. 


54. Νους τέλειος είναι εκείνος που απόκτησε σαν ιδίωμά του τη γνώση. Ῥυχή τέλεια είναι εκείνη 
που ζυμώθηκε µε τις αρετές. 


55. Η σχέση του νου προς την αίσθηση τον κάνει δούλο τῶν σωματικών ηδονών. 


56. Ο νους απομακρύνεται από τον τόπο της γνώσεως, όταν το παθητικό μέρος της ψυχής 
μετακινηθεί από τις αρετές του. 


57. Έχομε λάβει εξουσία να γίνομε παιδιά του Θεού(]ω. 1, 12). Δεν γινόμαστε όµως, αν δεν 
ξεντυθούμε τα πάθη. 


58. Κανείς ας µη νομίζει ότι έγινε πράγματι παιδί του Θεού, αν δεν απόκτησε ακόµη τα θεία 
χαρακτηριστικά. 


59. Η ομοίωση του τρόπου µας µε το καλό ή με το κακό, µας κάνει παιδιά του Θεού ή του σατανά. 


60. Συνετός άνθρωπος είναι εκείνος που προσέχει στον εαυτό του(Εξ. 23, 21) και σπεύδει να 
χωριστεί από κάθε μολυσμό. 


61. Η πωρωμένη ψυχή όταν μαστιγώνεται, δεν αισθάνεται και δεν ανέχεται να έρθει σε συναίσθηση 
του ευεργέτη της. 


62. Το λερωμένο φόρεμα βγάζει έξω από τους θείους γάμους και οδηγεί στο σκότος το 
εξώτερο(Ματθ. 22, 11-13). 


63, Εκείνος που φοβάται το Θεό, φροντίζει για την ψυχή του, και αποφεύγει τις κακές 
συναναστροφές. 


64. Αδύνατο να βρει το έλεος του Θεού εκείνος που τον άφησε και δουλεύει στις ηδονές. 


65. Ο ίδιος ο Ιησούς το είπε --- και αν ακόµη δε θέλομε να το πιστέψοµε --- ότι «κανείς δεν µπορεί 
να είναι δούλος σε δύο κυρίους»(Ματθ. 6, 24). 


66. Η ψυχή που λερώθηκε από τα πάθη, είναι πωρωμένη, και χωρίς τη χρήση νυστεριού και 
καυτηριασμών δε δέχεται να πιστεύει. 


67. Φοβερές δοκιμασίες περιμένουν τους σκληρούς: γιατί χωρίς μεγάλους πόνους δεν καταδέχονται 
να μαλακώσουν. 


68. Ο συνετός άνθρωπος φροντίζει για τον εαυτό του, και µε θεληματικούς κόπους αποφεύγει τους 


αθέλητους. 


69. Επιμέλεια της ψυχής είναι η κακοπάθεια και η ταπείνωση. Με αυτά τα δύο ο Θεός συγχωρεί 
όλες τις αμαρτίες. 


70. Όπως οι επιθυμίες και οι οργές πληθαίνουν τις αμαρτίες, έτσι η εγκράτεια και η ταπείνωση τις 
εξαλείφουν. 


71. Η κατά Θεόν λύπη καθαρίζει την καρδιά. Αυτήν τη γεννά ο φόβος της κολάσεως. 


72. Η κατά Θεόν λύπη καθαρίζει την καρδιά και απομακρύνει απ᾿ αυτήν τους μολυσμούς των 
ηδονών. 


73. Υπομονή είναι η φιλοπονία της ψυχής: και όπου υπάρχει φιλοπονία, εξορίζεται η φιληδονία. 


74. Κάθε αμαρτία γίνεται για την ηδονή, και κάθε συγχώρηση πετυχαίνεται µε κακοπάθεια και 
λύπη. 


75. Πέφτει σε αθέλητους πόνους, σύμφωνα µε τη θεία πρόνοια, εκείνος που δεν ανέχεται να 
μετανοεί µε θεληματικούς κόπους. 


76. Ο Χριστός είναι Σωτήρας όλου του κόσμου και χάρισε τη μετάνοια στους ανθρώπους για τη 
σωτηρία τους. 


77. Η μετάνοια γεννά την τήρηση τῶν εντολών. Η τήρηση τῶν εντολών καθαρίζει την ψυχή. 


78. Η κάθαρση της ψυχής είναι απελευθέρωση από τα πάθη. Η απελευθέρωση από τα πάθη γεννά 
την αγάπη. 


79. Ψυχή καθαρή είναι εκείνη που αγαπά το Θεό. Και νους καθαρός είναι εκείνος που 
απομακρύνθηκε από την άγνοια. 


80. Αγωνίσου υπέρ των εντολών του Χριστού μέχρι θανάτου, γιατί αν καθαριστείς µε αυτές, θα 
μπεις στην αιώνια ζωή. 


81. Να μεταχειρίζεσαι το σώμα σαν υπηρέτη των εντολών, κρατώντας το όσο μπορείς µακριά από 
ηδονή και αρρώστια. 


82. Η επανάσταση της σάρκας έρχεται από αμέλεια της προσευχής και της δίαιτας και της καλής 
ησυχίας. 
83, Η καλή ησυχία γεννά καλά παιδιά, την εγκράτεια, την αγάπη και την καθαρή προσευχή. 


84. Η ανάγνωση των Γραφών και τῶν ιερών βιβλίων και η προσευχή καθαρίζουν το νου: η αγάπη 
και η εγκράτεια καθαρίζουν το παθητικό µέρος της ψυχής. 


85. Κράτα την εγκράτεια πάντοτε ισορροπημένη, για να µην σε ρίξει η ανωμαλία στα αντίθετα. 


86. Εκείνος που βάζει νόμους στον εαυτό του, να προσέχει να µην τους παραβεί. Γιατί εκείνος που 
προσπαθεί να γελάσει τον εαυτό του, αυταπατάται. 


87. Οι εµπαθείς ψυχές είναι νοητές δύσεις. Γιατί σ᾽ αυτές έδυσε ο ήλιος της δικαιοσύνης. 


88. Παιδί του Θεού είναι εκείνος που ομοιώθηκε µε το Θεό µε την αγαθότητα, τη σοφία, τη δύναμη 
και τη δικαιοσύνη. 


89, Ασθένεια της ψυχής είναι η έξη της κακίας, και θάνατός της η έμπρακτη αμαρτία. 


90. Η τέλεια απάθεια είναι νοητή ακτημοσύνη. Όταν ο νους φτάσει σ᾽ αυτήν, εγκαταλείπει τα 
γήινα. 


91. Να διατηρείς σε ισορροπία τις ψυχικές αρετές: απ᾿ αυτό γεννιέται ο καρπός της δικαιοσύνης. 
92. Λένε πως η θεωρία τῶν νοητών είναι ασώματη, γιατί είναι απαλλαγμένη από ύλη και μορφή. 


93, Όπως τα τέσσερα στοιχεία αποτελούνται από ύλη και μορφή, έτσι και τα σώματα που 


προέρχονται από αυτά, είναι από ύλη και µορφή. 


94. Όταν ο Λόγος έγινε σάρκα(]ω. 1, 14) από φιλανθρωπία, ούτε αυτό που ήταν μετέβαλε, ούτε 
αλλοίωσε αυτό που έγινε. 


95. Όπως λέμε ότι ο ένας Χριστός είναι από θεότητα και ανθρωπότητα και κατέχει ολόκληρη τη 
θεότητα και ολόκληρη την ανθρωπότητα, Ετσι λέμε ότι είναι από δύο φύσεις και κατέχει 
ολόκληρες τις δύο φύσεις. 


96. Μια υπόσταση παραδεχόµαστε στο Χριστό, σε δύο φύσεις αδιαίρετα ενωμένες. 


97. Αδιαίρετη πιστεύομε τη µία υπόσταση του Χριστού, και παραδεχόµαστε ασύγχυτη την ένωση 
των δύο Του φύσεων. 


98. Προσκυνούμε Ως τρισυπόστατη τη μία ουσία της θεότητας, και ομολογούμε ομοούσια την Αγία 
Τριάδα. 


99, Ιδιαίτερα χαρακτηριστικά τῶν τριών Ὑποστάσεων είναι πατρότητα, υιότητα, εκπόρευση. Και 
κοινά χαρακτηριστικά τῶν τριών Ὑποστάσεων είναι η ουσία, η φύση, η θεότητα, η αγαθότητα. 


Όσιος Θαλάσσιος ο Λίβυος 


Περί αγάπης και εγκρατείας και της κατά νοῦν πολιτείας. Πρός τον πρεσβύτερο Παύλο 
Τρίτη εκατοντάδα 


Ἄ Ακροστιχίδα πρωτοτύπου : Πλήν κακά κυρίως, ου τα την σάρκα μεν κακούντα, την δε ψυχήν 
καθαίροντα, τα δε την συνείδησιν λυπούντα, τέρποντα δε την σάρκα”. 


1. Για τον από τη φύση Του αγαθό, να διανοείσαι αγαθά. Και για κάθε άνθρωπο, να σκέφτεσαι τα 
καλά. 


2. Ο Θεός θα µας ζητήσει απολογία για τα λόγια, τα έργα και τους λογισμούς µας κατά την ηµέρα 
της κρίσεως. 


3. Η έξη της αρετής ή της κακίας, µας παρακινεί να σκεφτόμαστε και να λέμε και να πράττοµε τα 
καλά ή τα κακά. 


4. Ο νους που κυριαρχείται από τα πάθη, σκέφτεται όσα δεν πρέπει. Και αυτό που σκέφτεται, 
φανερώνεται από τα λόγια και τα έργα. 


5. Πριν από τον κακό λογισμό υπάρχει κάποιο πάθος. Αιτία του πάθους είναι η αίσθηση. Αιτία της 
κακής χρήσεως της αισθήσεως είναι ο νους. 


6. Απόκλεισε την αίσθηση και πολέμησε την εµπαθή συνήθεια. Με τα όπλα τῶν εντολών εξόντωσε 
τα πάθη σου. 


7. Κακία που πολυκαίρισε, έχει ανάγκη από άσκηση πολλού καιρού. Γιατί συνήθεια που 
στερεώθηκε, δεν μετακινείται αµέσως. 


8. Έντονη άσκηση µε εγκράτεια και αγάπη, µε υπομονή και ησυχία, σκοτώνει τα πάθη που 
βρίσκονται µέσα µας. 


9. Να κινείς συνεχώς το νου σου σε προσευχή: έτσι αφανίζεις τους λογισμούς που έρχονται στην 
καρδιά σου. 


10. Η άσκηση χρειάζεται υπομονή και μακροθυμία: γιατί η φιλοπονία που διαρκεί πολύ καιρό, 
εξορίζει τη φιληδονία. 


11. Εύκολα γυμνάζεσαι στους κόπους της ασκήσεως, αν σ᾽ όλα εφαρµόζεις μέτρο και κανόνα. 
12. Φύλαγε ίσο το μέτρο της ασκήσεως και µην παραβείς τον κανόνα χωρίς κάποια ανάγκη. 


13. Όπως η αγάπη και η εγκράτεια καθαρίζουν τους λογισμούς, έτσι και η θεωρία και η προσευχή 
καθαρίζουν κάθε έπαρση. 


14. Την καθαρή συνείδηση την κάνουν οι κόποι της ασκήσεως. Π.χ. νηστεία, αγρυπνία, υπομονή 
και μακροθυμία. 


15. Εκείνος που υπομένει τους αθέλητους πειρασμούς που του έρχονται, αποκτά ταπεινό φρόνημα, 
καλές ελπίδες και γίνεται δόκιμος. 


16. Υπομονή είναι η φιλοπονία της ψυχής. Αποτελείται από θεληµατικούς κόπους και αθέλητους 
πειρασμούς. 


Τ7. Η καρτερία στα δεινά λιώνει την κακία, και την εξαφανίζει τελείως η μέχρι τέλους υπομονή. 
18. Οι κόποι κάνουν την αίσθηση να υποφέρει. και την ηδονή, την αφανίζει η επιφορά της λύπης. 


19. Τέσσερα είναι τα βασικά πάθη, τα οποία µε σοφία μεταχειρίζεται η Πρόνοια το ένα εναντίον 
του άλλου. 


20. Η λύπη περιορίζει την ηδονή, και την επιθυµία μαραίνει ο φόβος της κολάσεως. 
21. Ο φρόνιμος στο νου γυμνάζει την ψυχή του, και συνηθίζει το σώμα του σε κάθε άσκηση. 


22. Βιάσου να αναδείξεις Μοναχό όχι τον έξω άνθρωπο, αλλά και τον εσωτερικό, ελευθερώνοντάς 
τον από τα πάθη. 


23, Πρώτη αποταγή είναι η απαλλαγή από τα πράγματα: δεύτερη και τρίτη, η απαλλαγή από τα 
πάθη και την άγνοια. 


24. Όταν θελήσει κανείς, απαλλάσσεται εύκολα από τα πράγματα: για ν᾽ απαλλαγεί όµως από τα 
νοήματά τους, χρειάζεται όχι λίγος κόπος. 


25. Αν κυριαρχείς στην επιθυμία, θα νικήσεις και το θυμό: γιατί η επιθυμία είναι η αφορμή του 
θυμού. 

26. Άραγε απαλλαχθήκαµε από τα εµπαθή νοήματα και κατορθώσαµε την καθαρή και άυλη 
προσευχή, ή όχι ακόµη; 

27. Μέγας είναι ο νους, ο οποίος ελευθερώθηκε από τα πάθη και χωρίστηκε από τα δημιουργήματα 
και ζει στο Θεό. 


28. Εκείνος που έχει προκόψει, φιλοσοφεί σ᾽ αυτά τα τρία: στις εντολές, στα δόγματα και στην 
πίστη της Αγίας Τριάδας. 


29. Ο νους που ελευθερώθηκε από τα πάθη, βρίσκεται στα εξής: στα χωρίς πάθος νοήματα, στη 
θεωρία τῶν όντων και στο δικό του φῶς. 


30. Μέσα στις ψυχές µας είναι κρυμμένα πολύ κακά πάθη. Φανερώνονται όταν τύχουν τα ανάλογα 
πράγματα και τα προκαλούν. 


31. Ο νοῦς μένει κάποτε ανενόχλητος, όταν επιτύχει μερική απάθεια. Είναι όµως αδόκιµος εξαιτίας 
της απουσίας τῶν πραγμάτων, µε τα οποία θα δοκιμαζόταν. 


32. Κινούνται τα πάθη µε αυτά τα τρία: τη μνήμη, την κράση και την αίσθηση, όπως είπαμε 
πρωτύτερα. 


33. Όταν ο νους αποκλείσει την αίσθηση και ισορροπήσει την κράση του σώματος, έχει να 
πολεμήσει μόνο προς τη μνήμη. 

34. Τα πάθη κινούνται από τις αισθήσεις, όταν δεν υπάρχει εγκράτεια και πνευματική αγάπη. 

35. Νηστεία μετρημένη και αγρυπνία και ψαλμωδία, κάνουν ισόρροπη την κράση του σώματος. 


36. Τρία είναι που μεταβάλλουν προς το χειρότερο την κράση του σώματος: η αταξία της τροφής, η 
μεταβολή τῶν αέρων και η επήρεια των δαιμόνων. 


37. Οι εµπαθείς μνήμες αδυνατίζουν µε την προσευχή, την ανάγνωση ιερών βιβλίων, την εγκράτεια 
και την αγάπη. 

38. Απόκλεισε πρώτα τις αισθήσεις µε την ησυχία, και τότε µε τα όπλα τῶν αρετών πολέμησε τις 
εμπαθείς μνήμες. 

39, Η κακία που ενεργείται στο νου είναι η σφαλερή χρήση των νοημάτων. Η έμπρακτη αμαρτία 
είναι η σφαλερή χρήση των πραγμάτων. 


40. Σφαλερή χρήση τῶν νοημάτων και πραγμάτων είναι το να μη μεταχειρίζεται κανείς αυτά με 
ευσέβεια και δικαιοσύνη. 


41. Τα διαβλητά πάθη είναι δεσμά του νου, που τον κρατούν δεμένο στα αισθητά πράγματα. 
42. Τέλεια απάθεια έχει εκείνος που ούτε προς τα πράγματα έχει πάθος, ούτε προς τις μνήμες τους. 


43, Ἡ αγαθή ψυχή ευεργετεί τον πλησίον και αν αυτός δείξει αχαριστία, μακροθυμεί: και όταν 
πάσχει από αυτόν, κάνει υπομονή. 


44. Κακά υπάρχοντα είναι οι πονηροί λογισμοί. Όποιος δεν τους απαρνείται, δε θα γίνει μαθητής 
της γνώσεως. 

45. Εκείνος που ακούει το Χριστό, φωτίζει τον εαυτό του. Και εκείνος που τον μιμείται, διορθώνει 
τον εαυτό του. 


46. Η μνησικακία είναι λέπρα της ψυχής: έρχεται στην ψυχή ή από προσβολή, ή από κάποια ζημία, 
ή από λογισμούς υποψίας. 


47. Ο Κύριος τυφλώνει τον φθονερό νου, γιατί λυπάται αδίκως για τα αγαθά του πλησίον. 


48. Η γλώσσα εκείνου που καταλαλεί έχει τρία κεντριά. Γιατί βλάπτει τον ίδιο, εκείνον που ακούει, 
ενίοτε και τον κατηγορούμενο. 


49. Αμνησίκακος είναι εκείνος που προσεύχεται για κείνον που τον λύπησε. Και ελευθερώνεται από 
τη µνησικακία εκείνος που ευεργετεί. 


50. Το μίσος κατά του πλησίον είναι θάνατος της ψυχής. Η ψυχή εκείνου που καταλαλεί έχει μίσος 
και μίσος ενεργεί. 


51. Ακηδία είναι η αδιαφορία της ψυχής. Και αδιαφορεί η ψυχή, όταν πάσχει από φιληδονία. 


52. Εκείνος που αγαπά τον Ιησού, ασκείται σε κόπους. Η καρτερία στους κόπους διώχνει την 
ακηδία. 


53, Λυναμώνει η ψυχή µε τους κόπους της ασκήσεως: όταν κάνει τα πάντα µε μέτρο, διώχνει την 
ακηδία. 


54. Εκείνος που είναι κύριος της κοιλιάς του, μαραίνει την επιθυμία και ο νους του δε δουλώνεται 
σε λογισμούς πορνείας. 


55. Ο νους του εγκρατούς είναι ναός του Αγίου Πνεύματος. Ο νους του γαστριµάργου είναι 
κατοικία κοράκων. 


56. Ο κορεσµός µε ποικίλα φαγητά προξενεί επιθυμία. Η λιτότητα κάνει γλυκό και το σκέτο ψωμί. 


57. Ελευθερώνεται από το φθόνο εκείνος που συγχαίρει κρυφά µε τον φθονούμενο. Και 
ελευθερώνει από φθόνο όποιος κρύβει εκείνον που φθονείται. 


58. Απομάκρυνε τον εαυτό σου από εκείνον που ζει µε αμέλεια, ακόµη και αν εκείνος έχει µεγάλη 
φημη. 

59, Κάνε φίλο τον φιλόπονο άνθρωπο, και θα βρεις σ᾽ αυτόν προστασία. 

60. Σε πολλά αφεντικά έχει πουληθεί ο αμελής, και όπως τον τραβούν, έτσι περνάει. 


61. Σε καιρό ειρήνης είναι απέναντί σου ευνοϊκός σαν φίλος, και σε καιρό πειρασμού σε πολεµεί 
σαν εχθρός. 


62. Πριν κινηθούν τα πάθη, θυσιάζει την ψυχή του για σένα: και όταν κινηθούν τα πάθη, σε 
συλλαμβάνει για θάνατο. 


63. Η γη που έμεινε χέρσα, γέμισε αγκάθια: και η αμελής ψυχή γέμισε από ακάθαρτα πάθη. 

64. Ο φρόνιμος νους βάζει χαλινό στην ψυχή του και καταπονεί το σώμα και υποδουλώνει τα 
πάθη(Α΄ Κορ. 9, 27). 

65. Σηµάδι του εσωτερικού του ανθρώπου είναι οι εξωτερικές φανερές κινήσεις, όπως σημάδι τῶν 
άγνωστων δέντρων είναι οι καρποί που προβάλλουν. 

66. Τον υποκριτή τον φανερώνουν τα λόγια και τα έργα, και βγάζουν στο φανερό τον κρυφό 
ψευδοπροφήτη. 

67. Νους που δεν ακολουθεί τη λογική, δεν παιδαγωγεί την ψυχή του και την απομακρύνει από την 
αγάπη και την εγκράτεια. 


68. Αιτία των κακών λογισµών είναι η εµπαθής έξη, η οποία αποτελείται από υπερηφάνεια και 
αλαζονεία. 


69. Χαρακτηριστικά τῶν πιο πάνω είναι η υποκρισία και ο δόλος, η πανουργία και η ειρωνεία. και 
κάθε φαυλότητα και ψεύδος. 


70. Στα πιο πάνω υπηρετούν ο φθόνος, η εριστικότητα, η οργή, η λύπη και η μνησικακία. 


71. Αυτός είναι ο δρόμος εκείνων που ζουν µε αμέλεια και αυτό είναι το απόθεµα που κρύβεται 
μέσα μου(Ματθ. 12, 35). 


72. Ἡ κακοπάθεια και η ταπείνωση σώζουν την ψυχή και την ελευθερώνουν από τα πάθη που 
αναφέραμε. 


73, Χαρακτηριστικό της συνετής έννοιας είναι ο ὠφέλιμος λόγος, και της αγαθής ψυχής η ενάρετη 
πράξη. 
74. Ο φωτισµένος νους παράγει σοφά λόγια. Και η καθαρή ψυχή καλλιεργεί θείους λογισμούς. 


75. Οι λογισμοί του εναρέτου είναι αφιερωμένοι στη σοφία, και τα λόγια του φωτίζουν όσους τον 
ακούνε. 


76. Εφόσον η ψυχή έχει µέσα της αρετές, καλλιεργεί αγαθούς λογισμούς: όταν έχει µέσα της 
κακίες, γεννά κακές σκέψεις. 


77. Η ψυχή του εμπαθούς είναι εργαστήριο πονηρών σκέψεων. Και από το δικό της απόθεµα βγάζει 
έξω τα πονηρά(Ματθ. 12, 35: Λουκ. 6, 45). 


78. Το αγαθό απόθεµα είναι η έξη τῶν αρετών. Και από αυτό ο αγαθός νους προβάλλει τα αγαθά. 


79. Όταν ο νους κινείται από την αγάπη του Θεού, καλλιεργεί αγαθά νοήματα περί του Θεού. Όταν 
κινείται από τη φιλαυτία, συμβαίνει το αντίθετο. 


80. Ο νους που κινείται από την αγάπη προς τον πλησίον, σκέφτεται ακατάπαυστα το καλό γι’ 
αυτόν. Και όταν κινείται από πάθος, σκέφτεται κακά γι’ αυτόν. 


81. Αιτίες τῶν καλών λογισμών είναι οι αρετές. Των αρετών αιτίες είναι οι εντολές. Αιτία της 
εργασίας τῶν εντολών είναι η καλή προαίρεση. 

82. Οι αρετές και οι κακίες, όταν γίνονται ή όταν δε γίνονται, προξενούν αντίστοιχα καλή ή κακή 
διάθεση στην ψυχή με τους ανάλογους λογισμούς που φέρνουν. 


83, Αιτίες τῶν κακών λογισμών είναι οι κακίες: αιτία τῶν κακιών είναι η παρακοή: της παρακοής, η 
απάτη της αισθήσεως: και της απάτης αυτής, η αμέλεια του νου σχετικά µε την ασφάλεια της 
αισθήσεως. 


84. Οι διαθέσεις απέναντι στις κακίες όσων είναι ακόµη στο στάδιο της πνευματικής ανόδου, 
υπόκεινται σε μεταπτώσεις. Στους τελείους όµως, οι διαθέσεις και για τις αρετές και για τις κακίες 
γίνονται σταθερές έξεις. 


85. Δύναμη της ψυχής είναι η σταθερή έξη της αρετής. Εκείνος που έφτασε σ᾽ αυτήν, καθώς δεν 
είχε φόβο πτώσεως, έλεγε: «Ποιος θα µας χωρίσει από την αγάπη του Χριστού; κλπ.»(Ρωμ. 8, 35). 


86. Σ᾽ όλα τα πάθη προηγείται η φιλαυτία και τελευταίο ακολουθεί η υπερηφάνεια. 
87. Οιτρεις γενικοί λογισμοί της επιθυμίας γεννιούνται από το πάθος της φιλαυτίας. 


88. Οι τρεις γενικοί λογισμοί της επιθυμίας είναι, της γαστριμαργίας, της κενοδοξίας και της 
φιλαργυρίας: αυτούς ακολουθούν όλοι οι εµπαθείς λογισμοί, αλλά όχι όλοι μαζί. 

89, Το λογισμό της γαστριμαργίας τον ακολουθεί ο λογισμός της πορνείας, το λογισμό της 
κενοδοξίας τον ακολουθεί ο λογισμός της υπερηφάνειας: οι άλλοι λογισμοί ακολουθούν από κοινού 
τους τρεις. 


90. Ακολουθούν από κοινού τους τρεις λογισμούς οι λογισμοί της λύπης, της οργής, της 


μνησικακίας, του φθόνου, της ακηδίας και οι λοιποί. 
Ευχή 


91. Κύριε των πάντων Χριστέ, ελευθέρωσέ μας απ᾿ όλα αυτά, από τα ολέθρια πάθη και από τους 
λογισμούς που προέρχονται απ᾿ αυτά. 


92. Πλαστήκαμε από Σένα, για να απολαύσομε τον Παράδεισο που φύτεψες Εσύ([ έν. 2, 8). 


93, Την τωρινή µας ατιµία μόνοι την προκαλέσαμε, µε το να προτιμήσομε την ολέθρια από την 
εὐλογημένη απόλαυση. 


94. Πήραμε την αμοιβή µας γι’ αυτό, ανταλλάζοντας την αιώνια ζωή µε τον θάνατο. 


95. Τώρα λοιπόν, Κύριε, καθώς στράφηκες μ᾽ ευμένεια προς εμάς, κάνε το ίδιο ὡς το τέλος: καθώς 
έγινες άνθρωπος για µας, σώσε µας όλους. 


96. Γιατί ήρθες να σώσεις εμάς τους χαμένους: µη µας χωρίσεις από τη μερίδα όσων σώζονται. 
97. Ανάστησε τις ψυχές και σώσε τα σώματά µας: καθάρισέ µας από κάθε μολυσμό. 


98. Σπάσε τα δεσμά των παθών που µας κατέχουν, Εσύ που συνέτριψες τις φάλαγγες τῶν 
ακάθαρτων δαιμόνων. 


99, Και απάλλαξε µας από την τυραννία τους, για να λατρεύσομε Εσένα μόνο, το αιώνιο Φώς, 


100. αφού αναστηθούμε εκ νεκρών, συγκροτώντας μαζί µε τους αγγέλους μία ευλογημένη και 
αιώνια και ακατάλυτη χορεία. Αμήν. 


Όσιος Θαλάσσιος ο Λίβυος 


Περί αγάπης και εγκρατείας και της κατά νοῦν πολιτείας. Πρός τον πρεσβύτερο Παύλο 
Τέταρτη εκατοντάδα 


Ἄ Ακροστυχίδα πρωτοτύπου : Όμως ουν και εκ των κυρίως κακών, και τῶν µη κυρίως, 
νομιζομένων δε, εὖξαι εκτενώς προς Κύριον τον Θεόν ημών λυτρωθήναι ημάς”. 


1. Εκείνος που απομάκρυνε το νου του απὀ την αγάπη και την περιποίηση του σώματος, αυτός 
θανάτωσε µέσω τού ζωοποιού Πνεύματος τις πράξεις του σώματος(Ρωμ. 8, 13). 


2. Μη νομίζεις ότι χωρίστηκες από τη σχέση προς τη σάρκα, εφόσον ο νους σου ασχολείται ακόµη 
μ᾽ εκείνα που είναι οικεία στη σάρκα. 


3. Όπως οικεία στη σάρκα είναι η αίσθηση και τα αισθητά, έτσι οικεία στην ψυχή είναι ο νους και 
τα νοητά. 


4. Περιμάζεψε την ψυχή σου από την αίσθηση των αισθητών, και τότε ο νους σου βρίσκεται στο 
Θεό και στα νοητά. 


5. Συγγενείς στη θεότητα είναι οι νοερές φύσεις, οι οποίες µόνο στο νου είναι αντιληπτές. Η 
αίσθηση και τα αισθητά κτίσθηκαν για να υπηρετούν το νου. 


6. Ας σε υπηρετούν η αίσθηση και τα αισθητά στην πνευματική θεωρία, και όχι αντιθέτως να 
υπηρετούν την αίσθηση όσα παρακινούν στην επιθυμία της σάρκας. 


7. Έλαβες εντολή να νεκρώσεις τις πράξεις του σώματος, ώστε ν᾽ αναστήσεις µε τοὺς κόπους σου 
την ψυχή που νεκρώθηκε στις ηδονές. 


8. Να κυριαρχείσαι από το Θεό και να κυριαρχείς πάνω στην αίσθηση, και µην παραδώσεις την 
εξουσία, συ ο καλύτερος, στη χειρότερη. 


9. Ο Θεός είναι αιώνιος και απέραντος και απεριόριστος, και υποσχέθηκε αιώνια και απέραντα και 
ανέκφραστα αγαθά σ᾽ εκείνους που υπακούουν σ᾽ Αυτόν. 


10. Ιδίωµα του νου είναι να ζει στο Θεό και να διανοείται γι’ Αυτόν, για την πρόνοιά Του και για τις 
φοβερές κρίσεις Του. 


11. Έχεις εξουσία να κλίνεις ή στο καλό ή στο κακό. Διάλεξε το καλύτερο και βάζεις κάτω από την 
εξουσία σου το χειρότερο. 


12. Καλή είναι η αίσθηση και καλά τα αισθητά, γιατί είναι έργα τού αγαθού Θεού. Δεν 
συγκρίνονται όµως διόλου µε το νου και τα νοητά. 


13. Ο Κύριος δημιούργησε τη λογική και νοερή ουσία τέτοια, ώστε να είναι δεκτική της γνώσεως 
του παντός και της δικής Του: την αίσθηση και τα αισθητά τα δημιούργησε για να την υπηρετούν. 


14. Όπως είναι άτοπο να υποτάξεις αγαθό κύριο σε κακό δούλο, έτσι είναι άτοπο να υποδουλώσεις 
το λογικό νου στο φθαρτό σώμα. 


15. Ο νουςπου δεν επιστατεί στην αίσθηση, πέφτει στα κακά εξαιτίας της. Ξεγελασμένος από την 
ηδονή τῶν αισθητών, γεννά στον εαυτό του κάθε κακία. 


16. Όταν κυριαρχείς πάνω στην αίσθηση, ν᾿ ασφαλίζεσαι κι από τη μνήμη. Γιατί οι εµπαθείς 
εντυπώσεις της αισθήσεως ανακινούν τα πάθη. 


17. Να καταπονείς το σώμα και να προσεύχεσαι συνεχώς, και θα απαλλαγείς πολύ γρήγορα από 
τους λογισμούς που προξενούν οι εµμπαθείς εντυπώσεις. 


1δ. Να ασχολείσαι ακατάπαυστα µε τα θεία λόγια, γιατί η φιλοπονία γύρω απ᾿ αυτά καταστρέφει τα 


πάθη. 


19. Σταματούν το νου από την περιπλάνηση γύρω στα πάθη, η ανάγνωση και η αγρυπνία, η 
προσευχή και η ψαλμωδία. 


20. Όπως η άνοιξη ανακινεί τα φυτά να βλαστήσουν, έτσι και η απάθεια το νου προς τη γνώση των 
όντων. 


21. Τήρησε τις εντολές και θα βρεις ειρήνη, θα αγαπήσεις το Θεό και θα επιτύχεις τη γνώση. 


22. Με κόπο και μόχθο και µε ιδρώτα του προσώπου σου καταδικάστηκες να τρῶς τον άρτο της 
θείας γνώσεως(Γ εν. 3, 19). 


23. Ἡ αμέλεια οδήγησε τον Προπάτορα στην παράβαση και αντί της τρυφής του Παραδείσου τον 
καταδίκασε σε θάνατο(Γεν. 3, 22). 


24. Να κυριαρχείς και συ στην Εύα (αίσθηση): πρόσεχε το φίδι, μήπως την εξαπατήσει και δώσει 
αυτή έπειτα και σε σένα από το καρπό της παραβάσεως(Γεν. 3, 1-5). 


25. Όπως η ψυχή ζωοποιεί κατά φύση το σώμα, έτσι και την ψυχή η αρετή και η γνώση. 


26. Ο αλαζονικός νους είναι άνυδρο σύννεφο(]ούδα 12) που το παρασύρουν οι άνεμοι της 
κενοδοξίας και της υπερηφάνειας. 


27. Όταν κυριαρχείς στην κενοδοξία, πρόσεχε την πορνεία: µη τυχόν, ενώ αποφεύγεις τις τιµές, 
πέσεις στην ατιµία της αμαρτίας. 


28. Όταν αποφεύγεις την κενοδοξία, έχετο νου σου στο Θεό. Διαφορετικά θα πέσεις ή στην οίηση ή 
στην πορνεία. 


29. Ιδίωµα της κενοδοξίας είναι το επιδεικτικό φέρσιμο, και της υπερηφάνειας το να εξευτελίζει 
κανείς τους άλλους και να θυμώνει. 


30. Όταν αποφεύγεις τη γαστριμαργία, να φυλάγεσαι από την ανθρωπαρέσκεια, που σε ωθεί να 
επιδείξεις την ὠχρότητα του προσώπου σου. 


31. Ωραία νηστεία είναι αυτή που αγαπά τη λιγοφαγία, γιατί και λιτότητα είναι και αποφεύγει την 
ανθρωπαρέσκεια. 


32. Όταν νηστεύεις µέχρι το βράδυ, µη χορτάσεις υπερβολικά, για να µην οικοδοµήσεις πάλι εκείνα 
που κατεδάφισες(Γαλ. 2, 18). 


33. Όταν δεν πίνεις κρασί, µη χορτάσεις µε νερό. Διαφορετικά δίνεις το ίδιο υλικό στην πορνεία. 


34. Η υπερηφάνεια απομακρύνει από τη βοήθεια του Θεού, κάνει τον άνθρωπο να έχει πεποίθηση 
στον εαυτό του και να υπερηφανεύεται απέναντι στους άλλους. 


35. Εναντίον της υπερηφάνειας δύο πράγµατα υπάρχουν, τα οποία όποιος δεν τα αποδέχεται, θα 
του έρθει τρίτο, πάρα πολύ οδυνηρό. 

36. Την υπερηφάνεια εξαφανίζει η προσευχή µε δάκρυα, το να µην εξευτελίζει ο άνθρωπος κανένα 
και οι αθέλητες συμφορές. 

37. Η παιδαγωγία µε πειρασμούς είναι νοητό ραβδί που διδάσκει αυτόν που επαίρεται µέσα στην 
ανοησία του, να ταπεινοφρονεί. 


38. Έργο που προσιδιάζει στο νου είναι το να µην ανέχεται κανένα λογισμό που καταλαλεί κρυφά 
τον πλησίον. 


39, Όπως ο κηπουρός, όταν δεν ξεριζώνει τα αγριόχορτα, πνίγονται τα λαχανικά, έτσι και ο νους, 
όταν δεν καθαρίζει τους λογισμούς, χάνει τους κόπους. 


40. Είναι συνετός άνθρωπος εκείνος που δέχεται συμβουλή, και μάλιστα συμβουλή πνευματικού 
πατέρα που συμβουλεύει κατά Θεόν. 


41]. Εκείνος που έχει νεκρωθεί από τα πάθη του, δεν αισθάνεται τη συμβουλή, ούτε ανέχεται 
καθόλου πνευματική παιδαγωγία. 


42. Εκείνος που δε δέχεται συμβουλή, δε βαδίζει ορθά τους δρόμους του, αλλά πάντοτε τραβάει 
στους γκρεμούς και τα φαράγγια. 


43, Μοναχός είναι ο νους που απαρνήθηκε την αίσθηση και δεν καταδέχεται ούτε και να δει ένα 
λογισμό ηδονής. 

44. Γιατρός είναι ο νους που γιάτρεψε τον εαυτό του, και γιατρεύει τους άλλους από εκείνα που 
γιατρεύτηκε. 


45. Ζήτησε την αρετή και μην την χάσεις, για να μην ζήσεις αισχρά και πεθάνεις ελεεινά. 


46. Ο Κύριος µας Ιησούς χάρισε σε όλους το φῶς, αλλά εκείνοι που δεν πείθονται σ᾽ Αυτόν, 
σκοτίζουν τον εαυτό τους. 


47. Μη νομίζεις ότι είναι µικρή ζημιά να χάσεις την αρετή. Γιατί απ᾿ αυτό μπήκε ο θάνατος στον 
κόσμο. 


48. Υπακοή στην εντολή είναι ανάσταση τῶν νεκρών γιατί την αρετή εκ φύσεως ακολουθεί η ζωή. 


49. Αφού νεκρώθηκε ο νους µε την παράβαση της εντολής, ακολούθησε κατ᾽ ανάγκην ο θάνατος 
του σώματος. 


50. Όπως ο Αδάμ µε την παράβαση της εντολής υπέκυψε στο θάνατο, έτσι ο Σωτήρας µε την 
υπακοή Του νέκρωσε το θάνατο. 


51. Νέκρωσε την κακία για να µη βρεθείς νεκρός κατά την ανάσταση και από μικρό θάνατο 
μεταβείς σε μεγάλο. 


52. Για την παράβαση του Αδάμ έγινε άνθρωπος ο Σωτήρας, για να καταργήσει την καταδίκη και ν᾿ 
αναστήσει όλους. 


53, Από την παρούσα ζωή πηγαίνει στην μέλλουσα, εκείνος που νέκρωσε τα πάθη του και 
χωρίστηκε από την άγνοια. 


54. Ερεύνησε τις Γραφές και θα βρεις τις εντολές: κάνε ό,τι λένε, και θ᾽ απαλλαγείς από τα πάθη. 
55. Η υπακοή στην εντολή προξενεί την κάθαρση της ψυχής. Και η κάθαρση της ψυχής προκαλεί 
μέθεξη φωτός. 


56. «Δένδρο της ζωής»(Γεν. 2, 9) είναι η γνώση του Θεού. Μετέχοντας σ᾽ αυτό ο καθαρός, μένει 
αθάνατος. 


57. Αρχή της πρακτικής αρετής είναι η πίστη του Χριστού, και τέλος της η αγάπη του Χριστού. 

58. Ο Ιησούς είναι ο Χριστός και Κύριος και Θεός µας, ο οποίος µας χάρισε την πίστη σ᾽ Αυτόν για 
να ζήσομε. 

59. Με ψυχή και σώμα και θεότητα µας φανερώθηκε ο Ιησούς, για να λυτρώσει και την ψυχή και 
το σώμα, ὡς Θεός, από τον θάνατο. 

60. Ας αποκτήσοµε πίστη για να φτάσοµε στην αγάπη, από την οποία γεννιέται ο φωτισμός της 
γνώσεως. 

61. Την απόκτηση της πίστεως την ακολουθούν τα εξής: ο φόβος του Θεού, η εγκράτεια τῶν 
ηδονών, η υπομονή των κόπων, η ελπίδα στο Θεό, η απάθεια και η αγάπη. 

62. Από την ειλικρινή αγάπη γεννιέται η φυσική γνώση. Αυτή τη διαδέχεται το έσχατο επιθυμητό. 
Αυτό είναι η χάρη της θεολογίας. 

63. Ο νους που κυριαρχεί στα πάθη, ενεργεί οπωσδήποτε από φόβο, επειδή πιστεύει στο Θεό για 
όσα ήλπισε και για όσα υποσχέθηκε ο Θεός. 


64. Σ᾽ όποιον έδωσε ο Θεός πίστη, απ᾿ αυτόν ζητάει εγκράτεια. Αυτή όταν πολυκαιρίσει, γεννά την 
υπομονή, η οποία είναι έξη που κατακτήθηκε µε πολύν κόπο. 


65. Σημάδι της υπομονής είναι η αγάπη τῶν κόπων. Σ᾽ αυτούς έχει θάρρος ο νους και ελπίζει να 
επιτύχει τις θείες υποσχέσεις και να αποφύγει τις απειληµένες τιμωρίες. 


66. Η προσδοκία τῶν μελλοντικών αγαθών ενώνει το νου µε όσα προσδοκά: όταν χρονίσει σ᾽ αυτά, 
λησμονεί τα παρόντα. 


67. Απορρίπτει τα παρόντα εκείνος που γεύθηκε τα ελπιζόµενα, γιατί µετάγγισε όλον τον πόθο του 
-... 
σ᾽ εκείνα. 


68. Ο Θεός είναι εκείνος που υποσχέθηκε τα μέλλοντα αγαθά, στον οποίο πιστεύοντας ο εγκρατής, 
ποθεί τα μέλλοντα σαν να είναι παρόντα. 


69. Σηµάδι ότι ο νους μένει στα ελπιζόµενα αγαθά είναι να φτάσει σε τέλεια λήθη των εδώ και να 
εκτείνεται στη γνώση τῶν μελλόντων. 


70. Καλή είναι η απάθεια, την οποία διδάσκει ο Θεός της αλήθειας, πληροφορώντας από εδώ την 
Ψυχή που τον αγαπά. 


71. Ὑπεραιώνια και πριν από κάθε αιώνα και πάνω από κάθε νου και λόγο είναι τα αγαθά που 
περιμένουν τους κληρονόμους της θείας υποσχέσεως. 


72. Ας ρυθµίσοµε τους εαυτούς µας σύμφωνα µε τους κανόνες της ευσέβειας, για να µην 
ξεστρατίσοµε σε πάθη και χάσομε όσα ελπίζοµε. 


73. Ὁ Ιησούς είναι ο Χριστός, ο ένας από την Αγία Τριάδα, του Οποίου μέλλεις να γίνεις 
κληρονόμος. 


74. Εκείνος που διδάχθηκε από το Θεό τη γνώση τῶν όντων, δεν έχει δυσπιστία στην Αγία Γραφή 
για τα προλεχθέντα. 


75. Όταν το Άγιο Πνεύμα βρει νου που γυμνώθηκε από τα πάθη, τον διδάσκει ανάλογα για όλα όσα 
ελπίζομε. 


76. Ανάλογα µε την κάθαρση του νου, χορηγείται στην ψυχή η γνώση τῶν θείων λόγων. 


77. Εκείνος που εχει βάλει κανόνα στο σώμα του και παραμένει στη γνώση, µε αυτή τη γνώση 
καθαρίζεται όλο και περισσότερο. 


78. Ο νους που αρχίζει να φιλοσοφεί τα θεία, αρχίζει από την πίστη. Περνώντας από τα ενδιάμεσα, 
πάλι καταλήγει στην ανώτατη πίστη. 

79. Στην αρχή της κατά Θεόν φιλοσοφίας βρίσκεται, όπως παρατηρείται, ο φόβος, που όμως 
έπεται: στο τέλος της βρίσκεται η αγάπη, που πρέπει να προηγείται. 


80. Ο νους που αρχίζει την κατά Θεόν φιλοσοφία από την άµεση πίστη, καταλήγει στην πέρα από 
κάθε νου θεολογία, την οποία ορίζουν ὡς αδιάπτωτη πίστη και όραση τῶν αοράτων πραγμάτων. 


81. Οι περί Θεού λόγοι, τους οποίους θεωρούν οι Άγιοι, δεν αναφέρονται στην ουσία του Θεού, 
αλλά στα ιδιώµατα και τις ενέργειές Του. 


82. Όλοι οι λόγοι που αναφέρονται στο Θεό, νοούνται άλλοι θετικά και άλλοι κατά αφαίρεση. 


83. Η ουσία για παράδειγµα, η θεότητα, η αγαθότητα και όσα διατυπώνονται καταφατικά, νοούνται 
θετικά. το άναρχο, το άπειρο, το απεριόριστο του Θεού και όσα διατυπώνονται αποφατικά, 
νοούνται κατά αφαίρεση. 


84. Αφού η Αγία Τριάδα είναι μία ουσία πάνω από νου και λόγο και κρύφια θεότητα, όσα 
συλλογίζεται κανείς σχετικά μ᾽ Αυτήν είναι αυτά που προείπαµε και τα όμοια. 


85. Όπως ομολογούν οι Άγιοι μία θεότητα στην Αγία Τριάδα, έτσι πιστεύουν και ότι είναι τρεις οι 
υποστάσεις της μιάς θεότητας. 


86. Όσα προαναφέρθηκαν θετικά ή κατά αφαίρεση, νοούνται κοινά στα τρία πρόσωπα της Αγίας 
και Οµοουσίου Τριάδος, εκτός από τα ιδιαίτερα γνωρίσματα του κάθε Προσώπου, επειδή και από 
αυτά τα πλείστα τ᾽ αποδίδουν θετικά, ενώ άλλα κατά αφαίρεση. 


87. Ιδιαίτερα γνωρίσματα πάλι των θείων Ὑποστάσεων λένε οι Άγιοι τούτα: την πατρότητα, την 
υιότητα, την εκπόρευση και όλα όσα αναφέρονται στην καθεμία ιδιαίτερα. 


88. Την υπόσταση την ορίζουν ως ουσία µε ιδιαίτερα γνωρίσματα. Γι’ αυτό κάθε Ὑπόσταση έχει 
κοινή τη θεία ουσία και ιδιαίτερο το γνώρισμα της υποστάσεως. 


89. Και εκείνα πάλι που έχουν λεχθεί ὡς κοινά στην Αγία Τριάδα κατά αφαίρεση, τα κρίνουν ως 
κυριότερα. Όχι όµως και εκείνα που ανήκουν στα ιδιώματα των Υποστάσεων. Επειδή και από αυτά, 
άλλα λένε θετικά και άλλα κατά αφαίρεση, όπως προείπαµε: όπως είναι το γεννητό, το αγέννητο 
και τα όμοια. Γιατί η αγεννησία μόνον κατά τη σημασία διαφέρει από τη γέννηση. Η αγεννησία 
σημαίνει ότι ο Πατέρας δε γεννήθηκε, ενώ η γέννηση σηµαίνει ότι ο Υιός έχει γεννηθεί. 


90. Χρησιμοποιήθηκαν λέξεις και ονόματα για τη σαφήνεια των λόγων που συλλογίζεται κανείς 
σχετικά µε την ουσία της Αγίας Τριάδας, όπως είπαμε. Γιατί οι λόγοι αυτοί είναι άγνωστοι και 
ανέκφραστοι για κάθε νου και λόγο, και μόνο η Αγία Τριάδα τους γνωρίζει. 


91. Όπως λένε οι Άγιοι τρισυπόστατη τη µία ουσία της θεότητας, έτσι ομολογούν και ομοούσια την 
Αγία Τριάδα. 


92. Ο ίδιος πάλι ο Πατέρας οράται και άναρχος και αρχή. Άναρχος, ὡς αγέννητος' αρχή, ὡς Αυτός 
που γεννά τον Υιό και προβάλλει το Άγιο Πνεύμα, που προήλθαν απ᾿ Αυτόν κατά την ουσία και 
υπάρχουν προαιώνια σ᾽ Αυτόν. 


93, Ἡ Μονάδα, που κινήθηκε ως την Τριάδα αφ’ εαυτής, παραμένει Μονάδα: και η Τριάδα που 
συνάγεται πάλι ὡς τη Μονάδα, παραμένει Τριάδα, πράγµα βέβαια παράδοξο. 


94. Τον Υιό και το Πνεύμα πάλι νοούν οι Άγιοι [όχι] άναρχα, όµως αιώνια. Όχι άναρχα, γιατί 
αναφέρονται προς τον Πατέρα ὡς αρχή και πηγή Τους. Αιώνια, επειδή συνυπάρχουν προαιώνια µε 
τον Πατέρα, ο Ὑιός κατά γέννηση και το Πνεύμα κατά εκπόρευση. 


95. Τη μία όµως θεότητα της Αγίας Τριάδας κρατούν αδιαίρετη, και διατηρούν ασύγχυτες οι τρεις 
Ὑποστάσεις της μιάς θεότητας. 


96. Ως ιδιότητες του Πατέρα αναφέρουν το άναρχο και αγέννητο. Του Υιού, το ότι ήταν από την 
αρχή([Ιω.], 2) και το γεννητό. Του Αγίου Πνεύματος το ότι ήταν μαζί µε την αρχή και το εκπορευτό. 
Λέγοντας όµως αρχή του Υιού και του Αγίου Πνεύματος δεν εννοούν χρονική --- πώς θα ήταν 
δυνατόν; --- αλλά θέλουν να δηλώσουν την Αιτία, από την οποία, όπως το φῶς από τον ήλιο, έχουν 
προαιώνια την ὕπαρξη. Γιατί από Αυτήν προέρχονται κατά την οὐσία, αν και δεν είναι µετά από 
Αυτήν. 


97. Την ιδιαιτερότητα πάλι των Ὑποστάσεων τη διατηρούν ακίνητη και αμετάπτωτη. Η κοινή ουσία 
όµως, δηλαδή η θεότητα, παραμένει αδιαίρετη. 


98. Ομολογούν Μονάδα σε Τριάδα και Τριάδα σε Μονάδα, η οποία διαιρείται αδιαίρετα και 
ενώνεται χωρίς ταύτιση. 


99, Τον Πατέρα αναγνωρίζουν ὡς τη µία αρχή όλων. Του Υιού και του Πνεύματος, ὡς γεννήτορα 
και ὡς πηγή αιώνια και συναιώνια και συνάπειρη και απεριόριστη και ομοούσια και αχώριστη. Και 
των κτισμάτων, ὡς δημιουργό και προνοητή και κριτή, εννοείται µέσω του Ὑιού µε τη συνεργία του 
Αγίου Πνεύματος. «Όλα, λέει η Γραφή, υπάρχουν από Αυτόν και µέσω Αυτού, κι Αυτόν έχουν 
σκοπό τους. Ας είναι δοξασµένος στους αιώνες»(Ρωμ. 11, 36). 


100. Ο Ὑιός πάλι και το Άγιο Πνεύμα, λένε, είναι συναιώνια µε τον Πατέρα, όχι όµως και 
συνάναρχα. Συναιώνια, γιατί συνυπάρχουν µε τον Πατέρα προαιώνια. και όχι συνάναρχα, γιατί δεν 
είναι αναίτια, αφού από Αυτόν προέρχονται, όπως το φῶς από τον ήλιο, αν και δεν είναι µετά από 
Αυτόν, όπως προείπαµε. Λέγονται επίσης και άναρχα όταν εννοείται η αρχή στο χρόνο, για να µη 


νοηθούν υποκείµενα στο χρόνο Αυτά, από τα οποία προέρχεται ο χρόνος. Δεν είναι λοιπόν άναρχα 
κατά την Αιτία, είναι όµως άναρχα ὡς προς το χρόνο, επειδή υπάρχουν πριν από κάθε χρόνο και 
αιώνα και είναι πάνω από κάθε αιώνα και χρόνο και επειδή απὀ Αυτά προήλθε κάθε αιώνας και 
χρόνος και όλα όσα περιλαμβάνονται σε αιώνα και χρόνο, και γιατί, όπως προείπαµε, εἰναι 


συναιώνια µε τον Πατέρα. Σ᾽ Αυτόν, μαζί μ᾽ Αυτά, ανήκει η δόξα και η εξουσία είς τους αιώνες των 
αιώνων. Αμήν. 


Άγιος Ιωάννης ο Δαμασκηνός 


Σύντομη βιογραφία 


Ο Άγιος πατέρας µας Ιωάννης ο Δαμασκηνός, ο οποίος για τη χρυσή χάρη της διδασκαλίας του 
πήρε το επωνύμιο Χρυσορρόας, έζησε επί Λέοντος Ισαύρου κατά το έτος 730 μΧ. Αφού έφτασε να 
γίνει ιερή μούσα της Εκκλησίας του Χριστού, άφησε σ᾽ αυτήν πάρα πολλά συγγράμματα που 
στάζουν ηδονή ανέκφραστη και πνευματική χάρη. Μεταξύ αυτών είναι και ο λόγος, τον οποίον 
περιλάβαμε στη συλλογή, γιατί συντελεί πάρα πολύ στο σκοπό του παρόντος βιβλίου και είναι πολύ 
χρήσιμος σ᾽ αυτούς που ποθούν τη γνώση τῶν αρετών και τῶν κακιών, η οποία διαφεύγει τους 
πολλούς. Ο λόγος αυτός διδάσκει µε σαφήνεια ποιες και πόσες είναι οι αρετές και οι κακίες και σε 
πόσες διαιρούνται κατά εἶδος και κατά γένος και πώς µπορεί κανείς να αποκτήσει τις αρετές και ν᾿ 
αποβάλει τις κακίες. Και είναι ακριβώς η λυδία λίθος που διακρίνει µε ακριβή γνώση το γνήσιο 
χρυσάφι τῶν αρετών και το χάλκωμα των κακιών: έτσι όποιος απομνημονεύσει µε ακρίβεια το λόγο 
αυτό, οπωσδήποτε θα γίνει σύντομα γνώστης όλων γενικώς τῶν αρετών και τῶν παθών. 


Άγιος Ιωάννης ο Δαμασκηνός 


Λόγος ψυχωφελής και θαυμάσιος 


Πρέπει να ξέρομε ότι ο άνθρωπος είναι διπλός, δηλαδή από σώμα και ψυχή, και έχει διπλές τις 
αισθήσεις και διπλές τις αρετές τους. Πέντε αισθήσεις έχει η ψυχή και πέντε το σώμα. Οι ψυχικές 
αισθήσεις είναι, νους, διάνοια, γνώμη, φαντασία και αίσθηση: οἱ σοφοί τις ονομάζουν και δυνάμεις. 
Οι σωματικές αισθήσεις είναι τούτες: όραση, όσφρηση, ακοή, γεύση και αφή. Γι΄ αυτό και διπλές 
είναι οι αρετές, διπλές και οι κακίες. Ώστε είναι αναγκαίο να γνωρίζει καθαρά ο κάθε άνθρωπος, 
πόσες είναι οι ψυχικές αρετές και πόσες οι σωματικές. Και ποια είναι τα ψυχικά πάθη και ποια τα 
σωματικά. Ῥυχικές αρετές είναι εν πρώτοις οι τέσσερις γενικότατες αρετές, οι οποίες είναι, 
ανδρεία, φρόνηση, σωφροσύνη και δικαιοσύνη. Από αυτές γεννιούνται οι ψυχικές αρετές πίστη, 
ελπίδα, αγάπη, προσευχή, ταπείνωση, πραότητα, μακροθυμία, ανεξικακία, χρηστότητα, αοργησία, 
θεία γνώση, ευφροσύνη, απλότητα, αταραξία, ειλικρίνεια, η χωρίς έπαρση διάθεση, η χωρίς 
υπερηφάνεια, φθόνο, δόλο, η αφιλαργυρία, συμπάθεια, ελεημοσύνη, µεταδοτικότητα, αφοβία, 
αλυπία, κατάνυξη, σεμνότητα, ευλάβεια, επιθυμία τῶν μελλόντων αγαθών, πόθος της βασιλείας του 
Θεού και επιθυμία της θείας υιοθεσίας. 


Σωμµατικές αρετές, η μάλλον εργαλεία τῶν αρετών, πού όταν γίνονται µε γνώση κατά το θέλημα 
του Θεού και µακριά από κάθε υποκρισία και ανθρωπαρέσκεια, κάνουν τον άνθρωπο να προκόβει 
στην ταπείνωση και την απάθεια, είναι οι εξής: εγκράτεια, νηστεία, πείνα, δίψα, αγρυπνία, 
ολονύκτια στάση στην προσευχή, συνεχής γονυκλισία, αλουσία, χρήση ενός μόνο ενδύματος, 
ξηροφαγία, το να τρώει κανείς αραιά, να πίνει μόνο νερό, χαμαικοιτία, φτώχεια, ακτημοσύνη, 
αποφυγή περιποιήσεως, καλλωπισμού, αφιλαυτία, μόνωση, ησυχία, το να µη βγαίνει κανείς έξω, 
στέρηση, αυτάρκεια, σιωπή. το να κάνει κανείς εργόχειρο µε τα χέρια του, και κάθε κακοπάθεια και 
σωματική άσκηση, και άλλα τέτοια, τα όποια, όταν είναι το σώμα εύρωστο και ενοχλείται από τα 
σαρκικά πάθη, είναι αναγκαιότατα και ὠφελιμότατα. Όταν όµως το σώμα είναι εξασθενηµένο και 
έχει, µε τη βοήθεια του Θεού, νικήσει τα πάθη, δεν είναι τόσο αναγκαία, γιατί η αγία ταπείνωση και 
η ευχαριστία τα αναπληρώνουν όλα. 


Τώρα πρέπει να κάνοµε λόγο και για τις ψυχικές και σωματικές κακίες, δηλαδή τα πάθη. Ῥυχικά 
πάθη είναι η λήθη, η ραθυμία και η άγνοια. Από τα τρία αυτά σκοτίζεται το μάτι της ψυχής, δηλαδή 
ο νους, και κυριεύεται από όλα τα πάθη, τα όποια είναι: ασέβεια, κακοδοξία, δηλαδή η κάθε 
αίρεση, βλασφημία, θυμός, οργή, πικρία, οξυθυµία, μισανθρωπία, µνησικακία, καταλαλιά, 
κατάκριση, λύπη χωρίς λόγο, φόβος, δειλία, φιλονικία, ζήλια, φθόνος, κενοδοξία, υπερηφάνεια, 
υποκρισία, ψεύδος, απιστία, πλεονεξία, φιλοῦλία, εµπαθής προσκόλληση σε κάτι, σχέση µε γήινα 
πράγματα, ακηδία, μικροψυχία, αχαριστία, γογγυσμός, οίηση, έπαρση, σπουδαιοφάνεια, αλαζονεία, 
φιλαρχία, ανθρωπαρέσκεια, δολιότητα, αναίδεια, αναισθησία, κολακεία, υπουλότητα, ειρωνεία, 
διβουλία, συγκατάθεση σε αμαρτήματα του παθητικού μέρους της ψυχής και συνεχής µελέτη 
αυτών, περιπλάνηση τῶν λογισμών, η μητέρα τῶν κακών φιλαυτία και η ρίζα όλων των κακών 
φιλαργυρία(Α΄Τιμ. 6, 10), κακοήθεια και πονηρία. 


Σωμµατικά πάθη είναι: γαστριμαργία, λαιμαργία, απόλαυση, μέθη, λαθροφαγία, ποικιλότροπη 
φιληδονία, πορνεία, μοιχεία, ασέλγεια, ακαθαρσία, αιμοµιξία, παιδεραστία, κτηνοβασία, κακές 
επιθυμίες και όλα τα παρά φύση αισχρά πάθη» κλοπή, ιεροσυλία, ληστεία, φόνος, η κάθε σωματική 
άνεση και απόλαυση τῶν θελημάτων της σάρκας, και μάλιστα όταν έχει υγεία το σώμα” μαντείες, 
μαγείες, οιωνισμοί, κλυδωνισμοί, αγάπη για στολίδια, κομπασμοί, νωθρότητες, καλλωπισμοί, 
φτιασιδώματα του προσώπου, η αξιοκατάκριτη αργία, φαντασιώσεις, τυχερά παιχνίδια, η εµπαθής 
παράχρηση τῶν τερπνών του κόσμου, η φιλοσώματη ζωή πού παχαίνει το νου και τον κάνει γήινο 
και κτηνώδη, και δεν τον αφήνει να σηκωθεί προς το Θεό και προς την εργασία των αρετών. 


Ρίζες όλων αυτών των παθών και πρωταίτιες είναι η φιληδονία, η φιλοδοξία και η φιλαργυρία, από 
τις οποίες γεννιέται κάθε κακό. Δεν αμαρτάνει ποτέ ο άνθρωπος, αν πρωτύτερα δεν υπερισχύσουν 


και δεν τον κατακυριεύσουν οι δυνατοί γίγαντες πού αναφέρει ο σοφότατος ασκητής Μάρκος Ἀ, 
δηλαδή η λήθη, η ραθυμία και η άγνοια. Αυτές τις γεννα η ηδονή, η καλοπέραση και η αγάπη της 
δόξας τῶν ανθρώπων και του περισπασμού. Πρωταίτια όλων αυτών και κακή μητέρα είναι, όπως 
προείπαµε, η φιλαυτία, δηλαδή η παράλογη αγάπη του σώματος και εµπαθής προσκόλληση σ΄ 
αυτό. Η διάχυση και η χαύνωση του νου µε ευτραπελίες και αισχρολογίες προξενούν πολλά κακά 
και πολλές πτώσεις, όπως επίσης και η θρασύτητα και το γέλιο. 


Ἄ Φιλοκαλία τόμος Α’, σελ. 175 


Πρέπει επίσης να γνωρίζομε ότι η εµπαθής φιληδονία είναι πολύμορφη και πολύτροπη, και είναι 
πολλές οι ηδονές πού εξαπατούν την ψυχή, όταν δεν είναι στερεωµένη στο Θεό µε νήψη και θειο 
φόβο, και δεν φροντίζει για την εργασία τῶν αρετών µε αγάπη προς το Χριστό. Γιατί είναι πάρα 
πολλές οι ηδονές πού τραβούν προς τον εαυτό τοὺς τα μάτια της ψυχής: είναι οι ηδονές τῶν 
σωμάτων, τῶν χρημάτων, της απολαύσεως, της δόξας, της ραθυμίας, της οργής, της εξουσίας, της 
φιλαργυρίας, της πλεονεξίας. Και φαίνονται όλες αυτές ότι έχουν λαμπερά πρόσωπα και 
αξιαγάπητα, ικανά να προσελκύσουν εκείνους πού παθαίνονται για όλα αυτά και δεν έχουν σφοδρό 
έρωτα προς την αρετή και δεν υπομένουν τη σκληρότητά της. Κάθε σχέση µε τα γήινα και η κάθε 
προσκόλληση σ΄ αυτά προξενεί ηδονή και ευχαρίστηση σ΄ αυτόν πού την έχει, και αποδεικνύει ότι 
είναι ανώφελο και βλαβερό το επιθυµητικό µέρος της ψυχής όταν είναι εµπαθές, επειδή εξαιτίας 
του, εκείνος πού αποστερείται κάτι πού ποθεί, υποτάσσεται στο θυμό, στην οργή, στη λύπη και στη 
μνησικακία. Αν τώρα, μαζί µε την εµπαθή προσκόλληση, επικρατήσει και κάποια έστω µικρή 
συνήθεια, αλίμονο! κάνει τότε εκείνον πού κυριεύτηκε από αυτήν να ακολουθεί διαρκώς την 
παράλογη αυτή εµπαθή προσκόλληση αναίσθητα και χωρίς θεραπεία, µε την ηδονή πού είναι 
κρυμμένη µέσα σ΄ αυτήν. 


Είναι πολυσχιδής η ηδονή της επιθυμίας, όπως προείπαμε: δεν αρκείται μόνο στην πορνεία και τις 
άλλες σωματικές απολαύσεις, αλλά ζητεί και τα λοιπά πάθη. Αφού, σωφροσύνη είναι όχι μόνον η 
αποχή από την πορνεία και τις σαρκικές ηδονές, αλλά να απέχει κανείς και από τις άλλες ηδονές. 
Γι΄ αυτό εκείνος πού αγαπά τη φιλοχρηματία, τη φιλαργυρία και την πλεονεξία είναι ακόλαστος. 
Γιατί όπως ο ακόλαστος έχει έρωτα προς τα σώματα, έτσι και αυτός έχει έρωτα προς τα χρήματα. Η 
μάλλον, αυτός είναι πιο ακόλαστος, αφού δεν έχει τόση βία από τη φύση να τον σπρώχνει σ΄ αυτά. 
Γιατί αμαθής ηνίοχος δεν είναι εκείνος πού δεν µπορεί να δαµάσει το άγριο και δυσάγωγο άλογο, 
αλλά εκείνος πού δεν µπορεί να κρατήσει το ήµερο και ήσυχο άλογο. Και από παντού φαίνεται ότι 
είναι περιττή και όχι φυσική η επιθυμία των χρημάτων, γιατί δεν βιάζεται σ΄ αυτήν ο άνθρωπος από 
τη φύση, αλλά από την κακή του προαίρεση. Γι΄ αυτό και αμαρτάνει ασυγχώρητα εκείνος πού 
νικιέται εκούσια από τη φιλοχρηματία. Ώστε πρέπει να γνωρίζοµε καλά ότι η φιληδονία δεν 
έγκειται μόνον στην τρυφή και στην απόλαυση τῶν σωμάτων, αλλά σε κάθε τρόπο και πράγμα πού 
το αγαπά κανείς µε πάθος και µε την προαίρεση της ψυχής του. Και για να γνωρίζονται καθαρότερα 
τα πάθη πού αφορούν στα τρία µέρη της ψυχής, προσθέτοµε και τα παρακάτω µε συντομία. 


Η ψυχή διαιρείται σε τρία μέρη, το λογιστικό, το θυµικό και το επιθυµητικό. Του λογιστικού 
αμαρτήματα είναι αυτά: απιστία, αίρεση, αφροσύνη, βλασφημία, αχαριστία, και οι συγκαταθέσεις 
των αμαρτημάτων, οι οποίες γίνονται από το παθητικό μέρος. Η ίαση και η θεραπεία αυτών τῶν 
κακών εἶναι η αδίστακτη πίστη στο Θεό και τα αληθινά και χωρίς πλάνη ορθόδοξα δόγματα της 
ευσέβειας, η αδιάκοπη µελέτη των λόγων του Πνεύματος, η καθαρή και αδιάλειπτη προσευχή, και 
η ευχαριστία προς το Θεό. Τα αμαρτήματα του θυμικού είναι τα εξής: η ασπλαχνία, το μίσος, η 
ασυμπάθεια, η µνησικακία, ο φθόνος, ο φόνος και η συνεχής αυτών και τῶν παρομοίων μελέτη. Η 
ίαση και η θεραπεία τους είναι η φιλανθρωπία, η αγάπη, η πραότητα, η φιλαδελφία, η συμπάθεια, η 
ανεξικακία και η καλοσύνη. Του επιθυμητικού τα αμαρτήματα είναι τα εξής: η γαστριμαργία, η 
λαιμαργία, η οινοποσία, η πορνεία, η μοιχεία, η ακαθαρσία, η ασέλγεια, η φιλοχρηματία, η 
επιθυμία της κενής δόξας και η επιθυμία χρυσού και πλούτου και σαρκικών ηδονών. Η ίαση και η 
θεραπεία αυτών είναι η νηστεία, η εγκράτεια, η κακοπάθεια, η ακτημοσύνη, το σκόρπισµα τῶν 
χρημάτων στους φτωχούς, η επιθυμία τῶν μελλόντων εκείνων αθάνατων αγαθών, ο πόθος της 
βασιλείας του Θεού και η επιθυμία της θείας υιοθεσίας. 


Τώρα πρέπει να κάνοµε λόγο για τη διάγνωση τῶν εμπαθών λογισμών, από τούς οποίους γίνεται η 
κάθε αμαρτία. Οκτώ είναι οι βασικοί λογισμοί της κακίας: της γαστριμαργίας, της πορνείας, της 
φιλαργυρίας, της οργής, της λύπης, της ακηδίας, της κενοδοξίας και της υπερηφάνειας. Το να µας 
παρενοχλούν η να µη µας παρενοχλούν οι οκτώ αυτοί λογισμοί, αυτό δεν είναι στην εξουσία µας. 
Το να επιµένομε όµως σ΄ αυτούς η να µην επιµένομε, να κινούµε τα πάθη η να µην τα κινούμε, 
αυτό είναι στην εξουσία µας. 


Στους λογισμούς αυτούς διακρίνοµε τα εξής: προσβολή, συνδυασμό, πάλη, πάθος, συγκατάθεση 
(πού πλησιάζει και μοιάζει µε την πράξη), ενέργεια και αιχμαλωσία. Προσβολή είναι η απλή 
Ὀπόμνηση του διαβόλου: «Κάνε τούτο η εκείνο», όπως συνέβη στον Κύριο και Θεό µας: «Πες να 
γίνουν οι πέτρες αυτές ψωμιά»(Ματθ. 4, 3). Αυτό, όπως είπαμε, δεν είναι στην εξουσία µας. 
Συνδυασμός είναι η παραδοχή του λογισμού πού µας υποβάλλει ο εχθρός, και μ΄ ένα τρόπο, η 
µελέτη του πονηρού λογισμού και ηδονική συνομιλία µε την προαίρεσή µας. Πάθος είναι η έξη πού 
δημιουργείται από το συνδυασμό του λογισμού πού υποβάλλει ο εχθρός, και η κατά κάποιο τρόπο 
συνεχής σχετική µελέτη και φαντασία. Πάλη είναι η αντίσταση στο λογισμό πού γίνεται η προς 
κατάργηση του πάθους πού αυτός περιέχει -- δηλαδή του εμπαθούς λογισμού -- η προς 
συγκατάθεση, καθώς λέει ο Απόστολος: « Η σάρκα επιθυµεί κατά του πνεύματος και το πνεύμα 
κατά της σάρκας, κι αυτά είναι αντίθετα μεταξύ τους»(Γαλ. 5, 17). Αιχμαλωσία είναι η βίαιη και 
αθέλητη απαγωγή της καρδιάς πού τυραννιέται από προηγούμενο εθισμό στην αμαρτία και μακρά 
συνήθεια. Συγκατάθεση είναι η συγκατάνευση στο πάθος πού περιέχει ο λογισμός. Ενέργεια είναι η 
ίδια η πράξη του εμπαθούς λογισμού, στον οποίο συγκατατεθήκαµε. Εκείνος λοιπόν πού 
αντιμετωπίζει απαθώς το πρώτο, δηλαδή την προσβολή, η το διώχνει αμέσως µε αντίρρηση και 
σταθερότητα, έκοψε µε µια και όλα τα επόμενα. 


Η κατάργηση των οκτώ παθών ας γίνεται µε τον εξής τρόπο. Με την εγκράτεια καταργείται η 
γαστριμαργία: µε τον θειο πόθο και την επιθυμία των μελλόντων αγαθών καταργείται η πορνεία: µε 
τη συμπάθεια προς τούς φτωχούς καταργείται η φιλαργυρία: με την αγάπη προς όλους και την 
καλοσύνη καταργείται η οργή: µε την πνευματική χαρά καταργείται η κοσμική λύπη: µε την 
υπομονή, την καρτερία και την ευχαριστία προς το Θεό καταργείται η ακηδία: µε την κρυφή 
εργασία τῶν αρετών και τη συνεχή προσευχή µε συντριβή καρδιάς, καταργείται η κενοδοξία: µε το 
να μην κρίνει κανείς τον άλλο η να τον εξευτελίζει, όπως έκανε ο αλαζόνας Φαρισαίος(Λουκ. 18, 
11-12), αλλά να νομίζει τον εαυτό του τελευταίο απ΄ όλους, καταργείται η υπερηφάνεια. Έτσι 
λοιπόν, αφού ελευθερωθεί ο νους από τα παραπάνω πάθη και ανυψωθεί στο Θεό, ζει από εδώ τη 
μακάρια ζωή και δέχεται τον αρραβώνα του Αγίου Πνεύματος(Β΄Κορ. 1. 22). Και όταν φύγει από 
εδώ, έχοντας απάθεια και αληθινή γνώση, στέκεται μπροστά στο φῶς της Αγίας Τριάδας, και 
καταφωτίζεται μαζί µε τούς αγίους αγγέλους στους απέραντους αιώνες. 


Η ψυχή λοιπόν, όπως προαναφέρθηκε, έχει τρία µέρη: αυτά είναι: λογισμός, θυμός και επιθυμία. 
Όταν στο θυµικό µέρος υπάρχει αγάπη και φιλανθρωπία, και στην επιθυμία καθαρότητα και 
σωφροσύνη, τότε ο λογισμός είναι φωτισμένος: όταν όµως στο θυμικό μέρος υπάρχει μισανθρωπία 
και στο επιθυµητικό υπάρχει ακολασία, τότε ο λογισμός είναι σκοτισµένος. Ο λογισμός λοιπόν τότε 
υγιαίνει και σωφρονεί και φωτίζεται, όταν έχει τα πάθη υποταγµένα και θεωρεί πνευματικά τούς 
λόγους των κτισμάτων του Θεού και ανυψώνεται προς την μακάρια και Αγία Τριάδα. Ο θυμός τότε 
κινείται κατά φύση, όταν αγαπά όλους τούς ανθρώπους και δεν έχει εναντίον κανενός λύπη η 
μνησικακία. Η δε επιθυμία, όταν µε την ταπεινοφροσύνη, την εγκράτεια και την ακτημοσύνη 
νεκρώσει τα πάθη, δηλαδή την ηδονή της σάρκας και τον πόθο τῶν χρημάτων και της πρόσκαιρης 
δόξας, και στραφεί προς το θειο και αθάνατο έρωτα. Γιατί η επιθυμία κινείται προς τρία πράγματα: 
είτε προς τη σαρκική ηδονή, είτε προς τη μάταιη δόξα, η προς απόκτηση χρημάτων. Και για την 
παράλογη αυτή έφεση καταφρονεί το Θεό και τις άγιες εντολές Του, λησμονεί τη θεϊκή ευγένεια, 
γίνεται θηρίο εναντίον του πλησίον, σκοτίζει το λογισμό και δεν αφήνει να στραφεί και να δει την 
αλήθεια. Ενώ εκείνος πού απόκτησε ανώτερο φρόνημα, όπως προείπαµε, απολαμβάνει από εδώ τη 
βασιλεία των ουρανών και ζει µακάρια ζωή αναμένοντας τη μακαριότητα πού προορίζεται για 
όσους αγαπούν το Θεό. Αυτής είθε ν΄ αξιωθούμε κι εµείς µε τη χάρη του Κυρίου µας Ιησού 
Χριστού. Αμήν. 


Πρέπει να γνωρίζοµε και αυτό’ ότι δεν μπορούμε να φτάσοµε στο μέτρο κάποιας αρετής, παρά µε 
κοπιαστική φιλοπονία για την απόκτησή της και προσπαθώντας µε όση δύναμη έχουμε σ΄ όλη µας 
τη ζωή, όπως λόγου χάρη για την ελεημοσύνη, την εγκράτεια, την προσευχή. την αγάπη, η κάποια 
από τις γενικές αρετές. Από αυτές μερικώς ο καθένας ασκεί κάποια αρετή: λ.χ. ασκεί κανείς πότε- 
πότε την ελεημοσύνη, αλλά επειδή την ασκεί λίγο, δεν μπορούμε να τον χαρακτηρίσομε ελεήμονα, 
κι ακόµη περισσότερο όταν δεν το κάνει αυτό καλά και θεάρεστα. Γιατί το καλό δεν είναι καλό 
όταν δε γίνεται καλά. Αλλά καλό είναι πράγματι όταν δεν απολαμβάνει εδώ το μισθό του από 
οποιαδήποτε αιτία, π.χ. από ανθρωπαρέσκεια λόγω καλής φήμης, ή επιδίωξη δόξας, ή από 
πλεονεξία και αδικία. Επειδή ο Θεός δε ζητεί εκείνα πού γίνονται και νομίζονται καλά, αλλά 
εξετάζει το σκοπό για τον οποίο γίνονται. Όπως λένε και οι θεοφόροι Πατέρες, όταν ο νους 
λησμονήσει το σκοπό της ευσέβειας, τότε και το έργο πού είναι φανερά ενάρετο, γίνεται ανώφελο: 
και εκείνα πού γίνονται χωρίς διάκριση και σκοπό, όχι μόνο δεν ωφελούν και αν ακόµη είναι καλά, 
αλλά βλάπτουν. Το αντίθετο συμβαίνει μ΄ εκείνα πού νομίζονται κακά, γίνονται όµως µε θεοσεβή 
σκοπό: όπως εκείνος πού μπήκε στο πορνείο και τράβηξε από εκεί την πόρνη. Από αυτό γίνεται 
φανερό ότι δεν είναι ελεήμων εκείνος πού έκανε λίγες φορές την ελεημοσύνη, ούτε είναι εγκρατής 
εκείνος πού εγκρατεύθηκε λίγο, αλλά εκείνος πού πάρα πολλές φορές και σε όλη του τη ζωή 
εργάστηκε ολικά την αρετή µε ασφαλή διάκριση. Γιατί η διάκριση είναι µεγαλύτερη απ΄ όλες τις 
αρετές, επειδή είναι βασίλισσα και αρετή τῶν αρετών. Όπως πάλι και για τ΄ αντίθετα: δε λέμε 
πόρνο η µέθυσο η ψεύτη εκείνον πού µια φορά γλίστρησε σ΄ ένα από αυτά, αλλά εκείνον πού 
πέφτει συχνά σ΄ αυτά και μένει αδιόρθωτος. Κοντά σ΄ όσα είπαμε, πρέπει να γνωρίζομε και τούτο, 
πού είναι και αναγκαιότατο σ΄ όλους εκείνους πού έχουν ζήλο να κατορθώσουν την αρετή και 
επιμελούνται να αποφύγουν την κακία’ ότι δηλαδή, όσο η ψυχή είναι ασυγκρίτως καλύτερη από το 
σώμα και σε πολλά και μέγιστα σηµεία είναι σπουδαιότερη και πιο πολύτιμη, τόσο και οι ψυχικές 
αρετές -- και μάλιστα εκείνες πού μιμούνται το Θεό και έχουν το ὀνομά Του -- είναι ανώτερες από 
τις σωματικές αρετές. Αντίθετα πρέπει να νοούμε για τις ψυχικές κακίες, ότι διαφέρουν από τα 
σωματικά πάθη και ὧς προς τις ενέργειές τους και ὡς προς την έκτιση τῶν τιμωριών πού 
επιβάλλονται σ΄ αυτές, αν και στους πολλούς, δεν ξέρω πως, αυτό τούς διαφεύγει. Γιατί τη μέθη, 
την πορνεία, τη μοιχεία, την κλοπή και τα παραπλήσια μ΄ αυτά, τα προσέχουν και τα αποφεύγουν, η 
τα τιμωρούν, επειδή φαίνονται στους πολλούς βδελυρά. Απέναντι όµως στα ψυχικά πάθη, πού είναι 
πολύ χειρότερα και βαρύτερα από αυτά και πού οδηγούν στην κατάσταση τῶν δαιμόνων και στην 
αιώνια κόλαση πού τούς περιμένει όσους τ΄ ακολουθούν χωρίς διόρθωση, μένουν αδιάφοροι. 
Εννοώ δηλαδή το φθόνο, τη μνησικακία, την πονηρία, την αναισθησία, τη φιλαργυρία, πού ο 
Απόστολος την θεωρεί ρίζα όλων τῶν κακών(Α΄Τιμ. 6, 10), και τα ὁμοιά τους. 


Μιλήσαμε γι΄ αυτά µε όλη την αμάθεια και την αφέλειά µας, κάνοντας µία ευσύνοπτη και σαφή 
έκθεση του λόγου περί αρετών και παθών, για να µπορεί κανείς εύκολα να διακρίνει και να 
εξακριβώνει τη διαίρεση και τη διαφορά τους µε ακρίβεια και σαφήνεια. Γι΄ αυτό και μιλήσαμε για 
το καθένα µε πολλούς τρόπους και από πολλές απόψεις, ὥστε, αν είναι δυνατόν, καμιά πλευρά της 
αρετής ή της κακίας να µην αγνοείται: ακόµη για να επιδιώξοµε µε χαρά τις αρετές -- και μάλιστα 
τις ψυχικές, µε τις οποίες προσεγγίζοµε στο Θεό -- και για ν΄ αποφεύγομε τις κακίες µε όλη µας τη 
δύναμη. Γιατί είναι αληθινά μακάριος εκείνος πού ζητά την αρετή και την ασκεί και εξετάζει µε 
επιμέλεια τι είναι αρετή, επειδή µε αυτήν πλησιάζει το Θεό και ενώνεται νοερά μ΄ Αυτόν. 
Φρόνηση, ανδρεία, σοφία, αληθινή γνώση και πλούτος αναφαίρετος είναι κυρίως το ν΄ ανυψώνεται 
ο άνθρωπος µε την πρακτική αρετή στη θεωρία του Δημιουργού. 


Η αρετή λέγεται έτσι από το ρήμα «αιρείσθαυ»: γιατί είναι αιρετή και θελητή, επειδή κάνοµε 
αυτοπροαίρετα και θεληµατικά το αγαθό, κι όχι χωρίς να θέλομε και αναγκαστικά. Η φρόνηση πάλι 
λέγεται έτσι, γιατί φέρνει στο νου τα ὠφέλιμα. 


Αν θέλεις, ας προσθέσοµε στον αφελή αυτό λόγο, σαν χρυσή σφραγίδα, και λίγα περί του «κατ΄ 
εικόνα και ομοίωσιν» του πιο τιµηµένου από όλα τα κτίσματα του Θεού, δηλαδή του ανθρώπου. Το 
νοερό και λογικό ζώο, ο άνθρωπος, µόνο απ΄ όλα τα κτίσματα είναι «κατ΄ εικόνα και ομοίωσιν» του 
Θεού(Γεν. 1. 26). Κάθε άνθρωπος λέγεται «κατ΄ εικόνα Θεού» για το αξίώμα του νου και της 
ψυχής, δηλαδή το ακατάληπτο, το αόρατο, το αθάνατο, το αυτεξούσιο. Και ακόµη για την 


ικανότητα να άρχει, να τεκνοποιεί και να οικοδοµεί. «Καθ΄ ομοίωσιν» λέγεται για την αρετή και τις 
πράξεις µε τις οποίες µιµειται το Θεό και έχουν το όνοµα του Θεού. Δηλαδή το να δείχνει 
φιλανθρωπία προς τούς συνανθρώπους, να οικτείρει, να ελεεί και να αγαπά τούς συνδούλουςτου, 
και να δείχνει στους άλλους κάθε ευσπλαχνία και συμπάθεια. «Να γίνεστε, λέει ο Χριστός και 
Θεός, σπλαχνικοί, όπως είναι σπλαχνικός και ο ουράνιος Πατέρας σας»(Λουκ. 6, 26). Το «κατ΄ 
εικόνα» το έχει κάθε άνθρωπος, γιατί ο Θεός δεν ανακαλεί τα χαρίσματά Του(Ρωμ. 11, 29). Το 
«καθ΄ ομοίωσιν» όµως το έχουν σπάνιοι και μόνον οι ενάρετοι και άγιοι, οι οποίοι μιμούνται -- κατά 
το δυνατόν σε ανθρώπους -- την αγαθότητα του Θεού. Είθε κι εμείς ν΄ αξιωθούμε την υπεράγαθη 
φιλανθρωπία του Θεού, αφού Του φανούμε εὐάρεστοι µε την αγαθοεργία και γίνομε μιμητές 
εκείνων πού έχουν ευαρεστήσει από αιώνων το Χριστό. Γιατί σ΄ Αυτόν ανήκει το έλεος και σ΄ 
Αυτόν πρέπει κάθε δόξα, τιµή και προσκύνηση, μαζί µε τον άναρχο Πατέρα Του, και το πανάγιο και 
αγαθό και ζωοποιό Πνεύμα Του, τώρα και πάντοτε και στοὺς αιώνες των αιώνων. Αμήν. 


Αββάς Φιλήμων 


Σύντομη βιογραφία 


Ο οσιότατος πατέρας µας Φιλήμων, ο πιο νηπτικός αλλά και πενθικός από τους θεοφόρους πατέρες, 
πότε έζησε δεν μας το γνωρίζει η βιογραφία του. Ότι όµως έγινε ευλαβέστατος, όσο λίγοι από τους 
γέροντες, και πολύπειρος, φίλος της ησυχίας και γνησιότατος μιμητής του Μεγάλου Αρσενίου 
μπορούν όσοι θέλουν, να το δουν στον παρόντα λόγο. 


Επιμένοντας καρτερικά στις προσευχές και τις δεήσεις νύχτα και ηµέρα στην ασκητική του καλύβα, 
σαν µέσα σε κάποιο υπερώο, και πλύνοντας όλο και πιο πολύ τον εαυτό του στα συνεχή δάκρυα και 
τα γλυκύτατα κλάματά του, ανέβηκε θεοφιλώς ψηλότερα όχι μόνο από όλα τα κακά, αλλά ακόµη 
και από όσα είναι καλά, και πάνω απ᾽ όλα μαζί τα νοητά και τα αισθητά: και παρουσιάστηκε στο 
Θεό «κωφός και άλαλος» κατά τη Γραφή, και πέτυχε τον υπέρκαλλο φωτισμό της θείας χάρης Του. 
Από αυτόν, σαν από ηλιακό δίσκο, πλουτίστηκε άφθονα ο αοίδιµος µε την ικανότητα της 
εξετάσεως και τη διάκριση και τη διορατικότητα και το προορατικό χάρισμα, μέσω της άκρας 
ησυχίας και σιωπής. 


Αξιόπιστος μάρτυρας για όσα είπα, είναι αυτός εδώ ο λόγος. Σ7 αυτόν, περισσότερο απ᾿ ό,τισε 
οποιοδήποτε άλλον, η διδασκαλία της ιερής νήψεως, µε δύναμη διακρίσεως, υφαίνεται άριστα, σαν 
κεντηµένη θεοὔφαντη βασιλική πορφύρα, και όσον άφορα στην πράξη, και όσο συντελεί στη 
θεωρία: και παρέχει την αξιοπιστία της µε την πολύχρονη πείρα. 


Όποιος λοιπόν επιθυµεί να ξεντυθεί το λεκιασµένο και βρωμερό φόρεμα των παθών, ή, πράγμα που 
είναι το ίδιο, τον «παλαιό άνθρωπο», και να ντυθεί το φωτεινό φόρεμα της απάθειας και της χάρης, 
το οποίο είναι ο «καινός άνθρωπος», όπως µας τον φανέρωσε ο [ησούς Χριστός, αυτός θα επιτύχει 
την αξιέπαινη επιθυμία του, αν μελετά συνεχώς αυτό το λόγο και αν εκπληρώνει όσο µπορεί µε τα 
έργα αυτά που μελετά. 


Αββάς Φιλήμων 


Λόγος περί του αββά Φιλήμονος 


Έλεγαν για τον αββά Φιλήμονα τον αναχωρητή, ότι κλείστηκε σε µια σπηλιά κοντά στη Λαύρα που 
λεγόταν των Ρωμίων, και εκεί διεξήγαγε τα παλαίσματα της ασκήσεως, επαναλαμβάνοντας 
διαρκώς στη διάνοιά του ό,τι απηύθυνε στον εαυτό του, όπως λένε, ο μέγας Αρσένιος: «Φιλήμων, 
μην ξεχνάς για ποιο λόγο έφυγες από τον κόσμο». Υπέμενε λοιπόν στη σπηλιά αρκετό καιρό και 
εργαζόταν την καλαθοπλεκτική. Τα ζεμπίλια που έραβε, τα έδινε στον οικονόµο του για να παίρνει 
λιγοστό ψωμί, επειδή δεν έτρωγε τίποτε άλλο παρά ψωμί και αλάτι, κι αυτό όχι κάθε μέρα. ως εκ 
τούτου δε φρόντιζε διόλου για τη σάρκα του(Ρωμ. 13, 14), αλλά ασχολούμενος πάντοτε µε τη 
θεωρία, λουζόταν από το θεϊκό φωτισμό και καθώς από αυτόν μυούνταν σε ανέκφραστα μυστήρια, 
ζούσε σε διαρκή ευφροσύνη. Πηγαίνοντας στην εκκλησία κάθε Σάββατο και Κυριακή, περπατούσε 
μόνος και συγκεντρωμένος στον εαυτό του, µην επιτρέποντας σε κανένα να τον πλησιάσει, για να 
μην ξεφύγει ο νους του από την πνευματική εργασία. Μέσα στην εκκλησία στεκόταν σε µια γωνιά 
µε το πρόσωπο προσηλωμένο στη γη και έχυνε πηγές δακρύων, έχοντας αδιάλειπτο το πένθος και 
τη μνήμη του θανάτου, κατά το παράδειγµα τῶν αγίων Πατέρων και μάλιστα του μεγάλου 
Αρσενίου, πάνω στα αχνάρια του οποίου φρόντιζε να βαδίζει. 


Όταν εμφανίστηκε αίρεση στην Αλεξάνδρεια και στα περίχωρα, έφυγε και πήγε στη Λαύρα που 
είναι κοντά στη Λαύρα του Νικάνορος. Εκεί τον δέχτηκε ο θεοφιλέστατος Παυλίνος: του 
παραχώρησε ιδιαίτερο κελί, όπου τον εγκατέστησε µε κάθε ησυχία. Επί ένα χρόνο δεν επέτρεψε σε 
κανένα να τον συναντήσει, αλλ’ ούτε και αυτός τον ενόχλησε καθόλου, παρά μόνο όταν του έδινε 
το απαραίτητο ψωμί. 


Όταν έφτασε η εορτή της Αναστάσεως του Κυρίου, συναντήθηκαν οι δυό τους και συνοµίλησαν για 
την ερηµική ζωή: και αφού κατάλαβε ότι και για τον ευλαβέστατο Παυλίνο ο σκοπός αυτός ήταν 
προτιμότερος, του αναφέρει λόγια ασκητικά, από τις Γραφές και από τους Πατέρες, και φανερώνει 
µε αυτά ότι χωρίς την τέλεια ησυχία, είναι αδύνατο να ευαρεστήσει κανείς το Θεό, όπως 
φιλοσόφησε σχετικά και ο θαυμαστός αββάς Μωυσής. Γιατί η ησυχία γεννά την άσκηση, η άσκηση 
γεννά τα δάκρυα, τα δάκρυα το φόβο, ο φόβος την ταπείνωση, η ταπείνωση το προορατικό 
χάρισμα, το προορατικό την αγάπη, η αγάπη κάνει την ψυχή υγιή και απαθή. Και τότε γνωρίζει ο 
άνθρωπος ότι δεν είναι μακριά από το Θεό. 


Του έλεγε λοιπόν: «Πρέπει δια μέσου της ησυχίας να καθαρίσεις τελείως το νου σου και να τοῦ 
δώσεις αδιάλειπτη πνευματική εργασία. Γιατί όπως τα μάτια βλέπουν τα αισθητά και θαυμάζουν το 
θέαμά τους, έτσι και ο καθαρός νους βλέπει τα νοητά και από την πνευματική θεωρία άρχεται σε 
έκσταση και δύσκολα αποσπάται από αυτά.Και όσο περισσότερο µέσω της ησυχίας απογυμνώνεται 
από τα πάθη και καθαρίζεται, τόσο περισσότερη γνώση αξιώνεται να λαμβάνει. Και τότε ο νους 
γίνεται τέλειος, όταν ξεπεράσει τη γνώση της ουσίας τῶν όντων και ενωθεί µε το Θεό, ώστε αφού 
έχει το βασιλικό αξίωμα, δεν ανέχεται πλέον να είναι φτωχός. Ούτε παρασύρεται από τις χαμηλές 
επιθυμίες, και αν ακόµη του προσφέρεις όλα τα βασίλεια του κόσμου. Αν λοιπόν θέλεις να φτάσεις 
σε όλες αυτές τις αρετές, µη σε απασχολεί η μέριμνα κανενός άνθρωπου’ φεύγε µε όλη σου τη 
δύναμη από τον κόσμο και βάδιζε πρόθυµα την οδό τῶν Αγίων. Έχε παρουσιαστικό παραμελημένο 
και λερωμένα ρούχα και φόρεμα ταπεινό, φέρσιμο απλό, λόγο ανεπιτήδευτο, βάδισμα σεµνό, φωνή 
απροσποίητη, τη φτώχεια σύντροφό σου και την καταφρόνηση απ᾿ όλους. Πάνω απ᾿ ολα να κρατάς 
τη φύλαξη και τη νήψη του νου σου. Να έχεις καρτερία σε κάθε στενοχώρια, και κάθε αγαθό που 
έχεις, να το φυλάγεις ακέραιο και αμετάβλητο. Και πρόσεχε πολύ τον εαυτό σου, µην τυχόν 
παραδεχτείς καμιά παρείσακτη ηδονή. Γιατί τα πάθη της ψυχής καταπραῦὔνονται µε την ησυχία: 
όταν όμως ερεθίζονται και ξύνονται, αγριεύουν περισσότερο και σπρώχνουν εκείνους που τα έχουν 
να αμαρτάνουν περισσότερο και γίνονται δυσκολοθεράπευτα, όπως συμβαίνει µε τα σωματικά 


τραύματα, όταν τρίβονται και ξύνονται. Ακόμη και ένας αργός λόγος µπορεί να χωρίσει το νου από 
τη μνήμη του Θεού, καθώς µας σπρώχνουν οι δαίμονες σ᾽ αυτό και οι αισθήσεις πείθονται σ᾽ 
αυτούς. 


«Είναι μεγάλος ο αγώνας και ο φόβος να φυλάξεις την ψυχή σου. Πρέπει λοιπόν να χωριστείς από 
όλο τον κόσµο και να σπάσεις το δεσμό της συμπάθειας της ψυχής προς το σώμα και να γίνεις 
χωρίς πόλη, χωρίς σπίτι, χωρίς τίποτε δικό σου, αφιλάργυρος, ακτήµων, χωρίς πολυπραγμοσύνη, 
χωρίς συναλλαγές µε άλλους, αμαθής τῶν ανθρώπινων πραγμάτων, ταπεινόφρων, συμπαθής, 
πράος, ήσυχος, έτοιμος να δεχτείς στην καρδιά σου τις υποδείξεις της θείας γνώσεως.Γιατί δεν είναι 
δυνατό να γράψεις σε κέρινη πλάκα, αν προηγουμένως δεν τη λειάνεις από τα γράμματα που είναι 
χαραγμένα πάνω στο κερί. Αυτά µας διδάσκει ο Μέγας Βασίλειος. Τέτοιοι έγιναν όλοι οι Άγιοι: 
χωρισμένοι τελείως από την κοσμική ζωή, διατηρούσαν το ουράνιο φρόνημα αθόλωτο μέσα τούς, 
και το καταλάμπρυναν µε τους θείους νόμους. Και έλαµπαν µε τα ευσεβή έργα και λόγια, αφού 
νέκρωσαν τα επίγεια µέλη τους(Κολ. 3, 5) µε την εγκράτεια και το φόβο και τον πόθο του Θεού. 
Γιατί µε την αδιάλειπτη προσευχή και τη µελέτη τῶν θείων Γραφών ανοίγουν τα νοερά μάτια της 
ψυχής και βλέπουν τον Βασιλέα τῶν δυνάμεων. Και τότε γίνεται χαρά μεγάλη και δριμύς πόθος που 
καταφλέγει την ψυχή, η σάρκα συνανυψώνεται κι αυτή από το Πνεύμα και γίνεται ο άνθρωπος 
όλος πνευματικός. Αυτά αξιώνονται να έχουν οι εργάτες της µακάριας ησυχίας και της ασκητικής 
ζωής, οι οποίοι χωρίστηκαν από κάθε ανθρώπινη παρηγοριά και µε καθαρότητα συνομιλούν μόνοι 
µε µόνο τον επουράνιο Κύριο.» 


Όταν τα άκουσε αυτά ο θεοφιλής εκείνος αδελφός, πληγώθηκε η ψυχή του από τον θείο πόθο και 
πήγε μαζί του στη σκήτη, όπου οι πιο μεγάλοι Πατέρες είχαν διανύσει το δρόμο της ευσέβειας. Εκεί 
κατοίκησαν στη Λαύρα του αγίου Ιωάννη του Κολοβού, και, επειδή ήθελαν να ζήσουν ησυχαστική 
ζωή, ανέθεσαν τον εαυτό τους στη φροντίδα του οικονόµου της Λαύρας. Ζούσαν µε τη χάρη του 
Θεού µε μεγάλη ησυχία, πηγαίνοντας ελεύθερα κάθε Σάββατο και Κυριακή στην εκκλησία. Τις 
υπόλοιπες ηµέρες της εβδομάδας έμεναν στο κελί, κάνοντας καθένας τις προσευχές και την 
ακολουθία του. Η ακολουθία του αγίου γέροντα ήταν αυτή: τη νύχτα όλη έψαλλε το Ῥαλτήριο και 
τις ὠδές χωρίς θόρυβο, και έλεγε και µια περικοπή του Ευαγγελίου. Κατόπιν καθόταν και έλεγε 
μόνος του το «Κύριε έλέησον» µε προσήλωση και για πολλή ώρα, ώσπου δεν μπορούσε πιά να το 
λέει. Και τότε έπαιρνε λίγο ύπνο: και πάλι την αυγή έψαλλε την πρώτη Ώρα και καθόταν στο 
κάθισµά του προσεκτικά βλέποντας προς την ανατολή, ψάλλοντας κατά διαλείμματα και λέγοντας 
από μνήμης περικοπές από τον Απόστολο και το Ευαγγέλιο. Και έτσι περνούσε κάθε ηµέρα 
ψάλλοντας και προσευχόμενος αδιαλείπτως(Α΄Θεσ. 5, 17), και τρεφόμενος µε τη θεωρία των 
ουρανίων, ώστε πολλές φορές να υψώνεται ο νους του στη θεωρία και να µη γνωρίζει αν βρίσκεται 
πάνω στη γη. 


Ο αδελφός Παυλίνος, βλέποντάς τον να επεκτείνεται τόσο πολύ στην προσευχή και να αλλοιώνεται 
ολότελα από τις θείες έννοιες, του είπε: «Πολύ κοπιάζεις πάτερ, µε τόσα γηρατειά να ταλαιπωρείς 
το σώμα σου και να το μεταχειρίζεσαι σαν δούλο(Α΄ Κορ. 9, 27). Κι ο γέροντας αποκρίθηκε: 
«Πίστεψέ µε παιδί µου, τόσο µεγάλη προθυμία και πόθο για την ακολουθία έχει βάλει ο Θεός µέσα 
στην ψυχή µου, ώστε δεν φτάνουν οι δυνάμεις μου να την ικανοποιήσω σ᾽ όλη την ἐκτασή της. 
Αλλά ο πόθος του Θεού και η ελπίδα τῶν μελλόντων αγαθών νικά τη σωματική µου αδυναμία.» 
Έτσι λοιπόν ο πόθος του νου του πετούσε πάντοτε στον ουρανό. Και όχι μόνον τις άλλες ώρες, 
αλλά και στην ώρα του φαγητού. 


Κάποτε λοιπόν ένας αδελφός που κατοικούσε μαζί του, τον ερώτησε, ποιό είναι το μυστήριο της 
θεωρίας. Εκείνος, επειδή τον είδε ότι επιθυμούσε να μάθει και τον παρακαλούσε, του είπε: «Σου 
λέω, παιδί µου, αληθινά,ότι αν καθαριστεί τελείως ο νους, τότε ο Θεός του αποκαλύπτει τις θεωρίες 
ακόµη και τῶν αγγελικών δυνάμεων που Τον υπηρετούν.» Και πάλι τον ξαναρώτησε: «Γιατί πάτερ, 
παραπάνω από όλη την αγία Γραφή, γλυκαίνεσαι περισσότερο µε το Ψαλτήριο; Και γιατί ενώ το 
λές ήσυχα, φαίνεσαι σαν να συνομιλείς µε κάποιον;» Ο αββάς απάντησε: «Να σου πῶ, παιδί μου: 
τόσο πολύ εχει βάλει ο Θεός µέσα στην ταπεινή µου ψυχή τη δύναμη τῶν ψαλμών, όσο και στον 
προφήτη Δαβίδ, και δεν μπορώ να χωριστώ από τη γλυκύτητα τῶν ποικίλων θεωρημάτων που 
βρίσκονται µέσα σ᾽ αυτούς. Οι ψαλμοί περιέχουν όλη τη θεία Γραφή.» Και αυτά τα 


εκμυστηρεύθηκε στον αδελφό µε µεγάλη ταπεινοφροσύνη, αφού πιέστηκε πολύ απ᾿ αυτόν, 
θέλοντας να τον ὠφελήσει. 


Ένας αδελφός ονόματι Ιωάννης, προερχόμενος από τα παράλια, πήγε στον άγιο αυτό και µεγάλο 
πατέρα Φιλήμονα, έπεσε στα πόδια του και του είπε: «Τι να κάνω πάτερ, για να σωθώ; Γιατί βλέπω 
ότι ο νους µου γυρίζει και ρεμβάζει εδώ κι εκεί σε πράγµατα που δεν πρέπει.» Ο γέροντας, αφού 
σώπασε λίγο, του είπε: «Αυτό το πάθος είναι τῶν κοσμικών, και το έχεις ακόμη, επειδή δεν 
απόκτησες τέλειο πόθο του Θεού. Δεν σου ήρθε ακόµη η θέρμη του πόθου και της επιγνώσεως του 
Θεού.» Λέει ο αδελφός: «Και Τι να κάνω Πάτερ;» Εκείνος του απάντησε: «Πήγαινε και έχε κρυφή 
µελέτη µέσα στην καρδιά σου, η οποία µπορεί να καθαρίσει το νου σου από αυτά.» Ο αδελφός, 
όντας αμύητος σ᾽ αυτά, λέει στον γέροντα: «Τι είναι η κρυφή μελέτη, πάτερ» Και αυτός του 
απαντά: «Πήγαινε, έχε νήψη στην καρδιά σου και λέγε προσεκτικά µέσα στο νου σου µε φόβο και 
τρόμο: Κύριε ]ησού Χριστέ, ελέησόν µε. Αυτή είναι η συμβουλή που δίνει ο μακάριος Διάδοχος Ἐ 
στους αρχαρίους.» 


Ἐ Φιλοκαλία, τόμος Α΄, σελ. 302, κεφ. 59-61. 


Έφυγε λοιπόν ο αδελφός, και µε τη βοήθεια του Θεού και τις προσευχές του Πατέρα, αφού 
ησύχασε, γλυκάθηκε σ᾽ αυτή τη µελέτη, αλλά για λίγο. Όταν όµως η µελέτη αυτή σταμάτησε 
ξαφνικά και δεν μπορούσε να την καλλιεργήσει µε νήψη και να προσευχηθεί, πήγε πάλι στον 
γέροντα και του ανέφερε ό,τι του είχε συμβεί. Αυτός του είπε: «Τώρα γνώρισες έστω και ενα ίχνος 
ησυχίας και πνευματικής εργασίας και δοκίµασες τη γλυκύτητα που προέρχεται από αυτή. Έχε 
λοιπόν πάντοτε στην καρδιά σου αυτό: Είτε τρώς, είτε πίνεις, είτε συνομιλείς µε άλλους, είτε έξω 
από το κελί σου βρίσκεσαι, είτε στο δρόμο βαδίζεις, µην παραλείψεις ποτέ να έχεις αυτή την ευχή 
στο νου σου µε νήψη και συγκέντρωση και να ψάλλεις και να µελετάς ευχές και ψαλμούς. Αλλά και 
σ᾽ αυτήν ακόµη την ανάγκη σου, να µην είναι αργός ο νους σου, αλλά κρυφά να µελετά καινα 
προσεύχεται. Γιατί έτσι μπορείς να γνωρίσεις τα βάθη της Γραφής και τη δύναμη που κρύβεται σ᾽ 
αυτήν, και να δώσεις ακατάπαυστη εργασία στο νου σου, για να εκπληρώνεις την αποστολική 
εντολή που λέει, “αδιαλείπτως προσεύχεσθε (Α΄Θεσ. 5, 17). Πρόσεχε λοιπόν µε ακρίβεια και 
φύλαγε την καρδιά σου να µη δέχεται πονηρούς λογισμούς, ή οποιουσδήποτε µάταιους και 
ανώφελους. Αλλά πάντοτε, και όταν κοιμάσαι και όταν τρώς ή πίνεις ή συνομιλείς, η καρδιά σου 
κρυφά, άλλοτε να µελετά νοερά τους ψαλμούς, άλλοτε να προσεύχεται με το “Κύριε Ιησού Χριστέ, 
ὙΥπέ του Θεού, ελέησόν με”. Και πάλι όταν ψάλλεις µε τη γλώσσα σου, πρόσεχε µην άλλο λέει το 
στόμα σου και άλλου γυρίζει ο νους σου.» 


Είπε πάλι ο αδελφός: «Στον ύπνο µου βλέπω πολλές μάταιες φαντασίες.» Ο γέροντας του είπε: 
«Μη βαρεθείς και µην αμελήσεις: αλλά πριν κοιµηθείς, να κάνεις πολλές προσευχές µέσα σου και 
ν᾽ αντιστέκεσαι στους λογισμούς, ώστε να µη σε σέρνει στα θελήματά του ο διάβολος, για να σε 
δεχτεί ο Θεός. Κι όσο μπορείς φρόντισε, µετά τους ψαλμούς και την προσεκτική μελέτη, να 
κοιμηθείς, και µην αμελήσεις και αφήσεις το νου σου να δεχτεί ξένους λογισμούς, αλλά µε εκείνα 
που προσευχήθηκες, εκείνα μελετώντας, πλάγιασε, για να είναι μαζί σου όταν κοιμάσαι, και όταν 
ξυπνήσεις να σου μιλήσουν(Παροιμ. 6, 22). Να λες και το άγιο Σύμβολο της πίστεως προτού 
πλαγιάσεις. Γιατί η ορθή πίστη περί του Θεού είναι πηγή και φύλαξη όλων των αγαθών.» 


Ο αδελφός στη συνέχεια ρώτησε: «Δείξε αγάπη, πάτερ, και πες µου, ποια εργασία κάνει ο νοῦς 
σου; Δίδαξέ µε, για να σωθώ και εγώ.» Ο γέροντας τοῦ απάντησε: «Γιατί θέλεις να περιεργάζεσαι 
αυτά τα πράγµατα;» Σηκώθηκε τότε ο αδελφός, έπιασε τα πόδια του αγίου, και καταφιλώντας τα 
τον παρακαλούσε να του πει. Ύστερα από πολλές ώρες, του είπε: «Δεν μπορείς ακόµη να τα 
αντέξεις: γιατί το να απονέμει κανείς το κατάλληλο έργο σε κάθε αίσθηση, είναι ιδίωμα ανθρώπου 
που απόκτησε έξη στην αρετή. Ούτε είναι δυνατόν εκείνος που δεν είναι τελείως καθαρός από τις 
μάταιες σκέψεις του κόσμου, να αξιωθεί να λάβει αυτό το χάρισμα. Γι’ αυτό, αν επιθυμείς αυτά, 
κράτησε την κρυφή μελέτη µε καθαρή καρδιά. Γιατί αν γίνεται αδιάλειπτα η προσευχή σου και η 
μελέτη τῶν Γραφών, τότε ανοίγουν τα νοερά μάτια της ψυχής και έρχεται σ᾽ αυτήν χαρά μεγάλη 
και ένας πόθος ανέκφραστος και πολύ δυνατός, σε σηµείο που να καίγεται και η σάρκα από το 
Πνεύμα, ώστε να γίνεται ολόκληρος ο άνθρωπος πνευματικός. Είτε λοιπόν τη νύχτα, είτε την ηµέρα 


σε αξιώσει ο Θεός να προσευχηθείς απερίσπαστα µε καθαρό νου, µην περιοριστείς στον κανόνα 
σου, αλλά µε όση δύναμη έχεις, να επεκτείνεσαι στην προσευχή και ν᾿ αφοσιώνεσαι στο Θεό. Και 
Αυτός φωτίζει την καρδιά σου ποια πνευματική εργασία να κάνεις.» Πρόσθεσε δε και τούτο: 
«Κάποτε ήρθε ένας γέροντας να µε επισκεφθεί: τον ρώτησα για την πνευματική του κατάσταση και 
μου απάντησε: “Δύο χρόνια ολόκληρα παρακαλούσα το Θεό µε όλη µου την καρδιά χωρίς ν᾿ 
απογοητεύομαι, για να µου δώσει το χάρισμα να τυπωθεί ακατάπαυστα και χωρίς περισπασµό µέσα 
στην καρδιά µου η προσευχή που παρέδωσε ο ίδιος στους µαθητές Του. Και αφού είδε τον κόπο 
μου και την υπομονή µου, μού έδωσε το χάρισμα ο µεγαλόδωρος Κύριος.» 


Έλεγε ακόµη: «Οι λογισμοί που γεννιούνται στη διάνοια γύρω από τα μάταια, είναι ασθένειες 
οκνηρής και άνεργης ψυχής. Πρέπει λοιπόν, όπως λέει η Γραφή, να φρουρούμε το νου µας µε κάθε 
τρόπο(Παροιμ. 4, 23), και να ψάλλομε χωρίς περισπασµό µε συναίσθηση και να προσευχόµαστε µε 
καθαρό νου. Λοιπόν αδελφοί, ο Θεός θέλει να του δείξοµε την επιµέλειά µας πρώτα µε κόπους και 
έπειτα µε αγάπη και µε αδιάλειπτη προσευχή, και Εκείνος µας δίνει το δρόμο της σωτηρίας. Και 
είναι φανερό ότι, άλλος δρόμος που ανεβάζει στον ουρανό δεν είναι παρά η τέλεια ησυχία, η 
αποφυγή όλων τῶν κακών, η απόκτηση τῶν καλών, η τέλεια αγάπη προς το Θεό και η ένωση μαζί 
Του µε αγιότητα και κάθε αρετή. Αν φτάσει σ᾽ αυτά κάποιος, γρήγορα θ᾽ ανεβεί στο χώρο του 
ουρανού. Οπωσδήποτε όµως, εκείνος που θέλει να φτάσει σ᾽ αυτό το ύψος, πρέπει να νεκρώσει τα 
μέλη του που επιθυμούν τα γήινα(Κολ. 3, 5). Γιατί όταν η ψυχή µας ευφραίνεται µε τη θεωρία του 
πραγματικού αγαθού, δεν επιστρέφει σε κανένα από τα πάθη της ηδονής, αλλά αφού αποστραφεί 
κάθε σωματική ηδυπάθεια, δέχεται µε καθαρή και αμόλυντη διάνοια τη φανέρωση του Θεού. 


«Ἔχομε λοιπόν ανάγκη από µεγάλη προσοχή και σωματικούς κόπους και κάθαρση της ψυχής, για 
να κάνοµε το Θεό ένοικο στις καρδιές µας, ώστε να εκτελούμε στο εξής χωρίς πλάνη τις θείες Του 
εντολές. Και τότε Αυτός µάς μαθαίνει να τηρούμε µε ασφάλεια τους νόμους Του, στέλνοντάς µας 
σαν ηλιακές ακτίνες τις ενέργειές Του µε τη χάρη του Πνεύματός Του που έχει βάλει µέσα µας. 
Γιατί µε κόπους και πειρασμούς πρέπει να αποκαθάροµε τη θεία εικόνα, σύμφωνα µε την οποία 
γίναμε λογικοί και δεκτικοί κάθε συνέσεως και της ομοιώσεως µε το Θεό: έχοντας τις αισθήσεις 
άµικτες από κάθε κηλίδα, πυρακτώνοντάς τις κατά κάποιο τρόπο στο καμίνι τῶν πειρασμών και 
μεταμορφούμενοι στο βασιλικό αξίωμα. Ο Θεός έκανε την ανθρώπινη φύση µέτοχο κάθε αγαθού, 
ικανή να θεωρεί νοερά τις χορείες τῶν αγγέλων, τις δόξες των κυριοτήτων τις δυνάμεις, τις αρχές, 
τις εξουσίες, το φώς το απλησίαστο, τη δόξα την υπέρλαμπρη. Όταν όµως κατορθώσεις αρετή, ας 
μην υψωθεί ο λογισμός σου απέναντι του αδελφού σου, ότι εσύ κατόρθωσες και εκείνος αμέλησε: 
αυτό είναι αρχή υπερηφάνειας. Πρόσεχε µε όλη σου τη δύναμη να µην κάνεις τίποτε για να αρέσεις 
στους ανθρώπους. Αν αγωνίζεσαι εναντίον πάθους, µην αποκάµεις, οὔτε να λιγοψυχήσεις, αν 
επιμένει ο πόλεμος. Σήκω και ρίξε τον εαυτό σου µπροστά στο Θεό µε όλη σου την καρδιά και πες 
μαζί µε τον Προφήτη: “Δίκασε, Κύριε, αυτούς που μ᾽ αδικούν(Ῥαλμ. 34, 1), γιατί εγώ δεν μπορώ 
να τους νικήσω.” Και ο Θεός, βλέποντας την ταπείνωσή σου, θα σου στείλει το ταχύτερο τη 
βοήθειά Του. Όταν πάλι περπατάς μαζί µε άλλον στο δρόμο, µη δεχτείς μάταιη συνομιλία, αλλά 
δώσε στο νου σου την πνευματική εργασία που είχε, για να του γίνει καλή συνήθεια, να 
λησμονήσει τα τερπνά του κόσμου και να φτάσει τελικά στο λιμάνι της απάθειας.» Με τέτοια και 
πολλά άλλα αφού κατήχησε τον αδελφό, του έδωσε την ευχή του και τον άφησε να φύγει. 


Ύστερα από λίγο καιρό ξαναγύρισε ο αδελφός και ερώτησε πάλι τον γέροντα: «Τι να κάνω, πάτερ; 
Στη νυκτερινή µου ακολουθία µε βαραίνει ο ύπνος και δεν µε αφήνει να προσευχηθώ µε νήψη, 
αλλά ούτε και να αγρυπνήσω πολύ, και όταν ψάλλω, µου έρχεται ν᾽ ασχοληθώ µε το εργόχειρο» Ο 
γέροντας απάντησε: «Όταν μπορείς να προσεύχεσαι µε νήψη, µη στραφείς στο εργόχειρο. Αν όµως 
σε κυριέψει ακηδία, κουνήσου λιγάκι, απείλησε τον λογισμό και πιάσε το εργόχειρο.» Ο αδελφός 
είπε πάλι σ᾽ αυτόν: «Εσένα, δέσποτα, δε σε βαραίνει ο ύπνος στην ακολουθία σου;» Αυτός του είπε: 
«Σπάνια: αν όµως κάποτε µου έρθει, κινούμαι και λέω από το κατά Ιωάννην ευαγγέλιο από την 
ἀρχή, υψώνοντας τα μάτια της διάνοιας στο Θεό, και ευθύς εξαφανίζεται. το ίδιο κάνω και µε τους 
λογισμούς: όταν έρθει κάποιος λογισμός, τον αντιμετωπίζω µε καυτά δάκρυα σαν φωτιά, και 
εξαφανίζεται. Εσύ όµως δεν μπορείς ακόµη να οπλιστείς έτσι, αλλά μάλλον κράτα πάντοτε την 
κρυφή µελέτη και τις προσευχές που όρισαν οι άγιοι Πατέρες για την ημέρα: τις Ώρες τρίτη, Εκτη 


και ενάτη και τον εσπερινό: φρόντισε να επιτελείς και τις νυκτερινές ακολουθίες. Με όλη σου τη 
δύναμη φρόντισε να µην κάνεις τίποτε για να αρέσεις στους ανθρώπους, οὔτε να έχεις έχθρα κατά 
του αδελφού σου, για να µη χωριστείς από το Θεό σου. Προσπάθησε να φυλάξεις τη διάνοιά σου 
αμετεώριστη, στραμμένη µε επιμέλεια στους εσωτερικούς λογισμούς. Όταν βρίσκεσαι στην 
εκκλησία και πρόκειται να μεταλάβεις τα θεία Μυστήρια του Χριστού, µη βγεις έξω, μέχρις ότου 
λάβεις την τέλεια ειρήνη: στάσου στον ίδιο τόπο και µη φύγεις από εκεί μέχρι την απόλυση. Έχε 
στο νου σου ότι στέκεσαι στον ουρανό και ότι πρόκειται μαζί µε τους αγίους αγγέλους να 
συναντήσεις το Θεό και να τον υποδεχτείς µέσα στην καρδιά σου. Προετοιμάζου µε φόβο και 
τρόμο πολύ, για να µη γίνεις μέτοχος τῶν αγίων δυνάμεων ανάξια.» Με αυτά όπλισε τον αδελφό 
και αφού τον ανέθεσε στον Κύριο και στο Πνεύμα της χάρης Του(Πραξ. 20, 32), τον άφησε να 


φύγει. 


Εκτός από αυτά, και ο αδελφός που ήταν μαζί του έλεγε τα εξής: «Κάποτε που καθόμουν κοντά 
του, τον ρώτησα αν δοκίμασε πειρασμούς από επιβουλές δαιμόνων, όταν ήταν στην έρημο. µου 
απάντησε: “Συγχώρεσέ µε αδελφέ. Αν επιτρέψει ο Θεός να έρθουν σε σένα οι πειρασμοί που 
υπέφερα από τον διάβολο, δε θα μπορέσεις νομίζω να υπομείνεις τη δριμύτητά τους. Είμαι 
εβδομήντα χρόνων, ή και παραπάνω. Ὑπομένω όλο και περισσότερους: έμεινα σε διάφορες 
έρηµους σε βαθύτατη ησυχία και έπαθα και υπέφερα τόσα από αυτούς, που δεν συμφέρει να 
διηγηθώ τη δριμύτητά τους σ᾽ εκείνους που δε δοκίμασαν ακόµα την ησυχαστική ζωή. Αυτό έκανα 
πάντα στους πειρασμούς: όλη την ελπίδα µου την έριχνα στο Θεό, προς τον οποίο έκανα και τις 
υποσχέσεις της απαρνήσεως του κόσμου. Και Αυτός αµέσως µε έσωζε από κάθε ανάγκη. Γι) αυτό, 
αδελφέ, δε φροντίζω πλέον για τον εαυτό µου. Γιατί γνωρίζω ότι Εκείνος φροντίζει για μένα και 
υποφέρω ελαφρότερα τους πειρασμούς που µου έρχονται. Μόνον αυτό προσφέρω εγώ από τον 
εαυτό µου, το να προσεύχομαι αδιάλειπτα(Α΄Θεσ. 5, 17). Και ξέρω ότι όσο δυναμώνουν τα δεινά, 
τόσο και προξενούνται στεφάνια στον υπομένοντα. Γιατί οι πειρασμοί είναι γραμμάτια μπροστά 
στον δίκαιο Κριτή. Αυτά λοιπόν έχοντας υπόψη αδελφέ, µην πέσεις στη ραθυμµία: γνώριζε ότι 
στέκεσαι κι αγωνίζεσαι στο µέσο του πολέμου και ότι είναι πάρα πολλοί εκείνοι που πολεμούν µε 
το μέρος µας εναντίον του εχθρού του Θεού. Γιατί πώς ήταν δυνατό να τολμούμε εμείς να 
πολεμούμε εναντίον τόσο φοβερού εχθρού του γένους µας, αν δε µας κρατούσε το πανίσχυρο χέρι 
του Θεού Λόγου, προστατεύοντας και φυλάγοντάς µας; Πώς θ᾽ άντεχε η ανθρώπινη φύση τις 
επιθέσεις του; Λέει σχετικά η Γραφή: “Ποιός µπορεί να αφαιρέσει την επένδυσή του, ή ποιος 
μπορεί να διαπεράσει τις πτυχές του θώρακά του; Από το στόμα του βγαίνουν πυρσοί αναμμένοι, 
και πετάγονται φωτιές. Από τα ρουθούνια του βγαίνει πυκνός καπνός σαν από φωτιά που καίει 
κάρβουνα. Η ψυχή του είναι πυρακτωµένα κάρβουνα και από το στόμα του βγαίνει φλόγα. Η 
δύναμή του συγκεντρώνεται στον τράχηλό του. Μπροστά του τρέχει η καταστροφή. Η καρδιά του 
είναι σκληρή σαν πέτρα, και άκαμπτη σαν το αμόνι. Αναβράζει την άβυσσο όπως το φυσερό τη 
φωτιά στο χαλκουργείο: θεωρεί τη θάλασσα σαν ένα μυροδοχείο και έχει στην κυριαρχία του τα 
βάθη της αβύσσου. Βλέπει κάθε υψηλό και βασιλεύει πάνω σ᾽ όλα όσα είναι μέσα στα νερά.(]ωβ 
41, 5. 11-14. 16. 23-24. 26) Εναντίον αυτού έχοµε να παλέψομε, αδελφέ. Αυτόν τον τρομερό και 
δυνατό τύραννο υποτύπωσε η Γραφή. Αλλά εύκολα τον νικούν όσοι έχουν επιδοθεί νόμιμα στον 
ερημικό βίο, επειδή δεν τους συνδέει τίποτε μαζί του, καθώς απαρνήθηκαν τον κόσμο και 
ανδραγαθούν στις αρετές. Έχομε εμείς μαζί µας Εκείνον που πολεμά µε το µέρος µας. Πες µου, 
ποιος είναι που πλησίασε τον Κύριο και αφού έλαβε στο νου του τον φόβο Του, δεν παρουσίασε 
αλλαγή; Και ποιος είναι που καταλάμπρυνε τον εαυτό του µε τους θείους νόμους και τα θεία έργα, 
και δεν έκανε την ψυχή του ολοφώτεινη και ν᾿ αστράφτει µε τα θεία νοήματα και τους λογισμούς; 
Αυτός δεν αφήνει ποτέ αργή την ψυχή του, γιατί έχει το Θεό που διεγείρει το νου στο να επιθυμεί 
ακόρεστα το φῶς. Και καθώς η ψυχή αυτή δέχεται συνεχώς τη θεία ενέργεια, δεν αφήνεται από το 
Πνεύμα να αποχαυνώνεται στα πάθη: αλλά σαν βασιλιάς που µε δριμύ και φοβερό μένος κατά τῶν 
εχθρών, κατακόβοντάς τους αλύπητα και χωρίς να στρέφεται διόλου προς τα πίσω, κερδίζει τη νίκη 
του πολέμου, σηκώνοντας τα χέρια στον ουρανό µε την πρακτική αρετή και την προσευχή του 
νου.» 


Ο ίδιος αδελφός έλεγε ακόµα και τούτο: «Κοντά στις άλλες αρετές, είχε και αυτήν: ποτέ δεν 


ανεχόταν να ακούσει αργό λόγο. Αν κανείς έλεγε απρόσεκτα κάτι που δεν έτεινε σε ψυχική 
ὠφέλεια, δεν αποκρινόταν διόλου. Αλλά και όταν πήγαινα για υπηρεσία, δεν µε ρωτούσε “που 
πηγαίνεις;”. Και όταν επέστρεφα, δεν µε ρωτούσε “που ήσουν; ή “πώς πήγες;” ἡ “τι έκανες;”. 
Κάποτε λοιπόν πήγα στην Αλεξάνδρεια για δουλειά αναγκαία και από εκεί πήγα στην 
Κωνσταντινούπολη για εκκλησιαστικό ζήτημα, αφού χαιρέτησα τους άλλους ευλαβέστατους 
αδελφούς, χωρίς να ειδοποιήσω τον γέροντα. Αφού έμεινα αρκετό καιρό εκεί, γύρισα πάλι στη 
σκήτη κοντά του. Αυτός όταν µε είδε, γέμισε από χαρά και αφού µε φίλησε, έκανε ευχή και κάθισε, 
χωρίς να µε ερωτήσει τίποτε, αλλά έμεινε προσηλωμένος στη θεωρία. 


«Αλλοτε πάλι, θέλοντας να τον δοκιμάσω, περίμενα μερικές ημέρες, χωρίς να του δώσω ψωμί. 
Αυτός ούτε ζήτησε, ούτε µου είπε τίποτε. Εγώ ύστερα απ᾿ αυτά, του έβαλα μετάνοια και του είπα: 
“Δείξε αγάπη, πάτερ, και πες µου, δε λυπήθηκες που δεν σου έφερα κατά τη συνήθεια να φάς;7 
Μου αποκρίθηκε: “Συγχώρεσέ µε, αδελφέ. Και είκοσι ήµερες αν δεν µου δώσεις ψωμί, δεν σου 
ζητώ. Όσο αντέχει η ψυχή µου, έτσι αντέχω και στο σώμα”. Τόσο πολύ ήταν απασχολημένος µε τη 
θεωρία του όντως Αγαθού. 


«Έλεγε επίσης ότι “αφότου ήρθα στη σκήτη, δεν επέτρεψα στο λογισμό µου να βγει έξω από το 
κελί, ούτε και άλλο λογισμό παραδέχθηκα µε το νου μου, εκτός από το φόβο του Θεού και τις 
τιμωρίες στον μέλλοντα αιώνα. Είχα πάντοτε στο νου μου την τιμωρία που έχει απειλήσει ο Θεός 
κατά των αμαρτωλών, το αιώνιο πυρ και το σκότος το εξώτερο, σε ποιά κατάσταση βρίσκονται οι 
ψυχές τῶν αμαρτωλών και οι ψυχές των δικαίων, και ποια είναι τα αγαθά που είναι ετοιμµασµένα 
για τους δικαίους, και πώς ο καθένας απολαμβάνει το μισθό του ανάλογα µε τον κόπο του(Α΄Κορ. 
3, 8); ένας για τους πολλούς κόπους του, άλλος για την ελεημοσύνη του και την ανυπόκριτη αγάπη 
του, άλλος για την ακτημοσύνη του και την ολική απάρνηση του κόσμου, άλλος για την 
ταπεινοφροσύνη του και την ακρότατη ησυχία του, άλλος για την τέλεια υποταγή του, άλλος για 
την ξενιτεία του. Όλα αυτά λοιπόν συλλογίζοµαι και δεν επιτρέπω σε άλλο λογισμό να εισχωρήσει 
μέσα µου, ούτε μπορώ να βρίσκομαι ακόµα µε τους ανθρώπους, ή ν᾽ απασχολήσω το νου μου µε 
αυτούς, για να µην αποχωριστώ από τις αγιότερες σκέψεις”. 


»Σ᾽ αυτά πρόσθετε και τη διήγηση κάποιου μοναχού κι έλεγε ότι “είχε φτάσει σε απάθεια και 
δεχόταν το ψωμί του από χέρι αγγέλου, από την αμέλειά του όµως «Έχασε αυτή την τιμή. Γιατί 
όταν η ψυχή χαλαρώσει τη συγκέντρωση και την ένταση του νου, τότε την κυριεύει η νύχτα. Όπου 
δε φωτίζει ο Θεός, όλα είναι σκορπισµένα σαν µέσα στο ζόφο και δε μπορούν να βλέπουν το Θεό 
μόνο και να τρέμουν τοὺς λόγους Του. Λέει ο Κύριος: “Εγώ είμαι Θεός που σας πλησιάζω, και όχι 
Θεός από µακριά. Είναι δυνατόν να κρυφτεί κανείς στο πιο κρυφό µέρος κι εγώ να µη τον δῶ; 
Μήπως εγώ δε γεμίζω τον ουρανό και τη γη:Περ. 23, 23-24)” Θυμόταν και πολλούς άλλους που 
έπαθαν τα ίδια. Κοντά σ᾽ αυτά ανέφερε και την πτώση του Σολομώντα, “ο οποίος, έλεγε, αν και 
έλαβε τόση σοφία και δοξαζόταν από όλους γιατί ήταν σαν το πρωινό αστέρι και σκόρπιζε σ᾽ όλους 
τη λάμψη της σοφίας του, ωστόσο για µια μικρή ηδονή έχασε τη δόξα(! Βασ. 11, 1-11). Είναι να 
φοβάται κανείς την αμέλεια. Πρέπει να προσευχόµαστε αδιάλειπτα(Α΄Θεσ. 5, 17), για να µην έρθει 
ξένος λογισμός και µας χωρίσει από το Θεό και κολλήσει κάτι ξένο στο νου µας. Γιατί η καθαρή 
καρδιά αφού γεμίσει ολόκληρη από το Άγιο Πνεύμα, βλέπει µέσα της καθαρά σαν σε καθρέφτη όλο 
τον ίδιο το Θεό.” 


»Όταν τ᾽ άκουσα αυτά, συνέχισε ο αδελφός, κατάλαβα στην πράξη ότι τα σαρκικά πάθη ήταν 
ολότελα ανενεργά σ᾽ αυτόν. Επιθυμούσε πάντοτε τα καλύτερα, ώστε πάντοτε να φαίνεται ότι 
μεταμορφωνόταν από το Άγιο Πνεύμα: στέναζε μ᾽ ανέκφραστους στεναγμούς(Ρωμ. 8, 26). 
στρεφόταν µέσα του και ζύγιζε τον εαυτό του, και αγωνιούσε μήπως κάτι μπει κρυφά στη διάνοιά 
του και θολώσει την καθαρότητά της και του δημιουργηθεί, χωρίς να το καταλάβει, καμιά αφορμή 
για ψόγο. 

«Βλέποντας εγώ αυτά, είπε ο αδελφός που ήταν κοντά του, και παρακινούμενος από ζήλο να κάνω 
και εγώ τα όμοια κατορθώματα, τον πλησίαζα και τον ρωτούσα συχνά: “Πώς μπορώ να αποκτήσω 
και εγώ καθαρό νου, όπως και συ; Κι αυτός µου έλεγε: “Πήγαινε και κοπίασε. Γιατί χρειάζεται 
κόπος και πόνος καρδιάς. Εκείνα που είναι άξια του ζήλου και των κόπων µας, δεν µας έρχονται 


όταν κοιμόμαστε και είμαστε ξαπλωμένοι, αφού και τα επίγεια αγαθά δεν έρχονται χωρίς κόπο. 
Πρέπει λοιπόν εκείνος που θέλει να φτάσει σε πνευματική προκοπή, πρώτα απ᾿ όλα να απαρνηθεί 
τα θελήματά του και να αποκτήσει το παντοτινό πένθος και την ακτημοσύνη. Να µην προσέχει 
αμαρτίες άλλων, αλλά μόνον τις δικές του και να κλαίει γι’ αυτές ηµέρα και νύχτα, και να µην έχει 
φιλία µε κανένα. Η ψυχή που έχει πόνο από συμφορές και ελέγχεται από τη θύμηση τῶν αμαρτιών 
της, γίνεται νεκρή για τον κόσμο, και ο κόσμος νεκρώνεται γι’ αυτήν, δηλαδή γίνονται άπρακτα τα 
πάθη της σάρκας, και ο άνθρωπος γίνεται αργός γι’ αυτά. Εκείνος που απαρνείται τον κόσμο και 
πηγαίνει μαζί µε το Χριστό και ησυχάζει, αγαπά το Θεό και φυλάει καθαρή τη θεία εικόνα και 
αποκτά τη θεία ομοίωση. Γιατί δέχεται από το Θεό τη χορηγία του Πνεύματος και γίνεται οίκος 
Θεού και όχι οίκος δαιμόνων: παρουσιάζει έργα δίκαια ενώπιον του Θεού. Και η ψυχή που είναι 
καθαρή από τον κόσμο και ελεύθερη από σαρκικούς μολυσμούς και δεν έχει καμία κηλίδα ή 
ρυτίδα(Εφ. 5, 27), θα στεφθεί µε το στεφάνι της δικαιοσύνης, και θα λάμπει ολόκληρη από την 
ομορφιά της αρετής. Αν κάποιος στην αρχή της αποταγής του από τον κόσµο δεν έχει πένθος στην 
καρδιά του, οὔτε δάκρυα πνευματικά, οὔτε θύμηση της ατελεύτητης κολάσεως, ούτε αληθινή 
ησυχία, οὔτε επίµονη προσευχή, ούτε ψαλμωδία, ούτε µελέτη των θείων Γραφών, ούτε του έγιναν 
όλα αυτά συνήθεια, ώστε από την αδιάκοπη εγκαρτέρηση σ᾽ αυτά να αναγκάζεται από το νου του 
να τα πράττει και χωρίς ακόµη να το θέλει, και αν δε μεγαλώνει ο φόβος του Θεού µέσα στο νου 
του, τότε αυτός βρίσκει ακόµη ανάπαυση στη φιλία του κόσμου και δεν μπορεί να αποκτήσει 
καθαρό νου κατά την προσευχή. Η ευσέβεια και ο φόβος του Θεού καθαρίζουν την ψυχή από τα 
πάθη και κάνουν το νου ελεύθερο, τον οδηγούν στη φυσική θεωρία και τον κάνουν ν᾽ αγγίζει τη 
θεολογία, την οποία περιμένει µε τη µορφή της µακαριότητας, γιατί αυτή δίνει από εδώ στους 
μετόχους της την πρόγευση της αιώνιας µακαριότητας και διατηρεί την ψυχή ακλόνητη. 


»Με όλη µας λοιπόν τη δύναμη ας φροντίσοµε για την πρακτική εργασία, µε την οποία ανεβαίνοµε 
στην ευσέβεια, που είναι η καθαρότητα της διάνοιας. Καρπός της είναι η φυσική θεωρία και η 
θεολογία. Γιατί η πράξη είναι που µάς ανεβάζει στη θεωρία, όπως λέει ο άγιος Γρηγόριος, ο 
μεγαλόφωνος και θεολογικότατος αυτός νους. Αν λοιπόν παραμελήσομε την πρακτική αρετή, θα 
είµαστε άδειοι από κάθε φιλοσοφία. Γιατί, κι αν ακόµη προχωρήσει κανείς στο ακρότατο όριο της 
αρετής, έχει ανάγκη από τους κόπους της ασκήσεως, για να χαλιναγωγήσει τις άτακτες ορµές του 
σώματος και να επιτύχει την επιτήρηση τῶν λογισμών του. Έτσι μόλις μπορούμε να επιτύχομε να 
κατοικήσει µέσα µας ο Χριστός. Όσο περισσεύει µέσα µας η δικαιοσύνη, τόσο αποκτούμε την 
πνευματική ανδρεία. Και αφού γίνει τέλειος ο νους, πετυχαίνει την ολική ανάκρασή του στο Θεό 
και περιλάμπεται από το θείο φώς και του αποκαλύπτονται τα απόρρητα μυστήρια. Και τότε 
μαθαίνει αληθινά, που είναι η φρόνηση, που η δύναμη, που η σύνεση να γνωρίσει τα πάντα, που 
είναι η µακροβιότητα και η ζωή, που το φώς των ματιών και η ειρήνη(Βαρούχ. 3, 14). Γιατί όσο ο 
νους είναι απορροφηµένος στη μάχη τῶν παθών, δεν έχει ακόµη καιρό ν᾽ απολαύσει όλα αυτά. Κι 
αυτό γιατί οι αρετές και οι κακίες κάνουν τυφλό το νου. Οι κακίες, για να µη βλέπει τις αρετές: οι 
αρετές, για να µη βλέπει τις κακίες. Όταν όµως πάψει ο πόλεμος και αξιωθεί να λάβει πνευματικά 
χαρίσματα, τότε γίνεται ολόκληρος φωτοειδής, καθώς ενεργεί πυκνά επάνω του η χάρη και 
στέκεται ακλόνητος στη θεωρία τῶν πνευματικών. Ο άνθρωπος αυτός δεν είναι δεμένος µε τα 
γήινα, αλλά από το θάνατο έχει μεταβεί στη ζωή(1ω. 5, 24). Εκείνος λοιπόν που ακολουθεί τη ζωή 
του ζήλου και προσέρχεται στο Θεό, πρέπει να έχει αγνή την καρδιά και καθαρό το στόμα του, για 
να μπορέσει ο καθαρός λόγος που βγαίνει από το στόµα να υμνήσει άξια το Θεό. Γιατί η ψυχή που 
έχει αφοσιωθεί στο Θεό, συνομιλεί διαρκώς μαζί Του. 


»Ας θελήσομε λοιπόν, αδελφοί, να φτάσομε σ᾽ αυτή την κορυφή τῶν αρετών και να µη µείνοµε στη 
γη προσηλωμένοι στα πάθη. Γιατί εκείνος που αγωνίζεται και αξιώθηκε να πλησιάσει στο Θεό και 
να γίνει μέτοχος του αγίου φωτός και να πληγωθεί από τον πόθο του Θεού, απολαμβάνει το Θεό µε 
πνευματική και απερίγραπτη ευφροσύνη, όπως λέει ο ιερός ψαλμός: “Έχε ὡς τρυφή σου τον Κύριο, 
και θα σου δώσει ό,τι ζητά η καρδιά σου. Και θα προβάλει τη δικαιοσύνη σου σαν το φώς, καὶ την 
κρίση Του για σένα σαν τη λαμπρότητα του μεσημεριού’ (Ψαλμ. 36, 4 και 6). Όπως λέει και ο 
Μέγας Βασίλειος, ποιος πόθος ψυχής είναι τόσο δυνατός και αφόρητος, όσο ο πόθος του Θεού που 
έρχεται στην ψυχή όταν είναι καθαρή από κάθε κακία, και λέει µε αληθινή διάθεση καρδιάς: “Είμαι 


εγώ λαβωμένη από αγάπη. (Ἄσμα 5, 8); Οι αστραπές του θείου κάλλους είναι πέρα από κάθε 
περιγραφή και διήγηση. Δεν µπορεί να τις παραστήσει ο λόγος, δεν µπορεί να τις δεχτεί η ακοή. 
Και αν τις παρομοιάσεις µε το φως του αυγερινού, ή µε την λαμπρότητα της σελήνης, ή µε το φῶς 
του ηλίου, όλα αυτά είναι πολύ φτωχά για να µας κάνουν να φανταστούμε τη δόξα εκείνη, και 
περισσότερο υπολείπονται στη σύγκριση µε το αληθινό φῶς, απ’ όσο διαφέρει η βαθιά νύχτα ή το 
απαίσιο σκοτάδι από ένα κατάλαµπρο μεσημέρι. Αυτά µας παρέδωσε ο Μέγας Βασίλειος, ο 
θεσπέσιος διδάσκαλος, που έμαθε και διδάχτηκε από την πείρα.» 


Αυτά λοιπόν, κι ακόµη περισσότερα. διηγήθηκε ο αδελφός που έµενε κοντά στον αββά Φιλήμονα. 
Αλλά και µε αυτό που θα πω, ποιος δεν θα θαυμάσει, που είναι μεγάλη απόδειξη της 
ταπεινοφροσύνης του; Γιατί ενώ είχε αξιωθεί από πολύν χρόνο την ιερωσύνη και είχε εγγίσει τα 
ουράνια, τόσο µε το βίο του, όσο και µε τη γνώση του, απέφευγε τόσο πολύ το μέγεθος των θείων 
ιερουργιών, ώστε στα πάμπολλα χρόνια των αγώνων του, δεν τόλμησε σχεδόν να πλησιάσει την 
αγία Τράπεζα. Αλλά και τα άγια μυστήρια, αν και ζούσε µε τόση αυστηρότητα, όταν τύχαινε να 
συναντηθεί µε ανθρώπους, δεν μεταλάμβανε. Όταν δε έμελλε να μεταλάβει τα θεία μυστήρια, 
εξιλέωνε και παρακαλούσε το Θεό µε προσευχές και ψαλμωδίες και εξομολογήσεις, γιατί ένοιωθε 
φρίκη όταν άκουε τη φωνή του Περέα να λέει: «Τα άγια τοις αγίοις». Γιατί έλεγε ότι η Εκκλησία 
είναι γεμάτη αγίους αγγέλους και ο ίδιος ο Βασιλεύς των δυνάμεων είναι παρών και ιερουργείται 
μυστικά και µέσα στις καρδιές µας μεταβάλλεται σε σώμα και αίμα. Γι’ αυτό και έλεγε: «Πρέπει 
εμείς µε αγνότητα και καθαρότητα και βγαίνοντας κατά κάποιο τρόπο από τη σάρκα, χωρίς κανένα 
απολύτως δισταγμό και ενδοιασµό να τολμούµε να κοινωνούμε τα άχραντα μυστήρια του Χριστού, 
για να γίνομε μέτοχοι του φωτισμού που προέρχεται από αυτά. Πολλοί από τους αγίους Πατέρες, 
έβλεπαν τους αγγέλους που τους παρακολουθούσαν, γι’ αυτό και φύλαγαν τους εαυτούς τῶν µε 
σιωπή, χωρίς να συνομιλούν µε κανένα.» 


Ακόμη έλεγε και τούτο: Αν ήταν ανάγκη να πουλήσει το εργόχειρό του ο ἰδιος, για να µην 
επακολουθήσει από τη συζήτηση κανένα ψεύδος, ή όρκος, ή περιττολογία, ή καμμιά άλλη αμαρτία, 
υποκρινόταν οτι είναι μωρός. Και ο καθένας που ήθελε να αγοράσει, έπαιρνε απ᾿ αυτόν και του 
έδινε ό,τι ήθελε. Ως εργόχειρο είχε το πλέξιμο μικρών καλαθιών. Δεχόταν ευχαρίστως ό,τι του 
έδιναν, χωρίς διόλου να μιλάει, ο πραγματικά φιλόσοφος αυτός άνθρωπος. 


Όσιος Θεόγνωστος 


Σύντομη βιογραφία 


Ο όσιος Θεόγνωστος, ο συντάκτης τῶν κεφαλαίων που ακολουθούν, αν ταυτίζεται µε τον ομώνυμο 
Αλεξανδρινό που λεγόταν και Εξηγητής και τον αναφέρει ο Φώτιος (ανάγν. 106η), ή είναι άλλος, 
δεν το ξέρομε µε ακρίβεια, όπως και το πότε έζησε. Όπως όµως το δένδρο γνωρίζεται από τον 
καρπό του, έτσι και αυτός ήταν από εκείνους που έζησαν µε αρετή και πνευματική γνώση και 
εξαιτίας της καθαρότητας του βίου του είχε εγκάτοικο µέσα του τη χάρη του Πνεύματος. 
Φωτιζόμενος στο νου µετις ελλάμψεις του Πνεύματος, που φυσικό προσόν τους είναι η 
αποκάλυψη τῶν πάντων, και εμπνεόμενος, σαν κάποιο όργανο, από τις ζωογόνες πνοές Του, 
μελώδησε τα κεφάλαια αυτά σαν µέλος παναρμόνιο και ιερό. Και γοητεύει την ακοή και τη διάνοια 
των αναγνωστών µε τη χάρη και τα πνευματικά νοήματα που αυτά περιέχουν, και τους διεγείρει 
προς τον έµπρακτο ζήλο της κατορθώσεως. Γιατί µέσα σ᾽ αυτά τα κεφάλαια υποδεικνύεται ο 
εξαίρετος τρόπος της πρακτικής αρετής και διδάσκεται χωρίς πλάνη η ανάβαση µε τη θεωρία. 
Επίσης από αυτά µπορεί να μάθει κανεί µε ακρίβεια και πώς πρέπει να είναι εκείνος που αξιώθηκε 
την τιμή της ιερωσύνης. Και γενικά προξενούν μεγάλη ηθική ωφέλεια και σωτηριώδη νήψη σ᾽ 
εκείνους που τα ακολουθούν µε φιλοπονία. 


Όσιος Θεόγνωστος 


Περί πράξεως και θεωρίας και περί ιερωσύνης 


Ἄ Ακροστυχίδα πρωτοτύπου κειµένου : "Τοις οσιωτάτοις πατράσι Λάζαρω και Βαρλαάμ, 
Θεόγνωστος πανευτελής ανάξιος του παντός κόσμου”. 


1. Τότε να νομίζεις ότι έχεις αληθινή αρετή, όταν καταφρονήσεις τελείως όλα τα επίγεια, και έχεις 
πάντοτε έτοιμη την καρδιά σου µε καθαρή συνείδηση να μεταβείς στον Κύριο. Αν θέλεις να σε 
γνωρίσει ο Θεός, μείνε όσο περισσότερο μπορείς άγνωστος στους ανθρώπους. 


2. Πρόσεχε τις περιττές παρηγοριές του σώματος και απόφευγέ τες, μήπως σου πάρουν κάτι από 
τους κόπους σου, στο βαθμό δηλαδή που τη θέση τῶν προηγούμενων κόπων ---πριν από την 
απόκτηση της απάθειας--- την παίρνει η άνεση. Και να θεωρείς ζημία όχι τη στέρηση των 
ηδονικών, αλλά την έκπτωση, εξαιτίας της απολαύσεώς τους, από τα καλύτερα. 


3. Να θεωρείς συνειδητά τον εαυτό σου μυρμήγκι και σκουλήκι, για να γίνεις θεόπλαστος. Γιατί αν 
δε συμβεί το πρώτο, δεν θα ακολουθήσει το δεύτερο. Και όσο κατεβαίνεις, τόσο και θα ανεβείς. 
Όταν λογαριάζεις τον εαυτό σου σαν ένα τίποτε ενώπιον του Κυρίου(Ῥαλμ. 38, 6), κατά τον 
Ψαλμωδό, τότε γίνεσαι μέγας από μικρός χωρίς να το καταλάβεις. Και όταν νομίζεις ότι δεν έχεις 
και δεν γνωρίζεις τίποτε, τότε γίνεσαι πλούσιος σε πράξη και γνώση επαινετή από τον Κύριο. 


4. Σύντριψε τη δύναμη του αμαρτωλού και πονηρού(ψαλμ. 9, 36), δηλαδή της ηδονής και της 
πονηρίας, από τις οποίες γεννιέται κάθε κακία. Και να τη συντρίψεις µε την εγκράτεια και µε την 
ακακία που προξενεί η ταπείνωση. Έτσι, κι αν αναζητηθούν μ’ επιμονή και λεπτομέρεια οι 
αμαρτίες σου τον καιρό που θα εξετάζονται τα έργα τῶν ανθρώπων, να µη βρεθεί τίποτε. Γιατί 
σβήνονται οι αμαρτίες, όταν μισήσομε τις αιτίες που τις προξένησαν και πολεμήσομε εναντίον 
τους, επανορθώνοντας έτσι την πρώτη ήττα με την τελική νίκη. 


5. Τίποτε δεν είναι καλύτερο από την καθαρή προσευχή, από την οποία αναβλύζουν σαν από πηγή 
οι αρετές: η σύνεση, η πραότητα, η αγάπη, η εγκράτεια και η βοήθεια και παρηγοριά από το Θεό 
που έρχεται µετά τα δάκρυα. Ομορφιά της προσευχής είναι η προσήλωση της διάνοιας μόνο σ᾽ 
εκείνα που λέγονται και νοούνται και η πάντα ακόρεστη επιθυμία να επιτύχει κανείς το θείο: τότε ο 
νους, προσπαθώντας ν᾽ ανιχνεύσει τον Κύριό του µέσω της θεωρίας τῶν όντων και ζητώντας µε 
δίψα φλογερού πόθου να βρει και να δει τον αθέατο, ή θεωρώντας το σκοτάδι που Τον 
αποκρύβει(Ῥαλμ. 17, 12). γυρίζει πάλι πίσω µε άπειρη ευλάβεια και μαζεύεται στον εαυτό του 
αρκούμενος στη λίγη έστω θεωρία που του φανερώνεται για το συμφέρον του και παρηγοριέται µε 
αυτήν. Κι έχει οπωσδήποτε ελπίδα ότι τότε θα φτάσει το ποθούμενο, όταν διαλυθούν οι εικόνες και 
οι σκιερές φαντασίες που βλέπομε τώρα σαν µέσα σε καθρέφτη και μ᾽ αινίγµατα(Α΄Κορ. 13, 12), 
και πραγµατοποιηθεί για πάντα η κατά πρόσωπο καθαρή δράση του Θεού. 


6. Να διστάζεις μπροστά στις πολύ υψηλές θεωρίες, αν δεν έφτασες ακόµη στην ακρότατη απάθεια, 
και να µην τρέχεις μάταια επιθυμώντας εκείνα που είναι παραπάνω από τη δύναμή σου. Γιατί, όπως 
λένε, αν θέλεις να γίνεις θεολόγος και θεωρητικός, υψώσου εκεί µε τον ενάρετο βίο σου, και µε την 
κάθαρση απόκτησε ό,τι είναι καθαρό. Κι επειδή ανέφερα τη θεολογία, πρόσεχε µην επεκταθείς στο 
άπειρο ύψος της. Έχε υπόψη σοῦ ότι δεν επιτρέπεται, ενώ τρεφόµαστε ακόµη µετο γάλα(Α΄Κορ. 3, 
2) των αρετών, να προσπαθούμε να πετάξοµε σ᾽ αυτό το ύψος, µην τυχόν μαδήσουν τα φτερά μας, 
όπως συμβαίνει στα μικρά πουλιά, μ᾽ όλο που διεγείρει τον πόθο µας το μέλι της γνώσεως. Όταν 
καθαρθούµε µε σωφροσύνη και δάκρυα, τότε θα υψωθούμε από τη γη σαν τον Ηλία(Δ΄Βασ. 2, 11) 
ή τον Αββακούμ(Δαν. [Βηλ και δράκων] 36) ---προοίμιο αυτό από τώρα της αρπαγής µας µέσα σε 
σύννεφα(Α΄Θεσ. 4, 17)--- και ευρισκόµενοι έξω από τις αισθήσεις, θα ζητούμε το Θεό µε καθαρή 
προσευχή, θεωρητική και αρέµβαστη: τότε ίσως ν᾽ αγγίξοµε κάπως και τη θεολογία. 


7. Αν επιθυμείς να αξιωθείς τη νοερή θεϊκή θέα και φανέρωση, ακολούθησε πρωτύτερα τον 
ειρηνικό και ήσυχο βίο. Και αφού ησυχάσεις, γνώρισε τον εαυτό σου και το Θεό. Αν κάνεις έτσι, 


δεν εμποδίζει τίποτε, µέσα στην κατάσταση της καθαρότητας, την ανενόχλητη απὀ κάθε πάθος, σαν 
μέσα σε λεπτή αύρα(Γ. Βασ. 19, 12). να δεις νοερά τον σε όλους αόρατο, να σου αναγγέλλει 
χαρμόσυνα τη σωτηρία σου µε την καθαρότερη γνώση Του. 


8. Όπως όταν προηγείται η αστραπή, αμέσως περιµένομε και τη βροντή, έτσι όπου έλαµψε η θεία 
ευσπλαχνία, γίνεται γαλήνη και στην τρικυμία των παθών. Όπου συμβεί τούτο, αυτός που το 
απόκτησε έχει και τον αρραβώνα της μέλλουσας µακαριότητας. Δεν υπάρχει θείο έλεος η ελπίδα γι’ 
απάθεια σε ψυχή που αγαπά τον κόσμο περισσότερο από το Θεό, έχει εµπαθή προσκόλληση στα 
επίγεια και είναι ολότελα προσηλωμένη στις σαρκικές ηδονές και απολαύσεις. 


9. Τι είναι η θεότητα και που βρίσκεται, µη ζητείς να μάθεις µε το νου σου. Είναι υπερούσια και δεν 
περιέχεται σε τόπο, γιατί είναι πάνω από ο,τιδήποτε. Να βλέπεις νοερά, όσο είναι εφικτό, μόνο το 
Θεό Λόγο ---γιατί λόγω της ενανθρωπήσεώς Του είναι περιγραπτός--- ν᾽ ακτινοβολεί µε τη θεία 
φύση Του. Αυτός µπορεί να θεωρηθεί σε ορισμένο τόπο, αν και βρίσκεται παντού, αφού κατά τη 
θεότητα είναι απεριόριστος. Πλην όσο καθαρίζεσαι από τα πάθη, τόσο θα αξιώνεσαι τη θεία 
έλλαμψη. 


10. Αν επιθυμείς την αληθινή γνώση και να έχεις αδίστακτη πληροφορία ότι θα σωθείς, αγωνίσου 
πρώτα να σπάσεις τους εµπαθείς δεσμούς της ψυχής προς το σώμα. Αφού έπειτα απογυμνωθείς από 
την εμπαθή προσκόλληση στα υλικά, κατέβα στην άβυσσο της ταπεινώσεως και θα βρεις το 
πολύτιμο μαργαριτάρι της σωτηρίας σου, κρυμμένο σαν σε όστρακο µέσα στη θεία γνώση, να σου 
δίνει µια πρόγευση της λαμπρότητας της βασιλείας του Θεού. 


11. Εκείνος που κατόρθωσε τη νοητή υποταγή και υπόταξε τη σάρκα στο πνεύμα, δεν χρειάζεται 
την υποταγή σε ανθρώπους. Αυτός υποτάσσεται στο λόγο και στο νόμο του Θεού ως ευγνώμων 
υπήκοος. Σε µας όµως, που εξακολουθεί η μάχη και ο πόλεμος μεταξύ σώματος και ψυχής, είναι 
αναγκαίο να υποταχθούμε και να αποκτήσοµε στρατηγό και κυβερνήτη, να µας πηδαλιουχεί µε 
γνώση και να µας εξοπλίζει άριστα, µην τυχόν καταστραφούμε από τους νοητούς εχθρούς και 
καταποντισθούμε από τα πάθη λόγω απειρίας. 


12. Όταν δεν ενοχλείσαι από κανένα πάθος και ο θείος πόθος αυξάνει µέσα στην καρδιά σου, και 
όταν λογαριάζεις το θάνατο σαν ύπνο και δεν φοβάσαι, αλλά μάλλον ποθείς πολύ την από εδώ 
αναχώρηση, τότε και τον αρραβώνα της σωτηρίας απόκτησες και τη βασιλεία των ουρανών έχεις 
µέσα σου, δοκιµάζοντας ανέκφραστη χαρά. 


13. Αν καταξιωθείς τη θεία και σεβάσμια ιερωσύνη, έχεις χρέος πρωτύτερα να θυσιάσεις τον εαυτό 
σου µε τη νέκρωση τῶν παθών και των ηδονών, και έτσι να τολμάς να πλησιάζεις τη ζωοποιό και 
φρικτή θυσία, αν δε θέλεις, σαν εύφλεκτο υλικό, να κατακαείς απὀ τη θεϊκή φωτιά. Γιατί αν το 
Σεραφείμ. δεν τόλμησε να πιάσει τον θεϊκό άνθρακα χωρίς λαβίδα(Ησ. 6, 6), πώς θα τον αγγίσεις 
εσύ χωρίς να έχεις απάθεια; Με την απάθεια είναι που θ᾽ αποκτήσεις γλώσσα αγιασµένη και χείλη 
καθαρά και ψυχή αγνή μαζί µε το σώμα: ακόµη και χέρια λαμπρότερα από το χρυσό, αφού θα 
υπηρετούν το υπερούσιο πυρ και θύμα. 


14. Κατανόησε καλά τη δύναμη τῶν λεγομένων: ὡς ιερέας, βλέπεις κάθε μέρα στα θεία μυστήρια 
εκείνο το «σωτήριο του Θεού», το οποίο μιά φορά είδε ο γηραιός Συμεών κι έμεινε έκθαμβος και 
ζητούσε πια την απόλυση από τη ζωή(Λουκ. 2, 29). Και αν δε σου αποκαλύφθηκε από το Άγιο 
Πνεύμα ότι είσαι δεκτός ὡς μεσίτης Θεού και ανθρώπων, σαν ισάγγελος, µην τολµάς να τελείς 
ριψοκίνδυνα τη φρικτή και πάναγνη ιεροτελεστία των θείων μυστηρίων, την οποία και οἱ άγγελοι 
τη σέβονται, και πολλοί από τους Αγίους την απέφυγαν ὡς άχραντη, από µεγάλη ευλάβεια: µην 
τυχόν, όπως ο Ζαν εκείνος(Β΄Βασ. 6, 6-7), εξολοθρευθείς νομίζοντας καλό εκείνο που κάνεις. 


15. Πρόσεχε τον εαυτό σου(Εξ. 23, 21), όπως είπε κάποιος, ώστε αν έχεις κάποια παλιότερη 
κηλίδα, ή σου συμβεί τώρα καμιά από αδυναμία, να κατακαίγεται από τη θεϊκή φωτιά, καθώς 
πάντοτε θα προσκομίζεις τα τίμια δώρα πρώτα για τη συγχώρηση τῶν δικών σου αμαρτιών. Γιατί 
έτσι, σαν σκεύος εκλογής, εύχρηστο και καθαρό και άξιο για τέτοια θυσία, θα μπορέσεις, αν 
κάποιοι μοιάζουν µε ξύλινα ή πήλινα σκεύη, να τοὺς μεταβάλεις σε αργυρά ή χρυσά, μόνον δηλαδή 
αν µε την παρρησία σου κάνεις το Θεό να συγκατανεύει σ᾽ εσένα. Γιατί όπου ο Θεός είναι έτοιμος 


να ακούσει, δεν υπάρχει κανένα εμπόδιο να μεταβληθούν αυτά σ᾽ εκείνα. 


16. Κοίταξε ποια ισάγγελη τιµή αξιώθηκες, και φρόντισε να παραμείνεις ανέπαφος στο βαθµό της 
ἱερωσύνης που έχεις κληθεί, µε κάθε αρετή και καθαρότητα. Γνωρίζεις από πόσο ύψος σε πόσο 
βάθος έπεσε ο εὠσφόρος από υπερηφάνεια. Αυτό µην το πάθεις και σύ, φανταζόμενος μεγάλα για 
τον εαυτό σου, αλλά να τον θεωρείς χώμα και στάχτη(Γεν. 18, 27) και σκουπίδι και σκυλί, και να 
θρηνείς αδιάκοπα. γιατί αξιώνεσαι να καλείσαι σε θεία κοινωνία και συγγένεια µε το να διεξάγεις 
µε τα χέρια σου τη φρικτή ιεροτελεστία των αγίων μυστηρίων, από απόρρητη φιλανθρωπία και 
ανέκφραστη αγαθότητα του Θεού. 


17. Ο ιερωμένος πρέπει βέβαια να είναι καθαρός από όλα τα πάθη, ιδιαίτερα όµως, από την πορνεία 
και τη µνησικακία, να µην έχει ούτε ψιλή φαντασία. Αλλιώς θα είναι μισητός και σιχαµερός, σαν 
κάποιος λεπρός ή μουτζουρωμένος στο πρόσωπο που αγγίζει το σώμα του βασιλιά. 


18. Αφού πρώτα µε ποταμούς δακρύων θα λευκαίνεσαι καλύτερα από χιόνι, τότε µε λευκασμένη τη 
συνείδηση από καθαρότητα, άγγιζε τα άγια ως άγιος, µε την εξωτερική αγγελόµορφη λευκότητα 
τῶν αμφίων φανερώνοντας την εσωτερική ὠραιότητα της ψυχής σου. Πρόσεχε κατά την ιερουργία 
των θείων μυστηρίων, να µην αρκείσαι στη μυστική γνώση που παραδίδουν οι άνθρωποι, αλλά να 
έχεις και τη θεία χάρη να σε διδάσκει τις υψηλότερες αλήθειες µε τρόπο κρυφό και μυστικό. 


19. Αν επιθυμείς την αφθαρσία και την αθανασία, πλησίασε µε σεβασμό και ευλάβεια και πίστη τα 
ζωοποιά και άφθαρτα μυστήρια, ποθώντας και την εκδηµία από αυτόν τον κόσµο, επειδή πια έχεις 
τελειωθεί µε την πίστη. Αν όµως φοβάσαι το θάνατο, δεν έγινες ακόµη ένα µε το Χριστό µέσω της 
αγάπης, Τον οποίο αξιώθηκες να θυσιάζεις µε τα ἴδια σου τα χέρια και να τρώς τις σάρκες Του. 
Αλλιώς θα έσπευδες να πας εκεί που είναι και ο αγαπητός σου και δε θα λογάριαζες πλέον διόλου 
τη ζωή και τη σάρκα. 


20. Αφού έχεις γίνει θύτης της σάρκας του Θεού, αλλά και κοινωνός της µέσω της μεταλήψεως, 
οφείλεις και να ενωθείς μαζί Του µε το ομοίωμα του θανάτου Του(Ρωμ. 6, 5), ώστε να µη ζεις 
πλέον για τον εαυτό σου, αλλά γι’ Αυτόν που σταυρώθηκε και πέθανε για σένα(Β΄Κορ. 5, 15), όπως 
λέει ο Απόστολος. Αν όμως ζεις εµπαθώς για τη σάρκα και τον κόσµο, τότε να ετοιµάζεσαι να 
περάσεις μέσω του θανάτου σε τιμωρία αθάνατη, αν δε σταµατήσεις θεληµατικά πριν το θάνατό 
σου να ιερουργείς την αναίµακτη θυσία. Αλλά και πολλούς που εδώ ιερουργούσαν ανάξια, τους 
άρπαξε ο αιφνίδιος θάνατος και τους παρέδωσε στις εκεί δίκαιες τιμωρίες. 


21. Κάποιος ιερομόναχος είχε φήμη ευλαβούς και πολλοί τον θεωρούσαν σεβαστό λόγω του 
εξωτερικού του σχήματος, µέσα του όµως κρυφά μολυνόταν από λογισμούς λαγνείας. Κάποτε που 
επιτελούσε τη θεία και ιερή λατρεία, όταν έφτασε η ώρα του χερουβικού ύμνου και αυτός έσκυψε 
ως συνήθως διαβάζοντας την ευχή «Ουδείς άξιος...», πέθανε ξαφνικά και η ψυχή του τον άφησε σ᾽ 
αυτή τη στάση. 


22. Τίποτε δεν είναι ὠφελιμότερο από τον ορθό λόγο και τη γνώση. Από αυτά προξενείται ο φόβος 
και ο πόθος του Θεού. Ο φόβος καθαρίζει µε την ευλάβεια και τη συστολή, ενώ ο πόθος τελειοποιεί 
µε την έξη του φωτισμού και τη διάκριση, και µε την υψηλή θεωρία και ανάβαση κάνει το νου να 
ουρανοπορεί. Είναι αδύνατο χωρίς φόβο να οδηγηθεί κανείς στον θείο έρωτα και µέσω αυτού να 
πετάξει και να φτάσει στα ελπιζόµενα. 


23, Εμπρός λοιπόν, ἀκουσέ µε εσύ που µε φλόγα και χωρίς ταλαντεύσεις ποθείς τη σωτηρία σου: 
τρέχε έως ότου τη φτάσεις, αναζητώντας την με πόνο, γυρεύοντας ακατάπαυστα και 
κρούοντας(Ματθ. 7, 7) υπομονετικά, ώσπου να πετύχεις το στόχο σου. Βάλε για σταθερό υπόβαθρο 
την ακλόνητη πίστη και την ταπείνωση. Τότε θα έχεις φτάσει το ποθούμενο, όταν όχι μόνο λάβεις 
την άφεση τῶν αμαρτιών σου, αλλά όταν δεν ταράζεσαι πιά, ούτε φοβάσαι την εξέγερση κανενός 
πάθους, και έχεις κόψει άφοβα και θαρραλέα τη σχέση µε τη σάρκα σου. 

24. Να ζητάς από το Θεό µε πολλά δάκρυα να σε πληροφορήσει αν είσαι σωσμένος, όχι όµως πριν 


από την ώρα του θανάτου σου, αν είσαι ταπεινόφρων: µην τυχόν στο εξής γίνεις αμέριμνος και 
καταφρονητής. Να ζητάς να σου δοθεί η πληροφορία αυτή κοντά στον καιρό της εξόδου σου, αλλά 


χωρίς φόβο αποτυχίας, για να µην πάρεις θάρρος ότι πια έχεις σωθεί, εξαπατηµένος από την 
έπαρση, και χάσεις ό,τι επιθυμείς όταν έρθει ο καιρός εκείνος που ελπίζομε. Και που θα πας, 
ταλαίπωρε, χωρίς τον αρραβώνα, χωρίς την αναμφίβολη πληροφορία που σώζει και που την δίνει 
το Πνεύμα; 


25. Αν ποθείς τη θεοποιό απάθεια, θα βρεις το ποθούμενο πρώτα µε την υπακοή και την ταπείνωση, 
για να µην πας από άλλο δρόµο και ταλαιπωρηθείς. Απάθεια βέβαια έχει όχι εκείνος που άλλοτε 
ενοχλείται από τα πάθη κι άλλοτε ηρεμεί και αναπαύεται, αλλά εκείνος που ακατάπαυστα 
απολαμβάνει την απάθεια και μένει ακίνητος ενώ είναι παρόντα τα πάθη και οι αιτίες τους. Ακόμη 
περισσότερο, εκείνος που ούτε από τα νοήματα τῶν παθών δεν επηρεάζεται. 


26. Όταν η ψυχή βγει από το σώμα, ο εχθρός διάβολος ορµά εναντίον της µε θράσος και την 
πολεμά και την ονειδίζει και γίνεται αυστηρός και φοβερός κατήγορος τῶν αμαρτιών της. Αλλά 
τότε µπορεί να δει κανείς την ψυχή που αγαπά το Θεό, αν και πολλές φορές πρωτύτερα πληγώθηκε 
από αμαρτίες πολλές, να µην τρομάζει στις εφόδους και τις απειλές του, αλλά μάλλον να ενισχύεται 
µε τη δύναμη του Κυρίου και να τη φτερώνει η χαρά: να ενθαρρύνεται από τους αγίους αγγέλους 
που την οδηγούν, και περιστοιχισµένη από το φῶς της πίστεως να αντιλέγει δυνατά µε μεγάλο 
θάρρος στον πονηρό διάβολο: «Τι κοινό υπάρχει μεταξύ µας, δραπέτη τῶν ουρανών και δούλε 
πονηρέ; Δεν έχεις εσύ εξουσία επάνω µας. Ο Χριστός, ο Υιός του Θεού, έχει την εξουσία πάνω σ᾽ 
εμάς και πάνω σε όλα. Σ᾽ Αυτόν αμαρτήσαμε, Αυτόν θα απολογηθούμε, έχοντας ως εγγύηση της 
ευσπλαχνίας Του προς εμάς και της σωτηρίας µας τον τίμιο Σταυρό Του. Εσύ όµως, πρόξενε του 
ολέθρου, φύγε µακριά από εμάς. Δεν έχεις τίποτε εσύ µε τους δούλους του Χριστού.» Και ενώ λέει 
αυτά η ψυχή µε θάρρος, φεύγει πίσω ο διάβολος θρηνώντας δυνατά, µην μπορώντας να αντισταθεί 
στο όνομα του Χριστού. Και η ψυχή, καθώς είναι ψηλότερα, πετάει προς τα κάτω και ραπίζει τον 
εχθρό, όπως το γεράκι χτυπά τον κόρακα. Και έπειτα, γεμάτη από αγαλλίαση, μεταφέρεται από 
τους θείους αγγέλους στους τόπους που της έχουν οριστεί, ανάλογα με την κατάστασή της. 


27. Ο πόθος τῶν φθαρτών δεν µπορεί να σε τραβήξει κάτω στη γη, όταν ο νους σου είναι στα 
ουράνια. Αν όµως σε κρατά δέσµιο κάποια προσκόλληση στα γήινα, μοιάζεις µε αετό που κρατιέται 
σε παγίδα από το νύχι του και εμποδίζεται να πετάξει ψηλά. Γι αυτό, νόμιζέ τα όλα 
σκύβαλα(φιλιπ. 3, 8), µε την ελπίδα των καλυτέρων. Αλλά και αυτό το σαρκίο, όταν έρθει ο 
καιρός, αποτίναξέ το κι ακολούθησε τον Άγγελο του Θεού, που σε αποχωρίζει απ᾿ αυτό. 


28. Όπως είναι αδύνατο, το νόμισμα που δε φέρει τη µορφή του βασιλιά, να πάρει θέση μαζί µε τα 
κανονικά στο βασιλικό θησαυροφυλάκιο, έτσι είναι αδύνατο χωρίς ορθή γνώση και χωρίς απάθεια 
να δεχτεί κανείς τον αρραβώνα της ουράνιας µακαριότητας και να εξέλθει µε θάρρος και µε 
πληροφορία από εδώ προς τα ελπιζόµενα, και να καταταχθεί μαζί µε τους εκλεκτούς. Λέγοντας 
γνώση, δεν εννοώ σοφία, αλλά την χωρίς πλάνη γνώση του Θεού και των θείων, µε την οποία ο 
φιλόθεος, καθώς δε σύρεται κάτω από τα πάθη, ανυψώνεται στην ενθέωση µε τη χάρη του 
Πνεύματος. 


29. Και αν ακόµη εξασκήσεις όλη την πρακτική αρετή, ούτε τότε να µην ξεθαρρέψεις ότι έχεις 
φτάσει στην απάθεια και κυκλοφορείς ξένοιαστα µέσα στον κόσμο. Μπορεί να πάρεις πάνω σου 
αποτυπώματα των παθών και να βρεις δυσκολία όταν αναχωρείς από τον κόσμο. Αλλά πάντοτε να 
σε παιδαγώγεί ο φόβος και να φροντίζεις τη φύση σου που εύκολα μεταβάλεται και αλλοιώνεται. 
Ἐεμάκρυνε µε σοφία από τις αιτίες των παθών γιατί η ολότελα αναλλοίωτη απάθεια ανήκει σε 
κείνους που έφτασαν την τέλεια αγάπη και µε την ακατάπαυστη θεωρία ανέβηκαν πάνω από τα 
αισθητά και ξεπέρασαν αυτό το φτωχό και ταπεινό σώμα. Αυτούς δεν τους αγγίζει πια η φλόγα τῶν 
παθών, γιατί τη διέκοψε η φωνή του Κυρίου(Ψαλμ. 28, 7), καθώς αυτοί έχουν ήδη μεταστοιχειωθεί 
προς την αφθαρσία. 


30. Μην επιθυμείς την απάθεια πρόωρα, για να µην πάθεις ό,τι έπαθε ο πρωτόπλαστος, τρώγοντας 
πριν από την ώρα από το δένδρο της γνώσεως(Γεν. 3, 6). Να εργάζεσαι υπομονετικά µε γενική 
εγκράτεια και συνεχή προσευχή, και να φυλάγεις(Γεν. 2, 15) µε αυτομεμψία και άκρα 
ταπεινοφροσύνη εκείνα που εργάστηκες. Κι έπειτα από αυτά. περίµενε στον κατάλληλο καιρό και 
τη χάρη της απάθειας: έπειτα από τη μεγάλη τρικυμία και ταραχή, περίμενε και το λιμάνι της 


αναπαύσεως. Γιατί δεν είναι άδικος ο Θεός, σ᾽ εκείνους που βαδίζουν σωστά να µην ανοίξει την 
πύλη της απάθειας, όταν πρέπει. 


31. Πήγαινε στο μυρμήγκι, οκνηρέ(Παρ. 6, 6) και αδοκίµαστε, µε την ασηµαντότητα και τη 
μηδαμινότητά σου, πήγαινε σ᾽ αυτό και θα μάθεις ότι δεν έχει ανάγκη από τα αγαθά µας ο Θεός 
που δεν έχει καμία έλλειψη και είναι υπερπλήρης, αλλά ευεργετεί πλουσιοπάροχα και σώζει κατά 
χάρη. όσους είναι κατά την προαίρεση ευγνώμονες, αν και δέχεται µε φιλανθρωπία και την κατά 
δύναμη εργασία. Αν λοιπόν κοπιάζεις σαν οφειλέτης τῶν αγαθών που έχεις λάβει πρωτύτερα από το 
Θεό, καλά κάνεις και είναι κοντά το θείο έλεος. Αν όµως νομίζεις ότι ο Θεός είναι χρεώστης σου 
για τα καλά τα οποία νομίζεις ότι εργάζεσαι, πλανήθηκες από τον ίσιο δρόμο. Γιατί, πώς µπορεί να 
είναι χρεώστης ο Ευεργέτης; Αλλά και έτσι ακόµη, τρέχε σαν μισθωτός, και προκόβοντας σιγά- 
σιγά, θα φτάσεις, µε το έλεος του Θεού, το ζητούμενο. 


32. Θέλεις να σου υποδείξω και άλλο δρόμο για τη σωτηρία, ή μάλλον για την απάθεια; Εκβίαζε 
τον Κτίστη µε τις δεήσεις σου, μ᾽ όλη τη δύναμή σου, για να µη χάσεις το στόχο σου, 
προβάλλοντας αδιάκοπα πρός Αυτόν μεσίτες όλες τις επουράνιες δυνάμεις και όλους μαζί τους 
αγίους, μαζί µε την Πάναγνη Θεομήτορα. Και µη ζητάς απάθεια, ὡς ανάξιος αυτής της δωρεάς: να 
ζητάς σωτηρία µε πόνο και θα λάβεις, μαζί µε αυτήν, και την απάθεια. Γιατί η σωτηρία μοιάζει µε 
ασήμι, ενώ η απάθεια µε καθαρό χρυσάφι. Έχε και όσο μπορείς περισσότερη κρυφή εργασία, µε 
την οποία λατρεύεται ο Θεός, και κάποιους λόγους απόκρυφων μυστηρίων σχετικών μ᾽ Αυτόν που 
σε θεοποιούν, και µε τους οποίους ο Θεός ευχαριστείται και κάμπτεται. 


33, Αγωνίσου να λάβεις τον αρραβώνα της σωτηρίας κρυφά µέσα στην καρδιά σου µε αναμφίβολη 
πληροφορία, για να µη σε βρει ταραχή και αναπάντεχος φόβος στην ώρα του θανάτου σου. Και 
τότε τον έχεις λάβει, όταν δε σε κατηγορεί πια η καρδιά σου για ελλείψεις και δεν σε τύπτει η 
συνείδηση για περιπτώσεις οργής: αν τιθασσεύτηκε η αγριότητα των θηριωδών παθών σου µε τη 
θεία χάρη, αν αναβλύζει το δάκρυ της θείας παρηγοριάς και ο νους σου προσεύχεται µε 
καθαρότητα και συγκέντρωση. Κι ακόμη, όταν είναι έτοιμη η καρδιά σου και περιμένεις 
ευχαρίστως τον θάνατο, που οι πολλοί τον αποφεύγουν και τον θεωρούν φοβερό. 


34. Τα λόγια που οδηγούν στην αιώνια ζωή(]ω. 6, 68), τα οποία, σύμφωνα µε τη μαρτυρία του 
κορυφαίου Αποστόλου, έχει ο Θεός Λόγος, είναι οι λόγοι τῶν δημιουργημάτων Του. Εκείνος που, 
ως καθαρός, μυσταγωγείται σ᾽ αυτούς από το Θεό Λόγο, ήδη από εδώ απόκτησε και την αιώνια ζωή 
και τον αρραβώνα του Πνεύματος και τη βέβαιη ελπίδα της σωτηρίας. Δεν σξιώνεται να τα λάβει 
αυτά εκείνος που προτιμά τη σάρκα από την ψυχή και έχει εµπαθή κλίση και σχέση προς τα 
επίγεια. 


35. Λογικός δεν είναι όποιος έχει προφορικό λόγο: γιατί αυτό το έχει κάθε άνθρωπος: είναι εκείνος 
που µε το λογικό ψάχνει και ερευνά να βρει το Θεό. Και θα βρει όχι τι είναι στην ουσία Του ο 
Ὑπερούσιος ---γιατί αυτό είναι αδύνατο σε όλα τα όντα--- αλλά από τη σοφία στη δηµιουργία των 
όντων, την πρόνοια, τη διοίκηση, τη συνοχή, την κυβέρνηση και τη συντήρηση, µέσα στα οποία 
ανευρίσκεται και κατά κάποιο τρόπο βλέπεται ο Αριστοτέχνης, όπως και ο οικοδόμος από τα έργα 
των χεριών του. 


36. Δεν μπορείς να κατορθώσεις την ακτημοσύνη όπως πρέπει, χωρίς απάθεια, ούτε απάθεια, χωρίς 
αγάπη: ούτε αγάπη, χωρίς φόβο και καθαρή προσευχή: ούτε αυτά, χωρίς πίστη και αμεριμνία. Με 
αυτά αποκτά φτερά ο νους, απορρίπτει το φρόνημα που κλίνει προς τα επίγεια και πετά προς τα 
υψηλά και θεϊκά, ζητώντας τον Κύριό του. 


37. Αγάπησε την αγνότητα σαν τα μάτια σου, για να γίνεις ναός και οίκος του Θεού αγαπητός. Γιατί 
χωρίς σωφροσύνη είναι αδύνατο να γίνεις οικείος του Θεού. Αυτά τα γεννά ο θείος πόθος, η 
έλλειψη προσκολλήσεως σε ο,τιδήποτε και η απάρνηση του κόσμου: τα συντηρεί η 
ταπεινοφροσύνη μαζί µε την εγκράτεια, η αδιάλειπτη προσευχή, η πνευματική θεωρία και το 
συνεχές δάκρυ συνοδευµένο από αοργησία. Την ομορφιά όµως της διακρίσεως δε θα την 
αποκτήσεις χωρίς απάθεια. 


38. Να µη σε εξαπατήσει κανένας, αδελφέ, ότι είναι δυνατό να δει κανείς το Θεό χωρίς αγιότητα, 


όπως λέει ο Απόστολος(Εβρ. 12, 14). Δεν καταδέχεται ο υπέραγνος και πάνω από κάθε καθαρότητα 
Κύριος να φανερωθεί σ᾽ έναν ακάθαρτο. Όπως δεν είναι άξιος γι’ Αυτόν όποιος αγαπά περισσότερο 
από Αυτόν τον πατέρα του, ή τη μητέρα του, ή τη θυγατέρα του, ή το γιο του(Ματθ. 10, 37), έτσι 
δεν είναι άξιος κι εκείνος που αγαπά ο,τιδήποτε πρόσκαιρο και υλικό: και πολύ περισσότερο 
εκείνος που προτιμά τη σιχαµένη και βρωμερή αμαρτία από την αγάπη του Κυρίου. Γιατί ο Θεός 
απορρίπτει όποιον δεν αποστρέφεται την ακαθαρσία, αφού η φθορά δεν µπορεί να κληρονομήσει 
την αφθαρσία(Α΄Κορ. 15, 50). 


39, Χωρίς γνώση, δε θα αξιωθείς τη θεία αγάπη: ούτε τη γνώση χωρίς πίστη. Λέγοντας πίστη δεν 
εννοώ τη γυμνή, αλλά εκείνη που αποκτάται µε την εργασία των αρετών. Την πραγματική 
κατάνυξη θα την επιτύχεις, όταν µε εγκράτεια και αγρυπνία, προσευχή και ταπείνωση, μαράνεις 
ολότελα την έμφυτη ηδονή της σάρκας και σταυρωθείς μαζί µε τον [ησού(Γαλ. 2, 19-20), µη 
ζώντας πλέον εµμπαθώς, αλλά µε τη χάρη και την καθοδήγηση του Πνεύματος(Γαλ. 5, 25) µε την 
ελπίδα της βασιλείας των ουρανών. 


40. Φώναζε στο Θεό: «Απ᾽ αυτό θα μάθω ότι µε θέλεις, γιατί δεν θα αφήσεις να χαρεί ο εχθρός µου 
εις βάρος μου(Ῥαλμ. 40, 12), τυραννώντας και ταλαιπωρώντας µε μέχρι τέλους µε τα πάθη. Αλλά 
θα µε αρπάξεις από τα χέρια του πριν το θάνατό μου, και αφού µε αξιώσεις να ζήσω πνευματικά, 
όπως Σου εἶναι ευάρεστο, µετά από αγαθό τέλος θα µε παρουσιάσεις σώὠσμένο εμπρός στο βήμα 
Σου. Και µε το έλεός Σου, θα µου δώσεις από εδώ τον αρραβώνα της σωτηρίας και την αναμφίβολη 
πληροφορία, για να µη βρεθώ ανέτοιµος στην ώρα του θανάτου µου και από την ταραχή µου 
νομίσω αβάσταχτη τη θλίψη, πικρότερη και χειρότερη από το θάνατο και την κόλαση». 


41]. Η πίστη και η ελπίδα δεν είναι τυχαία και χωρίς περιεχόµενο πράγματα. Αλλά η πίστη έχει 
ανάγκη από δυνατή ψυχή, και η ελπίδα από ευθύτητα στην καρδιά και στην προαίρεση. Γιατί πώς 
θα πιστέψει εύκολα κανείς εκείνα που δεν φαίνονται, χωρίς τη βοήθεια της θείας χάρης; Και πώς θα 
ελπίσει κανείς τα άδηλα μέλλοντα αγαθά, αν δε λάβει κάποια πείρα, µέσω της ευθύτητάς του, τῶν 
χαρισμάτων του Κυρίου, µε τα οποία να πληροφορηθεί και για τα μέλλοντα σαν να είναι παρόντα; 
Λοιπόν και στα δύο --πίστη και ελπίδα--- χρειάζεται και αρετή και η ενίσχυση και βοήθεια του 
Θεού. Όταν αυτά δεν υπάρχουν, μάταια κοπιάζοµε. 


42. Ἡ αληθινή αρετή γεννά ή γνώση, ή απάθεια, ή και τα δύο. Αν δεν υπάρχουν αυτά, τότε 
ματαιοπονούμε και η αρετή που νομίζομε ότι έχομε, δεν είναι γνήσια. Αλλιώς θα είχε και άφθονους 
καρπούς, όχι φύλλα μόνο: ενώ τώρα, επειδή γίνεται από ανθρωπαρέσκεια, ή αυταρέσκεια, ή κάποια 
άλλη αιτία που δεν αρέσει στο Θεό, είναι νόθος και όχι αγαπητή στο Θεό. Εμείς όµως, αφού 
διορθώσομε την αιτία, θα επιτύχομε χωρίς αμφιβολία, μαζί µε την ωφέλεια, και τη χάρη του αγαθού 
Θεού µας, η οποία θα µας φέρει, όταν πρέπει και όσο πρέπει, και τη γνώση και τη απάθεια. 


43. Με το φωτισμό της θείας χάρης ν᾽ αντιλαμβάνεσαι τα νοήματα που προέρχονται από τον εχθρό 
και, πέφτοντας µε κλάματα μπροστά στο Θεό, να ομολογείς την αδυναμία σου θεωρώντας μηδέν 
τον εαυτό σου, κι ας προσπαθεί ο απατεώνας διάβολος να σε πείσει ότι εἶσαι κάτι. Ούτε πάλι να 
ζητάς δωρεά χαρισμάτων, αν δε συντελούν στη σωτηρία σου και δε διαφυλάγουν την 
ταπεινοφροσύνη. Να ζητάς τη γνώση που δεν φέρνει έπαρση, γιατί είναι αιτία θεογνωσίας. Να 
ζητάς επίσης να µην καταδυναστεύεσαι από τα πάθη μέχρι τέλους, αλλά ν᾽ απολυθείς από το σώμα 
σε κατάσταση απάθειας ή, κάτι ταπεινότερο, µε τη συγχώρηση τῶν σφαλμάτων σου. 


44. Όπως δεν είναι δυνατόν να πετάξει κανείς ψηλά χωρίς φτερά, έτσι ούτε τα ελπιζόµενα µπορεί 
κανείς να επιτύχει χωρίς την αναμφίβολη από εδώ πληροφορία. Η πληροφορία προέρχεται ή από 
άκρα ταπεινοφροσύνη, ή από τη χάρη του Αγίου Πνεύματος σ᾽ εκείνους που συμφιλιώνονται 
τελείως µε το Θεό, οι οποίοι έχουν και απάθεια οπωσδήποτε, είτε μερική, είτε πιο τέλεια, ανάλογα 
µε τη συμφιλίωση και την κάθαρση. Εκείνοι που χωρίζονται χωρίς τέτοια πληροφορία από το 
σώμα, σαν να φεύγουν µέσα στο χειμώνα τῶν παθών ή σε ηµέρα σαββάτου(Ματθ. 24, 20) (χωρίς 
δηλαδή να έχουν εργαστεί τις αρετές), είναι υπόλογοι να κριθούν και να εξεταστούν στον καιρό της 
ανταποδόσεως. 


45. Αφού σώζεσαι δωρεάν, να ευχαριστείς το σωτήρα Θεό. Αν τώρα θέλεις να του προσφέρεις και 


δώρα, πρόσφερε μ᾽ ευγνωμοσύνη, από την ψυχή σου που χηρεύει, τα δύο λεπτά, εννοώ την 
ταπείνωση και την αγάπη. Και θα τις δεχτεί, το γνωρίζω καλά, περισσότερο από πλήθος αρετών 
που προσφέρουν πολλοί στο θησαυροφυλάκιο της σωτηρίας(Μαρκ. 12, 41-43). Αν πάλι, σαν άλλος 
Λάζαρος(Ιω. 11, 20-44). έχεις ανάγκη ν᾽ αναστηθείς επειδή νεκρώθηκες από τα πάθη, αυτές σαν 
γνήσιες αδερφές, την ταπείνωση και την αγάπη, πρότεινέ τις μεσίτριες προς Αυτόν, και 
οπωσδήποτε θα επιτύχεις το ποθούμενο. 


46. Εργαζόμενος την πρακτική αρετή, δε θα μπορέσεις µε αυτήν και µόνο να φτάσεις στην απάθεια, 
ώστε να προσεύχεσαι καθαρά και απερίσπαστα, αν δεν ακολουθούν στο νου οι πνευματικές 
θεωρίες της γνώσεως που φωτίζει και της κατανοήσεως τῶν όντων. Απ’ αυτές ο νους παίρνει φτερά 
και φωτίζεται και όλος ανυψώνεται µε τον έρωτα της αληθινής προσευχής, και τείνει προς τα 
συγγενικά φώτα των άνω αὔλων τάξεων, και από εκεί, όσο είναι εφικτό, φέρεται προς το φώς το 
µεγάλο και τρισήλιο της θεαρχικής Τριάδας. 


47. Δε θα κολαστούμε στη μέλλουσα ζωή γιατί αμαρτήσαμε, ούτε θα καταδικαστούμε γι’ αυτό, 
αφού η φύση µας είναι δεκτική τροπής και αλλοιώσεως: θα κολαστούμε επειδή αμαρτήσαμε και δε 
μετανοήσαμε, ούτε στραφήκαμε από τον κακό δρόμο µας προς τον Κύριο, ενώ µας δόθηκε εξουσία 
και καιρός για μετάνοια, ώστε ν᾽ αποδείξοµε το Θεό αγαθό ---όπως και εἰναι--- κι όχι εµπαθή, 
αντίθετα, µε το να µας εκδικείται κατά κάποιο τρόπο και να οργίζεται. Πλήν όµως ο Θεός τιμωρεί 
την κακία κι όχι εμάς, γιατί είναι ελεύθερος από κάθε πάθος κι από κάθε εκδικητικότητα, αν και 
λέγεται ότι συσχηματίζεται µε τα έργα και τις διαθέσεις µας, σαν καθρέπτης, και ανταποδίδει στον 
καθένα ανάλογα µε όσα έπραξε στη ζωή. 


48. Όταν κλονίζεσαι από την καλή σου κατάσταση, µην ταράζεσαι, αλλά διόρθωνε τον εαυτό σου, 
τρέχοντας το γρηγορότερο στην προηγούμενή σου κατάσταση, µε λύπη, σκυθρωπότητα και 
ανελέητη αυτομεμψία: ακόµη, και µε πολλά δάκρυα και συντριβή του πνεύματος. µε αυτά θα 
σηκωθείς από την πτώση που σου συνέβη και θα φτάσεις στην κοιλάδα της σωτήριας αγαλλιάσεως, 
προσέχοντας στο μέλλον όσο μπορείς περισσότερο, ώστε να µην παροργίσεις πάλι τον Κριτή και 
χρειαστείς δάκρυα και θλίψεις για να εξιλεωθείς. Αν δεν το κάνεις αυτό εδώ, θα τιµωρηθείς στη 
μέλλουσα ζωή. 


49. Θα μιλήσομε και πάλι για τη σεβάσμια ιερωσύνη: ότι απαιτεί αγγελική τάξη και κάθαρση, και 
στη συνέχεια μεγαλύτερη προφύλαξη και σωφροσύνη απ᾽ ό,τι προηγουμένως. Αφού το ακάθαρτο 
πρέπει κάπως να γίνει καθαρό, πώς λοιπόν να βεβηλωθεί το καθαρό; Αλλιώς, αν ανακατεύομε το 
σκοτάδι µε το φῶς και τη δυσωδία µε το μύρο, μέλλομε να κληρονομήσομε οπωσδήποτε το οὐαί 
και την απώλεια σαν ιερόσυλοι, όπως ο Ανανίας και η Σαπφείρα(Πραξ. 5, 1-10). 


50. Από σκεύος χαμένο και άχρηστο που ήσουν ---αν και νομίζεις ίσως ότι επάξια δέχτηκες την 
ισάγγελη και ουράνια ιερωσύνη λόγω της κάποιας καθάρσεώς σου---, έγινες σκεύος εκλογής και 
χρήσιμος στον Κύριο, κατά τον Παύλο(Β΄Τιμ. 2, 21. Πραξ. 9, 15). Κράτα λοιπόν αμόλυντη την 
τιμή που αξιώθηκες να λάβεις, φυλάγοντας το θείο δώρο σαν τα μάτια σου, για να µη μολυνθείς 
από απροσεξία και απορριφθείς από το ύψος της ιερωσύνης σε βαθύ λάκκο, από όπου δύσκολα 
βρίσκεις επιστροφή. 


51. Σκέψου σαν φρόνιμος ότι, όταν ο Θεός συγχωρεί, κανείς δεν μπορεί να καταδικάσει(Ρωμ. 8, 33- 
34). Και αν έχεις κληθεί και μπήκες στην υπερκόσμια χάρη της θείας ιερωσύνης, µη σε μέλλει 
διόλου για την προηγούμενη ζωή σου, αν ισῶς έχει και κάποια κηλίδα. µε τη βοήθεια του Θεού και 
τη δική σου διόρθωση, έχει πάλι καθαρθεί. Να έχεις όµως έπειτα επιμέλεια και νήψη να µην 
αμαυρώσεις τη χάρη. Έτσι κι αν κάποιος απερίσκεπτα αμφιβάλλει για την ιεροτελεστία σου λόγω 
των παλιών κηλίδων σου, θ᾽ ακούσει θεία φωνή να του λέει: «Αυτά που καθάρισε ο Θεός, µην τα 
θεωρείς εσύ ακάθαρτα»(Πραξ. 10-15). 


52. Το αξίώμα της ιερωσύνης είναι ελαφρό και ο ζυγός της καλός(Ματθ. 11, 30), αλλά όταν τη 
σηκώνει κανείς και την κατευθύνει όπως πρέπει, και όταν δεν εχει αγοραστεί µε χρήματα η χάρη 
του Αγίου Πνεύματος. Αν όµως το αδιαπραγµάτευτο εχει γίνει αντικείµενο διαπραγματεύσεως µε 
ανθρώπινη σκοπιμότητα και κάποιο φθαρτό δώρο, και δεν ήρθε η κλήση στην ιερωσύνη από τον 


ουρανό, τότε το φορτίο είναι υπερβολικά βαρύ, γιατί στηρίζεται σε κάποιον ανάξιο και χωρίς την 
απαιτούμενη δύναμη: και ο ζυγός είναι υπερβολικά σκληρός και, αν δεν αφεθεί από εκείνον που 
τον τραβάει, θα του φθείρει το λαιμό και τη δύναμη, ες ότου τον εξαντλήσει ολωσδιόλου και τον 
αφανίσει. 


53, Αφού τόλµησες και μπήκες κάτω από το ζυγό της ιερωσύνης, φρόντισε να είσαι άψογος και να 
διδάσκεις σωστά το λόγο της αλήθειας(Β΄ Τιμ. 2, 15), εργαζόμενος µέσω της ιερωσύνης για τη 
σωτηρία σου µε φόβο και τρόμο(φιλιπ. 2. 12), γιατί ο Θεός µας είναι φωτιά που κατακαίει(Εβρ. 12, 
29). Αν αγγίζεις αυτή τη φωτιά σαν χρυσός ή και άργυρος, µη φοβάσαι μήπως καείς, όπως οι τρεις 
νέοι στη Βαβυλώνα δε φοβήθηκαν τη φωτιά(Δαν. 3, 17-18). Αν όµως είσαι από χόρτο ή από 
καλάμι, τα πιο εύφλεκτα δηλαδή υλικά, επειδή φρονείς τα γήινα, τρέµε µην κατακαείς από την 
ουράνια φωτιά, ---εκτός αν αποφύγεις σαν τον Λώτ(Γεν. 19, 17 και 29) την οργή µε την παραίτηση 
από τα φρικτότατα μυστήρια. Δεν γνωρίζω αν τα πολύ μικρά αμαρτήματα, που κάποιος έχει από 
αδυναμία, αφανίζονται από τη θεία αυτή φωτιά της ιερότατης λατρείας, και γι’ αυτό κι εσύ δεν 
καίγεσαι απ᾿ αυτή τη φωτιά, όπως το αδύνατο εκείνο φυτό της βάτου(Εξ. 3, 2). 


54. Αφού, σαν αυτούς που πάσχουν από γονόρροια, δεν έχεις τη δύναμη να αποσπαστείς από την 
εμπαθή σου κατάσταση λόγω της μακροχρόνιας συνήθειας, πώς αποτολµάς ν᾽ αγγίζεις εκείνα που 
δεν τολμούν ούτε άγγελοι να τα αγγίξουν, ταλαίπωρε; Ἠ λοιπόν από φρίκη κρατήσου μακριά από 
τη θεία ιεροτελεστία, και έτσι να εξιλεώσεις το Θεό, ή περίμενε ὡς αναίσθητος και αδιόρθωτος να 
πέσεις στην οργή και στα χέρια του ζώντος Θεού, ο οποίος δε θα σου δείξει λύπη και φιλανθρωπία, 
αλλά θα σε τιμωρήσει αμείλικτα, επειδή αποτολµάς μ᾽ αναίδεια να μπεις στο βασιλικό γάμο µε 
λερωμένη την ψυχή και τη στολή, και είσαι ανάξιος ακόµα και να μπεις, όχι και να παρακαθήσεις 
στο γαμήλιο τραπέζ(Ματθ. 22, 12). 


55. Γνώρισα κάποιον ιερωµένο που αποτολμούσε να ιερουργεί ανάξια τα θεία μυστήρια, ενώ είχε 
περιπέσει στο πάθος της πορνείας. Αυτός έπεσε πρώτα άρρωστος µε ασθένεια αθεράπευτη και 
φοβερή και πλησίαζε πιά στο θάνατο. Αν και µεταχειρίστηκε όλα τα μέσα, δεν έβλεπε ωφέλεια, 
αλλά μάλλον χειροτέρευε. Ἦρθε τότε σε συναίσθηση ότι πεθαίνει επειδή ιερουργεί ανάξια, και 
αμέσως παραιτήθηκε µε όρκο από τη θεία Λειτουργία: αµέσως θεραπεύτηκε, ώστε ούτε σημάδι της 
ασθένειας δεν έμεινε. 


56. Είναι λαμπρό και το αξίωμα και το ένδυμα της ιερωσύνης, αλλά εφόσον και η ψυχή από µέσα 
λάμπει από καθαρότητα. Όταν όµως η ψυχή λερωθεί από απροσεξία, ενώ η συνείδηση που 
διαμαρτύρεται, αγνοείται, τότε το φῶς γίνεται σκοτάδι και προξενεί το αιώνιο σκοτάδι και την 
αιώνια φωτιά. Εκτός αν αφήσομε αυτό το δρόμο, τον απόκρηµνο κι από τις δύο πλευρές, και 
στραφούμε προς άλλη οδό, η οποία µε την αρετή και την ταπείνωση οδηγεί χωρίς κίνδυνο στη 
βασιλεία του Θεού. 


57. Η επιτυχία της σωτηρίας γίνεται µε την ταπείνωση και την αρετή, όχι µε την ένδοξη ιερωσύνη, 
η οποία απαιτεί ζωή αγγελική. Ἠ λοιπόν γίνε απαθής όπως οι άγγελοι, µε φρόνημα έξω από το 
κόσμο και τη σάρκα, και έτσι ανέβαινε την ουράνια αυτή κλίμακα, ή συνειδητοποιώντας την 
ασθένειά σου, φοβήσου το ύψος της ιερωσύνης, απ᾿ όπου το πέσιµο είναι μεγάλο για όσους δεν 
είναι ικανοί. Διάλεξε το δρόμο που ακολουθούν οι πολλοί, ο οποίος φιλιώνει µε το Θεό όχι 
λιγότερο από την ιερωσύνη. Σ᾽ αυτόν κι αν συμβεί να πέσεις, είναι εὔκολο να μετανοήσεις και να 
σηκωθείς µε το έλεος και τη χάρη του Θεού. 


58. Σάρκα και αίμα δεν κληρονομούν τη βασιλεία του Θεού(Α΄Κορ. 15, 50). Και πώς εσύ, ενώ 
κοινωνείς τη σάρκα και το αίµα του Θεού, δε γίνεσαι σύσσωμος µε Αυτόν και δεν ενώνεσαι µε το 
αίμα Του, έχοντας ήδη µέσα σου τη βασιλεία των ουρανών, αλλά πολιορκείσαι από πάθη σάρκας 
και αίματος; Φοβάμαι μήπως δε θα μείνει σε σένα το Πνεύμα του Θεού γιατί είσαι σαρκικός(Γεν. 6, 
3), και μήπως δεχτείς πολύ αυστηρή τιμωρία τότε στον καιρό της κρίσεως και αφαιρεθεί από σένα 
η σεβάσμια ιερωσύνη, επειδή είσαι ανάξιος γι’ αυτή τη χάρη, και παραπεμφθείς στην αιώνια 
κόλαση. 


59. Όταν δεν έχεις εμπρός στα μάτια σου το φόβο του Θεού, νομίζεις ότι είναι μικρό πράγµα να 


ιερουργείς ανάξια, εξαπατώµενος από τη φιλαυτία σου και γι’ αυτό νομίζοντας ότι ο Θεός είναι 
αγαθός. Αυτό έπαθαν παλιά ο Δαθάν και ο Αβειρών, έως ότου τους κατάπιε η γη(Αριθ. 16, 31-33). 
Τούτο το φοβερό και συ να φοβηθείς και να εννοήσεις πόσο µεγάλο πράγµα είναι η ιερουργία, και 
ή να ασκείς την ιερωσύνη άξια και καθαρά, για να µην πω σαν άγγελος, ή σταμάτησε σαν συνετός 
να τελείς τη φρικτή λατρεία: μήπως καταφρονώντας κατά το παρόν και ξεγελώντας τη συνείδησή 
σου που σε ελέγχει, φτάσεις τότε, όταν θα κρίνονται και θα τακτοποιούνται τα πάντα, να πεις µε 
πόνο καθώς θα καταδικάζεσαι: «Μου ήρθε ο φόβος που φοβόμουν, κι ό,τι µε τρόμαζε, το 
συνάντησα»(1ῶβ. 3, 25). 


60. Με νήψη και κόπο πρόσφερε πρώτα για χάρη του εαυτού σου µε συντριβή και δάκρυα για 
εξιλέωση την ιερή κοσμοσωτήρια θυσία. Γιατί µετά το θάνατό σου ποιον θα έχεις να κοπιάζει και 
να προσφέρει την αναίµακτη θυσία για σένα; Γι’ αυτό, σαν άνθρωπος έξυπνος, πρόλαβε από τώρα, 
ενταφίασε τον εαυτό σου και μνημόνευσέ τον προκαταβολικά, προσφέροντας στο Θεό τα άγια που 
είναι επάνω στην αγία Τράπεζα ως µεσιτεία της σωτηρίας σου και υπενθυμίζοντας μ᾽ αυτά τη 
θεληµατική και φιλάνθρωπη σφαγή Του. 


61. Ανείπωτη και ανέκφραστη είναι η ηδονή της ψυχής, η οποία µε πληροφορία για τη σωτηρία της 
χωρίζεται από το σώμα και το ξεντύνεται σαν φόρεμα. Γιατί έχοντας επιτύχει πια τα ελπιζόµενα, 
αποθέτει χωρίς λύπη το σώμα και προχωρεί ειρηνική προς τον λαμπρό και ιλαρό άγγελο που 
έρχεται από ψηλά. Μαζί μ᾽ αυτόν διασχίζει ανεμπόδιστα τον αέρα, χωρίς να την ενοχλήσουν 
καθόλου τα πονηρά πνεύματα. Ανεβαίνει µε χαρά και θάρρος και φωνές ευχαριστίας, μέχρις ότου 
φτάσει να προσκυνήσει τον Ποιητή και να δεχτεί την απόφαση να καταταγεί μαζί µε τους ομοίους 
της και ίσους κατά την αρετή, ὡς τη στιγµή της κοινής αναστάσεως. 


62. Θα σου πω λόγο παράδοξο και µη θαυμάσεις. Και αν δεν επιτύχεις την απάθεια, ίσως εξαιτίας 
των εµμπαθών ενθυμήσεων που σε τυραννούν, αν Ωστόσο τον καιρό της εξόδου σου βρίσκεσαι στην 
άβυσσο της ταπεινώσεως, θα υψωθείς πάνω από τα σύννεφα όχι λιγότερο από τον απαθή. Γιατί αν 
ο θησαυρός τῶν απαθών είναι το άθροισμα όλων των αρετών, αλλά και ο πολύτιμος λίθος της 
ταπεινώσεως τις ξεπερνά όλες σε αξία. Δεν είναι μόνο πρόξενος εξιλεώσεως του ταπεινού ενώπιον 
του Θεού, αλλά και πρόξενος εισόδου μαζί µε τους εκλεκτούς στο νυμφώνα της βασιλείας Του. 


63. Όταν δέχεσαι από το Θεό εξιλέωση τῶν αμαρτιών σου, να δοξάζεις τον αμνησίκακο και 
ανεξίκακο Κύριο και να παίρνεις μέτρα µε όλη τη δύναμή σου εναντίον των θεληματικών 
αμαρτημάτων. Παρ’ όλο που και αυτά εξιλεώνονται καθημερινά ὡς την ώρα του θανάτου, όµως 
φανερώνεσαι αχάριστος αμαρτάνοντας εὔκολα εν γνώσει σου. Όταν όµως µε την πέτρα της καλής 
ελπίδας διώχνεις µακριά το σκύλο της απογνώσεως, και παρακαλείς µε αναίδεια και επιμονή, θα 
συγχωρεθούν οι πολλές αμαρτίες σου, για να αγαπήσεις και συ ὡς χρεώστης πολύ(Λουκ. 7, 47) τον 
Εύσπλαχνο και Υπεράγαθο στον μέλλοντα αιώνα. 


64. Όταν µε την ενέργεια της θείας χάρης, σταθείς εμπρός στο Θεό στην προσευχή σου µε δάκρυα, 
να κυλιέσαι ξαπλωμένος σε σχήμα σταυρού κάτω στην γη και, χτυπώντας το κεφάλι, να ζητάς από 
το Θεό την απόλυσή σου από τα εδώ, ὡς ελευθέρωση από τη φθορά και απομάκρυνση από τους 
πειρασμούς. Πλην όµως όχι κατά το θέλημά σου, αλλά όπως θεωρεί καλό ο Θεός: όταν και όπου 
θέλει Εκείνος. Να επιθυμείς µεν από τώρα την εκδηµία και να προτιµάς να πήγαινες προς τον 
Κύριο µε τα δάκρυα µέσα στην άβυσσο της ταπεινώσεως, ώστε αμέριμνος πια να έπαυες το 
φλογερό πόθο και τη δέηση: να δέχεσαι όµως προς το παρόν την αναβολή, γιατί ο Θεός κάτι 
καλύτερο θα προβλέπει(Εβρ. 11. 40). Να επιδιώκεις δε εντατικά και µε όρκο να µην αποτύχεις, 
κάνοντας και λέγοντας και εξετάζοντας το παν µε σκοπό να µην εκπέσεις απὀ το Θεό. 


65. Αφού φορείς σάρκα, µην επιχειρείς να ερευνάς τα νοητά, πώς είναι, αν και το νοερό μέρος της 
ψυχής οδηγεί σ᾽ αυτά μέσω της καθαρότητας. Γιατί αν το ασώµατο που εμποδίζεται από την 
αναπνοή και το αίμα, δεν ελευθερωθεί από την παχύτητα της ύλης και δεν πλησιάσει τα νοητά, δε 
θα μπορέσει να τα στοχαστεί και να τα καταλάβει όπως πρέπει. Όταν προετοιµάζεσαι λοιπόν να 
βγεις από την ύλη, σαν από δεύτερη σκοτεινή μήτρα, προς εκείνα τα άυλα και φωτεινά, να είσαι 
χαρούμενος και να δοξάζεις τον Ευεργέτη που µας μεταφέρει µε το θάνατο προς τα ελπιζόµενα. Να 
έχεις αδιάκοπη νήψη για τους ασεβείς δαίμονες που περπατούν τριγύρω µας(ψΨαλμ. 11, 9) και 


επιβουλεύονται πάντοτε την προκοπή µας και παραφυλάγουν µε δόλο να χτυπήσουν τη φτέρνα 
µας(Γεν. 3, 15), δηλαδή το τέλος της ζωής μας, και να τρέμεις μέχρι την ἐξοδό σου για την 
αβεβαιότητα του μέλλοντος, γιατί έχεις πλαστεί επιδεκτικός τροπής και αλλοιώσεως, λόγω του 
αυτεξουσίου. 


66. Ο εχθρός μάς επιτίθεται µε άγριους και φοβερούς πειρασμούς, όταν αντιληφθεί ότι η ψυχή 
έφτασε σε μεγάλα µέτρα αρετής. Αυτό τεκμηριώνεται και από τα λόγια της προσευχής, και από την 
προσπάθειά µας ν᾽ ανεβούμε πάνω από την υλική δυάδα, δηλαδή τη σάρκα και τα αισθητά. Ο 
μισάνθρωπος μάς πειράζει µε τόσο πολύ φθόνο, ώστε να απελπιζόµαστε και γι’ αυτή τη ζωή 
µας(Β΄Κορ. 1, 8). Αγνοεί ίσως ο αχρείος, πόσα αγαθά µας προξενεί: µε αυτά µας κάνει 
δοκιμασμένους µε την υπομονή και µας πλέκει πιο λαμπρά τα στεφάνια. 


67. Δεν υπάρχει μεγαλύτερος αγώνας από τον αγώνα της σωφροσύνης και της παρθενίας. Εκείνος 
που προτιμά την αγαµία, θαυμάζεται και από τους ίδιους τους αγγέλους και στεφανώνεται όχι 
λιγότερο από τους μάρτυρες. Γιατί το να είναι κανείς συνδεδεμένος µε τη σάρκα και το αίμα κι 
Ωστόσο να προθυµοποιείται να μιμείται µε την αγνεία πάντοτε την αὐλία τῶν ασωμάτων, πόσους 
κόπους και ιδρώτες δεν χρειάζεται; Είναι τόσο μεγάλο και υψηλό πράγματι το κατόρθωμα, ώστε 
παραλίγο να θεωρείται και αδύνατο, ὡς υπέρ τη φύση: και θα ήταν αδύνατο, αν ο Θεός από ψηλά 
δε βοηθούσε, ενισχύοντας την ασθένεια της φύσεως και στηρίζοντας την αδυναμία της και, κατά 
κάποιο τρόπο, ανασηκώνοντας από τη γη µε τον θείο έρωτα και την ελπίδα των βραβείων που 
έχουν αθλοθετηθεί. 


68. Η σάρκα που γίνεται πλαδαρή µε την πολυποσία και την πολυυπνία, είναι μεγάλο εμπόδιο για 
τη σωφροσύνη. η αληθινή σωφροσύνη μένει ανεπηρέαστη και από τις φαντασίες του ὕπνου. Γιατί 
το να προσηλώνεται σ᾽ αυτές ο νους, είναι σημάδι ότι περιφέρει ακόµη στα βάθη του την αρρώστια 
του σαρκικού πάθους. Αν όµως ο νους καταξιωθεί µε τη χάρη να συνομιλεί στον ύπνο του δίχως 
μεσολάβηση του σώματος µε το Θεό, τότε μένει απείραχτος και άγρυπνος φύλακας της ψυχής και 
του σώματος που ηρεμούν. Μοιάζει τότε µε κάποιο σκύλο που προσέχει άγρυπνος για τους 
επίβουλους λύκους χωρίς να ξεγελιέται. 


69. Θα σου πω λόγο παράδοξο και µη θαυμάσεις. Υπάρχει κάποιο μυστήριο που τελείται κρυφά 
μεταξύ του Θεού και της ψυχής. Αυτό ανήκει στα πιο υψηλά µέτρα της αγιότητας και στην τέλεια 
κάθαρση και αγάπη και πίστη, όταν ο άνθρωπος, τελείως συμφιλιωμένος µε το Θεό ενωθεί μαζί 
Του µε την οικείωση µέσω της αδιάλειπτης προσευχής και θεωρίας. Σ᾽ αυτή την πνευματική 
κατάσταση, ο Ηλίας έκλεισε τον ουρανό προξενώντας ανομβρία(Γ΄Βασ. 17, 1) και κατέφλεξε τη 
θυσία µε ουράνια φωτιά(Γ΄Βασ. 18, 36-38)! ο Μωυσής έσχισε τη θάλασσα(Εξ. 14, 21) και µε την 
έκταση τῶν χεριών του κατατρόπωσε τους Αμαληκίτες(Εξ. 17. 11-13): ο δε Ιωνάς σώθηκε από την 
κοιλιά του κήτους και από το βυθό(]ω. 2, 2 και 11). Γιατί όποιος έγινε άξιος γι’ αυτό το μυστήριο, 
υποχρεώνει τον φιλανθρωπότατο Θεό να του κάνει ό,τι θέλει. Κι ενώ βρίσκεται ακόµη µέσα στη 
σάρκα, έχει ξεπεράσει το μέτρο της φθοράς και της θνητότητας και περιμένει το θάνατο σαν τον 
κοινό ύπνο που θα τον μεταφέρει στα ελπιζόµενα αγαθά γεμάτο χαρά. 


70. Από σεβασμό στα δεσποτικά πάθη και την κένωση του Θεού Λόγου για χάρη μας, αλλά και στη 
θυσία και την ένωση µε µας του ζωοποιού και θείου σώματος και αίματος --που όχι µόνο 
αξιωθήκαμε να γίνομε µέτοχοί τους, αλλά και να τα ιερουργούµε--- ταπείνωνε τον εαυτό σου σαν 
πρόβατο για τη σφαγή, πιστεύοντας αληθινά όλους τοὺς άλλους ανώτερούς σου. Και φρόντιζε πολύ 
να µην πληγώνεις τη συνείδηση κανενός, και μάλιστα δίχως λόγο. Χωρίς αγιότητα µην τολµάς ν᾿ 
αγγίξεις τα άγια, για να µην καείς σαν χορτάρι από τη θεία φωτιά και εξοντωθείς σαν κερί που 
έλυωσε(Ῥαλμ. 57, 9). 


71. Βεβαιότατα, αν διεξάγεις όπως πρέπει τη φρικτή τελετή της θείας και σεβάσμµιας ιερουργίας και 
δεν σε κατηγορεί για τίποτε η συνείδησή σου, θα ελπίσεις από αυτήν τη σωτηρία σου. Γιατί από 
αυτήν λαμβάνεις ωφέλεια περισσότερο από κάθε άλλη πνευματική εργασία και θεωρία. αν όµως 
δεν τη διεξάγεις όπως πρέπει, αλοίμονό σου: είναι οπωσδήποτε καλύτερο να εγκαταλείψεις το ὕψος 
της ιερωσύνης από επίγνωση της αδυναμίας σου, παρά να την ασκείς όχι τέλεια κι όχι αγνά, και 
ενώ οι άλλοι σε νομίζουν ότι είσαι πολύ ψηλά, εσύ να βρίσκεσαι σε αξιοδάκρυτη πτώση από την 


αναξιότητά σου. 


72. Ἡ µέσω της θείας ιερωσύνης λατρεία και εξιλέωση και ικέτευση του Θεού υπερέχει τόσο από 
κάθε ψαλμωδία και προσευχή, όσο διαφέρει στη λαμπρότητα από τα άστρα ο ήλιος. Γιατί στη θεία 
Ἱερουργία θυσιάζοµε και παρουσιάζοµε και προβάλλοµε για εξιλέωσή µας τον ίδιο το μονογενή Υιό 
του Θεού, ο οποίος θυσιάστηκε χωρίς αντάλλαγμα για τους αμαρτωλούς από φιλανθρωπία. Κι αυτό 
το κάνοµε όχι μόνο για την άφεση των αμαρτιών, αλλά οπωσδήποτε και για την εκπλήρωση 
αιτήσεων προς το συμφέρον µας, αν βέβαια η συνείδηση μένει καθαρή. Και το θείο σώμα ενωμένο 
µε τη θεότητα, σαν αναμμένο κάρβουνο καίει κάθε αμαρτία και φωτίζει τις καρδιές εκείνων που 
προσέρχονται µε πίστη. Επίσης και το θεϊκό και τίμιο αίµα πλένει και καθαρίζει περισσότερο από 
κάθε ὑσσωπο(ψΨαλμ. 50, 9) όλες τις κηλίδες και τους μολυσμούς εκείνων που, όσο πιο καθαρά και 
αγνά μπορούν, τολμούν και προσέρχονται στα άγια, --αν συμβεί να έχει μείνει µέσα τους κάτι 
βρώμικο. 


73. Όπως εἰπε κάποιος από τους Αγίους, στη θεία λειτουργία δε θυσιάζεται το σώμα του Θεού 
Λόγου που έχει αναληφθεί στον ουρανό, κατεβαίνοντας από εκεί, αλλά ο ίδιος ο άρτος και ο ίδιος ο 
οίνος μεταβάλλονται σε σώμα και αίµα Χριστού, καθώς ιερουργούνται µε πίστη και φόβο και πόθο 
και ευλάβεια απ᾿ όσους έχουν αξιωθεί τη θεία ιερωσύνη, και δέχονται αυτή τη µεταβολή µε την 
ενέργεια και την επιφοίτηση του Αγίου Πνεύματος. Δε γίνεται σώμα διάφορο από αυτό του Κυρίου, 
αλλά ο άρτος μεταβάλλεται σ᾽ αυτό το ίδιο σώµα και γίνεται πρόξενος, αφθαρσίας, χωρίς να 
φθείρεται. Πόση λοιπόν καθαρότητα και αγιότητα πρέπει να έχει ο ιερέας, αγγίζοντας το θεϊκό 
σώμα; Και πόση παρρησία, αφού γίνεται μεσίτης Θεού και ανθρώπων και παίρνει συµπρεσβευτές, 
μαζί µετην Πάναγνη Μητέρα του Θεού, όλεςτις επουράνιες δυνάµεις των αγγέλων και τους Αγίους 
από την αρχή του κόσμου; Εγώ νομίζω ότι όπως έχει αγγελική ή αρχαγγελική την αξία, τέτοια 
πρέπει να έχει και την οικειότητα µε το Θεό. 


74. Σημείωσε και τούτο, Πισήνιε: ότι µετά το Σύμβολο της Πίστεως τα τίμια δώρα, που πρόκειται 
σε λίγο ν᾽ αγιαστούν, μένουν ακάλυπτα πάνω στην αγία τράπεζα, σαν να δέονται κατά κάποιο 
τρόπο και να κράζουν µε αλάλητες φωνές προς Εκείνον που κατοικεί στους ουρανούς, γι’ αυτούς 
που τα προσφέρουν. Γιατί κοιτάζοντάς τα Εκείνος, δεν αδιαφορεί: και βλέποντάς τα, δεν 
παραβλέπει, αλλά θυμάται τη θεληματική κένωση και την ανέκφραστη συγκατάβαση και την από 
φιλανθρωπία σφαγή Του. Δε µας χάρισε βέβαια τη λύτρωση και τη σωτηρία µε το πάθος Του ενώ 
ήµαστε δικαιωμένοι, ο αγαθός και ανεξίκακος, αλλά ενώ ήµαστε εχθροί μαζί Του, µας ελέησε και 
μας ξανακάλεσε κοντά Του. 


75. Και αν ακόµη εξασκείς την καθαρή προσευχή, η οποία ενώνει άυλα τον άυλο νου µε το Θεό, 
και έφτασες να δεις σαν σε καθρέφτη την κατάσταση που σε περιμένει μετά το τέλος αυτής της 
ζωής, επειδή δέχτηκες τον αρραβώνα του Πνεύματος(Β΄Κορ. 5, 5) και απόκτησες µέσα σου τη 
βασιλεία των ουρανών(λουκ. 17, 21) µε κάθε αίσθηση και πληροφορία, µην ανεχθείς να απολυθείς 
από τη σάρκα χωρίς πρόγνωση του θανάτου. Αλλά και να παρακαλείς ακούραστα γι’ αυτό και να 
έχεις καλή ελπίδα ότι θα το επιτύχεις, πλησιάζοντας την έξοδό σου, αν σε συμφέρει. Και να 
ετοιµάζεσαι γι’ αυτήν αδιάκοπα, απορρίπτοντας κάθε δειλία. Έτσι θα µπορέσεις, αφού διασχίσεις 
τον αέρα και ξεφύγεις τα πονηρά πνεύματα, να διαβείς θαρραλέα και άφοβα τις ουράνιες αψίδες. 
Και αφού συνταχθείς µε τις αγγελικές τάξεις και προστεθείς στους εκλεκτούς και δικαίους που 
υπήρξαν από την αρχή του κόσμου, θα θεωρείς το Θεό όσο είναι εφικτό: δηλαδή θα δέχεσαι τα 
αγαθά που πηγάζουν απ᾿ Αυτον και θα βλέπεις το Λόγο του Θεού ν᾽ ακτινοφωτοβολεί τα 
υπερουράνια, και μαζί µε την άχραντη σάρκα Του να λατρεύεται συγχρόνως µε τον Πατέρα και το 
Πνεύμα σε κοινή προσκύνηση απ᾽ όλη την επουράνια στρατιά κι απ’ όλους τους Αγίους. Αμήν. 


